
Lindai, Edwardui ir Pipui 


Santrumpa VOC žymima Olandų Rytų Indijos bendrovė, 
olandiškai vadinama Vereenigde Oost-Indische Compagnie. VOC 
buvo įkurta 1602 metais ir valdė šimtus laivų, prekiavusių Afri- 
koje, Europoje, Azijoje ir Indonezijos salyne. 

1669-aisiais VOC turėjo 50 tūkstančių darbuotojų, 60 part- 
nerių ir 17 regentų. 1671-aisiais VOC akcijos Amsterdamo verty- 
binių popierių biržoje siekė 570 proc. nominaliosios vertės. 

Palankios žemdirbystės sąlygos ir Jungtinių Nyderlandų 
Provincijų finansinis pajėgumas lėmė tai, jog net skurdžiausias 
luomas maitinosi nepalyginti geriau už Anglijos, Italijos, Prancū- 
zijos ir Ispanijos vargšus. Sočiausiai valgė turtuoliai. 


Grobkite sidabrą, grobkite auksą! Lobiams 
nėra galo! Visokiausių brangenybių gausybė! 
(Nah 2, 10) 


Jam išeinant iš šventyklos vienas mokinys 
kreipiasi: „Mokytojau, tik pažvelk, kokie 
akmenys ir kokie pastatai!“ O Jėzus jam atsakė: 
„Matai šituos didžiulius pastatus? Čia neliks 
akmens ant akmens, viskas bus išgriauta.“ 
(Mk 13, 1-2) 


(Visos ištraukos paimtos iš pažymėtų Brantų 
namų Biblijos puslapių.) 


* Vertimai iš Biblijos trečio pataisyto ir papildyto ekumeninio leidimo, 2007. (Red. past.) 


Senoji bažnyčia, Amsterdamas, antradienis, 
1687 m. sausio 14 d. 


Laidotuvės turėjo vykti tykiai, nes velionis neturėjo draugų. Ta- 
čiau Amsterdame žodžiai yra vanduo, jie užtvindo ausis ir už- 
krečia puviniu, taigi rytinis bažnyčios kampas sausakimšas. Sto- 
vėdama choro klaupte, ji iš saugaus atstumo stebi, kaip gildijos 
nariai ir jų žmonos apspinta atvirą kapą lyg skruzdės medų. Ne- 
trukus prisijungia VOC tarnautojai, laivų kapitonai, regentės, ke- 
pėjai, ir jis, tebedėvintis tą pačią plačiakraštę skrybėlę. Ji bando jo 
gailėtis. Gailestį, priešingai nei neapykantą, galima uždaryti į dėžę 
ir padėti į šalį. 

Ištapytos bažnyčios lubos - vienintelis dalykas, kurio neiš- 
griovė reformatoriai, - plyti viršum jų lyg apverstas milžiniško 
laivo korpusas. Tai - miesto sielos veidrodis; ant senovinių sijų 
išpieštas teisiantis Kristus su kardu ir lelija, audros blaškomas 
auksinis laivas, ant pusmėnulio besiilsinti Mergelė. Atsirėmusi į 
senovinę atbrailą ji pirštais užčiuopia suaižėjusiame medyje iš- 
drožtą patarlę. Reljefe pavaizduotas žmogus, šikantis monetomis, 
jo veidas iškreiptas skausmo. „Kas pasikeitė? - mąsto ji. 

Ir vis dėlto. 

Šiandien susirinko net mirusieji: lavonai ant lavonų, kaulai 
ant dulkių susigrūdę slepiasi po antkapių plokštėmis tiesiai gedė- 
tojams po kojų. Po bažnyčios grindimis dūla moterų žandikau- 
liai, pirklio dubuo, tuščiaviduriai riebaus didiko šonkauliai. Yra 

ir mažų lavonėlių, kai kurie ne didesni už duonos kepalą. Ji stebi, 
kaip žmonės suka akis nuo šio sutirštinto liūdesio, kaip traukiasi į 
šalį nuo mažyčių plokščių, ir negali jų kaltinti. 

Minios viduryje moteris įžiūri tą, dėl kurios čia ir atėjo. Prie 
skylės grindyse stovinti mergina atrodo išsekusi, palaužta siel- 
varto. Kažin ar ji pastebi susirinkusius paspoksoti miestelėnus. 
Karstanešiai žengia per navą, karstas ant jų pečių balansuoja tarsi 
liutnios dėklas. Iš jų veidų gali įtarti, jog kai kurie dėl šių laido- 
tuvių turi abejonių. „Ar tik ne Pelikorno darbas? - svarsto ji. — 
Nuodai į ausį, kaip visada.“ 

Paprastai tokiose procesijose griežtai paisoma tvarkos, bur- 
mistrai viršuje, paprasta liaudis apačioje, bet šiandien tai niekam 
nerūpi. Moteris spėja, kad jokiuose šio miesto ribose stovinčiuose 
Dievo namuose niekada nebuvo tokio lavono. Jai patinka toks ne- 
paklusnumas. 

Įkurtas ant rizikos pamatų, dabar Amsterdamas trokšta 
tikrumo, švaraus tako per gyvenimą, su buku nuolankumu ser- 
gėdamas savo turtus. „Reikėjo man išeiti anksčiau, - mąsto ji. - 
Mirtis prisėlino per arti.“ 

Ratas perkirstas - įsibrauna karstanešiai. Karstas be ceremo- 
nijų leidžiamas į duobę, ir mergina žengia arčiau krašto. Ji meta 
į tamsą gėlių puokštelę, ir staiga sparnais suplaka varnėnas, pa- 
kilęs virš kalkėmis nubalintos bažnyčios sienos. Suglumę veidai 
pažvelgia vienas į kitą, bet mergina nė nekrūpteli, kaip ir moteris 
choro klaupte: jos abi stebi krintančius žiedlapius, Pelikornui mo- 
notoniškai murmant paskutinę maldą. 

Karstanešiams užstumiant naują plokštę, tarnaitė suklumpa 
prie nykstančios tamsos. Išsekusi mergina pradeda kūkčioti, ji ne- 
sistengia šluostyti akis užplūdusių ašarų, ir šis orumo ir tvarkos 
trūkumas pasitinkamas akivaizdžiai išreikštu nepasitenkinimu. 

Dvi šilkais apsitaisiusios moteriškės, stovinčios netoli choro 
klauptų, pradeda kuždėtis. 

— Dėl tokio elgesio mes čia ir atsidūrėme, - murma viena. 

- Jeigu jie šitaip elgiasi viešumoje, matyt, namuose virsta 
laukiniais žvėrimis, - atitaria jos draugė. 

- O kaipgi. Ak, kad būčiau musele ant jų sienos. Bzz, bzz. 

Jiedvi prunkšteli, ir moteris choro klaupte pamato, kaip pa- 
bąla jos krumpliai, gniaužiantys moralizuojančią atbrailą. 

Bažnyčios grindys dar kartą užlyginamos, ratas pakrinka, 
negyvėlis savo vietoje. Mergina, lyg iš bažnyčios lango iškritusi 
vitražinė šventoji, žiūri į nekviestus veidmainius. Žmonės ple- 
pėdami patraukia išėjimo link, plūsta į vingiuotas miesto gatves; 
galop tyliai žingsniuodamos per navą, susikibusios už parankių iš 
paskos nuseka ir mergina su savo tarnaite. 

Dauguma vyrų grįš prie savo stalų ir prekystalių, nes tenka 
nuolatos triūsti, kad Amsterdamas nenuskęstų. 

Kaip sakoma, sunkus darbas pelnė mums šlovę, tinginystė nu- 
stums atgal į jūrą. O šiais laikais patvinę vandenys atrodo taip arti. 

Bažnyčiai ištuštėjus, moteris pakyla iš choro klaupto. Ji 
skuba, nenori būti užtikta. „Viskas dar gali pasikeisti, - sako ji, 
jos balsas šnabždesiu atsimuša nuo sienų. Apžiūri naujai paklotą 
plokštę - skubos darbas, granitas vis dar šiltesnis nei kitų ant- 
kapių, išgraviruoti žodžiai vis dar dulkėti. Neįtikėtina, kad visa 
tai įvyko. 

Ji atsiklaupia ir pasirausia kišenėje, kad užbaigtų tai, ką pra- 
dėjo. Tokia bus jos malda - miniatiūrinis namelis, toks mažas, 
kad telpa į delną. Viduje išskaptuoti devyni kambariai ir penkios 
žmonių figūrėlės - tobula meistrystė, surijusi neapsakomai daug 
laiko. Moteris atsargiai padeda savo auką ten, kur visada norėjo ją 
regėti, sustingusiais pirštais laimindama vėsų granitą. 

Atvėrusi bažnyčios duris, ji instinktyviai apsidairo, ieško- 
dama plačiakraštės skrybėlės, Pelikorno apsiausto, šilkinių mo- 
terų. Visa išnyko, ir šiame pasaulyje ji galėtų jaustis likusi viena, 
jei ne triukšmaujantis varnėnas. Laikas eiti, bet moteris dar aki- 
mirką palaiko duris atvertas, kad įkalintas paukštis galėtų iš- 
skristi. Nepaisant jos pastangų, jis nuvasnoja už sakyklos. 

Ji išeina iš vėsaus bažnyčios vidaus ir atsuka veidą saulei, pro 
išsiraičiusius kanalus traukdama jūros link. „Varnėne, - mąsto 
ji, - jei tu tiki, kad tame pastate rasi saugumą, tuomet ne man tave 
vaduoti.“ 

VIENAS 


1686-yjų spalio vidurys 
Herengrachto kanalas, Amsterdamas 


Netrokšk valdovo skanėstų, 
nes tai apgaulingas maistas. 
(Pat 23, 3) 


Viduje 


Stovėdama prie savo naujojo vyro namų slenksčio, Nela Ortman 
pabeldžia delfino formos durų belstuku; dunkstelėjimas ją išgąs- 
dina. Niekas neateina, nors ji yra laukiama. Laikas buvo sude- 
rintas abipusiu susirašinėjimu - jos motinos laiškai tokie plony- 
čiai lyginant su brangiu vaškiniu Brantų popieriumi. „Ne, mąsto 
ji, - tai ne pats geriausias iš pasveikinimų ; o kur dar trumpa it 
akies mirksnis tuoktuvių ceremonija prieš mėnesį - jokių vainikų, 
jokios sužieduotuvių taurės, jokio vedybų guolio. Nela pasideda 
savo nedidelę kelioninę skrynią ir paukščio narvelį ant laiptų. Ji 
supranta, kad, rašant namo, visa tai reikės pagražinti, kai tik ji ras 
kelią į viršų, kambarį, rašomąjį stalą. 

Nela atsisuka į kanalą, išgirdusi baržininkų juoką kitame 
krante. Kažkoks nugeibėlis atsitrenkė į moteriškę su žuvies krepšiu, 
ir plačiu pardavėjos sijonu nušliuožia pusgyvė silkė. Nelos oda per- 
bėga šiurkštus kaimietiškas jos riksmas. „Kvaiša! Kvaiša!“ - šaukia 
moteriškė. Berniūkštis aklas, jis grabalioja po purvą, ieškodamas 
pabėgusios silkės tarsi ši būtų sidabrinis amuletas, miklūs pirštai 
be baimės čiupinėja aplink. Pagaliau sugauna, stveria savo laimikį 
ir kikendamas nuskuodžia, atkišęs ir paruošęs laisvąją ranką. 

Nela tylomis pasidžiaugia ir toliau mėgaujasi šia reta spalio 
šiluma, siurbia ją į save, kol gali. Ši Herengrachto kanalo dalis 
vadinama Aukso Vingiu, bet šiandien platus vandens ruožas at- 
rodo murkšlinas ir kasdieniškas. Virš dumblo spalvos kanalo 

stūksantys namai - tikrai išskirtiniai. Savo pačių simetrija van- 
denyje besigėrintys statiniai yra didingi ir gražūs lyg brangakme- 
niai, įtaisyti čia miesto pasididžiavimui. Virš jų stogų Gamta irgi 
stengiasi neatsilikti: šafranų ir abrikosų spalvų debesys mėgdžioja 
šlovingosios respublikos turtus. 

Nela vėl atsigręžia į duris, dabar vos vos praviras. Ar jos 
buvo praviros ir anksčiau? Ji nėra tikra. Atlapojusi duris mergina 
įsižiūri į tuštumą: nuo marmuro sklinda vėsa. 

- Johanai Brantai? - šūkteli ji - garsiai, truputį panikuo- 

dama. „Ar tai žaidimas?“ - svarsto ji. Galiu stovėti čia iki sausio. 
Pibas, jos papūgėlė, sparnų galiukais brauko per narvelio grotas, 
jo silpną čiepsėjimą sugeria marmuras. Regis, net kanalas už jų 
nugarų užgniaužė kvėpavimą. 
„Pirmyn, Nela Elizabete“, - taria ji sau, žengdama per slenkstį. 
Ar naujasis vyras ją apkabins ir pabučiuos, o gal tik dalykiškai 
paspaus jai ranką? Per ceremoniją, kurioje dalyvavo visa nedidelė 
jos šeima, bet nė vienas iš jo šeimos narių, jis elgėsi šaltai. 

Kad parodytų, jog kaimo merginos irgi moka manierų, ji 
pasilenkia ir nusiauna batelius - dailius, odinius, žinoma, išeigi- 
nius, - nors kam juos apsiavė, pati negalėtų paaiškinti. Orumas, 
pasakė motina, bet orumas toks nepatogus. Ji numeta batelius ant 
žemės, vildamasi, kad bildesys ką nors pažadins, o gal nubaidys. 
Motina vadina ją fantazuotoja, Nela Debesų Piemene. Bateliai guli 
nejudėdami, taip ir neprišaukę kulminacijos, ir Nela jaučiasi pa- 
prasčiausia kvaiša. 

Lauke susišūkauja dvi moterys. Nela atsigręžia, bet pro pra- 
viras duris mato tik-vienos iš jų nugarą: be kyko, auksaplaukė ir 
aukšta, ji skubiai žingsniuoja paskutinių saulės spindulių link. Ir 
pačios Nelos plaukai per kelionę iš Asendelfto išsipašė, lengvas 
vėjelis draiko neklusnias sruogas. Bandydama subrukti jas atgal 


18 


po kyku, mergina pasirodytų labiau susinervinusi, nei norėtų, 
taigi palieka jas kutenti veidą. 

— Ar mes čia laikysim Žžvėryną? 

Pasitikintis ir ramus balsas atsklinda kažkur iš prieškam- 
bario tamsos. Nelai pašiurpsta oda: nors jos įtarimai pasiteisino, 
plaukeliai vis vien pasišiaušia it žąsies. Ji žiūri, kaip iš šešėlių iš- 
nyra figūra ir ištiesia ranką - sunku pasakyti, protestuodama ar 
sveikindama. Tai moteris: tiesi, liekna, vilkinti tamsiausio juo- 
dumo apdaru, plaukus pridengusi iki baltos tobulybės iškrak- 
molytu ir išlygintu kyku. Neišsprūdusi nė viena plaukų sruoga; 
Ją lydi neaiškus ir keistas muskato kvapas. Jos akys pilkos, lūpos 
sučiauptos. Kiekgi laiko ta moteris stovėjo ją stebėdama? Pibas 
čirptelėjęs ją pasveikina. 

- Tai Pibas, - sako Nela. - Mano papūgėlė. 

— Matau, - atsako moteris, verdama ją žvilgsniu. - Ir girdžiu. 
Tikiuosi, daugiau žvėrių neatsigabenai? 

- Turiu šunelį, bet jis liko namie... 

- Puiku. Tik kambarius sujauktų. Subraižytų medį. Tie ma- 
žyliai - prancūzų ir ispanų silpnybė, - mesteli moteris. - Tokie pat 
lengvabūdžiai kaip ir jų šeimininkai. 

- Ir atrodo kaip žiurkės, - kažkur iš prieškambario atsiliepia 
antras balsas. 

Moteris susiraukia, trumpam užmerkdama akis, ir Nela apsi- 
dairo, kas gi dar stebi jų pokalbį. „Aš už ją jaunesnė bent dešimčia 
metų, - pamano ji, - nors jos oda tokia glotni.“ Moteriai žengus 
durų link, Nela pastebi sąmoningą ir negailestingą jos judesių 
grakštumą. Ji meta trumpą pritariantį žvilgsnį į tvarkingai prie 
durų sustatytus batelius, o tada kietai sučiaupusi lūpas įsispokso į 
narvelį. Pibo plunksnos iš baimės pasipučia. 

Nela pabando atitraukti moters dėmesį ir sveikindama paima 
ją už rankų, bet ši krūpteli nuo prisilietimo. 


- Stiprių kaulų kaip septyniolikmetė, - sako moteris. 

— Aš Nela, - taria mergina, atitraukdama delną. - Ir man jau 
aštuoniolika. 

- Žinau, kas tu tokia. 

— Tikrasis mano vardas Petronela, bet visi namiškiai mane 
vadina... 

- Išgirdau iš pirmo karto. 

- Arjūs šių namų ekonomė? - paklausia Nela. Prieškambario 
šešėliuose pasigirsta trumpas prunkštelėjimas. Moteris jo nepaiso 
ir toliau žiūri į perlamutrinę prietemą. - Ar Johanas namie? Aš jo 
naujoji žmona. - Moteris vis dar nieko neatsako. - Susituokėme 
prieš mėnesį Asendelfte, - nepasiduoda Nela. Regis, nieko kito 
nelieka, kaip tik nepasiduoti. 

— Mano brolio nėra namie. 

- Jūsų brolio? 

Iš tamsos pasigirsta dar vienas prunkštelėjimas. Moteris pa- 
žvelgia tiesiai Nelai į akis. 

- Aš Marina Brant, - pasako ji, lyg Nela būtų turėjusi pati 
susiprasti. Marinos žvilgsnis griežtas, tačiau jos balse Nela išgirsta 
virptelėjimą. - Jo čia nėra, - tęsia Marina. - Mes manėme, kad jis 
bus. Bet jo nėra. 

- O kurgi jis? 

Marina vėl įsistebeilija į dangų. Jos kairė ranka mosteli ore, 
ir iš šešėlių prie laiptų išnyra dvi figūros. 

- Otai, - taria ji. 

Prie jų prisiartina vyriškis, ir Nela nuryja seilę, sušalusiomis 
pėdomis įsispirdama į žemę. 

Visa Oto oda tamsiai tamsiai ruda: sprandas virš apyka- 
klės, riešai ir plaštakos, kyšančios iš rankovių, - visur nesibai- 
gianti tamsiai ruda oda. Išsišovę skruostikauliai, smakras, plati 

kakta - rudas kiekvienas colis. Nela dar niekada nėra mačiusi 
tokio žmogaus. 

Marina stebi viešnią, laukdama jos reakcijos. Didelės Oto 
akys išlieka abejingos akivaizdžiam Nelos susižavėjimui. Jis nu- 
silenkia ir ji tūpteli, kramtydama lūpą tol, kol kraujo skonis pri- 
mena išlikti ramiai. Nela mato, kaip jo oda žvilga tarytum nubliz- 
gintas riešutas, kaip juodi plaukai styro tiesiai jam iš galvos. Oto 
plaukai - minkštos vilnos debesis, ne prisiploję ir riebaluoti kaip 
kitų vyrų. 

— Aš... - Žiojasi ji. 

Pibas pradeda čirkšti. Otas ištiesia rankas, ant jo plačių 
delnų guli pora medinių klumpių. 

- Jūsų pėdoms, - taria jis. 

Jo akcentas amsterdamietiškas, tačiau žodžius jis tarytum ri- 
dena, sušildydamas ir ištirpindamas. Nela paima klumpes, pirštais 
brūkštelėdama per jo odą. Nerangiai įkiša pėdas. Klumpės jai per 
didelės, bet ji nedrįsta skųstis - ką gi, bent jau padai nebešals ant 
vėsaus marmuro. Odinius raištelius užsiriš paskui, viršuje - jeigu 
kada nors ten pateks, jeigu jie išleis ją iš šio prieškambario. 

- Otas patarnauja mano broliui, - sako Marina, vis dar ne- 
nuleisdama nuo Nelos akių. - O čia Kornelija, mūsų tarnaitė. Ji 
rūpinsis tavimi. 

Kornelija žengia į priekį. Ji vos vyresnė už Nelą, kokių dvi- 
dešimties ar dvidešimt vienų, ir šiek tiek aukštesnė. Kornelija ne- 
draugiškai šypteli, mėlynomis akimis matuodama naująją nuotaką, 
stebėdama drebančias Nelos rankas. Nela nusišypso, svilinama tar- 
naitės smalsumo, ir žiojasi mandagiai padėkoti. Pasijunta pusiau 
dėkinga, pusiau susigėdusi, kai Marina nukerta ją vidury žodžio. 

- Aprodysiu tau antrąjį aukštą, - sako Marina. - Tikriausiai 
norėtum pamatyti savo kambarį. 

Nela linkteli, ir Kornelijos akyse žybteli pašaipa. Žvalus čir- 
pimas iš narvelio atsimuša aukštai į sienas, ir Marina riešo moste- 
lėjimu liepia Kornelijai nunešti paukštį į virtuvę. 

- Bet ten garuoja puodai, - užprotestuoja Nela. Marina ir 
Otas atsisuka. - Pibas mėgsta šviesą. 

Kornelija pakelia narvelį, švysčiodama tarsi kibirą. 

- Atsargiau, - įspėja Nela. 

Marina meta žvilgsnį į Korneliją. Tarnaitė nupėdina į vir- 
tuvę, lydima tylaus sunerimusio Pibo ulbėjimo. 


Viršuje Nelą pritrenkia jos naujojo kambario prabanga. Marina 
atrodo nepatenkinta. 

- Kornelija persistengė siuvinėdama, - taria ji. - Bet mes 
tikimės, kad Johanas ves tik kartą. 

Kambarį puošia pagalvėlės su inicialais, nauja lovatiesė ir dvi 
poros atšviežintų užuolaidų. 

- Sunkus aksomas nepraleidžia kanalo ūkanų, - paaiškina 
Marina. - Anksčiau čia buvo mano kambarys, - priduria ji ir eina 
prie lango, atsirėmusi delnu į palangę, gėrisi pirmosiomis danguje 
įsižiebusiomis žvaigždėmis. - Iš čia gražesnis vaizdas, taigi atida- 
vėme jį tau. 

— Ką tu, - taria Nela. - Nereikėjo. 

Moterys žiūri viena į kitą, apsuptos galybės rankdarbių, 
gausybės patalų su išsiuvinėtomis raidėmis B - Brantų inicialais: 
raidės B apraizgytos vijoklių, įtupdytos paukščių lizduose, stie- 
biasi iš gėlių lysvių. Raidės B prarijo jos mergautinę pavardę, jų 
pilveliai pūpso išsipūtę. Sumišusi Nela pareigingai perbraukia 
pirštu per visą šią vilną, dabar užgulusią jai ūpą. 

- O kaip ten jūsų didžiajame protėvių dvare Asendelfte, ar 
ten šilta ir sausa? - pasiteirauja Marina. 

- Kartais būna drėgna, - atsako Nela ir pasilenkusi bando 
pasitaisyti didžiules klumpes, virvelėmis nepatogiai pririštas prie 
čiurnų. - Užtvankos ne visada suveikia. Šiaip jau ne toks jis ir 
didelis... 

- Gal mūsų šeima ir negali pasigirti tokia sena kilme kaip 
jūsiškė, bet kas ta kilmė, palyginti su šiltu, sausu, kokybiškai pa- 
statytu namu, - įsiterpia Marina. Tai ne klausimas. 

- Be abejo. 

- Afkomst seyt niet. Kilmė nereiškia nieko, - Marina pirštu 
duria į pagalvėlę, pabrėždama žodį „nieko“. - Taip sakė pasto- 
rius Pelikornas praėjusį sekmadienį, ir aš įrašiau į mūsų Biblijos 
priešlapį. Jei būsime neatsargūs, vandenys patvins. - Ji tarytum 
nusipurto nuo tos minties. - Parašė tavo motina, - priduria ji. - 
Primygtinai siūlėsi sumokėti už tavo kelionę. Bet mes negalėjome 
to leisti. Atsiuntėme antrą pagal gerumą baržą. Juk neįsižeidei? 

- Ne, ne. 

- Tai gerai. Šiuose namuose net ir antra pagal gerumą reiškia 
šviežią dažą ir bengališku šilku išmuštą kabiną. Kitą paėmęs Jo- 
hanas. 

Nela svarsto, kurgi savo geriausia barža išplaukė jos vyras, 
kad nespėjo laiku sugrįžti ir jos pasitikti. Ji mąsto apie Pibą, vienui 
vieną likusį virtuvėje šalia ugnies ir keptuvių. 

- Laikote tik du tarnus? - klausia ji. 

— Tiek pakanka, - atsako Marina. - Mes pirkliai, ne dyka- 
duoniai. Biblija moko, jog žmogui nedera puikuotis savo turtais. 

- Teisybė. Nedera. 

- Žinoma, jei jam dar liko kuo puikuotis. - Marina į ją įsiste- 
beilija, ir Nela nusuka akis. 

Kambaryje darosi tamsu, ir Marina uždega žvakes. Jos pi- 
gios, lajinės, o Nela tikėjosi kvapnių, nulietų iš bičių vaško. Šių 
mėsa dvokiančių, rūkstančių žvakių pasirinkimas ją nustebina. 

- Panašu, kad Kornelija tavo naująją pavardę išsiuvinėjo ant 
kiekvieno įmanomo daikto, - per petį tarsteli Marina. 

„Kurgi ne, - pagalvoja Nela, prisiminusi tiriantį tūžmingą 
Kornelijos žvilgsnį. - Jos pirštai pavirto raudonais kaspinais, ir ką 
ji už tai nubaus?“ 

- Kada sugrįš Johanas - kodėl jo čia nėra? - klausia Nela. 

- Tavo motina sakė, kad nekantrauji Amsterdame pradėti 
santuokinį gyvenimą, - taria Marina. - Ar tai tiesa? 

- Taip. Bet tam reikalingas vyras. 

Po šių žodžių seka ledinė tyla, ir Nela susimąsto, kurgi Ma- 
rinos vyras. Galbūt paslėpė jį rūsyje. Mergina užgniaužia nesuval- 
domą norą nusikvatoti, šyptelėdama vienai iš pagalvėlių. 

- Viskas čia taip gražu, - sako ji. - Nereikėjo. 

- Visa tai Kornelijos darbas. Iš manęs prasta siuvinėtoja. 

- Esu tikra, kad tai - netiesa. 

- Nukabinau savo paveikslus. Pamaniau, kad šie tau bus 
labiau prie širdies. - Marina mosteli į aliejumi tapytą paveikslą 
ant sienos: pora pamautų ant kablio laukinių paukščių, vien 
plunksnos ir nagai. Šalia kabo surišto kiškio portretas - medžio- 
tojo laimikis. Toliau puikuojasi krūva austrių, sukrautų į kiniškais 
motyvais margintą lėkštę, parversta vyno taurė ir dubuo su per- 
nokusiais vaisiais. Tos austrės kelia kažin kokį nerimą, jos atrodo 
pažeidžiamai atviros. Senuosiuose namuose Nelos motina visas 
sienas buvo nukabinėjusi peizažais ir scenomis iš Biblijos. 

- Jie priklauso mano broliui, - priduria Marina, rodydama 
į sklidiną gėlių vazą, tikresnę nei gyvenime, ryškiai nuspalvintą; 
rėmo apačioje guli pusė granato. 

— Dėkui. - Nela svarsto, ar ilgai užtruks, kol nusuks juos į 
sieną prieš eidama miegoti. 

- Tikriausiai šį vakarą norėsi užkąsti, - taria Marina. - Daug 
valandų keliavai. 

- Taip, tiesa. Būčiau dėkinga. - Nela viduje nusipurto, regė- 
dama kruvinus paukščių snapus, stiklines akis, susiraukšlėjusius 
kūnus. Žiūrėdama į juos, mergina užsimano ko nors saldaus. - Ar 
turite marcipanų? 

— Ne. Cukraus šiuose namuose stengiamės nevartoti. Nuo jo 
žmonių sielos suserga. 

— Mano mama iš marcipanų tešlos lipdydavo figūrėles. 

Podėlyje visada galėjai rasti marcipanų - tai buvo vienintelis 
polinkis į malonumus, kuriuo ponia Ortman priminė savo vyrą. 
Undinės, laivai ir cukruotų brangakmenių karoliai, burnoje tirps- 
tanti migdolinė tešla. „Aš nebepriklausau savo motinai, - mąsto 
Nela. - Vieną dieną aš pati minkysiu cukrines figūrėles mažoms 
lipnioms rankytėms ir skanėstų reikalaujantiems balseliams.“ 

- Liepsiu Kornelijai nunešti tau herenbrood" su gauda, - sako 
Marina, pažadindama Nelą iš jos minčių. - Ir taurę reinvynio. 

— Dėkui. Gal bent nutuoki, kada sugrįš Johanas? 

Marina pašniukštinėja orą. 

- Koks čia kvapas? 

Nela instinktyviai pasičiupinėja raktikaulį. 

- Čia nuo manęs? 

- Čia nuo tavęs? 

- Mama man nupirko kvepalų. Lelijų aliejaus. Ar jį tu už- 
uodi? 

Marina linkteli. 


* Pažodžiui „ponų duona“, valgoma turtingųjų. Iškepta iš valytų kviečių miltų, kaip priešprieša 
pigesnei ruginei duonai. (Čia ir toliau - vert. past.) 

- Taigi, - taria ji. - Lelijos. - Ji krenkšteli. - Juk žinai, kas 
sakoma apie lelijas. 

— Ne? 

- Anksti pražysta, anksti supūna. 

Tai tarusi, Marina užtrenkia duris. 

Apsiaustas 


Jau keturios ryto, bet Nelai nepavyksta užmigti. Naujos, spindin- 
čios ir siuvinėtos aplinkos neįprastumas, sumišęs su rūkstančio 
lajaus kvapu, neleidžia jai atsipalaiduoti. Įrėminti paveikslai vis 
dar atgręžti į kambarį, Nela nesukaupė ryžto nusukti jų į sieną. 
Tįsodama lovoje, mergina savo pavargusioje galvoje leidžia suktis 
įvykiams, atvedusiems prie dabartinės akimirkos. 

Prieš porą metų pasimiręs senjoras Ortmanas Asendelfte 
buvo vadinamas alaus daryklų tėvu. Nors Nela bjaurėjosi mintimi, 
kad jos tėtė buvo tik prasigėręs Priapas - deja, tai buvo niūri tiesa. 
Tėvas juos sumazgė savo skolų pančiais - sriuba skystėjo, mėsa 
liesėjo, tarnai dingo. Jis taip ir nepasistatė kiekvienam olandui 
privalomo laivo, su kuriuo gintųsi nuo jūros potvynių. 

- Teks tau tekėti už vyro, kurio kapšelyje užsilaiko guldenas 
kitas, - pasakė jos motina, imdama į ranką plunksną. 

- Bet aš neturiu ko duoti mainais, - atsakė Nela. 

Motina tik prunkštelėjo. 

— Pažvelk į save. Ką mes, moterys, dar turime? 

Jos žodžiai Nelą pritrenkė. Tai, kad ją pažemino jos pačios 
motina, sužadino naują graužatį, ir mirusio tėvo gedėjimą išstūmė 
savotiškas gedulas dėl savęs. Jaunėliams Karelui ir Arabelai ir to- 
liau buvo leidžiama lauke žaisti kanibalus ir piratus. 

Dvejus metus Nela mokėsi būti dama. Vaikštinėjo naujoviška 
eisena - nors vaikštinėti nebuvo kur, skundėsi ji, pirmą kartą 

pajutusi troškimą pabėgti iš savo kaimo; bekraštis dangus mer- 
ginos nedomino, aplinkui ji regėjo tik kaimišką kalėjimą, kuriame 
sluoksnis po sluoksnio kaupiasi dulkės. Susiveržusi korsetą, ji mo- 
kėsi skambinti liutnia, dailiais piršteliais braukdama per stygas, 
susirūpinusi dėl motinos nervų ir todėl nemaištaudama. Šių metų 
liepą jos motinos užklausimai, pasinaudojus paskutiniais vyro ry- 
šiais mieste, pagaliau įkrito į derlingą žemę. 

Atėjo laiškas - rašysena tvarkinga ir lygi, pasitikinčio 
žmogaus. Motina neleido jai perskaityti, bet po savaitės Nela 
sužinojo, kad turės groti vienam vyrui, pirkliui, vardu Johanas 
Brantas, kuris atvyks į kaimą iš Amsterdamo. Virš ruduojančių 
Asendelfto lygumų leidžiantis saulei, nepažįstamasis sėdėjo po 
truputį griūvančiame Ortmanų name ir klausėsi, kaip ji skam- 
bina liutnia. 

Nelai pasirodė, kad muzika svečią sujaudino, o baigus groti 
jis pasakė, kad jam patiko. 

- Dievinu liutnią, - pasakė jis. - Gražus instrumentas. Turiu 
dvi pasikabinęs ant sienos, bet jau metų metus niekas jomis ne- 
grojo. 

O kai Johanas Brantas - trisdešimt devynerių, - visiškas Ma- 
tūzalis! - sukrykštė Karelas, - paprašė jos rankos, Nela nutarė su- 
tikti. Būtų buvę nemandagu ir neabejotinai kvaila atsisakyti. Kokį 
dar ji turėjo pasirinkimą, jei ne - kaip sakė Marina - vedybinį 
gyvenimą? 

Rugsėjį Asendelfte įvyko tuoktuvių ceremonija, jų vardai 
buvo įrašyti į bažnyčios registrą, jie trumpai pavakarieniavo Ort- 
manų namuose, ir Johanas išvyko. Reikia nuplukdyti į Veneciją 
siuntinį, paaiškino jis, ir tai padaryti teks jam pačiam. Nela ir 
jos motina linktelėjo. Johanas su ta savo kreiva šypsenėle buvo 
toks žavingas, taip įtaigiai kalbėjo. Savo vestuvių naktį Nela mie- 
gojo ten pat, kur ir visą gyvenimą, - greta besirangančios sesutės. 

„Tačiau viskas tik į gera“, - mąstė ji, įsivaizduodama, kaip pakils iš 
Asendelfto pelenų lyg nauja moteris - žmona, ir visa kita... 

Jos mintis nutraukia šunų lojimas prieškambaryje. Nela girdi 
vyro balsą - be abejo, tai Johanas. Jos vyras čia, Amsterdame - 
šiek tiek pavėlavęs, bet čia. Nela atsisėda savo vestuvių lovoje ir 
mieguistai repetuoja. Aš taip džiaugiuosi. Ar kelionė buvo saugi? 
Taip? Tokia laiminga, ak, tokia laiminga. 

Tačiau leistis žemyn nedrįsta. Ją apėmęs nerimas, jaudulys, 
kad vėl jį pamatys. Ji laukia ir baimės suspaustu pilvu spėlioja, 
nuo ko pradėti. Galiausiai įsispiria į klumpes, užsimeta ant nak- 
tinių marškinių skraistę ir išsėlina į koridorių. 

Plyteles braižo šunų nagai. Savo kailyje jie parsinešė jūros 
kvapą, uodegomis talžo baldus. Marina pasitiko Johaną pirma, ir 
Nela girdi juos šnekantis. 

— Marina, aš niekada taip nesakiau, - taria Johanas. Jo balsas 
žemas ir šiurkštus. 

- Tiek jau to. Brolau, džiaugiuosi tave matydama. Meldžiausi, 
kad saugiai sugrįžtum. 

Marina išeina iš šešėlių, kad jį apžiūrėtų, jos žvakės šviesa 
mirga ir šokinėja. Pasilenkusi per turėklą, Nela mato jai nepažįs- 
tamą Johano kelioninį apsiaustą, mėsininko pirštus. 

- Atrodai išsekęs, - tęsia Marina. 

- Žinau, žinau. Ruduo Londone... 

- Siaubingas. Tai štai, kur tu buvai. Leisk, padėsiu. 

Laisvąja ranka Marina jam padeda nusivilkti apsiaustą. 

— Ak, Johanai. Tu sublogęs. Per ilgai buvai išvykęs. 

— Nesublogęs. - Johanas pasitraukia. - Rezeki, Dana, - šūk- 
teli jis, ir šunys nuseka jam iš paskos. Nela virškina keistą jų vardų 
skambesį. Rezeki, Dana. Asendelfte Karelas jų šunis vadino Knys- 
lium ir Juodakiu - neišradingi, užtat puikiai atspindintys charak- 
terį ir išvaizdą vardai. 

- Brolau, - sako Marina. - Ji čia. 

Johanas stabteli, bet neatsisuka. Įtraukia pečius ir Žemiau 
nuleidžia smakrą. 

- Aha, - atsako jis. - Šit kaip. 

- Būtų buvę geriau, jei būtum ją pasitikęs. 

— Neabejoju, kad susitvarkei ir viena. 

Marina nutyla, ir tarp blyškaus jos veido ir kupron susimetu- 
sios brolio nugaros stoja tyla. 

- Nepamiršk, - sako ji. 

Johanas pirštais persibraukia plaukus. 

- Kaip aš galėčiau? - atsako jis. - Kaip galėčiau? 

Marina tarsi žiojasi kažką pridurti, bet tik sukryžiuoja 
rankas ant krūtinės. 

— Kaip šalta, - sako ji. 

- Tai eik į lovą. Aš turiu dirbti. 


Jis užtrenkia duris, ir Marina užsimeta brolio apsiaustą ant pečių. 
Nela persisveria dar toliau, ir mato, kaip ji veidu įsikniaubia į dra- 
bužio klostes. Turėklas girgžteli, ir Marina, greitosiomis nusime- 
tusi apsiaustą, įsistebeilija į tamsą. Kol Marina veria prieškambario 
spintos duris, Nela nutykina į savo kambarį. Po kelių minučių, 
išgirdusi koridoriaus gale užsidarant Marinos miegamojo duris, 
Nela patyliukais nusileidžia pagrindiniais laiptais. Ji stabteli ties 
prieškambario spinta, tikėdamasi rasti apsiaustą pakabintą, tačiau 
jis numestas ant grindų. Priklaupusi jo pakelti, mergina užuodžia 
drėgną kvapą - taip kvepia pavargęs vyras ir jo matyti miestai. Pa- 
movusi drabužį ant kablio, Nela nueina prie durų, už kurių išnyko 
jos vyras, ir pasibeldžia. 

— Dėl Dievo meilės, - atsako jis. - Pasikalbėsime ryte. 

- Čia aš. Petronela. Nela. 

Po akimirkos durys atsidaro, ir ją pasitinka Johanas, jo veidas 
skendi šešėlyje. Koks jis plačiapetis - Nela nepamena, kad pustuš- 
tėje Asendelfto bažnyčioje jis būtų buvęs toks impozantiškas. 

- Esposa mia, - taria jis. 

Nela nežino, ką tai reiškia. Johanui žengus atgal į žvakių 
šviesą, ji pamato, koks įdegęs ir saulės nugairintas jo veidas. Akių 
rainelės, pilkos, kaip ir Marinos, atrodo beveik perregimos. Jos 
vyras anaiptol neprimena princo, plaukai prie odos susiriebalavę, 
blausiai žvilga. 

— Aš čia, - sako ji. 

- Taigi, - mosteli jis į jos naktinius marškinius. - Turėtum 
miegoti. 

- Atėjau tavęs pasveikinti. 

Jis žengteli arčiau ir pabučiuoja jai ranką, jo lūpos švel- 
nesnės, nei ji tikėjosi. 

- Pasikalbėsime ryte, Nela. Džiaugiuosi, kad saugiai atvykai. 
Labai džiaugiuosi. 

Johano žvilgsnis šokinėja tai šen, tai ten. Nela bando suvokti, 
kas gi jį taip išvargino; kambaryje užuodžia tvyrant aitrų kvapą, 
stiprų ir nerimą keliantį. Johanas sugrįžta į geltonai švytinčią pa- 
talpą - greičiausiai darbo kambarį - ir užtrenkia paskui save duris. 

Nela dar akimirką lukteli, žvelgdama į juodą kaip derva 
tamsą laiptų aikštelėje. „Marina tikriausiai jau miega, - pagalvoja 
ji. - Aš tik trumpai žvilgtelėsiu, kad įsitikinčiau, jog mano paukš- 
tukui nieko netrūksta.“ 

Ant pirštų galų nusileidusi į virtuvę, savo papūgėlės narvelį 
ji randa pakabintą tiesiai virš atviros ugnies, blėstančios žarijos 
švelniai apšviečia metalinius virbus. „Visos tarnaitės pavojingos, 
bet užvis blogiausios miestietės“, - įspėjo jos motina. Tik nepa- 


aiškino, kodėl; na, bent jau Pibas gyvas, tupinėja sau ant laktos 

papūtęs plunksnas, šokinėja ir čirška, matydamas Nelą. Labiau už 
viską mergina norėtų nusinešti jį į viršų, bet bijo nepaklusti Ma- 
rinai: o jei Kornelija paruoš vakarienę iš dviejų mažų šlaunelių, 
papuoštų žalsvų plunksnų girlianda. „Labanakt, Pibai, - su- 
šnabžda ji. 

Pro miegamojo langą Nela stebi, kaip nuo Herengrachto kyla 
rūkas; mėnulis danguje primena išblukusią monetą. Užtraukusi 
užuolaidas ir tvirčiau apsigobusi skara, mergina sėdasi į kampą, 
vis dar vengdama savo milžiniškos lovos. Jos naujasis vyras — 
Amsterdamo turčius, miesto įtakingasis, jūros ir visų jos gėrybių 
viešpats. „Netekėjusių gyvenimas sunkus“, - pasakė jos motina. 
„Kodėl?“ - paklausė Nela. Stebėjusi, kaip nuolatinis motinos ne- 
pasitenkinimas tėvu virsta panika, išgirdus apie jo pomirtines 
skolas, Nela nesuprato, kaip ponia Ortman gali į panašų pavojų 
stumti savo dukterį. Motina pažvelgė į ją taip, lyg ji būtų išprotė- 
jusi, tačiau tąkart nors teikėsi paaiškinti. „Nes lordas Brantas yra 
miesto piemuo, o tavo tėvas buvo tik avis.“ 

Nela žiūri į sidabrinį ąsotį greta lovos, glotnų raudonme- 
džio rašomąjį stalą, turkišką kilimą, įtaigius paveikslus. Dailus 
laikrodis su švytuokle švelniai matuoja laiką. Jo ciferblate išrai- 
tytos saulės ir mėnuliai, o rodyklės ornamentuotos. Tai gražiau- 
sias laikrodis, kokį tik Nela yra mačiusi. Viskas atrodo nauja ir 
kalba apie turtus. Šios kalbos Nela nemoka, bet greičiausiai teks 
išmokti. Rinkdama nuo žemės nukritusias pagalvėles, ji krauna 
jas ant tamsiai raudono šilkinio lovos užtiesalo. 

Kai Nela, sulaukusi dvylikos, pirmą kartą pradėjo kraujuoti, 
jos motina paaiškino, jog kraujo paskirtis - „vaikų saugumas“. 
Nelai vaikų turėjimas su saugumu neturėjo nieko bendro: ji gir- 
dėdavo per kaimą skardinčius gimdančių moterų klyksmus, 
netrukus į bažnyčią neretai būdavo nešami karstai. Lyginant 
su dėmėm ant medžiaginių įklotų, meilė atrodė labai miglota. 


Kraujavimas kiekvieną mėnesį Nelai niekada nesisiejo su tuo, ką ji 
įtarė esant meile, - kažkuo kūnišku, bet peržengiančiu kūno ribas. 
„Štai kas, Petronela, yra meilė“, - pasakė ponia Ortman, žiūrė- 
dama, kaip Arabela apsikabinusi glaudė šuniuką Juodakį tol, ko! 
tas vos neišleido savo šuniškos gyvybės. Kai kaimo muzikantai 
dainuodavo apie meilę, iš tiesų jie dainuodavo apie skausmą, kurį 
slepia laimė. Tikroji meilė - tai pilve pražydusi gėlė, kurios žiedla- 
piai skleidžiasi išorėn. Dėl meilės paaukotum viską - deja, karčių 
sielvarto lašų neišvengsi. 

Ponia Ortman amžinai rypuodavo, jog aplinkui mylių spin- 
duliu nerasi tinkamų mergintojų - vietinius vyrukus ji vadino 
„šieno rupšnotojais“. Jos dukters ateitis priklausė miestui - ir Jo- 
hanui Brantui. 

- Mama, o kaipgi meilė? Ar aš jį mylėsiu? 

- Ši mergaitė nori meilės, - teatriškai sušuko ponia Ortman, 
kreipdamasi į atsilupinėjusias Asendelfto sienas. - Ji nori ir per- 
sikų, ir grietinėlės. 

Nelai buvo paaiškinta, kad ji turėtų palikti Asendelftą, ir - 
Dievas mato - ilgainiui pabėgimas buvo visa, ko ji troško. Ji 
daugiau nebenorėjo žaisti laivų sudužimų su Karelu ir Arabela, 
tačiau dabar, sėdint prie tuščios santuokinės lovos Amsterdame 
lyg slaugei prie ligonio, ją užplūdo nusivylimas. „Kurių galų ji 
čia atvyko, jeigu jos vyras nė nesiteikė jos deramai pasveikinti?“ 
Užsikeberiojusi ant tuščio čiužinio, Nela įsirausia tarp pagalvėlių, 
susisielojusi dėl pašaipaus Kornelijos žvilgsnio, kandaus Marinos 
balso, Johano abejingumo. „Aš esu mergaitė, - mąsto Nela, - kuri 
negavo nė vieno persiko, ką jau kalbėti apie grietinėlę.“ 

Nepaisant negailestingo meto, namas vis dar nemiega. Ji 
girdi, kaip atsidaro ir užsidaro laukujės durys, o tada dar vienos 
durys viršum jos. Kažkas šnabždasi, koridorium nušlepsi žings- 
niai, o tada kambarius apgaubia gili tyla. 

Siaurai it plaukas mėnesienos properšai švytint virš nutapyto 
kiškio ir supuvusio granato, nusiminusi Nela įsiklauso. Ši tyla ap- 
gaulinga, tarsi pats namas kvėpuotų. Tačiau lipti iš lovos ji nebesi- 
ryžta, tik ne pirmąją naktį. Prisiminimai apie vasarą skambėjusią 
liutnią dingo, ir galvoje Nela girdi tik silkių pardavėjos žodžius, - 
kvaiša, kvaiša, - spiegiamus kaimietišku balsu. 

Nauja abėcėlė 


Praskleidusi užuolaidą, kad įleistų rytinę saulę, Kornelija atsistoja 
sujauktos Nelos lovos kojūgalyje. 

- Šeimininkas sugrįžo iš Londono, - praneša ji mažai ko- 
jytei, kyšančiai iš po patalo. - Pusryčiausite kartu. 

Nelos galva pakyla nuo pagalvės, veidas putlus kaip ange- 
lėlio. Ji girdi visas iki paskutinės Herengrachto tarnaites, šluos- 
tėmis žvanginančias kibirus lyg skambintų dusliais varpais: maz- 
goja purvus nuo fasadų laiptų. 

- Ar ilgai miegojau? - klausia ji. 

- Ganėtinai, - atsako tarnaitė. 

- Galbūt mane užbūrė, ir šioje lovoje praleidau tris mėnesius. 

— Nieko sau burtai, - nusijuokia Kornelija. 

- O ką? 

— Nieko, madam. - Ji ištiesia ranką. - Kelkitės. Turiu jus ap- 
rengti. | 

- Ilgai nėjai gulti. 

- Tikrai? - Kornelijos tonas akiplėšiškas, ir šis pasitikėjimas 
savimi priverčia Nelą susvyruoti. Nė viena iš jos motinos tarnaičių 
šitaip neatsikirtinėdavo. 

— Naktį girdėjau varstant laukujes duris, - taria ji. - Taip pat 
ir viršutiniame aukšte. Esu tikra. 

- Neįmanoma, - atšauna tarnaitė. - Tutis prieš jums užlipant 


į viršų jas užrakino. 

- Tutisė 

- Taip aš vadinu Otą. Jam atrodo, kad pravardės yra paika, 
bet man jos patinka. - Kornelija susiranda pasijonį, užvelka Nelai 
per galvą, tada įspraudžia ją į mėlyną, sidabru ataustą suknelę. - 
Už ją sumokėjo senjoras, - sako ji susižavėjimo kupinu balsu. 

Nelos džiaugsmas, gavus dovaną, netrukus išblėsta - ran- 
kovės per ilgos, o krūtinės ląsta tarytum susitraukia per didelio 
korseto viduje, nepaisant visų Kornelijos pastangų suveržti. 

- Madam Marina nusiuntė siuvėjai jūsų matmenis, - pikti- 
nasi Kornelija, verždama vis kiečiau ir baisėdamasi rankose lie- 
kančiais kaspino metrais. - Jūsų motina juos nurodė laiške. Ką aš 
veiksiu su visa šia atliekama medžiaga? 

- Siuvėja tikriausiai suklydo, - sako Nela, spoksodama į 
rankovėse paskendusias savo rankas. - Esu tikra, kad mama žino 
mano dydį. 


Kai Nela įžengia į valgomąjį, Johanas kalbasi su Otu, pusbalsiu 
aptarinėja kažkokius painius dokumentus. Išvydęs žmoną, jis nu- 
silenkia, atrodo pralinksmėjęs. Jo akių spalva patamsėjusi, iš žu- 
viškos pavirtusi į titnaginę. Marina gurkšnoja vandenį su citrina, 
jos žvilgsnis nukreiptas į milžinišką žemėlapį ant sienos už brolio 
galvos: sausumos kąsnelius semia bekraščiai popieriniai vande- 
nynai. 

— Dėkoju už suknelę, - prisiverčia išspausti Nela. Otas pasi- 
traukia į kampą ir lieka ten stovėti pilnu glėbiu Johano popierių. 

— Tai tik viena iš jų, - atsako Johanas. - Užsakiau keletą. Bet 
atrodo ne taip, kaip įsivaizdavau. Ar tik ji nėra šiek tiek didoka? 
Marina, ar tik ji ne didoka? 

Marina sėdasi prie stalo, išlygindama servetėlę iki tobulo 
balto kvadrato - vienišos plytelės juodoje jos skreito platybėje. 

- Bijau, senjore, kad didoka, - sako Nela. Jai gėda dėl to dre- 
bulio balse. Kas gi nutiko susirašinėjimui tarp Asendelfto ir Ams- 
terdamo, kad nuotakos kūnas susitraukė iki šitokios parodijos? Ji 
pažvelgia į žemėlapį ant sienos, stengdamasi nepešioti savo absur- 
diškai ilgų rankovių. Žemėlapyje pavaizduota Naujoji Olandija su 
palmėmis apkraštuota pakrante, turkio spalvos jūromis ir svetin- 
gais juodmedžio spalvos veidais. 

- Nieko tokio, - taria Johanas, - Kornelija patrumpins. - Jo 
delnas apgaubęs laiko mažą stiklinę alaus. - Eikš ir sėskis, užkąsk 
ko nors. 

Damasto staltiesės viduryje stovi lėkštė su apdžiūvusiu 
duonos kepalu ir liesa žuvele. 

- Šį rytą pusryčiai kuklūs, - paaiškina Marina, šnairuodama 
į brolio stiklinę. - Nuolankumo gestas. 

- Arba nepritekliaus žavesys, - sumurma Johanas, šakute 
pasmeigdamas gabalą silkės. Kambaryje tylu, girdėti tik jo čiau- 
mojimas; sausa, nepaliesta duona guli tarp jų tarsi plyta. Nela pa- 
mėgina nuryti savo baimę, spoksodama į tuščią savo lėkštę, stebė- 
dama, kaip jos vyrą greitai apgaubia liūdesio aura. 

„Tik pagalvok, Nela, ką gausi valgyti, - sakė jos brolis Ka- 
relas. - Girdėjau, kad Amsterdame jie ryja braškes, pamirkytas į 
auksą.“ Kaipgi jis nusiviltų. 

- Marina, paragauk šio puikaus elio, - galų gale taria Johanas. 

- Man nuo jo sutrinka virškinimas, - atsako ji. 

— Amsterdamiečio dieta - pinigai ir gėda. Net savimi negali 
pasikliauti. Pirmyn, nepasiduok. Šiame mieste drąsa - retas reiš- 
kinys. 

- Tiesiog nekaip jaučiuosi. 

Johanas tik nusijuokia, tačiau Marinos veidą perkreipia 
skausmo grimasa. 

- Papistas, - iškošia ji. 

Pusryčiai taisosi, tačiau Johanas taip ir neatsiprašo pavėlavęs į 
savo nuotakos sutiktuves. Jis kalbasi tik su seserimi, o Nelai tenka 
pasiraitoti rankoves, kad neįmerktų į riebią žuvį. Otui leidžiama 
pasišalinti, ir jis nusilenkia, pirštais atsargiai spausdamas popie- 
riaus lakštus. „Pasirūpink tuo, Otai, - sako Johanas. - Būsiu dė- 
kingas.“ Nela svarsto, ar žmonės, su kuriais prekiauja Johanas, irgi 
turi tokių tarnų kaip Otas, ar jis toks vienintelis. Ji tyrinėja Oto 
veidą, ieškodama kokių nors nepasitenkinimo ženklų, tačiau tam- 
siaodis atrodo pasitikintis ir miklus. 

Tauriųjų metalų kainos, prekyba paveikslais, kažkurių kro- 
vinių pakuotojų neatsargumas gabenant jo siuntą iš Batavijos - 
Marinai tenka patys skaniausi Johano kąsneliai. Jei Johanas apie 
ką nors kalba nenoriai, Marina plėšte išplėšia žodžius - tokia 
garbė gali ir išgaruoti. Ji ryja tabako, šilko ir kavos, cinamono ir 
druskos pardavimų nuobiras. Jis pasakoja apie diktatorišką nu- 
tarimą, ribojantį aukso ir sidabro išgabenimą iš Dedžimos, apie 
ilgalaikę tokio apribojimo žalą, apie tai, kad VOC atkakliai laikosi 
nuomonės, jog pelnas svarbiau nei orumas. 

Nela jaučiasi apgirtusi nuo visos šios naujos informacijos, 
tačiau Marina išlaiko šaltą protą. Kokios naujienos dėl pipirų 
sutarties su Bantamo sultonu ir ką tai reikš VOC? Johanas jai pa- 
pasakoja apie gvazdikėlių augintojų maištą Ambono saloje, kur 
VOC paliepimu pernelyg tirštai prisodinta medžių. Kai Marina 
bando iškvosti tikslias riaušių detales, Johanas kreivai šypteli. 

- Šiuo metu, Marina, situacija bus pasikeitusi, ir mes dau- 
giau nieko nežinome. 

- Ir tai, Johanai, yra didžiausia bėda. - Ji paklausia brolio 
apie kažkokias šilko derybas su siuvėju Lombardijoje. - Kas lai- 
mėjo importo teisę? 

- Pamiršau, - atsako jis. 

— Kas, Johanai? Kas? 

- Henris Fildas. Anglų Rytų Indijos pirklys, - atsako Johanas. 

Marina sugniaužia kumštį. 

— Vėl tie anglai. - Johanas pažvelgia į seserį, bet nutyli. - 
Pamąstyk, ką tai reiškia, brolau. Pamąstyk. Pastarieji dveji metai. 
Leidžiame pinigams keliauti į kito žmogaus piniginę. Mes vis dar... 

- Užtat anglai superka mūsiškį Harlemo liną. 

- Ir moka grašius. 

- Tą pat jie kalba apie mus. 

Nuo tauriųjų metalų iki sultonų ir anglų - Marinos žodynas 
kelia rimtą nuostabą. Johanas kerta uždraustą ribą - kokia gi kita 
moteris taip gerai išmanytų VOC reikalus? 

Nela jaučiasi nematoma ir ignoruojama - tai pirma jos diena 
naujuosiuose namuose, tačiau Brantai neuždavė jai nė vieno klau- 
simo; šis plėšrus ginčas bent jau suteikia Nelai galimybę stebėti savo 
naująjį vyrą iš po nuleistų vokų. Kokia įdegusi jo oda - palyginus 
jiedvi su Marina atrodo kaip vaiduokliai. Nela įsivaizduoja Johaną su 
pirato skrybėle laive, mėtomame tamsiai mėlynų tolimų jūrų bangų. 

Ji nueina dar toliau - įsivaizduoja Johaną be drabužių, įsi- 
vaizduoja tą daiktą, kurį jis turi po stalu, laukiantį jos. Motina jai 
papasakojo, ko gali tikėtis žmona - skausmo rykštės, vilties, kad 
tai nesitęs per ilgai, šlapio lipnumo tarp kojų. Asendelfte pakako 
avinų ir avių, kad ji perprastų, kas ten vyksta. 

- Nenoriu būti tik tokia Žmona, - tarė ji motinai. 

— Kitokių nebūna, - atsakė ši. Regėdama dukters išraišką, 
ponia Ortman sušvelnėjo, apkabino Nelą ir paglostė jai pilvą. - 
Tavo kūnas yra raktas, mieloji. Tavo kūnas yra raktas. - Nela pa- 
klausė, ką ir kokiu būdu jai teks atrakinti, bet motina į tolesnes 
kalbas nesileido. - Turėsi stogą virš galvos, ir ačiū Dievui. 

Bijodama, kad kiti du gali pastebėti jos veide šmėstelint pri- 
siminimus, Nela įsistebeilija į savo lėkštę. 

— Gana apie tai, - sako Marina. 

Nela krūpteli, tarsi moša būtų perskaičiusi jos mintis. Jo- 
hanas tebepasakoja apie anglus, stiklinės dugne teliūškuodamas 
gintarinio elio likučius. 

- Ar pasikalbėjai su Fransu Mermansu apie jo Žmonos 
cukrų? - pertraukia brolį Marina. Jam užtilus, ji paniūra. - Jis tie- 
siog kėpso sandėlyje, Johanai. Daugiau nei prieš savaitę atplaukė 
iš Surinamo, o tu vis dar jiems nepranešei, ką ketini su juo daryti. 
Jie laukia. 

Johanas pastato stiklinę. 

- Tavo susidomėjimas naujaisiais Agnesės Mermans turtais 
mane stebina, - burbteli jis. 

- Jos turtai man nerūpi. Bet žinau, kaip mielai Agnesė iš- 
griautų šias sienas. 

- Amžinai visus įtarinėji! Ji nori, kad cukraus platinimu už- 
siimčiau aš, nes tai darau geriausiai. 

- Ką gi, tai parduok jį, ir baigta. Nepamiršk, kas pastatyta 
ant kortos. 

- Iš visų dalykų, kuriuos galėčiau parduoti, tu stumi būtent 
cukrų! Marina, bet kaipgi Iekkerheid - aistra saldumynams, - 
ką pasakytų tavo pastorius? - Johanas atsisuka į žmoną. - Nela, 
mano sesuo tiki, kad cukrus gadina sielą, ir vis vien nori, kad juo 
prekiaučiau. Kaip tau tai patinka? 

Nela prisimena atmestą marcipanų prašymą ir pasijunta dė- 
kinga už šį nelauktai parodytą dėmesį. „Sielos ir kapšai, - pamano 
ji, - šiems dviem terūpi sielos ir kapšai.“ 

- Aš tik bandau laikyti galvą virš vandens, - griežtai atkerta 
Marina. - Johanai, aš bijau Dievo. O tu? - Marina pačiumpa šakutę 
lyg nedidelį trišakį. - Prašau, brolau, tiesiog parduok tą cukrų. 
Mums pasisekė, kad nėra Cukraus pardavėjų gildijos. Parduodam, 

kam norim už kokią norim kainą. Atsikratyk jo, ir kuo skubiau. 
Taip bus geriausia. 

Johanas spokso į nepaliestą kepalą, tebegulintį damasto vi- 
duryje. Nelos pilvas sugurgia ir ji instinktyviai už jo griebiasi, 
tarsi jos delnas galėtų jį užtildyti. 

- Otui nepatiktų ši naujoviška laisvoji prekyba, - taria Jo- 
hanas, žvilgtelėjęs į duris. 

Marina susmeigia šakutės dantis į damasto staltiesę. 

- Jis yra olandas. Pragmatikas. Gyvenime nėra regėjęs cukra- 
nendrių plantacijos. 

- Mažai trūko. 

— Mūsų verslą jis išmano taip pat gerai kaip mes patys. - Jos 
pilkos akys įsmeigtos į jo. - Nemanai? 

- Nekalbėk jo vardu, - atkerta Johanas. - Jis dirba man, 
ne tau. O ši staltiesė kainavo trisdešimt guldenų, taigi prašyčiau 
liautis badžius viską, kas man priklauso. 

- Buvau nuėjusi į dokus, - burbteli Marina. - Burmistrai 
vakar ryte vieną po kito paskandino tris vyrus. Pririšo jiems po 
kaklais svarsčius. Sukišo į maišus ir įstūmė į vandenį. 

Kažkur prieškambaryje tarkšteli lėkštė. „Rezeki, blogas šuo! — 
atsklinda Kornelijos riksmas, tačiau Nela atkreipia dėmesį, jog abu 
Johano šunys kietai miega kambario kampe. Johanas užsimerkia, ir 
Nela ima svarstyti, kaip anie skenduoliai susiję su cukraus pardavi- 
mais, Oto nuomone ar Agnesės Mermans planais išgriauti sienas. 

- Žinau, kaip paskęstama, - sumurma jis. - Regis, pamiršai, 
jog didžiąją gyvenimo dalį man teko praleisti jūroje. 

Johano balse girdėti įspėjimas, bet Marina tęsia savo: 

- Paklausiau dokų tvarkytojų, kodėl burmistrai juos paskan- 
dino. Jie man atsakė, kad anie vyrai neturėjo pakankamai guldenų, 
kad patenkintų Dievą. 


Netekusi žado, ji užtyla. Johanas kone nuliūdęs nugrimzta į 
savo kėdę. 

— Maniau, jog Dievas atleidžia visiems, Marina? - taria jis. 

Bet nepanašu, kad norėtų išgirsti atsakymą į savo klausimą. 


Oras tvankus, atmosfera įtempta. Įraudusiu veidu įeina Kornelija 
ir nurenka lėkštes, o Johanas pakyla nuo kėdės. Visos trys mo- 
terys klausiamai į jį sužiūra, tačiau jis išeina iš kambario, kumščiu 
trankydamas orą. Regis, Marina ir Kornelija žino, ką tai reiškia — 
Marina pasiima knygą, kurią buvo atsinešusi prie pusryčių stalo. 
Nela žvilgteli į pavadinimą: Hofto pjesė Tikras kvailys. 

- Ar dažnai jis būna iškeliavęs? - pasiteirauja Nela. 

Marina padeda knygą ant stalo ir nepatenkinta cakteli lie- 
žuviu - puslapis kreivai užsilenkęs. 

- Mano brolis iškeliauja. Tada sugrįžta. Tada vėl iškeliauja, - 
atsidūsta ji. - Pati pamatysi. Nėra sunku. Kiekvienas tai gali. 

- Neklausiau, ar tai sunku. Ir kas tas Fransas Mermansas? 

- Kornelija, kaip šį rytą laikosi Petronelos papūgėlė? - pa- 
klausia Marina. 

- Puikiai, madam. Puikiai. - Kornelija vengia Nelos žvilgsnio. 

Šiandien negirdėti nei prunkštimo, nei kandžių užuominų. 
Tarnaitė atrodo pavargusi, tarsi kažkas keltų jai nerimą. 

- Jam reikia gryno oro, - sako Nela. - Virtuvėje trošku nuo 
garų. Norėčiau, kad jis skraidytų po mano kambarį. 

- Snapu sukapos ką nors vertingo, - atkerta Marina. 

- Nesukapos. 

- Išlėks pro langą. 

- Laikysiu jį uždarytą. 

Marina su trenksmu užverčia knygą ir išeina iš kambario. 
Tarnaitė atsitiesia ir, primerkusi mėlynas akis, žvilgsniu nu- 
lydi šeimininkę. Akimirksnį padvejojusi, ji taip pat išeina. Nela 


susmunka atgal į kėdę ir aklai įsispokso į Johano žemėlapį. Durys 
vis dar praviros, ir ji girdi prie studijos kuždantis Mariną ir Jo- 
haną. 

— Dėl Dievo meilės, Marina. Ar neturi daugiau ką veikti? 

— Dabar esi vedęs vyras. Kur tu eini? 

- Aš vis dar turiu dirbti. 

— Kokie gi darbai sekmadienį? 

— Marina, nejau tu manai, kad šis namas laikosi burtais? 
Einu patikrinti cukraus. 

— Aš tavim netikiu, - sušnypščia Marina. - Ir aš to neleisiu. 

Nela jaučia tarp brolio ir sesers tvenkiantis įtampą - tylė- 
jimas, antroji jų kalba, tuoj išsiverš per kraštus. 

- Kur tu rastum vyrą, kuris savo seseriai leistų šitaip su juo 
kalbėti? Tavo žodis - ne įstatymas. 

- Galbūt. Tačiau jis arčiau įstatymo, nei tu manai. 

Johanas ryžtingai žengia pro laukujes duris, ir Nela išgirsta 
aksominį oro čiūžtelėjimą, kai durys dar kartą užsidaro. Ji dirsteli 
pro duris, ir pamato mošą stovint prieškambaryje. Marina užsi- 
dengusi veidą delnais, susikūprinusi; kentėjimo poza. 

Akių dūmimas 


Marinai pakilus į viršų ir nutolus jos žingsniams, Nela nutykina 
į apačią, kur Pibas čirpdamas laukia savo šeimininkės. Jos nuos- 
tabai, Pibo narvelis pakabintas gerojoje virtuvėje. Čia niekada 
neverdama - tam skirta antroji virtuvė kitame koridoriaus gale. 
Gerojoje virtuvėje išdėliotas rinktinis Brantų porcelianas, čia ne- 
tarškinama puodais ir keptuvėmis, sienos be dėmių. Kažin ar se- 
niai Pibas kvėpuoja tyru oru, svarsto Nela, o dar įdomiau - kam 
reikia dėkoti už tokį geraširdiškumą. 

Prie nedidelio stalelio sėdi Otas ir neskubriai blizgina stalo 
sidabrą, kurį Brantai naudos per pietus. Vyriškis nėra aukštas, ta- 
čiau plačių pečių - atrodo per stambus savo kėdei. Pamatęs Nelą 
stovinčią ant slenksčio, Otas parodo į Pibo narvelį. 

- Šis mažiulis labai triukšmingas, - sako jis. 

- Atleiskite, nusineščiau jį į savo kambarį... 

- Man jo čirpimas patinka. 

— Ak. Tada gerai. Ačiū, kad pakabinote jį čia. 

- Tai ne aš, madam. 

Madam. Kaip gražiai jis taria šį žodį. Oto marškiniai ne- 
priekaištingi, kruopščiai išlyginti, jokių atirusių siūlų ar dėmių. 
Jo rankos po kartūnu juda natūraliai grakščiai. Kiek jam metų? 
Trisdešimt, gal kiek mažiau. Batai blizga tarytum generolo. Visas 
jis toks šviežias, toks svetimas. Būti tarno vadinamai „madam“ 
savo pačios namuose, vilkint tobulus apdarus - staiga tai tampa 

visos jos būties apogėjumi. Merginos širdį užplūsta dėkingumas, 
bet Otas tarytum nieko nepastebi. 

Nela rausdama nueina prie narvelio ir per virbus ima glos- 
tyti savo papūgėlę. Pibas švelniai kapteli, tada snapu perbraukia 
plunksneles, tarytum kažko ieškodamas. 

- Iš kur jis? - klausia Otas. 

— Nežinau. Jį man nupirko dėdė. 

— Vadinasi, išperėtas ne Asendelfte iš kiaušinio? 

Nela papurto galvą. Tokia ryški ir išskirtinė būtybė nebūtų 
atsiradusi Asendelfte. Merginą trikdo ir svaigina mintis, kad Otas 
žino jos kaimo pavadinimą. Ką pamanytų jos motina, senukai 
miestelio aikštėje, maži mokinukai, išvydę šį žmogų? 

Paėmęs šakutę, Otas minkšta audinio skiaute trina kiekvieną 
jos dantuką - Nela spaudžia narvelio virbus, kol pabąla pirštų ga- 
liukai, ir, perkreipusi kaklą, apžiūrinėja iki pat lubų išblizgintas 
sienų plyteles. Viršuje kažkas ištapė optinę apgaulę - pro tinką į 
neįmanomą dangų veržiasi stiklinis kupolas. 

- Senjoro Branto sumanymas, - paaiškina Otas, pasekęs 
merginos žvilgsnį. 

- Išmoninga. 

- Akių dūmimas. Tokioje drėgmėje netruks nusilupti. 

- Bet Marina man sakė, kad šis namas sausas. Ir kad kilmė 
niekc nereiškia. 

Otas šypteli. 

- Vadinasi, mudviejų nuomonės išsiskiria. 

Nela svarsto, kurį Marinos teiginį Otas turi mintyje. Ji tyri- 
nėja milžiniškas lentynas, įmūrytas į sieną, kuriose trys stikliniai 
lakštai saugo įvairias lėkštės ir porceliano dirbinius. Jai dar nėra 
tekę matyti tokios didžiulės kolekcijos. Namuose jie turėjo tik ne- 
didelį Delfto porceliano servizą ir dar vieną kitą daiktelį, mat be- 
veik viską buvo išpardavę. 

— Visas senjoro pasaulis telpa lėkščių servize, - sako Otas. 
Nela klausosi jo žodžių, tarno balse mėgindama išgirsti pasidi- 
džiavimą ar pavydą, bet negirdi nei vieno, nei kito. Oto tonas vi- 
siškai neutralus. - Delftas, Dedžima, Kinija, - tęsia jis. - Ištisa 
keramikos jūra. 

- Argi mano vyras nepakankamai turtingas, kad už jį ke- 
liautų kas nors kitas? 

Otas susiraukęs blizgina peilio ašmenis. 

- Savo turtus privalai saugoti, ir niekas už tave to nepadarys. 
Jei nesirūpinsi, pinigai išbyrės tau pro pirštus. - Jis baigia ir su- 
lanksto minkštą skiautę į tvarkingą kvadratėlį. 

- Taigi jis daug dirba? 

Otas pirštu pasuka ore, rodydamas į netikrą stiklinį kupolą 
virš jų galvų, į gylio iliuziją. 

— Jo pajus kyla ir kyla. 

- O kas nutiks, kai pasieks pačią viršūnę? 

- Tai, kas nutinka visada, madam. Išsilies per kraštus. 

— O tada? 

- Na, o tada, - sako jis, - mes nuskęsime arba išplauksime. - 
Paėmęs didelį sriubos šaukštą, Otas žvelgia į savo iškreiptus 
bruožus, susitraukusius sidabriniame išgaubime. 

- Ar plaukiate su juo į jūrą? 

— Ne. 

— Kodėl? Juk jūs jo tarnas. 

— Aš nebeplaukioju. 

Nela mąsto, kaip seniai šis vyriškis gyvena ant šios dirbtinės 
žemės, polderiais ir atkaklumu atkovotos iš pelkių. Marina jį pa- 
vadino olandu. 

— Senjoro dvasia priklauso jūroms, - sako Otas. - Bet ne 
mano, madam. 


Nela ištraukia ranką iš Pibo narvelio ir įsitaiso prie židinio. 

- Iš kur jūs tiek žinote apie mano vyro dvasią? 

- Argi aš neturiu ausų ir akių? 

Nela apstulbusi. Tokio įžūlumo ji nesitikėjo - nors ir Korne- 
lija drąsiai rėžia, kas šauna į galvą. 

- Žinoma, aš... 

— Madam, jūra yra tai, kuo niekada netaps žemė, - sako 
Otas. - Ji nuolatos keičiasi. 

- Otai. 

Tarpduryje stovi Marina. Otas atsistoja, jo įrankiai išdėlioti 
lyg blizgančių ginklų arsenalas. 

- Jis užsiėmęs, - paaiškina Marina Nelai. - Turi daug darbo. 

- Aš tik klausinėjau jį apie senjoro... 

— Pakaks, Otai, - sako Marina. - Reikia išsiųsti tuos popie- 
rius. 

Ji apsisuka ir dingsta. 

— Madam, - tolstant žingsniams, Nelai sušnabžda Otas. - 
Kas būtų, jei spirtumėte į širšių lizdą? Jus sugeltų, ir tiek. 

Nela nesupranta - tai patarimas ar nurodymas. 

- Jumis dėtas, madam, to narvo neatidarinėčiau, - priduria 
jis, linktelėdamas Pibo pusėn. 

Ji klausosi jo žingsnių, kylančių virtuvės laiptais; tobulai 
tikslių ir minkštų. 

Dovana 


Kitas dvi naktis Nela laukia, kad Johanas ją paliestų ir pradėtų 
jos gyvenimą iš naujo. Miegamojo duris palieka pravertas, sun- 
kioje ąžuolinėje plokštėje kadaruoja raktas, tačiau pabudusi iš 
ryto pamato, kad raktas nepaliestas - kaip ir ji. Johanas dirba iki 
vėlumos. Naktimis Nela girdi girgždant laukujes duris, taip pat ir 
dažną rytą, danguje brėkštant aušrai. Blanki šviesa prasiskverbia 
pro jos vokus, ir ji atsisėda, suprasdama, kad ir vėl nakvojo viena. 

Apsirengusi Nela pradeda be jokio tikslo slampinėti po pir- 
mųjų aukštų kambarius. Namo gale, ten, kur nelaukiama svečių, 
kambariai kuklesni, nes visa didybė sudėta į tuos, kurių langai iš- 
eina į gatvę. Tie paradiniai kambariai gražiausiai atrodo tada, kai 
juose nieko nėra, kai niekas netrina baldų, nepėduoja išblizgintų 
grindų purvinais batais. 

Ji įkiša galvą apžiūrėti apvalių marmuro kolonų ir tuščių Ži- 
dinių, nepatyrusia akimi tyrinėja paveikslus - kiek jų daug! Laivai 
su dangų remiančiais, kryžius primenančiais stiebais, kaitriai atro- 
dantys kraštovaizdžiai, vystančios gėlės, apverstos kaukolės, pana- 
šios į rudus šakniavaisius, smuikai nutrūkusiom stygom, smuklės 
ir šokėjai, auksinės lėkštės, emaliuoti porcelianiniai puodeliai. Jei 
žvilgteli į juos tik trumpai, gali supykinti. Auksiniais lapais mar- 
ginti odiniai sienų apmušalai vis dar dvelkia kiaulena, Nelai pri- 
mindami Asendelfto fermas. Nusisukdama šalin, nenorėdama pri- 


siminti namų, kuriuos paliko su tokiu užsidegimu, Nela susiduria 

su didžiuliais gobelenais, vaizduojančiais biblines scenas; Marija ir 
Morta su Jėzumi, Kanos vestuvės, sumanusis Nojus ir jo arka. 

Gerojoje virtuvėje Nela pastebi dvi Johano liutnias, kurias 
Kornelija išblizginusi pakabino ant sienos. Norėdama vieną nuka- 
binti, mergina ištiesia ranką ir krūpteli, ant peties pajutusi stab- 
dančią ranką. 

- Ji skirta ne grojimui, - taria Marina. - Tai meno kūrinys, 
kurį tu čiupinėdama sugadinsi. 

- Ar jūs mane sekiojate? - Marinai neatsakius, Nela paliečia 
liutnias. - Jų stygos atsipalaidavusios. Netinkamai rūpinamasi. 

Ji apsisuka ant kulno ir nupėdina į viršų. Marinos kambarys 
antro aukšto koridoriaus gale vis dar neištyrinėtas, ir ji pašnai- 
ruoja į tolimą rakto skylutę, svarstydama, kokia gi plika celė tu- 
rėtų slėptis už durų. Įsiūtis beveik kursto užeiti į vidų. Kas tokia 
toji Marina, kad leidžia sau nurodinėti? Šiaip ar taip, Nela yra šių 
namų šeimininkė. 

Tačiau ji sugrįžta atgal į savo kambarį, vengdama išvysti 
kruvinas nutapytų paukščių plunksnas, driežiškus jų snapus ir iš- 
lenktas šnerves. „Dieve mano, Marina neapkenčia net muzikos! 
Argi ji nežino, kad liutnios gaminamos ne tam, kad kabotų ant 


sienos?“ 


Marina ją užkalbina retai, nebent tai būtų nurodymas ar pamokslas, 
ištrauktas iš šeimos Biblijos, dažniausiai parinktas taip, kad ją su- 
gniuždytų. Nela stebisi, kad Marinai tenka garbė, sukvietus šei- 
myną į prieškambarį, skaityti ištraukas iš Šventojo Rašto Knygos. 
Namuose tą darydavo jos tėvas, kai būdavo blaivus, o dabar - Ka- 
relas, trylikos, bet jau gerai išprusęs, skaito jos seseriai ir motinai. 

Kitu metu Marina sėdi ant žaliu pliušu išmuštos kėdės sve- 
tainėje ir pildo buhalterijos knygą. Naujoji Nelos moša apskaitą 
veda uoliai: vertikalūs stulpeliai jai - penklinė, o skaičiai - natos, 

kuriomis tyliai groja jų pinigai. Nela norėtų pakamantinėti ją apie 
vyro verslą, apie Franso ir Agnesės Mermansų cukrų, bet pokalbį 
su Marina užmegzti nelengva. 

Vis dėlto trečią dieną ji įsliūkina į svetainę ir randa Mariną 
sėdinčią nuleista galva, lyg melstųsi. Buhalterijos knyga kaip pa- 
prastai guli atversta jai ant kelių. 

— Marina? 

Nela dar niekada nesikreipė į Mariną vardu; ji jaučia besiel- 
gianti keistai įžūliai, ir bandymas suartėti nepavyksta. 

- Taip? - staigiai atlošia galvą Marina. Ji demonstratyviai 
padeda plunksną ant atversto lapo, delnais įsiremia į drožinėtus 
kėdės porankius. Iš griežto Marinos pilkų akių žvilgsnio Nela 
supranta, kad pokalbis prie liutnios nepamirštas; pajutus įdėmų 
mošos žvilgsnį, merginai sukyla panika. Nuo Marinos plunksnos 
nuvarva rašalo lašas. 

- Ar viskas taip ir bus? - išpoškina Nela. 

Tiesus klausimas permaino atmosferą, įtempdamas Marinos 
stuburą. 

— Kaip taip? 

- Ašjo... niekada nematau. 

- Jei galvoje turi Johaną, galiu patikinti, kad jis egzistuoja. 

— O kur tiksliai yra jo darbas? 

Nela pasuka pokalbį taip, kad sulauktų konkretesnio atsa- 
kymo. Jos klausimas mošą paveikia dar keisčiau nei pirmasis; Ma- 
rinos veidas pavirsta kauke. 

- Keliose vietose, - atsako Marina, jos balsas suvaldytas ir 
įtemptas. - Bursoje“, dokuose, VOC kontoroje Senajame Hostrate. 

— O ką būtent jis ten dirba? 

- Jeigu aš žinočiau, Petronela... 


* 1609-1611 m. Rokino kanalo dalyje pastatyta pirmoji prekių birža. Bursa buvo sudaryta iš 
kvadratinio kiemo ir arkadų, kuriose ir vyko mainai. 

- Bet juk žinote. Žinau, kad žinote... 

- Jis verčia purvą auksu. Vandenį verčia guldenais, - atšauna 
Marina. - Jis parduoda kitų žmonių prekes geresnėmis kainomis. 
Prikrauna laivus ir išplukdo į jūrą. Laiko save visų numylėtiniu. Tai 
viskas, ką žinau. Paduok kaitintuvą, mano pėdos kaip ledokšniai. 

Nela pagalvoja, kad tai ilgiausia sakinių virtinė, kokią jai 
teko išgirsti iš Marinos. 

— Juk galite pasikurti židinį, - sako mergina, pastumdama 
mošos pusėn vieną iš nedidelių karštų kaitintuvų - ši prispaudžia jį 
pėda. - Norėčiau pamatyti, kur jis dirba. Netrukus eisiu jo aplankyti. 

Marina užverčia apskaitos knygą, įkalindama plunksnakotį 
tarp puslapių, ir įsistebeilija į aptrintą odinį viršelį. 

— Tavo vietoje to nedaryčiau. 

Nela žino, kad turėtų liautis klausinėjusi, nes sulaukia tik 
neigiamų atsakymų. Tačiau ji negali sustoti. 

- Kodėl? 

- Jis užsiėmęs. 

- Marina... 

- Argi motina tavęs neįspėjo, kad šitaip bus? - sušunka Ma- 
rina. - Ne už kaimo notaro ištekėjai. 

- Bet Johanas... 

- Petronela! Jam reikia dirbti. O tau reikėjo ištekėti. 

- Bet jums nereikėjo. Jūs taip ir neištekėjote. 

Marinos žandikaulis įsitempia ir Nela pajunta mažą triumfo 
kibirkštėlę. 

- Ne, - sako Marina. - Bet aš visada turėjau viską, ko norėjau. 


Kitą rytą Marina parenka patarlę, pamokomą Jobo istoriją, ir už- 
baigia skaidriu srautu vandenimis iš Luko. 

Bet vargas jums, turtuoliai, nes jūs jau atsiėmėte savo 
paguodą! 
Vargas jums, kurie dabar sotūs, nes būsite alkani! 
Vargas jums, kurie dabar juokiatės, 
nes jūs liūdėsite ir verksite! 
(Lk 6, 24-26) 


Ji skaito greitai, nemuzikaliai, lyg gėdytųsi savo pačios balso, ai- 
dinčio per begalines juodas ir baltas plyteles, įsikibusi pulto it 
plausto. Nela akimis varsto deklamuojančią mošą, svarstydama, 
kodėl Marina vis dar čia, netekėjusi, be auksinio žiedo ant piršto. 
„Gal neatsirado vyro su pakankamai stora oda, kuris nebūtų pa- 
būgęs jos kritikos?“ Nelą ši pagiežinga mintis pradžiugina. 

„Ar tai ir yra mano naujoji šeima?“ - klausia ji savęs. Atrodo 
neįmanoma, kad kuris nors iš šių žmonių kada nors būtų nusi- 
juokęs, nebent patyliukais pakrizenęs į rankovę. Kornelija triūsia 
be galo, be krašto. Jeigu ji virtuvėje neverda eršketo, tai blizgina 
ąžuolo ir raudonmedžio baldus, šluoja ištisus akrus grindų an- 
trame aukšte, purto patalus, žvilgina langą po lango. Visiems ži- 
noma, kad triūsas - dorybė, apsauganti visus gerus olandus nuo 
apsileidimo ir pavojingos prabangos - ir vis dėlto kažkas Korneli- 
joje atrodo nevisiškai tyra. 

Otas pamokslo klausosi mąslia veido išraiška. Pagavęs Nelos 
žvilgsnį, jis tučtuojau nusisuka. Žmogiškas kontaktas tokią dva- 
singą akimirką atrodo bemaž nuodėmingas. Johanas stovi sunėręs 
rankas maldai, nenuleisdamas akių nuo durų. 


Nela sugrįžta į kambarį ir sėdasi rašyti laiško motinai, paaiškinti 
keblią savo padėtį. Tačiau jos parinkti žodžiai slepia gerąsias sa- 
vybes, nenori nusakyti to, kaip ji jaučiasi. Nela nepajėgia aprašyti 
savo sumišimo, savo pokalbių su Marina, savo vyro, kalbančio 

visomis kalbomis, išskyrus meilės kalbą, nei tarnų, kurių pasauliai 
slepiami, kurių juokas irgi skamba kaip kita kalba. Taigi ji tik iš- 
raito vardus - Johanas, Otas, Tutis, ir nupaišo Marinos portretą su 
milžiniška galva, suglamžo popierių į kamuoliuką ir išmeta į židinį. 

Po valandos laiptais atsklinda vyrų balsai, šunų lojimas ir Jo- 
hano juokas. Nela žvilgteli pro langą į taką palei kanalą ir pamato 
tris stiprius darbininkus, persimetusius per petį virves. Jie išeina 
iš namo pasiraitoję rankoves. | 

Kol Nela spėja išeiti iš kambario, Marina jau prieškambaryje. 

— Johanai, - sušnypščia ji. - Ką, po galais, tu padarei? 

Nela tyliai pereina laiptų aikštelę ir aikteli išvydusi, ką tie 
trys vyrai paliko prieškambaryje. 

Plytelių vidury stovi komoda - milžiniškas, sunkus baldas, 
siekiantis Johanui beveik iki pusiaujo; didžiulė spintelė ant aš- 
tuonių tvirtų lenktų kojelių, priekyje užtraukta dviem garstyčių 
spalvos aksominėm užuolaidom. Pastūmęs Biblijos pultą į kampą, 
kad padarytų daugiau vietos, Johanas stovi šalia. Vieną ranką 
uždėjęs ant komodos; plačiai šypsodamasis apžiūrinėja žvilgantį 
medį. Jis atrodo atsigavęs, gražesnis, nei Nela kada nors jį matė. 

Marina prie spintelės gretinasi atsargiai, lyg ši galėtų ant jos 
užvirsti arba pati pajudėti. Rezeki urgzdama atsitraukia atgal. 

- Ar tai pokštas? - klausia Marina. - Kiek ji kainavo? 

- Sese, bent kartą nekalbėkime apie pinigus, - sako Jo- 
hanas. - Pati pasiūlei susirasti pramogą... 

- Tik ne tokią baisybę. Kuo dažytos šitos užuolaidos, šaf- 
ranų? 

- Pramogą? - pakartoja Nela, stovėdama ant laiptų. Marina 
pasisuka į ją apimta siaubo. 

- Čia tau, - sako Johanas. - Vestuvių dovana. - Jis paglosto 
spintelės šoną, ir užuolaidėlės tarytum trūkteli. 


— Kas tai, senjore? 

- Padirbta iš ąžuolo ir guobos. Guoba stipri, - taria Johanas, 
tarsi tokio atsakymo lauktų jo jaunamartė. Jis pažvelgia į Ma- 
riną. - Naudojama karstams. 

Marinos lūpos sučiauptos į siaurą brėžį. 

- Iš kur ją ištraukei, Johanai? 

Johanas gūžteli. 

— Vienas žmogus dokuose pasakė, kad turi spintelių, likusių 
po kažkokio dailidės mirties. Liepiau ją padengti vėžlio kiautu ir 
inkrustuoti alavu. 

- Kam tai padarei? - sako Marina. - Petronelai toks daiktas 
nereikalingas. 

- Tai jos lavinimui, - atsako Johanas. 

- Mano kam? 

Johanas bando paglostyti Rezeki, bet kalė traukiasi nuo savo 
šeimininko. 

- Ramiau, mergyt. Ramiau. 

- Jai nepatinka, - sako Kornelija, nusileidusi laiptais paskui 
Nelą. 

„Kažin ką Kornelija turi omenyje - ją ar šunį, - pamano 
Nela. - Panašu, kad abi, - nusprendžia ji, stebėdama, kaip Rezeki 
pašiaušia keterą. Kornelija laiko šluotą atkišusi it ietį, lyg tikėtųsi 
puolimo. 

- Lavinimui? - prunkšteli Marina. - Nejau Petronelai reikia 
lavintis? 

— Dar ir kaip reikia, - atšauna Johanas. 

„Ne, nereikia, - galvoja Nela. - Man aštuoniolika, ne aštuo- 
neri.“ 

- Bet kas gi tai, senjore? - klausia ji, mėgindama nuslėpti 
susierzinimą. 

Galiausiai Johanas ekstravagantišku gestu atitraukia užuo- 
laidėles. Moterys aikteli. 

Spintelės vidus padalytas į devynis skyrius: vieni išklijuoti 
paauksuotais apmušalais, kiti - medinėm dailylentėm. 

- Ar tai - šitas namas? - klausia Nela. 

- Tai tavo namas, - pataiso ją Johanas, aiškiai pamalonintas. 

- Jį kur kas lengviau tvarkyti, - sako Kornelija, apžiūrinė- 
dama viršutinius kambarius. 

Spintelė įrengta su kraupiu tikslumu, tarytum tikrasis namas 
būtų sumažintas ir perpjautas pusiau, atveriant vidinius organus. 
Visi devyni kambariai - pradedant darbine virtuve ir svetaine, bai- 
giant palėpe, kur saugomos durpės ir malkos, kad nesudrėktų, - 
yra tobulos kopijos. 

- Yra ir slaptas rūsys, - sako Johanas, pakeldamas grindis 
tarp dviejų virtuvių ir atverdamas paslėptą ertmę. 

Netgi gerosios virtuvės lubos ištapytos ta pačia optine ap- 
gaule. Nela prisimena pokalbį su Otu. „Viskas ims lietis per 
kraštus“, - pasakė jis, rodydamas pirštų į neegzistuojantį kupolą. 

Rezeki urgzdama suka ratus apie spintelę. 

- Kiek kainavo, Johanai? - neatstoja Marina. 

- Karkasas kainavo du tūkstančius, - ramiai atsako jis. — 
Užuolaidėlės pakėlė kainą iki trijų. 

- Trys tūkstančiai guldenų? Trys tūkstančiai? Tinkamai in- 
vestavus, šeima iš tų pinigų galėtų gyventi kelerius metus. 

— Marina, tu niekada neišsivertei su dviem tūkstančiais gul- 
denų per vienus metus, nepaisant visos tos pietums patiektos 
silkės. Be to, ko mums jaudintis, kai turime Mermansų pasiūlymą? 

— Na, jei tu ko nors imtumeisi, aš nesijaudinčiau... 

- Patylėk - nors sykį gyvenime. 

Marina nenoriai pasitraukia nuo medinės konstrukcijos. Iš 
virtuvės išeina Otas ir smalsiai apžiūrinėja naująjį baldą. Johanas 
atrodo nebe toks užsidegęs, lyg suvokęs, kad jo sumanymui bus 
priešinamasi. 

Vėžlio kiautas Nelai primena rudenį Asendelfte, kai oran- 
žinė maišosi su ruda, juodviem su Karelu susikibus rankomis ir 
sukantis po sodo medžiais. Alavo inkrustacijos atrodo it meta- 
linės venos, plonos ir išraitytos per visą paviršių, net ant kojelių. 
Ta mediena, tas kiautas keistai jaudina. Net aksominių užuolaidų 
prisilietimas skleidžia kažin kokią galią. 

Asendelfte Nela pažinojo turtingesnių vaikų, kurie turėjo 
lėlių namus - bet nė vienas neprilygo šio didybei. Kol jos tėvas ne- 
buvo pragėręs pinigų, ji irgi galėjo turėti savo lėlių namelį - ma- 
žesnį nei šis, tiesiog praktinę priemonę mokymuisi, kaip tvarkyti 
podėlius, skalbinius, tarnus ir baldus. Dabar, kai ji jau ištekėjusi, 
jai atrodo, kad mokytis nebereikia. 

Nela pagauna stebintį Johano žvilgsnį. 

- Prieškambario grindys identiškos, - sako ji, mostelėdama 
į juodų ir baltų plytelių mozaiką jiems po kojom. Tada atsargiai 
uždeda pirštą ant tokių pačių, tik miniatiūrinių kvadratėlių. 

- Itališkas marmuras, - sako Johanas. 

- Man jis nepatinka, - burbteli Marina. - Rezeki irgi. 

- Toks jau tas kalės skonis, - atšauna Johanas. 

Marinos veidas užsiliepsnoja, ir ji kaip viesulas išlekia pro 
duris, užtrenkdama jas iš paskos. 

- Kur ji eina? - išsigandusi klausia Kornelija. 

Juodu su Otu pro langą stebi tolstančią šeimininkę. 

- Pamaniau, bus puiki staigmena, - sako Johanas. 

- Bet senjore, - atsidūsta Nela, - ką gi man su juo veikti? 

Johanas pažvelgia į ją šiek tiek suglumęs. Nykščiu ir smilium 
patrina aksomines užuolaidas, tada jas užtraukia. 

- Ką nors sugalvosi. 


Johanas užsisklendžia savo studijoje, spragteli spyna. Otas su Kor- 
nelija skubiai nusileidžia į apatinį aukštą, į darbinę virtuvę. Likusi 

viena su palei prieškambario sieną inkščiančia Rezeki, Nela įver- 
tina savo dovaną. Ji nusiminusi. „Aš tam per sena, - mąsto ji. - 
Kas matys šį kūrinį, kas sėdės ant tų kėdžių, kas valgys vaškinį 
maistą?“ Šiame mieste Nela neturi nei draugų, nei šeimos, kad at- 
eitų ir pasidžiaugtų jos dovana: šis lėlių namelis taps paminklu jos 
bejėgiškumui, suvaržytai moterystei. „Tai tavo namas“, - pasakė 
jos vyras - bet kas gali gyventi tuose mažyčiuose kambarėliuose, 
devyniuose akligatviuose? Koks gi vyras pirktų tokią dovaną, ne- 
paisant įspūdingo aptaiso ir nepriekaištingos meistrystės? 

— Man nereikia lavintis, - sako ji garsiai. Rezeki suinkščia. - 
Nėra ko bijoti, - nuramina ją Nela. - Tai - tik žaislas. - „Galbūt 
iš tų užuolaidų būtų galima susikurpti skrybėlaitę“, - pagalvoja 
mergina ir jas atitraukia. 

Stovėdama priešais atidengtą interjerą, Nela pradeda keistai 
jaustis. Jai vaidenasi, kad tuščiaviduris guobos ir vėžlenos kiau- 
kutas ją stebi, tarytum kambariai turėtų akis. Ji girdi iš darbinės 
virtuvės atsklindančius pakeltus balsus - daugiausia kalba Korne- 
lija, tyliau atsakinėja Otas. Nela vėl atsargiai perbraukia delnu per 
medieną. Ji vėsi, palyginti su aksomu, kieta it nugludintas akmuo... 

„Kol Marinos nėra, o tuodu apačioje, virtuvėje, galėčiau at- 
sinešti Pibą ir leisti jam paskraidyti, - pagalvoja Nela. - Johanas 
nepastebėtų, o man būtų gera matyti, kaip mano Pibulis sklendžia 
per kambarį.“ Bet sukantis nuo spintelės į pagrindinius laiptus, 
jos mintys vėl užkabina tolimą Marinos raktų skylutę, lūkuriuo- 
jančią viršuje, koridoriaus gale. „Pamiršk tą kvailą lėlių namą, - 
įkalbinėja save Nela, užtraukdama garstyčių spalvos užuolaidas. - 
Gali eiti, kur panorėjusi.“ 

Smilkiniuose pulsuojant kraujui, Nela palieka Johano do- 
vaną stovėti ant plytelių ir ima lipti laiptais, nusitaikiusi į Marinos 
kambarį, visai pamiršusi Pibą. Čia jos narsa pradeda svyruoti. „O 
ką, jei mane pagaus? - svarsto ji, ir, vėl užplūdus vaizduotei, ima 

skuosti per koridorių taip greitai, kaip tik leidžia sijonai. - Kas 
tada man bus?“ 

Bet Nela pastumia sunkias duris, ir ant Marinos šventovės 
slenksčio ją užklupęs reginys priverčia pamiršti bet kokį atsar- 


gumą. 

Peržengtos ribos 


Stovėdama ant slenksčio, Nela netiki savo akimis. Kambarėlis 
mažas it vienuolės, tačiau jo turinys galėtų užgriozti vienuolyną. 
Ji svarsto, ar Marina tikrai savo noru iškeitė ankstesnio kambario 
gabaritus į šią perpildytą fantazijų celę. 

Nuo lubų kabo nudirta stambios gyvatės oda - panaši į gai- 
relę, palietus tarsi popierinė. Jos ištiestus pirštus glosto visų spalvų 
ir raštų plunksnos, kadaise priklausiusios kažin kokiems egzo- 
tiškiems paukščiams. Nela instinktyviai dairosi žalių plunksnų, 
bet jai palengvėja neradus nieko panašaus į Pibą. Ant sienos pri- 
smeigtas didesnis už jos delną drugys - jo sparnų žydrynę mar- 
gina juodi sūkuriai. Kambarys persmelktas kvapų. Stipriausias iš 
jų - muskato, bet juntamas ir santalo aitrumas, o gvazdikėliai ir 
pipirai, tie šildantys ir įspėjantys kvapai, įsiskverbę į pačias sienas. 

Nela žengia toliau. Ant paprastų medinių lentynų sukrauta 
galybė pageltusių gyvūnų kaukolių, priklausiusių padarams, kurių 
ji nė neįspėtų, - ilgi žandikauliai, nusklembtos kaktos, stiprūs, 
aštrūs dantys. Vabalų kiaukutai, blizgūs it kavos pupelės, švie- 
soje vaivorykštiniai, švytinčio juodumo su raudonio užuomina. 
Apverstas vėžlio kiautas, jai palietus, švelniai linguoja. Visur pa- 
skleisti džiovinti augalai ir uogos, sėklų ankštys ir pačios sėklos - 
tai jie pripildė kambarį svaiginančių kvapų. Šis kambarys - ne 
iš Amsterdamo, nors jame juntamas amsterdamiečių polinkis 
kaupti. Tai respublikos įtaka tarp keturių sienų. 

Ant sienos kabo milžiniško, dar neištirto Afrikos žemyno 
žemėlapis. Vakarų pakrantės centre apskritimu pažymėta vietovė 
pavadinimu Porto Novas. Virš jo - klausimai tvarkinga Marinos 
rašysena. Oras? Maistas? Dievas? Šalia kabo Rytų Indijos žemė- 
lapis su daugybe apskritimų ir rodyklių, žyminčių vietoves, iš 
kurių į šį kambarį atkeliavo flora ir fauna. Molukai 1676, Batavis 
1679, Java 1682 - visos tos kelionės, kuriose Marina tikrai neda- 
lyvavo. 

Ant stalo prie lango padėta atversta užrašų knygelė, kurioje 
visi tie turtai smulkiai suklasifikuoti. Marinos rašysena sklan- 
desnė už kalbėseną: Nela ją atpažįsta iš voko, kurį prieš keletą mė- 
nesių gavo jos motina. Ji vėl pajunta nusikaltėlės jaudulį - trokšta 
pasilikti ir išsiaiškinti daugiau, bet bijo spąstų, kuriuos pati sau ir 
paspendė. „Iš manęs tokia šių namų šeimininkė, kaip iš mažosios - 
Arabelos Asendelfte“, - pamano ji. 

Lentynoje stovi keista lempa su paukščio sparnais ir moters 
galva bei krūtimis. Nela paliečia vėsų, kietą metalą. Šalia lempos 
guli krūva knygų, jų puslapiai skleidžia sumišusius drėgmės ir 
kiaulenos kvapus. Nela nukelia viršutinę knygą, jai taip smalsu 
susipažinti su Marinos skaitiniais, kad pamiršta, jog kas nors gali 
užlipti laiptais. 

Pirmoji knyga - kelionių žurnalas Nesėkminga laivo „Bata- 
vija“ kelionė. Dauguma žmonių Jungtinėse provincijose yra gir- 
dėję apie Korneliszono maištą, liūdnai pagarsėjusį Lukrecijos Jans 
pavergimą ir jos vaidmenį laivo keleivių žudynėse. Ne išimtis ir 
Nela, tačiau jos motina neapkentė nešvankaus šios istorijos as- 
pekto. 

- Tai dėl tos Jans moterys nebeplaukioja tiek, kiek anksčiau — 
ir tai tik į gera, - dar gyvas būdamas, užsiminė Nelos tėvas. - Mo- 
teris laivui atneša nelaimę. 

— Moteris laivui atneša tą nelaimę, kurią jai davė vyras, - at- 
rėžė ponia Ortman. 

Nela užverčia knygą, padeda ją į vietą ir pirštais atsargiai pa- 
glosto nugarėlių iškilumus ir nelygumus. Čia šitiek daug knygų — 
bet ir norėdama perskaityti visų jų pavadinimus, mergina žino 
negalinti gaišti. Marina savo įgeidžiui išleidžia ne vieną guldeną, 
spėja Nela, čiupinėdama prabangų popierių. 

Po Nesėkminga kelione slepiasi Heinsijaus knyga - visiems ži- 
noma, kad jis ištremtas iš šalies už galvažudystę. Ją laikyti - bemaž 
nusikaltimas, ir, aptikusi egzempliorių pas Mariną, Nela sutrinka. 
Ten pat guli Segmano Almanacho foliantas, Stefano Blankarto 
Vaikų ligos ir Bonteko Įsimintini „Nieuw Hoorn“ kelionės nuti- 
kimai. Nela pasklaido lapus. Bonteko Nutikimai - tai pasakojimai 
apie keliones ir pavojus, kupini nuostabių medžio raižinių, sudu- 
žusių laivų griaučių, didingų saulėtekių ir pražūtingų jūrų. Vie- 
name raižinyje vaizduojama pakrantė, o fone bangos laižo didžiulį 
laivą. Priekyje vienas priešais kitą stovi du vyrai. Pirmo rankos ir 
kojos juodai užbrūkšniuotos, per nosį pervertas žiedas, rankoje - 
ietis. Antras vilki senamadiškus olandų rūbus. Tačiau jų išraiškos 
vienodos. Abejingi, užstrigę asmeninių patirčių rate: praraja tarp 
jų didesnė nei jūra jiems už nugarų. 

Nugarėlė lanksti, knyga dažnai vartoma. Nelai dedant knygą 
į vietą, iš vidurinių puslapių iškrinta prirašytas popierėlis. Pakelia 
jį nuo žemės, ir perskaityti žodžiai užkaitina kraują. 


Aš myliu tave. Aš myliu tave. Nuo pabaigos iki pradžios, aš 
myliu tave. 


Nela gomuryje pajunta kutenimą. Apsvaigusi ji padeda knygą 


atgal, bet nepajėgia palikti šio nepaprasto laiškelio. Skiautėje yra ir 
daugiau žodžių - skubotų, šokančių, parašytų ne Marinos ranka. 

Tu esi saulės šviesa, įspindusi pro mano langą, kurioje aš 
stoviu ir šildausi. 
Vieno prisilietimo užtenka tūkstančiui valandų. Mano 


meile... 


Nelos ranką nutvilko skausmas - kažkas ją stipriai sugniaužia ir 
nepaleidžia. Išblyškusiu veidu Marina apsuka Nelą lyg skudurinę 
lėlę. Laiškelis nukrinta ant žemės, ir Nela užmina jį batu - Marina 
tempia ją iš kambario. 

- Žiūrinėjai mano knygas? - sušnypščia Marina. - Žiūri- 
nėjai? 

— Ne... Aš... 

- Taip, žiūrinėjai. Buvai atvertusi? 

- Aišku, ne. 

Marina atleidžia gniaužtus, jos rankos nuo įtampos dreba. 

- Marina, - aikteli Nela. - Man skauda. Tu man keli skausmą. 

Dar porą sekundžių Marina jos nepaleidžia, tada Nela išsi- 
vaduoja pati. 

- Pasakysiu vyrui! - šaukia ji. - Parodysiu, ką man padarei! 

— Mes nemėgstam išdavikų, - sušnypščia Marina. - Dink. 
Tuojau pat. 

Nela puola iš kambario, beskubėdama atsimuša į gyvatės iš- 
narą. 

- Šie daiktai ne tavo! - jai pavymui rikteli Marina. Paskui 
užtrenkia duris, ir prieskonių kvapai išnyksta. 

Saugiai pasislėpusi savo lovos salelėje, Nela murma į pagalvę: 
išdžiūvusia burna ir pakrikusiomis mintimis. Vieno prisilietimo 
užtenka tūkstančiui valandų. Tas rašalas - paslapties nektaras, juk 
Marina netekėjusi. 

Rašysena buvo suvelta, bet Nela įsitikinusi, kad rašyta ne Ma- 
rinos. „Nereikėjo man ten eiti, - mąsto ji. - Galbūt Marina tykojo 

patamsiuose, kol pagaus mane prasikalstant?“ Ji įsivaizduoja, kaip 
moša pakabina ją ant vieno iš lubų balkių, nuo siūbuojančių kojų 
nukrinta medpadžiai ir lieka gulėti tarp plunksnų, jos šaltą kūną 
šildo poetiškai pro langą įspindusi saulės šviesa. 

Nelos sąmonėje Marina pradeda keistis. Pakyla iš nykių 
juodų drapanų kaip feniksas, įsisupusi į muskato kvapą - jokių 
lelijų, jokių gėlinių gražumynų. Pasislėpusi tarp miesto simbolių, 
Marina yra jo galios dukra - slapta žemėlapių tyrinėtoja, pavyz- 
džių anotuotoja, ir dar kai kurių dalykų, netelpančių į kategoriją, 
anotuotoja. 

Nela įsivaizduoja prieskonių aromatą ant Marinos odos, 
girdi jos balsą iš kitapus damasto staltiesės - nurodinėjantį bro- 
liui, kaip prekiauti. Kas ta moteris? Nuo pabaigos iki pradžios, aš 
myliu tave. 

Kitą rytą, dar prieš aušrą, Nela pirštų galiukais nutipena į 
didžiąją virtuvę. Namuose tylu - net Otas ir Kornelija tebemiega. 
Mergina nedvejodama ryžtingai čiumpa Pibo narvelį. Nusineša į 
savo kambarį, prisimindama tas kabančias plunksnas, nusiteikusi 
nuo šiol savo papūgėlę laikyti pašonėje. 

Smito sąrašas 


Pibas plasnoja po kambarį virš Nelos galvos ir džiugiai čirpia, 
juodos akutės žiba. 

— Marina gali nukirsti tau galvą, - įspėja ji paukštuką, šilčiau 
apsigobdama skara - gindamasi nuo ryto vėsumos, svarstydama 
grėsmės realumą. 

Dienos šviesoje viskas atrodo absurdiška, bet šių namų tai- 
syklės surašytos ant vandens. „Arba išplauksiu, arba nuskęsiu“, - 
mąsto Nela. Vakarykštė mėlynė, primenanti vyno dėmę, pa- 
spaudus suskausta. Betgi tai stulbina. Nejau Johanas nemato savo 
sesers? Jis nė nebando sutramdyti Marinos, nors ši demonstruoja 
akivaizdų neprielankumą jo nuotakai. 

Smarkus beldimas į duris priverčia Nelos pilvą įsitempti. 

— Prašom, - sako ji, bjaurėdamasi baimingumu savo balse. 

Ant slenksčio išdygsta Marina, atrodo išblyškusi. Nela at- 
sistoja ir nusimeta skarą, parodydama tamsėjančią žymę. Tačiau 
Marina spokso į papūgėlę, atsitūpusią lovos gale. Prie krūtinės 
moteris spaudžia knygą, tvirtai apglėbusi ją plonais pirštais. 

- Laikysiu jį savo kambaryje, - sako Nela. 

- Imk, - atsako Marina šaižiu balsu ir ištiesia ranką, siūly- 
dama knygą. 

- Kas čia? 

- Smito sąrašas. Visų šio miesto amatininkų ir verslininkų 
sąrašas. 

- Ir kam man tas Smito sąrašas? - klausia Nela, čiupdama 
knygą iš Marinos gniaužtų. 

— Kad apstatytum savo namą. 

— Kurį, Marina? 

- Jeigu paliksi tą spintelę tuščią, Johano dovana liks nedova- 
notino išlaidumo pavyzdžiu. Privalai ką nors su ja daryti. 

- Aš nieko neprivalau... 

- Imk, - nutraukia ją Marina, - čia vekseliai su mano brolio 
antspaudu ir parašu. 

Ji ištraukia iš knygos pluoštą popierių, susuka į tūtą. 

- Bet kuris pardavėjas galės nunešti vekselį į Rotušę ir išsi- 
keisti. Tau reikės tik įrašyti sumą ir pasirašyti. - Marina ištiesia 
vekselius Nelai, lyg bijotų, kad ši nukąs ranką. - Ne daugiau nei 
tūkstantis guldenų vienam vekseliui. 

— Kodėl tai darai, Marina? Maniau, Biblijoje rašoma, jog ne- 
dera puikuotis turtais, - sako Nela, bet pinigai ją pradžiugina. Ji 
dar ne taip toli nuo tos baisios dienos, kai mirė tėtė, o Arabela 
taupyklėje nerado nieko, išskyrus sagą ir apvirtusį vorą. „Marina 
niekada nesuprastų mano palengvėjimo“, - pamano ji. 

- Tiesiog paimk juos, Petronela. 

Tarp jų ir vėl įsiplieskia agresija. Klusniai imdama iš Ma- 
rinos delno vekselius, Nela atkreipia dėmesį, kaip graudžiai at- 
rodo jos moša. „Jei tai žaidimas, mes abi pralošėm“, - pamano ji, 
bet pačiupinėjusi popierius pajunta neregimą jų galią. 

— O ką apie tai pasakys mano vyras? 

Marinos veide nuovargis. 

- Nesijaudink. Mano broliui pažįstamas dykinėjimo pavojus. 


Marinai išėjus, Nela stengiasi nustumti į šalį visas mintis apie 


ją ir jos meilės raštelį. Mergina nusineša Smito sąrašą ant rašo- 
mojo stalo ir atsiverčia jį. Knyga tvarkingai suskirstyta abėcėlės 

tvarka pagal amatą. Astronomai, libretininkai, spynininkai, šoko- 
ladininkai, vaistininkai, žvakininkai - visokiausio galo meistrai, 
sumokėję Markui Smitui už galimybę atsidurti šiame sąraše. Visi 
skelbimai laisva forma sukurpti pačių skelbėjų. 

Už lango kanalas kupinas gyvybės. Valtininkai vienas kitam 
šūkaloja apie ore tvyrantį žiemišką šaltuką, tolimajame kampe 
duonos pardavėjas giria savo prekę, du vaikai ridena lanką. O vi- 
duje ramu ir tyku, vienintelis garsas - auksinės švytuoklės taksė- 
jimas. Nelai toliau besklaidant knygą, jos akį patraukia įrašas ties 
raide M: 


MINIATIŪRISTAS 
Kilęs iš Bergeno, įsikūręs Kalverstrate, ties saulės ženklu. 
Mokėsi pas garsiausią Briugės laikrodininką 
Luką Vindelbrekę. 
„VISKAS, O KARTU IR NIEKO. 


Tai vienintelis įrašas po Miniatiūristu, ir Nelai patinka jo trum- 
pumas, jo keistas skambesys. Ji net neįsivaizduoja, kur yra Briugė, 
nei kuo užsiima miniatiūristas, nei kad laikrodininkai gali būti 
garsūs. Visiškai aišku tik tiek, kad miniatiūristas nėra iš Amster- 
damo, todėl jis negali būti miesto gildijų narys, ir kad nelegalu 
verstis veikla, už kurią registruoti miestelėnai galėtų užsidirbti pi- 
nigų. To ją išmokė tėvas. Jis buvo kilęs iš Leideno ir tikino, kad dėl 
jo nuopuolio kalti drakoniški gildijų įstatymai, o ne siaurakakliai 
alaus ąsočiai. Negi tikrai egzistuoja miniatiūristų gildija? Nelą ste- 
bina, kad skelbimas apskritai yra Smito sąraše. 

Išsilaisvinusi iš slegiančios Marinos draugijos, Nela jaučia, 
kaip tvirtėja jos nepaklusnumas. Marina net neatsiprašė už tai, 
kad jai įgnybo. Marina su savo knygom ir valdingumu, Johanas 
ir jo amžinai užsidarančios durys, Kornelija ir Otas - jų bendras 

prieglobstis, jų nebyli kapojimo, blizginimo, pašluostės šliurpsė- 
jimo ir peilio blyksėjimo kalba. 

Nela pašoka, desperatiškai norėdama atsikratyti savo pačios 
minčių, štai ką Marina vadina dykinėjimo pavojum. Ji negali rū- 
pintis tuo lėlių namu - tai įžeidimas jos moterystei, tačiau, mo- 
juodama vekseliais, supranta, kad per visą savo gyvenimą nėra 
regėjusi šitiek pinigų. 

Pibui sukant ratus aplink brangius Johano paveikslus, Nela 
nuo stalo pasiima plunksną ir visą savo įniršį išlieja greitos rašy- 
senos pliūpsniu: 


Brangus pone, 

pamačiau Jūsų skelbimą Smito sąraše ir norėčiau 
prašyti Jūsų pagalbos. 

Turiu sumažintą devynių kambarių namą, padirbdintą 
kaip komoda. Drįstu prašyti trijų daiktų ir laukiu Jūsų 
atsakymo. Kaip suprantu, Jūs esate mokytas mažų daiktų 
meno. Sąrašas pareikalaus daug pastangų, tačiau aš galiu 
dosniai užmokėti. 

Daiktas: viena liutnia, su stygomis. 

Daiktas: viena sužadėtuvių taurė, pripildyta konfeti. 

Daiktas: viena dėžutė marcipanų. 

Iš anksto dėkinga - 

Petronela Brant, Herengrachtas, ties delfino ženklu 


Jos naujoji pavardė, palyginti su ta, kurią ji nešiojo aštuoniolika 
metų, atrodo apipjaustyta ir šiurkšti. Ją rašydama, Nela jaučiasi 
nepatogiai, tarsi dėvėtų rūbą, kuris jai per ankštas. Ji užbrauko pa- 
skutines eilutes ir vietoj to užrašo Dėkoju - Nela Ortman. „Jis tai 
pastebės, - galvoja Nela. - Ir tikriausiai juoksis.“ Kartu su vekseliu 
trim šimtams guldenų ji įsikiša laišką kišenėn ir leidžiasi žemyn, 

į darbinę virtuvę, tikėdamasi, kad nuo aptrinto Kornelijos stal- 
viršio pavyks ką nors nugvelbti vėlyviems pusryčiams. Suktinuką, 
gabalėlį mėsos, bet ką, kad tik ne silkę. 


Kornelija, nešykštėdama jėgų, kemša žąsį morkomis. Už jos Otas 
galanda smeigus ir jais prakrapštinėja skylutes graikiniuose rie- 
šutuose. Nelai smalsu, kodėl jis tai daro, tačiau neklausia, many- 
dama, kad vietoj atsakymo vėl sulauks grakštaus išsisukinėjimo. 
Virš ugnies burbuliuoja padažas. Visam pasauliui Kornelija ir 
Otas atrodo kaip sutuoktinių pora, savo namelyje triūsianti prie 
kasdienio valgio. Nela vėl pajunta jaukų jų artumą ir tai priverčia 
ją pasijusti niekam tikusia. Kišenėje ji sugniaužia laišką, norė- 
dama pasisemti jėgų iš savo mėginimo sutrukdyti Johano ir Ma- 
rinos bandymui sutramdyti savo naująją atvykėlę. „Ak, Marina, 
aš apstatysiu savo namą, - galvoja Nela, - visais tai daiktais, kurių 
tu nekenti.“ 

- Ar skauda, madam? - klausia Kornelija, morkų lupenos, 
suspaustos jos rankose, atrodo kaip purvini oranžiniai kaspinai. 

Nela susisupa į skraistę. 

- Ką turi omeny? 

- Jūsų ranka. 

Otas pasižiūri į Korneliją, tačiau tarnaitė juokiasi. 

- Ji kaip krabas, madam, išlenda iš savo kiauto, kad įgnybtų! 
Mes tiesiog nekreipiam dėmesio, ir jums nereikėtų. - Kornelija 
padeda lupenas ant žemės. - Jūs pasiėmėt savo paukštį, - sako 
ji, atrodo lyg tai būtų padarę jai įspūdį. - Pasakysiu jums vieną 
dalyką. Ponios Marinos tiktai suknelė juoda, o po ja visai kita is- 
torija. 

- Ką turi galvoje? 

- Kornelija, - ištaria Otas, jo balse girdėti perspėjimas. 

- Pamušalas, - tęsia Kornelija, atrodo apsisprendusi pasida- 
lyti šia nuotrupa. - Sabalo kailis ir aksomas po kiekviena suknia. 
Mano madam, mums cituojanti pranašą Ezekielį, - „Galiūnų įžū- 
lumui padarysiu galą“, - vaikšto slapčia įsisupusi į kailius. 

- Tikrai? - Nela juokiasi, priblokšta Kornelijos atvirumo. 
Padrąsinta ji patraukia skraistę, kad parodytų savo skaudulį. 

Kornelija švilpteli. 

- Čia tai bus gražu, - sako ji, pažvelgdama į Otą. - Bet pra- 
nyks. Kaip ir visa kita. 

Nela, kuri tikėjosi daugiau motiniškos reakcijos, pasijunta 
kvailai. 

- Gal kartais vakar naktį ilgai nėjot gulti? - klausia ji, paslėp- 
dama mėlynę. 

— Kodėl, madam? - Kornelija sumeta lupenas į ugnį ir pa- 
siima šluostę. 

Nela jaučia, kaip su kiekvienu jos užduodamu klausimu 
draugiška atmosfera slūgsta. 

- Esu tikra, kad girdėjau balsus. 

Kornelija spokso į kibirą su purvinu vandeniu. 

— Mes pernelyg pavargę, kad girdėtume balsus, - sako Otas. 

Iš prieblandos įtipena Dana ir įbeda nosį Nelai į delną, tada 
atsigula ant nugaros, atversdama pilvą, ant kailio matyti nedidelė 
juoda dėmė. Kornelija tai palaiko prielaankumo parodymu. 

- Ji taip su niekuo nesielgia, - sako ji, balse girdėti susižavė- 
jimo gaidelė. 

Nela apsigręžia ir eina laiptų link. 

- Štai, madam, - šūkteli Kornelija, ištiesdama delną. Šiltas 
ragelis su sviestu. Nela jį paima. Pasiūlymai taikytis šiuose na- 
muose būna keistoki. 

— Kur jūs einate, madam? - klausia Otas. 

- Laukan. Tai juk leidžiama, ar ne? Einu į Kalverstratą. 

Sulig tais žodžiais Kornelija sugrūda šluostę į kibirą. Vanduo 
kliūsteli per kraštus, paviršius panašus į sudaužytą veidrodį. 

- Ar žinote, kur tai yra, madam? - švelniai klausia Otas. 

Nela jaučia, kaip sviesto lašeliai varva jai per riešą. 

- Susirasiu, - atsako ji. - Turiu gerą krypties pojūtį. 

Otas ir Kornelija vėl apsikeičia žvilgsniais, šįkart ilgesniais, 
Nela pamato, kaip Otas beveik nepastebimai papurto galvą. 

- Aš eisiu kartu, madam, - sako Kornelija. - Man reikia oro. 

- Bet... 

- Apsivilkit apsiaustą, - taria Otas. - Lauke labai šalta. 

Bet Kornelija čiumpa savo skarą ir išstumia Nelą lauk. 

Kalverstrate 


- Šventas Jėzau, - murma Kornelija. - Otas buvo teisus. Ši 
žiema bus siaubinga. Kodėl jums reikia eit į Kalverstratą? 

- Turiu kai kam palikti žinutę, - atsako Nela, įsižeidusi dėl 
to, kaip lengvai tarnaitė ją tardo. 

- Kam? 

- Niekam. Amatininkui. 

— Aišku, - Kornelija sudreba. - Mums reikės netrukus pa- 
sipildyti mėsos atsargas, būtų gerai pratempti bent jau iki kovo. 
Keista, kad jis dar neatsiuntė savo dalies. 

- Kas neatsiuntė savo dalies? 

- Nesvarbu, - atsako tarnaitė, žiūrėdama į kanalą ir įsi- 
kibdama Nelai į parankę. - Kai kas. - Merginos susiglaudžia 
ir sparčiu žingsniu per Herengrachtą nuskuba miesto centro 
link. Šaltis dar nėra nepakeliamas, tačiau Nela žino artėjant jo 
galią. Pajutusi Kornelijos ranką ant savosios, ji susimąsto apie 
besiliečiančių galūnių keistumą. Asendelfte tarnų ir tarnaičių 
veiksmai niekada nebuvo tokie draugiški. Dauguma to visiškai 
nenorėjo. 

— O kodėl Otas nėjo? - klausia Nela. Kornelijai nieko neatsa- 
kius, ji spaudžia toliau: - Aš mačiau, kaip jis atsisakė. 

- Jis pasilieka ten, kur lengviausia, - atsako Kornelija. 

- Lengviausia? - nusijuokia Nela. 


Tarnaitė susiraukia, ir Nelai belieka tikėtis, kad neteks iš- 
girsti dar vieno nesvarbu. Bet kalbai pakrypus apie Otą, Kornelija 
linkusi išsiplėsti. 

- Tutis savo sėkmę vadina dviašmeniu kalaviju, - šneka ji. - 
Jis čia ir tuo pat metu jo čia nėra. 

- Nesuprantu, ką turi galvoje? 

- Madam, jis buvo portugalų vergų pirklių laive, plaukian- 
čiame iš Porto Novo, Dahomėjos karalystėje, į Surinamą. Jo tėvai 
buvo negyvi. Senjoras tuo metu lankėsi Vakarų Indijos kompani- 
joje, pardavinėjo varį jų cukraus rafinavimo manufaktūroms. 

- Kas atsitiko? 

- Senjoras pamatė, kaip Tutis atrodo, ir parsigabeno jį į 
Amsterdamą. 

- Johanas jį nusipirko. 

— Kartais guldenai veikia greičiau už maldas, - Kornelija pri- 
kanda lūpą. 

- Žiūrėk, kad Marina neišgirstų taip sakant. 

Kornelija nekreipia dėmesio į šį komentarą, atrodo, kad lie- 
žuvavimų apie Mariną ir jos žnyples langas užsivėrė. 

- Otui buvo šešiolika, kai jis atvyko, - tęsia ji, - o man dvy- 
lika, ir aš buvau lygiai tokia pat naujokė šiuose namuose kaip ir 
jis. 

Nela bando įsivaizduoti juos abu, stovinčius prie slenksčio 
kaip ir ji pati. Ar ir tada Marina tūnojo prieangio šešėliuose? Kokį 
pasaulį Otas paliko praeityje? Jai maga to paklausti, tačiau ne- 
žinia, ar jis norėtų atsakyti. Nela yra girdėjusi apie palmes, tačiau 
negali įsivaizduoti Porto Novo karščio ar Surinamo pasaulio. Visa 
tai iškeisti į mūrines sienas ir kanalus, ir kalbą, kuria jis nekalbėjo. 

— Jis tikras olandų džentelmenas, - sako Kornelija, - ta- 
čiau žmonės galvoja kitaip. - Nela išgirsta kitą gaidą jos balse. - 
Atvykęs jis visą mėnesį neištarė nė žodžio. Tik klausėsi, nuolat 


72 


klausėsi. Ta jo kavos pupelių spalvos oda. Mačiau, kaip jūs žiū- 
rėjot, - kiek klastingai priduria ji. 

- Visi žiūri. Dauguma žmonių nėra matę tokio kaip jis. Kai 
jie dar pas mus lankydavosi, ponios į jo plaukus pasidėdavo savo 
paukštelius, lyg ten būtų lizdas. Jis to nekentė, - Kornelija nu- 
tyla. - Nieko nuostabaus, kad madam Marina negali pakęsti jūsų 
papūgėlės. 

Jos eina tolyn, kanalai atrodo keistai prislopinti, lėtai te- 
kantis rudas vanduo pakraščiuose pradeda trauktis ledo plutele. 
Nela bando užfiksuoti juodaodžio jaunuolio paveikslą, jo galvoje 
pritupdyta paukštelių, o plaukus naršo moterų pirštai. Jai gėda, 
kad jos susidomėjimas Otu toks akivaizdus. Johanas laiko jį sau 
lygiu, ir Otas toks ir yra, tačiau jo balsas, jo veidas - niekas Asen- 
delfte tuo nepatikėtų. 

— O kodėl ponios daugiau nebeateina? - klausia ji. 

Tačiau atsakymo nesulaukia, nes Kornelija sustojo prie sal- 
dumynų krautuvės, virš kurios durų puikuojasi du cukraus ga- 
balai ir vardas Arno Makvredė. 

- Madam, užeikime čia, - prašo tarnaitė. Pro norą parodyti 
bent lašelį valdžios Nela užuodžia kepinių kvapą ir negali jam at- 
sispirti. 

Viduj tvyro nepaprasto gardumo kvapas. Pro arką krautuvės 
gale Nela pastebi apkūnų vidutinio amžiaus vyrą, nuo krosnies 
kaitros įraudusį ir suprakaitavusį, kuris, jas pamatęs, užverčia 
akis. 

- Hana, tavo draugė atėjo, - sušunka jis. 

Pasirodo kiek vyresnė už Korneliją moteris, dailiai išlyginta 
kepuraite, cukrum ir miltais apdulkėjusia suknele. Jos veidas nu- 
švinta. 

— Rugiagėle! - sušunka ji. 

— Rugiagėle? - klausia Nela. 

Kornelija nurausta. 

- Labas, Hana. 

- Kur buvai pradingusi? - Hana mosteli abiem sėstis vėsiau- 
siame krautuvėlės kampe. Ji pastato ženklą su užrašu „Uždaryta“, 
įkandin jos pasklinda cinamono kvapas. 

- Vardan visų angelų, moterie, ką tu darai? - šaukia vyras. 

— Ak, Arno. Penkias minutes, - sako Hana. Pora spokso 
vienas į kitą, ir jis grįžta prie viryklės savo padėklais mušti pikto 
ritmo. - Medaus koriai iš ryto, - murma ji, - ir marcipanai popiet. 
Geriau jo vengti. 

- Bet vengti jo dabar, reiškia daug daugiau matyti jo vėliau, - 
sako Kornelija, jos balse girdėti susirūpinimas. 

Hana pasižiūri į ją: 

— Na, dabar čia esi tu, ir aš noriu matyti tave. 

Nela dairosi aplinkui, žiūri į blizgančias medines grindis, į 
nušveistą prekystalį, į krautuvėlės langą puošiančius kepinius, su- 
krautus kaip dovanos, kurioms neįmanoma atsispirti. Ji klausia 
savęs, kodėl Kornelija ją čia atsivedė, užuot palydėjusi tiesiai į 
Kalverstratą, tačiau saldžių pyragaičių kvapas toks gardus. Kas 
ta Rugiagėlė - ta švelnesnė, meilesnė būtybė, sukurta konditerio 
žmonos? Žodinis krikštas toks staigus ir keistas, kad visiškai iš- 
muša Korneliją iš vėžių. Ji prisimena, ką Kornelija pasakė pirmąjį 
rytą, pavadinusi Otą Tučiu. Jis mano, kad pravardės yra paika, bet 
man jos patinka. 

Popierius pyragaičiams suvynioti atrodo brangus ir yra 
įvairių spalvų: raudonas, indigo, žolės žalumo, debesų baltumo. 
Kornelija įdėmiai pasižiūri, mosteli jai smakru ir atrodo, kad vy- 
resnioji moteris supranta, ką ji nori pasakyti. 


- Prašau, madam, - Hana taria Nelai. - Apsidairykite. 

Nela pareigingai vaikštinėja po krautuvėlę, apžiūrinėdama 
vaflius, sausainius su prieskoniais, cinamono ir šokolado sirupus, 
apelsinų ir citrinų pyragus, vaisių vyniotinius. Pro arką stebė- 
dama Arno, daužantį sunkiai įveikiamus šaldytus medaus korius, 
ji stengiasi išgirsti, ką pašnibždomis šnekasi Hana su Kornelija. 

- Fransas ir Agnesė Mermansai norėjo, kad tik senjoras jį 
pardavinėtų, - sako Kornelija. - Jie žino, kokie platūs jo ryšiai 
užsienyje. O madam Marina tai skatina. Nepaisant to, kad ji ne- 
kenčia cukraus, nepaisant to, kad jis priklauso jiems. 

- Jis gali jiems visiems uždirbti daug pinigų. 

Kornelija šniurkšteli nosimi: 

— Gali. Bet aš manau, kad yra kitų priežasčių. 

Hana nekreipia į tai dėmesio, ją labiau domina dalykinė rei- 
kalo pusė: 

- Bet kodėl nepardavus jo čia? Kadangi nėra gildijos, prižiū- 
rinčios tuos nenaudėlius, daugybė šio miesto cukraus išgaunama 
pigiose manufaktūrose, primaišant miltų, kalkių ir vienas Dievas 
težino, ko dar. Palei Nesą ir Bandelių gatvėje pilna kepėjų ir kon- 
diterių, kuriems tikrai praverstų geresnis produktas. 

Arno garsiai keikiasi, jam pagaliau pavyko išjudinti korį. 

- Paragaukite kai ko, - guviai pakviečia Hana. Ji persisveria 
per prekystalį ir ištraukia mažą raukšlėtą ryšulėlį. Nela, sumišusi 
dėl vyresnės moters akyse matomo apgailestavimo, išvynioja do- 
vanėlę ir pamato cukrum ir cinamonu apibarstytą keptos tešlos 
rutuliuką. 

- Dėkoju, - taria Nela, nusukdama žvilgsnį į krosnį kuriantį 
Arno ir apsimeta, kad jos dėmesys nukreiptas išskirtinai į storąjį 
konditerį. 

- Hana, aš manau, kad tai vėl vyksta, - sušnabžda Kornelija. 


— Tu nebuvai tikra ir pirmą kartą. 

- Aš žinau, bet... 

- Tu nieko negali padaryti, Rugiagėle. Atmink, ko jie mus 
mokė: užmerk akis. 

— Hana, aš norėčiau... 

— Šššš, štai, paimk. Čia beveik paskutinis. 

Nela atsisuka kaip tik laiku, kad pamatytų, kaip ryšulėlis iš 
Hanos rankų greitai pradingsta Kornelijos suknelės klostėse. 

— Man reikia eiti, - sako Kornelija atsistodama. - Mums 
reikia apsilankyti Kalverstrate, - ji pabrėžia paskutinį žodį, o 
veide šmėsteli šešėlis. 

Hana suspaudžia Kornelijai ranką. 

- Ką gi, spirk į duris už mane, - taria ji. - Mano penkios 
minutės baigėsi. Turiu eiti ir padėti Arno. Jis taip trankosi savo 
padėklais, kad žmonės gali pamanyti, jog pradėjo kaldinti šarvus. 

Išėjusi iš krautuvėlės, Kornelija nuskuba pirmyn. 

— Kas tokia Hana? - klausia Nela. - Kodėl ji tave pavadino 
Rugiagėle? Ir kodėl mes spardom duris? 

Tačiau Kornelija paniurusi ir tyli, po pokalbio su Hana neti- 
kėtai pasidarė niūriau. 


Kalverstratas - tai ilga, šurmuliuojanti gatvė, atokiau nuo kanalo, 
kur dauguma prekeivių užsiima savo veikla. Čia jau nebeprekiau- 
jama karvėmis ir veršiukais, tačiau sodrus, aštrus arklių mėšlo 
kvapas tvyro tarp spaustuvių ir dažų krautuvėlių, siuvėjų ir vais- 
tininkų. 

- Kornelija, kas atsitiko? 

— Nieko, madam, - pasigirsta neišvengiamas niūrus atsa- 
kymas. Tačiau Nela jau pastebėjo saulės ženklą. Nedidelė akme- 
ninė saulė, iškalta į sieną įmūrytoje plokštėje. Šviežiai nudažyta 
auksine spalva, atrodo, kad jos dangiškas kūnas nusileido ant 

žemės; ryškūs akmeniniai spinduliai tiesiasi nuo spindinčio ru- 
tulio. Ji taip aukštai sienoje, kad Nela negali jos paliesti. Po saule 
iškaltas moto: „Viską, ką žmogus pamato, jis savo laiko žaislu“. 

— Todėl jis amžiams išlieka berniuku, - ilgesingai ištaria 
Nela. - Negirdėjau šio posakio metų metus. - Lyg kažko ieško- 
dama, ji pasižiūri į vieną ir į kitą gatvės pusę. Tada pabeldžia į 
nedideles, paprastas duris, vos pastebimas šitam triukšme ir bruz- 
desy, ir laukia, kol pasirodys miniatiūristas. 

Tačiau atsakymo nesulaukia. Kornelija nuo šalčio neramiai 
mindžikuoja: 

—- Madam, čia nieko nėra. 

- Tiesiog palauk, - sako Nela, belsdama dar kartą. Į gatvę 
žiūri keturi langai ir jai pasirodo, kad viename iš jų šmėsteli še- 
šėlis, tačiau ji nėra tuo įsitikinusi. - Sveiki? - šūkteli ji, tačiau at- 
sakymo ir vėl nėra. 

Niekas nepasikeičia, ir ji pakiša laišką su vekseliu po du- 
rimis. Tik dabar Nela pamato, kad tarnaitės šalia nebėra. 

- Kornelija? - sušunka ji, akimis naršydama Kalverstratą. 

Tarnaitės vardas įstringa gerklėje. Už kelių žingsnių nuo mi- 
niatiūristo durų ją stebi moteris. Ne, nestebi - spokso. Ji ramiai stovi 
šurmuliuojančioje minioje, akis įsmeigusi į Nelos veidą. Nela susi- 
duria su nepatirtu jausmu: tarsi ją kas būtų persmeigęs - įdėmus 
moters žvilgsnis tarsi šaltos šviesos pluoštas skrodžia ją, pripildy- 
damas savo kūno suvokimo. Moteris nesišypso, ji gėrisi Nela, blan- 
kioje vidurdienio šviesoje jos rudos akys atrodo beveik oranžinės, 
nepridengti plaukai panašūs į išblukusius auksinius siūlus. 

Nelą užplūsta šaltas, aštrus aiškumas. Ji tvirčiau susisupa į 
skarą, tačiau moteris nesiliauja spoksojusi. Nors saulė vis dar pa- 
sislėpusi už debesies, viskas atrodo ryškiau, labiau reljefiška. Nela 
galvoja, kad dėl žvarbos kaltos senos plytos ir drėgni akmenys. 


77 


ww ou) 


į Nelą - su tokiu ramiu, veriančiu smalsumu. 

Pro šalį stumdamas karutį, pradarda vaikis, vos neužvažiuo- 
damas ant Nelos. 

- Tu vos nesulaužei man kojos! - sušunka ji įkandin. 

-— Visai ne! - atsiliepia berniūkštis. 

Kai Nela atsigręžia, moters niekur nematyti. 

- Palauk! - šaukia ji, skindamasi kelią per Kalverstratą ir 
ieškodama spindinčių kviečių spalvos plaukų, tačiau iš už debesų 
išlenda saulė, ir vaizdas Nelos akyse išsilieja. - Ko tu nori? - ji aiš- 
kiai mato, kaip moteris pradingsta siaurame skersgatvyje, ir pra- 
deda dar smarkiau irtis per minią. Besidaužančia širdimi įpuolusi 
į siaurą gatvelę, ji priešais mato žmogų - bet tai už veido susiė- 
musi Kornelija dreba prie didžiulių paradinių durų. 

- Kur ji? Ką tu darai? - klausia Nela. - Ar matei moterį švie- 
siais plaukais? 

Kornelija staigiai spiria į duris: 

- Kiekvienais metais, - sako ji. - Kad atsiminčiau, kaip man 
pasisekė. 

— Ką? 

Kornelija užsimerkia. 

— Mano senieji namai. 

Kalverstrato pirkėjų keliamas triukšmas tarp storų skersgatvio 
sienų nuslopsta. Nela sustoja priešais apspardytas duris. Virš ar- 
chitravo esančioje plokštėje pavaizduoti aplink didžiulį balandį 
susispietę vaikai, apsivilkę miesto spalvų, juodais ir raudonais, 
drabužiais. Po ja vingiavo nelinksmo eilėraštuko žodžiai: 


Mūsų skaičius auga, o sienos girgžda ir dejuoja, 
Duokit kas ką galit, kad šeimininkai nustotų aimanuoti. 

- Kornelija, prieglauda? 
Tačiau tarnaitė skersgatviu jau eina atgal, gyvenimo ir 
šviesos, ir triukšmo link. 


Grįžusi į Herengrachtą, Nela sužino, kad Marina liepė lėlių namą 
pastatyti jos kambaryje. Kadangi jis buvo per platus, kad tilptų 
pro miegamojo duris, teko keltuvu užkelti pro namo fasadą. 

- Jis negalėjo likti prieangyje, - sako Marina, atitraukdama 
garstyčių spalvos užuolaidas ir atidengdama devynis tuščius kam- 
barius. - Jis per didelis. Užstojo šviesą. 

Lyg negana būtų nepageidaujamo lėlių namo buvimo, Nelos 
kambarys taip pat trenkia lelijomis. Ji pamatė, kad kvepalų bute- 
liukas iš Asendelfto nuverstas ant šono, o ištekėjęs aliejus subėgo 
į klampią balą po jos lova. 

- Nešikai užkliudė, - sako Marina, kai Nela, reikalaudama 
paaiškinimo, parodo jai stiklo šukes. Neįtikinta atsakymo, Nela 
ant balos užmeta kelias siuvinėtas vestuvių pagalvėles. Apsidžiau- 
gusi, kad niekas nepriminė apie pašaipias vestuvių emblemas, ji 
tikisi, kad pagalvėlių masė sugers kvapą. 

Oras persisunkęs neapgalvota motinos dovana. Išsitiesusi lo- 
voje, klausydamasi savo narvelyje čirškaujančio Pibo, Nela galvoja 
apie Otą ir Korneliją. Vergas berniukas ir mergaitė iš prieglaudos. 
Kaip Kornelija atsirado Herengrachte? Ar ji „išgelbėta“ kaip Otas? 
„Ar tave taip pat išgelbėjo?“ - klausia savęs Nela. Kol kas gyve- 
nimas čia atrodo priešingas pabėgimui. 

Savo kambario tamsoje ji įsivaizduoja šviesią galvą ir neį- 
prastas moters iš Kalverstrato akis. Atrodė, tarsi ji dirtų Nelai odą, 


kaip kokiam gyvūnui viename iš Johano paveikslų, o tada gabalas 

po gabalo išdarinėtų kūną. Tačiau tuo pat metu Nela jautėsi ne- 
paprastai susitelkusi. Kodėl ta moteris ten, judriausioje miesto 
užsiimti? Ir kodėl ji žiūrėjo į mane? 

Užsnūdusi Nela susapnuoja dideles sidabrines lėkštes, jas 
sukantį Johaną, jo veidas atsuktas į netikras lubas, į nesamą jų 
gilumą. Ji grimzta į nesibaigiantį, besikartojantį košmarą, kol 
jos nepažadina trumpas, aukštas garsas, panašus į užgauto šuns 
cyptelėjimą. „Tikriausiai Rezeki“, - galvoja ji, prabudusi besidau- 
žančia širdim. 

Vėl nusileidžia sunki kaip damastas tyla, ir Nela atsisuka į 
tuščią lėlių namą. Didžiulis, beveik sargus, jis stūkso, tarsi būtų 
visad stovėjęs čia, jos kambario kampe. 

Siuntinys 


Po trijų dienų Kornelija su Marina eina į mėsos turgų. 

- Ar galiu eiti kartu? - paklausė Nela. 

- Mudviem bus greičiau, - trumpai atkirto Marina. 

Johanas išėjo į VOC būstinę senajame Hogstrate, o Otas 
sodo gale sodino svogūnėlius ir sėklas kitam pavasariui. Sodas yra 
jo valdos. Jis dažnai ten: karpo gyvatvorę, kalbasi su Johanu apie 
dirvos drėgnumą. 

Nugvelbusi kelis riešutus Pibui, Nela eina per holą, tik 
staigus beldimas į paradines duris priverčia ją krūptelėti. Subėrusi 
riešutus į kišenę, ji atitraukia skląsčius ir atidaro sunkias duris. 

Priešais ją ant viršutinės laiptų pakopos stovi jaunuolis, vos 
vyresnis už ją pačią. Nelai užgniaužia kvapą. Jo kojos plačiai iš- 
žergtos, tarsi bandytų apžergti kuo daugiau erdvės. Veidas iš- 
blyškęs, ant viršugalvio sutaršyti tamsūs plaukai, o skruostai lyg 
būtų su preciziška simetrija iškalti iš akmens. Drabužiai madingi, 
tačiau netvarkingai suderinti. Iš brangaus odinio palto rankovių 
kyšo rankogaliai, o batai, netgi naujesni už paltą, tampriai ap- 
spaudę blauzdas, lyg nenorėtų paleisti. Marškinių raišteliai palaidi, 
nepridengtos odos trikampyje šviečia kelios strazdanos. Nela įsi- 
tveria durų staktos, tikėdamasi, kad ji žavi jį taip pat, kaip ir jis ją. 

- Siuntinys, - taria jis nusišypsodamas. Nelą nustebina jo 
balsas. Akcentas neįprastas - nemuzikalus, plokščias. Jis moka 
olandiškai, tačiau tai nėra gimtoji jo kalba. 


Prie jos pribėga Rezeki ir pradeda loti ant jaunuolio, urzgia, 
kai šis pabando ją paglostyti. Nela žiūri į tuščias jo rankas. 

— Siuntiniams skirtos apatinės durys, - sako ji. 

Jis vėl nusišypso. 

- Žinoma, - sako. - Aš nuolat pamirštu. 

Apsvaiginta jo grožio, Nela norėtų paliesti tuos skruostikau- 
lius, nustumti juos šalin. Pajutusi kažką esant už nugaros, ji apsi- 
gręžia. Prie jų prieina Johanas ir kaip pleištas atsistoja tarp Nelos 
ir jaunuolio. 

— Johanai? Maniau, kad tu darbe! - sušunka ji. - Kodėl tu?.. 

- Ką tu čia veiki? - prislopintu balsu, beveik šnabždėdamas 
Johanas klausia vaikino. Jis nekreipia dėmesio į nustebusios Nelos 
išraišką ir įstumia urzgiančią Rezeki į namą. 

Jaunuolis abejingai įkiša ranką užantin, tačiau kiek pasi- 
tempia ir pristato vieną koją prie kitos. 

— Aš tik atnešiau siuntinį, - sako jis. 

—- Kam? 

— Nelai Ortman. 

Vaikinas pabrėžia mergautinę Nelos pavardę, kaip lygus 
atlaiko Johano žvilgsnį ir Nela pajunta, kaip jos vyras įsitempia. 
Vaikis laiko paketą iškeltą ir ji mato ant jo rašalu nupieštą saulės 
ženklą. Nejaugi miniatiūristas jau pagamino jos daiktus? Ji stebisi, 
tuo pat metu kovodama su nenumaldomu noru griebti paketą ir 
bėgti į savo kambarį. 

- Tavo šeimininkas sparčiai dirba, - taria ji, norėdama nors 
kiek susigrąžinti savitvardą. „Šiaip ar taip, čia mano siunta, o ne 
mano vyro, - galvoja ji. 

- Apie kokį šeimininką ji čia šneka? - kamantinėja Johanas. 

Jaunuolis juokiasi, tiesdamas paketą Nelai, o ši prispaudžia 
jį prie krūtinės. 

- Aš - Džekas Filipsas. Iš Bermonsio, - sako jis, imdamas 
Nelos ranką. Jo bučinys, sausas ir minkštas, priverčia ją suvirpėti. 

- Ber-mon-sio, - pakartoja ji. Ji nenumano, kokį vaizdą ga- 
lėtų susieti su šiuo žodžiu, ar ką jis galėtų reikšti, kaip ir šis neį- 
prastas jaunuolis. 

- Visai šalia Londono. Kartais aš dirbu VOC, - sako 
Džekas. - Kartais sau. Namie buvau aktorium. 

Viduje amsi Rezeki, jos lojimas aidi debesuotame danguje. 

— Kas tau už tai sumokėjo? - klausia Johanas. 

- Žmonės iš viso miesto man moka, kad pristatyčiau jų siun- 
tinius, senjore. 

— Kas sumokėjo šįkart? 

Džekas žengia žingsnį atgal. 

- Jūsų žmona, senjore, - sako jis. - Jūsų žmona, - jis nusi- 
lenkia Nelai, neskubėdamas nulipa laiptais ir nužingsniuoja šalin. 

- Eikš, Nela, - sako Johanas. - Uždarykime duris nuo 
smalsių akių. 


Sugrįžę vidun, ant virtuvės laiptų jie randa stovintį Otą su grėbliu 
rankoje, jo dantys spindi šviesoje. 

— Kas čia buvo, senjore? - klausia jis. 

- Niekas, - atsako Johanas, o Otas linkteli. 

Johanas atsisuka į Nelą, nuo jo dydžio ji susitraukia, užda- 
roje holo erdvėje jis atrodo didesnis nei paprastai. 

- Kas pakete, Nela? 

- Kai kas į lėlių namą, kurį tu nupirkai, - atsako ji, spėliodama, 
ką jis pasakytų, pamatęs liutnią, marcipanus ir sužadėtuvių taurę. 

- Ak. Puiku. 

Nela laukia daugiau smalsumo, tačiau bergždžiai, tiesą sa- 
kant, Johanas visai neatrodo susidomėjęs. 

- Išpakuosiu viršuje, gerai? Tu galėtum ateiti ir pasižiūrėti, — 
pasiūlo ji, tikėdamasi, kad jis prisijungs. - Pamatytum, kaip kei- 
čiasi tavo vestuvinė dovana. 

— Man reikia dirbti, Nela. Reikia gerbti tavo privatumą, - at- 
sako jis, neramiai šypsodamasis, ir mosteli ranka studijos link. 

„Man nereikia privatumo, - viduje šaukia ji. - Akimirksniu 
jo atsisakyčiau, jei tik parodytum man nors kiek dėmesio.“ 

Tačiau Johanas jau nuėjęs, o Rezeki, kaip visada, tipena iš 
paskos. 


+++ 


Vis dar sujaudinta Džeko Filipso iš Bermonsio reginio, Nela už- 
siropščia ant savo gigantiškos lovos, atsisėda ir pasideda siuntinį. 
Griozdiškas, didumo sulig pietų lėkšte, jis suvyniotas į lygų po- 
pierių ir perrištas siūlu. Aplink saulę didžiosiomis juodomis rai- 
dėmis užrašytas sakinys: 


KIEKVIENA MOTERIS YRA SAVO GYVENIMO 
ARCHITEKTĖ 


Nela perskaito žodžius dukart, sugluminta kutenančio jausmo 
pilve. „Moterys nieko nestato, - galvoja ji, - jos viską palieka li- 
kimui. Visų mūsų likimai Dievo rankose, o ypač moterų, po to, 
kai vyrai perleidžia jas per savo rankas, o gimdymai jas išsunkia.“ 
Ji paima pirmą daiktą ir ant delno pasveria mažą sidabrinę 
dėžutę. Ant jos viršaus išgraviruotos N ir O, papuoštos gėlėmis 
ir vijokliais. Ji atsargiai pakelia dangtį, miniatiūros vyriai gerai 
sutepti, tylūs. Viduje guli marcipanų tešlos gabalėlis didumo sulig 
kavos pupele, nuo saldaus migdolinio cukraus vaizdo jos skonio 
receptoriai atgyja. Nagu ji atlaužia gabalėlį ir padeda ant liežuvio 
galiuko. Marcipanų tešla tikra, netgi pakvepinta rožių vandeniu. 


84 


Nela paima antrą daiktą. Tai - liutnia, ne didesnė už smilių, 
su tikromis, suderintomis stygomis, jos medinis korpusas pučiasi, 
kad sutalpintų natų garsus. Ji niekad nėra mačiusi tokių dalykų - 
meniško darbo, rūpesčio, daiktų grožio. Norėdama pabandyti, at- 
sargiai užgauna stygą ir nustemba, kai pasigirsta tylus akordas. 
Prisiminusi melodijos, kurią grojo Johanui Asendelfte, pagrindus, 
Nela ją vėl sugroja, viena. 

Paskutinis traukimas parodo sužadėtuvių taurę. Padaryta 
iš alavo, vyras ir moteris rankomis apsiviję kraštą, o skersmuo 
ne platesnis už grūdą. Jų respublikoje visos naujai susituokusios 
poros geria iš šių taurių, kaip ir juodu su Johanu turėjo padaryti 
rugsėjį. Ji įsivaizduoja juos abu gurkštelint reinvynio, stovinčius 
senajame jos tėvo sode, jiems ant galvų krintančius ryžius ir žied- 
lapius. Ši nedidelė taurė - prisiminimas apie tai, ko niekada nejį- 
vyko. Tai, ką ji ketino paversti maištu prieš Mariną, dabar verčia 
ją jaustis keistai ir patetiškai liūdnai. 

Ji paima vyniojamąjį popierių, norėdama jį išmesti, ir su- 
pranta, kad viduje dar kažkas yra. „To negali būti, - galvoja ji, jos 
niūrumą pakeičia smalsumas. - Viskas, ko prašiau, jau guli ant 
lovos.“ 

Ji apverčia paketą ir ant lovatiesės nukrinta trys suvynioti 
daiktai. Nela negrabiai grumiasi su pirmąjį daiktą slepiančia me- 
džiaga ir atranda dvi rafinuotas medines kėdes. Ant ranktūrių 
išdrožinėti boružės didumo liūtai, nugarėlės aptrauktos žaliu ak- 
somu, prikaltu varinėmis vinutėmis. Kiekvienos atramoje tarp 
akanto lapų raitosi jūros pabaisos. Nela suvokia, kad yra šias kėdes 
mačiusi anksčiau. Praėjusią savaitę, svetainėje, Marina sėdėjo ant 
vienos iš jų. 

Pasijutusi nejaukiai ji išvynioja kitą daiktą. Medžiagos 
klostėse slepiasi kažkas mažas, bet stambus, ir ji tai išvynioja. 
Tai - lopšys, padarytas iš ąžuolo, puoštas sudėtingu gėlių raštu, 

skardinėmis pavažomis ir nėriniuotais viršaus pakraščiais. Ne- 
bylus medžio stebuklas, kurio tylus buvimas sugniaužia Nelai 
gerklę. Ji padeda jį ant delno, kur jis linguoja savo tobulam judesy, 
savo paties harmonijoj. 

„Čia kažkokia klaida, - galvoja ji, - šitie daiktai skirti kažkam 
kitam. Kėdės, lopšys - tikriausiai įprasti dalykai, kurių moteris ga- 
lėtų prašyti savo namo kopijai - bet aš neprašiau.“ Aš tikrai ne- 
prašiau. Ji perplėšia trečio paketėlio pakuotę ir po dar vienu mė- 
lyno popieriaus sluoksniu suranda du šunis. Du vipetų kūnai, ne 
didesni už naktinę plaštakę, padengti šilkiniu pilku kailiu, galvos 
didumo sulig žirniu. Tarp šunų padėtas kaulas pagraužti, geltonai 
nudažytas gvazdikėlio stiebas - kvapo su niekuo nesupainiosi. 
Nela paima gyvūnus, kad apžiūrėtų iš arčiau, ir jaučia, kaip kraujas 
mušą į veidą. Čia ne šiaip bet kokie šunys. Čia Rezeki ir Dana. 

Nela juos staiga išmeta, lyg jie būtų įkandę į ranką, ir pašoka 
nuo lovos. Tamsiame ir neapšviestame kambario kampe komoda 
laukia naujų siuntinių. Jos užuolaidos vis dar atitrauktos, kaip ne- 
deramai pakelta suknelė. Ji žvilgteli į išmėtytas vipetų figūrėles. 
Tos pačios šonų linijos ir spalvos, nuostabios aptakios ausys. 

„Nagi, Nela Elizabete, - taria ji sau. - Kas sakė, kad čia tie 
patys vipetai, susirangę prie Kornelijos krosnies?“ 

Ji pakelia abu miniatiūrinius šunis prieš šviesą. Jų kūnai 
kiek primena kempinę, sąnariai sujungti lankstais, aptraukti 
pilku pelės kailiu ir švelnūs kaip ausies lezgelis. Nela apverčia 
kūnus aukštyn kojom, ir kraujas sustingsta jos gyslose. Ant vieno 
iš šunų pilvo yra nedidelė juoda dėmė, lygiai toje pačioje vietoje 
kaip Danos. 

Nela apsižvalgo aplink. Ar čia kas nors yra? Ji iš paskutiniųjų 
bando neprarasti savitvardos. „Žinoma, kad ne, - galvoja ji, - nie- 
kada anksčiau tu nesijautei vienišesnė. Kas galėtų norėti iš jos pa- 
sišaipyti? Kornelija tokiems žaidimams neturėtų nei pinigų, nei 

laiko. Kaip ir Otas - ir visiškai aišku, kad savo noru jis nerašytų 
nepažįstamajam.“ 

Nelos neapleidžia įsibrovimo jausmas, lyg kas iš arti stebėtų 
jos jaunamartišką kvailumą. „Tai - Marina, - galvoja ji. - Marina 
keršija už Johano santuoką ir už tai, kad stojau jai skersai kelio. 
Ji išlieja mano lelijų kvepalus, ji draudžia valgyti marcipanus, ji 
sugnybia man ranką. Tai ji davė man Smito sąrašą. Kodėl gi Ma- 
rina negalėtų sumokėti miniatiūristui, kad šis mane įbaugintų? Jai 
tai - tik dar viena pramoga iš neturėjimo ką veikti.“ 

Ir vis dėlto. Neturėjimas ką veikti ir pramoga nėra tie žo- 
džiai, kuriuos pasirinktum, norėdamas apibūdinti Mariną Brant, 
kad ir ką ji galvotų apie savo mošą, Nela supranta, kad tai neturi 
prasmės. Marina valgo kaip pelė, apsipirkinėja kaip vienuolė, iš- 
skyrus jos knygas ir pavyzdžius, tikriausiai pagrobtus iš Johano 
kelionių. Vien dėl to, kad tai kainavo pinigus, tai negali būti Ma- 
rinos darbas. Tačiau, dar kartą pažvelgusi į neprašytas figūrėles, ji 
iš dalies tikisi, kad kalta moša. „Nes jeigu tai ne Marina, - galvoja 
ji, - kokią dar keistenybę aš prisikviečiau?“ 

Kažkas atidžiai pažvelgė į jos gyvenimą ir išmušė ją iš vėžių. 
Jeigu šios miniatiūros nebuvo atsiųstos per klaidą, tuomet lopšys 
būtų pasišaipymas iš jos neišbandytos santuokinės lovos ir to, ką 
galima būtų pavadinti amžinos nekaltybės pradžia. Koks žmogus 
išdrįstų būti toks akiplėšiškas? Šunys, būtent šie; kėdės, nepa- 
prastai tikslios, lopšys, sukeliantis įvairių minčių, - tarsi minia- 
tiūristas galėtų stebėti absoliučiai viską. 

Vėl užsiropštusi ant lovos, Nela jaučia miniatiūrų sukeltą ne- 
rimą, kai smalsumas maišosi su aštria baime. „To tai tikrai nebus, - 
galvoja ji. - Nesileisiu gąsdinama nei toli, nei šalia esančių.“ 

Klausydamasi nepertraukiamo auksinės švytuoklės tiksė- 
jimo, apsupta nepaaiškinamų miniatiūrų, ji imasi rašyti antrą 
laišką miniatiūristui: 

Pone, 

dėkoju už savo užsakytus daiktus, kuriuos šiandien 
pristatė Džekas Filipsas iš Bermonsio. Jūsų meistrystė 
nepakartojama. Savo pirštais kuriate stebuklus. Ypač puikus 
marcipanas. 


Nelos plunksna pakimba ore, ir, kol nespėjo apsigalvoti, popie- 
riuje ji išskrebena žodžių karštinę: 


Tačiau jūs padidinote siuntą man netikėtu būdu. Vipetai, 
senjore, nors ir nepaprastai tikslūs, gali būti laimingas 
spėjimas, šiame mieste daugelis žmanių laiko tokius šunis. 
Tačiau aš nesu daugelis - ir šie šunys, lopšys ir kėdės yra ne 
mano. Būdama įtakingo VOC pirklio žmona, aš nesileisiu 
bauginama amatininko. Dėkoju už jūsų darbą ir laiką, 
tačiau esu priversta nutraukti visas tolesnes transakcijas. 

Su gera valia - 

Petronela Brant 


Ji paslepia laišką po lovatiese, pasikviečia Korneliją ir, kol neapsi- 
galvojo, naujai surašytą, užantspauduotą laišką įbruka tarnaitei į 
rankas. „Galbūt aš kažko atsisakau, - galvoja ji, - iššūkio, paslėpto 
miniatiūrų tikslo, kurio niekada neatskleisiu. Ar nors kiek gailė- 
siuos? Ne, Nela, - patikslina save, - tai tik tavo vaizduotė.“ 

Kornelija perskaito adresą. 

- Vėl amatininkas? - klausia ji. - Tas kai kas? 

— Neatplėšinėk, - liepia Nela, ir tarnaitė linkteli, iškart nutil- 
dyta primygtinumo jaunosios ponios balse. 

Tik Kornelijai išėjus į Kalverstratą, Nela suvokia, kad negrą- 
žino miniatiūristui neprašytų figūrėlių. Vieną po kitos ji ištraukia 
jas iš po lovatiesės ir sudeda į komodą. Čia jos atrodo kaip namie. 

Barža 


Kitą rytą Kornelija atrodo atgijusi. 

— Nagi, madam, - sako tarnaitė įeidama vidun, Marina seka 
jai iš paskos. - Leiskit man sutvarkyti tuos plaukų kuokštus. Su- 
kišti juos po apačia, paslėpti juos. 

— Apie ką čia kalbi, Kornelija? 

- Šįvakar Johanas vedasi tave į Sidabrakalių gildijos pokylį, - 
sako Marina. 

Marina apžiūrinėja komodą, užtrauktos užuolaidos slepia 
vidų nuo smalsių akių. 

- Jam patinka puotos, - atsako Marina. - Jis pamanė, kad tau 
reikėtų dalyvauti. 

„Pagaliau prasidės nuotykis, - galvoja Nela, - mano vyras 
paleis savo nedidelį plaustą į audrų blaškomas Amsterdamo 
aukštuomenės jūras, ir jis, geriausias iš visų jūrininkų, bus mano 
vedliu.“ Mintyse atidėjusi miniatiūrinius vipetus ir lopšį į šalį, ji 
pasilenkia po lova, pasitepa pirštus lelijų aliejumi, ir, Marinai ma- 
tant, įsitrina jį į kaklą. 


Marinai išėjus, Nela klausia Kornelijos, kaip sekėsi Kalverstrate. 
- Ir vėl niekas neatsiliepė, - atsako tarnaitė. - Tai pakišau 
po durimis. 

- Prie saulės ženklo? Nieko nematei? 

- Nė gyvos dvasios, madam. Tačiau Hana siunčia jums lin- 
kėjimus. 

— Marina, o kodėl tu neini? - vakare jiems laukiant baržos, 
klausia Johanas. Jis vilki dailų juodo aksomo kostiumą, krakmo- 
lytus baltus marškinius ir apykaklę, avi Oto, kuris laukia šalia su 
rūbų šepečiu vienoje rankoje, nublizgintais kaip veidrodis ver- 
šiuko odos batais. 

— Viską apgalvojus, aš manau, kad tave turėtų pamatyti su 
žmona, - įsispoksodama į jį, atsako Marina. 

- Ką turi omeny, sakydama „viską apgalvojus'? - klausia 
Nela. 

- Pakalbėk su žmonėmis, Johanai, - sako Marina. - Parodyk 
ją... 

- Aš tave pristatysiu, Nela, - šnairuodamas į seserį, per- 
traukia Johanas. - Manau, kad Marina tai turi galvoje. 

- Ir pasikalbėk su Fransu Mermansu, broli, - niūria veido 
išraiška savo laikosi Marina. - Pakviesk juos abu pietų. 

Nelos nuostabai, Johanas linkteli. Kodėl jis leidžia savo sese- 
riai šitaip su juo kalbėti? 

- Johanai, ar tu pažadi?.. 

- Marina, - nuo jos balso Johanas prabyla atžariai. - Ar aš 
kada nepasirūpinau savo verslu? 

- Ne, - atsidūsta ji. - Bent jau kol kas. 

Nelos burna išdžiūvusi, o skrandis panašus į bučių, pilną spur- 
dančių žuvų. Šita kelionė laivu į Sidabrakalių gildiją yra pirmas 
kartas, kai ji su savo vyru vieni yra ne namie. Ji mano, kad tyla ją 
paskandins, o balsai galvoje yra tokie garsūs, kad net Johanas gali 

juos girdėti. Ji nori jo paklausti apie Marinos žemėlapių kambarį, 
apie Otą ir jo vergų laivą, ji nori papasakoti apie mažyčius vipetus 
ir lopšį, nuostabią miniatiūrinę liutnią. Ji jam nieko nesakys apie 
tą moterį Kalverstrate, spoksojusią į ją, - atrodo, kad tai ji nori pa- 
silikti vien sau, - tačiau, kad ir kaip ten būtų, jos lūpos nepajuda. 

Johanas pradeda išsiblaškęs valytis panages. Iškrapštyti purvo 
pusmėnuliai krinta ant laivo grindų, jis pagauna jos žvilgsnį. 

- Kardamonas, - sako jis. - Prilenda po nagais. Kaip ir 
druska. 

- Aišku. 

Nela įkvepia baržos oro, užuominų apie vietas, kur ji buvo, 
cinamono kvapo, įsigėrusio į jo paties poras. Nuo jo vos jaučiasi 
aštrus muskuso kvapas, tas pats, kurį ji tą naktį užuodė studi- 
joje, kai jis pirmą kartą grįžo namo. Rudas jos vyro veidas, per 
ilgi, saulės ir vėjo išblukinti, išsausėję plaukai sukelia nejaukų 
geismą - ji ne tiek trokšta jo, kiek nori sužinoti, koks bus jausmas, 
kai jie pagaliau suguls kartu. Padovanotas lėlių namelis, o dabar ši 
kelionė kartu į gildiją - galbūt tai atsitiks šiąnakt po puotos? Abu, 
įkaitę nuo vyno, jie tai padarys. 

Vanduo toks ramus, o vairininkas toks įgudęs, kad atrodo, 
jog tai namai plaukia, o ne barža. Nela, labiau pratusi prie kelionių 
arkliais, nuo lėto, turinčio raminti tempo, nerimsta. Ji bando su- 
sijaudinimą suspausti tarp delnų. Kaip man pradėti tave mylėti? - 
jai žiūrint į jį, galvoje sukasi didžiulis klausimas, kurio neįma- 
noma ignoruoti. 

Ji bando susikaupti į tai, kaip atrodys sidabrakalių menė, 
blankiai apšviesta patalpa, lėkštės, panašios į didžiules monetas, 
kiekviename paviršiuje atsispindintys valgytojai. 

- Ką tu žinai apie gildijas? - nutraukdamas jos mintis, 
klausia Johanas. 

— Nieko, - atsako ji. 


Johanas linktelėdamas sugeria jos neišmanymą, ir Nela, kad 
galėtų skambėti kiek protingiau, žiūri, kaip tai jį užpildo. 

— Sidabrakalių gildija turi daug pinigų, - sako jis. - Viena 
iš turtingiausių. Gildijos sunkmečiu siūlo apsaugą, galimybę mo- 
kytis ir kainos vidurkį, bet jos taip pat nustato darbo krūvį ir kon- 
troliuoja rinką. Štai kodėl Marina taip nori parduoti cukrų. 

— Ką turi galvoje? 

— Na, kaip su šokoladu ir tabaku, ir deimantais, šilku ir kny- 
gomis, rinka atvira. Šiems daiktams nėra gildijų. Aš galiu nusta- 
tyti savo kainą - arba Fransas ir Agnesė Mermansai gali. 

- Tai kodėl mes tada einam į Sidabrakalių gildiją? 

Jis nusišypso: 

- Nemokama vakarienė. Ne, aš juokauju. Jie nori, kad aš 
daugiau skirčiau globai, be to, gerai, kai tave mato darant tik tai. 
Aš - tas plyšys sienoje, per kurį patenkama į stebuklingą sodą. 

Nela spėlioja, kaip atrodo stebuklingas sodas ir kaip plačiai 
jis gali atverti piniginę. Marina atrodė susirūpinusi dėl jo išlaida- 
vimo perkant lėlių namelį. O ką pasakė Otas? Išsilies per kraštus. 
„Nebūk juokinga, - galvoja ji. - Dabar tu gyveni Herengrachte.“ 

- Atrodo, kad Marina labai nori, kad tu parduotum Franso 
Mermanso cukrų, - išdrįsta pasakyti ji ir čia pat pasigaili savo 
sprendimo. Seka ilga pauzė, tokia ilga, kad jai atrodo, kad geriau 
jau ji mirtų nei toliau kęstų tą tylą. 

- Tai Agnesės Mermans plantacija, - galiausiai prataria Jo- 
hanas. - Bet Fransas perėmė jos valdymą. Agnesės tėvas mirė 
pernai, taip ir nepalikęs sūnaus - nors ir stengėsi iki paskutinio 
atodūsio, - jis nutyla, matydamas, kaip Nela nuraudo. - Atleisk. 
Nenorėjau būti vulgarus. Jos tėvas buvo baisus žmogus - ir vis 
dėlto Agnesė paveldėjo jo cukranendrių laukus - moters vardas 
popieriuose, nepaisant visų jos tėvo pastangų. O dabar ji juos 

perleido Fransui. Per naktį tos cukraus galvos juos padarė sava- 
naudžiais. Tai yra tai, ko jie taip laukė. 

— Ko jie taip laukė? 

Jis nusiviepia. 

- Geros galimybės. Aš laikau jų cukraus gabalus savo san- 
dėlyje ir sutikau juos parduoti. Mano sesuo nuolat abejoja, kad aš 
tai padarysiu. 

— Kodėl? 

- Todėl, kad Marina sėdi namie ir įsivaizduoja, tačiau ne- 
supranta visų prekybos niuansų. Aš tai darau dvidešimt metų - 
pernelyg ilgai, - atsidūsta jis. - Veikti reikia atsargiai, o ji elgiasi 
kaip dramblys. 

— Supratau, - sako Nela, nors net neįsivaizduoja, kas yra 
dramblys. Skamba kaip graži gėlė, tačiau neatrodo, kad Johanas 
būtų sakęs savo seseriai komplimentą. - Johanai, ar Marina yra 
Agnesės Mermans draugė? 

Johanas nusijuokia: 

- Jos seniai viena kitą pažįsta, o kartais sunku mylėti žmogų, 
kurį pažįsti per gerai. Štai tau ir atsakymas. Nebūk tokia pri- 
trenkta. 

Šie žodžiai sminga į Nelą kaip ledo kristalai. 

- Ar tu tikrai taip manai, Johanai? 

- Kai pradedi iš tikrųjų pažinti žmogų, Nela, kai pradedi 
pastebėti, kas slepiasi po maloniais gestais ir šypsenomis, kai 
pamatai įsiūtį ir apgailėtiną baimę, kurią kiekvienas iš mūsų sle- 
piame - tuomet atlaidumas yra viskas. Mums visiems to nepa- 
prastai reikia. O Marina - ji nėra labai atlaidi, - jis nutyla. - Šioje 
visuomenėje yra laiptai... O Agnesei patinka jais kopti. Problema 
ta, kad jai niekada nepatinka vaizdas. - Jo akys blykčioja nuo ne- 
matomo pokšto. - Šiaip ar taip. Statau guldeną, kad Fransas dėvės 

didžiausią skrybėlę visoje patalpoje, Agnesė bus privertusi jį tai 
padaryti. 

- Ar žmonos dažnai lankosi šiose puotose? 

Jis šypsosi. 

- Moterys paprastai yra proibidas, išskyrus specialias progas. 
Tačiau Amsterdame damos turi laisvės, kurios stokoja prancūzai 
ir anglai. 

— Laisvės? 

- Moterys čia gali gatvėje pasirodyti vienos. Poros netgi gali 
laikytis už rankų, - jis vėl nutyla, žiūrėdamas pro langą. - Šitas 
miestas nėra kalėjimas, jei tik gerai susiplanuosi kelią. Užsienie- 
čiai gali purkštauti su visais savo well-I-never ir alors, tačiau aš esu 
tikras, kad jie pavydi. 

- Žinoma, - atsako Nela, vėl visiškai nesuprasdama svetimų 
jo žodžių. Proibidas. Per tą trumpą laiką, kai ji atsirado šiuose 
namuose, Johanas dažnai kalbėjo kitomis kalbomis, ir kai jis taip 
elgiasi, ją tai užburia. Neatrodo, kad jis norėtų pasipuikuoti - tai 
labiau bandymas pasiekti kai ką, ko jo gimtoji kalba negalėtų. 
Nela suvokia, kad iki šiol nė vienas vyras - tiesą sakant, nė vienas 
žmogus - nekalbėjo su ja taip kaip jis. Nepaisant visų paslaptingų 
aliuzijų, Johanas laiko ją sau lygia, jis tikisi, kad ji supras. 

- Eikš, Nela, - sako jis. 

Paklusniai, kiek išsigandusi ji prieina artyn ir jis švelniai pa- 
kelia jos smakrą, kad išsitemptų kaklas. Ji irgi žiūri į jį, jie tarsi 
vertina vienas kitą kaip vergas ir šeimininkas vergų turguje. Su- 
ėmęs jo veidą rankomis, jis perbraukia jos jauno skruosto kon- 
tūru. Ji palinksta į priekį. Jo pirštų galiukai šiurkštūs, tačiau tai 
yra tai, ko Nela taip laukė. Nuo jo prisilietimo jos galvoje dūzgia. 
Ji užsimerkia, prisimindama motinos žodžius - mergaitė nori 


meilės. Ji nori persikų ir grietinėlės. 

— Ar tau patinka sidabras? - klausia Johanas. 

- Taip, - iškvepia Nela. Šitokią akimirką ji nieko nevapalios. 

— Pasaulyje nėra nieko gražesnio už sidabrą, - sako Johanas. 
Jo rankos paleidžia jos veidą, jos akys atsimerkia, ir ji pajunta, 
kaip šia poza iškeltu smakru ją užplūsta sumišimas. - Šitam kaklui 
užsakiau vėrinį. 

Nuo jos minčių riaumojimo jo balsas atrodo toks tolimas. Nela 
atsitraukia, trindama gerklę, tarsi norėdama sugrąžinti jai gyvybę. 

— Dėkoju, - išgirsta ji save sakant. 

- Tu dabar žmona. Mums reikia tave puošti. 

Johanas šypsosi, tačiau sakinys Nelai pasirodo toks brutalus, 
kad iš baimės viduriai susitraukia į akmenį. Ji supranta, kad neturi 
ko pasakyti. 

- Aš tavęs nenuskriausiu, Petronela. 

Nela žiūri pro langą į pro šalį plaukiančius nesibaigiančius 
namų fasadus. Tvirtai suspaudusi kojas, įsivaizduoja įsiskverbimo 
momentą - ar joje yra kažkas, kas plyš, ar skaudės taip, kaip ji 
baiminasi? Kad ir koks bus jausmas, ji žino, kad negali to išvengti, 
kad reikia tai įveikti. 

- Aš visiškai rimtai, - sako Johanas. - Visiškai rimtai, - 
dabar jo eilė pasilenkti prie jos. Užsilikęs druskos ir kardamono 
kvapas, jo keistas vyriškumas grasina ją priveikti. - Nela, Nela, ar 
tu klausaisi? 

- Taip. Klausausi, Johanai. Aš... Tu manęs nenuskriausi. 

- Gerai. Tau visiškai nėra ko manęs bijoti. 

Tai pasakęs Johanas atsitraukia, įsispoksodamas į namus 
šalia kanalo. Nela galvoja apie paveikslėlį iš Marinos kelionių 
knygos, čiabuvis ir užkariautojas, ir tarp jų tvyrantys nesusipra- 
timo akrai. Visiškai sutemo. Nela žiūri į mažesnių laivelių šviesas 


ir jaučiasi visiškai vieniša. 

Santuokos šalys 


Sidabrakalių gildijos puotos menė didžiulė ir pilna žmonių, kurių 
veidai susilieja į neryškias akių, burnų ir nuo skrybėlių kraštų 
nukarusių plunksnų dėmes. Aplinkui aidi atsitrenkiančių vienas 
į kitą sidabrinių dirbinių garsai, sienas drebina vyrų juokas, jiems 
atitaria subtilesnis moteriškas kikenimas. Ir, aišku, milžiniškas 
kiekis maisto. Balto šilko staltiesėmis nukloti ilgi stalai lūžta nuo 
lėkščių su viščiukais, kalakutais, cukruotais vaisiais, mėsos pyra- 
gais ir suktomis sidabrinėmis žvakidėmis. Johanas tvirtai suima 
Nelą už parankės, ir jie aplenkia svaiginančią minią, laikydamiesi 
arčiau tamsiu raudonmedžiu apkaltų sienų. Atrodo, kad šnabžde- 
siai ir kikenimai seka jiems įkandin. 

Kitos žmonos plevena savo vietų link, tarsi žinodamos, kur 
joms sėsti. Jos visos apsirengusios juodai, krūtinė virš krūtų pri- 
dengta parišamais žabo, paliekant tik ruoželį balto kūno. Viena 
moteris žvakių šviesoje blyksinčiomis tamsiomis akimis visą savo 
dėmesį sutelkusi į Nelą. Jos žvilgsnis niekuo nesiskiria nuo tos 
moters Kalverstrate. 

- Šypsokis ir sėskis šalia manęs, - sako Johanas, nusišypso- 
damas moteriai bejausme šypsena. - Prieš susidurdami su minia, 
įsimeskim ką nors į skrandį. 

Nelai atrodo, kad jeigu nebūtų maisto, ją čia suvalgytų gyvą. 

Jie atsisėda prie stalo, kur pirmas patiekalas yra krabas. 

- Aš daug dėmesio skiriu maistui, - konstatuoja Johanas, 
pakėlęs savo šakutę krabams. Nela, žiūrėdama į spindinčias si- 
dabrines lėkštes ir brangius vyno ąsočius, spėlioja, ką tai galėtų 
reikšti. Esant kartu su visais šiais žmonėmis, galima pamiršti jo 
problemas su Marina. Johanas genialus, jausdamas visų čia su- 
sirinkusių žvilgsnius, jis šnekučiuojasi su savo jaunute nuotaka, 
tarsi jie du dešimtmečius būtų kartu maišę jūras ir vandenynus. 

- Šviežias sūris, prismaigstytas kumino sėklų, primena 
man, kad galiu jausti malonumą, - garsiai sako Johanas. - Delfto 
sviestas - toks puikus ir kreminis, toks skirtingas nuo kitų, su- 
teikia man nežmonišką pasitenkinimą. Delfte pardavinėju ki- 
niškas lėkštes ir perku jo galvas. O Kornelijos mairūnas ir slyvų 
alus man suteikia daugiau laimės nei sėkmingas sandoris. Reikia, 
kad ji ir tau išvirtų. 

— Mano motina jį verda, - atsako Nela, čepsėjimas, puotos 
tarškesys pradeda jai atimti ryžtą. Ji jaučiasi išsunkta kambario 
energijos, kaip cukruotas džiovinto vaisiaus gabaliukas. 

- Figos su gri tine ankstyviems pusryčiams vasarą, - užsi- 
miršęs tęsia Johanas. - Išskirtinis džiaugsmas, nunešantis mane į 
vaikystę, vienintelis skonis, kurį dabar prisimenu, - jis pasižiūri į 
ją. - Tu, be abejo, prisimeni savo, nes tai buvo ne taip seniai. 

Nela klausia savęs, ar ši dygi pastaba buvo sąmoninga, ar 
jo nervingumo, būnant atidžiai nužiūrinėjamam šioje patalpoje, 
išdava. Kad ir kaip ten būtų, jai norisi nesutikti. Būtent dabar 
jos vaikystė atrodo nepaprastai tolima. Ją pakeitė netikrumas ir 
nuolatinė nežinomybės būsena. Baimės akmuo jos pilve suskyla 
į šleikštulį keliantį nerimą; ji nekenčia patalpos kakofonijos, šio 
pokalbio tembro ir invazijos to, ko nepažįsta. 

- Aš seniausiai palikau savo lopšį, - burbteli ji, galvodama apie 
neprašytą miniatiūristo dovaną ir pasijunta dar labiau sutrikusi. 

- Atmintis per maistą, - sako Johanas. - Maistas pats sa- 
vaime yra kalba. Pastarnokai, ropės, porai ir cikorijos - net juos 
aš triauškiu, kai niekas nemato. Ir žuvis! Plekšnė, jūros liežuvis, 
limanda ir menkė yra mano mėgstamiausios, bet valgyčiau bet ką, 
ištrauktą iš mano respublikos jūrų ir upių. 

Nela jaučia, kad jo kalbėjime yra kažkoks bandymas apsau- 
goti, tarsi jis tikėtųsi, kad jo žodžiai galėtų išstumti nerimą iš jos 
minčių. 

- O ką tu valgai būdamas vandenyne? 

Jis padeda šakutę. 

- Kitus žmones. 

Nela nusijuokia, drovus kikenimas pažyra tarp jų ir nukrinta 
ant staltiesės. Johanas įsideda dar vieną krabo gabalą į burną. 

- Kanibalizmas - vienintelis būdas išlikti, kai pasibaigia 
maistas, - taria jis, - bet aš mieliau rinkčiausi bulves. Mano mėgs- 
tamiausia užeiga šiame mieste yra Rytinėse salose, prie mano 
sandėlio. Jų karštos bulvės būna puriausios, - jis pasmeigia krabą 
lėkštėje. - Tai mano slapta vietelė. 

- Bet man ką tik apie ją pasakei. 

Jis padeda šakutę. 

- Taigi, - sako. - Taigi, - atrodo, kad ta pastaba jį sukrėtė, 
jis nusigręžia atgal į krabą. Neturėdama, ką pasakyti, Nela taip 
pat apžiūrinėja išsikėtojusį, greitai gendantį gyvį, jo rašalo spalvos 
žnyples, pikta raudona spalva nusidažiusį kiautą. Nuplėšęs koją ir 
šakute iškrapštęs paskutines baltas skaidulas, Johanas garsiai pasi- 
sveikina su vienu iš sidabrakalių. Nela paragauja nedidelį kąsnelį 
savojo krabo. Jis sūrus ir stringa tarp dantų. 

Visiškai išgrandęs savo krabą, Johanas pasišalina: 

- Ilgai neužtruksiu, - atsidūsta jis. - Reikalai, - ištaręs taip, 
kad tai nuskambėtų kaip rutina, jis prieina prie kampe stovinčio 
vyrų būrelio. 

Be jo Nela pasijunta visiškai neapsaugota, tačiau susižavėjusi 
stebi kaip jos vyras transformuojasi. Jei Johanas ir pavargo kalbėti 
apie darbą, komisinius, prekybos būklę, jis sugeba to neparodyti. 
Koks jis gražus lyginant su kitais, nepaisant jų prabangių apdarų 
ir odinių batų. Juokas pakyla virš skrybėlių, galvos atloštos atgal, 
o tarp paverstų svajingų veidų, paraudusių skruostų, barzdų, su 
įstrigusiais krabo mėsos gabaliukais, centre stovi Johanas, įdegęs 
ir besišypsantis. 

„Galėčiau jį mylėti, - galvoja Nela. - Tokio vyro žmona tu- 
rėtų būti lengva. Ir meilė turės ateiti, kitaip neištversiu. Galbūt ji 
augs lėtai, kaip viena iš Oto žieminių sėklų.“ 

Prie Johano pradeda eiti pameistriai, rodyti, ką jie padirb- 
dino, o jis paima kiekvieną daiktą, su priderama pagarba ap- 
žiūrinėja sidabrinius ąsočius ir vazas. Kiti pirkliai atsitraukia, 
stebėdami Johaną apsukriomis akimis, kai šis pradeda meninę 
diskusiją apie marinistinių graviūrų pranašumus prieš floristines. 
Jis atrodo išprusęs, pastabus, nepanašus į save. Jis klausia vardų, 
įsideda kišenėn sidabrinę dėžutę, liepia pameistriui užsukti pas jį 
į VOC. 

Nela žiūri į savo antrą patiekalą, dubenį avienos sultinyje 
patiektų moliuskų su svogūnų padažu, kai jos link pajuda mo- 
teris blyksinčiomis akimis. Jos nugara tiesi, gražūs plaukai susukti 
į įmantrią šukuoseną, perrištą mažyčiais perlais siuvinėta juodo 
aksomo juosta. Nela tyliai padėkoja Dievui už mažus jo stebuklus, 
už puikius Kornelijos siuvimo įgūdžius, kurių dėka suknelė jai pa- 
galiau tinka. 

Moteris sustoja prie stalo ir žemai nusilenkia. 

- Taip, jie sakė, kad tu jauna. Ar jis tave paliko? 

Nela įsitveria į dubenį: 

— Man aštuoniolika. 

Moteris išsitiesia, jos akys tyrinėja patalpą: 


99 


- Mes spėliojome, kaipgi tu atrodysi, - tęsia ji tuo pačiu tyliu 
balsu. - Bet dabar aš matau, kad Brantas savo žmonai taiko tuos 
pačius standartus kaip ir viskam kitam. Ortmanų vardas labai 
senas. O ką apie tai sako Ekleziastas? Geras vardas vertesnis už 
kvapų aliejų! - jos tonas rūpestingas, besižavintis, tačiau jame yra 
kažkas, baksnojantis Nelos pažeidžiamumą. 

Nela pabando pakilti nuo suolo, tačiau stalviršis ir platus jos 
sijonas nusprendė ją sulaikyti. Moteris kantriai laukia reveranso, 
stebėdama, kaip Nela spurda. Pagaliau išsilaisvinusi iš ankšto 
tarpo tarp stalo ir suolo, Nela žemai nusilenkia, jos veidas visai 
šalia juodo brokato suknelės, plazdenančios priešais ją kaip besi- 
blaškančio varno sparnai. 

- Ak, stokis, vaikeli, - sako moteris. „Per vėlu, madam“, - gal- 
voja Nela. - Aš - Agnesė Mermans. Mes gyvenam Prinsengrachte, 
prie lapės ženklo. Fransas dievina medžioklę, tad jis pats ir išrinko. 

Šis netikėtas intymumas nejaukiai kabo ore, Nela vos šypsosi, 
jau išmokusi iš Marinos, kad tylėjimas suteikia nežymų pranašumą. 

Agnesė pasitikrina šukuoseną, ir Nela pamato tai, ką ir tu- 
rėjo pamatyti - žiedai puošia kiekvieną jos pirštą: nedideli ru- 
binai, ametistai ir žali smaragdo blyksniai. Tai ganėtinai neolan- 
diška, visi šie viešai rodomi brangakmeniai, dauguma moterų bet 
kokias brangenybes nešioja giliai paslėptas po suknelių klostėmis. 
Nela bando įsivaizduoti taip žaižaruojančias Marinos rankas. 

Nelai toliau tylint, Agnesė išspaudžia šypseną ir tęsia: 

— Mes, galima sakyti, kaimynai, tos pačios gebuurte' nariai. 


Agnesės Mermans kalbos maniera labai keista, žodžiai tokie ne- 


natūralūs, kad atrodo, jog ji būtų šį grakštumą repetavusi prieš 


* Kaimynų grupė, prižiūrinti tvarką, saugumą ir viešąją rimtį, padedanti vieni kitiems nelaimėje, 
sprendžianti buitinius konfliktus, padedanti tvarkytis mirties ir laidotuvių atveju. 

veidrodį. Nela spokso į išdidžią moters galvą juosiančią subliūš- 
kusią perlų aureolę. Pieninių dantų didumo perlai žybčioja šoki- 
nėjančioje žvakidžių šviesoje. 

Agnesė tikriausiai kiek vyresnė už Mariną, jos siauras, lygus 
veidas niekuo nesuteptas - jokių apgamų ar saulės dėmių, jokių 
tamsių ratilų po akimis, jokių sunkaus triūso ar vaikų priežiūros 
žymių. Ji atrodo nežemiška, lyg negyva, jei ne tos tamsios akys, 
kurios kelis kartus mirkteli ir vėl katiniškai tingiai prisimerkia. 
Agnesė nužiūrinėja sidabro spalvos Nelos suknelę, jos liekną lie- 
menį. 

— Iš kur tu? - klausia ji. 

- Iš Asendelfto. Mano vardas Petronela. 

- Populiarus vardas, dažnas šiame mieste. Ar tau patiko Asen- 
delfte? 

Nela pastebi, kad Agnesės dantys vietomis dėmėti. Ji svarsto, 
kaip geriausiai atsakyti moteriai, kuri, atrodo, ją bando. 

- Aš iš ten išvykusi vienuolika dienų, madam, tačiau atrodo, 
kad jau visą dešimtmetį. 

Agnesė nusijuokia. 

- Jaunystėje laikas kitaip teka. Ir kaipgi Marina tave surado? 

- Surado? 

Agnesė vėl juokiasi, nutraukdama Nelą, - prunkštelėjimas, 
pabrėžiantis panieką. Tai ne pokalbis, Agnesė laido strėles ir žiūri 
kaip jos sminga. Jos balse girdėti nuolatinė linksmumo gaidelė, 
tačiau Nela yra tikra, kad po šiuo pabrėžiamu pasitikėjimu yra 
dar kažkas - kažkas, ką ji jaučia, tačiau negali įvardyti. Ji pasižiūri 
tiesiai į Agnesę ir nusišypso, gindama savo garbę baltesniais, jau- 
nesniais dantimis. 

Aplinkui jas kvepia keptais viščiukais, troškintais vaisiais, o 
kliuksinčių vyno ąsočių garsai kėsinasi į mažą jų ratą, tačiau mag- 
netinė Nelos trauka Agnesei viską atstumia. 

- Nuotaka Johanui Brantui, - atsidūsta Agnesė, paimdama 
Nelą už rankos ir švelniai, tačiau primygtinai siūlanti prisėsti ant 
suolo. - Viskas tęsėsi taip ilgai. Marina turėtų būti labai paten- 
kinta, ji visada kartojo, kad jis turi turėti vaikų. Tačiau Brantą pa- 
likuonys visada erzino. 

- Atsiprašau? 

— Negaliu lažintis dėl tikslių jo žodžių. „Bjaurūs iš gražaus 
kūno, storžieviai, net ir tinkamai auklėjant, ir kvaili, nepaisant 
protingų tėvų.“ Be abejonės, šmaikštus, Brantas visada toks. Bet 
viską turi kam nors palikti. 

Atrodo taip nepagarbu, taip nederama, kai Agnesė Johaną 
vadina tik pavarde, kad taip laisvai apie jį kalba. Nela užgauta, 
jai trūksta žodžių, ji negali įsivaizduoti, kokiomis aplinkybėmis 
Johanas apskritai galėtų kalbėtis apie palikuonis su šia savotiška 
moterim. 

Agnesė pakelia ąsotį ir pripila joms dvi taures vyno. Kelias 
akimirkas jos sėdi tyliai, stebėdamos ant šilkinės staltiesės užtiškusį 
portveiną, valomų lėkščių blizgėjimą, patiekiamą paskutinį maistą. 

- Aukso Vingis, - taria Agnesė, akimis tyrinėdama Nelą, lyg 
ši būtų kortų kaladė. - Atvykti čia iš Asendelfto turėjo atrodyti 
taip pat toli kaip iki Batavio? - Ji užsikiša menamą plaukų sruogą 
už ausies, vėl blyksteli žieduoti pirštai. 

- Truputį... 

- Bet sutikti tobulą porą kaip mano - taip reta! Fransas mane 
lepina, - sąmoksliškai sušnibžda ji. - O Brantas lepins tave. 

- Tikiuosi, - atsako Nela, jausdamasi kvailai. 

- Mano Fransas - geras žmogus, - sako Agnesė. 
keistu jo priešiškumu. Galbūt šis didikiškas pokalbis - karingas ir 
keliantis nerimą - čia laikomas paprastu pašnekesiu? 

- O tu jau matei negrą? - tęsia Agnesė. - Žavinga. Mano 
dvare, Suriname, jų šimtai, tačiau aš nesu sutikusi nė vieno. 

Nela sriūbteli vyno. 

- Jūs kalbat apie Otą. Ar buvote Suriname? 

— Kokia tu miela! - nusijuokia Agnesė. 

- Tai nebuvot? 

Agnesės šypsena pradingsta. Ji atrodo beveik nuliūdusi. 

— Madam, šis dvaras buvo mums duotas kaip Dievo dosnumo 
pavyzdys. Matot, nebuvo aplink besisukiojančių brolių - tik aš. Ir 
dabar, kai Dievas man liepė pasirūpinti tėvelio cukraus galvom, 
tikrai negalėčiau rizikuoti savo gyvybe trijų mėnesių kelionėje. 
Kaip galėčiau pagerbti tėvelio atminimą, įstrigusi kažkur laive? 

Nelos vynas pakyla iki nosies. Agnesė pasilenkia arčiau. 

- Aš nemanau, kad negras yra vergas griežčiausia prasme, - 
sako ji. - Brantas neleistų mums jo taip vadinti. Pora mano pa- 
žįstamų regenčių turi vieną čia, Amsterdame. Man patiktų, jeigu 
jis mokėtų groti. Vyriausiasis iždininkas turi tris, ir vienas iš jų — 
moteris, ir ji moka groti viola! Manau, kad čia įrodymas, kad po 
šia saule gali nusipirkti bet ką. Kažin kaip jis jaučiasi? Mes vis apie 
tai galvojam. Kaip vis dėlto panašu į Brantą, pasiimti jį namo... 

- Agnese, - pasigirsta balsas, ir Nela skuba atsistoti. — 
Prašau, - sako prieš jas stovintis vyras, gestais užtikrindamas, kad 
gilus reveransas nereikalingas. 

Mitrūs Agnesės pirštai susipina jai ant kelių. 

- Mano vyras, senjoras Mermansas, - sako ji. - O čia - Pet- 
ronela Ortman. 

- Petronela Brant, - atsiliepia jis, žvalgydamasis po menę. - 
Aš žinau. 

Akimirką ši scena - šis stovintis vyras, šalia jo sėdinti mo- 
teris, prabangiai apsirengę, susaistyti nematomai saitais — yra 

tobuliausias kada nors Nelos matytas santuokos paveikslas. Jų 
vienybė beveik gąsdinanti. 

Fransas Mermansas kiek jaunesnis už Johaną, o platus jo 
veidas nugairintas vėjo ir saulės; platūs, švarūs žandikauliai apžiotų 
penkis moliuskus. Jis laiko skrybėlę, kurios kraštai platesni nei visų 
kitų čia susirinkusių. „Vienas guldenas tavo naudai, Johanai“, - gal- 
voja Nela, spėliodama, kokias dar lažybas laimi jos vyras. 

Ji mano, kad Mermansas yra iš tų vyrų, kurie greitai nu- 
tunka. Ir, žinant, koks maistas patiekiamas šiose vietose, jam tai 
neužtruks. Nuo jo sklinda silpnas šlapio šuns ir dūmų kvapas, 
labiau laukinis nei vaisinė jo žmonos pomada. Jis pasilenkia ir 
paima blizgantį sidabrinį šaukštą. 

- Ar jūs sidabrakalė? - klausia jis. 

Agnesė vos šypteli iš prasto pokšto. 

- Ar šįvakar pasikalbėsime su Brantu? - klausia ji. 

Mermansas instinktyviai pakelia galvą ir nužvelgia patalpą. 
Johanas pasitraukė nuo vyrų būrelio šalia Nelos stalo ir jo niekur 
nematyti. 

- Būtinai, - sako jis. - Mūsų cukrus jo sandėlyje jau beveik 
dvi savaites. 

- Mums - jums - reikia susitarti dėl sąlygų. Vien dėl to, kad 
ji nevalgo nieko saldaus, dar nereiškia, kad ir kiti elgsis taip pat, - 
Agnesė ištaria visai nelinksmą „cha“, įsipila dar vieną taurę vyno, 
jos ranka virpteli. 

Nela atsistoja: 

- Turiu susirasti savo vyrą. 

- Jis jau ateina, - manieringai ištaria Agnesė. Mermansas 
suspaudžia skrybėlės kraštą. Johanui priėjus, Agnesė padaro lėtą, 
gilų reveransą. Mermansas išsitiesia, išpučia krūtinę. 

- Madam Mermans, - ištaria Johanas. Abu vyrai pasisvei- 
kina be tinkamo nusilenkimo. 

- Senjore, - iškvepia Agnesė, tamsios jos akys ryja brangų 
jo švarko sukirpimą. Nelai atrodo, kad Agnesė labai tvardosi, 
kad neištiestų rankos ir nepaglostytų aksominio jo atlapo. - Kaip 
matau, šįvakar jūs vėl užsiimate savo kerais. 

- Jokių kerų, madam. Tik aš. 

Agnesė žvilgteli į savo vyrą, kuris atrodo labai susidomėjęs 
staltiese. Lyg pajutęs žmonos akis sau ant sprando, Mermansas 
prabyla: 

— Mes norėjom pasikalbėti apie cukrų... - jis nutyla, pusiau 
paslėptame veide šmėsteli šešėlis. 

— Kada jis bus parduotas? - klausia Agnesė, jos klausimas 
perveria orą. 

- Viską laikau savo rankose, madam. 

- Žinoma, senjore. Mes nedrįstume suabejoti... 

— Van Rybeko papirkinėjimas Goede Hope, tie prakeikti im- 
peratoriūkščiai mūsų tolimuosiuose prekybos taškuose, - sako 
Johanas. - Batavio kontrabandininkai, juodieji turgūs Rytuose - 
žmonės trokšta gero produkto, ir aš jiems sakau, kad jis ateina iš 
jūsų, madam. Aš manau, kad galiausiai Vakarų Indija mus visus 
išgelbės, bet neleisiu, kad jūsų cukrus patektų į bursą. Prekybos 
salė kaip cirkas, o brokeriai panašūs į išprotėjusias harpijas. Šitą 
cukrų reikia atsargiai, kontroliuojant realizuoti užsienyje... 

- Tik ne Anglijoje, - pertraukia Agnesė. - Aš nekenčiu 
anglų. Dėl tų bėdų, kurias jie sukėlė mano tėvui Suriname. 

— Niekada anglams, - patikina ją Johanas. - Jis gerai san- 
dėliuojamas, - ramiai priduria jis. - Jei tik norit, galit nueiti ir 
įsitikinti. 

— Norėdamas jį parduoti užsienyje, senjore, jūs elgiatės labai 
neįprastai, - pažymi Mermansas. Dauguma dorų olandų pasiliktų 
tokį lobį sau, o žinant jo kokybę, tai galėtų atnešti gerą pelną. 

- Tokį amour-propre aš laikau savęs žlugdymu, - sako Jo- 
hanas. - Tai niekam nepadeda. Užsienyje mus laiko nepatikimais. 
O man to visai nereikia. Kodėl neišplėtus jūsų cukraus reputa- 
cijos? 

- Į gera ar į bloga, bet mes turime pasitikėti jumis. 

- Vieną gabalą laikom namie, - slopindama įkaitusias ais- 
tras, įsiterpia Agnesė. - Jis toks nuostabiai kietas. Kietas kaip 
deimantas, mielas kaip šuniukas. Taip sakydavo mano tėvas, - ji 
žaidžia su raišteliu prie kaklo. - Jis toks kietas, kad aš vos galiu jo 
atsilaužti. 

Nela svyruoja, lengvai apgirtusi, žiūrėdama į nuosėdas savo 
taurės dugne. 

- Dėl judviejų aš nuplauksiu į Veneciją, - taria Johanas. - 
Ten daug pirkėjų. Dabar ten ne pats geriausias metas pasirodyti 
norės jo nusipirkti. 

- Venecijiečiai? - aikteli Agnesė. - Papistai? 

- Senjore Brantai, jos tėvas dirbo ne tam, - pratrūksta Mer- 
mansas, - kad prikimštų katalikų pilvus. 

- Bet argi svarbu, iš kieno kišenės guldenas, jei jo vertė tokia 
pat? Kiekvienas pirklys tai žino. Venecija ir Milanas valgo cukrų 
taip, kaip mes, olandai, kvėpuojame... 

- Eime, Agnese, - sako Fransas. - Aš pavargau. Ir prisival- 
giau, - jis užsimaukšlina ant galvos skrybėlę, tarsi ji galėtų sustab- 
dyti mintis. Agnesė laukia, stoja nejauki tyla. 

- Tuomet geros nakties, - sako Johanas. Plati jo šypsena ne- 
sugeba paslėpti nuovargio akyse. 

- Su dievu, - atsisveikina Agnesė, įsikibdama savo vyrui į 
parankę. Jiems einant palei raudonmedžiu apkaltas sienas, su- 
niauktas staltieses, išvartytus ąsočius ir maisto likučius, Nela 
jaučia, kaip kyla nerimas. 

- Johanai, - taria Nela. - Marina sakė, kad turime pakviesti... 

Jis uždeda ranką jai ant peties, ir ji palinksta nuo jos svorio. 

— Nela, - atsidūsta jis, - su tokiais žmonėmis, visada privalai 
palikti taip, kad jie norėtų daugiau. 

Tačiau kai Agnesė per petį meta išdidų žvilgsnį, Nela nėra 
tuo tokia tikra. 

Studija 


Jiems grįžtant, Johano melas vilkosi kaip ant seklumos užplaukusi 
barža. 

- Tu pažįsti daug žmonių, Johanai. Jie tavim žavisi. 

- Ar manai, kad jie su manim kalbėtųsi, jeigu nebūčiau tur- 
tingas? - šypsosi jis. 

- Ar mes turtingi? - klausia ji. Žodžiai išsprūdo anksčiau, 
nei ji spėjo užsičiaupti, rūpestis balse buvo akivaizdus, tonas per- 
nelyg spigus ir kaltinantis. 

Jis pasuką į ją galvą, plaukų sruoga užstringa tarp skruosto 
ir apykaklės. 

- Kas atsitiko? - klausia. - Nekreipk dėmesio į Mariną ir į 
tai, ką ji sako. Jai patinka jaudintis. 

- Tai ne dėl Marinos, - atsako Nela ir susimąsto, ar tai - 
tiesa. 

- Vien dėl to, kad kas nors tau ugningai ką nors pasakoja, 
dar nereiškia, kad tai - tiesa. Esu buvęs turtingesnis. Esu buvęs 
ir ne toks turtingas. Niekad neatrodė, kad skirtumas būtų paste- 
bimas, - paveikta maisto ir vakarinio nuovargio jo kalba lėtėja. - 
Mano turto negali paliesti, Nela. Jis tvyro ore, padidėja, sumažėja. 
Vėl padidėja. - Daiktai, kuriuos jis perka, yra tvarūs, tačiau ranka 
eina per juos kiaurai, kaip per debesį. 


- Bet, mano vyre, nejaugi yra kas tvirtesnio už monetą? 

Jam žiovaujant ir užsimerkiant, Nela įsivaizduoja savo vyro 
pinigus nykstančius ir besimainančius tarsi drėgmę. 

— Johanai, turiu tau kai ką pasakyti, - ji padaro pauzę. - Nu- 
samdžiau miniatiūristą... 

Tačiau, pažvelgusi į jį, Nela mato, kad jis nugrimzdo pilno 
pilvo užmarštin. Jai norisi pažadinti vyrą, kad galėtų užduoti 
daugiau klausimų. Kitaip nei Marinos, jo atsakymai visada būna 
įdomūs. Fransui ir Agnesei išėjus jis atrodė nerimastingas, akyse, 
vėl ją atribodamos, šmėsčiojo mintys. Kodėl Mermansams mintis 
apie bendradarbiavimą su Johanu atrodė kur kas mažiau patraukli 
nei jo žmonai? Kodėl Johanas jų nepakvietė į namus? 

Nela užuodžia augalinės Agnesės pomados likučius ant savo 
rankų. Po nėriniuotais apatiniais urgzteli skrandis, ir ji pagalvoja, 
kad galėjo suvalgyti kiek daugiau. Apdribę vokai ir pagurklis pra- 
deda išduoti Johano amžių. Net ir trisdešimt devynerių jo aštrių 
bruožų veidas atrodo kaip iš pasakos. Ji galvoja apie tylą, stojančią 
jam pereinant nuo žvalaus pašnekesio į niūrų išsiblaškymą. Ji už- 
simerkia ir uždeda ranką ant plokščio savo pilvo. O Brantas lepins 
tave. 

Marinos kambaryje paslėptas meilės laiškelis sugrįžta pas ją. 
Iš kur jis atsirado, kiek dienų - ar metų - pragulėjo tuose pus- 
lapiuose? Nelai smalsu, kaip Marina jį skaito - su malonumu ar 
panieka? Lengvas sabalenos apvadas ant jos griežtos juodos lie- 
menės, lentynoje atremta pageltusi vestuvinė puokštė. Ne. Niekas 
niekada negalėtų išlepinti Marinos. Ji jiems neleistų. 

Nela prieblandoje pakelia ranką ir žiūri į savo vestuvinį 
žiedą, į blyškias rausvas kriaukles primenančius nagus. Gal Asen- 
delfte buvo tik viena aikštė, tačiau ten sėdintys žmonės jos klau- 
sydavo. Čia ji tik lėlė, indas kitų kalboms supilti. Ir ištekėjo ji ne 
už vyro, 0 už viso pasaulio. Sidabrakaliai, moša, keisti pažįstami, 

namas, kur ji jaučiasi nesava, mažasis namas ją gąsdina. Atrodo, 
kad siūloma tiek daug, tačiau Nela jaučia, kad kažką iš jos atima. 

Jiems įžengus pro namų duris, Nela pasisuka pasiryžusi 
kalbėti, tačiau Johanas jau draugiškai palinkęs virš Rezeki. Ji yra 
aiški jo numylėtinė, ir jis kietu delnu glosto šuns galvą. Rezeki iš 
malonumo šiepia dantis. Prieškambaryje niekas neuždegė žvakių. 
Patalpoje tamsu, pro aukštus langus neprasišviečia mėnulis. 

- Ar jie tave pašėrė, mano gražuole? - švelniu, mylinčiu 
balsu klausia jis. Vipetė atsako raumeninga uodega bumsėdama į 
plyteles, ir Johanas tyliai nusijuokia. 

Tas juokas Nelą suerzina, dėmesys, kurio ji taip trokšta, ski- 
riamas gyvūnui. 

- Tuomet aš eisiu į lovą, - ištaria ji. 

- Taip, taip, - atsako jis išsitiesdamas. - Tikriausiai pavargai. 

- Ne, Johanai. Aš nepavargau, - ji žiūri jam į akis, kol jis 
nusigręžia. 

- Turiu užsirašyti pastabas apie tuos žmones, kuriuos su- 
sitikom, - jis pasuka studijos link, ir šuo nedelsdamas nuseka 
paskui. 

— Ar ji palaiko tau draugiją? - klausia Nela. „Vienuolika 
dienų nesulaukiu savo vyro, - galvoja ji, - ilgiau, nei Dievui už- 
truko sukurti pasaulį.“ 

- Ji man padeda, - atsako jis. - Jeigu bandau išspręsti pro- 
blemą tiesiogiai, man tai nepavyksta. Jeigu nukreipiu dėmesį į ją - 
sprendimą surandu. 

- Tuomet ji tikrai naudinga. 

- Tikrai taip, - šypsosi Johanas. 

- O kiek tu sumokėjai už Otą - ar jis naudingas? - šaltu ner- 
vingu balsu klausia ji. 

Johano veidas apsiniaukia, ir Nela jaučia, kaip kraujas su- 
plūsta į veidą. 

- Ką tau pasakė Agnesė? - klausia jis. 

- Nieko, - atsako ji, bet tiesa yra ta, kad Agnesės žodžiai jai 
giliai įstrigo. 

- Aš viso labo sumokėjau pirmuosius Oto atlyginimus į 
priekį, - ramiu balsu sako jis. 

- Ar Otas mano, kad tu jį išlaisvinai? 

— Petronela, ar tau nerimą kelia tai, kad gyveni čia, kartu su 
juo? 

- Visai ne. Tiesiog - aš niekada... aš noriu pasakyti... 

- Jis pirmas ir vienintelis tarnas, kurį aš turėjau, - atsako 
Johanas. - Ir paskutinis. 

Jis pasisuka eiti. „Nenueik, - galvoja Nela. - Jeigu tu nueisi, 
aš tapsiu nematoma, tiesiog čia, hole, ir niekas manęs daugiau ne- 
suras.“ Ji parodo į šunį, kantriai tupintį šalia jo: 

- Čia Rezeki ar Dana? - klausia. 

Johanas pakelia antakius, mylinčia ranka glostydamas gyvulį. 

- O tu pastabi. Čia Rezeki. Dana turi dėmę ant pilvo. 

„Žinau, kad turi“, - galvoja Nela, įsivaizduodama mažytį šu- 
nelį, laukiantį lėlių namelyje. 

- Jų keisti vardai. 

- Visai ne, jei tu iš Sumatros. 

— Ką reiškia Rezeki? - ji jaučiasi jauna ir kvaila. 

- Sėkmė, - atsako jis, įslysdamas į studiją ir uždarydamas 
duris. 


Nela žiūri į holo tamsą, traukia šaltas skersvėjis, tarsi už marmu- 
rinių plytelių maršo kas būtų atidaręs kitas duris. Ant sprando 
pasišiaušia plaukai. Šešėliuose kažkas yra. 

- Ei! - šūkteli ji. 

Iš virtuvės gilumos girdėti duslūs garsai, atkaklus mur- 
mėjimas, atsitiktinis keptuvės skimbtelėjimas. Jausmas, kad esi 

stebima, kiek apslopsta, ir šie garsai, kad ir kokie tolimi, ramina. 
Šiame name Nela praranda dydžio pojūtį ir, norėdama save pa- 
drąsinti, uždeda ranką ant tvirto Johano durų staktos medžio. Jai 
pasirodo, kad už nugaros kažkas įkvepia ir brūkšteli per suknelės 
kraštą, Nela pradeda abiem kumščiais daužyti studijos duris. 

- Ne dabar, Marina. 

- Čia Nela. 

Johanas neatsako, ir Nela, bandydama neleisti baimei įsiga- 
lėti, žiūri į tamsą. 

— Johanai, prašau. Įsileisk. 

Durims atsivėrus, geltona šviesa atrodo tokia maloni, kad 
Nela vos nepravirksta. 


Ją nustebina tai, kad studija atrodo kur kas jaukesnė nei bet kuris 
kitas kambarys šiuose namuose. Ši patalpa turi aiškią paskirtį. Ji 
save pažįsta, ir būtent čia Nela jaučiasi arčiausiai savo vyro. Jai 
įėjus vidun, Johanas uždaro duris, o Nela bando nusikratyti holo 
išgąsčio. 

— Ten nieko nėra, Nela, - sako jis. - Tai - tik tamsa. Kodėl 
neini miegoti? 

Nelai įdomu, iš kur jis žino apie jos baimę, iš kur jis žinojo, 
kad Agnesė ją sutrikdė dėl Oto. „Kai tave stebi Johanas, apima 
panašus jausmas lyg stebėtų apuokas, - galvoja ji. - Jautiesi su- 
rištas.“ Lauke pradėjo lyti, švelnus naktinis teškėjimas, ritmiškas 
ir pažįstamas. Mažame kambaryje tvyro lengvas aštrokas kvapas, 
aukštas medinis stalas vyriais prisuktas prie sienos, ant jo - po- 
pieriaus ritinių stirta ir auksinė rašalinė. Nuo žvakių juodais rati- 
lais aprūkusios žemos lubos, o susiviję storo turkiško kilimo raštai 
vos matyti pro paskleistus palaidus, nepažįstamom kalbom išmar- 
gintus, lapus. Visur pribyrėję raudono antspaudų vaško trupinių, 
kai kurie įminti į vilną. 

Ant sienų visur žemėlapiai, daugiau nei pas Mariną. Nela 
apžiūrinėja Virdžinijos ir likusios Amerikos kontūrus, Mare Pa- 
cificum, Molukas, Japonija. Kiekvienas nužymėtas tiksliomis li- 
nijomis, susikirtimo taškuose primenančiomis deimantus. Tai 
tikslūs daiktai, ne šiaip išmarginti svajonių taškais. Po langu stovi 
didžiulė skrynia, užrakinta pakabinama spyna. 

- Čia saugomi guldenai, - atsisėsdamas sako Johanas. 

Nelai norisi, kad jis būtų panašesnis į vilką nei į apuoką. Tai 
leistų jai įsijausti į tinkamą vaidmenį, nereikėtų moteriškų užuo- 
minų. 

— Aš norėjau tau padėkoti, - užsikerta ji. - Už mano lėlių 
namą. Aš turiu didelių planų... 

- Tau nereikia man dėkoti, - atsako jis, vėl ranka kapodamas 
orą. - Tai mažiausia, ką galiu padaryti. 

- Bet aš norėjau tau parodyti savo dėkingumą, - tęsia ji. 

Nela bando atkartoti fizinį Agnesės Mermans grakštumą, 
drebančia ranka paglostydama jo marškinių rankovę. Ji nori tos 
vienybės, kad tas santuokos įvaizdis būtų tikras. Jos pirštai graba- 
lioja jį tarsi vaikas. 

— Nagi? - klausia jis. 

Ji nuleidžia ranką ir padeda jam ant šlaunies. Ji niekada gy- 
venime nelietė vyro taip, o dar tokio įspūdingo. Per storą vilną 
justi raumeninga jo koja. 

- Šnekėdamas tomis kalbomis, tu mane žavi, - taria ji ir aki- 
mirksniu supranta pasakiusi kažką ne taip. Jis pašoka nuo kėdės. 

— Ką? - klausia. 

Johanas atrodo toks išsigandęs, kad Nela prispaudžia rankas 
prie burnos, tarsi norėdama nubraukti ištartus žodžius. 

— Aš tik, aš, aš tik... 

- Eikš, - pertraukia jis. Didžiausiai Nelos nuostabai, jis šiurkš- 


čiai paglosto jai plaukus. 

- Atleisk, - sako ji, pati nežinodama, už ką atsiprašinėja. Jis 
pasilenkia, laikydamas jos laibas rankas, ir pabučiuoja ją į lūpas. 

Ją pribloškia nerimą keliantys karšti vyno ir krabo likučiai 
ir prireikia visų valios pastangų neįsitempti tvirtuose jo gniauž- 
tuose. Ji kiek praveria lūpas, kad sumažintų spaudimą į burną. Jis 
toliau ją laiko ir, kol baimė visai jos neįveikė, Nela greitai apsi- 
sprendžia - įkišti ranką jam į kelnes. Jeigu visos moterys turi tai 
padaryti, tai praktikuojantis turi būti įmanoma nors kiek pajusti 
malonumą. 

Nelai vos pavyksta tai ištraukti, šiltą bumbulą, apie kurį ji 
neturi nė menkiausio supratimo. Tačiau tai nėra lazda, apie kurią 
pasakojo motina, greičiau tai panašu į susirangiusį kirminą ar... 

Atrodo, lyg jos pirštai būtų atpalaidavę spyruoklę, Johanas ją 
paleidžia ir atšoka tolyn, už stalo kampo. 

— Nela, - sako jis. - O Dieve. 

- Vy... 

- Išeik! - šaukia jis. - Lauk! 

Perspėjamai amtelėjus Rezeki, Nela klupdama išskuba lauk, 
ir Johanas užtrenkia duris. Ji girdi kaip spynoje trakšteli raktas ir, 
vėl užplūdus baimei būti vienai tamsiame hole, užbėga laiptais į 
savo miegamąjį. 

Kampe stovi lėlių namas, ji atitraukia užuolaidas, jame kaip 
įžeidimas mėnesienos šviesoje spindi lopšys. Nela spiria į lėlių 
namo koją, tačiau medis ir vėžlio šarvas nenusileidžia, ir ji iš- 
girsta trakštelint kaulą. Aikčiodama iš skausmo, ji atsisako verkti. 
Ji šlubčioja aplink kambarį, nusukdama savo vyro paveikslus į 
sieną. Pagautą kiškį ir supuvusį granatą, visus iki vieno. 

Žingsniai 


— Kodėl paveikslai sukabinti atbulai? - klausia Kornelija, ap- 
sukdama arčiausiai jos esantį, kaip priklauso. Nutapytas vikšras, 
išlendantis iš granato, ropoja rėmo kampo link. Pažvelgusi į lėlių 
namą, tarnaitė sudreba. - Jūs galit išmokti čia gyventi, madam, - 
tyliai sako ji. - Jums tereikia panorėti. 

Nela žiūri į ją atmerkusi vieną akį, siūbteli praėjusios nakties 
pažeminimas. Jis priploja ją prie lovos, ir ji prisispaudžia veidu prie 
pagalvės. „Ar Kornelija vakar naktį buvo hole ir klausėsi, kaip rutu- 
liojosi visa nelaimė? Tai kodėl tuomet ji manęs nepaguodė?“ Mintis 
apie nepasisekusį bandymą atlikti žmonos priedermę buvo žudanti. 

Johano atstūmimas Nelos sielą tarytum padengia plėvele. 
Ji papurto galvą, tarsi taip galėtų išmesti mintis apie tikrą meilę, 
vedybinę lovą, juoką ir vaikus. Kornelijai apsukus dar vieną pa- 
veikslą, atsivėrusią austrę indigo spalvos fone, Nela jaučia, kaip 
sienos susispaudžia, jaučia jų paryškintus mirtino žaidimo pa- 
veikslus ir nužydėjusius žiedus. 

- Man atrodo, kad Marina bandė jums sukišti blogiausius 
paveikslus, - sako Kornelija. Pagaliau dar vienas trupinėlis - šitas 
šypsnys, Kornelijos pasidalijimas informacija apie Mariną ir jos 
suktumą, atskleistas dar suktesnio žmogaus. 

Kornelija atitraukia užuolaidas ir nuo vėlyvo spalio ryto 
šviesos akivaizdžiai palengvėja. Ji susiraukia, nuspirdama vieną 
klumpę ir ištraukdama vieną mažą pėdą. 


- Norit tikėkit, madam, norit ne, - sako ji, - bet mano kojos 
irgi pavargsta. - Atsirėmusi į sieną, ji pradeda masažuoti padą. - 
Velniškai pavargsta. Kaip negyvėlio. 

Nela atsisėda. Asendelfte niekada nebuvo tarnaitės kaip ji. 
Tokio laisvės pojūčio kaip Kornelijos, daryti ar sakyti dalykus, 
kurių ji nedrįstų niekur kitur. Kornelijos balsas džiugus ir kal- 
binantis; masažuojamos pėdos malonumas didesnis nei rūpestis, 
ką apie tai pagalvos madam. „Tikriausiai šiuose namuose yra 
kažkas, - galvoja Nela, - kažkokie leidimai, kurių aš nesuprantu. 
Gyvenimas čia iš tiesų aukštyn kojom - atrodo blogai, tačiau 
viskas šviesu. Kokios nudėvėtos Kornelijos kojinės, adytos per- 
adytos, vilna visai sudilusi. Nejaugi Marina negali duoti jai ge- 
resnių?“ Nela prisimena Johano komentarą apie jo miglotą, nepa- 
liečiamą turtą. 

Vėl sugrįžta blankus Johano atvaizdas - sudribęs ir abe- 
jingas. Nela suvirpa. Žiūrėdama, kaip Kornelija apsuka paveikslą 
su pakabintu kiškiu, Nela pajunta, kaip sukyla apmaudas. „Tu net 
neįsivaizduoji, - norisi pasakyti. - Pamėgint pabūti žmona.“ 

- Kornelija, - sako ji. - Kodėl Marinai taip maga parduoti 
Agnesės cukrų? Ar mes neturtingi? 

Kornelija nustebusi žiūri į ją. 

- Madam, nekalbėkit niekų. Neturtingi? Moterys iš viso 
miesto atiduotų dešinę ranką, kad atsirastų ten, kur jūs dabar... 

— Man nereikia pamokslo, Kornelija. Aš uždaviau klausimą... 

- Kad turėtų šeimininką, kuris su jumis pagarbiai elgiasi, 
kuris vežasi jus į puotas ir perka sukneles, ir trijų tūkstančių gul- 
denų vertės lėlių namus? Jis mus maitina, jis mumis rūpinasi. Otas 
jums pasakytų tą pat. 

- Otas man sakė, kad dalykai išsilietų per kraštus. 

- Na, yra daug dalykų, dėl kurių galima žavėtis senjoru, - at- 
sako Kornelija, jos žodžiai skuboti, raginantys. - Jis užaugino Tutį 
kaip savo sūnų. Kas kitas galėtų taip pasielgti? Tarnas, kalbantis 

angliškai ir prancūziškai? Galintis skaityti žemėlapius, patikrinti 
kokybę Harlemo vilnos rietime... 

- Ir ką Otas gali su visu šituo padaryti, Kornelija? Ką mes 
visi galime padaryti? 

Kornelija jaučiasi nejaukiai. 

- Iš mano pozicijos žiūrint, madam, jūsų gyvenimas tik pra- 
sidėjo. Štai, - tarnaitė iš pagrindinės prijuostės kišenės ištraukia 
ir ant Nelos lovos padeda didelį paketą. - Buvo paliktas ant 
slenksčio, adresuotas jums. Ar kas negerai? 

— Nieko, - Nela užsikerta. Ant antklodės guli neužsakytas 
paketas, pažymėtas saulės ženklu. 

- Šiandien jokios silkės, jums tikriausiai bus malonu tai iš- 
girsti, - tęsia Kornelija, žiūrėdama į siuntinį. - Žieminės uogienės 
ir grietinėlės sviestas. Senjoras pareikalavo vakarienės anksti, - ji 
sugraibo paklydusią klumpę ir užsimauna ant bato. 

- Aišku, kad pareikalavo, - sako Nela. - Jis atsigauna valgy- 
damas. Netrukus nusileisiu. 

Durims užsivėrus, Nela švelniai paima paketėlį į rankas. „Aš 
šito neprašiau, - galvoja ji. - Mano laiškas miniatiūristui aiškiai 
liepė liautis. - Bet netgi tai prisiminus, Nelos pirštai plėšia po- 
pierių. - Kas gi neatplėštų tokio siuntinio, - mintija ji. - Būdama 
įtakingo VOC pirklio žmona, aš nesileisiu bauginama amatininko.“ 

Išplazdena raštelis, ant kurio parašyti žodžiai: 


KOVOJU, KAD IŠKILČIAU 


- Štai kaip, pone miniatiūriste? - garsiai taria Nela. 

Ji pakreipia siuntinį, ir iš jo pabyra daugybė mažiausių namų 
apyvokos rakandų. Dviejų miežio grūdų dydžio laidynės, mažy- 
čiai krepšiai, austi maišai, kelios statinės ir plaušinė šluota, kaitin- 
tuvas. Puodai ir keptuvės, mažyčiai žuvies peiliai ir šakutės, siu- 
vinėta pagalvėlė, susuktas gobelenas, kuriame pavaizduotos dvi 

moterys ir vyras. Nela įsitikinusi, kad čia ta pati siuvinėta istorija, 
kabanti apačioje ant Johano sienos - Morta ir Marija, besiginči- 
jančios dėl Jėzaus. Baimė pradeda maišytis su pasipiktinimu. 

Mažame auksiniame rėmelyje aliejumi nutapyta gėlių vaza, 
kartu su ropojančiu vikšru. „Tai dažnas motyvas, - taria sau 
Nela, - bandydama išlikti rami ir žiūrėdama į natūralaus dydžio 
versiją ant sienos, kurią ką tik apsuko Kornelija.“ Čia yra ir ke- 
lios prabangiai įrištos knygos, ne didesnės už stuiverio monetą, 
prirašytos neskaitoma rašysena. Ji perverčia puslapius, slapta ti- 
kėdamasi rasti meilės raštelį, tačiau jo ten nėra. Taip pat yra maži 
dviejų Indijų žemėlapiai ir Biblija, su didele B ant viršelio. 

Nelos akį patraukia atskira pakuotė, žibanti pro audeklą. Pa- 
siraususi tarp klosčių, ji randa ant juostos pakabintą mažytį auk- 
sinį raktelį. Ji pasiūbuoja juo šaltoje ryto šviesoje. Jis gražus, ne 
ilgesnis už mažojo piršto nagą, jo kaklelis sudėtingai išgraviruotas 
besivejančiais raštais. „Pernelyg mažas, kad atrakintų kokias nors 
duris, - pamano Nela. - Bevertis, bet puošnus.“ 

Paketėlyje daugiau nieko nėra - nei raštelio, nei pasiaiški- 
nimo, tik keistas nepaklusnumo moto ir ši dovanų maišalynė. 
„Kornelija prisiekė, kad miniatiūristui pristatė laišką, liepiantį 
liautis. Kodėl jis man nepakluso?“ 

Tačiau žiūrėdama į šias figūrėles - jų išskirtinį grožį, nepa- 
siekiamą paskirtį, Nela susimąsto, ar ji tikrai nori, kad miniatiū- 
ristas liautųsi. O jis pats tikrai nenusiteikęs taip pasielgti. 

Nela švelniai, vieną po kito, išdėlioja naujuosius daiktelius 
lėlių name. Ji pajunta netikėtai užklupusį ir greitai praėjusį dėkin- 
gumo jausmą. 


- Kur susiruošei? - po valandos Nelai einant per holą, 
klausia Marina. 

- Niekur, - atsako Nela, mintyse jau būdama ties saulės 
ženklu ir paaiškinimais, slypinčiais už miniatiūristo durų. 

- Taip ir maniau, - sako Marina. - Pastorius Pelikornas sako 
pamokslą Senojoje bažnyčioje, ir aš pamaniau, kad tu norėtum 
dalyvauti. 

- Ar Johanas irgi bus? 

Johano nebus, pareiškęs, kad turi būti bursoje, jis stebi, kaip 
prekybos salėje svaidomasi paskutiniais skaičiais. 


Degdama noru apsilankyti Kalverstrate, Nela sąmoningai atsilieka 
nuo Marinos, kurios pėdos mina kanalo takus, tarsi šie būtų jai 
asmeniškai pakenkę. Rezeki, amžinai nelaiminga, kai šalia nėra 
šeimininko, dabar bursoje su Johanu. Nepanorusi palikti Danos 
namie, Nela eina su antruoju vipetu, šuo paklusniai tipena šalia, 
šlapia juoda nosis pakelta į naująją šeimininkę. 

— Ar jūs visada pasiimate šunis į bažnyčią? - klausia Nela 
Kornelijos. 

Tarnaitė linkteli. 

- Madam Marina sako, kad negalima jų vienų palikti namie. 

- Galėčiau pasiimti Pibą. 

- Nekalbėk nesąmonių, - per petį meta Marina, ir Nela nu- 
sistebi jos gebėjimu nugirsti, ką šneka kiti. 

Diena nuostabi, čerpiniai stogai ryškiai raudoni, lauke pa- 
kankamai šalta, kad beveik nesijaustų kanalo dvoko. Darda ve- 
žimai, kanale knibžda laivų, kuriuose pilna vyrų, moterų, prekių 
ryšulių ir net kelios avys. Jie eina per Herengrachtą, tada Vijzels- 
tratu, per tiltą į Durpių turgų, vedantį prie Senosios bažnyčios. 
Nela ilgesingai žiūri į tikrąjį tikslą, kol Kornelija jos neperspėja, 
kad, jei madam nežiūrės, kur einanti, išsities ant grindinio. 

Iš laivų, jų langų, kanalo takų į juos spokso žmonės. Su 
kiekvienu žingsniu, žengtu pro aukštus ir grakščius šilko pirklių 

namus Varmostrate, pro langus krautuvių, prekiaujančių itališka 
majolika, Liono šilku, ispaniška tafta, porcelianu iš Niurnbergo ir 
Harlemo drobėmis, juos lydi įvairiausi amsterdamiečių žvilgsniai. 
Akimirką Nela užsigalvoja, ką jie padarė, tada pastebi, kaip įsi- 
tempia raumenys Otui ant sprando. Jis šūkteli Danai sekti paskui. 

- Jis kalba! - Nela išgirsta kažką sakant nugriaudėjus juokui. 

Otui einant pro šalį, retame veide nepasirodo nuostaba, pa- 
mačius jį žingsniuojant su šiomis moterimis. Kai kurios išraiškos 
atspindi įtarimą, kitos - pasibjaurėjimą ar atvirą baimę. Kai kurie 
visiškai susižavėję, dar kitiems tai visiškai nerūpi, to nepasakytum 
apie likusius. Būreliui Varmostratu artėjant prie Senosios baž- 
nyčios užpakalinės pusės, ant žemo suoliuko šalia durų sėdintis 
vyras su raupų randais, Otui einant pro jį, šūkteli: 

- Aš negaliu susirasti darbo, o jūs įdarbinat šitą gyvulį? 

Marina nuplazdena tolyn, tačiau Kornelija sustoja. Ji atžir- 
glioja atgal ir iškelia kumštį per kelis colius nuo subjauroto veido. 

- Čia Amsterdamas, Skyliaveidi, - sako ji. - Geriausias laimi. 

Nela nervingai, tyliai nusijuokia ir čia pat nutyla, kai vyras 
iškelia kumštį Kornelijai prie veido. 

- Čia Amsterdamas, kale. Geriausias turi teisingus draugus. 

- Kornelija, prikąsk liežuvį, - šūkteli Marina. - Eime. 

— O jam reikėtų jį išpjauti! 

- Kornelija! Gerasis Dieve, nejaugi mes kokie gyvuliai? 

- Tutis čia jau dešimt metų, tačiau niekas nepasikeitė, - 
murma tarnaitė, grįždama prie savo ponios. - Atrodytų, kad jiems 
jau laikas būtų priprasti. 

- Skyliaveidis, Kornelija. Kaip tu galėjai? - sako Marina, ta- 
čiau Nela jos balse girdi vos pastebimą pritarimo gaidelę. 

Otas žiūri į horizontą, toli už Amsterdamo pastatų. Jis ne- 
žiūri į Skyliaveidį. 

- Dana, - pašaukia. Šuo sustoja, užverčia galvą ir atitipena 
iki jo. - Nenueik per toli, mergyt, - sako. 
- Čia man ar šuniui? - atsidūsta Kornelija. 


Nors žmonės ir nesiliauja spoksoję, niekas nebeišdrįsta išsakyti 
savo komentarų. Nela taip pat mato, kaip jie žiūri į Mariną. Ne- 
įprastai aukšta kaip moteris, ilgu kaklu ir aukštai iškelta galva, 
Marina panaši į papuošimą laivo pirmagalyje, už savęs paliekanti 
nusisukančių veidų bangas. Nela žiūri į ją jų akimis: tobula olandų 
moteris, nepriekaištinga, graži ir einanti su tikslu. Vienintelis da- 
lykas, kurio trūksta, tai - vyras. 

— Kaip atrodo, kad Johanas nevaikšto į bažnyčią? - Nela iš- 
girsta, kaip Marina taria Otui. Šiam tylint, ji atsisuka į merginas. - 
Ar jis pakvietė Mermansus vakarienės? - klausia Nelos. 

Nela dvejoja, svarstydama, ar nepamelavus. 

— Dar ne, - atsako. 

Marina sustoja, nepajėgdama nuslėpti įsiūčio, iš nuostabos 
jos burna sustingsta visai neoriu O, kaltindama Nelą, blyksteli 
savo pilkomis akimis. 

— Na, aš negalėjau priversti juos pakviesti, - sako Nela. 

- O Dieve, - šūkteli Marina, įmindama į purvyną. Ji nuskuba 
tolyn, palikdama juos tris už savęs. - Nejaugi viską turiu daryti 
pati? 

Klestėjimas ir žydėjimas 


Nela niekada nėra buvusi Senojoje bažnyčioje. 

- Kas tas Pelikornas? - sušnibžda ji Kornelijai. - Nejaugi 
namie neužtenka Biblijos? 

Kornelija nusiviepia, tačiau Marina vis vien nugirdo. 

- Dievą reikia garbinti viešai, Petronela, - sako. 

- Kad ir ką reikėtų dėl to iškęsti? - murma Otas. 

Marina apsimeta to neišgirdusi. 

- Pelikornas, - atsidūsta ji, tarsi šnekėtų apie kokį nors itin 
mėgstamą aktorių. - Ir miestiečiai stebi. 

Asendelfte bažnyčia buvo mažesnė, palyginti su ja, šis pas- 
tatas milžiniškas. Balto akmens kolonos, atskiriančios arkas šo- 
nuose ir vidury navos. Keliuose languose tapytos biblinės scenos, 
per spalvoto stiklo šventuosius saulės spinduliai užlieja grindis 
raudonai ir žaliai, indigo ir aukso spalvomis. Nelai atrodo, kad 
būtų galima nerti tarsi į vandenį, tačiau grindyse iškalti mirusiųjų 
vardai primena, kad šis vanduo - tai akmuo. 

Bažnyčia šurmuliuoja, gyvieji reiškia savo teises. Nelą ste- 
bina skleidžiamas triukšmo lygis, tėvai ir motinos, paskalos ir 
juokai, palaidi šunys ir vaikai. Lojimas ir vaikų klegesys atsimuša 
nuo balintų sienų, garsą tik šiek tiek slopina viršuje esantis medis. 
Vienas šuo šlapinasi netoliese, nerūpestingai pakėlęs koją prie pi- 
lioriaus. Kur Nela bepažvelgtų, visur šviesa, lyg vienai valandai 

Dievas visą savo dėmesį būtų skyręs aukštai patalpai ir joje pla- 
kančioms širdims. 

Nelai nuleidus žvilgsnį į bažnyčioje šurmuliuojančius 
žmones, širdis pasiunčia karšto kraujo pliūpsnį jai į skrandį. 

Čia yra keistoji moteris iš Kalverstrato. Ji viena sėdi klaup- 
tuose šalia šoninių durų, pro paprastą langą saulė apšviečia šviesų 
jos viršugalvį. Ji ir vėl stebi Nelą. Šiame žvilgsnyje nėra nieko neu- 
tralaus, jis aktyvus, smalsus ir klausiantis - ji sėdi taip ramiai, kad 
Nelai atrodo, kad ji galėtų būti viena iš spalvoto stiklo šventųjų, 
nužengusių iš bažnyčios lango. 

Negalėdama pakelti jausmo, kad ją tyrinėja ir laiko nevi- 
saverte, Nela negali atsispirti žvilgsniui. Tačiau šįkart moters 
žvilgsnis nuslysta Otu, Kornelija ir Marina, net Dana, visus penkis 
paimdamas domėn. Nela pasisveikindama pakelia ranką, tačiau 
Marinos balsas ją pertraukia: 

- Ji per sena, kur nors vestis. 

- Ką? - klausia Nela, nuleisdama ranką. 

- Kalė, - sako Marina, pasilenkdama ir bandydama patraukti 
Daną iš ten, kur ji tvirtai padėjo savo pasturgalį ant grindų. Dana 
atsisako judintis inkšdama, pasukusi nosį į moters pusę, nagais 
skrebendama akmenį. - Kas, po galais, jai pasidarė? - Marina iš- 
sitiesia, masažuodama nugaros apačią. - Prieš minutę viskas buvo 
gerai. 

Nela atsigręžia ten, kur sėdėjo moteris, tačiau mato tuščią 
klauptą. 

- Kur ji dingo? 

— Kas? - klausia Kornelija. 

Nepaisant saulės šviesos, bažnyčia atrodo labai šalta. Kle- 
gesys stiprėja, tyla, ir vėl stiprėja, žmonės šurmuliuoja, o moters 
klauptas lieka tuščias. Dana pradeda loti. 

- Niekas, - atsako Nela. - Nutilk, Dana, tu esi Dievo namuose. 

Kornelija sukikena. 
- Judvi abi keliat per daug triukšmo, - sako Marina. - Prašau 
atminti, kad žmonės visada stebi. 


Kaip priimta pas kalvinistus, sakykla yra navos viduryje, kur mur- 
manti minia susirenka būreliais. 

- Kaip musės prie gabalo mėsos, - nepritardama sako Ma- 
rina, jiems susilyginus su ja, išdidžiai plevenančia per navą. - 
Mums nereikia sėdėti minioje. Dievo žodis siekia toli. Nereikia 
ropštis kaip keturmečiams, kad pamatytume pastorių Pelikorną. 

- Juo labiau jie stengiasi atrodyti šventi, tuo mažiau mane 
įtikina, - sako Otas. 

Marinos lūpose pasirodo šypsenėlė ir čia pat pranyksta, pa- 
sirodžius Agnesei ir Fransui Mermansams. 

Apsisiautusi intensyviu gėlių aromato kvepalų debesim, 
šnarėdama išsipūtusiais sijonais, Agnesė plaukia per šaltas antka- 
pines plokštes. 

- Jie atsivedė laukinį, - prikausčiusi žvilgsnį prie Oto, ji su- 
šnabžda palinkusi prie savo vyro. 

- Senjore ir madam Mermansai, - taria Marina, iš kapšelio 
ant juosmens išsitraukdama psalmyną, perimdama jį iš vieno 
delno į kitą, tarsi kilnotų strėlę. Moterys atlieka reveransus. 
Fransas Mermansas nusilenkia, žiūrėdamas, kaip laibi Marinos 
pirštai nervingai gniaužo apsitrynusią odinę knygą. 

- Kurjūsų brolis? - klausia Agnesė. - Paskutinio teismo diena... 

- Johanas dirba. Šiandien jis Dievui padėkos kitu būdu, — 
atsako Marina. Mermansas prunkšteli. - Tai visiška tiesa, senjore. 

- Žinoma, - sako jis. - Bursa seniai žinoma kaip tikinčiųjų 
prieglobstis. 

- Sidabrakalių gildijoje įvyko neapsižiūrėjimas, - taria Ma- 
rina, nekreipdama dėmesio į jo toną. - Mano brolis norėjo jus 

pakviesti pavalgyti su mumis, tačiau daugybė pareigų išblaškė jo 
mintis, - ji nutyla. - Jūs turite ateiti ir pavakarieniauti mūsų na- 
muose. 

Mermansas purkšteli: 

— Mums nereikia... 

- Mums didelė garbė, madam Brant, - pertraukia Agnesė, 
jos tamsiose akyse blyksteli neslepiamas susijaudinimas. - Tačiau 
argi šio kvietimo neturėtų pateikti jo žmona? 

Nela jaučia, kaip jos skruostus užlieja raudonis. 

— Pavakarieniaukit su mumis rytoj, - įtemptu balsu taria Ma- 
rina. 

— Rytoj? - nesusilaiko Nela. Marinai nebūdinga taip sku- 
bėti. - Bet... 

- Ir atsineškit cukraus gabalą. Mes jo paragausime ir pakel- 
sime tostą už jūsų būsimą turtą. 

- Jūs norite paragauti mūsų Karibų brangenybės? - Agnesė 
paslepia smakrą pretenzingoje kailinėje apykaklėje, į Mariną 
įsminga blizgantys juodi vyzdžiai. 

Marina nusišypso, ir Nela pastebi, kokia patraukli ji būna tai 
darydama, net kai apsimetinėja. 

- Taip, - atsako Marina. - Labai. 

- Agnese, - sako Mermansas. Jis taip ištaria žmonos vardą, 
kad tai nuskamba kaip perspėjimas. - Eime į savo vietą. 

— Mes ateisime rytoj, - priduria Agnesė, - ir atsinešime tokią 
saldybę, kokios jums niekada neteko ragauti. 

Jie nutolsta sveikindamiesi, mojuodami ir linksėdami pakeliui. 

— Galėčiau jį nudėti, - sumurma Marina, įsmeigusi žvilgsnį 
jiems į nugaras. - Karibų brangenybė, atsiprašant. Kodėl Johanas 
apskritai šito ėmėsi? 

- Bet ar mums to nereikia, madam? - prataria Kornelija. - 
Jūs pati sakėte... 

Marina staigiai atsigręžia. 

— Nekartok mano žodžių kaip papūga, mergele. Pasiklausy- 
dama prie durų - tu nieko neišmanai. Tik pasirūpink, kad rytoj 
būtų padori vakarienė. 

Kornelija susigūžia, pasilenkia ir užsiima su šuniu, veide su- 
stingusi užgauto išdidumo kaukė. Skausmingai užsimerkusi, Ma- 
rina masažuoja smilkinius. 

- Ar jums viskas gerai? - klausia Nela, jausdama, kad reikia 
įsiterpti. 

Marina pasižiūri į ją: 

- Viskas gerai. 

- Reikia sėstis, - sako Otas. - Yra vieta prie choro, - jis at- 
rodo įkalintas tarp jį visur lydinčių vos girdimai šnabždamų ko- 
mentarų. 

Pastorius Pelikornas ateina prie sakyklos. Aukštas, jam per 
penkiasdešimt, švariai nusiskutęs, pilki plaukai trumpi ir švarūs, 
apykaklė plati ir akinamai balta. Jo išvaizda išduoda turint dėme- 
singų tarnų. 

Pelikornas negaišta laiko įžangoms. 

- Netikėjimas! - jo balsas griaudi virš šunų ir vaikų, kojų 
čeženimo ir lauke klykaujančių žuvėdrų. Stoja tyla, visų akys 
įsmeigtos į jį, išskyrus Otą, kuris nulenkia galvą ir susikaupęs 
žiūri į sunertas rankas. Nela pasižiūri į Agnesę, jos veidas atsuktas 
į pastorių tarsi pakerėto vaiko. „Ji tokia keista, - galvoja Nela. - 
Vieną minutę ji gražbyliaujanti ir išdidi, kitą - tokia vaikiška ir 
siekianti padaryti įspūdį.“ 


- Mūsų mieste daug uždarytų durų, pro kurias nieko ne- 
simato, - tęsia Pelikornas, tvirtai ir negailestingai. - Bet nema- 
nykit, kad galit savo nuodėmes paslėpti nuo Dievo. - Jo laibi ir ilgi 
pirštai sugniaužia sakyklos kraštą. - Jis viską sužinos, - virš galvų 

šaukia Pelikornas. - Nėra paslapčių, kurios nebus atskleistos. Jo 
angelai pažvelgs pro jūsų širdžių langus ir rakto skylutes, ir Jis 
pastatys jus prieš jūsų darbus. Mūsų miestas pastatytas ant pelkės, 
mūsų žemė jau buvo patyrusi Dievo rūstybę. Mes šventėme per- 
galę, mes palenkėme vandenį savo naudai. Tačiau mes dar nega- 
lime atsipalaiduoti, nes tik išmintis ir kaimyniški santykiai padėjo 
mums nugalėti. 

- Taip, - šūkteli vyras minioje. Kūdikis pradeda raudoti. 
Dana inkšteli ir bando palįsti Nelai po sijonu. 

- Jeigu mes neįtempsim savo gėdos pavadžių, - sako Peli- 
kornas, - visi sugrįšim į jūrą. Būkite dori dėl savo miesto! Paž- 
velkit į savo širdis ir pagalvokit, kaip nusidėjot savo kaimynui 
arba kaip nusidėjo jūsų kaimynas! 

Jis padaro pauzę, kad būtų didesnis įspūdis, netekęs kvapo 
iš savo teisumo. Nela įsivaizduoja tikinčiuosius atveriant šon- 
kaulius, žiūrint į plakančią savo nuodėmingų širdžių maišalynę, 
tyrinėjant visų kitų širdis ir galiausiai užtrenkiant savo kūnus. 
Bažnyčios kampe sparnais plaka varnėnas. „Kas nors turėtų jį iš- 
leisti“, - galvoja ji. 

- Jie nuolat čia įkliūva, - sušnibžda Kornelija. 

— Neleiskim jo pykčiui vėl mūsų nuskriausti. - Minioje pasi- 
girsta pritariantis murmėjimas, o įsijautusio Pelikorno balsas pra- 
deda virpėti. - Godumas. Godumas yra ta piktžaizdė, kurią mes 
turim išpjauti, godumas - tai medis, o pinigai - jo šaknys! 

— Jais taip pat užmokėta už gražiąją tavo apykaklę, - su- 
murma Kornelija. Nela sulaikiusi kvapą iš paskutiniųjų stengiasi 
nekikenti. Ji žvilgteli į Fransą Mermansą. Kol jo žmonos žvilgsnis 
prikaustytas prie sakyklos, jis pats stebi Brantus. 

- Negalime savęs apgaudinėti, kad jau pasikinkėme jūros 
galią, - prieš įsmeigdamas peilį, Pelikorno balsas tampa panašus į 
įkyrų, liūliuojantį dūzgimą. - Taip, Mamonos dosnumas aplankė 

mus visus, bet vieną dieną jis mus visus paskandins. O kur jūs 
būsite tą lemtingą dieną? Kur? Iki alkūnių sulindę į cukruotus 
saldėsius ir riebius vištienos pyragus? Panirę į savuosius šilkus ir 
deimantų vėrinius? 

Kornelija atsidūsta. 

- Gerai būtų, - murma ji. - Gerai būtų. 

- Saugokitės, saugokitės, - perspėja Pelikornas. - Šis 
miestas klesti! Jo pinigai suteikia jums sparnus. Tačiau tai ir 
jungas jums ant sprando, ir būtų gerai, kad pajustumėt, kaip jis 
spaudžia kaklą. 

Marina taip užspaudusi akis, lyg tuoj pravirktų. Nela tikisi, 
kad čia tik dvasinė palaima, pasidavimas šventų Pelikorno žodžių 
galiai. Marina atsimerkia ir pastebi tai; ant psalmyno įsitempia 
jos krumpliai. Ji pasimuisto savo vietoje, vaško spalvos veide su- 
stingusi kančia. Nelai išdžiūsta gerklė, tačiau ji nedrįsta sukosėti. 
Pelikornas tuoj pasieks kulminaciją, tikinčiųjų kūnai susitelkę, 
sustingę, budrūs. 

- Svetimautojai. Piniguočiai. Sodomitai. Vagys, - šaukia pas- 
torius. - Saugokitės jų visų, ieškokite jų! Pasakykite kaimynams 
apie besiartinantį pavojaus debesį. Neleiskite blogiui peržengti 
jūsų slenksčio, nes atsiradus piktžaizdei, bus sunku jos atsikratyti. 
Žemė po mumis atsivers ir Dievo rūstybė į ją susigers. 

- Taip, - vėl sako vyras minioje. - Taip! 

Kylant susijaudinimui, Dana amteli. 

- Užsičiaupk, - šnabžda Kornelija. 

- Ką mes galime padaryti, kad taip nenutiktų? - visu balsu 
griaudėja Pelikornas, iškėlęs rankas kaip pats Kristus. - Mylėti. 
Mylėkite savo vaikus, nes jie yra sėklos, nuo kurių sužydės šitas 
miestas! Vyrai, mylėkite savo žmonas, moterys, būkite paklusnios, 
nes taip yra šventa ir teisinga. Žiūrėkite, kad namai būtų švarūs, ir 
jūsų sielos bus tokios pat. 

Jis baigė. Pasigirsta palengvėjimo atodūsiai, sutikimo, pabu- 
dimo ir mankštinamų kojų garsai. Nela pajunta svaigulį. Ant ant- 
kapinių plokščių krinta šviesa. Būkite paklusnios. Vyrai, mylėkite 
savo žmonas. Tu esi šildanti saulėkaita, krintanti pro langą, kurioje 
aš stoviu. Mano brangioji. Vėl pravirksta kūdikis, Nela ir Marina 
kartu žiūri, kaip motina nesėkmingai bando jį nuraminti ir, atsi- 
skyrusi nuo kongregacijos, pro šonines bažnyčios duris išslysta 
laukan. 

Nela seka Marinos žvilgsnį, jos abi pavydžiai žiūri į siaurą 
auksinės saulės šviesos ruoželį, atsiradusį motinai išėjus. Šiame 
intensyviame naujajame Amsterdamo pasaulyje, šioje šaltoje 
miesto bažnyčioje, valandą trukusios pamaldos atrodo kaip metai. 


Tą naktį mėnesiena Nelos kambaryje lėlių namą apšviečia dė- 
mėmis. Laikrodžio švytuoklės tiksėjimas panašus į duslų pulsą, 
atrodo, kad ausyse skamba garsiau. Ji galvoja apie moterį bažny- 
čioje, tyliai ją stebėjusią. 

- Kodėl tu su manim nekalbėjai? - garsiai klausia Nela, žiū- 
rėdama į savo devynis tuščius kambarius. - Ką tokio tau reika- 
lingo aš turiu? 

Aišku, atsakymas nepasigirsta, o figūrėlės lėlių name nustoja 
skleisti sidabrinį švytėjimą. „Rytoj, - galvoja Nela, - nueisiu pas 
miniatiūristą ir kartą ir visiems laikams sutvarkysiu nepageidau- 
jamą jų buvimą. Juk savaime suprantama, kad neteisinga siųsti 
dalykus, kurių tavęs niekas neprašė. Tai įsibrovimas į svetimą te- 
ritoriją.“ 

Nela džiaugiasi ištrūkusi iš Asendelfto, tai tiesa, tačiau namų 
niekur nebėra - nei ten, laukuose, nei čia, kanaluose. Nešama pas- 
roviui, ji jaučiasi sudužusi tarp to, kaip įsivaizdavo savo santuoką, 

ir tikrosios jos būklės, o lėlių namas, gražus ir niekam nenau- 
dingas, yra siaubingas viso to priminimas. 

Johano nepasitikėjimas ja pradėjo skaudžiai žeisti. Jis dau- 
gybę kartų pradingo bursoje, VOC, savo sandėlyje, šalia rytinių 
tavernų, kur puriausios bulvės. Jis ja nesidomi, jis neina į baž- 
nyčią. „Marina bent jau pastebi mane tiek, kad įtaisytų mėlynę, - 
galvoja Nela. Kaipgi kvaila, jaustis dėkingai už gnybtelėjimą! Jos 
inkaras išmestas, tačiau nerado už ko užsikabinti - ir ji liko blaš- 
koma nesiliaujančių pavojingų, milžiniškų jūros bangų. 

Pasigirdęs šnabždesys pažadina ją iš savigailos. Atsisėsdama 
Nela vis dar užuodžia ore tvyrantį silpną lelijų kvapą. „Net aš pra- 
dedu jo nemėgti, - galvoja. Ji nusliūkina per kambarį ir, ištem- 
pusi ausis, praveria duris. Koridoriuje nepaprastai šalta, tačiau 
hole tikrai girdėti du balsai, iš skubaus kvėpavimo galima atskirti 
žodžius. Jie atrodo susijaudinę ar išsigandę, ir tikrai nerūpestingi, 
jų šnabždesiai girdėti name. 

Balsai nutyla, dvejos durys užsidaro, namas vėl nugrimzta 
į tylą, ir Nela pradeda galvoti, ar nebus vaizduotė jai iškrėtusi 
pokšto. Ji nueina koridoriumi ir, prispaudusi kaktą prie laiptų 
turėklų virpstų, klausosi. Tačiau veltui, aplinkui tylu, kalbėtojai 
pradingo už apmuštų sienų. 

Vėl pasigirsta krebždesys ir Nelai ant rankų pasišiaušia 
plaukai. Nors iš baimės ir suka vidurius, ji pasižiūri žemyn, iš kur 
sklinda garsas - bet ten tik Rezeki, Rezeki, kuri pasižiūri į ją ir 
plytelėmis nuslenka tolyn. Gyvūnas juda kaip išlietas skystis, be 
šeimininko, kaip iš vietos išstumta šachmatų figūra. 

Žmona 


Atėjus vidurdieniui, Kornelija jau valandų valandas praleidusi 
virtuvėje, ruošdamasi Mermansų vakarienei. Puota, atrodo, bus 
ištaiginga, gausybė žieminio laimikio, gausiai pagardinta priesko- 
niais iš Johano sandorių Rytuose. 

Nela randa ją sėdinčią prie stalo ir smulkinančią du didžiu- 
lius kopūstus. 

- Norite valgyti? - klausia tarnaitė, žiūrėdama į jaunąją 
ponią, sustingusią ant apatinio laiptelio su Dana prie šono. 

- Kaip šuo, - atsako Nela, bandydama įžvelgti nemiegotos 
nakties žymes tarnaitės veide, tačiau ši labiau atrodo sutrikusi. 

— Tiek nedaug laiko! - sako Kornelija. - Kol nepabaigsiu visų 
patiekalų, jums teks tenkintis sausa duona ir silke - madam Ma- 
rina taip reikalauja. Dar reikia supjaustyti šiuos kopūstus, - bet 
pamačiusi Nelos veidą, Kornelija nusileidžia. - Štai. Suvalgykit 
pufertų. Jie ką tik iš keptuvės, - pastumia Nelai lėkštę, pilną 
mažų, cukrumi apibarstytų blynelių. 

- Ką savo vyro krautuvėje tau perdavė Hana? - Dana nueina 
į savo guolį prie viryklės, o Kornelijos rankos vėl pakimba virš 
kopūsto. Jos oda įraudusi, nagai balti nuo muilo. 

- Jūs tai valgote, - palinkdama artyn, sako Kornelija. Kokios 
didelės ir mėlynos jos akys, rainelės apvestos juodai. - Paskutiniai 


* Kildinti blynai, kepami keptuvėje. 

likučiai geriausio Arno cukraus. Daugybė šiame mieste parduo- 
dama baisios kokybės. Kaip apmaudu, kad senjoras nori Agnesės 
cukrų parduoti svetur. 

Kornelijos pasidalijimas informacija pralaužė ledus, ir Nela 
jaučia kylančią šilumą. Atrodo, kad net kopūstas spindi, žalia 
sfera draugiškoje krosnies ugnies šviesoje. 


+++ 


Giliai įkvėpusi šalto oro, Nela užsikosti nuo nuotekų prieskonio 
jame. „Vasarą šis kanalas bus tikras pragaras“, - galvoja ji, eidama 
per Aukso Vingį. Tačiau dabar eiti vienai atrodo nuostabu - mo- 
teris be palydos, kaip baržoje pastebėjo jos vyras, čia jokia rete- 
nybė, tad Nela nejaučia tyrinėjančių žvilgsnių. Praėjusi Vijzels- 
tratą, kirtusi Regulirsdvarstratą, klausinėdama, kur eiti, ji įžengia 
į Kalverstratą. Nela greitai suranda saulės ženklą ir moto po juo: 
„Viską, ką žmogus pamato, jis savo laiko žaislu“. Ji pabeldžia į sun- 
kias duris. Gatvė apytuštė - žmonės nori likti viduje, kur šilta. Ji 
pabeldžia dar kartą, iškvėptas oras virta garu. 

- Ar yra kas? — šūkteli ji. „Prašau, atsiliepk“, - galvoja ji. - 
Ei! Čia Nela Ortman. Petronela Brant. Man reikia su jumis pa- 
sikalbėti. Jūs atsiuntėte kelis daiktus, kurių neužsakiau. Man jie 
patinka, tačiau nesuprantu, kodėl jūs taip pasielgėte. 

Ji priglaudžia ausį prie tvirto medžio, bergždžiai stengda- 
masi išgirsti žingsnius. Ji žengia atgal, žiūrėdama į langus. Viduje 
ramu, nematyti uždegtų žvakių, tačiau čia juntamas su niekuo ne- 
supainiojamas gyvenamos vietos kvapas. 

Kai lange pasirodo veidas, Nela atatupsta žingteli į Kalvers- 
trato vidurį, atpažinimo nuostaba užgniaužia kvapą. Stiklas gal ir 
storas bei nelygus, tačiau tų plaukų su niekuo nesupainiosi. Tai 
moteris, kuri stebėjo ją bažnyčioje. 

Jos veidas išblyškęs, šviesios garbanos spindi per tamsaus 
stiklo šešėlius, moteris delnu atsiremia į langą. Ji sustingsta, ra- 
miai žiūrėdama į gatvę. 

— Tu! - sako Nela. Bet moteris nejuda. - Kodėl?.. 

- Ji neišeis, - pertraukia vyro balsas. - Kad ir kaip stengtu- 
mėtės. Gerai pagalvojus, ją reikėtų įduoti valdžiai. 

Nela pasisuka į kalbantįjį. Jis visai šalia, sėdi šalia pastato, 
kuris pasirodo besantis vilnos krautuvė. Tai raupuotasis - Sky- 
liaveidis, - pavadinęs Otą gyvuliu, tas pats, kurį gatvėje apšaukė 
Kornelija. Iš arti jo veidas primena jūrinę pintį, nusėtą rožiniais 
krateriais. 

- Sakau jums, ji neatsilieps. Ji pati sau ponia, - mesteli jis. 

Nela apsigręžia ir atsiremia nugara į duris. 

- Kas ji? Pasakyk man, kas ji tokia? 

Jis gūžteli pečiais. 

— Ji kalba nedaug. Juokingas akcentas. Niekas nežino. 

- Niekas? Aš tavim netikiu. 

— Na, ne visi čia tokie draugiški, madam, - atsako jis. - Jai 
labiau patinka jos pačios draugija. 

Nela sulaiko kvėpavimą. 

- Smito sąraše šiuo adresu nurodytas miniatiūristas. Ar jūs, 
senjore, sakote, kad vienintelis čia gyvenantis asmuo yra moteris? 

Skyliaveidis nubraukia vilnos kuokštus nuo kelnių. 

— Taip, madam. Ir kas žino, kuo ji ten užsiima. 

- Viskuo ir niekuo, - atsako Nela. 

- Tai štai kaip jūs, ponios, tai vadinate. 

Negali būti, kad pačioje Amsterdamo širdyje, tiesiai po bur- 
mistrų, gildijų ir hipokritiškų puritonų, tokių kaip Skyliaveidis, 
nosimis, moteris gyvena viena. Kokios mintys sukasi po tais blyš- 
kiais plaukais, kodėl ji man siunčia tas kvapą gniaužiančias, ne- 
prašytas figūrėles? 

Aš tiesiog noriu žinoti, galvoja Nela, užmerkdama akis, pri- 
simindama nenusakomą moters žvilgsnį bažnyčioje, o prieš tai, 
čia, Kalverstrate. Pernelyg nuostabu, kad būtų galima tuo pati- 
kėti - moteris! Šmėsteli gėdos jausmas, nes antrame laiške ji pa- 
rašė - Pone... esu priversta nutraukti visas tolesnes transakcijas. 
Bet neatrodo, kad tai būtų ką nors reiškę. Panašu, kad moteriai 
patinka nepaklusti taisyklėms. 

- Taip gyvenanti viena moteris gali reikšti tik viena, - tęsia 
Skyliaveidis. - Ji yra kekšė. O vaikis, atėjęs paimti jos siuntinių, 
buvo dar vienas užsienietis. Tokie dalykai turėtų likti Rytinėse 
salose. Dori žmonės, viso labo norintys dirbti ir ramiai gyventi, 
neturėtų... 

— Kiek laiko ji čia? 

- Sakyčiau, tris ar keturis mėnesius. Kodėl ji jums tokia svarbi? 

- Ji nėra tokia, - atsako Nela, melas girgžda burnoje. Jausmas 
panašus į išdavystę. Ji gali apsijuokti, nežinia kodėl norėdama ap- 
saugoti moterį. - Ji visai nėra svarbi. 

Nelai pasirodo, kad viename iš viršutinių langų ji mato še- 
šėlį, tačiau jį sudrumsčia kitos moters atspindys, virš vilnos krau- 
tuvės ji per langą purto kilimą ir atrodo suerzinta už jos durų 
kilusio sambrūzdžio. 

- Senjore, jei kartais kalbėtumėte su ja... 

- Aš to nedarysiu, - pertraukia Skyliaveidis. - Joje tūno 
velnias. 

Nela sugraibo guldeną ir įspraudžia į purviną delną. 

- Jeigu kalbėtumėte su ja, - ji pasisuka ir sušunka į langus, - 
pasakykite jai, kad Nela Brant atsiprašo! Ir kad nekreiptų dėmesio 
į paskutinį laišką. Aš tik noriu sužinoti, kodėl. Ir dar jai pasakykit, 
kad aš lauksiu kito jos siuntinio. 

Netgi šaukdama šiuos žodžius į langus, Nela svarsto, ar 
jie visiškai teisingi. Vienos gyvena tik našlės ir kekšės, vienos 


laimingai, kitos ne savo noru - tad ką iš tikrųjų čia veikia mi- 
niatiūristė, siuntinėdama savo figūrėles ir viena vaikštinėdama po 
miestą? Nela neįsivaizduoja, su kuo žaidžia, tačiau tai - tikrai ne 
žaislas. 

Ji nukulniuoja atgal per Kalverstratą. „Nepaprastas minia- 
tiūristės gyvenimas yra švaistomas tokiems žmonėms kaip Sky- 
liaveidis, - galvoja ji. - Ir jis išliks nepaprastas, - kad ir kaip ten 
nutiktų, - vien ko vertos tos akys, tas žvilgsnis, tie nepakartojami 
siuntiniai, pilni užuominų ir istorijų.“ Nelai sudilgčioja nugarą, 
ir ji greitai atsigręžia, įsitikinusi, kad pati yra kažkaip susijusi su 
namu prie saulės ženklo. 

Tačiau Kalverstratas ir vėl ramus, nenutuokiantis apie jo 
širdyje pasislėpusią būtybę. 


+++ 


Grįžusi namo, Nela nuskuba aukštyn, prie savo lėlių namo, pirš- 
tais brauko miniatiūristės figūrėles. Jos kupinos kitokios ener- 
gijos, pripildytos prasmės, kurios ji kol kas nesupranta, dėl to dar 
patrauklesnės savo paslaptingumu. „Ji pasirinko mane“, - galvoja 
Nela, spindėdama nuo šio atradimo, trokštanti sužinoti daugiau. 

Kornelijos balsas ir artėjantys žingsniai atitraukia ją nuo ap- 
mąstymų. Ji skubiai užtraukia lėlių namo užuolaidas, prieš tar- 
naitei įkišant galvą pro duris. 

— Mermansai ateina po valandos, - klega Kornelija, - o sen- 
joro vis dar nėra namie. 

Apačioje Kornelija ir Otas nusivarė nuo kojų, dar daugiau 
šveisdami, valydami, šluostydami, dulkindami užuolaidas, kumš- 
čiuodami pagalves, lyg namie viskas būtų sugriuvę ir viską reikia 
sutvarkyti, tačiau to neįmanoma padaryti. Gerojoje virtuvėje 
žvilga fajansas ir porcelianas, žybsi perlamutro inkrustacijos, o 

pamačiusi, kad visos lajinės žvakės pakeistos į bičių vaško, Nela 
nepraleidžia galimybės įkvėpti nuostabaus jų aromato. 

- Rutina prieš chaosą, kažin kiek ilgam, - praeidamas sau 
murma Otas, o ji spėlioja, ką tai galėtų reikšti. 

Marina apsivilkusi geriausiais savo juodais drabužiais. Ji ne- 
puolė taip žemai, kad pasikvepintų, tačiau, apsišarvavusi pūstų 
sijonų skydu, ji ilgais, vienodais tarpais pasikartojančiais — kaip 
laikrodžio švytuoklė - žingsniais matuoja kambarį. Laibi pirštai 
gniaužia psalmyną, plaukai sukišti po standžia baltų nėrinių 
juosta, kad nekristų ant veido, gražūs bruožai sugriežtėja. Nela 
sėdi Kornelijos apvilkta viena iš jos persiūtų suknelių, šįkart 
aukso spalvos. 

- Kur Johanas? - klausia ji. 

- Jis tuojau bus, - atsako Marina. 

Su kiekvienu nenuilstamu Marinos žingsniu, žengtu nupoli- 
ruotomis grindimis, Nela trokšta, kad galėtų grįžti į viršų ir mi- 
niatiūrose ieškoti užuominos, kas galėtų būti kitame siuntinyje ir 
ką reiškia moto. 

Atvykus Mermansams, kai šaltas kanalo oro gūsis pro juos 
įsiveržia į holą, Johanas dar negrįžęs. Otas nuplovė visus langus, 
ir dabar stikluose atsispindi visos dvidešimt ankstyvoje prieblan- 
doje degančių žvakių, jų medaus aromatas maišosi su aštresniais 
acto ir šarmo kvapais. 

Jeigu Agnesė ir pastebėjo Marinos nurodymu tarnų įdėtas 
pastangas, to nepasakė. Ji įsklendžia vidun įprasta tobula laiky- 
sena, visi mažos mergaitės pėdsakai visiškai išgaravę. Jos viena 
kitai atlieka reveransą, tylą trikdo tik plačių sijonų šiurenimas į 
grindis. Fransas žengia į priekį, veide matyti įtampa. Marina iš- 
tiesia ranką, ir jis ją paspaudžia, jo vestuvinio žiedo auksas ant 
blyškios jos odos rėžia akį. Atrodo, kad laikas sulėtėjo, aplink juos 
ore mirga šviesos. 

— Senjore, - sako Marina. 

- Madam. 

- Prašau, ateikite, abu, - ji ištraukia ranką ir vedasi juos į 
svetainę. 

- Ar jūsų negras čia? - klausia Agnesė, bet Marina apsimeta 
neišgirdusi. 


Dėl aplink jas apmuturiuoto medžiagos kiekio, moterims kelias 
minutes užtrunka įsitaisyti kėdėse prie židinio. Mermansas stovi 
prie vieno iš langų ir žiūri į lauką. Nela žiūri į žaliu aksomu ap- 
trauktas kėdes - varines jų vinis ir drožinėtus medinius liūtus - ir 
galvoja apie sumažintas jų kopijas viršuje, lėlių name. „Kaip, po 
galais, miniatiūristė sužinojo, kad jas reikia atsiųsti man?“ - ne- 
kantraudama sužinoti, spėlioja ji. 

Tačiau jos viduje pulsuoja baimė. Ji pasirinko mane, tačiau 
kodėl? Kas ši moteris, stebinti iš tolo ir komentuojanti mano gy- 
venimą? Nela instinktyviai pasisuka į langą, manydama, kad ten 
gali išvysti iš gatvės žiūrintį veidą. Tačiau lauke dar labiau sutemo, 
o stambus Mermanso kūnas bet ką nubaidytų. 

— Kornelijai reikėtų užtraukti užuolaidas, - sako Marina. 

- Ne, - prieštarauja Nela. 

Marina pasisuka į ją. 

- Šalta, Petronela. Taip bus geriausia. 

— Sėskis šalia manęs, - pertraukia Agnesė. Nela paklūsta, 
atšlamėdama savo auksine suknia. - Tu atrodai kaip moneta! - 
šūkteli Agnesė - garsiai ir džiugiai mestas komentaras dunksteli 
ant grindų. 

—- Kur Johanas? - klausia Mermansas. 

- Jis ateina, senjore, - sako Marina. - Jį sugaišino neplanuoti 
reikalai. 

Agnesė pasižiūri į savo vyrą. 


— Mes gerokai pavargę. 

- Tikrai? - atsiliepia Marina. - Ir kodėl gi, madam? 

- Ak, Agnese, vadink mane Agnese. Marina, aš nesuprantu, 
kodėl po dvylikos metų tu negali to padaryti, - Agnesė juokiasi 
tokiu „cha“, kuris priverčia Nelą krūptelėti. 

- Agnese, - tyliai sako Marina. 

- Daugiausiai dėl puotų, - tęsia Agnesė, jos balsas skamba 
sąmoksliškai. - Prieš žiemą tiek daug vestuvių. Ar žinojai, kad 
Kornelis de Boras vedė Anetę Dirkman? 

- Vardas man nežinomas, - atsako Marina. 

Agnesė prieštarauja, patempdama lūpą. 

- Visad tas pat, - sako Nelai, balse sumišę žaisminga pastaba 
ir sąmoningas bakstelėjimas. - Aš dievinu vestuves, - tęsia ji. - O 
tų? 

Nei Marina, nei Nela neprataria nė žodžio. 

- Vedybos - tai... - Agnesė padaro dirbtinę pauzę, vertin- 
dama savo auditoriją. 

Marinos rankos visiškai sustingusios ant kelių, jas būtų 
galima iškalti ant antkapio. Nela jaučia nemalonų pokalbio 
džeržgesį, jo akligatvius, kaip nepasakyti žodžiai susiriša mazgais 
jos mintyse. Vieninteliai garsai yra ugnies traškėjimas ir odinių 
Mermanso batų girgždesys, jam perkeliant svorį. Iš darbinės vir- 
tuvės sklinda Kornelijos ruošiamo maisto dvelksmas, viščiukas su 
muskatu ir rozmarinu, karvelis su petražolėmis ir imbieru. 

- Aš turiu sužinoti, - pareiškia Agnesė. Marina su nerimu 
akyse pasisuka į ją. - Ką Brantas nupirko tau kaip vestuvinę do- 
vaną, Nela? 

Nelos ir Marinos žvilgsniai susikryžiuoja. 

- Namą, - atsako ji. 

— Koks išdykėlis! Ar tai - medžiotojų trobelė? Mes perkam 
namelį Blumendalyje. 

- Šis yra inkrustuotas vėžlio kiautu, - sako Nela, pradėdama 
mėgautis, nes Agnesės akys išsprogsta iš akiduobių. - Jame... tik- 
riausiai negalėtum gyventi. 

Agnesė atrodo suglumusi. 

— Kodėl ne? 

— Tai šis namas, sumažintas iki komodos dydžio, - sako Ma- 
rina. Prie lango atsisuka Mermansas. 

— Ak, vienas iš ty, - išreiškia nepasitenkinimą Agnesė. - Aš 
maniau, kad jūs kalbat apie tikrą namą. 

- Ar tu turi tokį, Agnese? Petronelos yra dekoruotas alavu, - 
sako Marina. 

Vėl sukyla Agnesės mergaitiškumas, veide matyti iššūkis. 

- Žinoma, kad turiu. Manasis dekoruotas sidabru, - atsako ji. 

Jos kietas pasigyrimas ištirpsta į paprasčiausią prasimanymą 
ir išsilieja tarp tylių moterų. Visos tyrinėja savo suknelių me- 
džiagą, negalėdamos pakelti akių. 

- Kam tu sumokėjai, kad apstatytum savąjį? - pagaliau pa- 
klausia Agnesė. 

Nela susvyruoja. Vien mintis, kad Agnesė eina į Klaverstratą, 
kad ji turi kažkokį ryšį su ta moterim, apskritai kad žino, jog ji eg- 
zistuoja, atrodo nepakeliama. Jausmas būtų toks, tarsi slaptas jos 
žinojimas būtų nuraškytas, o geriausi gabalėliai atimti. 

Tarsi pajutusi silpnumą, Agnesė palinksta į priekį. 

- Na? 

- Aš... 

- Mano mama paliko kelias figūrėles iš mano vaikystės. Pet- 
ronela jas ir naudoja, - taria Marina. 

- Ką, Marina? - sako Agnesė. - Tu turėjai vaikystę? 

- Turiu atnešti reinvynio, - prideda Marina, nekreipdama 
dėmesio nei į tai, nei į Nelos veide spinduliuojantį dėkingumą. - 
Kažkodėl Otas jo neatnešė. 


Marina pradingsta iš kambario, šaukdama Otą. Agnesė, atsi- 
remdama į atkaltę, žiūri, kaip ji išeina. 

- Vargšelė, - atsidūsta. - Vargšelė, - ji atsisuka į Nelą. - Aš 
nežinau, kodėl ji tokia nelaiminga, - ji pasilenkia dar arčiau ir 
suima Nelos rankas. Jos pirštai drėgni, kaip iš balos ištrauktos 
varlės. - Mūsų vyrai, Nela, buvo tokie geri draugai, - ji stipriai 
suspaudžia rankas, susuktų žiedų akmenys įsirėžia Nelai į delną. - 
Jie kartu ištvėrė baisiausias kada nors matytas Šiaurės jūros au- 
dras. 

- Mano brangioji, tu pernelyg domiesi praeitimi, - nuo lango 
atsiliepia jos vyras. - Nejaugi nūdienoje nėra įdomesnių dalykų? 

Agnesė nusijuokia. 

- Ak, Fransai. Nela, tavo vyras tau tikriausiai pasakojo, kad 
kai jie susitiko, abu turėjo po dvidešimt dvejus metus ir dirbo 
VOC laivuose. Jie perplaukė pusiaują - aplenkdami Karibų au- 
dras, nes palankus šiaurės rytų vėjas nešė juos į priekį, - Agnesė 
pasakoja, tarsi sektų per daugelį kartojimo metų išmoktą pasaką. 

— Mano brangioji... 

- Jie buvo tokie talentingi ir dirbo respublikos šlovei! Su- 
prantama, Fransas galiausiai savo pašaukimą rado Rotušėje, ta- 
čiau mūrinės Amsterdamo sienos niekada nesulaikys Branto. 

Jos vyrui sustojus prie durų, Agnesė, tarsi vanagas, seka jį 
žvilgsniu. 

- Ar Brantas tau pasakojo savo istorijas apie Bataviją? — 
klausia Nelos. 

- Ne. 

- Jis pardavė visas atsargas ir paketurgubino turimų pinigų 
kiekį. Jis susižėrė guldenus į kišenę ir atgal grįžo su savo įgula. 

Agnesės susižavėjimas, praskiestas nepaaiškinama panieka, 
hipnotizuoja. Nors ir atrodo, kad ši informacija verčia Mermansą 
jaustis nejaukiai, Nela trokšta daugiau. 

- Agnese, tai buvo prieš septyniolika metų, - sako Mer- 
mansas, jo balsas įtaigiai nuoširdus. - Šiomis dienomis jis mieliau 
kemša bulves Rytinėse salose. 

Jis išeina iš kambario, tarsi čia gyventų ir žinotų, kur eina. 
Ji girdi, kaip koridoriuje nutyla sunkūs žingsniai ir įsivaizduoja jį 
sėdint vienoje iš kėdžių, ieškantį akimirkos palengvėjimo, tačiau 
negali pasakyti, nuo ko būtent. 

Vis dėlto jis teisus dėl vieno dalyko: Agnesė - vienintelis 
žmogus, kuriam patinka kalbėti apie praeitį. Tai skaudino jo mo- 
tiną, priversdavo raudoti jos tėvą. Likusi Amsterdamo dalis atrodo 
nori tik judėti pirmyn, statyti vis tolyn, nekreipdami dėmesio į tai, 
kad žemė čia pelkėta ir bet kada gali juos pasiglemžti. 

Agnesė atrodo netekusi žado ir lengvai paklaikusi. Skėstelė- 
jusi rankomis ir gūžtelėjusi pečiais, ji išsiblaškiusi nuima nesamą 
dulkių krislą nuo suknelės. 

- Vyrai yra vyrai, - sako ji, vėl rimta ir suaugusi. 

- Žinoma, - atsako Nela, galvodama, kad tikriausiai ne- 
rastum dviejų skirtingesnių vyrų nei Fransas Mermansas ir Jo- 
hanas Brantas. 

- Cukraus gabalą padaviau jūsų tarnaitei, - tęsia Agnesė. — 
Fransas sako, kad po vakarienės galėsime paragauti. Kaip manai, 
ar Marina suvalgys bent šaukštą? - ji užsimerkia. - Ak, tie tobuli 
gabalai. Fransas buvo neprilygstamas. Rafinavimo procesas praėjo 
labai sklandžiai. 

- Tai buvo jūsų vienintelis paveldėtas dalykas, ar aš teisi? 

Agnesė mirkteli. 

- Nuolankus, madam Brant, - murma ji, - visada gauna 
daug daugiau. 

Nela instinktyviai atmeta šį siūlomą pasitikėjimą. Nusivylusi 
tarp jų pakibusia tyla, Agnesė išsitiesia. 

- Nors gali atsitikti, kad bus ir daugiau cukraus, labai svarbu, 
kad jūsų vyras gerai mums patarnautų, - sako ji. - Orai Surinamui 
ne visada palankūs, o svetimšaliai nuolat puldinėja mano tėvo, 
norėjau pasakyti - mūsų, žemes. Šis derlius gali būti mūsų vienin- 
telis turtas daugeliui metų. 

- Taip, madam. Mums didelė garbė, kad pasirinkote mus. 

Agnesė pastebimai sušvelnėja. 

- Ar kada nors buvai savo vyro biure? - klausia ji. 

— Niekada, madam. 

- Aš gan dažnai lankausi Rotušėje. Fransui patinka, kai jį 
aplankau. Taip jaudina matyti jo pasiekimus, valdant šią respub- 
liką. Jis - išskirtinis žmogus. Sakyk, - tęsia Agnesė, - ar Marina 
privertė tave valgyti tuos silkių pietus, tą kulinarinį savęs tobuli- 
nimo košmarą? 

- Mes... 

- Vienos silkės pietūs ir paprastos juodos suknelės, - vėl už- 
simerkdama Agnesė uždeda ranką ant širdies. - Bet čia, madam, 
Dievas mato slapčiausius mūsų darbus. 

- Aš... 

- Ar tu nemanai, kad Marina prastai atrodo? - Agnesė staiga 
atsimerkia, susigrąžindama ankstesnį rūpestį. 

Išvarginta besikaitaliojančio moters pašnekesio, Nela nežino, 
ką atsakyti. Atrodytų, kad nuo Agnesės nelygiomis bangomis vil- 
nija liūdesys, ir tuo pat metu ji gali būti tokia įtikinamai savimi 
pasitikinti, kad nori nenori sutrinki. Ji kažko trokšta, o Nela ne- 
gali jos pasotinti. 

- Marina visad buvo stipriausia, - su vos juntama pagiežos 
gaidele tarsteli Agnesė. 

Nelą nuo atsakymo išgelbsti pasigirdęs Rezeki lojimas. 

- Ak! - taisydamasi suknelę ištaria viešnia. - Tavo vyras pa- 
galiau namie. 

Apsikeitimai 


Nepaisant Nelos alkio ir Kornelijos virėjos talento, vakarienė ne- 
pakeliama. Palinkusi virš banguoto balto audinio platybių, Agnesė 
išgeria tris taures reinvynio ir kalba apie puikius pastoriaus Peli- 
korno pamokslus ir jo pamaldumą, apie tai, kaip svarbu nuolat 
būti dėkingam - ir apie tuos smulkius vagišius, nukapotomis ran- 
komis, kuriuos ji matė paleidžiamus iš Rasphuis? 

— Kas yra Rasphuis? - klausia Nela. 

- Vyrų kalėjimas. Į Spinhuis siunčiamos nedoros moterys, o 
Rasphuis tramdomi laukiniai vyrai. Ten gyvena lunatikai, - tęsia 
ji, palinkdama į priekį ir užversdama akis, taip bandydama pavaiz- 
duoti beprotybę. Vaizdas šokiruojantis, tačiau Agnesei ir toliau 
vaidinant, Fransas nudelbia akis į staltiesę. - Apleisti savo šeimų, 
o kalėjimui mokamos stipendijos, kad juos apsaugotų, - žieduotu 
pirštu rodo į Nelą. - O didžiausi laukiniai siunčiami į kankinimų 
kamerą Rotušės požemiuose, šalia miesto aukso saugyklų. 

Marina šneka mažai ir dėbčioja į brolį, kuris, Kornelijai nu- 
nešant pirmąjį patiekalą, į kiekvieną Agnesės išgertą vyno stiklą 
atsako tuo pačiu ir dar prideda vieną viršaus. 

Nors Johanas ir laikosi, tačiau jo akys stiklinės, prastai nu- 
skusta barzda sidabru dengia įdegusį veidą. Jis labai susikaupęs 
tyrinėja savo lėkštę, bandydamas šakute pasmeigti nuo imbierinio 
padažo slidžius balandienos gabalėlius. Agnesė vis labiau kvaista 
ir Mermansas perima pokalbį, bandydamas padaryti įspūdį, 

kalbėdamas apie prekybą. Jis nori aptarti cukranendrių sultis ir 
varinę įrangą, cukraus galvas ir kaip reikia bausti vergą. Johanas 
su vos slepiamu nuožmumu žiaumoja morkas. 

Galiausiai įveikiamas ir į skrandį nustumiamas slyvų py- 
ragas su grietinėle, vakarienė baigiasi, ir nebegalima atidėlioti 
tikrosios priežasties, dėl kurios jie čia atėjo. Marinai linktelėjus, 
įeina Kornelija, ant kiniško porceliano lėkštės nešdama cukraus 
gabalą, taip nedrąsiai, lyg tai būtų naujagimis. Už jos seka Otas su 
šaukštais ant padėklo. 

Nela apžiūrinėja cukraus galvą, sferinę, jos dilbio ilgumo 
struktūrą, iš glaudžiai suspaustų kristalų. 

- Pusė derliaus buvo rafinuota prieš išplukdant, - sako Mer- 
mansas. - Likusioji - čia, Amsterdame. 

- Šaukštų? - klausia, juos tiesdamas Johanas. Visi pasiima po 
įrankį. - Kornelija, Otai, jūs taip pat turėtumėt paragauti, - tęsia 
jis. - Juk jūs tikrieji ekspertai. 

Agnesė išplečia šnerves ir suraukia lūpas. Kornelija nedrąsiai 
paima šaukštą, o kitą perduoda Otui. Johanui išsitraukus mažą 
lenktinį peiliuką ir atsistojus, kad padarytų pirmąją įpjovą, nuo 
kėdės pakyla Mermansas ir išsitraukia iš už diržo durklą. 

- Leiskite man, - sako jis. Johanas nusišypso ir atsisėda. 
Marina išlieka įsitermpusi, abi rankas pasidėjusi ant damasto stal- 
tiesės. 

Pirma balta drožlė susiraičiusi nukrinta prie kūgio pagrindo. 

- Čia tau, - sako jis, ekstravagantiškai ištiesdamas ją žmonai. 
Agnesė švyti. Jis padalija daugiau drožlių, Johaną ir Otą palik- 
damas paskutinius. - Incroyable, - taria, įsimesdamas savąją 
drožlę į burną. - Gal jūsų tėvui ir nepasisekė su sūnumis, mano 
brangioji, bet su cukrumi jis tikrai išlošė. 

Nela jaučia, kaip saldi ir grūdėta drožlė akimirksniu ištirpsta 
burnoje. Po to lieka vanilės poskonis, o liežuvis prilimpa prie 

gomurio. Marina laiko savo šaukštą, nusukusi akis nuo laukiančio 
saldėsio. Agnesės akys nė akimirką nesitraukia nuo jos, Marinos 
krumpliai įsitempia, burna vos vos prasiveria, ir ji greitai nuryja. 

- Nepaprastai geras, - sako Marina. Vos pastebima šypse- 
nėlė. 

- Dar kąsnelį, madam? - klausia Agnesė. 

- Kornelija, ką tu apie tai manai? - klausia Johanas. Marina 
įspėjamai pasižiūri į tarnaitę. 

- Labai geras, senjore. Nepaprastai gardus, - tokio nedrąsaus 
Kornelijos balso Nelai dar neteko girdėti. 

- Otai, ką tu manai? - klausia Johanas. 

- Dabar dėkokime Dievui, bet tu padarysi mus turtingus, 
Brantai! - pertraukia Agnesė. Johanas šypsosi ir paima dar vieną 
blizgančio kūgio drožlę. Nela žiūri, kaip Otas delikačiai nusivalo 
lūpas, kiekvienas judesys pamatuotas ir taupus. 

- Kada tu vyksti į Veneciją? - klausia Mermansas. - Visi tie 
palazzo ir gondolos - atrodys lyg būtum namie toli nuo namų. 

Marina, tuo metu ragavusi dar vieną drožlę, padeda šaukštą. 

- Venecija? - teiraujasi ji. 

- Kas yra gondola, brangusis? - kvailu balsu klausia Agnesė, 
jos akys dega nuo reinvynio ir noro būti mylimai. 

— Cest un bateau, - atsako jis. 

— Ak, - atsiliepia Agnesė. 

- Išplauksiu ateinantį mėnesį, - sako jis. - Gal norėtum pri- 
sidėti, Fransai? Ak... - priduria pakeldamas pirštą. - Aš pamiršau, 
kaip sunkiai tu pakeli vandenį. 

Mermansas šniurkšteli. 

- Labai nedaug kas pakelia banguotą jūrą. 

- Tiesa, - Johanas ištuština savo stiklą. - Bet visados atsi- 
randa tokių, kurie gali. 

Marina pakyla nuo stalo. 


- Petronela, gal pagrotum liutnia? 

- Liutnia? - mintyse iškilus Marinos perspėjimui netampyti 
brolio stygų, Nela negali nuslėpti savo nuostabos. 

- Taip ir pasakiau. 

Jų akys susitinka trečią kartą šį vakarą. Nela, matydama nuo- 
vargį Marinos veide, susilaiko nuo protestų. 

- Žinoma, kad pagrosiu, Marina, - sako ji. - Žinoma. 


+++ 


Groti liutnia malonu, tačiau kur kas maloniau matyti auditorijos 
veidus, kai skubotai suderintos stygos atsiduoda jos pirštams. 
Pagaliau Nela yra dėkingo dėmesio objektas, keturiasdešimt mi- 
nučių groja pusračiu sustatytoms kėdėms. Net Otas su Kornelija 
atėjo paklausyti. 

Daug ginčų sukėlęs, jau sumažėjęs cukraus gabalas sugrįžo 
į Agnesės maišelį, stojo ramybė, kurią kartkartėm pertraukia pa- 
prasti akordai ir šaiži dainelė apie prarastą meilę: Johanas stebi 
savo jaunąją žmoną su kažkuo, panašiu į pasididžiavimą. Marina 
klausydamasi žiūri į ugnį, Agnesė pavėluotai linkčioja, o jos vyras 
muistosi kėdėje. 

Neilgai trukus, Mermansai išeina, pažadėdami patikrinti, 
kaip Johanui sekėsi lapkritį. Marina uždaro duris. 

- Ačiū Dievui, kad jie išėjo, - atsidūsta. - Viską sutvarkysi 
ryte, - sako ji Kornelijai, kuri negali nuslėpti nuostabos, kad buvo 
leista atidėti visos nakties darbą. 

Tebesidžiaugdama savo sėkme, Nela, atsirėmusi į holo langą, 
sūpuoja liutnią. Agnesė ir Fransas lipa laukujais laiptais. 

- Vėžlio kiautas, Fransai, - Agnesė nė nesistengia, o gal po 
šitiekos vyno ir nebegali, kalbėti tyliau. - Su alavu. 

- Agnese, tyliau. 

— Kokia keista vestuvinė dovana - štai kaip galvoja didūs 
protai! Aš irgi vieną įsigysiu, Fransai. Netrukus mes galėsime sau 
tai leisti. Ir aš noriu, kad manasis būtų geresnis nei jos. 

— Aš nepasakyčiau, kad jo protas buvo toks jau didis... 

- Ir, šlovė Viešpačiui - ar matei Marinos veidą, kai ji valgė 
mūsų cukrų? Aš šito laukiau savaičių savaites. Fransai, Viešpats 
buvo maloningas... 

- Oi, prikąsk savo nepakenčiamą liežuvį. 

Jiems einant tolyn, madam Mermans nugrimzta į tylą, kurios 
jau niekas nepertraukia. 

Apleista mergaitė 


Kai kitą rytą Nela nusileidžia, Kornelija jau pakūrusi ugnį. Nela 
apsirengia pati, nesivargindama su korseto suvaržymais, mieliau 
rinkdamasi palaidinę ir liemenę nei tą banginio ūsų plokštelę, 
kurią uždėtų Kornelija. 

- Ar man yra siuntinių? - klausia ji Oto apačioje. 

- Ne, madam, - atsako šis. Atrodo, kad jam lengviau. 

Nelos galvoje vis dar skamba Agnesės pastebėjimas. Fransui 
patinka, kai jį aplankau. Nors nuo grojimo liutnia Nela jaučia pa- 
kylėjimą, visas vakaras paliko nepasitenkinimo prieskonį. 

Ir nors Nela neturi nė menkiausio noro kaip nors kopijuoti 
Agnesę Mermans - iš visų šiuose namuose esančių, apie santuoką 
ji žino daugiau. „Mane turėtų matyti padrąsinančią Johaną, - gal- 
voja Nela, - giriančią jo darbus.“ Ji nusprendė nustebinti Johaną 
jo darbo vietoje, o tada sugrįžti prie saulės ženklo. Jeigu aplink 
nesisukios Skyliaveidis, gal miniatiūristė norės pasikalbėti. 


Nors visi kambariai vėl nepriekaištingi, tačiau visur justi prislo- 
pintas po kovos ateinančio nuovargio jausmas. Johano studijos 
durys atviros, ir Nela mato ant grindų išsklaidytus žemėlapius ir 
popierius. 

Ji įeina į valgomąjį ir sustoja, pamačiusi Mariną. Ne visai ap- 
sirengusi, ant palaidinės ir sijono užsivilkusi naminį chalatą, Ma- 
rina prieina artyn. Tamsiai rudi jos plaukai palaidi ir krinta žemiau 

pečių, skleisdami vos juntamą muskato aromatą. Atrodo, lyg ma- 
tytum Mariną per kažkokius švelnesnius ir praturtinančius lęšius. 

- Ar Johanas jau išėjo į senąjį Hogstratą? - klausia Nela. 

Ateina Otas ir pripila du puodelius kavos, aštrus jos aro- 
matas sužadina pojūčius. Keli lašai nulaša nuo kaklelio ir tarsi 
Mergelių Salos pasklinda ant staltiesės. Jo dėmesys nukreiptas į 
padarytą dėmę. 

— Kodėl? - klausia Marina. 

— Norėjau jo paklausti, kur yra Bergenas. 

- Jis Norvegijoje, Petronela. Netrukdyk jam. 

- Bet... 

— Ir kodėl iš visų įmanomų vietų tu nori sužinoti apie Ber- 
geną? Viskas, kuo jie ten užsiima - tai prekyba žuvimi. 


Hole baisiausiai susikaupusi Kornelija šluoja juodas ir baltas ply- 
teles aplink paradines duris. Otas žingsniuoja į virtuvę, jam iš 
paskos driekiasi kavos dvelksmas. Silpna spalio šviesa vos prasi- 
muša pro langus, tad jau uždegtos aukštos žvakės, vėl ištrauktos iš 
savo slaptaviečių. Nela atitraukia skląsčius ir atidaro duris. Vidun 
įsiveržus orui iš lauko, Kornelija sustoja ir išsitiesia. 

— Madam, dar tik aštuonios, - sako ji, galva iškelta, o pirštai 
gniaužia šluotą tarsi ietį. - Kur jūs einate taip anksti? 

- Turiu sutvarkyti kelis reikalus, - atsako Nela. Pamačius, 
kad Kornelijos tai neįtikino, jai plyksteli pyktis. Ji vėl jaučiasi įka- 
linta, gležnas liutnios sukeltas galios jausmas išblėso. 

- Ponios netvarko reikalų, madam, - sako Kornelija. - Jos 
turėtų žinoti savo vietą. 

Tai nuskamba kaip antausis, įžeidimas, kurio Asendelfte ne- 
drįstų išsakyti nė vienas tarnas. 

— Turėtumėt likti čia, - Kornelija laikosi savo, atrodydama 
beveik apgailėtinai. Nela pasisuka, kad įkvėptų šviežio oro, šalin 

nuo dūmijančių žvakių, nuo budraus veido. - Kad ir kur tai būtų, 
neturėtumėt eiti viena, - šįkart švelniau sumurma tarnaitė, uždė- 
dama savąją ranką ant Nelos. - Aš tik... 

- Kitaip nei tu, Kornelija, aš galiu eiti, kur panorėjusi. 


Bus įdomu pamatyti savo vyrą jo darbo vietoje, stebėti jo pa- 
stangas sutvirtinti šeimos turtus. Tai būdas jį suprasti. Nela pa- 
suka į Kloveniersburgvalą, kur gali užuosti jūros kvapą ir visai 
netoli matyti aukštus laivų stiebus. Eidama palei kanalą, ji netgi 
svarsto, ar nevertėtų Johanui parodyti jo numylėtų šunų minia- 
tiūras. Tai tikrai turėtų jį pradžiuginti. 

Ji eina per pagrindinę Senojo Hogstrato įėjimo į VOC pastatą 
arką, šalia arsenalo, kur sukrauti ir surūšiuoti pagal dydį šarvai ir 
skydai. Ši vieta yra viso miesto, kai kurie sakytų, kad ir visos res- 
publikos, centras. Jos tėvas vieną kartą pasakė, kad Amsterdamas 
apmokėdavo pusę visos šalies karinio iždo. Jis įtariai atsiliepdavo 
apie miesto turtą ir galią, tačiau tai būdavo sumišę su šio atsar- 
gumo keliama pagarbia baime. 

Nela eina pirmuoju kiemu palei sieną, apsvaigusi nuo besi- 
kartojančio mūro. Tolimajame kampe kalbasi du vyrai, kurie, jai 
einant pro šalį, žemai nusilenkia. Ji atlieka reveransą, o jie smal- 
siai ją nužiūrinėja. 

- VOC niekada nepamatysi moterų, - sako pirmas vyras. 

— Nebent naktį, - priduria antras, - kvepiančių vaniliniais 
kvepalais. 

- Aš ieškau Johano Branto, - nuo nerimo dėl jų užuominų 
įsitempusiu balsu atsako ji. Antro vyro kakta nusėta raudonais 
spuogais. Jis visai dar berniūkštis. Dievas piktai pajuokavo savo 
teptuko potėpiais. 


150 


Vyrai susižvalgo. 

- Eikite pro tą arką, į antrąjį kiemą, ten, jums iš kairės, kiek 
toliau bus durys, - sako pirmasis. - Ten slapta, - priduria jis. — 
Moterys neįleidžiamos. 

Eidama po antrąja arka, Nela jaučia žvilgsnius sau ant 
sprando. Jai pabeldus į duris kairėje, niekas neatsiliepia, ir ji, ne- 
kantriai stumtelėjusi, jas atidaro. Nuo į sienas ir negausius baldus 
įsigėrusios druskos patalpa atrodo drėgna ir šalta. Prie sienos yra 
spiraliniai laiptai, ir Nela pradeda kopti aukštyn, pakopa po pa- 
kopos, kol pasiekia erdvesnį aukštą su ilgu koridoriumi, kuris bai- 
giasi dar vienomis didžiulėmis ąžuolinėmis durimis. 

- Johanai? - pašaukia ji. 

„Aš visad jo šaukiuosi, - galvoja. - Visada laukiu prie jo 
durų.“ Nela greitutėliai kaip katė nutipena iki jo kabineto su nuo 
minčių apie staigmeną augančiu susijaudinimu. 

Rankena koridoriaus gale tvirta, Nela stipriai ją nuspaudžia, 
ir durys atsilapoja, vyro vardas užstringa gerklėje. 

Johanas guli ant prie galinės sienos esančios sofos, užsi- 
merkęs, nuogas, visiškai nuogas, negalintis pajudėti dėl virš jo 
slėpsnų pakibusios galvos su tamsiomis garbanomis. 

Atrodo, kad garbanos prilipusios prie jos vyro. O tada Nela 
pamato, kad galva juda, aukštyn žemyn, aukštyn žemyn. Galva už- 
dėta ant kūno su lieknu liemeniu, atsiklaupusiomis kojomis, ku- 
rios iš dalies pasislėpusios už sofos. 

Nuo durų trinktelėjimo Johano akys atsimerkia, išsiplės- 
damos iš siaubo, išvydus savo žmoną. Jo kūnas pradeda trūkčioti. 
Garbanota galva pakyla ir išsižiojęs, nustebusiomis akimis Džekas 
Filipsas atgręžia į ją išblyškusį savo veidą. Jis atsistoja stačias už 
sofos, blizganti, plika krūtinė traukia pasibaisėjusį Nelos žvilgsnį. 

Judėdamas tarsi po vandeniu, Johanas neprisidengia arba 
negali prisidengti. Jis juda lėtai ir atrodo, kad negali kvėpuoti. 

Jo daiktas, jo kirminas atrodo kaip stiebas - toks mėsingas, toks 
stačias, toks šlapias ir blizgantis. Jis nustumia Džeką šalin ir pa- 
kyla, - kaip apkūni kurtizanė iš savo buduaro, - plati jo krūtinė 
atrodo labai plaukuota, lyginant su jaunuolio. 

Nuo pilkšvos dienos šviesos jie atrodo dar labiau išblyškę. 

- Nela, - taria sutuoktinis, bet jos galva dega, ir ji vos jį 
girdi. - Tu neturėjai. Tu ne... 

Užkeikimas netenka galios, kai Džekas numeta Johanui jo 
marškinius. Jie grabinėja - rankos, pirštai, keliai - nerangiai, abu 
panikuodami, o Nelai, bežiūrint į šį skubotą šokį, pradeda linkti 
keliai. Nuo grindų ji pažvelgia aukštyn ir mato, kad jos vyrui pa- 
vyko atsistoti. Jis kažko siekia, - gal jos, gal Džeko, gal rūbų, ji 
nežino, - atrodo lyg bandytų sugauti nematomas virves. O štai 
Džekas iš Bermonsio, iki pusės nuogas, pirštais besitvarkantis 
garbanas. Jis šypsosi ar vaiposi, ar ir tai, ir tai? Mintis pranyksta 
galvos dundesyje, ir ji rankomis užsidengia akis. 

Paskutinis jos matytas dalykas - prie Johano šlaunies viršaus 
pradėjęs glebti jo penis, ilgas ir tamsus. 

Tyla užgula Nelai ausis, iš pačios širdies pažyra skausmas. Iš 
vienos juodos sporos pažeminimas pasklinda į tūstančius, o iki 
šiol giliai lindėjęs skausmas pagaliau įgauna balsą. 

Ji nežino, ar jis ją girdi, ar žodžiai skamba. 

- Idiotas, idiotas, idiotas, - stipriai užsimerkusi šnabžda ji. 
Jos kojos švininės, oda dega, kūnas sunkus kaip girnapusė. Ji pa- 
junta kažkieno rankas ant savęs, ir, pakėlusi nusvirusią galvą, pa- 
mato penkis baltus pirštus ant vienos Johano kojos. Nuo tada, kai 
Marina jai įgnybo, tai pirmas kartas, kai kas nors liečia. 

— Nela, - sako pažįstamas balsas. 

Tai Kornelija. Kornelija atėjo. Ji leidžiasi ištempiama iš kam- 
bario, paknopstomis vedama nesibaigiančiu koridoriumi, tarsi 
jiedvi bėgtų nuo bangos. 

Johanas šaukia jos vardą. Nela jį girdi, tačiau negali atsakyti, 
ojei ir galėtų, ar norėtų? Jos burna neištaria nė žodžio. Jie uždūsta 
ant jos liežuvio. 

Kornelija kartu su ja nusileidžia paskutinėmis pakopomis, 
liepia jai statyti koją už kojos, „Jėzau Kristau, madam, jūs tik eikit, 
prašau, tik eikit, kad parvestume jus namo.“ Jos praeina pro tuos 
pačius vyrus, stovinčius kieme. Kornelija turi ją tempti, užsto- 
dama galvą, kad niekas nepamatytų sugniuždyto jos ponios veido. 

Joms einant Kloveniersburgvalu, Nelos kančia prasiveržia, ir 
ji pradeda kūkčioti. Kornelija tvirtai ranka užspaudžia jai burną, 
nes šiose siaurose ir akylose gatvėse verksmas pritrauktų per daug 
nepageidaujamo dėmesio. 

Jos pasiekia namus. Durys tarsi savaime atsidaro, tačiau tada 
Nela šešėliuose pamato Mariną ir Otą. Slėpdama savo veidą, ji lei- 
džia Kornelijai būti jos skydu, padėti jai užlipti laiptais. Nela už- 
siropščia ant lovos ir užsitraukia vestuvinius patalus, springdama 
savo ašaromis, bando neuždusti. 

Tada, iš pačios gilumos išsiveržia kaukimas - riksmas per- 
skrodžia orą. 

Nela jaučia, kaip kažkas glosto jos kaktą, dar ir dar, priverčia 
kažko atsigerti. Ji jaučia, kaip kaukimas rimsta, paskutinis garsas 
nutyla. Otas, Marina ir Kornelija palinkę virš jos kaip Trys Kara- 
liai virš lopšio, veidai aptemdyti nerimo. 

„Tai aš neteisi, - galvoja Nela. - Kvailė. Aš neturėjau...“ 

Veidai prapuola, Nela krinta, jos nuogo vyro vaizdas pra- 
nyksta juodoje bedugnėje. 

1686, lapkritis 


Nejaugi šaltinis iš tos pačios versmės 
lieja saldų ir kartų vandenį? 
(Jok 3, 11) 


Išvirkščias 


Ją pažadina saldus kvapas, kuriam neįmanoma atsispirti. Nela 
pramerkia akis ir pamato kojūgalyje sėdinčią mintyse paskendusią 
Mariną su vaflių lėkšte ant kelių. Marina nelauktai atrodo kur kas 
švelniau, pilkos akys primerktos, lūpos sučiauptos nelaiminga li- 
nija. Septynias dienas ji ateidavo sėdėti Nelos lovos kojūgalyje, ir 
kiekvieną iš šių dienų Nela apsimesdavo mieganti. 

Johano ir Džeko Filipso vaizdas per dienas barbeno Nelos 
kaukolėje - kaip vabzdys, nuolat plakantis sparnais. Savo va- 
lios jėga Nela privertė jį nebeskraidyti. Ji pritrenkė jį ir nurovė 
sparnus. Bet jis niekur nedingo. 

Ką dar tie du vyrai veikė prieš jai atvykstant į tą biurą - jų 
išvynioto atlaso lova, dievai virš jų popierinio pasaulio. „Aš ne- 
sutverta tokiam gyvenimui Amsterdame, - galvoja Nela, norė- 
dama, kad būtų toli. - Aš jaučiuosi jaunesnė už aštuoniolikmetę, 
bet prislėgta kaip aštuoniasdešimtmetė.“ Lyg visas jos gyvenimas 
būtų užplūdęs iškart, o ji bristų per prielaidų jūrą, be vilties išsika- 
panoti. „Kokia kvaila buvau, manydama, kad galėsiu prisijaukinti 
Amsterdamą, kad kada nors galėsiu prilygti Johanui Brantui! Aš 
nusiplėšiau sau pačiai sparnus. Aš neturiu orumo.“ 

Bežmogis lėlių namas stūkso kampe. Kažkas atitraukė užuo- 
laidas, ir kai saulės spinduliai apšviečia jo rėmą, atrodo, kad jis 
auga. Jis patraukia ir Marinos dėmesį - ji pastato lėkštę su vafliais 


ant grindų ir, lėtai priėjusi artyn, įkiša laisvąją ranką į miniatiū- 
rinę svetainę. Ištraukusi lopšį, savo delne siūbuoja jį pirmyn atgal. 

- Neliesk, - atžariai kerta Nela, pirmas žodis per savaitę. — 
Šitie daiktai tau nepriklauso. 

Marina krūpteli ir padeda lopšį atgal. 

- Atnešiau tau rožių vandens vaflių, - sako ji. - Su cinamonu 
ir imbieru. Kornelija turi naują keptuvę. 

Nela spėlioja, ką Kornelija turėjo padaryti, kad užsitarnautų 
naują keptuvę. Ryškiai ir drąsinamai židinyje spragsėjo uždegta 
ugnis. Lauke žiema pareiškė, kad tikrai atėjo, kambaryje justi 
šalčio pėdsakai. 

— Aš maniau, kad tu sakei, kad sielai geriau tuščias pilvas, - 
sako, nors ji ir priimdavo Kornelijos už durų paliekamus dubenis 
su hutspotu" ir gaudos griežinėliais. Ji jaučia, kaip viduje verdantys 
kaltinimai gali tuoj prasiveržti. 

- Valgyk, - sako Marina. - O tada pasikalbėkim. 

Nela paima vingriais Delfto gėlių ir lapų raštais išmargintą 
lėkštę. Marina pataiso pagalves ir nutupia į savo gūžtą kojūgalyje. 
Vafliai - auksiniai ir tobulai apskrudę, o rožių vanduo susilieja su 
šildančiu imbieru. Kampe, savo narvelyje čirška Pibas, tarsi jaustų 
priverstinį malonumą. 

„Kažin ką Marina pasakys, - galvoja ji, - kai pasakysiu, ką 
pamačiau?“ 

- Ar nenorėtum išlipti iš lovos? - Marinos tonas toks, tarsi 
karalienė bandytų būti draugiška valstietei. 

Nela parodo į lėlių namą. 

- Tikriausiai būtum laimingesnė, jei aš būčiau ten. 

- Ką nori tuo pasakyti? 


* Mėsos ir daržovių troškinys - viskas viename puode. 

— Mano gyvenimas čia baigtas, - sulig šiais žodžiais Ma- 
rina įsitempia, ir Nela pastumia lėkštę su nebaigtais vafliais savo 
mošai. - Daugiau jokių tavo įsakymų, Marina. Aš viską suprantu. 

— Bet ar tikrai? 

- Tikrai, - Nela giliai įkvepia. - Yra kai kas, ką tu turėtum 
žinoti. 

Kraujas muša į išblyškusį Marinos veidą. 

— Kas? - klausia ji. - Kas tai? 

Nela, akimirksniu tapusi galinga vien nepasidalydama savo 
žinojimu, sukryžiuoja rankas ant lovatiesės ir įsmeigia žvilgsnį į 
rimtas Marinos akis. 

- Yra priežastis, dėl kurios aš taip prabuvau visą savaitę, 
madam. Johanas, jūsų brolis, - ne, aš negaliu to ištarti. 

- Sakyk, kas. 

- Johanas yra - jūsų brolis yra - sodomitas. 

Marina sumirksi. Nelai mintyse vėl iškyla sustingęs Johano 
ir Džeko Filipso vaizdas. Gerklėje įstringa kepinio trupinėlis. Ma- 
rina vis dar nebyli, įsistebeilijusi į išsiuvinėtą lovatiesę:, storos B 
išraitytos tarp lapijos ir miško paukščių. 

— Man labai gaila, kad tu nusiminusi, Nela, - tyliu balsu taria 
Marina. - Aš pripažįstu, Johanas nepanašus į daugumą vyrų. 

Iš pradžių Nela nesupranta. Tada Marinos veidas jai atsi- 
verčia tarsi knygos puslapiai. Odą pradeda dilgčioti. Skruostai 
nurausta, dilgčiojimas teka su krauju. 

- Tu žinojai? Tu žinojai? - ji jaučia, kaip artėja rauda - tai 
dar blogiau, nei matyti savo vyrą nuogą su Džeku jo biure. - O 
Dieve. Aš esu jūsų juokdarė - buvau jūsų juokdare nuo pat atvy- 
kimo momento. 

— Mes iš tavęs nesijuokėm, Petronela. Niekada. Tu nesi nie- 
kieno juokdarė. 

— Jūs mane pažeminot. Ir aš tai mačiau savo akimis. Tas 
šlykštus, siaubingas dalykas, ką Johanas darė su... tuo jaunuoliu... 


Marina atsistoja ir nueina prie lango. 

- Ar iš esmės Johanas tau šlykštus? 

- Ką? Taip. „Sodomitai - saugokitės jų, - sakė Pelikornas. - 
Dievo rūstybė užlies mūsų žemę. Aš jo žmona, Marina! - žodžiai 
liete liejasi iš jos, žodžiai, kurių ji niekada nemanė pasakysianti. 
Raidė po raidės, ji jaučiasi lengvesnė, tarsi galėtų pakilti. 

Marina spaudžia išskėstus pirštus prie lango stiklo, kol ga- 
liukai pabąla. 

- Tu puikiai atsimeni tą pamokslą. 

- Tu žinojai, kad Johanas manęs nemylės. 

Kai Marina prabyla, jos balsas skamba šaižiai: 

- Kažin kaip jam tai pavyktų. Aš ne visad suprantu, - ji nu- 
tyla. - Tu jam patinki. 

- Kaip gyvulys. Ir Rezeki jam patinka labiau. Aš negaliu at- 
leisti už šitą apgavystę, šitą gėdą - tu gi žinojai, kaip man bus. Tos 
naktys, kurių laukiau... 

- Aš nelaikau to apgavyste, Nela! Tai buvo galimybė. Visiems. 

- Tu? Ar Johanas bent jau pats mane išsirinko? 

Marina dvejoja. 

— Johanas... prieštaravo. Jis nenorėjo, tačiau aš... teiravausi. 
Vienas tavo tėvo draugų mieste užsiminė, kokioje keblioje finan- 
sinėje padėtyje jis paliko šeimą. Tavo motina labai apsidžiaugė. Aš 
pamaniau, kad taip bus geriau visiems. 

Nela nustumia lėkštę ant grindų ir ji sudūžta į tris dalis. 

- O kokią galimybę turėjau aš, Marina? - šaukia ji. - Tu 
viską kontroliavai. Tu užsakei mano drabužius, tu tvarkai sąskaitų 
knygas, tu tempi mane į bažnyčią, tu stumi mane į gildijos puotas, 
kur visi į mane spokso. Aš buvau tokia dėkinga, kai tu leidai groti 
liutnia. Apgailėtina. Šituose namuose turėčiau būti jo žmona, bet 
aš niekuo ne geresnė už Korneliją. 

Oras tarp jų sutirštėja, Marina užsidengia veidą delnais. Žiū- 
rėdama, kaip Marinai sunkiai sekasi išlikti ramiai, ji jaučia, kaip 
stiprėja jos pačios gyvybiškumas. 

— Marina, nustok apsimetinėti tokia rami! Tai katastrofa, - 
pasipila ašaros, Nela bando jas sulaikyti, bet, nepaisant visų pa- 
stangų, jos rieda veidu. - Kaip aš galiu būti laiminga su vyru, kuris 
degs pragare? 

Marinos veidas virsta įniršio kauke. 

— Nutilk. Nutilk. Tavo šeima neturėjo nieko, išskyrus vardą. 
Tavo tėvas paliko jus skurdžiais. Būtum tapusi ūkininko žmona. 

- Tai nieko blogo. 

— Kažin ar pasakytum taip po dešimties metų, kai sugriūtų 
užtvankos, rankos būtų sudiržusios, o aplinkui dešimt vaikų, ku- 
riuos reikia maitinti. Tau reikėjo saugumo, tu norėjai būti pirklio 
žmona! - Nela tyli. - Petronela? Ką tu ruošiesi daryti? 

Marinos balse stiprėjant panikai, Nela pradeda suvokti, kad 
pagaliau įgijo tikrą galią. Ar Marina galvoja, kad eisiu pas burmis- 
trus? Ji žiūri į persikreipusius, išbalusius Marinos veido bruožus, 
apsvaigusi nuo minties, kad ji - aštuoniolikmetė iš Asendelfto - 
gali nueiti pas Amsterdamo tėvus ir pasakyti jiems, kad jos vyras, 
gerbiamas pirklys, yra apsėstas velnio. 

„O taip, tu galėtum tai padaryti, - taria sau Nela. Dabar 
jos savijauta sako, kad taip ir reikėtų pasielgti. Galėtum įduoti ir 
Džeką Filipsą. Kas galėtų tave sulaikyti, jei norėtum eiti? Vienu 
sakiniu galėtum sužlugdyti šios moters gyvenimą ir išsilaisvinti 
nuo pažeminimo. 

Tarsi skaitytų jos mintis, vėl prabyla Marina: 

- Tu esi šios šeimos dalis, Petronela Brant. Jos teisingumas pri- 
lipęs prie tavęs kaip alyva prie paukščio. Ko tu nori? Vėl vargingai gy- 
venti? O kas nutiktų Otui ir Kornelijai, jei tu išduotum mūsų paslaptį? 

Ji išskečia rankas kaip sparnus, o Nelai atrodo, kad lova 
įtraukia jos kūną. 

- Mes nieko negalim padaryti, Petronela - mes moterys, - 
sako Marina. - Nieko, - jos akys liepsnoja tokia įtampa, kokios 
Nelai dar neteko matyti. - Viskas, ką mes galime padaryti - tai 
užglaistyti kitų žmonių padarytas klaidas. 

- Agnesė atrodo visai laiminga. 

- Agnesė? O, Agnesė vaidina savo vaidmenį, tačiau kas bus, 
kai baigsis parašytos eilutės? Plantacija buvo jos tėvo, o dabar ji 
perdavė ją savo vyrui. Mane stebina, kokia protinga ji dėl to jau- 
čiasi. O kai kurios iš mūsų gali dirbti! - šaukia Marina. - Lenkti 
nugarą darbe, už kurį mums sumokėtų perpus mažiau, nei uždirba 
vyrai. Bet mes negalim turėti turto, negalim kreiptis į teismą. Vie- 
nintelis dalykas, kuriam, jų nuomone, mes tinkamos - gimdyti 
vaikus, kurie po to tampa jų nuosavybe. 

- Bet tu juk neištekėjai, tu ne... 

- Yra moterų, kurių jų vyrai nepalieka ramybėje. Kūdikis po 
kūdikio, kol jų kūnai atrodo kaip susiraukšlėję maišai. 

- Geriau jau būsiu susiraukšlėjusiu maišu, jeigu tai reikš, kad 
aš ne viena. Visuomeninė žmona, asmeninis gyvenimas - argi ne 
taip sakoma? 

- O kiek moterų miršta gimdydamos, Petronela? Kiek mer- 
ginų tampa namų šeimininkių lavonais? 

- Nustok šaukti ant manęs! Asendelfte irgi būdavo laido- 
tuvių - aš suprantu pavojų. 

- Petronela... 

- Ar mano motina žinojo, kas jis? Ar žinojo? 

Netekusi žado, Marina nutyla. 

- Aš taip nemanau. Tačiau ji man sakė, kad tu - mergina, 
turinti vaizduotę, stipri ir gabi, ir kad mieste tu pražysi. „Nela ras 
išeitį, - rašė ji - Asendelftas per mažas jos protui.“ Man to užteko. 

- Gali būti, - sako Nela. - Tačiau tu neturėjai teisės nuspręsti, 
kad aš niekada negalėsiu gyventi kaip tikra moteris. 

Marinos pašaipa įdreskia Nelai. 

- Ką turi omeny sakydama tikra moteris? 

— Tikra moteris išteka ir susilaukia vaikų. 

— O kaipgi tuomet aš? Ar aš nesu tikra moteris? Kai paskutinį 

— Nė viena iš mūsų nesam. 

Marina, trindama kaktą, atsidūsta. 

— O Dieve. Neturėjau prarasti savitvardos. Ji tiesiog išslysta, 
ir aš nebegaliu jos pagauti. Atsiprašau. 

Nuoširdus atsiprašymas suteikia akimirką taikos. Išsekusi 
Nela vėl atsigula ant lovos, o Marina sunkiai kvėpuoja. 

— Nela, šiame mieste žodžiai kaip vanduo, - sako ji. - Vienas 
gandų lašas gali mus nuskandinti. 

- Ar judu su Johanu paaukojote mano ateitį, nes jūsų pačių 
buvo pavojuje? - klausia Nela. 

Marina užsimerkia. 

- Argi šita santuoka nedavė tau naudos? 

- Na, Asendelfte būčiau nuskendusi. 

— Tu gyvenai ten tarsi po vandeniu. Kelios karvės, drėgnas 
namas ir nuobodulys. Aš pamaniau, kad ši santuoka gali tau duoti 
nuotykį. | 

— Maniau, kad tu sakei, jog moterys negali turėti nuotykių? - 
plyksteli Nela. Netgi tai sakydama, ji galvoja apie miniatiūristę Kal- 
verstrate. - Marina, ar mums gresia pavojus? Kodėl mums reikia 
tų cukraus pinigų? Johanas jo nepardavinėtų, jeigu to nereikėtų. 

— Laikyk savo priešus arti. 

— Maniau, kad Agnesė Mermans buvo tavo draugė. 

- Pelnas už cukrų mus apsaugos, - atsako Marina, žiūrėdama 
pro langą. - Amsterdame, atleisk man Viešpatie, tik tai yra svarbu. 

- Kaip tu gali taip kalbėti? Tu tokia dievobaiminga. 

— Mano tikėjimas niekaip negali paveikti dalykų, kuriuos 
galiu kontroliuoti. Mes nesame vargšai, tačiau cukrus - tai už- 
tvanka prieš kylančias bangas. Ir tu mus taip pat saugai, Petronela. 

- Aš saugau jus? 

- Žinoma. Ir, patikėk manim, mes už tai dėkingi. 

Vangus Marinos dėkingumas sklinda Nelos kraujyje ir pri- 
pildo ją puikybės. Savo malonumą ji bando paslėpti, apžiūrinė- 
dama sūkuriuotą lovatiesę. 

- Sakyk, Marina, kas nutiktų, jei Agnesė ir Fransas sužinotų 
apie Johaną. 

- Norėčiau, kad jie būtų gailestingi, - Marina nutyla ir atsi- 
sėda ant kėdės. - Tačiau įtariu, kad jie tokie nebūtų. 

Stoja slogi tyla, Marina sukniumba kaip lėlė, kojos sulinksta, 
rankos ir kaklas suglemba, smakras nusvyra ant krūtinės. 

- Ar žinai, ką jie daro tokiems vyrams kaip mano brolis? - 
klausia ji. - Jie juos paskandina. Šventojo teismo pareigūnai pa- 
kabina svorius po kaklu ir įstumia juos į vandenį. - Atrodo, kad 
gėlos banga spaudžia ją žemyn. - Bet net jeigu jie ištrauktų Johaną 
ir išskrostų, - sako ji, - jie nieko nerastų. 

- Kodėl? 

Išblyškusiais Marinos skruostais pradeda riedėti ašaros. Ji 
prispaudžia ranką prie krūtinės, lyg tai galėtų sumažinti sielvartą. 

— Todėl, Petronela, kad tas kažkas yra jo sieloje. Tai yra jo 
sieloje, ir negali to iškrapštyti. 

Sprendimai 


Po valandos Nela atidaro duris, laikydama Pibą narvelyje. Pro 
laiptinės langą prasimuša silpna šviesa, nudažydama priešingą 
sieną blyškiai geltona spalva. Mažyčiame Marinos kambarėlyje ji 
girdi Johaną, kaip pagarsėja ir nutyla prislopinti balsai. Palikusi 
Pibo narvelį laiptų viršuje, ji nusėlina koridoriumi. 

— Kodėl tu negali laikytis atokiai nuo to vyro? Aš pagalvoju, 
kaip tai gali baigtis ir negaliu to pakelti. 

- Jis nieko neturi, Marina. 

- Tu jo neįvertini, - Marina atrodo išsekusi. - Jis neturi išti- 
kimybės jausmo. 

- Tu apie visus galvoji blogiausia. 

- Aš jį matau kiaurai, Johanai. Jis iščiulps mus negyvai. Kiek 
tu jam jau sumokėjai? 

- Jis padeda saugoti cukrų. Tai doras sandoris. Tai bent jau 
sulaiko jį nuo siuntų pristatinėjimo ir lankymosi čia. 

Nela vertina Marinos tylos sunkumą. 

- Kokiomis neregio akimis tu žiūri į pasaulį? - galiausiai 
taria ji, balse girdėti vos tramdomas įniršis. - Kodėl tavo sandėlis 
yra saugesnis už šiuos namus? Jį reikia laikyti kaip įmanoma to- 
liau nuo visko, kas susiję su mumis. Kas, jeigu Petronela prasitars 
motinai... Arba burmistrams? 

- Nela turi širdį... 

— Kurios buvimą tu vargiai pastebi. 

- Netiesa. Taip neteisinga. Aš nupirkau tą lėlių namą, tas 
sukneles, nusivedžiau ją į puotą. Ką dar turėčiau padaryti? 

- Tu žinai, ką. 

Stoja ilga pauzė. 

- Tikriausiai, - taria Johanas, - ji yra paskutinė mūsų dė- 
lionės dalis. 

- Kurios tau gresia netekti. Žala, kurią tu padarei, nekreip- 
damas dėmesio į kitų žmonių poreikius... 

- Aš? Marina, nuo tavo veidmainystės užima kvapą. Aš tave 
dar rugpjūtį perspėjau, kad aš negalėčiau... 

- O aš tave perspėjau, kad, jeigu tu nebaigsi su Džeku, nutiks 
kažkas baisaus. 


Nela nebepajėgia daugiau klausytis. Ji grįžta prie laiptų ir pasiima 
Pibo narvelį. Lipdama žemyn, ji supranta, kad niekad nesijautė 
galingesnė ir tuo pat metu taip išgąsdinta. Ji įsivaizduoja Johaną 
pradingstant po vandeniu, iškreiptu veidu, plaukai sūkuriuoja 
kaip pilkos jūržolės. Daugelį metų juos saugojo šitos sienos ir sun- 
kios durys, bet jie jas atidarė ir įsileido Nelą, ir pažiūrėkit, kas nu- 
tiko. Mes nemėgstam išdavikų, - sugrįžta Marinos žodžiai, primi- 
nimas apie keistą šių žmonių, kuriems ji dabar pusiau priklauso, 
vienybę, laukiančią, kol paaiškės Nelos ištikimybė. 

Ant paskutinio laiptelio ji atsisėda ir pasideda narvelį šalia. 
Pibas paklusniai tupi ant laktos. Nela pradeda traukti dureles, 
ir jos barkštelėjusios atsilapoja. Jos mažas paukštelis išsigandęs 
krūpteli, smalsiai kraipydamas galvelę ir mirksėdamas į karo- 
liukus panašiomis akutėmis. 

Iš pradžių jis dvejoja, tačiau paskui įsidrąsina ir pakyla. Jis 
suka ratą po rato gigantiškoje patalpoje, kyla aukščiau ir aukščiau, 
plazdendamas ir nardydamas didelėje erdvėje, išmatos gausiai 

krinta ant plytelių. „Tegu krinta, - galvoja Nela. - Tegu jis apšika 
šitas erzinančias plyteles.“ 

Ji atsilošia ir žiūri į spirale kylantį Pibą, drebėdama nuo pa- 
likto praviro lango. Paukštelis skrajoja nuo vieno holo krašto iki 
kito. Nela jaučia, kaip virpa oras, mosuojant jo sparnams - len- 
gvas kaulų ir plunksnų plazdenimas, sparno galiukų šnarėjimas 
jam susiradus laktą tarp gegnių, kur jo šeimininkė negali matyti. 

Kad ir kokie buvo motinos perspėjimai, - per anksti Asen- 
delfto bažnyčios šventoriuje laidojamos moterys, - Nela visad 
galvojo, kad vieną dieną atsiras kūdikis. Ji paliečia savo pilvą, įsi- 
vaizduodama pasikeitusias linijas, vaiką gaubiantį kūno balioną. 
Gyvenimas šiuose namuose nėra tiesiog absurdiškas, tai - žai- 
dimas, apsimetinėjimo lavinimas. Kas ji dabar? Ką jai daryti? 

- Išalkote? - klausia balsas. 

Iš po laiptų išnirus išblyškusiai ir susirūpinusiai Kornelijai, 
Nela pašoka. Nela nesivargina klausti, kodėl tarnaitė čia suki- 
nėjasi. Šiuose namuose niekas nebūna iš tikrųjų vienas, visados 
bus kažkas, stebintis ar pasiklausantis. Argi ji pati nesiklauso - 
žingsnių, uždaromų durų, tų skubotų šnabždesių? 

— Ne, - atsako ji, nors ji alkana. Dabar ji galėtų suvalgyti visą 
sidabrakalių puotą ir nesustoti - kad kiekvienas prarytas kąsnelis 
priverstų ją pasijusti esant gyvą. 

- Ar jūs ir paliksit taip skraidyti? - klausia Kornelija, rody- 
dama į žalių plunksnelių blyksnį, Pibui praskrendant pažeme ir 
vėl pradingstant šešėliuose. 

- Taip, - atsako Nela. - Jis šios akimirkos laukė nuo tos 
dienos, kai čia atvykom. 

Ji susikūprina, o tarnaitė atsiklaupia šalia ir uždeda abi 
rankas Nelai ant kelių. 


— Cia dabar jūsų namai, madam. 


- Kaip šitą paslapčių namą galima vadinti namais? 

- Šiame name tėra viena paslaptis, - sako Kornelija. - Ne- 
bent jūs irgi turit vieną. 

— Ne, - atsako Nela, bet pagalvoja apie miniatiūristą. 

- Kas liko Asendelfte, madam? Jūs niekad apie tai nekalbat, 
būtų sunku nepastebėti. 

— Manęs niekas apie tai neklausia, išskyrus Agnesę. 

- Na, iš to, ką aš girdėjau, ten daugiau karvių nei žmonių. 

- Kornelija. 

Tačiau Nela atsileidžia, nervingai sukikendama ir apmąsty- 
dama, ką ji dabar jaučia tam byrančiam namui, tam ežerui, tiems 
vaikystės atsiminimams. Jai norėtųsi, kad žmonės nekalbėtų apie 
tai taip šiurkščiai. „Galėčiau rasti kelią atgal, - svarsto ji. - Mama 
galiausiai atleistų, ypač kai pasakyčiau tiesą. O jeigu aš pasi- 
liksiu, Johanas ir toliau pabėginės, rizikuodamas su pastoriais ir 
teismo tarnautojais, dėl savo troškimų sumenkindamas amžino 
prakeikimo grėsmę. Aš, kita vertus, neturėčiau beveik nieko. Nei 
motinystės pažado, nei bendrų naktinių paslapčių, nei valdomų 
namų - išskyrus tuos komodoje, kur nė viena siela negali tarpti.“ 

„Ir vis dėlto, - galvoja sau Nela, - kovoju, kad iškilčiau, tokią 
žinutę man atsiuntė miniatiūristė. Asendelftas mažas, draugija 
ribota, įklimpusi praeityje. Čia, Amsterdame, lėlių namo užuo- 
laidos atvėrė naują pasaulį, keistą pasaulį, mįslę, kurią trokštu 
įminti. O visų svarbiausia, kad Asendelfte nėra miniatiūristės.“ 

Kalverstrate gyvenanti moteris yra miglota, netikra. Tikriau- 
siai ji netgi pavojinga - tačiau dabar ji yra vienintelis dalykas, kurį 
Nela gali pavadinti savu. Jeigu ji grįžtų į kaimą, niekada nesu- 
žinotų, kodėl miniatiūristė nusprendė jai atsiųsti šias netikėtas 
figūrėles, niekada neatskleistų už šio darbo slypinčios tiesos. 
Ji supranta, kad labiau nori, kad siuntiniai nenutrūktų, nei kad 

liautųsi. Akimirką jai netgi atrodo, kad vien jų buvimo užtektų, 
kad ji išgyventų. 

— Kornelija, anądien tu mane sekei. Į Johano biurą. 

Tarnaitė atrodo nuliūdusi. 

- Taip, madam. 

— Man nepatinka, kai mane seka. Bet džiaugiuosi, kad tu tai 
padarei. 

Pasakojimai 


Darbinėje virtuvėje tarnaitė paduoda Nelai kandeelį iš karšto vyno 
su prieskoniais, o kitą įsipila sau. 

- Pagaliau taika, - sako ji. 

— Man nereikia taikos, Kornelija. Mieliau turėčiau vyrą. 

- Mano pyragai bus iškepę, - atsako tarnaitė, nusivalydama 
rankas į prijuostę, krosnyje, pažerdamas pliūpsnį spindinčių žie- 
žirbų, triokšteli rąstigalis. Nela pastato savąjį kandeelį ant šalia 
kelio stovinčio mažo pjaustymo staliuko alyvuotu paviršiumi. Aš 
tavęs nenuskriausiu, Petronela, toks buvo Johano pažadas, ištartas 
baržoje, pakeliui į sidabrakalių gildiją. Ji visad galvojo, kad gera- 
noriškumas, tai su veikla susijęs dalykas. Tačiau ar kažko neda- 
rymas, susilaikymas nuo kažko - irgi būtų geranoriškumas? 

Ją mokė, kad sodomija - tai nusikaltimas prieš gamtą. Šiuo 
atžvilgiu Amsterdamo pastoriaus ir Asendelfto kunigo doktrinos 
nedaug skiriasi. Tačiau argi teisinga nužudyti žmogų už tai, kas 
yra jo sieloje? Jei Marina teisi ir to negalima pašalinti, kokia tada 
viso to skausmo prasmė? Nela gurkšteli savo kandeelio ir leidžia 
karštų prieskonių skoniui atitraukti ją nuo siaubingo Johano, pa- 
nirusio po juodu jūros vandeniu, vaizdo. 

- Dar ten įdėjau džiovintų pupelių. Nauja idėja, - karščiui 
veržiantis pro viryklės dureles ir pripildant visą patalpą, sako 
Kornelija. Ji įdeda pyragą į lėkštę ir, prieš ištiesdama Nelai, ap- 
šlaksto vynuogių sultimis, avienos sultiniu ir sviestu. 

- Kornelija, ar Marina kada nors ką nors mylėjo? 

- Mylėjo? 

— Būtent taip ir pasakiau. 

Kornelijos pirštai stipriau sugniaužia lėkštę. 

- Madam sako, kad meilė geriausia, kai ji yra fantomas, o ne 
tikrovė, geresnė jos besivaikant, o ne pagauta. 

Šokteli ir vėl nurimsta liepsna. 

- Ji gali taip sakyti, Kornelija. Bet aš kai ką radau. Raštelį. 
Meilės laišką, paslėptą jos kambaryje. 

Kornelijos veidas išbąla. Nela sudvejoja ir nusprendžia su- 
rizikuoti. 

- Ar jį parašė Fransas Mermansas? - sušnabžda ji. 

- Ak, vardan visų angelų, - iškvepia Kornelija. - Aš negalė- 
čiau - jie niekada... 

- Kornelija - tu juk nori, kad aš pasilikčiau, ar ne? Tu juk 
nenori, kad aš kelčiau triukšmą? 

Tarnaitė susiima už smakro ir su panieka pasižiūri į Nelą. 

- Madam, ar jūs su manim deratės? 

— Gal ir taip. 

Kornelija dvejoja, tada pristumia kėdę artyn ir uždeda ranką 
Nelai ant širdies. 

- Arjūs prisiekiat, madam? Ar prisiekiat apie tai neprasitarti 
nė vienai gyvai dvasiai? 

- Prisiekiu. 

- Tuomet aš jums dabar kai ką pasakysiu, - tylesniu balsu 
sako tarnaitė. - Agnesė Mermans - katė, įtraukusi nagus. Ta mi- 
mika ir gracija, bet, madam, pažvelkit atidžiau. Pažvelkit į akyse 
tvyrantį nerimą. Ji netgi negali paslėpti jausmų Marinai - nes Ma- 
rina pavogė jo vyro širdį. 

—- Ką? 

Kornelija atsistoja. 

- Negaliu jums viso šito pasakoti, kai mano rankos niekuo 
neužimtos. Padarysiu kelis olie-koeckenus'. Ji paima dubenį mig- 
dolų, saują gvazdikėlių ir stiklainį cinamono. Pradėjus trinti rie- 
šutus su gvazdikėliais, Nelai tarnaitės šnabždesys, jos paslaptin- 
gumas ir įsitikinimas yra kur kas skaniau nei pyragas lėkštėje. 

Kornelija patikrina laiptus, ar niekas neateina. 

- Kai pirmąkart pamatė Fransą Mermansą, madam Marina 
buvo daug jaunesnė už jus, - sako ji. - Jis buvo senjoro draugas, 
kai jie kartu dirbo klerkais ižde. Senjorui buvo aštuoniolika, o 
madam Marinai turėjo būti apie vienuolika. 

Nela bando įsivaizduoti Mariną vaikystėje, bet Agnesė buvo 
teisi - tai neįmanoma. Marina yra tai, kuo ji visada buvo. Kažkas 
iškyla Nelos mintyse, erzinanti mintis. 

- Bet Agnesė sakė, kad Fransas ir Johanas susitiko VOC, kai 
jiems buvo dvidešimt dveji. 

- Ji išsigalvoja - arba Mermansas jai melavo. Jis niekad ne- 
dirbo VOC. Jis susitiko senjorą Amsterdamo ižde, o baigė kur- 
damas įstatymus Rotušėje. Nelabai įspūdinga - tu sėdi biure, o 
tavo draugas tuo metu yra jūroje su didžiausia respublikos kom- 
panija. Jam jūros liga, madam. Ar galite įsivaizduoti olandą su 
jūros liga? 

- Na, man labiau patinka arkliai nei laivai, - sako Nela. 

Kornelija gūžteli pečiais. 

- Ir abu gali jus išmesti iš balno. Taigi, Mermansas ponią 
Mariną pirmąkart sutiko per Šv. Mikalojaus puotą. Visur skam- 
bėjo muzika, citros, ragai ir smuikai - o madam Marina šoko su 
Mermansu daugiau nei vieną kartą. Ji galvojo, kad jis yra princas, 


* Pirminė spurgos forma. Gaminama iš kvietinių miltų su razinomis, migdolais, imbieru, cina- 
monu, gvazdikėliais ir obuoliais, verdama aliejuje ir apvoliojama cukruje. 

toks gražus. Dabar jis per daug valgo, bet tuomet jis buvo visų 
numylėtinis. 

- Bet iš kur tu visa tai žinai, Kornelija? Ar tu bent jau buvai 
gimusi? 

Kornelija susiraukia, suberdama kvietinius miltus ir imbiero 
miltelius, šluotele plakdama tešlą. 

- Tuomet aš buvau kūdikis prieglaudoje. Bet aš sujungiau 
visus galus, argi ne? Raktų skylutės, - sušnabžda ji, nutaisiusi ži- 
nantį žvilgsnį ir savo mėlynomis akimis įsispoksodama į Nelą. - 
Aš viską sudėliojau. - Ji prisitraukia dubenėlį su obuoliais ir visus 
juo nulupa, neatitraukdama peilio. - Apie madam Mariną galima 
pasakyti viena: ji yra mazgas, kurį mes visi norim atmegzti. 

Nela spėlioja, ar apskritai yra pakankamai aštrių ar vikrių 
pirštų, galinčių išmazgyti madam Mariną. Su jos nuotaikų kaita, 
akimirkomis, kai drovų dosnumą nukerta šiurkštus komentaras, - 
Marina iš jų visų yra tvirčiausiai supinta. 

Kornelijai baigiant plakti, Nelai atrodo, kad širdis išsipūtė ir 
remiasi į šonkaulius. „Ši mergina atėjo į Johano biurą, kad mane 
išgelbėtų, - galvoja ji. - Ir jeigu tai - tiesa, ji yra pirmas mano 
kada nors turėtas draugas.“ Nela vos gali susilaikyti - bet kurią 
akimirką ji gali atsistoti ir apsikabinti šį keistą prieglaudos vaiką, 
kurio talentas gaminti maistą suteikė jai galią paguosti. 

— Senjoras ir Mermansas buvo geri draugai, - sako Kor- 
nelija. - Jis būdavo dažnai kviečiamas namo žaisti verkespeelio“. 
Meilė atėjo vėliau. Ką madam Marina galėjo žinoti apie meilę, bū- 
dama vienuolikos? 

— Man beveik devyniolika, ir aš esu ištekėjusi moteris, Kor- 
nelija. Bet apie meilę negaliu pasakyti nieko daugiau nei būdama 
vaikas. 


* Ankstyva olandiška trik trak žaidimo versija. 


Kornelija nurausta. Metai, supranta Nela, nepadaro tavęs 
daugiau žinančiu. Jie tiesiog suteikia daugiau priežasčių abejoti. 

- Jų tėvai mirė, kai madam Marinai buvo keturiolika, o sen- 
joras paliko iždą ir prisidėjo prie VOC, - tęsia Kornelija. - Mer- 
mansas persikėlė į Rotušę. 

— Kaip mirė jų tėvai? 

- Jų motina visada buvo silpna, o gimdymai ją dar labiau 
susilpnino. Ji vos išgyveno, kai gimė madam Marina. Žinoma, 
buvo ir daugiau kūdikių, ne tik senjoras ir madam Marina - bet 
nė vienas neišgyveno. Metai po motinos mirties, jų tėvas mirė 
nuo karštinės, o senjoras pirmą kartą išplaukė į Bataviją. Madam 
Marinai sukako penkiolika. Fransas Mermansas dirbo Rotušėje, 
tačiau be globotojo ji negalėjo su juo susitikinėti. 

Nela įsivaizduoja savo vyrą po įkaitusiu mėlynu dangum, 
ant karšto smėlio, nusėto barškančiomis kriauklėmis ir pralietu 
krauju. Piratavimas ir nuotykiai, o Fransas ir Marina tuo metu 
palikti tarp raudonmedžio baldų ir dusinančių gobelenų, vangių 
kanalų ir bažnyčių varpų gausmo. 

- Senjoras bandė jį padrąsinti prisidėti prie VOC. Siūlė 
nepraleisti galimybės. „Nekritikuok Franso, - sakė madam Ma- 
rina. - Ne kiekvienam pasitaiko tokios progos, Johanai, ir tau tai 
patinka.“ 

Medinio šaukšto galu Kornelija įsuka į dubenį mirkytas ra- 
zinas. 

— Bėda buvo ta, kad Mermansas negalėjo prilygti senjorui. 
Negalėjo atidaryti reikiamų durų, įkvėpti žmonių - jam sekėsi 
labai vidutiniškai, o senjoras tapo labai turtingas. O po penkerių 
metų, kai Marinai buvo dvidešimt, jai nežinant, Mermansas pa- 
prašė jos rankos. Ji sutaupė pinigų ir paklausė senjoro, ar jis galėtų 
ją vesti. 

- Jis laukė penkerius metus? Ir ką atsakė Johanas? 


- Senjoras pasakė ne. 

- Ką? Penkerius metus laukti tam, kad gautum „ne'? Bet 
kodėl? Juk Mermanso reputacija nebuvo prasta, ar ne? Ir jis turėjo 
ją tikrai mylėti. 

- Senjoras nieko nedaro be priežasties, - gindama sako Kor- 
nelija, mesdama pirmą tešlos juostelę į keptuvę su įkaitusiu alie- 
jumi. 

- Taip, bet... 

- Mermansas buvo gražus, jeigu tau patinka tokie, - sako 
Kornelija, - tačiau jo reputacija buvo ne pati geriausia, - ji nu- 
tyla. - Jo charakteris buvo nekoks, jis visad norėjo geriau nei tu- 
rėjo. O po to paniekinimo, jis niekad negrįžo. Iki dabar. 

Ji ištraukia šviežią spurgą ir švelniai padeda ant padėklo, ant 
kurio pabarstyta cukraus. 

- Aš nuskutau Agnesės cukraus kūgio viršų, - kiek suktai 
priduria ji. 

— Gal Johanas norėjo turėti Mariną ten, kur jam reikėjo? - 
sako Nela. - Marionetinė žmona - ir štai! Dabar jis turi dvi. 

Kornelija susiraukia. 

- Ak, Kornelija. Ji vis dar šių namų ponia. Tu juk matai, kokia 
ji griežta, valdydama mus. Tai turėtų būti mano darbas. Nors - ar 
tu pastebėjai, kokia išsiblaškiusi ji gali atrodyti? 

Kornelija akimirką tyli. 

— Aš nepastebėjau jokio skirtumo, madam, - sako ji. 

- Ar Marina sužinojo, ką padarė Johanas? 

- Ilgainiui, bet tuomet Mermanso jau nebebuvo, jis vedė 
vieną ponios Marinos draugių. Agnesę Vynkę, - Kornelija taria 
vardą taip, tarsi tai būtų vapsvos dalis. - Agnesės tėvas dirbo Va- 
karų Indijos bendrovėje ir pralobo Naujajame pasaulyje. Jis jai 
uždraudė ištekėti už bet kokio nepakankamai turtingo vyro. Jis 
buvo pabaisa, senjoras Vynkė, - jis bandė pradėti sūnų, būdamas 


aštuoniasdešimties, kad tik ji nieko nepaveldėtų! Agnesės vedybos 
su Mermansu buvo jos pirmas ir vienintelis maištas. Ji nesveikai 
dievina Fransą. Ji nuteikė kitas gildijos žmonas prieš madam Ma- 
riną vien tam, kad būtų tikra, jog viskas tikrai baigta. Agnesė 
norėjo bent trupučio galios, o tada numirė jos tėvas ir paliko jai 
visus tuos laukus. 

Nela prisiminė Kornelijos nupasakotas ponias, kurios lanky- 
davosi namie ir tupdydavo paukščiukus Otui į plaukus. Ar Agnesė 
Vynkė buvo viena iš tų, kuriai madam Marina liepė niekada ne- 
grįžti? 

- Buvo didžiulė vestuvių puota, - tęsia Kornelija, - kurią 
Fransas apmokėjo, be jokios abejonės, skolintais guldenais. Tas 
tai nuolat skolose. Šventė truko tris dienas. Bet jūs gi žinot, kas 
sakoma apie dideles vestuves. Jos slepia apetito stoką. 

Nela nurausta. Jeigu žiūrėtume atvirkščiai - po varganos jų 
ceremonijos, jiedu su Johanu turėjo neišeiti iš miegamojo. 

- Fransas su Agnese vedę jau dvylika metų, bet vaikų vis dar 
nėra, - sako Kornelija. - O tada Agnesės cukraus plantacija nu- 
krito tiesiai jam į glėbį. Jam tai geriau nei įpėdinis. Jis gal ir nori iš 
to cukraus padaryti palikimą, tačiau tai negali pakeisti jo meilės 
madam Marinai. 

Ji paduoda Nelai pirmąjį olie-koeckeną. Jis vis dar šiltas, ap- 
skrudusi plutelė traška Nelai tarp dantų, atskleisdama tobulą mig- 
dolo, imbiero, gvazdikėlio ir obuolio mišinį. 

- O Marina jį vis dar myli? - klausia Nela. 

- O, aš tuo įsitikinusi. Jis jai kasmet atsiunčia dovaną. Kiaulės 
ir kurapkas, o kartą užpakalinę elnio koją. O madam Marina ne- 
siunčia jų atgal. Tai tarsi nebylus pokalbis, kurį jie nori išsaugoti. 
Aišku, būtent man reikia visa tai sutvarkyti. Nupešti, sukapoti, 
prikimšti, kepti, virti. Vėrinys būtų lengviau. - Kornelija drėgnu 
skuduru iššluosto tešlos dubenį. - Taip madam Marina sužinojo, 

kad senjoras atmetė Franso prašymą. Pirmoji dovana atkeliavo 
netrukus po Agnesės vestuvių. 

— Kas tai buvo? 

- Aš buvau ką tik atvykusi. Labai aiškiai prisimenu madam 
Mariną, hole laikančią sūdytą paršelį. Ji atrodė tokia nelaiminga. 
„Johanai, kodėl jis man siunčia dovaną?“ - paklausė ji, o senjoras 
nusivedė ją į studiją, kur, manau, turėjo paaiškinti. 

— O Dieve. 

Kornelija atrodo paniurusi. 

— Nuo tada Mermansas vis ką nors atsiunčia. Nors jis niekad 
nepasirašo, mes visi žinom, kad tai jis, - ji patrina kaktą. - Bet meilės 
raštelis visai kas kita, - sako ji. - Meilės raštelis - pavojinga. Ak, 
madam Nela, užmerkit akis ir apsimeskit, kad niekada to nematėt. 


+++ 


Nela grįžta laiptais aukštyn, kad atiduotų nuo spurgytės likusius 
trupinius Pibui, galvoje pilna vaizdų, kaip jauna Marina mėto 
drovius žvilgsnius į princą panašiam Mermansui. Tai tas pat, lyg 
bandytum įsivaizduoti savo tėvus jaunus ir įsimylėjusius. Man la- 
biau patiktų kilti meilėje - kilti virš debesų, o ne likti įsmigus į 
žemę. Ji įsivaizduoja save besvorę ir dievinamą, apimtą ekstazės. 

Gegnės tuščios. Ji vaikšto po pirmo aukšto kambarius, šauk- 
dama Pibą vardu, ištiesusi ranką, tikėdamasi, kad jis suplaks spar- 
nais orą ir nusileis ant jos, jo pažįstamas kūnelis, į karoliukus pa- 
našios akys. Ji užlipa į antrą aukštą, netgi patikrina, ar jis kartais 
nepasislėpė lėlių name. 

- Pibai? - šūkteli. 

Marinos kambario durys uždarytos; ji bando miegoti. Min- 
tyse staiga šmėsteli košmariškas nupešto kūnelio ir besimėtančių 
plunksnelių vaizdas. 


Negausiai apstatytas Johano kambarys irgi tuščias. 

- Pibai? - dar kartą šūkteli ji. Ateina Dana, iš jos balso pa- 
jutusi, kad kilo problema, kurią reikia išspręsti. Nela įsivaizduoja 
papūgėlę sumaitotą šuns nasruose, sėkmingas kąsnis, gamta ir jos 
žiaurūs principai. Baimė suspaudžia skrandį, ir ji nubėga laiptais 
žemyn. - Kornelija, - šaukia ji, - ar žinai kur... 

Ir tada ji pamato. Holo langas nebe pravertas, o plačiai atida- 
rytas, vidun veržiasi šaltas oras. 


Aštuonios lėlės 


Visą popietę ir vakarop Nela su Kornelija palei visą kanalą šaukė 
paukštelį, bet bergždžiai. Viduje gegnės tuščios, negirdėti spar- 
nelių plazdenimo. Jokios vilties, kad, pasiklydęs ir sušalęs, Pibas 
ilgai tvers. Atėjus nakčiai, temperatūra nukrito, ant Herengrachto 
kanalo formuojasi ledo luobas, o paskutinė jos senojo gyvenimo 
gija pradingo danguje. 

- Atsiprašau, - šnabžda Nela. - Labai atsiprašau. 

Išvargusi nuo nerimo ir dėl pradingusio Pibo nemigusi, 
kitą rytą už durų Nela suranda ryškiai raudonų ir mėlynų gėlių 
puokštelę. Ji viliasi, kad tai nuo miniatiūristės, tačiau, didelei jos 
nuostabai, masyvi didžioji jos vardo raidė pradeda laišką, iki pat 
pabaigos parašytą energinga nuožulnia rašysena. 


Nela, 

mėlynos žiemės artimiausiems draugams, persikarija 
atkūrimui - aš tau nupirkčiau naują paukštį, tačiau jis būtų 
tik blanki imitacija. 


Johanas 


Nela uosto gėles savo kambario prieblandoje, švelnus jų kvapas 
grumiasi su jos sielvartu ir atgijusiu pažeminimo jausmu. 


Kokia prasmė visą gyvenimą būti ištekėjusiai už šio malo- 
numus mėgstančio, komplikuoto vyro, tačiau nesidalyti su juo 
vedybiniu guoliu? Johanas ją vesis į visuomenės susibūrimus, 
savo gildijos šventes ir puotas. Jis netgi nori būti jos draugu. Bet 
kaip ištverti tas nesibaigiančias vienatvės naktis, ilgesio kupinas 
dienas, nes meilė visam laikui užrakinta. Ji viliasi, kad miniatiū- 
ristė netrukus jai ką nors atsiųs. Vien prasiblaškymas yra vertas 
baimės dėl to, kas tai galėtų būti. 

Nela užsikiša dvi žiemes už ausies. Ji niekad neįsivaizdavo, 
kad visą gyvenimą nugyvens nepaliesta, bet kažkur labai giliai 
balselis kužda: „Tau gi palengvėjo, kad jis to nedarys.“ Pripažįsta, 
kad buvo sukrėsta, pamačiusi Johaną nuogą. Nuo pat atvykimo 
akimirkos didelė jos dalis skubino, negi bandė, ją paversti tuo, 
ką ji ilgai manė esant tikra žmona, tikra moterim. Ji taip ilgai 
laukė šios transformacijos, išgyveno ją mintimis, kad užmiršo jos 
dviprasmiškumą. Dabar gi žodžiai „tikra moteris“ neteko jokios 
prasmės. Tvirtas Nelos troškimas byra į šukes, virsta migla gal- 
voje. Apskritai, ką reiškia būti tikra žmona? 

Beldimas į duris pažadina ją iš besisukančių minčių. 

- Aš paklausiau Oto, - iškišusi galvą pro durų plyšį, sako 
Kornelija. Ji sudvejoja pamačiusi pabrinkusius Nelos paakius. - 
Jis nepaliko atidaryto lango, ir aš nepalikau... 

- Aš nieko nekaltinu, Kornelija. 

- Jis gali parskristi. 

— Neparskris. Aš buvau kvaiša. 

- Štai, - taria Kornelija, paduodama paketėlį, pažymėtą 
saulės ženklu. - Buvo paliktas jums prie durų. 

Nelos kraujas užkaista. „Atrodo, tarsi ji mane girdėtų, - gal- 
voja ji, - netgi kai aš nekalbu. Ką ji bando pasakyti?“ 

- Ar tai Džekas jį atnešė? - klausia Nela, jos pirštai ant siun- 
tinio švelniai virpa, nekantraudami jį praplėšti. 


Nuo vardo Kornelija krūpteli, neatitraukdama akių nuo dre- 
bančios ponios rankos. 

- Jis jau buvo ten, kai aš ėjau plauti laiptų, - sako ji. - Drįstu 
pasakyti, kad tas anglas laikosi atokiai. Madam, kas tose siuntose? 

Nela supranta, kad ji dar nepasirengusi dalytis moterimi 
iš Kalverstrato. Atmetusi net mintį apie privatumą, dabar ji tai 
brangina, trokšdama likti viena su tuo, ką miniatiūristė turi pa- 
rodyti. 

- Nieko. Figūrėlės, kurias užsakiau savo lėlių namui, - at- 
sako ji. 

- Figūrėlės? 

- Gali eiti. 

Kai Kornelija, paskutinįkart žvilgtelėjusi per petį, išeina, 
Nela išverčia pakuotę ant lovos. Ji niekaip nesitikėjo išvysti to, ką 
mato. 

Ant mėlyno aksomo juostos suguldytos aštuonios lėlės. Nepa- 
prastai tikroviškos, nepaprastai subtilios; tai žmogui nepasiekiamo 
tobulumo daiktai. Paimdama vieną iš jų į ranką, tarsi ji galėtų su- 
lūžti, Nela jaučiasi kaip milžinė. Jos delne guli Johanas, ant plačių 
pečių tamsios indigo spalvos apsiaustas, viena ranka sugniaužta 
į kumštį. Kita ranka atgniaužta, delnas siūlantis ir kviečiantis. Jo 
plaukai ilgesni, nei Nelai teko matyti, siekia jam kiek žemiau pečių. 
Dėl tamsių akių ir šešėlių veide, jis atrodo silpnesnis nei realiame 
gyvenime. Jam prie juosmens kabo didelis monetų kapšas, ilgumo 
beveik sulig koja, o jis pats kiek liesesnis. Kapšas apkrauna klubo 
sąnarius ir sveria jį palinkti į vieną pusę. 

Pačios Nelos lėlės plaukai išlindę iš po kepuraitės, tikrovėje 
to nebūtų. Vilkinti dailią pilką suknelę, jos miniatiūra žiūri tiesiai 
aukštyn, veide sustingusi lengva nuostaba. Vienoje mažytėje ran- 
koje ji laiko tuščią narvelį atidarytomis durelėmis. Nela pajunta 
keistą jausmą, lyg kas adatomis iš vidaus badytų odą. 


Kitoje lėlės rankoje - mažytis raštelis, parašytas dailiomis 
juodomis didžiosiomis: 


VISKAS GALI PASIKEISTI 


Nebepajėgdama ilgiau žiūrėti į miniatiūrinę save, Nela nukreipia 
žvilgsnį į Korneliją, žavėdamasi mėlynomis tarnaitės akimis, žvel- 
giančiomis į ją su kažkokiu linksmumu. Viena Kornelijos ranka 
pakelta prie veido, o geriau įsižiūrėjus, matyti prie lūpų pridėtas 
pirštas. 

Kitas - Otas, jo plaukai padaryti iš dažytos ėriuko vilnos. At- 
rodo vikresnis už Johaną ir - taip pat - yra lieknesnis nei realiame 
gyvenime. Nela paliečia jo rankas; po paprastu tarno apdaru sle- 
piasi išdrožinėti raumenys. Ji greitai atitraukia pirštus. 

- Otai? - taria garsiai ir, lėlei neatsakius, pasijunta kvailai. 

Tada paima Mariną, pilkos jos akys įsmeigtos į nematomą 
horizontą. Be abejonės, tai ji - siauras veidas, o oficialiai su- 
čiaupta burna laiko beprasiveržiančią mintį. Jos drabužiai labai 
tiksliai niūrūs: juodas aksomas, didelė paprasta nėrinių apykaklė. 
Tarsi užkerėta, Nela pirštais liečia liaunus Marinos riešus, laibas 
rankas, aukštą kaktą ir griežtą kaklą. Prisiminusi Kornelijos iš- 
duotą paslaptį, Nela čiuopia po griežtais Marinos apdarais švelnų 
pamušalą. Jos pirštai paliečia švelnų sabalo kailį. 

„Gerasis Dieve, - galvoja ji. - Kas gi čia dedasi?“ Čia dau- 
giau, nei miniatiūristė kada nors sau leido. Auksinis raktelis, siū- 
buojantis lopšys, du šunys - be abejonės, tai galėtų būti malonios 
gyvenimo pirklio namuose detalės. Bet šitai - šitos lėlės - yra ki- 
tokios. Iš kur miniatiūristė žino, ką Marina dėvi arčiausiai kūno 
ar kad Pibas išskrido? 

„Galvojai, kad esi užrakintoje dėžėje, esančioje užrakintoje 
dėžėje, - taria sau Nela. - Bet miniatiūristė tave mato - ji mato mus 

visus. Drebančiu pirštu braukdama per Marinos sijoną (atrodo, 
pasiūtas iš geriausios juodos vilnos, kokią galima nusipirkti), ji 
paslepia savo mošą tolimajame miniatiūrinio salono kampe, už 
kėdės, kur jos niekas nepamatys. 

Kita - kiek žemesnė už Johaną vyro figūrėlė, su kardu ir 
plačiakrašte skrybėle, vilkinti šv. Jurgio gvardiečio livrėją. Veidas 
didžiulis, ir, nepaisant, kad trūksta ryškaus panašumo į išpurtusį 
kūną, visiškai aišku, kad tai Fransas Mermansas. Toliau - Agnesė, 
su vapsvos liemeniu ir iš mažyčių spalvoto stiklo šukių padarytais 
žiedais ant pirštų. Jos veidas siauresnis, nei Nela prisimena, tačiau 
ant juodo antgalvio baltai išsiuvinėti pažįstami smulkūs perlai. 
Ant kaklo kabo didelis kryžius, o vienoje rankoje ji laiko ne di- 
desnį už skruzdėlę kūginį cukraus gabalą. 

Aštunta ir paskutinė figūrėlė, iškritusi iš aksominės me- 
džiagos, priverčia Nelą šūktelti. Pakėlusi ją nuo grindų, Nela aiš- 
kiai mato, kad tai - Džekas Filipsas, su savo odiniu švarku ir bal- 
tais marškiniais, atraitotais rankogaliais, kojos apautos odiniais 
batais. Plaukai susitaršę, lūpos raudonos kaip vyšnios. „Kodėl mi- 
niatiūristė norėtų man priminti šį siaubingą jaunuolį? - svarsto 
Nela. - Kodėl turiu jį turėti savo namuose?“ 

Bet iš į ją spoksančių lėlių, galingų miniatiūrų, atsakymo 
nesulaukia. Nela iš paskutiniųjų stengiasi ramiai žiūrėti į šiuos 
su rūpesčiu ir įžvalgumu pagamintus veikėjus, gulinčius ant ak- 
sominio audinio. Vieną po kito ji išdėlioja juos tamsiuose lėlių 
namo kampuose. 

Juk juose tikrai nėra piktų kėslų? Ji labai stengiasi save tuo 
įtikinti - tačiau čia yra kažkas nesuvokiamo, kažkokia išsakyta 
žinia, kažkas neapčiuopiamo. Tai daugiau nei paprasta imitacija. 


Liko vienas juodas, mažesnis už kitus ryšulėlis. Nela beveik nedrįsta 
jo išvynioti, tačiau akstinas pernelyg stiprus. Tačiau, išvyniojus 

medžiagą, atrodo, ji tuoj apalps. Ten guli mažas žalias paukštelis, 
žiūrintis į ją ryškiomis juodomis akimis, jo plunksnos tikros, pasisa- 
vintos iš ne tokio laimingo gyvūnėlio. Kojos su nagais padarytos iš 
vielos ir padengtos vašku, jas galima lankstyti ir patupdyti jį bet kur. 

Jos pasaulis traukiasi, ir tuo pat metu atrodo gremėzdiš- 
kesnis nei bet kada. 

Ji apsisuka aplinkui - nejaugi miniatiūristė yra jos kamba- 
ryje ir slepiasi po lova? Nela pasilenkia pasižiūrėti, staigiu judesiu 
atitraukia užuolaidas nuo sienos, lyg bandytų ją užklupti neti- 
tuštumą, besišaipančią iš jos noro tikėti. „Tu esi Nela, Debesų Pie- 
menė, - priekaištauja sau, - su savo fantazijomis ir įsismarkavusia 
vaizduote. Turėjai palikti tą Asendelfto mergaitę praeityje.“ 

Pro langą matyt gatve einantys žmonės. Šiandien Heren- 
grachtas šurmuliuoja, nes ledas nutraukė lengvą susisiekimą ka- 
nalu. Silkių pardavėja gatvės kampe mindžikuoja nuo kojos ant 
kojos, ponios ir ponai eina su savo tarnais, susigūžę nuo geliančio 
šalčio. Keli praeidami žvilgteli į Nelą, atsukę veidus kaip snaiges 
į dangų. 

Nela žiūri tolyn į tiltą. Ji įsitikinusi, kad matė šviesių plaukų 
blyksnį. Odą vėl pradeda dilgčioti, susuka vidurius. Ar tai ji? 
Šiame Herengrachto gale susirinkusi nemaža minia eina per tiltą. 
Nela pasilenkia pro langą. Tai ji - ta švytinti galva, besislepianti 
tamsių figūrų grūstyje, šaltyje greitai juda pirmyn. 

- Palauk! - pro langą šaukia Nela. - Kodėl tu taip su manim 
elgiesi? 

Gatvėje kažkas pradeda kikenti. 

- Gal ji lunatikė? - klausia moteris. Nela jaučia, kaip degina 
šis neteisingas ir siaubingai atidus nužiūrinėjimas. 

Tačiau šviesiaplaukė jau pradingo, palikusi abu neatsakytus 
klausimus skambėti ore. 

Užrašyta ant vandens 


Nela nuskuba pagrindiniais laiptais žemyn, naujasis miniatiūrinis 
Pibas nugrūstas giliai kišenėn. Apsiavusi tomis pačiomis nami- 
nėmis klumpėmis, ji skuba prie laukujų durų, bet, išgirdusi pa- 
keltus Marinos ir Johano balsus valgomajame, sustoja kaip įbesta. 
Ji dvejoja, negalėdama apsispręsti, ką pasirinkti: vytis miniatiū- 
ristę ar klausytis giminaičių audros. 

- Tu pasakei, kad vyksi, Johanai, ir tu privalai, - Marinos 
balsas tylus ir keistai ramus. - Aš užsakiau baržą, kad nuplukdytų 
tave į uostą. Kornelija supakavo tavo daiktus. 

- Ką? Plauksiu po poros savaičių, - atsako Johanas. - Dar 
daug laiko. 

- Jau lapkritis, Johanai! Pagalvok apie visus kepinius ir 
šventes, kuriems reikia cukraus šį sezoną. Plaukti gruodį bus per 
vėlu, o sandėlio drėgmė cukrui neduos nieko gero. 

— O kaipgi kaulus laužanti drėgmė, man liuoksint iš vieno 
laivo į kitą? Tu net neįsivaizduoji įdiržusių delnų monotonijos, 
dėl italų tauškimo kylančio nuovargio, pietų su kardinolais, kurie 
negali šnekėtis apie nieką kita nei savo Toskanos rūmų dydį. 

Marina šniurkšteli. 

- Tu teisus, neįsivaizduoju. Bet, viską įvertinus, būtų išmin- 
tinga tau vykti. 

- Išmintinga? Kodėl? - Johano balse pasigirsta šiltesnės irz- 
lumo gaidelės. - Kokį sąmokslą tu rezgi, kol manęs čia nebūna? 


- Ne sąmokslą, Johanai. Aš tiesiog susidėliosiu padrikas savo 
mintis. Ir Petronela taip pat. 

- Aš pavargau, Marina. Man beveik keturiasdešimt. 

- Bet juk būtent tu užsispyrei jį parduoti užsienyje. O jeigu 
pasirūpintum aplankyti žmonos lovą - tuomet po penkiolikos še- 
šiolikos metų galėtum viską perduoti savo sūnui. Galėtum savo 
senatvę praleisti tavernoje, manau. 

— Ką tu pasakei? Mano sūnui? 

Nelai atrodo, kad pajuto po to ėjusios tylos skonį. Ji stoja 
tarp jų, Johano su Marina kambaryje ir jos už durų, tarsi tanki 
sniego užuolaida, kur žmogus gali žengti ir pranykti. Ji priglau- 
džia skruostą prie medžio ir laukia. Ar savo vyro balse ji išgirdo 
ilgesį, ar tai buvo tik nuostaba? Kiek tiesos buvo Agnesės žo- 
džiuose tą naktį sidabrakalių gildijoje? Negali žinoti ar būtent toks 
Johano požiūris į įpėdinius. „Jeigu viskas gali pasikeisti, - galvoja 
Nela, pirštais brūkšteldama per miniatiūrinį paukštelį kišenėje, - 
tuomet gal tai reiškia ir žmones?“ 

- Marina, - atsidūsta Johanas, nutraukdamas Nelos mintis, 
svajos ištirpsta kaip sniegas. - Tobuli gyvenimai, kuriuos tu no- 
rėtum, kad gyventume, sužymėti ant niekur nevedančių žemė- 
lapių! Po penkiolikos metų aš tikriausiai būsiu negyvas. 

- Och, aš kuo aiškiausiai matau tavo tikslus, broli. Ir tai 
mane labiausiai skaudina. 

- Jei man reikia išvykti, Otas keliaus kartu. 

- Otas mums reikalingas čia, - sako Marina. - Trys mote- 
riškės ir jokio vyro, kad malkų prineštų. Ledas artinasi. 

- Tu nori tvarkyti mano reikalus, bet negali pakelti 
malkos? Tokiu atveju, - Marinai niekaip neatsikirtus, Johanas 
šniurkšteli, - tėra vienintelis kitas pagalbininkas, kurį galėčiau 
pasiimti. 

- Jeigu tu drįsti bent svarstyti... 

Nela įsiveržia į kambarį. Tai pirmas kartas, kai ji mato savo 
vyrą nuo tos akimirkos kabinete, Johanui kylant iš kėdės ir ne- 
rangiai šiūruojant grindimis, jo veide šmėsteli skausmo grimasa. 

- Nela, - klausia jis, - ar tau?.. 

- Kas tai? - pertraukia Nela, rodydama, kur Marina įsi- 
kniaubusi į žemėlapį. 

— De Barbario Venecijos žemėlapis, - atsako ši, spoksodama 
į Nelai už ausies užkištus žiemės žiedelius. 

- Ar tau pasisekė surasti savo papūgėlę? - klausia Johanas. 

Nela suspaudžia ranką kišenėje. 

— Ne. Nepavyko. 

- Ak, - jis nutyla, susimąstęs trina smakrą, atsargiai žiū- 
rėdamas į ją. Pažvelgia į Mariną. - Aš nusprendžiau, kad turiu 
plaukti į Veneciją, susitarti dėl Agnesės cukraus. 

— Veneciją? - pakartoja Nela. - Ar būsi čia per Kalėdas? 

— Negaliu garantuoti. 

— Och, - savo pačios nuostabai, Nela savo balse išgirsta vos 
pastebimą nusivylimo gaidelę. Marina pažvelgia aukštyn. 

— Mes pagalvojom, kad taip bus geriausia, - taria Johanas. 

- Kam? 

- Cukrui, - atsako jis. 


- Visiems, - pataiso Marina. 


Kaip Marina ir planavo, Johanas lipa į VOC baržą prie namų. Ji 
nugabens į uostą, kur jis sės į savo laivą. Stovėdama ant namų 
slenksčio, Nela sudreba ir spaudžia neklusnias rankas prie savęs. 
Ji atkartoja jį, šaltame ore iškėlusi delną, nemojuoja, tiesiog laiko 
jį atsisveikindama. 


- Įsidėjai gėlių į plaukus, - sako jis. 

- Įsidėjau, - ji žiūri į jo saulėje įdegusią odą, žilstelėjusias 
plaukų sruogas ant smilkinių, sidabrinius barzdos ražienų rė- 
žius. - Atkūrimui. 

Atrodo, kad nuo jos žodžių Johanui atima kalbos dovaną, 
ir tą trumpą akimirką Nelai atrodo, kad ji tapo aukštesnė, tarsi 
orumas yra kažkas, ką galima suimti ranka. 

Rezeki išsiveržia iš namo, lojimu išreikšdama savo nepasi- 
tenkinimą, kad ją palieka. 

- Ar turi cukraus pavyzdžius? 

- Mano žodžio užtenka, Marina, - atsako Johanas, išduo- 
damas emociją. 

Kas šis vyras, svarsto Nela, taip sujaudintas mano atsisvei- 
kinimo. 

— Kodėl tu jos nepasiimi kartu? - klausia Marina. 

- Ji tik trukdys, - atsiliepia Johanas. - Saugok ją. 

Nela meldžiasi, kad jie kalbėtų apie šunį. Marina su broliu 
kalba taip šaltai, kad sunku ją suprasti. „Jis juk plaukia - argi ne to 
ji nori? Gal miniatiūristė atsiųs man ką nors, kas padės suprasti šią 
moterį, - galvoja Nela. - Marinos lėlė neduoda jokių užuominų. 
Šįvakar, - taria ji sau, - šįvakar aš nueisiu prie saulės ženklo.“ 

Marina lėtai grįžta vidun, lyg šaltis būtų sukaustęs jos sąna- 
rius. Kornelija atidžiai apžiūrinėja savo laukiančią ponią. Stovė- 
dama šalia Oto, Nela žiūri, kaip, baržai plaukiant Aukso Vingiu, 
mažėja jos vyro figūra. 

- Argi tu nenorėjai vykti į Veneciją? - klausia ji. 

- Jau buvau ten, madam, - atsako Otas, stebėdamas baržos 
sukeltas bangas. - Dožų rūmams užtenka vieno karto. 

- Norėčiau juos pamatyti, - sako Nela. - Jis galėjo pasiimti 
mane. 

Ji pastebi, kaip Otas su Kornelija vėl susižvalgo. Apsigręžę 
eiti namo, visi trys pamato prie kito kanalo posūkio stovintį 

Džeką Filipsą. Nelai apsiverčia viduriai. Džeko rankos kišenėse, 
plaukai, kaip visada, susitaršę, o žvilgsnis įsmeigtas į pranyks- 
tančią Johano baržą. Otas švelniai stumteli Nelą laiptų link, ji pa- 
linksta nuo prisilietimo ir leidžiasi jo vedama, už nugaros dusliai 
dunksteli Kornelijos uždaromos durys. 


*X*++ 


Lauke sutemas pradėjo skleisti žiemos naktis. Dangus - kaip in- 
digo upė, žvaigždės - kaip šviesos, susmaigstytos į šitą sraunią 
srovę. Nela sėdi prie savo lango, ant kelių pasidėjusi miniatiūrinį 
Pibą. „Kur dabar Johanas - ar jis nusisamdys vieną iš tų paslap- 
tingų gondolų, ar grįš į Dožų rūmus? Žinoma, kad taip, - galvoja 
Nela. - Juk tai Johanas.“ Ji pasisuka į savo lėlių namą ir patupdo 
Pibą ant vienos iš aksominių kėdžių. Viskas gali pasikeisti. Ji veja 
tikrojo paukštelio vaizdus iš galvos, jis lengvas grobis vanagams 
ir pelėdoms. Gal miniatiūristė jį išgelbėjo - iš kur kitur atsirado 
šios nukirptos plunksnelės? Mintis, kad ta moteris galėtų pešti ir 
nuskriausti - nepakeliama. 

Laikas išsiaiškinti. Šiuo metu Kalverstrate bus stingdomai 
šalta, galvoja Nela, vilkdamasi savo kelioninį apsiaustą. Ir kas 
žino, kiek užtruks įtikinti miniatiūristę išeiti laukan? 

Ji užkabina mažytį miniatiūristės atsiųstą auksinį raktelį sa- 
vajai lėlei ant kaklo ir pasodina ją ant tikrosios lovatiesės. 

- Aš visai nebijau, - garsiai ištaria ji, pasisukdama, kad pa- 
matytų trumpą blyksnį ant mažyčio lėlės raktikaulio. Tačiau jai 
niekaip nepavyksta atsikratyti minties, kad šis gestas yra vienin- 
telis dalykas, laiduojantis saugų jos sugrįžimą. 

Nela per savo gyvenimą nebuvo išėjusi laukan sutemus. 
Asendelfte ji galėtų sutikti tik į vištidę besibraunančią užklydusią 
lapę. Amsterdamo lapės gali būti visai kitokios. Tyliai atidariusi 

duris, ji įkvepia malonaus levandų kvapo, su garais pasklidusio 
ore. Visas namas tylus, išskyrus iš koridoriaus galo sklindantį 
vandens teškenimą. Atrodo, kad Marina, savo paslaptis sauganti 
kaip ginklus, vilkinti sabalenos apatinius, bet valganti seną silkę, 
nusprendė vidurnaktį pagulėti vonioje. 

Kad ir dieną, vonios procedūros yra prabanga, ir tokie nak- 
tiniai malonumai Nelai kelia nuostabą. Nepajėgdama atsispirti, ji 
tyliai nusėlina koridoriumi ir pasižiūri pro rakto skylutę. 

Marina atsukusi nugarą, užstoja vonią, užimančią beveik 
visą laisvą vietą mažutėliame jos kambaryje. Kas ją ten pastatė ir 
iki pat kraštų pripylė karšto vandens - jau tikrai ne pati Marina. 
Jos moša ne tokia liekna, kaip Nelai atrodė. Iš nugaros matyti mė- 
singos šlaunys ir sėdmenys, paprastai paslėpti po sijonu. Marinos 
rūbai visad aukščiau jos, jie pasako pasauliui, kuo ji nori būti. 

Tačiau be rūbų Marina yra visai kita būtybė, jos oda išblyš- 
kusi, galūnės ilgos. Kai ji pasilenkia patikrinti vandens tempera- 
tūros, Nela mato, kad krūtys nemažos. Ji tikriausiai jas suspaudžia 
vienu iš tų negailestingų korsetų. Jos pilnesnės ir apvalesnės, tarsi 
priklausytų kam nors kitam. Vien mintis, kad čia Marinos kūnas, 
keistai išmuša iš vėžių. 

Marina įkelia vieną koją į varinę vonią, tada kitą, lėtai, tarsi 
jai skaudėtų, įslysta vidun. Ji atlošia galvą, užsimerkia, kūnas pa- 
nyra po vandeniu. Ji išlieka po vandeniu keletą sekundžių, prieš 
išnerdama, kad įkvėptų, regis, įsispiria į vonios kraštą. Vandens 
paviršiuje sūkuriuoja džiovintų levandų žiedai, Marina trina savo 
odą, kol ši parausta. 

Šlapios garbanos aplink kaklą atrodo mergaitiškai ir labai 
pažeidžiamai. Lentynoje priešais ją, šalia knygų ir gyvūnų kau- 
kolių, Nela pastebi dubenėlį su lyg deimantai žvakių šviesoje spin- 
dinčiais cukruotais riešutais. Ji neprisimena, kad bent kartą būtų 


mačiusi, kad Marina viešai suvalgytų obuolio gabaliuką tešloje, 


190 


vaflį ar bandelę - nieko išskyrus Agnesės cukrų, kurį ji vos ga- 
lėjo nuryti. Ar Marina juos nukniaukė iš virtuvės, ar Kornelija 
nutuokia apie slaptą savo ponios silpnybę? 

„Tai taip panašu į tave, Marina, - galvoja Nela, - savo kam- 
baryje slėpti cukruotus riešutus ir kritikuoti mane už tai, kad 
mėgstu marcipanus.“ 

— Ką tu padarei? - staiga garsiai paklausia Marina. - Ką, po 
galais, tu padarei? 

Atrodo, kad Marina laukia, žiūrėdama į niekur, iš kur nepa- 
sigirsta joks atsakymas. Nela ir toliau žiūri pro rakto skylutę, bijo- 
dama, kad jos kelioninio apsiausto klostės čeža per garsiai. Po kurio 
laiko Marina sunkiai išlipa iš vonios ir lėtai šluostosi kiekvieną koją 
ir ranką. Kaip ta, kuri lesa it paukštis ir visam pasauliui teigia, kad 
draudžia saldumynų malonumus, ji atrodo gerai pavalgiusi. Apsi- 
vilkusi ilgus drobinius baltinius, Marina atsisėda ant savo lovos kai- 
rėje nuo vonios ir įsmeigia žvilgsnį į savo knygų nugarėles. 

Nela negali atplėšti akių. Dingo jos mošos - tobulos - si- 
jonai, juodi baltiniai, balti galvos juostų nimbai. Dabar Nela žino, 
kas po visu tuo slepiasi, ji matė savo akimis. Marina ištiesia ranką 
ir iš vienos knygos ištraukia lapą popieriaus. Nela įsitikinusi, kad 
tai meilės laiškelis - ir štai Marina jį plėšo į mažyčius skutelius, 
kol visai nelieka popieriaus, tik vonios paviršiuje plaukiojantys 
balti žiedlapiai. Tada susiima rankomis galvą ir pradeda raudoti. 

Marinos raudoms užliejus ausis, Nela pagalvoja, kad, ma- 
tydama ją tokią, turėtų pasijusti dar galingesnė. Bet ir dabar ji 
išsisuka. Kaip ir meilės idėja, Marina gražiausia, kai ją vejiesi - 
štai taip pagauta, ji tik dar labiau nesuvokiama. „Kažin koks būtų 
jausmas, - spėlioja Nela, - jei Marina ja pasitikėtų, pasidalyti 
skausmu ir jį sunaikinti?“ 

Staiga nuliūdusi, Nela nusigręžia. To niekada nebus. Joje 
pulsuoja nuogas akimirkos artumas, užgniaužiantis troškimą 

išeiti į tamsą ir šalti. „Rytoj“, - taria sau Nela. O dabar ji nukels 
mažesniąją save, padabintą auksiniu rakteliu, nuo lovos ir padės 
atgal į lėlių namelį. 

Nelai tvirčiau susisupus į apsiaustą ir pajudėjus savo kam- 
bario link, laiptų viršuje sujuda šešėlis. Galinė pėdos dalis, pa- 
keltas kulnas, vėl pranyksta tamsoje. 

Jaunuolis ant ledo 


Į Herengrachto paviršių išplaukė kūnas, vyras be rankų ir kojų, tik 
torsas su galva. Marina, pasislėpusi už laukujų durų, stebėjo, kaip 
vyrams reikėjo iškirsti ledą, kad jį ištrauktų. Kanalas yra metų 
trukmės sąvartynas ir, jam pradėjus šalti, visi nešvarūs reikalai 
iškyla į paviršių detaliai miestiečių apžiūrai. Johano nėra jau antrą 
savaitę, o ledui tvirtėjant, į paviršių išplaukia ir kur kas labiau 
kasdieniški dalykai: sulūžę baldai, naktipuodžiai, dešimt kačiukų 
siaurame, gailestį keliančiame rate. Nela įsivaizduoja, kaip juos at- 
šildo ir žiūri, kaip jie atgyja, jų patirtos kančios lieka sapnu. Parei- 
gūnams tarsi atpjautą užpakalinę koją nešant vyro kūną, Marina 
spėja, kad ši žmogžudystė niekad nebus išaiškinta. 

- Šitie darbai daromi tamsoje, kad ten ir pasiliktų, - sako 
ji. Nelai atrodo, kad ji vėl užuodžia levandas iš Marinos vonios. 
Marina atrodo išsiblaškiusi, žiūri pro langus, vaikštinėja po kam- 
barius. 

Viena savo kambaryje, susipusi į du šalius, Nela rankose 
laiko Džeko Filipso lėlę. Fizinis Džeko elastingumas ir odinis 
paltas padaryti nuostabiai. Nela švelniai pešteli jam plaukus, spė- 
liodama, ar jis, kad ir kur jis būtų, gali pajusti skausmą ant kau- 
kolės. Atrodo įmanoma. „Tikiuosi, kad taip, — galvoja Nela. Ja 
plūsteli galios pojūtis ir noras ką nors sunaikinti. Atsispyrusi šiam 
troškimui, tačiau pažvalėjusi, ji padeda figūrėlę į lėlių namo viršų, 
kur jis nusvyra į vieną pusę. 


193 


Lauke guvūs gatvės berniūkščiai čiužinėja pačiūžomis ant 
užšalusio kanalo, lengvi jų kūneliai nekelia jokios grėsmės švie- 
žiam ledo luobui. Jie Nelai primena Karelą, slystantį, čiuožiantį ir 
krykštaujantį iš džiaugsmo. Atidariusi laukujes duris, Nela girdi, 
kaip jie šūkauja vienas kitam: 

- Kristofeli! Danieli! Piteri! 

Nela išeina laukan, danguje instinktyviai ieškodama mylimo 
žalio blyksnio, tačiau ten nieko nėra. 

Vienas iš čiužinėtojų - aklas berniūkštis, apvogęs silkių par- 
davėją pirmą Nelos atvykimo dieną. Kiti jį vadina Bertu. Atrodo, 
kad Bertas minta pusbadžiu, bet panašu, kad jis bent jau džiau- 
giasi čiuožimo suteiktu mirties nuosprendžio atidėjimu, besisu- 
kiodamas su savo draugais. Nelą stebina, kaip jis čiuožia: taip pat 
greitai kaip ir kiti, vieną ranką ištiesęs į priekį, pasiruošęs griūti. 
Ant slidaus ledo visi vienodai lygūs. Jis čiuožia tolyn, nesibai- 
giančiu užšalusios šviesos srautu. 


Kiekvieną kartą, kai Nela ketina eiti į Kalverstratą, Marina suranda 
jai kokios nors veiklos. Nuo tada, kai jai pristatė lėles ir miniatiū- 
rinį Pibą, Nela daugiau nieko negavo ir pradeda nekantrauti. Atėjus 
gruodžiui, Johano nėra jau dvi savaites, ir ji pareiškia, kad turi eiti ir 
nupirkti savo šeimai kalėdines dovanas. Ji vaikšto apsipirkinėdama 
Amsterdamo gatvėmis, išrenka milanietišką šmaikštį Karelui ir ki- 
niško porceliano piramidinę gėlių vazą mamai, daiktus, turinčius 
parodyti neva sėkmingą pirklio žmonos gyvenimą. O Bandelių gat- 
vėje, su Kornelija ieškodama skaniausio imbierinio meduolio sesei, 
ji nuolat dairosi šviesių plaukų kupetos, šaltų ir stebinčių akių. Nelai 
beveik norisi, kad ją šnipinėtų. Tai priverstų ją vėl pasijusti gyvą. 

Jai norisi eiti į Kalverstratą, tačiau Kornelija, pasakiusi, kad 
Arabela nusipelno geriausio Amsterdamo kepinio, viską patvarko 
taip, kad jos atsiduria Arno Makvredės krautuvėje. 

- Imbierinius meduolius uždraudė, - liūdnu veidu sako 
Hana. - Bent jau žmonių formos. Maniau, kad Arno padės kiau- 
šinį, toks piktas jis atrodė. Turėjome sudaužyti ištisas šeimas ir 
parduoti kaip trupinius. 

— Ką? Kodėl? 

- Burmistrai, - atsako ji, tarsi tai viską paaiškintų. Korneliją 
supurto drebulys. 

Arno patvirtina, kad vyrų ir moterų, berniukų ir mergaičių 
formelės uždraustos, kartu su lėlių pardavėjų kioskais Vijzeldame. 
Priežastis kažkuo susijusi su katalikais, sako jis. Stabai ir neap- 
čiuopiamo svarba prieš realų. 

- Lėlės juokingos, - šniurkšteli Kornelija. 

- Bet tai nereiškia, kad bažnyčia teisi, - sako Arno. - Pa- 
galvok apie kaštus. 

- Mums tereikia juos kepti šunų formos, - sako nuolat ką 
nors sugalvojanti Hana. 


Vietoj imbierinio meduolio Nela Arabelai nuperka knygą su 
vabzdžių graviūromis. Ji tikra, kad sesuo mieliau rinktųsi geriau- 
sius Arno sausainius, bet Nelai atrodo, kad geriau Arabelai gauti 
knygą ir šio to išmokti. „Dar rugpjūtį tu nė nebūtum apie tai pa- 
galvojusi, - taria ji sau. Ji jaučiausi smarkiai pakeista, tarsi kas 
būtų su ja dirbęs ir ji būtų tai įtakai pasidavusi. 

Namuose Marina įvertina šmaikštį. 

- Kiek tai kainavo? Juk jis dar vaikas. 

- Čia kaip Johanas pasielgė su mano lėlių namu, - atkerta 
Nela, apsvaigusi nuo savo pirkinių, jausdamasi galinga ir tur- 
tinga. - Aš tik seku jo pėdomis. 


Trečią Johano išvykimo savaitę nuo kiekvienos staktos, nuo kiek- 
vienos palangės, netgi nuo voratinklių tarsi mažytės krištolinės 

adatos nukara varvekliai. Visi keturi pabunda sušalę ir eina mie- 
goti drebėdami. Nela trokšta pavasario, žydėjimo, arimų kvapo, 
naujų gyvulių, ryškaus salsvo ėriukų vilnos kvapo. Ji laukia, kol 
prie durų atsiras kas nors iš miniatiūristės, tačiau veltui. Prisi- 
minusi Haną sakius, kad burmistrai uždraudė lėles Kalėdoms, ji 
pradeda spėlioti, ar miniatiūristė apskritai jai dar ką nors atsiųs. 

Sugrįžusi į savo kambarį, ji randa Mariną, besirausiančią 
lėlių name. Nesitikėjusi ją čia išvysti, Nela nuskuba artyn ir už- 
traukia užuolaidas. 

- Tu nepaprašei leidimo užeiti! 

— Ne, neprašiau, - atsako Marina. - Man buvo smalsu, kas 
tai per jausmas, - ji kažką turi rankoje ir atrodo susijaudinusi. - 
Petronela, ar tu kam nors pasakojai apie mus? 

„Prašau, Dieve, - galvoja Nela. - Kad tik ji nebūtų radusi 
savo lėlės.“ Marina atgniaužia savo delną, o ten gražus, kaip tikras, 
guli Džekas Filipsas. 

- Ką tu bandai mums padaryti? 

— Marina... 

- Aš dar galiu suprasti ribotą baldų ir šunų panašumą. Bet 
Džeko Filipso figūrėlė? 

Didžiausiai Nelos nuostabai, Marina atidaro langą ir išmeta 
Džeką pro jį. Ji nubėga prie lango rėmo, kad matytų jo krytį. Jis 
nusileidžia pačiame užšalusio kanalo viduryje ir įstringa baltoje 
masėje. 

- Tau nereikėjo to daryti, Marina, - sako ji. - Tau tikrai ne- 
reikėjo. 

- Nežaisk su ugnimi, Petronela, - atkerta Marina. 

„Tą pat galėčiau pasakyti tau“, - galvoja Nela, su gailesčiu 
žiūrėdama į įstrigusią lėlę. 

- Čia mano lėlių namas, ne tavo, - Marinai uždarius miega- 
mojo duris, šūkteli ji. 

Džekas lieka ant ledo. Nela bando įkalbėti Rezeki, kad ši parneštų 
savo nasruose, bet šuo pašiaušia keterą ir urzgia, ją pamačiusi. 
Nela nori pati pereiti kanalą, bet ji nėra tokia lengva kaip Bertas ir 
kiti berniūkščiai, o jų nepaprašysi, nes jie jau pradingo. Ji įsivaiz- 
duoja save įlūžtančią ir skęstančią, vien tam, kad išsaugotų lėlę - 
privalo išsaugoti, nors ir nesupranta kodėl. Atrodo, kad saugiausia 
Džeką laikyti kuo arčiau lėlių namo, kur ji pati gali jį prižiūrėti. 
Nela nenoromis grįžta namo, mintyse keikdama Mariną. 

Tą naktį Nela užmiega neramiu miegu, mintyse sukasi žo- 
džiai iš Marinos suplėšyto meilės laiškelio. Juos taria Džekas, 
jo angliškas akcentas daužosi į žodžius kaip luotas į neramias 
bangas. Tu esi saulės šviesa, įspindusi pro mano langą, kurioje aš 
stoviu ir šildausi. Vieno prisilietimo užtenka tūkstančiui valandų. 
Džekas bėga Nelos minčių koridoriais, šlapias nuo ižo, ant garba- 
notos galvos užsimovęs vieną iš Marinos gyvūnų kaukolių. Nela 
krūptelėjusi pabunda, jos sapnas toks gyvas, kad jį įsitikinusi, jog 
Džekas yra jos kambario kampe. 

Kitą rytą yra Šv. Mikalojaus diena, gruodžio šeštoji. Nelai 
atitraukus užuolaidas ir pažvelgus žemyn, jos kvapas sustingsta 
gerklėje. Džeko lėlė sėdi atsirėmusi į jų durų staktą, gerdama šaltą 
šviesą. 


Maištininkė 


Kai Nela slapčia išsprūsta, kad pasiimtų sušalusią lėlę nuo viršu- 
tinio laiptelio, gatvėje dar tuščia. Virš ledo tarsi iškvėptas oras sū- 
kuriuoja ūkanos. 

- Kur visi? - klausia ji per pusryčius, Džeką paslėpusi kiše- 
nėje. Marina, rafinuotai darinėdama silkę, nieko neatsako. 

- Burmistrams ir vėl pavyko, - vangiai ištaria Otas, neš- 
damas Nelai padėklą, ant kurio guli herenbrood ir geltonas gaudos 
diskas. Jo pasibodėjimas valstybės biurokratija skamba beveik pa- 
Žįstamai, beveik kaip Johano. 

Marina atsitraukia nuo silkės ir, pamėlusiais pirštais laiky- 
dama šaukštą, pradeda maišyti dubenį su kompotu. Ji vis maišo ir 
maišo, žiūrėdama į blizgančias išmirkusias slyvas. 

- Buvo viešai pranešta, kad lėlės ir žmonių pavidalo figūrėlės 
draudžiamos, - taria ji. Nela jaučia prie kojos sušalusią Džeko lėlę, 
nuo kurios ant vilnos formuojasi tamsus, drėgnas ratas. - Katali- 
kybė, - tęsia Marina. - Stabmeldystė. Šlykštus bandymas sugauti 
žmogaus sielą. 

- Skamba taip, lyg tu jų bijotum, - sako Nela. - Lyg gal- 
votum, kad jos gali atgyti. 

- Na, niekad negali žinoti, - abejoja Kornelija. Ji, kaip ir 
kitos dvi moterys, susisupusi į kelis drabužių sluoksnius, tvirtai 
apsivyniojusi savosiomis Harlemo skaromis. 

- Nenusikalbėk, - rėžia Marina. Nela įsivaizduoja mažyčius 
cukraus trupinėlius, prilipusius prie savo mošos lūpų kampučio, 
šiai verkiant dar vienoje vonioje. Slapta vilkėdama kailiais, slapčia 
valgydama cukruotus riešutus, gindama savo nedorą brolį, Ma- 
rina gyvena dvigubame pasaulyje. Kieno baimė iš tikrųjų yra tas 
nemirtingas viešas padorumas - Dievo ar savęs pačios? Kas plaka 
jos kruopščiai saugomoje širdyje? 

Pro plyšius valgomojo sienose švilpia šaltas oras. Namuose 
atrodo šalčiau - tarsi iš nakties pritekėjęs oras nebūtų susi- 
maišęs. 

- Ugnis uždegta, - taria Nela, - tačiau nesijaučia nė men- 
kiausio skirtumo. Ar jūs tai pastebėjote? 

- Tai dėl to, kad mūsų atsargos sumenko, - atsako Otas. 

—- Mums nepakenks pajusti šaltį, - atsiliepia Marina. 

- Bet kodėl kiekviena patirtis turi būti kankinanti, Marina? - 
klausia Nela. 

Visi atsigręžia į Mariną. 

— Kančioje mes atrandame tikruosius save, - sako ji. 


Su Džeku kišenėje Nela nuseka paskui Korneliją į darbinės vir- 
tuvės šilumą. Kornelija patarškina slyvų kompoto stiklainį ir, išsi- 
traukusi kočėlą, imasi tešlos pyragui. Ateina Otas, pasiima šluostę 
ir pasiruošia blizginti galybę prie virtuvės durų surikiuotų pava- 
sarinių Johano batų. 

- Otai, gal tu nukniauktum šiek tiek durpių iš mansardos? 
Madam Marina nesupras, - Otas išsiblaškęs linkteli. - Ji mėgsta 
nepriteklių, bet visi mes iš prigimties esam linkę į malonumus, - 
mesteli Kornelija. - Galiu lažintis iš visų savo keptuvių, kad, užsi- 
dariusios duris, moterys kimš imbierinius žmogeliukus, nesvarbu, 
ką sakytų burmistrai. 


- Arba vyrai kramsnos savo žmonas, - priduria Nela. Jos 
pokštas sunkus ir nesuprastas pakimba ore. Būdama ta, kurios 
niekad nekramsnos, Nela nurausta iš gėdos. Kad atitrauktų savo 
mintis, ji įsivaizduoja už svetimų durų vykstančias džiaugsmingas 
scenas, skirtingai nei čia. Šventės persikėlė vidun - namai išpuošti 
popierinėmis girliandomis ir kėnio šakelėmis, kvepia ką tik iš 
krosnies ištrauktos bandelės, skamba juokas ir karšto vyno kan- 
deeliai. Šiandien, šv. Mikalojaus, vaikų ir jūreivių globėjo dieną, 
tai vyksta visame mieste, visi švenčia slapto nepaklusnumo karna- 
vale. Sinterklasas yra jų. Kartu su apsirijimu ir kalte. 

Dabar sunku įsivaizduoti, kaip Trys Karaliai keliauja per 
įkaitusią dykumą pasveikinti tuoj gimsiančio Kristaus. Nela nori 
atidaryti langus ir duris, kad vidun patektų apsireiškimo dvasia. 
Atviras langas padeda išlaikyti atviras mintis. 

- Tuoj Kalėdos, - sako Kornelija, - o tada - Trys Karaliai, - 
jos balse pasigirsta palaima. 

- Kuo ypatingi Trys Karaliai? 

- Senjoras leidžia Tučiui ir man apsirengti kaip ponams ir 
valgyti prie jo stalo. Tądien nereikia dirbti jokių namų ruošos 
darbų. Žinoma, - priduria Kornelija, - aš turiu pagaminti maistą. 
Madam Marina neleidžia, kad viskas nueitų taip toli. 

- Žinoma ne. 

- Aš iškepsiu Karaliaus pyragą, - sako Kornelija. - Tešloje 
paslėpsiu monetą. Kam ji klius, tas tądien bus karaliumi. 

Otas nusijuokia, jo balse girdėti kartėlis. Tai priverčia Nelą 
pasukti galvą, nes nuskamba, lyg būtų ne jis. Ir kai ji pažvelgia į jį, 
jis nesutinka jos žvilgsnio. 

- Šitai atėjo tau, - taria Marina, nusileisdama virtuvės laip- 
tais. 

Nelai suspurda širdis, pagalvojus, kad kažkas naujo atke- 
liavo nuo miniatiūristės, tačiau, net neatplėšus laiško, vien nuo 

rašysenos ant voko, ją užlieja melancholijos banga. Tai vingri 
jos motinos rašysena, kviečianti dukrą su žentu praleisti dalį 
švenčių Asendelfte. Karelas tavęs pasiilgo. Kilpos ir linijos Nelai 
su skausmu primena gyvenimą, kuris jai daugiau nebeegzistuoja. 

— Ar tu išvyksi? - klausia Marina. 

Jos klausime pasigirdęs prašymas nustebina. Per šias tris 
savaites Marinai kažkas atsitiko, ir, nepaisant visų pykčio pro- 
trūkių, ji tapo kažkokia pažeidžiama. „Atrodo, ji iš tikrųjų nori, 
kad pasilikčiau, - galvoja Nela, - ir kaipgi man reikėtų ištverti tą 
sugrįžimą, kai bengališko šilko suknia slepia plokščią pilvą, kai 
negali pasigirti augančiu vaiku, kai mano santuoka - tik menama 
pergalė? Johanas be jokio bruzdėjimo galėtų atlikti mylinčio vyro 
vaidmenį. Jis tik pasidaro pernelyg neatsargus, kai reikia susilai- 
kyti nuo sąmojų. Bet man tai nepavyktų - man viskas išslystų iš 
rankų, vos tik išvydus viltingą motinos veidą.“ 

- Ne, - atsako ji. - Man atrodo, kad bus geriausia, jei liksiu 
čia. Tik nusiųsiu dovanas, kurias nupirkau. Mes nuvyksime ki- 
tąmet. 

- Galėtume iškelti puotą, - pasiūlo Marina. 

- Be silkės? 

- Visiškai jokios silkės. 

Abiejų moterų pasižadėjimai sklando ore kaip drugiai, pri- 
pildydami orą naujos energijos. 


Nela sumišusiais jausmais grąžina Džeką į lėlių namą. Vis dar at- 
rodo, kad bus geriausia, jeigu jis liks ten, kur ji gali užmesti akį, 
nors jo buvimas ir erzina. Vėliau vakare keli uždrausti muzikantai 
nusprendžia surizikuoti dėl pinigų padainuoti lauke, ir Nela per- 
sisveria per holo langą, kad išgirstų tylų jų dainavimą. Aplinkui 
sukiojasi Otas su Kornelija, tuo pat metu norėdami pamatyti mu- 
zikantus ir bijodami, ką pasakys Marina. 

- Gali pasirodyti šv. Jurgio gvardiečiai, - sako Kornelija. - 
Turėtumėt pamatyti jų kardus. Jie patruliuoja, kad gatvėse būtų 
ramu, bet čia gali būti kraujo. 

- Sulaužytų smuikų? Nekantrauju pamatyti, - erzina Nela. 

Kornelija nusijuokia. 

- Pasakėt kaip senjoras. 

Marina sako, kad Nelai reikia uždaryti langą ir užtraukti 
užuolaidas. 

- Žmonės tave pamatys persisvėrusią per langą kaip kokią 
skalbėją ar dar blogiau, - šnypščia ji, Kornelijai skuodžiant šalin. 
Nelai už nugaros ji nuskuba į neapšviesto holo tamsą, tačiau Nelai 
ir toliau klausantis muzikos, tą patį daro ir kiek tolėliau stovintis 
Otas. 

Fleitininkas užgroja greičiau, būgnininkas į ištemptą kiaulės 
odą muša svaigų ir įkyrų ritmą, atkartojantį Nelos širdies plakimą. 
Otas sakė, kad jai nederėtų spardyti širšių lizdo, tačiau dalis jos 
visad išliks kaimo mergaite. Ji galvoja apie viršuj paliktą Džeką - 
apie visus juos, sukaišiotus į tuos mažyčius kambarėlius, laukian- 
čius kas nutiks. „Ne, - nusprendžia Nela. - Aš nebijau nieko, ga- 
linčio įgelti.“ 


Karščiuojanti lapė 


Kitą rytą, muzikinio maišto ir sprendimo pasilikti Kalėdoms at- 
gaivinta, Nela ketina apsilankyti Kalverstrate, kišenėje turėdama 
kol kas ilgiausią laišką miniatiūristei. 


Brangi ponia (žinau, kad jūs ponia - jūsų kaimynai mėgsta 
kalbėti), 

dėkoju už aštuonias lėles ir mano papūgėlės miniatiūrą. 
Esu tikra, kad tai jūs buvote ant Herengrachto tilto ir 
stebėjote mano neviltį, kai aš suvokiau, jog netekau 
paskutinio su vaikyste siejusio ryšio. Ar mano mažojo 
paukštelio sugrįžimas yra bandymas paguosti, ar griežta 
pamoka? 

Ar jūs žinote, ką padarė jūsų išnešiotojas, kiek nelaimių 
jis sukėlė? Spėju, kad būtent jūs sugrąžinote anglo figūrėlę 
prie mūsų slenksčio - kad ir kas jūs būtumėt: garbinga 
amatininkė ar šiaip įkyruolė. Prašau atleisti, kad jūsų 
nuostabus darbas buvo numestas ant ledo, bet jūsų ketinimai 
išlieka paslaptyje ir priverčia kai kuriuos žmones nervintis. 

Jie man sako, kad burmistrai uždraudė bet kokius 
žmogaus atvaizdus. Man įdomu, ar jūs bijote jų pykčio - 
jūsų kuriami pasauliai, jūsų maži stabukai įlindo į mano 
mintis ir ketina ten pasilikti. Jau kuris laikas nieko man 
neatsiuntėte, ir nors tiesa, kad man neramu dėl to, ką jūs 

galėtumėt atsiųsti, tačiau kur kas didesnį rūpestį kelia tai, 
kad jūs visai liausitės. 

Tikiuosi, kad man vis dar galima prašyti miniatiūrų, 
ar ne? Todėl maloniai prašau man pagaminti verkeerspelio, 
mano mėgstamiausio strategijos ir sėkmės žaidimo, lentą. 
Kalėdoms negrįšiu į savo vaikystės namus, ir mano gyvenime 
trūksta tokių pramogų. Todėl prašau, nudžiuginkite mane 
sumažinta versija. 

Vieną dieną mes susitiksim, jūs ir aš. Aš primygtinai 
to reikalauju. Esu visiškai tikra, kad taip ir nutiks. Jaučiuosi 
taip, tarsi jūs būtumėt ryški žvaigždė, rodanti man kelią, 
bet mano viltis temdo baimė, kad jūsų šviesa negera. Aš 
nenurimsiu, kol nesužinosiu apie jus daugiau, o kol kas 
rašytinės žinutės turės pakakti, kad būtų aiškiau. 

Įdedu dar vieną vekselį, penkiems šimtams guldenų. 
Tikiuosi, kad jis taps alyva, sutepsiančia užsispyrusius jūsų 
durų vyrius. 

Dėkinga ir nekantraujanti 


Nela pasirašo laišką: Petronela Brant. 


Ji pažvelgia pro langą ir gėrisi balta ledo juosta. Toks apšerkšnijęs 


miestas - labai gražus, oras skaidrus, plytos raudonesnės, o dažyti 


langų rėmai panašūs į švarias akis. Savo pačios nuostabai, ji pa- 


mato palei kanalą skubantį Otą. Tai žadina jos smalsumą, praleis- 


dama pusryčius ir neužsivilkusi apsiausto, ji įsikiša laišką kišenėn, 


nepastebėta išslysta iš namų ir greitai nuseka paskui jį. 


Otas kerta Užtvankos aikštę už stūksančio naujojo Rotušės 


pastato, kuriame dirba Fransas Mermansas, gal netgi dabar. „Par- 


duok jo žmonos cukrų, Johanai“, - galvoja Nela, siųsdama jam tylią 


žinutę, ir nuskuba smėliu nubarstytais grindinio akmenimis tolyn. 

Ji vėl prisimena Mariną, vonioje retoriškai klausiančią „Ką tu pa- 
darei?“ Būtų geriau, jeigu jų gyvenimuose išvis nebūtų Mermansų. 

Po Šventojo Mikalojaus dienos susilaikymo, atrodo, kad 
žmonės nori atsigriebti. Saulė aukštai, tarp spindinčių stogų di- 
dingai skamba Senosios bažnyčios varpai. Keturi aukšti varpai 
griaudi į dangų, skelbdami artėjantį Kūdikėlio Jėzaus gimimą, 
o pro jų klegesį prasimuša vienas žemas varpas - Dievo balsas, 
gilus, tikras ir ilgas. Atrodo, kad dėl piliečių paklusnumo, kažkur 
groja muzika. 

Ore justi kepamos mėsos kvapas, o Otas praeina pro pala- 
pinę su karštu vynu, kuri skandalingai iškilo priešais paradinį 
bažnyčios įėjimą. Pastorius Pelikornas veja vyno pirklius šalin, o 
amsterdamiečiai ilgesingai žvalgosi į nuo dubenų su karštu vynu 
svorio linkstančius stalus. 

- Ankštesnė už paršelio subinę, - burbteli vienas vyras. - 
Gildija viską sutvarkė, burmistrai davė leidimą! 

-— Dievas aukščiau gildijų, mano drauge, - nutaisęs dievobai- 
mingą balsą atsako jo bičiulis. 

— Pelikornas nori, kad būtent taip ir galvotume. 

- Pralinksmėk. Žiūrėk, - sako antrasis, praskleisdamas ap- 
siaustą ir parodydamas du bokalus su garuojančiu raudonu 
skysčiu. - Šitame netgi yra gabaliukas apelsino. 

Jie nuskuba į ne tokią sveikatai draugišką aplinką, ir Nela 
pasidžiaugia, kad jiems pavyko išsisukti, dar daugiau džiaugsmo 
jai suteikia faktas, kad jie nesustojo išsižioję pavėpsoti į Otą. Peli- 
kornas įsmeigia žvilgsnį į ją, tačiau ji apsimeta nepastebėjusi. 

Otas, nuleidęs galvą, įeina į Senąją bažnyčią. Įžengus vidun, 
Nelą nupurto drebulys, atrodo, kad bažnyčios viduje šalčiau nei 
lauke. Nors jai ir reikėtų sekti Otą, ji negali susilaikyti nesidai- 
riusi aplink, ieškodama ryškių šviesių plaukų, auksinio švyturio 
paprastame rudame su baltu bažnyčios interjere. Ji paliečia laišką 

savo kišenėje. Argi šiuo šventiniu laikotarpiu miniatiūristė ne- 
galėtų čia dar kartą apsilankyti - prisiminti Norvegijoje likusią 
šeimą, pasimelsti už burmistrų gailestingumą. Nelos vaizduotės 
verpalai pradeda suktis, siuvinėdami pokalbius, o jų skiautes len- 
gvai susiuva kartu. Kas tu esi, kodėl tu esi, ko tu nori? Problema 
ta, kad, jei eini tiesiai pas miniatiūristę, ji pradingsta. Bet daž- 
niausiai ji ten, žiūri ir laukia. Nela spėlioja, kuri iš jų yra medžio- 
tojas, o kuri grobis. 

Jos akys seka Otą. Klauptai aplink sakyklą daugiausia tušti, 
išskyrus kelis žmones šen bei ten, kurie, atrodo, neturi kur dau- 
giau nueiti. Žinoma, paprastai mišios būna bendruomeninės, 
žmonės padaro viską, kad maldos metu kiti juos matytų, tarsi nuo 
to jų malda pasidarys tyresnė. Otas atsisėda, o Nela, jo nepaste- 
bėta, apeina jį ir atsistoja, kad galėtų stebėti iš už kolonos. 

Jo lūpos karštligiškai juda. Tai nėra romi malda - tai beveik 
pamišimas. Stebina, kad Otas čia yra vienas - kas tokio svarbaus 
galėjo jį atginti į Dievo namus, žinant, kas jis toks ir kas gali nu- 
tikti? Nela mato grąžomas jo rankas, paniką išduodančią kūno 
kalbą. Kažkas ją sulaiko nuo noro prieiti artyn. Būtų neteisinga 
pertraukti ką nors, esantį tokios būsenos. 

Nela dreba, jos žvilgsnis šokinėja nuo klauptų ant baltų 
sienų, tada ant lubų, ištapytų senovinėmis katalikų freskomis. Jai 
taip norisi, kad pasirodytų miniatiūristė. Galbūt ji ir dabar čia sle- 
piasi, stebėdama juos abu? 

Jai už nugaros pradeda groti vargonai, jų gaudesys supurto 
Nelą iki pat sielos gelmių. Ji nemėgsta griausmingų vargonų, mie- 
liau renkasi lengvesnį liutnios pešiojimą ar aukštą fleitos lengvumą. 
Katė, įsmukusi vidun, ieškodama prieglobsčio nuo šalčio, sėlina 
antkapiais, kiekvienas kailio plaukelis pasišiaušęs. Otas pažvelgia 
viršun, ir Nela susigūžia už kolonos. Nuo vargonų griausmo ji del- 
nais užsispaudžia ausis ir užsimerkia, ją apima svaigulys. 

Ranka paliečia jos rankovę. Nela, nedrįsdama pasižiūrėti, 
užsimerkia dar smarkiau. Ar čia toji akimirka, ar čia ta moteris - 
ji atėjo? 

— Madam Brant? - ištaria balsas. 

Nela atsimerkia. Prieš ją stovi Agnesė Mermans. Ji atrodo 
dar lieknesnė nei praėjusį kartą, neišvaizdus jos veidas tarp triušio 
ir lapės kailių šviečia baltai. Jos gniaužtai nepaleidžia Nelos ran- 
kovės. 

—- Madam Brant? - pakartoja ji. - Ar jums viskas gerai? Jūs 
net be apsiausto. Akimirką pamaniau, kad ant jūsų nusileido 
Šventoji Dvasia. 

—- Madam Mermans. Aš atėjau pasimelsti. 

Agnesė įsikabina Nelai į parankę. 

- O gal užmesti akį į savo laukinį? - sušnabžda ji, pasislink- 
dama tarp kolonų, kur sėdi Otas. - Labai išmintinga. Atsarga 
gėdos nedaro, Nela. Kas jam atsitiko, jis atrodo toks išsiblaškęs? — 
Agnesė išleidžia sausą „cha“. - Eime, - sako ji, užmesdama vieną 
lapės kailį ant Nelos ir pernelyg tvirtai suverždama. Nela vėl už- 
uodžia tą vaisinę pomadą. Kailis yra šlapiai šaltas. 

- Nematėme Marinos bažnyčioje, - pasako Agnesė, pataisy- 
dama kailį Nelai prie kaklo. Atrodo, kad ji negali ramiai nulaikyti 
savo pirštų, Nela pastebi, kokie balti jie atrodo, kai nėra žiedų. 
Be jų Agnesė atrodo pusnuogė. Vargonai staiga nutyla, Agnesė 
sunerimsta, tarsi kas trūkinėtų po jo nublizgintu lukštu. - Arba 
Branto. Arba tavęs. 

— Mano vyras kelionėje. 

Agnesės šnervės išsiplečia. 

- Kelionėje? Fransas nieko nesakė. 

- Gal jis nė nežinojo? Aš manau, kad jis dirba jūsų labui, 
madam. Jis iškeliavo į Veneciją, - ji bando ištrūkti. - Turiu grįžti, 
madam Mermans. Marina negaluoja. 

Nors ir norėdama pabėgti, Nela iškart pasigaili tai pasakiusi. 
Agnesės akys išsiplečia. 

- Kaip? - klausia ji. - Kas jai nutiko? 

- Žieminis negalavimas. 

- Bet Marina niekada neserga, - sako Agnesė. - Galėčiau 
atsiųsti savo daktarą, nors Marina niekada jais nepasitiki. 

Vėl pasigirsta vargonai, garsas po garso antiharmonija pasi- 
pila į Nelos ausis. 

- Jai viskas bus gerai, madam. Dabar jų peršalimų laikas. 

Agnesė vėl uždeda ranką Nelai ant rankovės. 

- Šitai gali padėti Marinai pakilti iš lovos. Perduok jai štai ką: 
visas mano palikimas vis dar guli jo sandėlyje Rytinėse salose, - ji 
beveik šnypščia. - Madam, tie cukranendrių laukai tokie nepati- 
kimi - kas žino, kada užderės kitas derlius. Jūsų vyras nepardavė 
nė vieno kūgio iš to, ką mums pavyko surafinuoti. O dabar atrodo, 
kad jis išvyko Venecijon tuščiomis rankomis. Mums reikia tų pi- 
nigų. 

- Jis viską parduos, esu tuo tikra. Jo vardo užtenka... 

- Fransas buvo nuėjęs į sandėlį. Jis viską matė savo akimis. 
Aš vos galėjau patikėti tuo, ką jis papasakojo. Sukrauta iki pat 
lubų. „Ilgai netruks, Agnese, - pasakė jis. - Jis pradės kristali- 
zuotis. Mūsų pinigai supus, iki mes suspėsim iš jų ką nors išpešti.“ 

Vargonų garsai vibruoja Nelos krūtinėje, ir jai tenka sugerti 
augantį Agnesės susijaudinimą. Ji pasižiūri pro koloną, ieškodama 
Oto, tačiau jo niekur nesimato. 

- Patikinu jus, madam... 

- Mano vyro neapkvailinsi! - meta Agnesė. - Jis abejojo, ar 
Johanas Brantas geriausiai tinka šitam darbui, bet aš užsispyriau. 
Brantai galvoja galintys turėti viską, bet taip nėra. Nesišaipykite iš 
jo, madam. Arba iš manęs, - taip pat staiga kaip atsiradusi, Agnesė 
atsitraukia. Nela žiūri, kaip ji nuskuba per bažnyčią, susikūprinusi 

ir neįprastai negracingai. Atidariusi mažas šonines duris, Agnesė 
pradingsta. 


Nela nusprendžia, kad geriausia bus grįžti namo ir apie šį ne- 
rimą keliantį pokalbį pasakyti Marinai. Miniatiūristė ir vėl lieka 
neaplankyta. „Nusiųsiu Korneliją su savo laišku“, - galvoja, nuo 
Agnesės įniršio jai svaigsta galva. Ji išeina iš bažnyčios ir pasuka 
į Herengrachtą. 

Skubėdama pranešti Marinai, kas įvyko, ji prieina prie namų 
ir supranta, kad kažkas ne taip. Paradinės durys plačiai atida- 
rytos - kaip išžioti nasrai į tamsų koridorių. Ji girdi šunų lojimą, 
tačiau nesigirdi žmonių balsų. Ji sudvejoja, tada be garso atsistoja 
šalia durų. 

Pirmiausia ji išvysta jo batus. Švelniausios veršiuko odos 
batus, dabar jau kiek apsitrynusius. Nuo jų vaizdo jai sugniaužia 
skrandį. Ji su siaubu stebi, kaip Džekas Filipsas, pagiežos iškreiptu 
veidu, karštligiškai žingsniuoja holo plytelėmis. 


209 


Įtrūkimai 


Jie žiūri vienas į kitą. Džekas nesiskutęs, neprivalgęs, oda, anks- 
čiau atrodžiusi skaisti, dabar papilkėjusi. Vokai po išverstomis 
akimis pamėlę. Nors su savo odiniu paltu, dabar jau sutrūkinėju- 
siais batais, jis vis dar atrodo gerai. Kai Nela paskutinį kartą matė 
Džeką iš taip arti, jis buvo iki pusės nuogas, blizgantis nuo jos 
vyro prakaito, ir šis atsiminimas jai atima kvapą. 

Virtuvės laiptais atskuba Kornelija ir bando jį išstumti pro 
duris. 

- Palaukit, madam, aš jums kai ką turiu, - sušunka Džekas, 
nekaltai iškeldamas rankas į viršų. Nela prisimena keistą anglišką 
jo akcentą, jo nesugebėjimą pagauti natūralaus olandų kalbos 
tekėjimo ir bangavimo. Jis įkiša ranką užantin, ir Kornelija įsi- 
tempia kaip katė. - Aš vėl užsiimu pristatymais, - sako jis. 

- Ką? Tu turėtum saugoti mūsų cukrų, - taria Nela. - Jo- 
hanas sakė... 

- Och, tu cypauji kaip pelė. 

Jis stovi ištiesęs ranką, tarsi jo duodamas paketėlis galėtų 
užglaistyti jo įžeidimą. Siuntinėlis mažesnis nei praėjusį kartą, 
bet ant jo yra su niekuo nesupainiojamas juodu rašalu nupieštas 
saulės ženklas. Nela čiumpa jį nuo rankos, nenorėdama, kad 
Džeko pirštai liestųsi prie jo. 


Kornelija išbalusiu nuo baimės veidu nuskuba laiptais aukštyn. 


— Man reikia jį pamatyti, - sako Džekas. - Ar jis sugrįžo? 
Johanai, ar tu čia? - šūkteli jis koridoriuje studijos durų link. 

Viršuje girgžteli atidaromos durys, ir Nela išgirsta, kaip 
šnabždėdama šnypščia Kornelija. 

— Ar tiesa, kad jis išvyko į Veneciją? - klausia Džekas. - 
Simboliška, - Nela nurausta, suvokusi, koks intymumas egzis- 
tuoja tarp šių dviejų vyrų, kažkas, ką ji bandė neigti. - Jis iškeitė 
mūsų Užtvankos aikštę į Rialto, - nusiviepia jis. - Daugiau šviežių 
žuvelių, - jis prieina prie jos, balse girdėti tramdomas reikala- 
vimas. - Ar patikėjot juo, kai jis pasakė, kad vyksta ten dirbti? 

— Kaip tu drįsti ateiti... 

- Madam, aš apie jį žinau daugiau, nei jūs kada sužinosite. 
Niekas nedirba Venecijoje. Milane - galbūt. Bet Venecija - tai 
tamsūs kanalai ir kurtizanės, ir berniukai, kaip drugeliai skren- 
dantys į ryškiausią liepsną. 

Nela, užhipnotizuota Džeko balso, jaučiasi palengvėjusi. 
Kalbėdamas savo gimtąja kalba, jis galėtų būti geras aktorius. Jai 
atrodo, kad jos širdis susitraukia iki žirnio dydžio ir dabar šoki- 
nėja tarp šonkaulių. 

— Kas čia dedasi? - nuo laiptų viršaus pasigirsta valdingas 
Marinos balsas. - Kodėl lauko durys vis dar atidarytos? 

Išgirdęs jos balsą, Džekas žengia į šviesą, išskėsdamas rankas 
į šonus. „Koks jis iš tikrųjų gražus, - galvoja Nela. - Toks lau- 
kinis.“ Ji negali nuo jo atplėšti akių. 

- Petronela, uždaryk duris, - liepia Marina. 

— Aš nenoriu būti užrakinta... 

— Tiesiog uždaryk jas, Petronela. Dabar pat. 

Drebančia ranka Nela uždaro laukujas duris. Holas tampa 
neapšviesta arena - kam ji skirta, Nela nepajėgia galvoti. Nelai 


įdomu, ar Johanas džiaugiasi nebūdamas šalia šio šiurkštaus 


jaunuolio, o gal jam trūksta tos hipnotizuojančios išvaizdos, jo šo- 
kinėjančio balso. Garsas, tarsi kažkas būtų skrodžiamas, priverčia 
ją pasisukti. 

Džekas ilgu ir siauru durklu kerta natiurmorto drobę. Jos 
gėlių ir vabzdžių gausybė prasiskiria tarsi žaizda, žiedai keistai 
nusvyra. Ant laiptų už Marinos stovinti Kornelija išleidžia dejonę. 

- Liaukitės! - spygteli Nela. „Valdyk savo balsą, - galvoja ji, - 
jis teisus. Tu esi pelė. Tu nesi šių namų šeimininkė.“ Jos skrandis 
teliūskuojasi, o burna džiūsta. - Otai, - bando šaukti, tačiau iš jos 
lūpų pasigirsta tik šnabždesys. 

— Pone Eilipsai! 

Kaip kontrastas, ledas Marinos balse nuslysta laiptais ir pri- 
verčia Džeką sustingti. Akivaizdu, kad Džekas šiame kambaryje 
ne vienintelis aktorius. Marina keičiasi, visiškai susikoncentravusi 
į šį tamsiaplaukį, į jos valdas įžengusį jaunuolį. 

- Kiek kartų liepiau jums laikytis nuošaly? - klausia ji. Jos 
žodžių aidas padidina jos buvimo grėsmę. 

Džekas atsitraukia į patalpos vidurį, o Marina nusileidžia 
laiptais į apačią, visiškai nekreipdama dėmesio į paveikslą. Dur- 
klas jo rankoje atsipalaiduoja, jis nusispjauna ant grindų. 

- Išvalykite tai, - taria ji. 

Džekas mojuoja durklu priešais Mariną. 

- Jūsų brolis už gerą kainą iškruštų ir šunį. 

- Pone Filipsai... 

- Kalbama, kad ir jus taip pat - kad jis vienintelis vyras, 
kuris galėtų. 

Marina iškelia ranką. 

- Koks senas ir nuvalkiotas įžeidimas, - sako ji, tiesdama 
delną vis arčiau ir arčiau jo durklo smaigalio. Džekas kiek atsi- 
traukia, bet tarp užaštrinto ginklo smaigalio ir Marinos kūno 


nelieka nė colio. - Kiek drąsos tu iš tikrųjų turi, Džekai? - meili- 
kauja ji. - Ar išdrįstum pralieti mano kraują? Ar šito tu nori? 

Džekas tvirčiau suspaudžia durklą, o Marinai uždėjus delną 
tiesiai ant smaigalio, patraukia geležtę šalin. 

- Kalė, - meta. - Jis man pasakė, kad aš daugiau nebegaliu 
jam dirbti. Ir kieno gi buvo šitas sprendimas? 

- Eikš, Džekai, - tyliu ir dalykišku balsu taria Marina. - Jau 
buvom priėję prie to anksčiau. Nustok elgtis kaip vaikas ir pa- 
sakyk man, kiek kainuos, kad tu pasitrauktum. 

- O, man nereikia tavo pinigų. Aš čia tam, kad parodyčiau, 
kas nutinka, kai tu kišiesi, - verkdamas pakelia durklą į save, o, 
Nelai vos spėjus užfiksuoti, Marina mosteli ranka ir trenkia jam 
per skruostą. Jo rankos nusvyra, ir jis nekantriai žiūri į ją. 

- Kodėl tu toks silpnas? - šnypščia Marina, nors Nela ir 
mato, kad ji pati dreba. - Tavim negalima pasitikėti nė valandą. 

Džekas susikaupdamas trina veidą. 

— Tu jį privertei manęs atsikratyti. 

- Aš to nedariau, - sako Marina. - Johanas yra laisvas 
žmogus, 0 tu renkiesi tikėti tuo, ką jis sako. Šitas priklausė mano 
tėvui, - priduria, rodydama į durklą. 

— Man jį davė Johanas. 

Iš savo kišenės Marina ištraukia pluoštą suglamžytų gul- 
denų. Ji ištiesia juos, pirštais paglostydama jo delną. 

- Tau nėra ką čia veikti, - sako ji. 

Džekas mąsliai paplekšnoja per vekselius, tada be jokio per- 
spėjimo prisitraukia Mariną prie savęs ir stipriai pabučiuoja į lūpas. 

— O Dieve, - sušnabžda Nela. 

Ir Nela, ir Kornelija pajuda prie Marinos, norėdamos juos 
atplėšti vieną nuo kito, bet Marina iškelia ranką, tarsi norėdama 
pasakyti: „Nesiartinkit, šitas sandoris turi įvykti.“ 

Pasibaisėjusi ir negalėdama patikėti, Kornelija sustoja. Ma- 
rina tvirta, neapsiveja rankomis jaunuolio, ir atrodo, kad bučinys 
tęsiasi amžinai. „Kodėl jis tai daro? - galvoja Nela. - Ir kodėl Ma- 
rina leidžia jam taip elgtis.“ Nors dalelė jos nesiliauja spėliojusi, 
ką šią akimirką reiškia būti Marina: liesti tokią žavią burną. 

Atsilapoja paradinės durys. Grįžęs iš bažnyčios, Otas sustoja 
ant slenksčio, nustėręs nuo susivijusių Marinos ir Džeko figūrų 
vaizdo. Atrodo, kad kažkas jame nutrūksta - jis pasileidžia jų link. 

- Jis turi peilį! - sušunka Nela, bet Otas nesustoja. 

Nuo Nelos riksmo Džekas atsiplėšia nuo Marinos, o ji nu- 
svirduliuoja prie pagrindinių laiptų. 

- Senos raganos skonis kaip žuvies, - nusiviepia Otui į veidą. 

- Dink, - šnypščia Otas. - Kol aš tavęs neužmušiau. 

Džekas šoka pro duris. 

- Gal tu ir rengiesi kaip lordas, bet vis vien esi tik laukinis. 

- Šiukšlė, - Oto balsas griaudi kaip pastoriaus Pelikorno. 

Džekas sustingsta. 

- Ką, berniuk? Ką tu pasakei? 

Otas žengia Džeko link. 

- Otai! - šaukia Marina. 

- Jis tavęs atsikratys, laukini, - sako Džekas. - Jis žino, kad 
tu kažką padarei ir jis ruošiasi... 

- Tuti! Pasitrauk nuo jo! Nebūk kvailys! 

- Kas nors uždarykit duris! 

- Jis sako, kad tuo nigeriu negalima pasitikėti. 

Otas pakelia kumštį. 

- Ne! - Džekui susigūžiant šaukia Kornelija. 

Tačiau Otas viso labo švelniai priglaudžia savo delną Džekui 
prie krūtinės. Jo ranka, kaip prisegta geležinė plunksna, pakyla ir 
nusileidžia su neramiu anglo kvėpavimu. 

- Tu jam nieko nereiški, berniuk, - sumurma Otas. - O dabar 
eik. 

Otui patraukiant ranką, į holą įsiveržia Rezeki, blausus lauko 
šviesos spindulys nudažo ją blyškaus grybo spalva. Ji urzgia ant 
Džeko, ausys priglaustos prie galvos. Šliauždama plytelėmis, ji 
bando jį nuvaryti. 

— Rezeki! - šaukia Otas. - Eik šalin! 

Džeko akyse šmėstelėjusi panika pažadina Nelą. 

- Džekai, - sako ji. - Džekai, aš pažadu. Aš pasakysiu Jo- 
hanui, kad tu buvai... 

Tačiau Džekas jau suvarė savo durklą Rezeki į galvą. 


Atrodo, lyg visi būtų po vandeniu, ir niekas negalėtų įkvėpti. Ge- 
ležtė su bjauriu girgždesiu perveria kailį ir mėsą, ir Rezeki par- 
krinta ant grindų. 

Pasigirsta tyli rauda, kuri vis garsėja ir garsėja, ir Nela suvokia, 
kad ji sklinda iš Kornelijos, plytelėmis svirduliuojančios prie Rezeki. 

Rezeki pradeda dusti. Džekas taip giliai suvarė durklą, kad 
Kornelijos pirštai negali jo ištraukti. Tamsus kraujas nudažo jos 
sijoną raudonai. Kornelija drebėdama švelniai sūpuoja gyvūno 
galvą. Rezeki kvėpavimas nutrūksta, kruvinas liežuvis nusvyra 
iš pražiotų nasrų. Trūkčiojantiems nervams gyvūno kojose nu- 
rimus, Kornelija ją tvirtai prispaudžia prie savęs, desperatiškai 
bandydama išlaikyti blėstančią jos šilumą. 

- Jos nebėra, - sušnabžda Kornelija. - Jo mergaitė mirė. 

Otas uždaro duris ir atsistoja tarp Džeko ir išorinio pasaulio, 
jo kūnas užima visą išėjimą. Džekas ištraukia durklą iš Rezeki 
galvos ir ant plytelių kliūsteli daugiau kraujo. 

— Pasitrauk! - iškėlęs geležtę, šaukia jis, galva trenkdamasis 
Otui į krūtinę. Jie susikimba, įvyksta susistumdymas - akimirka, 


ir Džekas nusvirduliuoja atgal. Su siaubu akyse jis pažvelgia 
žemyn į save. 

Džekas pasisuka į Nelą. Jam iš krūtinės styro jo paties dur- 
klas, žemiau raktikaulio, bet pavojingai arti širdies. Jo rankos 
graibo rankeną. „Mano Dieve, - kažkur toli sušunka Marina. - 
Ne, Dieve, prašau!“ 

Džekas svirduliuoja kaip kumeliukas, rankos atmestos į šalis, 
keliai sulinkę, ir, klupdamas ant grindų, jis įsikimba Nelai į sijoną. 
Jie kartu suklumpa ant juodų ir baltų plytelių, jo marškiniai nu- 
sidažo šventine raudona, ir netgi stiprus paliesto kraujo kvapas 
negali nustelbti jo šlapimo tvaiko. 

- Otai, - taria Nela, bet pasigirsta tik šaižus šnabždesys. - Ką 
tu padarei? 

Džekas prisitraukia Nelą artyn, ir ji pajunta kietą tarp jų 
kūnų įsispraudusio peilio šilumą. Jis skausmingai rauda jai į ausį. 

— Aš kraujuoju, - maldauja jis. - Aš nenoriu mirti. 

- Džekai... 

- Stokis, - šaukia Marina. - Stokis! 

- Marina, jis miršta... 

— Madam Nela, - dar tvirčiau į ją įsikibdamas, tarsi kabintųsi 
į gyvenimą, jai į ausį murma Džekas. 

- Viskas bus gerai, - sako Nela. - Mes iškviesim chirurgą. 

Jos kepuraitė slopina balsą, bet skamba taip, tarsi Džekas 
juoktųsi. 

- Ak, madam, - šnabžda jis. - Jūs tokia maža mergaitė. Kad 
mane nužudytum, reikia daugiau nei adatos bakstelėjimo. 

Nelai prireikia akimirkos, kad suprastų. Džekas vos ne vos 
atsistoja. Vis dar su peiliu krūtinėje jis nusvirduliuoja prie durų, 
jo judesiai kaip tavernos girtuoklio, apkvaitusio nuo savo pasi- 
rodymo. Ji niekaip negali susieti krauju permirkusių marškinių, 
styrančios durklo rankenos ir maldaujančio šauksmo gyventi su 

šiuo įžūlumu, liguistu linksmumu, kad jam pavyko ją apgauti, kad 
jis jau pakeliui pas Abraomą. 

— Aš tavim tikiu, - šnabžda ji. 

Priblokštas Otas atsitraukia. Džekas atidaro duris, lėtai iš- 
eina į blankią dienos šviesą, atsuka veidą į juos ir, pirštais gniauž- 
damas durklo rankeną, žemai nusilenkia. Traukdamas durklą iš 
žaizdos, jis susiraukia, patenkintas išsigandusio Nelos veido iš- 
raiška. 

- Šito man prireiks, - sako jis, viena ranka užspausdamas 
žaizdą, kita iškeldamas kruviną geležtę. - Pasikėsinimas nužudyti. 
Įrodymas. 

- Norėčiau, kad tas peilis būtų suradęs tavo širdį, - atsiliepia 
Nela. 

- Aš jį gerai paslėpsiu, - taria jis, apdovanodamas ją nuga- 
lėtojo šypsena. Išsitaršiusios garbanos krinta jam ant akių, nuo 
durklo laša kraujas. Jis pasisuka ir susilenkęs nubėga laiptais 
žemyn. 

Marina, kurios veide raudoniu dega Džeko lūpų žymės, su- 
kniumba prie sienos. 

— Gerasis Dieve, - savo pilkas akis įsmeigusi į Otą, šnabžda 
ji. - Gerasis Dieve, apsaugok mus visus. 

TRYS 


1686, gruodis 


Jo žodžiai - saldybė, 

ir visas jis - malonumas! 

O Jeruzalės dukterys, 

toks mano mylimasis, 

toks mano numylėtinis! 
(Gg 5, 16) 


Dėmės 


- Senjoras surado Rezeki maiše, - su sielvartu balse sako 
Kornelija. Ji stebi kaip Nela kiša sustingusį šuns kūną į tuščią 
grūdų maišą. - Kažkur už VOC, prieš aštuonerius metus. Visi 
buvo negyvi - visi šuniukai, išskyrus ją. 

- Mums reikia šluotos, Kornelija. Citrinos sulčių ir acto. 

Kornelija linkteli. Ant marmuro plytelių vis dar matyti rau- 
doni kraujo dryžiai, tačiau tarnaitė nesijudina. Džeko užpulto 
paveikslo rėmas dabar atremtas į sieną. Marina liepė paveikslą 
išimti. 

- Jis nekreips dėmesio, madam, - patarė Otas, tačiau Marina 
laikėsi savo. 

- Čia ne dėljo, - pasakė ji. - Negaliu žiūrėti į tokį suniokotą. 

Otas pabaigė Džeko darbą, jam krapštant drobę iš medžio, 
rankos vos pastebimai drebėjo. 

Dabar virtuvėje Marina ir Otas tyliai šnekasi. „Čia aš kalta, - 
galvoja Nela, - aš įsinešiau Džeko lėlę vidun, kai Marina ją išmetė. 
O kitą rytą jis buvo ant mūsų slenksčio, ženklas, kas turi atsitikti. 
Jeigu jį - siaubingą to, kas įvyks šiame hole, nuojautą, - ten padėjo 
miniatiūristė, kodėl ji taip pasielgė - kam reikėjo primygtinai rei- 
kalauti, kad šis nuodingas padaras liktų kartu su visais?“ 

— Kornelija, - taria ji, bandydama save pažadinti. - Mums 
reikia čia išvalyti. 


Ji bando sugrūsti Rezeki kojas į maišą, tačiau jos per ilgos. 

Nelai su Kornelija einant žemyn, į virtuvę, Rezeki nasrai negražiai 
kyšo iš maišo, sunkus nelaimės oras kabo tarp keptuvių atspin- 
džių. Mylimiausio šeimininko šuns nužudymas taip arti Kalėdų 
atrodo kaip makabriško karnavalo pradžia. Šuns žudikas kažkur 
laisvėje, gydosi kai ką daugiau nei kūno žaizdą. 

Otas padeda drebančias savo rankas ant senovinio stalo 
ąžuolo. Nelos mintys apsunkusios. Jai norisi jį paguosti, tačiau jis 
nė nežvilgteli į ją. Dana, susmukusi prie ugnies, inkščia, žiūrė- 
dama į maišą Nelos rankoje. 

- Prašau, ar jau galime ją palaidoti? - klausia Kornelija. 

Stoja nerami pauzė. 

- Ne, - atsako Marina. 

- Bet ji pradės dvokti... 

- Padėk ją rūsyje. 

Nelai tenka švelniai padėti Rezeki tamsoje ant drėgno prie- 
molio ir bulvių. 

— Vargšė, vargšė mergaitė, - smaugiama ašarų, taria ji. - Su- 
diev. 

- Kas atsitiks, jei Džekas paskųs, ką aš padariau? - virtu- 
vėje klausia Otas. - Jis turi peilį, tai įrodančią žaizdą ir liežuvį, 
galintį sekti pasakas. Jis paminėjo įrodymus, pasikėsinimą nužu- 
dyti. Gvardiečiai mane suims. O kas, jeigu jie jo paklaus, ką jis čia 
veikė? 

- Būtent, - sako Marina, trenkdama kumščiu į stalą. - Aš 
šiek tiek pažįstu Džeką Filipsą. Jam patinka gyvenimo skonis. 
Džekas - pagyrūnas, tačiau niekada nenueitų pas valdžią. Jis taip 
pasirašytų savo mirties nuosprendį, ir jis tai supranta. Jis yra an- 
glas, sodomitas ir buvęs aktorius. Aš negaliu sugalvoti kitų trijų 
dalykų, kurių mūsų burmistrai nekęstų labiau. 


222 


- Jis neturi pinigų, madam. Kas žino, ką gali padaryti vilties 
netekęs žmogus, - niūria veido išraiška sako Otas. - Jeigu jie pa- 
klaus jo, kodėl jis čia atėjo, tada ir senjoras bus įpainiotas. 

Jis purto galvą, o Kornelija triūsia prie krepšio su heren- 
brood, keliais gabalėliais cikorijos ir kontrastuojančiu saulėtu 
gaudos gabalu. Nela pjausto sūrį, nes tarnaitė triūsia prie viryklės. 
Šios dienos patiekaluose nebus bulvių ar grybų, nes Kornelija ne- 
gali net pažvelgti į rūsio duris, ką jau kalbėti apie nusileidimą 
į tamsą vienai. Nela įsitvėrusi laikosi ryžtingų jos namų ruošos 
garsų - keptuvių žvangėjimo, svieste čirškančių svogūnų, kiau- 
lienos spirgėjimo. Tas netolygus, bet nuolatinis barškėjimas 
dabar skamba geriau už bet kokią šventinę gatvės muzikantų me- 
lodiją. 

Kornelija priešais juos padeda keptos kiaulienos gabalėlius, 
ir Nela mato, kokia ji išblyškusi nuo rūpesčių. 

— Senjoras mane išgelbėjo, - taria Otas. - Jis mane visko iš- 
mokė. Ir, žiūrėkit, kaip aš atsimokėjau. Rezeki... 

- Tai Džeko darbas, ne tavo. Ir niekada nebuvo jokios skolos, 
kurią turėtum išmokėti, - sako Marina. - Mano brolis tave nu- 
pirko savo pramogai. 

Kornelija numeta sunkią keptuvę į kriauklę ir panosėje nu- 
sikeikia. 

- Jis mane įdarbino, madam, - sako Otas. 

Marina padažo duonos gabalėlį į kiaulienos taukus, bet ne- 
valgo. Nelai nepavyksta nuspėti jos nuotaikos. Ji atrodo nenusi- 
teikusi leisti, kad šitie įvykiai ją kaip nors paveiktų, ir štai ji, kaip 
visada, provokuojanti. 

- Tas vaikis gyvas, - atžariai meta Marina. - Tu nieko nenu- 
žudei. Johanui kur kas labiau rūpės Rezeki nei tu. 

Atrodo, kad šis pareiškimas paveikia Otą. 

- Aš sukėliau jums pavojų, - taria jis. - Aš sukėliau pavojų 
jums visiems. 

Marina suima Oto ranką. Vaizdas nekasdieniškas - kartu su- 
gniaužti jų pirštai, tamsūs ir šviesūs, - ir Kornelija negali atitraukti 
akių. Otas ištraukia ranką ir nueina virtuvės laiptų link, o Marina, 
išbalusiu veidu ir pavargusiomis akimis, žiūri, kaip jis pradingsta. 

- Petronela, tau reikia persirengti, - beveik šnabždėdama 
sako ji. 

- Ką? O kas negerai? 

Marina parodo ranka, ir, pažvelgusi žemyn, Nela pamato, 
kad jos korsetas ir palaidinė padengti rudomis anglo kraujo dė- 
mėmis. 


Viršuje Nela drebėdama sėdi vienais apatiniais, kol Kornelija 
kempine valo Džeko dėmes. Apvilkusi jai chalatą, tarnaitė prašo 
leidimo pasišalinti. 

- Aš nerimauju dėl Oto. Jis neturi daugiau su kuo pasikalbėti. 

— Tuomet turi eiti. 

Likus vienai, jai palengvėja. Kūną maudžia nuo rytinės 
įtampos ir Džeko gniaužtų ant jos rankų. Iš lėlių namo ji ištraukia 
savo pačios lėlę, ramiai gulinčią miniatiūrinėje virtuvėje, ir su- 
spaudžia mažytę figūrėlę, tarsi, tai darydama, galėtų atsikratyti 
skausmo. Jai stipriai suspaudus figūrėlę, suskausta šonkaulius, ir 
trumpą akimirką ji pagalvoja, kad tarp jos žmogiškų galūnių ir su- 
mažintos miniatiūristės versijos nėra jokio skirtumo. „O kas, jeigu 
aš, — svarsto ji, - tik savo vaizduotės produktas?“ Tačiau mažas 
kaip pupelė veidelis nerodo jokių emocijų, o Nelos neapleidžia 
sumišimas ir sielvartas. 

Ant Nelos lovos guli miniatiūristės atsiųstas paketas, kurį 
vos prieš kelias valandas atnešė Džekas. Ji vos nepaliko jo po kėde 


224 


hole, neįsitikinusi, ar nori jį išvynioti, ir dabar, jį apžiūrinėjant, 
ją vėl apima gliti baimė. Tačiau kas gi kitas galėtų išvynioti šiuos 
siuntinius? Ji negalėtų pakęsti, jeigu tai būtų kas nors kitas, o ne 
ji pati. 

Jei miniatiūristė yra keista mokytoja, kuri niekada nesiliaus, 
tuomet Nela pati negabiausia mokinė. Jai nepavyko užčiuopti šių 
pamokų esmės. Ji trokšta tik vieno dalyko, kuris paaiškintų, ko 
miniatiūristė iš jos nori. Atidariusi paketą, viduje randa tik vieną 
daiktą. 

Jos delne guli mažytė verkeerspelio lenta. Lentos trikampiai 
nėra paprasčiausiai nudažyti - iš medžio sudėliota mozaika, čia taip 
pat yra ir figūrėlės, mažutėliame maišelyje. Jų kvapas išduoda, kad 
tai, perskeltos pusiau ir raudonai bei juodai nudažytos, kalendrų 
sėklos. 

Nela numeta lentą ir pradeda raustis savo sijono kišenėse. 
Ilgojo laiško, kurį ji parašė miniatiūristei šįryt, prašydama ver- 
keerspelio lentos, ten nebėra. „Bet aš jį turėjau, - galvoja ji, - aš 
jį šiandien turėjau. Aš nusekiau Otą į bažnyčią, aš jutau jį savo 
kišenėje, aš pašnekėjau su Agnese, o tada parbėgau namo ir radau 
Džeką mūsų hole. Paskui visos mintys apie jį buvo pamirštos.“ 

Laikas ištirpo; kai negali jų suskaičiuoti, valandos nieko ne- 
reiškia. Nela apverčia paketą ir iš jo išplevena popieriukas. 


NELA: ROPĖ NEUŽAUGS TULPIŲ LYSVĖJE 


„Ji pavartojo mano vardą, - galvoja Nela, bet asmeninis pasi- 
tenkinimas greitai užgožiamas sakinio keistumo. Ji jaučia, kaip 
ją apima sumišimas - ar miniatiūristė galvoja, kad aš esu ropė? 
Ropės ir tulpės yra visiškai skirtingi gamtos fenomenai - viena 
praktiška, ir jos sandara paprasta, o kita - dekoratyvinė ir sukurta 
žmogaus. 

Nela instinktyviai paliečia savo veidą, lyg daili rašysena ga- 
lėtų jos skruostus paversti tankiu ir apvaliu žemiškumu, pilka 
daržove iš Asendelfto. „Miniatiūristė yra nuostabi, grakšti ir spal- 
vinga, jos galia traukia akį. Ar čia jos būdas perspėti mane laikytis 
nuošalyje, - galvoja Nela, - pasakyti man, kad galiu niekada taip 
ir nesuprasti?“ 

Įkišusi ranką į lėlių namą, Nela ištraukia Džeko lėlę ir nu- 
velka odinį paltą. Tarp nykščio ir smiliaus suspaudusi vieną iš 
tų mažų žuvies peilių, suvaro jį jam į krūtinę, pakankamai arti 
gerklės, kad galėtų uždusti. Dūris suteikia malonumą, peilis kaip 
sidabrinė yla lengvai sulenda į minkštą kūną. 

Padėjusi jo lėlę, dabar kur kas tiksliau atkartojančią bjaurią 
jų situaciją, į lėlių namą, Nela pasiima skausmingą Rezeki primi- 
nimą. „Johanas turėjo tave pasiimti su savimi“, - mažytei figūrėlei 
sako ji. Kaip reikės jam pasakyti, kas nutiko su jo mylimiausiu gy- 
vūnu? „Pasiūlysiu jam šitą figūrėlę kaip prisiminimą apie jos gy- 
venimą, - galvoja ji, o į galvą lenda kaltesnė mintis: - Šitai mano 
vyrui primins, koks iš tikrųjų yra Džekas.“ 

Beglostant galvą, Nelos pirštai sustingsta tarp šuns menčių. 
Ten, ant mažyčio kūnelio, yra nelygi raudona žymė, panaši į 
kryžių. Nela prieina prie lango; jos su niekuo nesupainiosi, rūdžių 
spalvos. Širdis pradeda daužytis, gerklė išdžiūsta. Ji negali prisi- 

Tikriausiai viskas įvyko netyčia, miniatiūristė užtėškė lašą 
raudonų dažų perkėlinėdama teptuką. Tikriausiai ji nepastebėjo 
savo klaidos ir leido plonoms linijoms nutekėti pagal galvos išlin- 
kimus. Rezeki kopija guli Nelos delne, galva ryški, o žymė už jos 
panaši į negyvėlio krikštą. Kambaryje šalta, tačiau nuo dėmėto 
Rezeki kūno vaizdo darosi dar šalčiau. 

Ji bando kontroliuoti savo mintis. Neatrodė, kad miniatiū- 
ristė žinotų, ką Otas padarys, kad suvarys durklą Džekui į petį, nes 

Džeko lėlė atvyko be jokių žymių. Turėjau jai tai papasakoti. Kas yra 
šios figūrėlės - aidai, pranašystės, o gal tiesiog laimingi spėjimai? 

Turi nueiti į Kalverstratą, taria pati sau. Šįkart jokio blašky- 
mosi - ir šįkart liksi tol, kol miniatiūristė išeis. Net jeigu tau teks 
visą dieną prastovėti su Skyliaveidžiu, tu tai padarysi. 

Nela padeda šunį atgal į lėlių namą, jos galvoje sukasi Kor- 
nelijos ir Marinos pokalbis apie papistų stabus. Kornelija sakė, kad 
niekad negali būti tikras, ar tie daiktai neatgis, ir štai dabar Rezeki 
lėlė kupina kažkokios galios, kurios Nela negali įvardyti. Kaip ir pats 
namas - atrodo, kad medinis rėmas švyti, vėžlio kiautas toks tur- 
tingas, vidus ištaigingas. Nela žiūri į miniatiūrinę save, spaudžiančią 
mažytį narvelį, paauksuotus spąstus, kuriuose nieko nėra. Ji tyliai 
cituoja ankstesnius miniatiūristės moto - Viskas gali pasikeisti. Kiek- 
viena moteris yra savo laimės architektė. Kovoju, kad iškilčiau. | 

„Bet kas čia kovoja, kad iškiltų, - svarsto Nela, - ir kas yra 
architektė - miniatiūristė ar aš?“ Vėl iškyla senas, neatsakytas 
klausimas - kodėl ši moteris tai daro? Bevardė miniatiūristė gy- 
vena skyrium nuo visuomenės, nesuvaržyta jos taisyklių - bet kad 
ir kas būtum, ropė ar tulpė, galiausiai visi mes turim kažkam atsi- 
skaityti. Rezeki negyva, o Pibo nebėra, Džekas laisvėje, o Agnesės 
cukrus nyksta Rytinėse salose, Nela jaučia artėjantį chaosą ir mel- 
džia tik vieno - šiek tiek galios jį suvaldyti. 

Miniatiūristė turi jai padėti. Miniatiūristė žino. Šiuose na- 
muose visi pernelyg išsigandę, kad padarytų ką nors kito, nei iš- 
mestų lėles pro langą, o tai neveikia. Nela išsitraukia plunksną ir 


popierių. 


Brangi ponia, rašo ji. 
Ropė auga nematoma, o tulpė veša viršuj. Pastaroji džiugina 
akį, pirmoji gi maitina kūną, bet abu augalai auga žemėje. Kie- 


kvienas atskirai turi savo paskirtį ir nė vienas nėra svarbesnis už kitą. 

Nela sudvejoja, o tada, negalėdama susilaikyti, parašo - Ir tulpės 
žiedlapiai nukris, ponia. Jie nukris ilgai iki to, kol iš žemės pasi- 
rodys purvina, bet triumfuojanti ropė. 


Nela susijaudina, ar ji ne per šiurkšti, ne per tiesmuka. Pasakykit 
man, prideda, ką aš turėčiau padaryti? 


Ji padeda plunksną, jausdamasi kvailai dėl šitos prakalbos apie 
daržoves ir tuo pat metu nerimaudama dėl to, kad miniatiūristė 
visada žinojo, kas nutiks Johano šuniui. Prieš tai, kai pastebėjo 
ženklą ant Rezeki kaklo, Nela ją laikė stebėtoja, mokytoja, komen- 
tuotoja - bet šitai, čia jau labiau panašu į pranašystę. Ką dar ji 
žino - kam dar ji gali užkirsti kelią? Arba dar blogiau - ką ji yra 
numačiusi, kas turės įvykti? 


+++ 


Kitą rytą, vos išaušus, Nela išsėlina pro savo kambario duris su ke- 
tvirtuoju laišku miniatiūristei kelioninio apsiausto kišenėje. „Aš jį 
laikysiu tol, - galvoja ji, - kol pati neįsprausiu jai į delną.“ Ji kiek 
išsigandusi dėl to, ką galėtų atrasti Kalverstrate, pagaliau atsidū- 
rusi akis į akį su moterimi, kuri ne tik giliai žiūri į pasaulį, bet, 
atrodo, jį ir kuria. 

Vienoje rankoje laikydama žvakigalį, Nela lėtai atitraukia 
lauko durų skląsčius. Atidariusi duris, ji apsidžiaugia išvydusi 
iš dangaus sklindančią blyškią šviesą, bet tada giliai namo vi- 
duriuose išgirsta kažkokį žvangėjimą. Ji sustingsta; žvangėjimas 
tęsiasi. Ji pažvelgia į kanalo taką, tada atgal, virtuvės link, pasi- 
junta draskoma pusiau. „Kiekvieną kartą, - galvoja ji, - kiekvieną 
kartą, kai ateina laikas pamatyti miniatiūristę, šitas namas visada 
įtraukia mane atgal.“ 

Namo viduje sklindantis žvangėjimas užkariauja jos įgimtą 
smalsumą. „Pernelyg ilgai aš klausiausi šitų šnabždesių ir garsų“, - 
galvoja ji, uždarydama duris ir ant pirštų galiukų laiptais nuei- 
dama pro gerąją virtuvę, bandydama atsekti, iš kur sklinda garsas. 
Jai einant pro šalį su savo vieniša žvake, didžiulėje indaujoje tarsi 
eilės atmerktų akių blizga apvalios lėkštės - majolikinės, Delfto 
keramikos, kiniško porceliano. 

Ji sustoja, uosdama orą. Geležies kvapas, drėgnos žemės; pa- 
sunkėjusio kvėpavimo garsas. Ji akimirksniu pagalvoja apie Re- 
zeki. Ji atgijo. Miniatiūristė yra šiuose namuose, ji prikėlė Rezeki 
naujam gyvenimui. Nela lėtai eina siauru koridoriumi, skiriančiu 
darbinę ir gerąją virtuves, prie mažų durelių, už kurių laikomos 
alaus statinės ir marinuotos daržovės. Kvapas stiprėja, veliasi ant 
liežuvio. Tai kraujas, dabar su niekuo nesupainiosi. Kvėpavimas 
darosi garsesnis. 

Nela sustoja, suėmusi rankeną, makabriškai įsitikinusi, kad 
už durų - Rezeki, savo ilgomis kojomis išsikapsčiusi iš maišo, ir 
dabar braižosi paleidžiama į laisvę. Nela nuryja seiles ir, nežmo- 
niškai išsigandusi, pastumia rūsio duris. 

Ten, atsiraitojusi rankoves, stovi Marina, ant stalo šalia jos 
dega nedidelis žibintas. Šalia žibinto prikrauta baltų skudurų, nuo 
kurių, atrodo, ji valo kraują. 

- Ką tu darai? - klausia Nela, jos kūną užplūsta palengvėjimas, 
nors ši keista scena ir kelia sumišimą. - Ką, po galais, tu darai? 

- Dink, - sušnypščia Marina. - Ar girdi mane? Dink. 

Nela atsitraukia, apstulbusi nuo nuožmaus Marinos balso, 
jos veidą iškreipusio įniršio, nuo baisios kraujo dėmės ant jos 
skruosto. Trenkusi rūsio durimis, Nela virtuvės laiptais nukeliauja 
į holą. Raudona Rezeki dėmė mintyse maišosi su raudonomis Ma- 
rinos drobėmis. Ji išsvirduliuoja pro duris, laiptais žemyn į aušros 
prieblandą. 


229 


Saldūs ginklai 


Ilgas Kalverstrato prekybos ir triukšmo ruožas vis dar sąlygiškai 
tylus. Atsitiktinis vaisių pardavėjas stumia savo karutį, o sumanus 
rausvai rusvas katinas rausiasi po gyvulių kaulus, kurie aną naktį 
nenukeliavo į kanalą. Jis blyksteli geltonomis akimis į Nelą, jo 
maisto ieškojimo gudrybių liudininkę, ir pasirąžo visu riebiu kūnu. 

Nela suranda saulės ženklą. Ji stovi priešais jį, kvėpuo- 
dama drėgnu oru, miglos likučiais, paskubomis šiaudais užmestų 
atmatų kvapu. Ji pasibeldžia aštriu pasitikinčiu barbenimu ir 
laukia. Niekas neateina. „Aš palauksiu, ponia Tulpe, - galvoja 
ji, plekšnodama per laišką kišenėje. - Aš lauksiu ir lauksiu, kol 
gausiu savo atsakymą.“ 

Ji atsitraukia per žingsnį, pažvelgia į keturis langus ir po jais 
išgraviruotą moto. „Viską, ką žmogus pamato, jis savo laiko žaislu“. 
Atrodo kaip erzinimas ir Nela pasišiaušia. „Aš nelaikau, - pagal- 
voja. - Bent jau daugiau nelaikau.“ Jos miniatiūrinis Pibas ar Re- 
zeki ir jos kruvina žymė neturi nieko žaislinio ar paguodžiančio. 

- Aš žinau, kad tu ten, - sušunka, nepaisydama ankstaus 
meto. - Ką aš turiu padaryti? 

Jai už nugaros iškart atsiveria durys. Nela apsigręžia ir iš- 
vysta apvalaus veido storą vyrą su prijuoste, per gerą pėdą nuka- 
rusiu pilvu, rankomis įsirėmusį į klubus. Jam už nugaros mažame 
šaltame kambaryje matyti ilgos kabančios nedažytos vilnos gijos 
ir keli prie sienų prikalti avikailiai. 

— Mergaite, nereikia staugti taip, kad išgirstų net Antverpene. 

— Atsiprašau, pone. Atėjau pamatyti miniatiūristės. 

Vyras pakelia antakius. 

- Ko? 

Nela dar kartą pažvelgia į namą, ir vyras iškelia koją į šaltį. 

— A. Ją. Ji tau neatsilieps, - malonesniu balsu taria jis. - Ne- 
verta nė bandyti. 

Nela vėl pasisuka į jį. 

— Man irgi taip sakė. Bet aš mielai palauksiu. 

Jis pašnairuoja į namą. 

- Tuomet, taip darydama, tu negyvai sušalsi, nes tame pas- 
tate jau daugiau nei savaitę nieko nebuvo. 

Nelai į skrandį duria tuštuma. 

- Tai neįmanoma, - sako ji. - Dar vakar ji atsiuntė... 

— Kuo tu vardu? - klausia vilnos pardavėjas. 

- O ką? 

- Gali būti, kad turiu tau kai ką. 

— Mano vardas... - ji nutyla, - Petronela Brant. 

- Palūkėk, - jis žengia į savo krautuvės prieblandą. Jam vėl 
pasirodžius, jo rankoje mažas paketas, pažymėtas saulės ženklu. 

- Buvo paliktas ant slenksčio anapus. Pamaniau, kad kokia 
katė gali nužaisti. Atrodo, kad jos anglas jaunuolis nustojo juos 
išnešioti, tai nusprendžiau pasaugoti. 

Jis padeda paketą į ištiestą Nelos delną ir dar kartą pažvelgia 
į juodintą saulę, išgraviruotą virš miniatiūristės durų. 

- Ką apskritai tai reiškia? - klausia jis. - „Viską, ką žmogus 
pamato, jis laiko savo žaislu'? 

- Tai reiškia, kad mes galvojam esantys milžinai, nors taip 
nėra. 

Jis pakelia antakius. 

- Aišku. Tai aš turėčiau save laikyti mažesniu, ar ne? 

- Visai ne, pone. Tiesiog kartais dalykai yra visai ne tai, kas 
atrodo. 

- Aš pakankamai didelis, - juokiasi vilnos pardavėjas, iš- 
skėtęs rankas į šalis. - Šituo tai aš visiškai įsitikinęs. 

Nela pasiduoda, blankiai nusišypso ir, tvirtai spausdama 
savo paketėlį, žiūri į jo krautuvės prieblandą. 

- Ar turite kokį jums dirbantį pagalbininką - vyrą su raupų 
randais? 

- Och, taip. Karšė vilną porą savaičių, tada atsistojo ir išėjo. 

- Kodėl jis išėjo? 

— Kažkas jį išgąsdino. 

- Išgąsdino? 

- Paklaiko iš baimės. Išbėgo į naktį. Dievas žino, kas jam 
nutiko. 

Nelabai toli Kalverstrate pasigirsta duslus trepsėjimas ir Žy- 
giavimo garsai. Vilnos pardavėjas grįžta į savo krautuvę. 

- Šventojo Jurgio gvardiečiai, - murma jis, nuleisdamas prie- 
kines langines. - Pasitrauk iš kelio, mergyt, arba jie tave sutryps. 

- Palaukit! - sušunka įsiutusi Nela. - Kur ji išvyko? Ar jūs 
matėt, kaip ji išvyko? 

Bet horizonte pasirodo šv. Jurgio gvardiečiai, geltonakis ka- 
tinas spėja pačiu laiku nuskuosti šalin. Visi gvardiečiai savo plačias 
krūtines persijuosę raudonomis juostomis, kurių spalva pagauna 
žiemos šviesą kaip kraujo gairelė. Metalu kaustyti batai mina taką, 
o pernelyg uoliai prikabinėta ginkluotė daužosi į klubus, perla- 
mutru inkrustuoti pistoletai ir kabančios donderbusos', kad visi 
matytų. 

Tarp jų Nela pamato Fransą Mermansą, išpūsta krūtine dėb- 
čiojantį į saulės ženklą. 


* Pažodžiui „griausmo vamzdis“, ankstyva šautuvo forma. 

- Senjore? - šūkteli ji, ir šis, ją pamatęs, nusigręžia ir stipriau 
prispaudžia piką prie krūtinės. Jie praeina dulkių debesyje, žvaliai 
žygiuodami į Amsterdamo rytą. 

Gatvė nurimsta, ir Nela pastebi, kaip šaltyje sustiro jos kojų 
pirštai. Ji atplėšia paketą, supykusi dėl Franso Mermanso ne- 
mandagumo, įniršusi, kad miniatiūristei vėl pavyko jos išvengti. 
„Kiekvieną kartą, kai aš jos ieškau, - galvoja ji, - lieku viena pati.“ 

Tačiau jos nusivylimas čia pat virsta pasigėrėjimu, nes vi- 
duje pamato mažyčių pyragėlių ir kepinių rinkinį. Pufertai ir vaf- 
liai, mažyčiai imbieriniai žmogeliukai, olie-koeckenai, apibarstyti 
balta pudra, apvalūs ir skaniai atrodantys. Jie atrodo taip, tarsi 
būtų padaryti iš tikros tešlos, tačiau palietus pasirodo kieti ir ne- 
gailestingi. Po jais Nela suranda dar vieną ant popieriaus užrašytą 
žinutę. 


NELEISK SALDIEMS GINKLAMS PAKLYSTI 


Nela pasižiūri į namo langus. 

- Saldūs ginklai? - šūkteli ji, kišdama savo pačios maldau- 
jantį laišką po miniatiūristės durimis. Ryto šviesa atsispindi nuo 
stiklų, paslėpdama miniatiūristės paslaptis. Nela pažvelgia į ne- 
valgomus gardumynus, beveik apimta pagundos išmesti juos į ar- 
timiausią kanalą. „Ką ta moteris norėjo šitais pasakyti? Dar nė 
vienas karas nebuvo laimėtas, - galvoja Nela, - naudojant cuk- 
ruotų skanėstų arsenalą.“ 


"Tuščia erdvė 


Kai Nela grįžta namo, prie durų jos laukia Kornelija. 

- Kas atsitiko? - klausia Nela, pamačiusi palaužtos tarnaitės 
žvilgsnį. 

- Senjoras, - sušnabžda Kornelija. - Jis grįžo iš Venecijos. Jis 
jau klausinėja, kur Rezeki. 

- Ką? - Nelai atrodo, kad oras sutirštėja, o baimė su- 
gniaužia gerklę. Ji įsivaizduoja rūsyje gulintį kruviną Rezeki 
kūną ir nieko nenutuokiantį Johaną, laukiantį jos dailių letenų 
caksėjimo. 

- Tai jūs turit jam pasakyti, madam, - maldauja Kornelija. - 
Aš negaliu. 

Nela tyliai uždaro duris, įvertina grindis, lengviau atsidūsta, 
kad kraujo žymių niekur nematyti. Kornelija vis šluostė ir šluostė, 
laistė plyteles actu ir citrinų sultimis, pylė verdantį vandenį ir 
šarmą. Tačiau viršuje, lėlių name, niekaip nepavyko nuvalyti kry- 
žiaus žymės nuo Rezeki galvos. 

— Bet kodėl aš, Kornelija? - klausia ji. 

- Jūs stipri, madam. Bus geriau, jei jis tai išgirs iš jūsų. 

Nela nesijaučia stipri. Ji jaučiasi nepasirengusi ir įbauginta 
istorijos, kurią turės papasakoti. „Man reikėjo tik trupučio laiko, 
kad galėčiau karčią tiesą pasaldinti kokiu nors melu, - galvoja ji. - 
Kaip apskritai reikia pradėti tokį pokalbį?“ 

Johanas stovi svetainės centre, jo žvilgsnis ilsisi ant tuščio pa- 
veikslo rėmo, atremto į sienas juosiančią freską. Jis parsivežė 
du tankaus audimo kilimus, išmargintus geometriniais raštais. 
„Jie jau turi dvidešimt ar trisdešimt panašių gobelenų, - galvoja 
Nela. - Kam reikia dar daugiau?“ Kambaryje šalta, jis vis dar ne- 
nusivilkęs kelioninio apsiausto. 

Nela nustemba, kai Johano akys blyksteli. Atrodo, kad jos 
vyras iš tiesų džiaugiasi ją matydamas. 

- Johanai, - taria ji. - Tu saugiai grįžai namo. Kaip Vene- 
cija - maloni? - ausyse skamba netaisyklinga Džeko olandų 
kalba - daugiau šviežių žuvelių. 

Johanas pauosto orą, suraukia nosį nuo iš holo atsklindančio 
acto tvaiko. Nela meldžiasi, kad virtuvėje burbuliuojantys Korne- 
lijos puodai netrukus jį užgoš. 

- Venecija kaip Venecija, - atsako jis. - Venecijiečiai daug 
šneka. Ir dar ten buvo per daug šokių mano keliams. 

Didžiulei jos nuostabai, Johanas ją stipriai apkabina. Nelos 
galva vos siekia jam iki krūtinkaulio, ir jis prispaudžia jos ausį ten, 
kur ji jaučia Johano širdies tuksenimą. Jam nuleidus smakrą jai 
ant viršugalvio, ji suvokia, kad keistas apsikabinimas yra netikėtai 
jaukus. Iki šiol jai neteko liesti tiek daug Johano. Jos kojos pradeda 
kilti nuo grindų, tarsi ji būtų įsikabinusi plausto. Tačiau, užmerkus 
akis, išnyra kruvinas Rezeki snukis, ir, kad ir kiek ji betrintų vokus, 
jis nepranyks. 

- Džiaugiuosi tave matydamas, Nela, - prieš nuleisdamas ją 
ant žemės, sako Johanas. - Kodėl šiame kambaryje nedega ugnis? 
Otai! - pašaukia jis. 

- Ir aš džiaugiuosi, Johanai, - atsako ji, mintyse ieškodama 


žodžių, kurie kiekvieną kartą vis išsprūsta. - Aš... Gal prisėskim? 

Jis su atodūsiu susmunka krėsle, o Nela lieka stovėti. 

- Kas atsitiko? - klausia jis, ir jai atrodo, kad rūpestis jo 
balse ją sugniuždys. 

- Nieko, Johanai. Na, aš, Agnesė ant manęs supyko, - iš- 
sprūsta jai. Ji negali to padaryti - ji negali ištarti žodžių. Kur kas 
lengviau pasirinkti kalbėti apie Agnesę Mermans nei pranešti 
naujieną apie jo mylimiausią šunį. 

Johano veidas apsiniaukia. 

- Ir kodėl Agnesė supyko? 

- Aš susitikau ją Senojoje bažnyčioje. Ji sako, kad visas 
cukrus vis dar sandėlyje. Ir kad jis gali pradėti kristalizuotis. 

Johanas pakelia ranką prie veido. 

- Ji neturėjo teisės šitaip su tavim šnekėti. 

Ant svetainės slenksčio su durpių krepšiu pasirodo Otas. Jis 
eina, vos drįsdamas pakelti akis. 

- A, ugnis, - taria Johanas. - Užeik, Otai, ir sušildyk mus. 

— Senjore. Sveiki sugrįžę namo. 

— Ką verda Kornelija? 

— Kepa kiaulės kepenų paštetą su miežiais, senjore. 

- Mano mėgstamiausią gruodžio patiekalą! Kažin ką aš pa- 
dariau, kad jo nusipelniau? - Johanas šypsosi, vėl uosdamas orą, 
ranka perbraukia tuščią rėmą. - Kas čia nutiko? Šitas buvo vienas 
mano mėgstamiausių. 

Prieblandoje Otas atrodo beveik pilkas, o Johanas įdėmiai 
žiūri į jį. 

— Nelaimingas atsitikimas, - atsako Nela. 

- Aišku. Nagi, krauk pakuras, Otai. Mano kojos taip nušalo, 
kad gali nukristi. 

Nela pasisuka ir pamato prie durų stovinčią Mariną. Jos 
veidas išblyškęs ir įsitempęs, ir ji kiek sudvejoja, prieš įplaukdama 
vidun, laikosi arčiau sienos. 

— Kiek kūgių pardavei Venecijoje? - klausia Marina. 

- Sukurk didelę ugnį, Otai. 

— Broli, kiek tu pardavei? 

Nepakildamas iš savo krėslo, Johanas paima tuščią rėmą ir 
pasideda jį sau ant kelių. Viršutinė kūno dalis atsiduria rėmo vi- 
duryje, jis gestikuliuoja skylėje. Jis pasirenka regento pozą, savim 
patenkinto ir juokingo. 

— Kaip aš ir spėjau, viskas vyko gana lėtai, - sako jis. - Būtų 
buvę geriau ten keliauti kitąmet. 

- Tai gal tu susikurtum tą gigantišką ugnį, kai iš tikrųjų par- 
duosi cukrų? - Atrodo, kad Johano tyla tik dar labiau įsiutino jo 
seserį. - Kas iš gobšumo ieško neteisėtos naudos, tas kenkia savo 
šeimai. 

- Tavo pasveikinimas vis prastėja, Marina. Juk tai tu įstūmei 
mane į laivą vidury žiemos. Nepasakok man apie godumą. Ir 
prašau, nustok citavusi Bibliją. Tai pradeda varginti, ypač žinant 
tavo abejotiną dievobaimingumą. 

Marina nusijuokia, keistas skambesys perskrodžia orą. 

- Tai tu esi amžinas provokuotojas, ne aš, - taria ji, kiek- 
vienas žodis veržte veržiasi. 

Jis nusivelka kelioninį apsiaustą ir numeta šalin. 

- Ir nustok kalbėjusi apie šiuos namus, tarsi jie būtų tavo. Jie 
priklauso Petronelai. 

Žodžiai trenkia Nelą kaip žaibas, tačiau Marina žiūri į jį, ne- 
galėdama patikėti. 

- Tuomet Petronela gali juos turėtis. 

„Taip paprastai? - galvoja Nela, pasisukdama į ją. - Neat- 
rodo, kad tai būtų įmanoma; Marina negali to sakyti rimtai.“ 

- Aš iššvaisčiau visą savo gyvenimą, kad tavasis būtų 
sklandus. Mes visi esam tik tavo įgeidžių įkaitai. 

Johanas atsidūsta, pakelia delnus prie ugnies, kad kiek sušiltų. 

- Įkaitai? - jis pasisuka į Otą. - Otai, ar tu jautiesi įkaitu? 

Otas nuryja seiles, jo balsas vos girdėti: 

— Ne, senjore. 

- Nela, ar aš tave laikau po spyna? 

— Ne, Johanai, - atsako Nela. „Nors, - galvoja ji, - tos vie- 
nišos naktys, kai laukiau tavęs apsilankant, atrodė gana panašios 
į kalėjimą.“ Jai dabar norisi būti viršuje, savo kambaryje, vienai, 
pasislėpusiai po antklode. 

- Šitas namas yra vienintelė vieta, kur kiekvienas iš mūsų 
yra laisvas. - Johanas pasilenkia virš savo kėdės ir paslepia veidą 
delnuose. - Ir Marina, kas jau kas, o tu tikrai negali to neigti. 

- Nebūk kvailys, - meta Marina. Nelai atrodo, kad šis ginčas 
kyla jau ne pirmą kartą ir tarsi ugnis kaista greitai. - Tu toks sava- 
naudis. Tau naudinga, kad aš čia būčiau, o pats beveik nesivarginti 
slėpti, kuo užsiimi. 

Johanas pasižiūri į seserį. Nela mato, koks jis pavargęs, veidas 
persimainęs, akys tamsios. 

- Tu manai, kad man tai naudinga, ar šitą pasaką sau seki? - 
klausia jis. - Marina, nekreipdamas dėmesio į savo sielos balsą, aš 
vedžiau vaiką. Ir taip pasielgiau dėl tavęs. 

— Aš ne vaikas, - sušnabžda Nela, nuo jo žodžių galiausiai 
susmukdama į kėdę. Ir vis dėlto ji jaučiasi vaiku. Johanas ją aki- 
mirksniu pavertė, ir jai reikia motinos, kad kas nors pastebėtų jos 
skausmą, kad kas nors kitas išneštų Rezeki kūną. 

- Ir niekas nepasikeitė, - sako Marina, nekreipdama dė- 
mesio į Johano pasiteisinimus. - Tas pats neatsakingas požiūris į 
Mermansų cukrų, į mūsų ateitį... 

Johanas spiria į tuščią rėmą, šis subyra ir nučiuožia išbliz- 
gintomis grindimis kaip tik tą akimirką, kai, pasiraitojusi ran- 
koves, nuo prakaito išrasojusia kakta, įeina Kornelija. Rankose 

laikydama padėklą su vynu ir duona, tarnaitė įsmeigia akis į sulū- 
žusį rėmą ir sustingsta šalia durų. 

— Tu niekad nesiekei kompromiso! - sako Johanas. 

- Būtent tai aš visą laiką ir dariau. Johanai, tu manai, kad gali 
nusipirkti abstrakčius dalykus. Tylėjimą, ištikimybę, žmonių sielas... 

- Tu nustebtum... 

- Tai pasakyk man, kas nutiks, kai tave iš tikrųjų pagaus? Kai 
burmistrai sužinos, kas tu iš tikrųjų esi? 

Atrodo, kad Otas šalia židinio neteko kvapo. 

- Prakeiktiems burmistrams aš pernelyg turtingas, - sako 
Johanas. 

- Ne, - Marinos balsas griežtas. - Ne. Tu nekreipei dėmesio. 
Tai aš dukart tikrinu sąskaitų knygas. Būtent aš, todėl leisk man 
pasakyti, kad jų sekama istorija yra tikrai liūdna. 

Johanas kyla iš savo krėslo, atrodo, kad su kiekvienu coliu 
jis užstringa, Marinos žodžiams byrant su trisdešimt metų prak- 
tikuotu lengvumu. 

— Visada galvojai esanti kitokia, argi ne, Marina, - neište- 
kėjai, kišiesi į mano reikalus. Nejaugi tu iš tikrųjų manai, kad 
turėdama kelis Rytų Indijos žemėlapius ant sienos, kelias knygas 
apie keliones, keletą supuvusių uogų ir gyvūnų kaukolių, tu Žinai, 
koks gi yra gyvenimas ten? Ką man tenka padaryti, kad tau būtų 
patogu? Tu net neįsivaizduoji. 

Marina gręžia jį akimis. 

- Turiu tau prastų naujienų, - taria ji. 

„Ne, - galvoja Nela. - Tik ne taip.“ Otas numeta didelį durpių 
gabalą ant grindų. Juodi jų gabaliukai pasklinda ant medžio. 

- Jei tik galėtų, burmistrai tave nubaustų už tai, kad esi vie- 
niša moteris! - eidamas artyn jos, bando meilikauti Johanas. - 


Vienintelis dalykas, kurį tau reikėjo padaryti, Marina, - ištekėti 

už turtingo, gerai ištekėti, - o, Dieve, tiesiog, ištekėti, - net to tu 
nesugebėjai padaryti. Mes gi bandėm, ar ne? Mes bandėm tave 
ištekinti, tačiau visame Amsterdame neatsirado pirklio, kuris tau 
įtiktų... 

Marinai iš gerklės pasigirsta šiurkštus ir sunkus garsas, burna 
perkreipta, veide gerai atsispindi visi nepasitenkinimo metai. 

- Johanai, ar tu manęs klausaisi? 

- Nuo pat tos dienos, kai gimei, tu buvai niekam tikusi, ne- 
draugiška rakštis... 

- Vakar buvo atsibeldęs tavo anglas. Tavo naktinė plaštakė. 
Ir žinai, ką jis padarė? 

— Ne! - sušunka Nela. 

- Jo dėka tavo mylimiausia Rezeki negyva. 

Johanas sustingsta. 

— Ką tu pasakei? 

- Tu puikiai girdėjai. 

— Ką? Ką tu pasakei? 

— Džekas Filipsas suvarė durklą jai į kaklą vidury tavo holo. 
Sakiau tau, kad jis pavojingas. 

Johanas labai lėtai sugrįžta prie savo kėdės, keistai atsargiai 
atsisėda, tarsi bijotų medžio prisilietimo. 

- Tu meluoji, - sako jis. 

- Jeigu ne Otas, jis galėjo nužudyti mus visus. 

— Marina! - šaukia Nela. - Gana! 

Johanas pažvelgia į savo žmoną. 

- Ar tai tiesa, Nela? Ar mano sesuo meluoja? 

Nela praveria burną, bet negali ištarti nė žodžio. Pamatęs 
jos išraišką, Johanas ranka užsidengia burną, tarsi bandytų už- 
gniaužti riksmą. 

Su ašaromis akyse prie židinio atsistoja Otas. 


- Jis turėjo durklą, senjore. Aš maniau, kad jis... aš nenorėjau... 

- Džekas nenumirė, Johanai. Otas buvo gailestingesnis, — 
pertraukia Marina. - Tavo mažasis anglas atsistojo ir išėjo, o tavo 
žmona padėjo Rezeki kūną rūsyje. 

- Otai? - jis išspaudžia tarno vardą tarsi klausimą, kurio 
negali ištarti. Jo rankos bejėgiškai nusvyra, laukdamos atsiritant 
sielvarto bangos. 

- Viskas įvyko taip greitai, - šnabžda Nela, tačiau Johanas, 
apimtas keistos energijos, nebyliai prasibrauna pro seserį, pro 
Korneliją prie durų. Jie girdi, kaip jis klupdamas nueina korido- 
riumi ir nulipa virtuvės laiptais. Nela nuseka jam iš paskos ir girdi, 
kaip atsidaro rūsio durys. Johano netektis nuaidi koridoriumi. 

— Mano mergytė, - verkia jis. - Mano mergytė, mano mer- 
gytė. Ką jis padarė? 

Nela nuslenka paskui, kovodama su noru sustoti, bet kita 
jos dalis žino, kad ji turi pabandyti ir paguosti. Ji surandą Johaną 
suklupusį ant kelių, apsikabinusį sustingusį šuns kūną, palinkusį 
virš kruvino maišo. Jos galva ilsisi ant šeimininko rankos, prie- 
blandoje jos žaizda neatrodo taip baisiai, iššiepti dantys sustingę 
kreivoje šypsenoje. 

— Man taip gaila, - sušnabžda Nela, tačiau Johanas negali 
pratarti nė žodžio. Jis pažvelgia į žmoną akimis, pilnomis ašarų, 
negalėdamas patikėti įsikibęs į savo meilę. 

Liudininkė 


Kitas dvi dienas atrodė, kad namas įtemptoje tyloje bando save 
išgydyti. Marina tūno savo kambaryje, Kornelija ruošia kalėdines 
labdaros dėžutes vaikų prieglaudoms, pyragaičiai šiemet mažesni, 
mėsos pyragų mažiau. Otas vengia visų, leidžia laiką sode, kur be 
reikalo kasa sušalusią žemę. 

- Tu pakenksi svogūnėliams, Tuti, - sako Kornelija, bet jis 
nekreipia dėmesio. 

Nela užuodžia verdant troškinį iš kiaulės kojos, girdi besi- 
braižančius indus ir kartais barškančius besikankinančios Korne- 
lijos graibštukus. 

Abu vakarus Johanas išeina. Bijodami atsakymo, niekas 
neklausia, kur jis eina. Antrą vakarą po barnio, Nela stovi viena 
kambaryje priešais savo lėlių namą ir prieš blėstančią šviesą laiko 
Agnesės lėlę. Ji girdi, kaip kažkur namie kažkam bloga, kaip į 
skardinį dubenį tyška vėmalai, tylų murmėjimą, užuodžia at- 
sklidusį gaivinantį mėtų arbatos, skirtos nuraminti sublogavusį 
skrandį, kvapą. Ji irgi norėtų atsikratyti viduje tūnančio nerimo. 
Ji tikisi, kad Johanas yra Rytinėse salose, savo sandėlyje dirba prie 
cukraus, tačiau Agnesės elgesyje Senojoje bažnyčioje buvo kažkas 
bauginančio, Nelai sunku patikėti, kad vienintelė pykčio prie- 
žastis - jos verslo perspektyvos. 

Apžiūrinėjant Agnesės lėlę, Nelos nugara perbėga dre- 
bulys, oda staiga pašiurpsta. Agnesės cukraus kūgio galiukas tapo 

visiškai juodas. Ji garsiai rauda, bandydama nukrapštyti sporas, 
bet jos tarsi suodžiai išteplioja visą likusį kūgį. Ji pabando nu- 
laužti cukraus kūgį, norėdama jį užkasti sode, kad palaidotų jo 
galią - ir jis nulūžta, kartu su visa Agnesės ranka. 

Nela sviedžia sužalotą lėlę ant grindų, nulūžusi ranka kartu 
su sugedusiu cukraus kūgiu lieka jai tarp pirštų. 

- Atsiprašau, - murma ji, nesuprasdama, ko ji atsiprašinėja - 
lėlės, Agnesės ar miniatiūristės. Atrodo, kad mažytė Agnesės ran- 
kelė sugadinta negrįžtamai, ir tai yra jos kaltė. 

Šios mažos sporos galėjo atsirasti dėl prasto oro, bet lėlių 
namas stovi antrame aukšte, kur nėra taip drėgna. Galėtų būti 
suodžiai iš kamino, bet lėlių namo turinys toli nuo jo. Nė vienas 
iš logiškų paaiškinimų netinka. Kaip ir Rezeki žymė, gal šita 
juoda dėmė visada buvo čia, mažytė ir beveik nepastebima? O 
gal ji nepaaiškinamai atsirado ir išplito kaip atsakas į jos paniką 
dėl Agnesės? „Ne, - galvoja Nela, - nebūk tokia kvaila. Tiesiog 
tai buvo dar vienas perspėjimas, kurio tu nepastebėjai.“ Ji apžiūri 
lėlių namą, kepinių rinkinį, lopšį, paveikslus, stalo įrankius ir 
knygas, norėdama, kad būtų kreipusi daugiau dėmesio, kai lėlės 
ir šunys atsirado. Ar yra ir daugiau pasirengusių sprogti mažyčių 
bombų, kurių ji nemato? 

Marina šių lėlių nekenčia dėl stabmeldystės, tačiau tas pa- 
juodęs kūgis, žymė ant Rezeki - šitie nepakartojami moteriškos 
meistrystės pavyzdžiai yra daugiau nei stabmeldystė. Tai - įsibro- 
vimas, kurio Nela negali apibūdinti. Tai - istorija, ir, panašu, kad 
Nelos, tiktai ne jos pasakojama. „Ji kreipia mano gyvenimą, - gal- 
voja Nela. - Ir aš negaliu numatyti pasekmių.“ 

Nela dar kartą atsiverčia Smito sąrašą. Tarp lapų suspausti 
miniatiūristės moto, atvertus knygą, pažyra kaip konfeti. Ji susi- 
randa miniatiūristės skelbimą. Mokėsi pas garsiausią Briugės lai- 
krodininką, Luką Vindelbrekę. Viskas, o kartu ir nieko. „Kiekvieną 

kartą, kai nueinu prie jos namo, - galvoja Nela, - kiekvieną kartą, 
kai aš kaip kvaiša daužau neatsiveriančias jos duris, aš noriu 
visko, o negaunu visiškai nieko.“ Reikalingas kitoks priėjimas, ir, 
žiūrėdama į skelbimą, Nela nusistebi, kaip ji apie tai nepagalvojo 
anksčiau. Daugiau nebus jokių ilgų laiškų, jokių sąmojingų, pu- 
siau filosofinių atkirčių, jokių tulpių ir ropių ar bėgiojimų šaltyje, 
kad būtų pažeminta Kalverstrate. 

Ji nuskuba prie savo raudonmedžio rašomojo stalo, prisimin- 
dama, kaip tą pirmąją dieną ji laukė ant Johano namų slenksčio, 
Herengrachtu einančius žmones, aklą berniuką su silke, besijuo- 
kiančią moterį. Ar jau tada miniatiūristė žinojo apie mane? Ar ji 
žinojo, kaip aš laukiau šio kambario, šio stalo, lapo popieriaus, 
kad pagražinčiau savo nelaimingą sutikimą? 


Išsitraukusi lapą, Nela padažo plunksną ir pradeda savo laišką: 
Brangus senjore Vindelbreke, 


rašau jums, norėdama pasiteirauti apie vieną jūsų 
pameistrių. 

Man žinoma tik tiek, kad ji yra moteris, aukšta, 
šviesiaplaukė, o jos žvilgsnis toks, kad atrodo, lyg žiūrėtų 
tiesiai į mano sielą. Ji įsiveržė į mano gyvenimą, senjore, o 
jos siunčiamos miniatiūros vis labiau baugina. Kodėl yra 
taip, kad ji man neatsako tiesiogiai, bet aš atsidūriau jos 
dėmesio centre? 

Papasakokit man, kaip ji pas jus atsirado ir kodėl 
išvyko. Kokios jėgos vedina ji mano gyvenimą verčia 
miniatiūra - neprašyta, dailia, nesuprantama žinia? 
Pavadinau ją savo mokytoja, bet dabar, apsaugok mane, 


Viešpatie, aš vadinu ją pranaše - ir jeigu tuomet ji buvo 

šnipinėjantis nelabasis, kurį jums teko išvaryti, tuomet jūs 
turite man parašyti. 
Lauksiu su kankinančia nuojauta - 


Petronela 


Į duris pabeldžia. Nela pakiša laišką po knyga, užtraukia lėlių 
namo užuolaidas ir susirenka miniatiūristės moto. 

- Užeikite, - taria ji. 

Didžiausiai jos nuostabai, vidun įsliūkina Johanas. 

- Ar suradai jį? - klausia ji, susisupdama į chalatą ir sukiš- 
dama moto į kišenę. Jai nepavyksta garsiai ištarti Džeko vardo, bet 
šias dvi naktis Johanas užsiėmė būtent tuo, nors niekas ir nedrįso 
to ištarti garsiai. 

- Deja, ne, - atsako Johanas, išskėsdamas rankas kaip ne- 
rangus vagis, kuriam Džekas būtų prasprūdęs pro pirštus. 

- Johanai, tu kaip vaikas, meluojantis apie nukniauktą pufertą. 

Jis pakelia antakius, ir, nors Nela nustebusi dėl savo tiesumo, 
bet aiškiai suvokia, kad su Johanu jai vis sunkiau slėpti savo 
jausmus. Jis neneigia kaltinimo, bet pabando ją suminkštinti. 

- Petronela, - sako jis, - aš žinau, kad tu ne vaikas. 

Jo švelnumas žeidžia beveik labiau nei žiaurumas. 

— Aš daug ko nesuprantu, - sako ji, atsisėdusi ant savo lovos 
ir žiūrėdama į lėlių namą. - Kartais šiame name aš išvystu šviesos 
plyšelį, lyg būčiau kažką gavusi. Bet kitą dieną jaučiuosi visiška 
neišmanėlė. 

- Žiūrint iš šio kampo, mes visi esam vaikai, - atsiliepia Jo- 
hanas. - Aš ne tai turėjau galvoje, kai taip pasakiau svetainėje. Kai 
Marina... ji mane... 

— Marina tenori, kad būtum saugus, Johanai. Kaip ir aš. 


- Aš esu saugus, - atsako jis. 

Nela į tai užmerkia akis, jausdama gilų nepasitenkinimą. 
Kaip sunku turėjo būti Marinai visus šiuos metus rūpintis kai kuo, 
kas yra įsitikinęs, kad jo vieno galios užteks įveikti visas gyve- 
nimo negandas! Jis Amsterdamo pilietis, - juk jis turi suprasti, 
kad vienas negali čia išgyventi. 

- Šita santuoka ne tokia, kaip įsivaizdavai, - sako jis. 

Ji žiūri į jį. Tarp jų atsiranda ir vėl pranyksta švenčių aki- 
mirkos, saugumo jausmas, putlių kūdikių juoko aidas. Visa tai 
priklauso kitai Nelai, tai, kurios niekada nebus. 

- Tikriausiai buvo kvaila visa tai įsivaizduoti. 

- Ne, - atsako jis. - Mes gimėm, kad įsivaizduotume, - jis 
vis dar stoviniuoja, nenorėdamas išeiti. Nela prisimena paskutinį 
miniatiūristės siuntinį, į mažą krepšelį sudėtus pyragaičius ir ban- 
deles, paslėptus už garstyčių spalvos užuolaidų. 

- Ar Venecijoje tau pavyko parduoti kiek nors Agnesės cuk- 
raus? 

Jis susmunka ant jos lovos galo. 

- Ten visas kalnas, Nela, - atsidūsta jis. - Tiesiogine prasme. 
Perkeltine prasme. Šiuo metų laiku surasti pirkėjų užtruks. 

- Bet ar suradai nors vieną? 

- Taip, porą. Kardinolą ir vieną iš popiežiaus kurtizanių. At- 
rodo, kad šiomis dienomis žmonės linkę mažiau išlaidauti, - jis 
liūdnai atsidūsta. 

- Tau teks kažką sugalvoti dėl likusių. Sužinojusi, kad radai 
tik du pirkėjus, Marina tau dar labiau neduos ramybės. Tau pasi- 
sekė, kad čia tik aš. 

Johanas nusišypso. 

- Nesitikėjau tokios moters, kokia pasirodei besanti. 

Pirma Nelos manija - nepagaunama norvegė moteris, minia- 
tiūromis formuojanti jos gyvenimą, o antroji - apsaugoti Johano 

turtą, kad šis nesupūtų prie jūros. Ne tokį paveikslą Asendelfte 
piešė jos mama. 

— Tu mane menkai pažįsti. 

- Čia buvo komplimentas, - sako Johanas. - Tu esi ypa- 
tinga, - jis nutyla, atrodo sutrikęs. - Sausį aš vėl išvyksiu, ir aš 
padarysiu jiems pelną. Aš visada parduodu savo prekes, - jis iš- 
skečia rankas, tarsi jo stotas ir Herengrachto namo puošyba būtų 
pakankami įrodymai. 

- Ar pažadi, Johanai? 

- Pažadu. 

- Vieną kartą tavim patikėjau, - sako Nela. - Šįkart melsiuos, 
kad tai būtų tiesa. - Jai už nugaros laikrodžio švytuoklė skaičiuoja 
aksominį laiką. - Štai, - taria ji, atsistodama nuo lovos ir švelniai 
atitraukdama lėlių namo užuolaidas, - noriu, kad turėtum šitai. 

Ji įdeda Rezeki figūrėlę jam į ranką, ir Johanas pažvelgia 
žemyn, mirksėdamas pavargusiomis akimis, ne iškart supratęs, ką 
mato. 

- Rezeki? - sumurma. 

- Saugok ją. 

Akimirką jis tyli, neatitraukdamas akių nuo rankoje esančios 
miniatiūros. Tada pakelia ją, paliečia šilkinį pilką kailį, mažytes 
protingas akis, lieknas kojas. 

- Niekad nesu matęs tokio dalyko. Nė vienoje iš savo ke- 
lionių. 

Nela atkreipia dėmesį, kad jis nieko nesako apie raudoną 
žymę. Jeigu Johanas nusprendė to nepastebėti, galvoja ji, taip dar 
geriau. 

- Tavo vestuvių dovana, - sušnabžda ji. - Žinau, kad Rezeki 
niekad nebuvo žmogaus pavidalo, bet dėl viso pikto - nesakyk 
burmistrams. 


Johanas žiūri į ją pernelyg susijaudinęs, kad galėtų kalbėti, 
spausdamas dovaną, kaip talismanišką paguodą. Nela uždaro 
paskui jį duris, klausydamasi, kaip tyliai jis eina į savo kambarį, ir 
pasijunta keistai ramiai. 


Tačiau kitą dieną, auštant, ją šiurkščiai pažadina Kornelija. 
Dangus nudažytas oranžiniais ir tamsiai mėlynais dryžiais, bus ne 
vėliau penkių ryto. Nela dreba nuo savo sapnų apie šlapias rau- 
donas drobes ir susitraukiančius kambarius, nuo šalto ryto oro 
greitai susivokusi. 

— Kas atsitiko? 

- Prabuskit, madam, prabuskit. 
kusį virš jos perkreiptą Kornelijos veidą, ją apima baimė. - Kas 
atsitiko Johanui? 

Kornelijos rankos nusvyra nuo Nelos kūno kaip nuvytę lapai. 

- Ne senjorui. Tai Otas, - drebančiu balsu šnabžda ji. - Otas 
išėjo. 

Sielos ir pinigų kapšai 


Kornelija šokinėja aplink Johaną, turėdama atstoti du tarnus. Ji 
apauna batus, įmeta į kišenes mažų pyragaičių, obuolį. Johanas 
sukiša rankas į švarko rankoves. 

- Kur mano brokatas? - klausia jis. 

— Radai, ko dabar paklausti, - burbteli Marina pilku nuo iš- 
sekimo veidu. 

- Niekur jo neradau, senjore, - sako Kornelija. 

- Einu, patikrinsiu dokus, - taria Johanas. - Kodėl jis taip 
pabėgo? 

— Kartu patikrink ir cukrų, - šūkteli Nela, jam iš paskos iš- 
bėgusi į lauką. 

Johanas žiūri į ją, negalėdamas patikėti. 

- Pirmiausia Tutis, - sako jis. - Negalim jo prarasti. 

Nela nebegali negalvoti apie pajuodusį mažulytį Agnesės 
kūgį viršuje. Tai ženklas - miniatiūristė bando juos perspėti, kaip 
perspėjo apie Rezeki. Juk dar galima ką nors padaryti, kol jie ne- 
prarado ir cukraus? Tačiau Johanas jau nuėjo, o nė viena žmona 
negali pasirodyti jo sandėlyje nepranešusi. 


Ant Oto lovos nematyti jokių grumtynių ženklų, nėra sulaužytų 
baldų, durys irgi sveikos. Nėra tik maišo su drabužiais. 

- Jis paėmė senjoro švarką. Aš tuo tikra, - sako Kornelija. 

— Galbūt jis jį parduos? - svarsto Nela. 

- Greičiausiai pasiliks dėvėti. Kodėl jam reikėjo išeiti? 

Nelai topteli, kad ji nepaklausė Kornelijos, ką ji veikė Oto 
miegamajame penktą ryto. Tačiau Kornelija visiškai laukinė, ir, 
pabandžius išklausti dabar, padarytų daugiau žalos nei naudos. 

- Kornelija, - viršuje pašaukia Marina. - Ateik čia. 

Marina, apsivilkusi trim švarkais, apsisiautusi skraiste ir 
apsimovusi dviem porom vilnonių kojinių, svetainėje nerangiai 
bando uždegti durpes židinyje. Kai ji išsitiesia, atrodo labai stambi 
ir daug aukštesnė už Nelą bei Korneliją. 

- Negaliu uždegti durpių, - sako ji. Balsas slysta kaip sviestas 
keptuvėje. 

- Užkurti ugnį - Tučio darbas, madam, - Kornelija dūsta 
ne nuo tirštų durpių dūmų, jos akyse tvenkiasi ašaros. - Man tai 
nelabai gerai sekasi. - Tarnaitė atsiklaupia prie židinio, jos kūne, 
tarsi kreivame veidrodyje, atsispindi siela. - Paklausinėjau palei 
kanalą, - sumurma, - į Rasphuis ar Rotušės kalėjimus nebuvo už- 
darytas nė vienas afrikietis. 

- Kornelija, - taria Marina, atsisėsdama į tą patį kėslą, ku- 
riame, išgirdęs naujieną apie Rezeki, susmuko Johanas. Paraudu- 
siomis akimis ir tvarkydamasi savo sluoksnius, ji negali sėdėti ra- 
miai. Ji atsikanda kąsnelį savaitės senumo obuolių pyrago, kurį jai 
atnešė Kornelija, tada padeda jį šalin. 

Kad ir kur ji dabar būtų, Nela mintyse maldauja miniatiūristės: 
„Ponia, duokit mano vyrui sparnus. Padėkit jam greičiau nuskrieti 
prie išplaukiančių laivų. Tegu mūsų mylimas Tutis lieka šioje šalyje.“ 

- Jis pabėgs, - sako Marina, trindama smilkinius, tarsi bandy- 
dama sustabdyti kažką nepaliaujamai besisukantį jos kaukolėje. - 
Jis vyks į Londoną. Prie Temzės jis gali tikėtis išnykti minioje. 

- Tu tokia įsitikinusi, - sako Nela. 

- Sakiau jam, kad nieko neatsitiks, - prabyla Kornelija. - 
Kodėl jis manęs nepaklausė? 

- Todėl, kad buvo išsigandęs, - atsako Marina, jos kvėpa- 
vimas pasunkėja. Ji vėl paima obuolių pyragą, kalbėdama jau be- 
veik sau: - Dar geriau, kad jo nebėra. Pasišalindamas jis apsaugojo 
mus visus. O kas atsitiktų, jeigu tokį žmogų kaip Otas pagautų bur- 
mistrai? 

— Marina, - klausia Nela, - ar tu žinojai, kad jis ruošiasi iš- 
eiti? 

Nuo jos klausimo Marinos veide blyksteli nuostaba. 

- Jis labai nuovokus, - atsako ji, nusigręždama šalin ir pasi- 
taisydama sijoną. 

- Ir tai tu liepei jam išeiti? - spaudžia Nela. Ją siutina ap- 
takūs atsakymai, už kurių slepiasi Marina. 

- Tai buvo mažesnis blogis iš dviejų, - sako ji. - Gal aš ir 
pasiūliau, tačiau tikrai nieko neverčiau. 

- Žinau, kokie tie tavo pasiūlymai. 

Kornelija žiūri visiškai pasibaisėjusi. 

- Madam, ar jūs jį išvarėt? Jūs juk sakėt, kad Džekas jo neį- 
duotų. 

- Džeko sugebėjimas stebinti - begalinis. Jis yra oportu- 
nistas. Jeigu jis pamėgintų mus užsipulti, Otui net nebūtų teismo, 
nebūtų net galimybės išgyventi. 

- Marina, kaip tau patinka mus visus tampyti už virvučių! Su 
teismu ar be, bet ten Otas gali mirti. 

Kornelija atsistoja. 

- Jis senjoro tarnas. 

- Ar jis taip pat nėra ir mano tarnas? - Marina sviedžia ga- 
balą obuolių pyrago į sieną, vos nepataikydama į Korneliją. Tar- 
naitė krūpteli, kai šis trenkiasi į kaimo vaizdais ištapytą sieną, o 
razinos kaip tamsios kulkos ištykšta į avis. - Argi aš nenorėjau 
kaip geriau? - šaukia Marina. - Johanui niekas nesvarbu. 

- Jis dabar jo ieško! 

- Johanas nemyli nieko, išskyrus save, - šnypščia ji. - Ir todėl 
mes esame čia. - Razinos nuslysta siena ir nukrinta ant grindų, o 
Marina, apsunkusi nuo savo rūbų, lėtai išeina iš kambario. 


+++ 


Kalėdos, blankus atspindys to, kas būdavo anksčiau, praeina be 
jokio Oto ženklo. Į prieglaudas išsiunčiamos dovanos, o Johanas 
žieminiame miegančiame sode palaidoja Rezeki. 

- Niekada anksčiau nemačiau tokio senjoro, - nuo rūpesčio 
išbalusiu veidu Nelai sako Kornelija. - Jis netgi perskaitė pastraipą 
iš Biblijos. Atrodė, kad jis visai ne ten. 

Sumenkęs ir užsidaręs, Johanas kasdien išeina, teigdamas, kad 
ieško savo dingusio tarno ir dirba dėl Mermansų cukraus parda- 
vimo. Nela kartais susimąsto, kad ji turėtų pasakyti Marinai, kad jis 
visas tebėra sandėlyje, kad Fransas įsiutęs, bet panašu, kad jos abi 
nelabai gali ką pakeisti, o Marinos nuotaikos tokios nenuspėjamos. 

Sporos ant miniatiūrinio kūgio niekaip neišeina Nelai iš galvos, 
ir ji jas tikrina kasdien, įsitikinusi, kad jos pasisės. Tačiau atrodo, kad 
kūgis sustingo laike, ir Nela, dabar jau visiškai įtikėjusi miniatiūristės 
pranašysčių galia, tuo ir guodžiasi. Aš kovosiu, kad iškilčiau, galvoja 
ji, bet bėda ta, kad ji neturi nė menkiausio supratimo, kur ji kyla. 
Akligatvyje, spėja ji. Maišo dugne - bejėgiška ir nebyli egzistencija. 

Ji neįsivaizduoja kur galėtų būti Otas, nė vienas iš jų negali 
atsakyti į šį klausimą. Kol kas jo lėlė nieko neatskleidė, tad Nela 
pasikliauja namiškių spėlionėmis apie jo buvimo vietą. Marina 
nepalenkiama dėl Londono, Johanas mano, kad Konstantinopolis. 
Kornelija įsitikinusi, kad jis vis dar šiose pakrantėse. Jinai negali 
priimti minties, kad Otas savanoriškai nuklystų toli. 

- Jam geriau būti kokiame uoste, - sako Nela. - Asendelfte 
jam užtrenktų duris. 

— Ką? Tokiame šaltyje? - klausia Kornelija. 

- Aš tuo tikiu, - atsiliepia Marina. 

— Negaliu patikėti, kad jis sutiko išeiti, - sako Nela, žiūrė- 
dama į ją, bet Marina nusigręžia. - Tai taip nepanašu į jį. 

- Petronela, tu čia tik dvylika savaičių, - plyksteli Marina. - 
Viso gyvenimo neužtenka, kad suprastum, kaip žmogus pasielgs. 


Kornelija pradeda vangiau valyti su actu ir citrinos sultimis, šluoti 
ir blizginti, skalbti, dulkinti. Nela išsiunčia laišką Lukui Vindel- 
brekei į Briugę ir laukia atsakymo. „Žiemos oras gali sulėtinti kur- 
jerio kelionę, - galvoja ji, - bet čia vienintelė išeitis.“ 

Ji nusprendžia, kad turi paklausti Marinos, ar Johanas kal- 
bėjosi su ja apie cukrų, kuris tebeguli sandėlyje. Ji suranda Ma- 
riną žingsniuojančią koridoriumi ir žvilgčiojančią į svetainę, kur 
ji ginčijosi su broliu. Cukruoti riešutai nebesislepia jos kambaryje 
ir dabar, supilti į dubenį, stovi ant stalelio, jų puselės blyksi tarsi 
vabalai. Nela nustebusi žiūri į juos, valgyti cukruotus skanėstus vi- 
siems matant - tai taip nepanašu į Mariną. „Jeigu aš būčiau taip su- 
sipykusi su Karelu, - galvoja ji, - suvalgyčiau tiek marcipanų, kiek 
pati sveriu.“ 

— Marina, turiu tavęs kai ko paklausti, - taria ji. 

Marina susiraukia iš skausmo ir tvirčiau susisupa į savo skraistę. 

— Kas atsitiko? 

— Riešutai, - atsako Marina. - Aš suvalgiau per daug, - ji 
nuskuba į savo kambarį ir momentas pasikalbėti dingsta. 


Kornelija su Nela leidžia valandas virtuvėje, kur šilčiausia. Vieną 
vėlyvą popietę, Marinai miegant, o Johanui nesant namie, pasi- 
girsta labai garsus beldimas į paradines duris. 

— Ojeigu čia gvardiečiai atėjo Tučio? Dieve, apsaugok mus, - 


sušnabžda Kornelija. 


- Bet jie jo čia neras, argi ne taip? - Nela niekad neprisi- 
pažintų dėl šito Marinai, bet ji džiaugiasi, kad Otas pradingo. Ji 
įsivaizduoja Džeką būrio viduryje, atkišusį kaltinantį pirštą. 

Beldimas nesiliauja. 

- Aš nueisiu, - sako Nela, bandydama parodyti bent jau 
savitvardos iliuziją. „Na ir atvirkščias namas, - galvoja ji, - kad 
madam turi pati pasitikti svečius.“ 

Tačiau pro langą matyti tik viena ant galvos su ilgu pilnu 
veidu užvožta plačiakraštė skrybėlė. Nela atidaro duris, jos palen- 
gvėjimas, kad čia ne gvardiečiai, šiek tiek sumažėja, bet Fransas 
Mermansas nusiima skrybėlę ir įžingsniuoja tiesiai vidun. Kartu 
su juo įsiveržia šaltas gruodžio oras, ir jis nusilenkia, pirštais suk- 
damas skrybėlę. 

— Madam Brant, - taria jis. - Atėjau pasimatyti su jūsų vyru. 

- Jis tikriausiai bursoje, - sako Marina. 

Nela krūpteli ir pasisukusi pamato ant laiptų laukiančią Ma- 
riną. Lyg Marina būtų žinojusi, kad jis ateina. Oras kibirkščiuoja, 
Nela laukia kokių nors palankumą rodančių ženklų iš abiejų. 
Bergždžiai. „Žinoma, - taria sau Nela. - Marina tikrai moka išo- 
riškai išlikti rami.“ 

- Buvau bursoje, - sako Mermansas. - Ir VOC. Ir keliose 
tavernose. Nustebau, kad jo ten nebuvo. 

- Aš neganau savo brolio, senjore, - atsako Marina. 

Po šio sakinio Mermansas pakelia antakius. 

— O gaila. 

- Gal norėtumėt vyno, kol laukiate? - klausia Nela, nes Ma- 
rina atsisako išlįsti iš šešėlio. 

Jis pasisuka į ją. 

- Bažnyčioje mano žmonai sakėte, kad jūsų vyras pardavi- 
nėja mūsų cukrų Venecijoje. 


Nela jaučia įdėmų Marinos žvilgsnį sau ant kaklo. 


- Taip, senjore. Jis jau grįžo... 

- Žinau, kad grįžo, madam. Kiekvienas tokio žmogaus žingsnis 
yra matomas. Brantas jau seniai grįžęs iš Venecijos papistų. Ka- 
lėdos praėjo, o Naujieji metai beveik ant nosies. Taigi, aš klausiu 
savęs - kur mano pelnas? 

- Esu tikra, kad jis bus... 

- Jis man neparašė. Taigi, praėjusį vakarą nuėjau į sandėlį 
patikrinti, kaip sekėsi jo Venecijos kelionė, ir šįkart kartu pasiė- 
miau Agnesę. Geriau jau būčiau neėmęs! - jis pasisuka į Mariną 
nuo įniršio išpūstomis akimis. - Nė vienas grūdelis nepajudintas, 
madam. Nė vienas prakeiktas grūdelis. Jūs esat blogesni nei 
niekam tikę - visas mūsų turtas, visas mūsų turtas pelėja tamsoje. 
Aš jį paliečiau - kai kur jau pavirtęs tešla. 

Marina akivaizdžiai priblokšta, ji nesuvokia situacijos ir 
nesugeba jos suvaldyti. Nelą užplūsta kaltė, kai beginklė Marina 
puola prieš jo įniršį. 

- Fransai... - sumikčioja ji, - tai neįmanoma... 

- Vien šios priežasties užtektų sužlugdyti Johaną Brantą, o 
Dievas mato, aš turėjau ir kitų. Tačiau, išėję iš sandėlio, mes pa- 
matėme kai ką baisiau. Kai ką daug baisiau. 

Marina iš šešėlio žengia pirmyn. 

- Jis jį pardavinėja, Fransai, - tyliai sako ji. - Aš garantuoju... 

- Ar žinote, madam, ką mes pamatėme prispaustą prie sienos? 

Virtuvės laiptais atskuba Kornelija. Nelai atrodo, kad jos 
širdis iššoks iš krūtinės. Jai norisi griebti Kornelijos rankas ir ratu 
apjuosti šį vyrą, kad besidaužančios jų širdys nurimtų. „Turėjau 
pasakyti Marinai, - galvoja ji, aplink oras net vibruoja, nes Mer- 
manso įniršis auga. Marina jau turėjo įtarimų, bet jeigu aš būčiau 
patvirtinusi, kad jis nepaliestas, kad Fransas jau buvo nuėjęs jo 
patikrinti, galbūt tuomet ji būtų galėjusi šitai sustabdyti. Ji vienin- 
telė, kuriai pavyksta įvesti šiokią tokią tvarką.“ 


Mermansas žengia į priekį, visiškai priešingai nei romantiškose 
vizijose koks švelnus įsimylėjėlis, ir Marina ant laiptų susigūžia. Jis 
spokso į ją iš apačios, o Nelos mintyse iškyla du senos jų istorijos 
vaizdiniai, padovanotas sūdytas paršelis ir knygoje paslėptas gražus 
Franso laiškelis. „Tegu Fransas būna jai malonus,“ - meldžiasi ji. 

- Mes jį matėm, - tyliu ir nuo įtampos hipnotizuojančiu 
balsu taria Mermansas. - Mes matėm jo velnystę. 

- Apie ką tu kalbi? - klausia Marina. - Kokią velnystę? 

- Aš tikiu, kad visada žinojai, - sako jis, - kaip jis leidžia savo 
laiką prie sandėlio sienų, O tokio dalyko negali ištrinti iš atminties. 

— Ne, - sako Marina. 

- Taip, - sako Mermansas, išsitiesdamas ir pasisukdamas į 
Nelą. - Madam, pasaulis turi sužinoti, kaip šlykštus jūsų vyras 
tenkino savo malonumus su jaunuoliu. 

Nela užsimerkia, tarsi taip Mermanso žodžiai negalėtų jos 
pasiekti. Tačiau jau per vėlu. Kai ji vėl atsimerkia, Mermansas 
atrodo šlykščiai patenkintas. „O, tu nesi pirmas man šitai at- 
skleidęs, - galvoja ji, nepajėgdama pažvelgti jam į akis. - Mano 
vyras man davė bent jau tai.“ 

Neatrodo, kad kuri viena iš moterų galėtų pratarti nors žodį, 
o Mermansą, panašu, erzina jų tyla. 

- Johanas Brantas yra išgama, - taria jis, tarsi norėdamas dar 
labiau padidinti jų išgąstį ir susikaustymą. - Kirminas šio miesto 
vaisiuje. Ir aš, būdamas dievobaimingas pilietis, atliksiu savo pa- 
reigą. 

- Čia kažkokia klaida, - šnabžda Marina. 

— Nėra jokios klaidos. Ir negana to, jaunuolis tvirtina, kad 
Johanas jį užpuolė. 

— Ką? - klausia Nela. 

— Tu jo draugas, - be žado taria Marina, jos ranka nuslysta 
nuo turėklo. - Nereikalauk bausmės, žinodamas, kur viskas baigsis. 

— Mano draugystė su tuo žmogum baigėsi prieš daug metų. 

- Tai kodėl tuomet jo prašei parduoti savo cukrų? Kodėl iš 
visų pirklių išsirinkai mano brolį? 

- Tai Agnesė užsispyrė, - atsako jis, užsimaukšlindamas 
skrybėlę ant galvos. 

- Bet tu sutikai, Fransai. Kodėl tu sutikai, jei santykiai nebe 
tokie pat? 

Mermansas pakelia ranką, norėdamas ją nutildyti. 

— Mūsų cukrus toks pat apleistas kaip ir jo siela. Ir kai aš 
pamačiau jo daromą šventvagystę, atrodė, kad pats Belzebubas iš- 
siverš iš dangaus. 

— Belzebubas tikrai išsiverš, Fransai, jeigu tu ir toliau elg- 
sies taip pat! Tu kalbi apie savo pareigą Dievui, bet aš manau, kad 
viskas dėl tavo guldenų. Pinigai, turtas - tu niekada nebuvau toks. 

„Tai - Džekas, - galvoja Nela, - tiesiai prie sandėlio sienos.“ 
Jai beveik norisi, kad tai būtų tiesa - gal kiek pastovumo, šiek 
tiek meilės, besimainančiuose nelaimės pavidaluose. Jai pasidaro 
įdomu, ar Johanas vis dar sandėlyje, neįtariantis, kad jį pamatė. 
„Jis turi sužinoti, - galvoja ji. - Jis turi pasprukti.“ 

- Ar kalbėjote su mano vyru? - klausia ji. 

Mermansas su pašaipa atsisuka į ją. 

- Žinoma, kad ne. Agnesei pasidarė bloga - mes privalėjome 
nedelsdami palikti tą vietą. Ji vis dar negali atsigauti. 

— Nesiek šitos pergalės, Fransai, - maldauja Marina. - Tu 
mus visus pražudysi. Mes galime viską kaip nors sutvarkyti... 

- Sutvarkyti? Nedrįskit su manim kalbėti apie sutvarkymus, 
madam. Johanas jau užtektinai sutvarkė mano gyvenimą. Ne, Ma- 
rina, - sako jis, atplėšdamas duris. - Aš dabar kitas žmogus ir 
neplauksiu prieš srovę. 


Pabėgimas 


Fransui Mermansui išlėkus į šaltą dieną, Marinos kojos nebe- 
išlaiko. Vaizdas kelia nerimą, lyg žiūrėtum, kaip griūva gražus 
medis. Kornelija nuskuba prie jos, bando ją pakelti. 

— Negaliu tuo patikėti, - sako Marina, spoksodama į Nelą. - 
Nejaugi tai tiesa? Nejaugi jis gali būti toks kvailas? 

- Į lovą, madam, - sako Kornelija, žūtbūt bandydama ją pa- 
kelti. Ji sulinksta nuo Marinos svorio, bet ponia nustumia ją šalin 
ir atsisėda ant laiptų. 

- Fransas nueis pas burmistrus, - tęsia Marina. Žodžiai 
drasko trapią, Mermanso paliktą, atmosferą. Nuo jos vaizdo 
krečia šaltis - akys tuščios, suglebusi, balse nejusti jokios dva- 
sios. - Pirmiausia pas mus jis atėjo ne dėl malonės. Jis atėjo pa- 
piktdžiugauti. 

- Tuomet mums reikia išnaudoti jo tuščiagarbiškumą, - taria 
Nela. - Johanas nežino, kad jį matė. Kad pabėgtų, jam liko kelios 
valandos. 

- Ir senjoras? - klausia Kornelija. - Bet mes gi negalim čia 
gyventi tik trise. 

- Gali sugalvoti ką nors geriau? - paklausia Nela. 

Hole pasidaro visiškai tylu. Susierzinusi dėl savo bjaurios 
nuotaikos, Nela glosto šilkines Danos ausis, galvodama apie pa- 
juodusį Agnesės kūgį viršuje ir svarstydama, kur dabar yra Jo- 
hanas. Mermansas supyko dėl cukraus, tikriausiai netgi labiau nei 

dėl to, kad pamatė Johaną, besimėgaujantį uždraustu vaisiumi. 
Gal keli tūkstančiai guldenų numalšintų jo įniršį prieš Brantus? 

- Nežinau kaip, bet mums reikia parduoti cukrų, - sako ji. - 
Reikia sumokėti Mermansui. 

Marina pažvelgia į ją. 

- Jis sakė, kad dalis jau pavirtusi tešla. 

- Būtent. Dalis. Jis greičiausiai perdeda. Jam patinka me- 
luoti. Gal jis užsičiauptų, jeigu parduotume jo prekę? 

- Šito vyro niekas nenutildys. Patikėk manim. Ir ką tu siūlai? 
Petronela, ar tu pažįsti visus Europos pirkėjus - Londono virėjus, 
Milano kepėjus, hercogienes ir markizus, ir sultonus? Ar kalbi 
penkiomis kalbomis? 

— Marina, aš ieškau šviesos spindulėlio. Visoj šitoj tamsybėj. 


Po valandos Nela stovi priešais savo lėlių namą ir, įdėmiai apžiū- 
rinėdama kambarius, ieško užuominos, ženklo, ką daryti. Kiek- 
vienas auksinės švytuoklės mostelėjimas su siaubu primena, kad 
jos vyras vis dar negrįžo namo, o minutės bėga. „Kaip keista, - 
galvoja ji, - kai kurios valandos atrodo dienos ilgumo, o kitos greit 
prabėga.“ Lauke nepakeliamai šalta, jos kojų pirštai nuo šalčio da- 
rosi nejautrūs, ir ji įsivaizduoja, kaip jos kūnas sustingsta, kaip to 
vyro, kurį surado pakištą po ledu. Bet nuo jos kvapo kyla garas. 
„Aš dar gyva, - galvoja ji. 

Pro plyšį užuolaidoje įšliaužia mėnesiena, savo nepaprasta 
galia pabrėždama kiekvieną alavo išraitymą, paversdama jį per 
medį tekančiu gyvsidabriu. Visi devyni kambariai apšviesti, viduje 
esančių Žmonių veidai beveik švyti. Nelos sužadėtuvių taurė - tarsi 
blyškus antpirštis, lopšio nėriniai - švytintis voratinklis. Nulūžusi 
Agnesės ranka tarsi sidabrinis amuletas guli ant kėdės, cukraus 

kūgis baltas, tik jo galiukas juodas. Nela bando įžiūrėti, ar patam- 
sėjimas išplito tolyn, bet tiksliai pasakyti sunku. Juodos sporos vis 
dar aiškiai matomos, atrodo lyg jos delne esantis daiktas būtų kuo 
nors apkrėstas. 

„Nesu netgi laimės mūrininkė, kur jau čia architektė, - gal- 
voja Nela. Kažką nutylintys miniatiūristės moto ir jos nepaprasto 
grožio figūrėlės vis dar užsisklendę savo pasaulyje, gali paliesti, bet 
suvokti jų prasmės - ne. Šiąnakt atrodo, kad jos iš Nelos šaiposi. 
Juo mažiau jai suvokiamos tokios miniatiūristės elgesio priežastys, 
tuo galingesnė ji atrodo. Nela meldžiasi, kad Lukas Vindelbrekė 
būtų gavęs jos laišką, kad, sulaukus atsakymo, pasidarys aiškiau, 
kur ieškoti rakto. 

Paėmusi savo vyro lėlę, Nela pakilnoja ją delne. Ar minia- 
tiūristė ir tai nuspėjo - kad priešas pamatys Johaną prieplaukoje? 
Nuo pinigų kapšo svorio jis vis dar palinkęs į vieną šoną. Neat- 
rodo, kad jis būtų palengvėjęs, ir Nela bando tuo pasiguosti, bet 
negali būti įsitikinusi, kad suprato tikrąją jo prasmę. 

Ji girdi atsidarant lauko duris, paskui pasigirsta pažįstamas 
trakštelėjimas, Johanas įeina į savo studiją. Padėjusi lėlę į lėlių 
namą, Nela nubėga laiptais žemyn ir nepasibeldusi žengia vidun. 

- Johanai, kur tu buvai? - ji įspaudžia savo pėdas į minkštą 
vilnonį kilimą, kurio gijos amžiams įsigėrusios Rezeki kvapu. 

- Nela? 

Jis atrodo pavargęs ir senas - taip priverčia ją irgi pasijusti 
sena. „Jis nežino, kad jį pastebėjo, - galvoja ji. Ji supranta, kad jis 
nė neįtaria. Pribėgusi artyn, ji sučiumpa jį už rankovių. 

- Tu turi išvykti, Johanai. Tu turi pabėgti. 

- Ką? 

- Bet turi šitai Žinoti. Aš tikiu, kad tu labai stengeisi dėl 


manęs - lėlių namas, sidabrakalių puota, puokštės ir suknelės. 

Pokalbiai, kokiuose man iki tol neteko dalyvauti. Noriu, kad tai 
žinotum, kol tu dar čia. 

-— Atsisėsk, nusiramink. Labai prastai atrodai. 

- Johanai, ne, - Nela nutyla, žvalgosi į žemėlapius, popierius, 
auksinę rašalinę - kad tik išvengtų įdėmaus pilkų jo akių žvilgsnio. — 
Agnesė ir Fransas - Johanai, jie tave matė. Sandėlyje. Su jaunuoliu. 

Jis atsišlieja į kėdę. Atrodo, kad viduje esantys dantračiai su- 
lūžo ir mechanizmas tuoj sustos. 

- Burmistrai tave nužudys, - jam tylint, spaudžia Nela, gir- 
dėdama, kaip jos beatodairiški žodžiai susilieja į vieną. - Ar tai 
buvo Džekas? Kaip tu galėjai? Netgi po to, kai jis tave išdavė, ką 
jis padarė Rezeki... 

- Mane išdavė ne Džekas Filipsas, - taria Johanas. Jo balsas 
griežtesnis, nei jai kada teko išgirsti. - Tai šis miestas. Visi tie 
metai, kuriuos praleidau nematomame narve. 

- Bet jis... 

- Kiekvieno žmogaus elgesys pasikeistų, kai kas nors nuolat 
stebi, kai aplinkui fanatiškas dievobaimingumas - kaimynai seka 
kaimynus - mus visus supančiojo. 

- Bet juk tu man kartą sakei, kad, jeigu teisingai pasirinksi 
kelią, šis miestas nebus tau kalėjimas. 

Jis mosteli rankomis. 

- Tai - kalėjimas. O grotos padarytos iš žudančio veidmai- 
niavimo. Aš išvykstu šiąnakt, kol dar įmanoma pabėgti. 

Jis šiurkštus, įskaudintas, žodžiai nepanašūs į jo. Nelai at- 
rodo, kad jos kaulai lydosi, kad ji susmuks ant savo vyro kilimo ir 
nebeįstengs atsistoti. 

— Kur tu keliausi? 

- Atleisk, mano mergyt. - Jo švelnumas beveik nepake- 


liamas. - Bus geriausia, jeigu tau nesakysiu. Jie klaus, kas tau 

žinoma, ir jie turi būdų išgauti atsakymus, - jis apeina stalą ir 
ištiesia jai lapą popieriaus, - aš dirbau ties sąrašu vardų, kas galėtų 
norėti cukraus. Atiduok Marinai. Ji gerai išmano sąskaitų knygas, 
tad čia tau neiškils problemų. Aš tau duosiu VOC agento, kuriuo 
pasitikiu, pavardę. 

- Daugiau komisinių, kuriuos reikės išmokėti, Johanai? Bet 
toks pelnas bus labai nedidelis. 

- O tu klauseisi, - jis sunkiai išspaudžia šypseną, pakelia 
skrynios dangtį, kad pasiimtų pinigų, ir Nela pamato, kokia ji iš- 
tuštėjusi. - Bet aš nematau jokių galimybių, kaip tu galėtum par- 
duoti be agento. 

- Ar tu sugrįši pas mus? 

Johanas atsidūsta. 

- Šis miestas nepanašus į jokį kitą miestą pasaulyje, Nela. Jis 
nuostabus, bet išpampęs. Aš niekad jo nevadinau namais. 

- Tai kur tada namai, Johanai? 

Jis pasižiūri į žemėlapį. 

- Aš nežinau, - atsako. - Ten, kur ramybė. O tai sunku su- 
rasti. 


Tą naktį Nela vienintelė išlydi Johaną, susipusi į kelioninį ap- 
siaustą, susigūžusi nuo šalčio. 

— Sudie, - taria jis. 

- Aš... tavęs pasiilgsiu. 

Jis linkteli, ir ji pamato, kad jo akys drėgnos. 

- Tu viena nebūsi, - sako jis, nubraukdamas emocijas šalin. - 
Tu turi Korneliją. 

Jis nutyla, pasitaiso dirželį ant krepšio, ir atrodo toks pažei- 
džiamas, senis, įstumtas į nepageidaujamą nuotykį. 

- Turiu draugų daugelyje šalių, - sako jis. - Man viskas bus 


gerai, - jo kvėpavimas šaltame ore virsta karštais garais, ir ji žiūri, 

kaip jie išsisklaido. - Galvosiu apie tave. Stebėk Mariną. Saugok 
ją. Jai to reikia labiau, nei tau atrodo. Ir neleisk, kad ji tave mai- 
tintų vien silke. 

Pokštas sminga į ją kaip strėlė, tokio skausmo ji nesitikėjo. 
Ji nebegali susidoroti su šiuos pavėluotu draugiškumu, su šiuo su- 
pratimo saldumu, kuriam nebėra laiko. 

- Johanai, - šnabžda ji, - pažadėk, kad sugrįši. 

Tačiau jos vyras nieko neatsako, nes jis jau pajudėjo palei ka- 
nalą, patyręs ir pripratęs pradingti, su prie šono maskatuojančiu 
pinigų kapšu. „Aš jo daugiau niekada nepamatysiu“, - galvoja ji. 

Naktis tamsi, žvaigždės nedraugiškos, šaltis peiliu pjauna 
kaklą, bet Nela žiūri tol, kol nebeatskiria, kur Johanas, o kur 
tamsa, nešanti jį šalin. 

Pasaga 


Ją pažadina iš lauko sklindantis žvangėjimas. Nela visą naktį iš- 
miegojo Johano studijoje, o ant jos vyro kilimo atsirado jos veido 
įspaudas. Iš pradžių ji pamano, kad tą garsą skleidžia šluostes kibi- 
ruose niurkančios tarnaitės palei visą Herengrachtą, plaunančios 
laiptus, šalin bloškiančios paskutinės 1686 metų dienos duženas. 
Akimirką ji užsimiršta ir žiūri į gražius Johano žemėlapius. Tada 
mintis užplūsta Mermanso pyktis ir Johano pabėgimas, užker- 
tantys bet kokį kelią ramiai minčiai. Ji pažvelgia į lubas, kur žvakių 
suodžių dėmės tokios juodos kaip ir ant miniatiūrinio Agnesės 
kūgio. 

Ją šaukia - tai Kornelija, spiegiančiu, isterišku balsu: „Madam 
Nela! Madam Nela!“ Nela pasitrina akis. Žvangėjimas liovėsi. Ap- 
svaigusi ji pasilypėja ant guldenų skrynios ir pažvelgia pro langą. 
Plačias krūtines juosiančios raudonos juostos, nublizginto metalo 
blyksniai, kardai ir pistoletai. Šventojo Jurgio gvardija. Lauko 
duris vėl pradeda daužyti. Įsiveržia Kornelija. 

- Tai jie, - su siaubu šnypščia ji. - Jie atėjo. 

Nela užsimerkia ir mintyse greitai padėkoja, kad dabar Jo- 
hanas jau laive, toli nuo čia. Beldimui nesiliaujant, hole pasirodo 
Marina, ir trims moterims tenka greitai pasitarti, tarp jų bando 
įsisprausti Dana. 

- Ar jis išėjo? - klausia Marina. Nela linkteli ir pastebi, kaip 
greitai paslepiamas Marinos veide pasirodęs skausmas. - Negaliu 

savim pasitikėti jų akivaizdoje, - taria Marina, lipdama laiptais, 
kol Nela bando suvaldyti šunį. 

— Marina, ne... 

- Aš tik neteksiu savitvardos, ypač jei tarp jų bus Fransas 
Mermansas. 

— Ką? Tu negali manęs palikti su jais... 

- Aš tavim pasitikiu, Petronela. 

Marina pradingsta. Kornelija atidaro duris, ir ant viršutinio 
laiptelio jos išvysta šešis šv. Jurgio gvardiečius, apsirengusius kaip 
turtingi kariai. Blykčioja sidabriniai ir alaviniai krūtinės šarvai, 
palei klubus mojuoja muškietos. Nela neprataria nė žodžio, su- 
gniaužusi rankas, jaučia, kaip sutraukia vidurius. Ji su palengvė- 
jimu pamato, kad Franso Mermanso tarp jų nėra. 

- Atėjome Johano Branto, - pareiškia arčiausiai durų sto- 
vintis gvardietis. Jis kalba su Hagos gyventojo akcentu - garsai 
kapoti, ne amsterdamietiški. 

- Jo čia nėra, senjore, - atsako Nela, pajutusi, kad atleido žan- 
dikaulį. „Neklausiu, kodėl jis čia atėjo, - galvoja ji. - Nesuteiksiu 
jokios galimybės, nė mažiausio šanso mus dar labiau pažeminti.“ 

Gvardietis žiūri jai į akis. Jis aukštas, maždaug Johano metų, 
plikas, iš kitų išsiskiria įmantresne barzda, šiek tiek žilstelėjusia ir 
senamadiškai pakirpta. 

- Tuomet kur jis yra? - klausia jis. 

- Keliauja, - greitai pameluoja Nela, jos liežuvis nerangus ir 
šlapias, ir jai sunkiai sekasi, kad balsas nuskambėtų įtikinamai. Ji 
bando atkartoti Marinos šaltumą, tačiau jaučia jų bendrą pasitikė- 
jimą savimi, jiems žiūrint į ją, mato, kaip spindi jų medaliai, pri- 
spaudę raudonus kaspinus, niūrias jų brolijos gaireles. Krūtinės 
išpūstos, pilvai pilni, prikimšti geriausio maisto. 

— Mes žinome, kad jis čia, - taria kitas vyras. - Jums nereikia 
šurmulio ant jūsų slenksčio. 

- Geros jums dienos, - sako ji ir stengiasi užverti duris. Gvar- 
dietis pastato koją ir ją sustabdo. Kitiems penkiems kikenant, jis 
atsiremia į medį, ir akimirką jauna moteris ir žilstelėjęs kareivis 
galynėjasi. Jis lengvai laimi, ir šeši vyrai sueina į vidų, sunkūs jų 
batai dunksi į marmuro plyteles. Jie nusiima šalmus, apžiūrinėja 
gobelenus ir paveikslus, kruopščiai nublizgintus laiptus, sienines 
žvakides ir spindinčius langus. Jie panašesni ne į kareivius, o į 
teisininkus, surašinėjančius velionio turtą. 

— Mergaite, - rikteli pirmasis gvardietis, žiūrėdamas į Kor- 
neliją, - eik ir pakviesk savo šeimininką. - Kornelijai nepajudėjus 
iš vietos, jis uždeda ranką ant kardo rankenos. - Surask jį, - tęsia 
jis, - arba mes ir tave paimsim kartu. 

- Įmeskim ją į Spinhuis, kad gautų dozę disciplinos, - juok- 
damasis priduria kitas. 

Nelai pasidaro įdomu, ar šitie šeši vyrai yra matę nors vieną 
tikro mūšio dieną. Atrodo, kad jiems pernelyg patinka jų uni- 
formos. „Bėk, Johanai“, - galvoja ji, bandydama suvaldyti kylančią 
paniką. 

- Aš jau sakiau, kad jo čia nėra, - pakartoja ji. - O dabar, 
senjorai, geros dienos. 

- Ar jūs žinote, kam mums jo reikia? - klausia pirmasis 
gvardietis, prieidamas prie Nelos. Kiti penki išsiskleidžia kaip vė- 
duoklė, suformuodami pasagą aplinkui ją su Kornelija. - Mes čia 
esame schouto" Slaberto ir vyriausiojo Rotušės burmistro įsakymu, 
madam Brant. Rotušės kalėjimo sargai laukia jo apsilankant. 

— Uždaryk duris, - sako Nela, ir Kornelija nuskuba vykdyti 
įsakymo, tarnaitei uždarius duris ir atitvėrus nuo išorės, viduje 
pritemsta. - Galėsite pakalbėti su mano vyru, kai jį surasite. 


* Olandiškas žodis vyriausiajam teisėjui apibūdinti. Jis prižiūrėdavo teisines procedūras Rotušės 
bylose kaip vyriausiasis magistras. 

— Kodėl? Ar jūs jį pametėte? - klausia kažkuris iš gvardiečių. 

- Lažinuosi, kad žinau, kur jis yra, - atsiliepia kitas, ir nuvil- 
nija dar viena juoko banga. Nelai norisi, kad jie visi būtų negyvi. 

- Madam, anglas pranešė, kad buvo užpultas Rytinėse sa- 
lose, - sako pirmasis gvardietis. - Anglų diplomatas, veikiantis 
savo karaliaus vardu, yra nepaprastai įsiutęs dėl šio įvykio. Ir dar 
yra du viską patvirtinantys liudininkai, - priduria jis. 

„Tikriausiai Mermansai ir Džekas veikė kartu, - galvoja 
Nela, - be jokios abejonės, vaikiui sumokėjo už tai, kad suvai- 
dintų dar vieną vaidmenį. Taip neįtikėtina, kad Agnesė ir Fransas 
veiktų kartu su Džeku Filipsu, bet argi tai svarbu, kai sieki bendro 
saldaus keršto.“ Nela įsivaizduoja, kaip nusuka jų lėlėms galvas - 
visi trys sudraskyti ir netekę galios. 

Situacija slysta jai iš rankų. Ji desperatiškai žvalgosi į jų veidus, 
ieškodama nors krislelio geranoriškumo ar bent jau nejaukumo. 
Tiks bet kokia silpnumo apraiška, o tada ji sumals juos į dulkes. 
Vienas iš gvardiečių atrodo kiek vyresnis už Johaną, bet tokio pat 
atviro ir įdegusio veido. Kai jų akys susiduria, jis nusigręžia, ir 
Nela įsikabina į tai, kas jai atrodo kaip likęs gėdos skutelis. 

- Kuo jūs vardu, senjore? 

- Albersas, madam. 

- Ką jūs čia veikiate, senjore Albersai? Jūs esat geresnis 
žmogus, kad užsiimtumėt šituo. Eikit ir gaudykit žudikus, eikit 
ir gaudykit vagis, - šitai neveikia, ir ji girdi save, netekusią jėgų 
ir išsigandusią: - Juk mano vyras padėjo sukurti šios respublikos 
didybę, argi ne taip? 

- Aš pasirūpinsiu, kad su jūsų vyru būtų gerai elgiamasi. 

- Jūs grįšit namo pas savo žmoną. O tada pamiršit. 

- Jūsų vyras pakliuvo į bėdą, madam Brant, - taria pirmasis 
gvardietis, trankiai žingsniuodamas Johano koridoriumi. - Ir šitai 
jo neišgelbės. 

Ją apima pyktis; nieko nepaisantis įniršis. 

- Kaip jūs drįstate? - šaukia ji, eidama prie jų, ir likusieji 
atsitraukia į šalis tarsi išgąsdintų žuvelių guotas. - Jūs niekam tikę 
vyrai, apsirengę skolintais šilkais! 

— Madam! - maldauja Kornelija. 

- Eikit lauk, - šnypščia ji. - Jūs visi. Mano namuose jūs su 
manim kalbat kaip gyvuliai... 

- Madam, - per visą holą šūkteli pirmasis gvardietis, - kur 
kas labiau gyvuliškas dalykas yra jūsų vyro sodomija. 

Tas žodis pakimba ore. Nuo jo Nelai užima kvapą, ji su- 
stingsta tarp nutilusių vyrų. Tai žodis, kuris padeda dinamitą po 
Amsterdamo pastatais, po jų bažnyčiomis ir jų žemėse, sudau- 
žantis jų brangų gyvenimą į šukes. Po godumo ir potvynio - tai 
baisiausias žodis miesto žodyne, - jis reiškia mirtį, ir gvardiečiai 
tai žino. Nutildyti savo lyderio bravūros, jie nedrįsta pažvelgti 
Nelai į akis. 

Nuo laiptų atsklinda vos girdimas uždaromų durų trakšte- 
lėjimas. Šią įtemptą, keistą akimirką sutrikdo iš lauko pasigirdę 
bėgantys žingsniai. Visi pasisuka ir išvysta kaip berniūkštis, ne 
vyresnis nei devynerių, kaip pasirodo Nelai, įkiša galvą pro lau- 
kujes duris, veide šviečia džiugesys, o burna gaudo kvapą. 

- Mes jį suradom, - šaukia jis. 

— Negyvas? - klausia Albersas. 

Berniūkštis išsiviepia. 

- Gyvas. Už šešiasdešimties mylių. Mes jį sučiupom. 

Nelai apsiverčia viduriai, ji jaučia, kaip jos keliai linksta prie 
šaltų kietų grindų. Kažkas spėja ją pagauti - tai Albersas, jis ją 
švelniai pastato ant kojų. Berniūkščio atnešta žinia braunasi į 
smegenis, ji vos gali kvėpuoti. Tarp visų šitų vyrų, kuriems nė ne- 
rūpi, ar jos vyras bus sąžiningai teisiamas, ji jaučiasi tokia vieniša. 

— Kur jis buvo, Kristofeli? - klausia pirmasis gvardietis. 

- Jis buvo laive, pakeliui į Tekselį, - Kristofelis, išsprogu- 
siomis nuo jį supančios didybės akimis, žengia į holą. - Mūsų 
žvalgai jį sučiupo. Jis verkšleno kaip kačiukas, - miaukteli jis. 

— Dėl Dievo meilės, - murmteli Albersas. 

- Ne, - sušnabžda Nela. - Tu meluoji. 

Vaikis išsiviepia. 

- Jis juokavo, kad niekad nebuvo Rotušės kalėjime. Pažiū- 
rėsim, kaip juokaus dabar. 

Albersas vožteli berniūkščiui per pakaušį. 

- Parodyk nors kiek pagarbos, - rikteli jis, o vaikis cypteli iš 
skausmo. 

Pirmasis gvardietis sustabdo Albersą: 

- Kristofelis ką tik didžiai patarnavo respublikai, - taria jis. 

— Kaip ir mano vyras, - atkerta Nela. - Dvidešimt metų. 

Jis pasisuka į ją. 

— Daugiau jūsų negaišinsime. 

Jie pajuda durų link. 

- Palaukite, - sako Nela, vos galėdama ištarti žodžius. - Ką 
jūs jam darysite? 

- Aš negaliu to atsakyti, madam. Schoutas išnagrinės įkal- 
čius. Tada bus bylos svarstymas ir teismas. Greičiausiai trumpas, 
jeigu tai, ką mes girdėjome, yra tiesa. 

Jie nulipa lauko laiptais, Kristofelis kaip triumfuojantis talis- 
manas tarp jų, ir palei kanalą pajuda miesto link. Albersas vieną 
kartą atsigręžia ir valdingai, bet kartu ir sutrikęs linkteli Nelai. 
Gvardiečių pėdų mušamas ritmas nelygus, lyg susijaudinimas dėl 
savo sėkmės būtų nugalėjęs discipliną. Netrukus jie paprasčiausiai 
eina, stumdydamiesi vienas su kitu, Kristofelio juokas aidi, kol jie 
pradingsta iš akių. 

Nela dreba mėlyname gruodžio dienos ore. Iš abiejų Heren- 
grachto pusių languose atsispindi keli šešėliai ir susitraukia nuo 

jos žvilgsnio. Atrodo, kad ją stebi daug akių, bet niekas neateina 
padėti. 


*411+ 


- Jie jį nužudys, - sako Kornelija, susigūžusi ant holo laiptų. 

Nela pasilenkia, uždeda rankas Kornelijai ant kelių. 

- Ša, ša. Mums reikia eiti paskui jį į Rotušę. 

— Negalite to daryti, - įsisupusi į skraistę, pasirodė Marina, 
žvakių šviesoje jos siluetas atrodo ištįsęs. 

- Ką? 

- Jūs tik pritrauksite dėmesį. 

— Marina, mes turime žinoti, ką jie ruošiasi jam daryti! 

- Jie jį nužudys, - pakartoja Kornelija ir pradeda drebėti. - 
Jie jį paskandins. 

- Kornelija, dėl Dievo meilės. 

Marina užsimerkia, masažuoja smilkinius; jos inertiškumas, 
nenoras suimti situaciją į savo rankas ir ją suvaldyti įsiutina Nelą. 

- Kur tavo širdis, Marina? Aš niekada neapleisčiau savo 
brolio, kad ir kas jam nutiktų. 

- Bet tu pasielgei būtent taip, Petronela. Tu palikai jį Asen- 
delfte, o pati pabėgai. 

- Aš nepavadinčiau to pabėgimu. 

- Ką tu žinai apie burmistrus? - klausia Marina. - Tu, kuri 
visą gyvenimą gyvenai laukuose, gerdama kaimo karvių grieti- 
nėlę. 

— Tai neteisinga. Kas tau užėjo? 

Marina pradeda leistis žemyn, laiptų apačioje esančios Nelos 
link, žingsnis po žingsnio, su kažkokiu keistu ir lėtu tikslumu. 

- Žinai, ką man sakydavo Johanas? - klausia ji. Jos balse pa- 
sigirdę nuodai kerta žiemos orą ir plaukeliai ant Nelos rankų pa- 
sišiaušia. - „Laisvė yra didis dalykas. Išlaisvink save, Marina. Šito 

narvo grotos padarytos tavo pačios.“ Aišku, išlaisvinti save yra 
labai gerai, bet visada yra kažkas, kas turi sumokėti. 

— Tavo savęs gailėjimas, štai kas mus stabdo. Tu turėjai 
progą... 

Marina sučiumpa Nelos riešus ir prispaudžia prie sienos. 

— Pasitrauk nuo manęs! - šaukia Nela, nusilpusi nuo Ma- 
rinos pykčio didybės. Kornelija su siaubu atsitraukia atgal. 

- Aš neapleidžiu savo brolio, - sako Marina. - Tai jis mane 
apleido. Aš saugojau mūsų paslaptis, nes jam tai niekad nepavyko, 
mokėjau jo skolas, kaip mokėčiau savąsias, ir aš žinau, dabar tu 
manai mus suprantanti, bet tu nesupranti. 

- Suprantu. 

Marina ją paleidžia. Nela susmunka prie sienos. 

— Ne, Petronela, - sako Marina. - Tau šis mazgas pernelyg 
kietai užsiveržęs. 

Paslėpti kūnai 


Nela stovi ant Johano namų slenksčio, Naujųjų metų išvakarės 
vyksta be jokių iškilmių. Jai norisi, kad šaltis ją sudaužytų į šukes, 
kad šviesa ją pakeistų. Kanalas tuščias, ledinė balto šilko juosta 
tarp Herengrachto namų. Pakibęs mėnulis didesnis, nei jai kada 
teko matyti, netgi didesnis nei praėjusią naktį; nuostabus, blyškus 
galios ratas. Atrodo, kad ji galėtų ištiesti ranką ir jį paleisti, tarsi 
Dievas būtų stumtelėjęs iš dangaus, kad jo žmogaus ranka galėtų 
jį palaikyti. 

Ji tikisi, kad Johanas gali matyti šį mėnulį pro savo kameros 
grotas, kažkur Rotušės viduriuose. Jo bandymas pabėgti dabar pa- 
rodo jį esant kaltą. Kur dabar Otas, kur vis dar besislapstanti mi- 
niatiūristė? „Jeigu ne Kornelija, - galvoja Nela, - aš irgi galėčiau 
pabėgti.“ Kai namo gyventojų mažėja, vienas po kito, lėlių namas 
atrodo pilnesnis, gyvesnis. 

Pro atviras duris jai už nugaros pradėjo sklisti keistas kvapas, 
ir Nela grįžta į vidų. Jis sklinda ne iš virtuvės. Iš viršaus girdėti 
tolimi rijimo garsai, gaudomas oras. Paskui keistą kvapą ir garsus 
ji pakyla laiptais ir nuslenka koridoriumi, kur pro Marinos durų 
plyšius šviečia ryški žvakės šviesos linija. Šį kartą tai - ne saldi 
levanda ar santalas; tai - pūvančių daržovių tvaikas, nuo kurio 
Nela pradeda žiaukčioti. 

„Marina tikriausiai smilko kažkokius siaubingus smil- 
kalus, - galvoja ji, - kažkokį nevykusių kvepalų gabalą.“ Bet rijimo 

garsai - tai kūkčiojimas. Nela klausosi, pasilenkia, kad pažvelgtų 
pro rakto skylutę ir pamato, kad ji užkišta. 

— Marina? - sušnabžda ji. 

Atsakymo nesigirdėti, tik kūkčiojimas. Nela stumteli vos pra- 
viras duris. Kambarys dvokia - tai mirkomo krūmokšnių, šaknų ir 
karčiųjų lapų mišinio, kad išleistų slaptus savo syvus, tvaikas. Marina 
guli ant lovos, rankoje laiko taurę su žaliu, kanalo vandens spalvos 
mišiniu, tarsi ten būtų pripilta Herengrachto dumblo. Gyvūnų kau- 
kolių kolekcija numesta ant grindų, kai kurios sudužusios į nelygius 
geltono kaulo gabalus. Žemėlapis ant sienos perplėštas į dvi dalis. 

— Marina? Ką, vardan visų angelų... 

Išgirdusi Nelos balsą, Marina atsimerkia, veidas ašarotas, 
akys su palengvėjimu užsimerkia. Jos ranka atsipalaiduoja, ir ji 
leidžia Nelai paimti taurę. Nela priglaudžia ranką Marinai prie 
skruosto, prie kaklo, prie krūtinės, taip bandydama nuraminti jos 
drebantį kūną ir nesibaigiančias ašaras. 

— Kas yra? - klausia ji. - Mes jį išgelbėsim, aš pažadu. 

— Ne dėl jo. Aš negaliu... 

Marina negali pabaigti sakinio. Padėjusi ranką ant keistai 
nuolankaus Marinos kūno, Nela pauosto bjaurią mikstūrą, ir jai 
pasidaro bloga. Ji pagalvoja apie Marinos pykinimus, jos galvos 
skausmus, atsiradusį apetitą cukrui, obuolių pyragams ir cukruo- 
tiems riešutams. Marinos nuovargį, jos nuotaikų kaitą; avilį, į kurį 
nevalia spirti, kad nesugeltų. Jos keliasluoksnius drabužius, sulė- 
tėjusius judesius. Juodas kailiu pamuštas Marinos sukneles, pa- 
slėptą meilės raštelį, suplėšytą į skutelius. Aš myliu tave. Aš myliu 
tave. Nuo pabaigos iki pradžios, aš myliu tave. „Ką tu padarei?“ — 
šaukė Marina, gulėdama savo levandų vonioje. 

Marina nesustabdo tyrinėjančių Nelos rankų, ir Nela braukia 
tolyn, lėčiau, per pilnas, tvirtas savo mošos krūtis, po aukštalie- 
menių sijonų vyturais paslėpto pilvo viršaus link. 


Spustelėjusi žemyn, Nela pradeda verkti. 

Laikas sustoja. Nėra žodžių. Tik ranka ant gimdos, ir 
stebuklas, ir tyla. Marinos slėptas pilvas - kietas ir didelis, pilnas 
kaip mėnulis. 

- Marina? - Nela sušnabžda jos vardą, nebūdama tikra, kad 
ištarė jį balsu. 

Kai kūdikis savo mažyčiame namelyje pasisuka, ji garsiai 
iškvepia, o kai maža kojytė spiria - suklumpa ant kelių. Marina 
išlieka tyli, galva pakelta, pavargusios akys įsmeigtos priešais, į 
nematomą horizontą, įtampa dėl slepiamos paslapties dingsta nuo 
veido. 

Tai nėra mažutėlis kūdikis. Šitas kūdikis beveik pasirengęs 
gimti. 


- Aš nebūčiau to išgėrusi, - tai viskas, ką Marina pasako. 


*+1+ 


Atrodo, kad kambario sienos yra paprasčiausios scenos plokš- 
tumos, dekoracijos, už kurių niekada nebuvo pasirodęs joks kitas 
peizažas. Nenutapyta erdvė, besitęsianti visomis kryptimis, jokių 
ženklų, jokių orientyrų; tik nesibaigianti erdvė. Marina sėdi vi- 
siškai ramiai. 

Nela pagalvoja apie mažytį lopšį lėlių namelyje, ir ją nu- 
purto šiurpas. „Iš kur miniatiūristė žinojo apie tai?“ Marina žiūri 
į žvakę - bičių vaško, jokio degančio lajaus, tik malonus medaus 
kvapas. Liepsna plevena kaip fėja, mažytė šviesos deivė, besišai- 
panti iš jų minčių paralyžiaus. Kaip pradėti, ką pasakyti? 

- Tu niekam neprasitarsi, - pagaliau sušnabžda Marina. 

- Marina, šiuose namuose daugiau neturi būti jokių pa- 
slapčių. Kornelija turi sužinoti. 

Marina atsidūsta. 

- Jeigu ji dar nežino. Kad ji neįtartų, savo skudurus mirkiau 
kiaulės kraujyje, - jos akys nukrypsta į Nelą. - O tu žinai, kad 
šiuose namuose pilna rakto skylučių. 

— Tai štai ką tu darei rūsyje. Aš maniau, kad tu juos valai. 

— Tu matei tai, ką norėjai matyti.. 

Nela užsimerkia, įsivaizduodama Mariną rūsyje, pakeltomis 
iškruvintomis rankomis. Kiek jai teko patirti, kad išsaugotų savo 
paslaptį; pasiruošti menamoms menstruacijoms, atrodyti taip, 
tarsi jos kūnas visai nepakitęs. Ji save sudvejino - dvi širdys, dvi 
galvos, keturios rankos, keturios kojos, - kaip pabaisa, kurią ap- 
rašytų laivo žurnaluose, paminėtuose viename iš pavogtų Johano 
žemėlapių. Ji taip gerai viską paslėpė. 

Kiek kartų tai nutiko, ištaikytos progos, nematant Agnesei, 
Johanui, visam miestui? Tai apstulbina, o dar labiau stulbina pats 
faktas, kad tai Marinos darbas. Sanguliavimas, oda ant odos, pro 
langą išmesta Biblija. „Bet tokia yra meilė, - galvoja Nela. -.Tai 
yra tai, kas priverčia tave veikti.“ 

Marina nuleidžia galvą ant rankų. 

- Fransas, - ištaria ji, jo vardo užtenka perteikti viskam, ką 
ji slėpė, tiesą, kuri gali sugriauti jos gyvenimą. 

- Jis buvo tiesiog piktas dėl cukraus, Marina. Jis tave myli. - 
Marina pasižiūri aukštyn, jos pavargusiame veide pasirodo nuos- 
taba. - Pasakyk jam apie kūdikį. Kai jis sužinos, nenuskriaus Jo- 
hano, nes tokie veiksmai sukeltų pavojų tau. 

- Ne, Petronela, - sako Marina. - Čia nėra viena iš Korne- 
lijos pasakų. 

Akimirką jos sėdi tyliai. Nela prisimena bjaurią Mermanso 
išraišką, triumfuojantį jo žvilgsnį, kai jis pranešė naujieną apie tai, 
ką matė jis ir Agnesė. 

- Žmonėms nereikia apie tai žinoti, Marina. Mes mokam 
saugoti paslaptis. 


Marina patrina akis. 

- Aš nesu tuo tikra, - ji giliai įkvepia. - Jeigu jis išgyvens, 
šitas kūdikis bus suteptas. 

— Suteptas? 

- Jo motinos nuodėme, jo tėvo nuodėme... 

- Čia kūdikis, Marina, ne koks velnias. Mes galim išva- 
žiuoti, - kiek švelniau sako Nela. - Išvežti tave į kaimą. 

- Kaime nėra ką veikti. 

Nela prikanda liežuvį ir nuryja repliką. 

- Būtent. Jokių stebinčių akių. 

- Nela, ar žinai, koks žodis prancūzų kalba reiškia nėščia? 
Enceinte. 

Nela susierzina - Marina tokia panaši į savo brolį, nukreipia 
pokalbio temą užsienio kalbomis, apkrauna pasaulietinėmis 
užuominomis. 

- Ar žinai, ką jis dar reiškia? - atkakliai tęsia Marina, ir dabar 
jos balse Nela išgirsta panikos gaidelę. - Apsuptį. Sieną. Spąstus. 

Nela atsiklaupia priešais ją. 

— Kiek jau laiko? - klausia ji, norėdama būti praktiška. 

Marina iškvepia ir uždeda rankas ant pilvo. 

- Septyni mėnesiai ar panašiai. 

- Septyni mėnesiai? Nebūčiau pasakiusi. Kiek aš prisimenu, 
mano motina buvo nėščia keturis kartus, bet, žiūrėdama į tave, 
negalėčiau pasakyti. 

- Tu nekreipei dėmesio, Nela. Aš išleidau savo sijonus ir su- 
siveržiau krūtis. 

Nela negali susilaikyti nenusišypsojusi - netgi šioje nepa- 
prastoje situacijoje, savęs suvaržymas, kad nuslėptų tiesą nuo 
įdėmių žvilgsnių, Marinai sukelia pasididžiavimą. 

- Bet šiomis dienomis man darosi sunku paeiti. Tarsi lenk- 
čiausi per gaublį. 

- Tuoj pradės matytis. Kad ir kiek sijonų ar skraisčių apsi- 
vilktum. 

Nela pažvelgia į taurę. Šitas ruošinys galėjo ją lengvai nu- 
žudyti. Ruošinys - skamba lyg būtų kažko tokio pradžia, nors iš 
tikrųjų yra pabaiga. Mergina Asendelfte numirė, išgėrusi mišinį, 
paruoštą iš čėrų ir blusų mėtų. Jos brolio draugai paėmė ją prie- 
varta ir, kaip sakoma, vienas jų „užtaisė vaiką“. Jos tėvas sumaišė 
mišinį, tačiau kažkas išėjo ne taip, ir jie ją palaidojo kitą rytą. 

Dauguma kaimo žmonių žino nuodingų grybų ar mir- 
tinų žolių. Tačiau septyni mėnesiai yra per daug; po šitiek laiko 
kruopštaus maskavimosi Marina irgi būtų mirusi. Kažin Marina 
žino tai ar ne? Abi galimybės trikdo. 

- Iš kur tu gavai nuodų? 

- Iš knygos, - atsako Marina. - Ingredientus pirkau iš trijų 
skirtingų vaistinių. Johanas galvoja, kad visas savo sėklas ir lapus 
pavogiau iš jo, bet, tiesą sakant, pusė jų nupirkta iš Amsterdamo 
šundaktarių. 

— Bet kodėl šiandien? Nejaugi iki šios dienos negalvojai, ką 
darysi? - Marina nusisuka, atsisakydama atsakyti. - Marina, šitie 
preparatai labai pavojingi, nebent gertum labai anksti, - Nela pri- 
mygtinai laikosi savo, bet Marina toliau tyli. 

— Marina, ar tu norėjai, kad šis vaikas gyventų? 

Marina paliečia savo pilvą ir toliau tyli, žiūrėdama į Nelai 
nematomą tolumą. Nelos žvilgsnis sustoja ties knygų krūva. 
Vienas pavadinimas krinta į akis, Stefano Blankarto Vaikų ligos, ir 
ji negali patikėti, kad nepastebėjo jos, kai čia buvo praėjusį kartą. 

Marina irgi žiūri į knygą, ji atrodo išsigandusi ir keistai 
jauna. Nela paima jos ranką, vos juntamas pulsas persiduoda iš 
delno į delną. 

- Aš prisimenu, kaip tu suėmei mano ranką pirmą mano at- 
vykimo dieną. 


— Ne. Tai - netiesa. 

- Marina, aš prisimenu gana aiškiai. 

- Tu padavei man savo ranką tarsi tai būtų dovana. Buvai 
tokia... pasitikinti. 

- Aš nebuvau. O tu savąją ištiesei taip, tarsi lieptum man 
išeiti. Tu pasakei, kad kaip septyniolikmetei mano stiprūs kaulai. 
- Kaip kvaila tai pasakyti, - Marina atrodo suglumusi. 

— Ypač kai man aštuoniolika. 

Storaodė Marina pasidarė švelnesnė, persimainymas baigtas. 
Jos kūnas atsiremia į Nelos, nuramintas paliaubų. 

Nela vis dar negali patikėti, ką šis vakaras atnešė, šiame ma- 
žyčiame žemėlapių kambarėlyje. Pats faktas pernelyg didelis, kad 
tiesiog taip priimtum - jos mintys zuja pakampiais, ruošdamos 
jam kelią. Jai norisi užduoti tiek daug klausimų, tačiau ji nežino, 
nuo ko pradėti. 

Jiedvi ilsisi šioje, anksčiau nepatirtoje būsenoje, ir jai kyla 
mintis. Šis vaikas galėtų būti įrodymu, kad Johanas yra toks vyras, 
koks ir turėtų būti - geros olandų šeimos kūrėjas. Tačiau, žiūrė- 
dama į išblyškusį Marinos veidą, Nela prikanda liežuvį. Marina, 
atiduok man savo vaiką ir apsaugok savo brolio likimą. Šiuos žo- 
džius nelengva ištarti ir, ko gero, dar sunkiau išgirsti. Marina visą 
gyvenimą aukojosi, tad tokį pasiūlymą reikia pateikti atsargiai. 

— Mums reikės surasti gerą pribuvėją, - švelniai taria ji. 

- Tau reikia nueiti į sandėlį ir patikrinti cukrų, - pasigirsta 
Marinos atsakymas. Jos kūnas įsitempia. 

- Bet Marina! Ką mums reikės daryti su tavimi? 

Nelą žavi Marinos sugebėjimas šitaip susidvejinti ir faktą 
apie savo kūdikį nugrūsti į kišenę tarsi brangakmenį. Marina svy- 
ruodama atsistoja nuo lovos ir nueina pro sudaužytas kaukoles. 
Be papildomų sijonų Nela aiškiai mato jos apvalumus, pradėju- 
sias pilnėti krūtis. Už apsunkusio Marinos kūno sienų apsiverčia 

kūdikis, valdomas ir valdantis, kuriam jo nesutikta motina yra 
deivė. Šis kūdikis ateina į šį pasaulį - ir, nepaisant Nelos vilčių 
apie atvirumą, ji žino, kad tai bus didžiausia paslaptis, kurią jiems 
kada teko saugoti. 

Paminėjus cukrų, jos atmintyje iškyla prisiminimas. 

- Johanas man davė sąrašą vardų, kam galima parduoti 
cukrų, - taria ji nenoromis, trokšdama neleisti Marinai nukreipti 
kalbos nuo klausimo apie jos negimusį kūdikį. 

— Ką gi, gerai. 

Tačiau, prieš Nelai pratęsiant, jos išgirsta koridoriumi nu- 
tolstančių kojų tapenimą. 

- Kornelija, - sako Marina. - Visą gyvenimą klausosi prie 
durų. 

- Aš su ja pasikalbėsiu. 

Marina atsidūsta. 

- Tikriausiai reikėtų, kol ji nesukūrė dar vienos istorijos. 

- Jai ir neprireiks, - atsiliepia Nela, eidama durų link. - Čia 
negali būti nieko nuostabesnio už tiesą. 

Be inkaro 


Nelos kambaryje Kornelija iš pradžių užsispyrusi ir tyli, tačiau 
paskui palūžta ir krinta ant lovos, tarsi jos kaulai būtų iš pelenų. 

- Aš taip ir žinojau, - taria ji, tačiau suglumęs jos veidas 
išduoda vidinę kovą. Nela nuskuba prie tarnaitės ir stipriai ją ap- 
kabina. „Vargšė Kornelija, - galvoja ji. - Tave apmovė. Prieš tavo 
akis buvo atliktas įspūdingas triukas. Tai nuostabiausias Marinos 
atliktas triukas, - be to, tai - tikrovė. 

— Aš žinojau, kad kažkas yra ne taip, - sako Kornelija. - Bet 
nenorėjau tuo patikėti. Kūdikis? 

- Kad mus apkvailintų, ji savo skudurus sutepdavo kiaulės 
krauju. 

- Gudru, - atsako Kornelija, jos susiraukusią miną pakeičia 
pagiežingas susižavėjimas. 

- Tikrai gudriau nei būti netekėjusiai ir įsitaisyti vaiką. 

— Madam! - Kornelija atrodo pasipiktinusi, ir Nela suvokia, 
kad šiai našlaitei ji nieko nesakys apie Marinos mišinį. „Nors, - 
su užplūdusia meilės banga pagalvoja ji, - galiu lažintis, kad šita 
Raktų skylučių karalienė viską girdėjo.“ 

Vaikas pakeliui. Marinos paslaptis atskleista, ir dabar Nela 
tai mato užuolaidų išlinkimuose ir savo miegamojo pagalvėlių 
apvalumuose. Ji žiūri pro Korneliją į savo lovos vidurį. Marina 
turės vieną dalyką, kurio aš niekada neturėsiu. Į Nelos mintis ne- 
prašytas įsibrauna Mermanso ir Marinos vaizdas. Jų abiejų kūnai, 

kaip jis spaudžia savo išsipūtimą jai tarp kojų, - skausmo lazda, 
kaip jis nuraitoja Marinos kojines, atveria ją, kaip šaukia įkarštyje. 
„Taip neteisinga, - galvoja ji. - Tikriausiai buvo daugiau nei tai - 
nes tai vyras, tikėjęs, kad Marinos prisilietimo užtenka tūkstan- 
čiui valandų, kad ji - tai saulės šviesa, kurioje jis stovi ir šildosi. 
Su tokia poezija, kaip viskas galėjo taip nuvilti?“ 

— Ką mes darysim su kūdikiu? - klausia Kornelija. 

— Manau, kad Marina gali jį atiduoti į privačią prieglaudą. 

Kornelija pašoka ant kojų. 

— Ne! Mes turim jį pasilikti, madam. 

— Kornelija, čia ne tau spręsti, - sako Nela. - Ir ne man, - 
priduria ji, galvodama apie Johaną savo kameroje. 

Tarnaitė išskečia rankas. 

- Aš ginsiu tą kūdikį kaip liūtė. 

- Galbūt, Kornelija. Tačiau nesvajok apie dalykus, kurių ne- 
gali turėti. 

Per šiurkštu taip sakyti, ir Nela tai žino, bet nuovargis daro 
savo. Skamba panašiai į tai, ką galėtų pasakyti Marina. Mėnulis 
pasislėpė už debesies ir žvakių šviesa nelygiai krinta ant vėžlio 
kiauto. 

Kornelija atitraukia garstyčių spalvos aksomo užuolaidas ir 
pažvelgia vidun. Nela, pernelyg susigėdusi dėl savo protrūkio, ne- 
daro nieko, kad ją sustabdytų. Tarnaitė paima lopšį ir palinguoja 
ant delno. 

- Koks gražus, - atsidūsta ji. 

„Turėjau pastebėti, - galvoja Nela, - kad iš visų miniatiūrų, 
kurias norėjo palaikyti Marina, pirmoji buvo lopšys. Ko daugiau 
aš nepastebėjau? Per daug, ir toliau daug ko nepastebiu.“ 

Kornelija jau išsitraukė Marinos lėlę. 

- Tai ji, - negalėdama patikėti, žiūri ji į savo ponią. - Tarsi 
laikyčiau ją savo delne! 


Miniatiūrinė Marina žvelgia į abi moteris, jos burna tvirtai 
sučiaupta, pilkų akių žvilgsnis įdėmus. Kornelija ranka braukia 
per savo ponios suknelės siūlę, minkštą juodą vilną labai malonu 
liesti. Ji pakelia ją priešais žvakę. 

- Laikykitės, madam, - sušnabžda ji, spausdama lėlę abiem 
rankom. Kornelijos lūpos paliečia miniatiūrinį pilvą, kad pabu- 
čiuotų, ir staiga atsitraukia. 

— Kas atsitiko? Kornelija, kas yra? 

- Aš kažką jaučiu. 

Nela čiumpa lėlę, pakelia sijonus, tada pasijonį, tada visus 
kitus sluoksnius, kol pasiekia Marinos kūną iš prikimštos drobės. 
Pirštu palietus Kornelijos radinį, jai pasidaro bloga. Miniatiūristė 
jas vėl nugalėjo. 

Šito su niekuo nesupainiosi - sumažintas Marinos kūnas 
turi negimusio kūdikio apvalumus. Trupinėlis, riešutas, tai, ko dar 
nėra, bet tuoj bus. Lėlė atrodo panaši į tą moterį koridoriuje, jau 
gerokai papilnėjusiu pilvu. 

Kornelija atrodo pakraupusi. 

- Jūs užsakėt nėščios ponios Marinos lėlę? - rugiagėlių mė- 
lynumo tarnaitės akys blizga kaltinimu jai, o pačios Nelos kūnas 
sustingsta. - Kaip jūs galėjot mus šitaip išduoti? 

— Ne, ne, - maldauja Nela. Griūtis prasidėjo, plyta išklibo, 
atsirado skylė užtvankoje. 

- Jūs juk žinot, kaip sklinda gandai... 

— Aš... aš... jos neužsakinėjau, Kornelija. 

— Tuomet kas? - Kornelija atrodo priblokšta. 

— Man ją atsiuntė - aš prašiau tik liutnios ir... 

- Tai kas tuomet mus šnipinėja? - tarnaitė sukiojasi po kam- 
barį, atkišusi lėlę kaip skydą. 

- Miniatiūristė nėra šnipė, Kornelija. Ji daugiau nei tai... 

- Ji? Aš maniau, kad visi tie laiškai buvo skirti amatininkui? 


- Ji pranašė - pažvelk į Marinos pilvą! Ji mato mūsų gyve- 
nimus - ji bando mums padėti, mus perspėti... 

Kornelija traukia lėlę po lėlės, spaudo jų kūnus, ieškodama 
užuominų, ir vieną po kitos meta ant grindų. 

- Perspėti mus? Kas šita moteris, kas šita būtybė? Kas ši mi- 
niatiūristė? - ji suspaudžia kumštyje savo pačios lėlę ir su siaubu 
žiūri į ją. - Brangus Dievuliau, aš gyvenau atsargiai, madam, 
buvau paklusni. Tačiau nuo tada, kai atsirado šitas lėlių namas, 
atsivėrė tiek daug durų, kad man ne visas pavyksta uždaryti. 

— Bet ar tai yra taip jau blogai? 

Kornelija pasižiūri taip, tarsi Nela būtų išprotėjusi. 

- Senjoras kalėjime, Otas išėjo, o madam Marina nešioja 
slaptą gėdą nuo vyro, kuris yra šių namų priešas! Mūsų pasaulis 
sugriuvo, o šita - miniatiūristė - visą laiką mus stebėjo? Kaip ji 
mus perspėjo, kaip ji mums padėjo? 

- Atleisk man, Kornelija, atleisk man. Prašau, nesakyk Ma- 
rinai. Miniatiūristė žino atsakymus. 

- Jinai tiesiog šnipinėja, - toliau pyksta Kornelija. - Manęs 
niekas nevaldys, tik Dievas aukštybėse. 

- Bet jeigu mes nežinojom apie Mariną, Kornelija, tai kaip 
galėjo žinoti ji? 

— Mes būtume sužinojusios. Mes sužinojome. Ji neturėjo 
mums pasakyti. 

- Ir pažvelk į šitą, - Nela parodo pajuodusį Agnesės cukraus 
kūgį. - Kai aš jį gavau, jis buvo baltas. 

- Čia suodžiai nuo židinio. 

- Jie nenusivalo. O Rezeki turėjo žymę ant galvos, kaip tik 
toje vietoje, kur Džekas jai smogė. 

Kornelija atsitraukia nuo lėlių namo. 

— Kas šita ragana? - šnypščia ji. 

- Ji ne ragana, Kornelija. Ji yra moteris iš Norvegijos. 

— Norvegų ragana, tapusi Amsterdamo šnipe. Kaip ji drįsta 
siųsti jums tuos blogus daiktus... 
- Jie ne blogi. 


Kornelijos tulžis graužia Nelai širdį. Ji jaučiasi taip, tarsi būtų 
skrodžiama, panašiai kaip jos slaptosios miniatiūristės, jos nuosa- 
vybė yra prapjaunama ir jos viduriai išverčiami lauk. 

— Aš nieko šiame mieste neturėjau, Kornelija. Nieko. O ji su- 
sidomėjo. Aš nesuprantu, kodėl ji pasirinko mane, ne visada su- 
prantu jos siunčiamas žinutes, bet aš stengiuosi... 

- Ką dar ji žino? Ką ji ruošiasi daryti? 

- Aš nežinau. Prašau, patikėk manim - aš prašiau jos liautis, 
bet nesiliovė. Atrodė, kad ji supranta, kokia aš nelaiminga, ir dėl 
to tęsė. 

Kornelija susiraukia. 

— Bet aš bandžiau jus padaryti laimingą. Aš buvau čia... 

- Aš žinau, kad buvai. O viskas, ką man pavyko sužinoti, - 
tai kad ji mokėsi pas laikrodininką Briugėje. Aš jam parašiau, ta- 
čiau jis tyli, taip pat kaip ir ji. - Nela girdi, kaip jos balsas virsta 
rauda, grasinasi pasipilti iš akių. - Tačiau ar pameni Pelikorno 
pamokslą? Nėra tokios paslapties, kuri nebus atskleista. 

- Jokia moteris negali būti mokine, - atkerta Kornelija. - 
Joks vyras neapsiims mokyti moters. Jos nepriimtų jokia gildija, 
išskyrus siuvėjų arba smirdinčių durpių išnešiotojų. Ir kokia 
prasmė? Vyrai yra šio pasaulio kūrėjai. 

- Ji gamino minutes ir sekundes, Kornelija. Ji kūrė laiką. 

- Jeigu aš nevirčiau jums eršketų, nedėčiau prieskonių į jūsų 
pyragus, aš galėčiau gaminti laiką. Aš galėčiau daryti blogio ku- 
pinas lėles ir šnipinėti žmones. 


- Bet tu ir taip šnipinėji. Šiuo atžvilgiu tu tokia pat kaip ir ji. 

Įsikarščiavusi ir netekusi amo, Kornelija suspaudžia lūpas ir 
įkiša savo pačios lėlę atgal į lėlių namą. 

— Aš neturiu nieko bendro su ja. 

Nela surenka išmėtytus įvairiaspalvius personažus. 

— Aš neturėjau pratrūkti, Kornelija, - tyliu balsu taria ji. 

Stoja tyla. 

- Ir aš neturėjau, madam. Bet mano pasaulis pastarosiomis 
dienomis pernelyg greitai keičiasi. Jis sugriuvo. 

— Aš žinau, Kornelija. Aš žinau. 

Nela užtraukia lėlių namo užuolaidas, lyg trokšdama aki- 
mirkos ramybės. Kaip tylų atsaką Kornelija užtraukia pagrindines 
užuolaidas, ir abi merginos stovi prislopintoje prieblandoje. 

- Turiu pažiūrėti, kaip ten madam Marina, - sako Kornelija, 
ryžtingai atsukdama lėlių namui nugarą. 

Likusi viena, Nela įsivaizduoja miniatiūristę jaunesnę. 
Galbūt Kornelijos žodžiuose yra tiesos - gal niekas nenorėjo pirkti 
miniatiūristės laikrodžių ir mieliau rinkosi pagamintus vyrų? Ji 
negalėjo tobulinti savo įgūdžių, tad nustojo reguliuoti dirbtinius 
žmogaus ritmus ir atsigręžė į vidų. Kuriuo metu ji pasirinko šiuos 
intymesnius atsitiktinius vidinio gyvenimo blyksnius ir kodėl ji 
pasirinko mane? Nela priglaudžia galvą prie lėlių namo, vėsus 
medis tarsi balzamas jos odai. „Man rodydama mano pačios isto- 
riją, - galvoja ji, - miniatiūristė tapo jos autore. Kaip aš norėčiau 
ją atgauti.“ 

KETURI 


1687, sausis 


VIEŠPATS taip jus padaugino, kad esate gausūs 
kaip žvaigždės dangaus skliaute... 

Bet kaip aš vienui vienas galiu nešti jūsų bėdas, 
jūsų naštą ir jūsų vaidus? 


(Įst 1, 10-12) 


Sporos 


Pirmoji metų diena yra tas laikas, kai amsterdamiečiai dėl drą- 
saus ritualo plačiai atlapoja langus, leisdami vidun šaltą orą, at- 
sikratydami voratinklių ir blogų atsiminimų. Nela aprengta kaip 
tarnaitė, Kornelija padeda savo poniai apsiauti batus ir Johano 
sandėlio raktą pakabina ant kaklo kaip medalį. 

Dar ne Trys Karaliai, apsireiškimo diena, bet jos negali švais- 
tyti laiko. Tarnaitė atrodo taip, lyg tikėtųsi, kad tuoj iššoks pats 
Liuciferis su savo piktosiom dvasiom, bet pažadėjo neprasitarti 
Marinai apie po jos lėlės sijonais paslėptą paslaptį ar pajuodusį 
Agnesės cukraus kūgio galiuką. 

- Jai reikia ramybės, - pasakė Nela. - Pagalvok apie kūdikį. 

Nela iki pat kaklo užsitraukia šiurkštų tarnaitės apsiaustą. 
Ji bando būti tvirta, bet jaučiasi įklimpusi toliau, nei manė, kad 
galima, giliai į miesto pelkę ir liūną, atgal į purvo ir jūros laikus. 

- Neturėtumėt eiti į Rytines salas viena, - sako Kornelija. 

— Mes neturim kitos išeities. Tu turi likti su Marina. Aš ilgai 
neužtruksiu. 

- Pasiimkit Daną. Ji jus apsaugos. 


Nela išeina iš namų ir su šalia tursenančia Dana patraukia He- 
rengrachtu, raktas sunkiai guli ant krūtinės. Ji pirmiau norėjo pa- 
matyti Johaną Rotušės kalėjime, bet Amsterdame karaliauja gul- 
denas, ir ji turi elgtis protingai. Ji spėlioja, ką ras Rytinėse salose. 

- Kas kitas tai padarys, Marina? - maldavo ji anksčiau, šį 
rytą. - Johanas kameroje. Jeigu Agnesė ir Fransas nuspręs būti 
negailestingi, mes net neturėsime, už ką papirkti Džeko, kad šis 
pakeistų savo istoriją. 

Marina, susidėjusi rankas ant pilvo, pritariamai linktelėjo. 
Dabar, kai jos nėštumas buvo pripažintas, atrodo, kad jos kūnas 
dar labiau padidėjo. „Aš esu didžiulis kepalas“, - vieną kartą pa- 
sakė Nelos motina, kai laukėsi Arabelos. Dabar atrodo, kad ji irgi 
laukia, kad pasitikrintų ir pamatytų, ar jos kūnas tinkamas. Ma- 
rina ir jos pernelyg tvirtai užveržtas mazgas, kad ir ką ji turėjo 
omenyje. 

- Po to aplankysiu Johaną, jeigu jie mane įleis, - pridūrė 
Nela. - Ar norėtum, kad ką nors perduočiau? 

Atrodė, kad Marinos veidą užliejo sielvartas. Nuleidusi 
rankas, ji pajudėjo tolyn, žiūrėdama svetainės link. 

- Aš neturiu, ką pasakyti. 

— Marina... 

- Viltis yra pavojinga, Petronela. 

- Bet tai geriau negu nieko. 


Šaltis kandžiojasi, aštrūs maži peiliukai bado Nelai veidą. „Grei- 
čiau jau pavasaris“, - galvoja ji, o tada pradeda abejoti, ar pro- 
tinga šito norėti Marinai ar Johanui. Kai ateis pavasaris, jų respub- 
lika gali būti sudužusi prie kojų. Bandydama nusikratyti niūrių 
minčių, ji eina greitai, dešimt minučių ar panašiai į rytus. Nela ne- 
praranda vilties - ji vis dar trokšta gatvėje pamatyti šviesių plaukų 
blyksnį, kad kas pasibelstų į duris ir paduotų naują siuntinį. Ta- 
čiau jau daugelį dienų vien tyla. Nors ir pasakė Kornelijai, kad mi- 
niatiūristė rodė jai kelią, Nela jaučiasi viena, klupčiojanti tamsoje. 
Kad suprastų, kas laukia, o kas jau praėjo, jai reikia daugiau moto, 

daugiau miniatiūrų. Grįžk, galvoja ji, kirsdama vieną iš kelių tiltų 
į Rytines salas. Aš negaliu šito padaryti be tavęs. 

Kur ji bepažvelgtų - visur vanduo, lagūnos, lygios kaip 
stiklas, neryškiai saulei pasislėpus už debesies, kaip išblukęs veid- 
rodis pasidengia tamsiomis dėmėmis. Kažkurioje tavernoje ne- 
toli nuo čia patiekiamos Johano mėgstamiausios purios bulvės. 
Nenuostabu, kad jis mėgsta šią vietovę - arčiau jūros, mažiau 
žmonių. Daug vietų pasislėpti. 

Išryškėja sandėlių kontūrai, dangų remiantys plytų statiniai, 
kur kas platesni už miesto žiede susibūrusius namus. Šį rytą salos 
atrodo tuščios. Dauguma žmonių tikriausiai dar lovose, spėja ji, 
bando atsimiegoti po nesaikingo Naujųjų metų sutikimo. Paly- 
dėjus senuosius, jos tėvo niekas nematydavo iki vakaro, tada jis 
atsikeldavo ir pasakydavo, kad beveik niekas nepasikeitė. „Bet ne 
čia, - galvoja Nela. - Čia nėra nieko panašaus.“ Ji girdi savo žings- 
nius ir lengvą šalia skubančios Danos šnopavimą. 

Nepaisant jų ramybės, šiuose atskiruose žemės lopinėliuose 
yra kažkas sutelkta, nes visi jie turi vieną tikslą - grynai komercinę 
paskirtį - saugoti prekes, taisyti laivus, apgyvendinti jūreivius ir ka- 
pitonus. Vadovaudamasi Marinos nuorodomis, ji pagaliau pasiekia 
Johano sandėlį, šešių aukštų. Su mažom juodom durim priekyje. 

Spyna gerai sutepta ir durys lengvai atsidaro. Ji pasitaiso per 
didelį Kornelijos sijoną ir prijuostę. Jos bandė nuspręsti, kas būtų 
blogiau - jeigu šeimininko sandėlyje pagautų tarnaitę ar žmoną? 
Geriau tarnaitę, nusprendė. Būtų gerai, kad prie Johano Branto 
reputacijos neprisidėtų naujienos apie tai, kad ponia Petronela 
šniukštinėja po Rytines salas. Ji įsivaizduoja, kaip čia ateina 
Fransas ir Agnesė, kaip jie sėlina aplinkui pastatą. 

- Sėsk čia, mergyt, - liepia ji Danai, bandydama susikaupti 
ties užduotim rankoje. Ji paglosto vipetės galvą. - Ir lok, jeigu kas 

artinsis, - turėtume įsigyti sarginį šunį. Dabar, kai Džekas pra- 
dingo. 

Vidus užima Nelai žadą. Stovėdama apačioje ilgų, ištįsusių 
kopėčių, siekiančių penkis aukštus, pilnus Johano prekių, ji pa- 
sijunta visai mažytė. Jis yra žmogus, kuris turi viską, tačiau taip 
dažnai jausdavosi, tarsi nieko neturėtų. 

Nela pradeda lipti kopėčiomis, dairydamasi cukraus. At- 
rodo, tarsi ji koptų savo vyro gyvenimu. Ji vis kopia aukštyn ir 
aukštyn šioje į urvą panašioje patalpoje, jos sijonai kliūva už sker- 
sinių, jai baisu, kad nenukristų. Pro Koromandelio ir bengališko 
šilko rietimus, pro gvazdikėlius, muskato riešutų miltelius ir pa- 
čius muskato riešutus dėžėse, kurios pažymėtos Molucca, pipirus 
iš Malabaro, Ceilono cinamono drožles, arbatos lapelius dėžėse, 
ant kurių uždažyta via Batavia, pro brangiai atrodančio medžio 
lentas, varinius vamzdžius, pro alavo strypus ir kauges Harlemo 
vilnos. Pro Delfto lėkštes, pro vyno statines, paženklintas Espana 
ir Jerez, pro dėžes su cinoberiu ir karminu, gyvsidabriu veidro- 
džiams ir sifiliui, persiškus karolius iš aukso ir sidabro. Gniauž- 
dama pakopas, ji supranta Marinos susižavėjimą savo brolio 
darbu. „Čia yra tikrasis gyvenimas, - apsvaigusi ir netekusi žado, 
galvoja ji. - Čia tikrieji nuotykiai susitinka su žeme.“ 

Kad surastų cukraus kūgius, Nela turi užkopti į pačią pas- 
togę. Johanas juos sudėjo tarp grindlenčių, užklojo drobe, toliau 
nuo drėgmės. Iš Mermanso pasakojimų ji galėjo pagalvoti, kad 
jis tiesiog numetė Agnesės cukrų pirmame aukšte, kartu su atsar- 
ginėmis burėmis ir nesupakuotomis virvėmis. Bet tai - netiesa. 
Johanas juo pasirūpino. Kūgių tiek daug, kad jie liečia stogo sijas. 

Nusirepečkojusi nuo kopėčių, ji prieina prie drobinio už- 
kloto ir nedrąsiai pakelia kampą. Cukraus kūgiai sudėti vienas 
ant kito kaip patrankos. Atrodo, kad vieno kūgio trūksta, be abe- 
jonės, tai tas, kurį Agnesė atsinešė į vakarienę - ko gero, labiausiai 

abejotiną saldumyną. „Jeigu šita kaugė pradėtų griūti, - galvoja 
Nela, - mane sutraiškytų.“ 

Čia yra gerokai per tūkstantį gabalų. Nela atsiklaupia prie 
kūgių, kurie atrodo rafinuoti vėliausiai. Jie gražūs ir ryškiai spindi, 
ir iš tikrųjų paženklinti trim Amsterdamo kryžiais. Kai kurie iš 
kitos pusės, rafinuotos Suriname, liečiant atrodo drėgni, ir Nelos 
pirštai aplimpa balta koše. Galinėje cukraus piramidės dalyje, maž- 
daug ketvirtadalyje Surinamo pusės, iš tiesų pasklidusios mažytės 
juodos sporos. Pradėjusių pelėti brangių kristalų jau niekas neiš- 
gelbės. „Ir vis dėlto, - galvoja ji, - Mermansas smarkiai perdėjo, 
matė tik tai, ką norėjo matyti. Galbūt mes galėtume juos išdžio- 
vinti - dalį kiekvieno gabalo tikrai turėtų būti galima išgelbėti.“ 

Pažvalėjusi ji paragauja tai, kas liko ant pirštų. „Tik įsivaiz- 
duok, jei numirčiau palaižiusi blogo cukraus, nuo lekkerheid be- 
protybės troškimo, - galvoja ji. - Argi tai nepatiktų pastoriui Pe- 
likornui?“ 

Iš kišenės ji išsitraukia Johano sąrašą, pilną įmantrių, 
puošnių vardų. Jame grafų ir kardinolų ūkiai, infanta, baronas, 
žmonės, trokštantys pasaldinti savo laisvalaikį Londone, Milane, 
Romoje, Hamburge, netgi VOC forpostuose. Tai, kad Johanas su- 
gebėjo prekiauti su ispanais ar anglais, kai jo šalis kariavo su jų, 
kelia susižavėjimą. Tai Nelai primena, ką jis pasakė Mermansui 
sidabrakalių puotoje. Užsienyje mus laiko nepatikimais. Nenoriu 
tokio dalyko. 

Cukraus yra gerokai daugiau, nei ji manė. Dabartinė bejė- 
giška Johano ir Marinos realybė krinta ant Nelos pečių. Kai ji pa- 
prieštaravo Johanui, kad samdyti agentą, kuris jų vardu prekiautų 
užsienyje, kainuos per daug komisinių, jis to neneigė. Tačiau jiems 
reikia ko nors artimesnio, ko nors išmanančio, ko nors, norinčio 
užsiimti cukrumi. Nela stovi, rankomis įsirėmusi į klubus, sun- 
kiai galvodama, įsmeigusi žvilgsnį į Franso ir Agnesės išgyvenimo 


šaltinį. Ir tada ji prisimena išgirstą pastabą pirmą mėnesį jai esant 
Amsterdame, kai sėdėjo išpūtusi akis su neišvyniotu pyragaičiu 
ant kelių. Medaus koriai iš ryto ir marcipanai popiet. 

Nela suglamžo savo vyro sąrašą. 

— Taip, - ištaria ji tyliai mūrams ir sijoms, kamšytam medi- 
niam savo vyro valdų stogui. - Aš žinau, ką mums reikia daryti. 

Rotušė 


Nela nuseka paskui sargybinį pirmuoju požeminiu Rotušės ka- 
lėjimo praėjimu, tada žemyn į ilgąjį pastato šoną. Ji girdi sausą 
kalinių kosėjimą ir skundus. Ši vieta didesnė, nei ji manė. Atrodo, 
kad einant ji plečiasi, nepaklusdama proporcijos jausmui. Kamera 
po kameros, plyta po plytos, atrodo, kad ji nebegali suvokti. 

Nela pradeda girdėti riksmus ir dejones, grotų daužymą ir 
verkšlenimą. Ji eina aukštai iškėlusi galvą, kad jie nesuuostų ky- 
lančios jos baimės, bandydama atsiriboti nuo vyriškų klyksmų. 

Ji su sargybiniu eina pro atvirą kiemelį, kurio viduryje Nela 
mato keistą prietaisą, padarytą iš lentų, sujungtų reguliuojamais 
varžtais. Kita mašina turi eilę aštrių smaigų. Kalinius čia pataiso 
tiesiogine žodžio prasme. Nela nusuka akis, pasiryžusi nesileisti 
įbauginama, paliečia ant krūtinės paslėptą raktą, jos šviežia idėja 
vis dar sukasi galvoje. Neleisk saldiems ginklams paklysti. 

- Štai ir jis, - taria sargybinis, atidarydamas Johano kameros 
duris. Jis pastoviniuoja kiek ilgiau, nei būtina, tada užrakina duris 
jai už nugaros. 

- Labai neskubėk, - sako jam Nela, tiesdama per grotas 
guldeną. „Štai ko mane išmokė miestas“, - galvoja ji. Sargybinis 
įsideda guldeną kišenėn ir greitai jo žingsniai nutyla. Nela girdi 
už sienų danguje ratais skraidančias žuvėdras, tolimą į grindinį 
besidaužančių karučių trinksėjimą. 

Šešėliuose stovi Johanas, atsirėmęs į nedidelį stalą. Čia 
nėra suolo ar kėdės, tad jis tiesiog stovi veidu į duris. Čia šalta 
ir drėgna, sienos padengtos samanomis, ant vienos - žalių salų 
žemėlapis, neturintis meridianų. Johanas atrodo liūdnas, tačiau jo 
energija galinga. Netgi čia, kur jam atimtos visos teisės, jis išsau- 
gojo sugebėjimą daryti įspūdį. 

- Papirkinėji pareigūnus? - klausia jis. 

- Turėtume laikyti juos savo draugais, - jos balsą prislopina 
storos mineralų sienos. 

— Kalbi kaip Marina, - su šypsena atsako jis. 

Abi jo akys pamuštos, oda aplinkui jas - mirštančios tulpės 
spalvos. Susivėlę plaukai panašūs į išblukusias jūržoles, o drabu- 
žiai purvini. Jam remiantis į stalą, rankos dreba. 

- Jie neleidžia man turėti Biblijos, - sako jis. - Ar šiaip ką 
nors paskaityti, jei jau atvirai. 

Iš kišenės, kurioje nebėra suglamžyto sąrašo, ji ištraukia į 
popierių suvyniotus tris griežinėlius rūkyto kumpio, pusę ragelio, 
padengto pūkais, ir du nedidelius olie-koeckenus. Ji pereina ka- 
merą ištiesusi delnus ir Johanas, akivaizdžiai sujaudintas, paima 
dovaną. 

- Galėjai sulaukti nemalonumų, jeigu jie būtų tai suradę. 

- Taip, - atsako ji, vėl atsitraukdama, pėda nubraukdama ka- 
meros kampą. 

- Aš beveik pasprukau. 

Nela žiūri į kameros kampą, kur šiauduose šlama ką tik iš- 
siritusių peliukų vada, akloje giminystėje ropojančių vienas per 
kitą. Ji sunkiai atsisėda ant gulto, ir joje pasklinda gilus liūdesys, 
nuslopinantis norą kovoti. 

- Ką jie tau pasakė? 

Johanas parodo į mėlynes po akimis. 

- Tie vyrai nedaugžodžiavo. 

— Kai tave sutikau pirmą kartą, - taria ji, žūtbūt norėdama 
atsikratyti liūdesio, - tau nerūpėjo nei Biblija, nei Dievas, nei 
kaltė ar nuodėmė bei gėda. 

— Iš kur žinai, kad nerūpėjo? 

- Tu nevaikščiojai į bažnyčią, tu muisteisi per Marinos na- 
mines maldas. Ir tu pirkai tokius dalykus. Tu valgei turtingai ir 
mėgavaisi malonumais, kuriuos tik galėjai turėti. Tu buvai pats 
sau dievas, savo laimės architektas. 

Jis nusišypso ir mostu parodo supančias sienas. 

— Ir štai kokį statinį aš pastačiau. 

- Bet tu gi buvai laisvas, argi ne? Pagalvok apie vietas, kurias 
pamatei, - ji nuryja seiles, vos išlaikydama kalbos dovaną. 

- Mano sesuo visada sakė, kad esu siaubinga nerūpestin- 
gumo ir užsispyrimo kombinacija. 

— Ar todėl tu sugrįžai pas Džeką? 

Johanas užsimerkia, tarsi nuo šio vardo jį užplūstų ašaros. 

- Jis tave išdavė, Johanai. Auksu sumokėta ir už jį atidirbta... 

- Nuo tos dienos, kai jis suvarė durklą į mano šunį, aš ne- 
daviau jam nė grašio, - taria Johanas. Atrodo, kad žodžiai iš jo 
burnos krinta kaip akmenys. - Nusamdžiau jį saugoti cukrų, bet 
Marina dėl to labai nerimavo, tad aš nusprendžiau jį atleisti. Ži- 
noma, supratau jos nuogąstavimus. Jis vėl grįžo dirbti pasiun- 
tinuku, ir tada viskas sugedo. Aš susitikau Džeką po to, kai jis 
nužudė Rezeki, - prieblandoje jo balsas sušvelnėja. - Niekad ne- 
buvau matęs žmogaus, kuris taip graužtųsi dėl to, ką padarė. 

Nela prikanda liežuvį. Džekas tikriausiai neturėjo kitos išei- 
ties, kaip tik atrodyti besigailįs, o Johanas ir patikėjo, kad tai tiesa. 

- Tu tikriausiai jį labai brangini, kad atleidai tokį dalyką, - 
sako ji. Jis tyli. - Johanai, ar tai buvo meilė? 

Jis apgalvoja jos klausimą, ir ji vėl nustemba dėl to, kaip 
rimtai jis visada ją priima. 


— Su Džeku, tai atrodė tarsi... kažkas nesugaunamo... greitai 
tapo labai realu. Tas greitis, Nela. Man meluodamas, Džekas vertė 
mane matyti tiesą, kaip kad paveikslas geriau pavaizduoja daiktą, 
nors ir nebūdamas pačiu daiktu. Man jis tapo beveik neatski- 
riamas nuo meilės, - Johanas atsidūsta, - tačiau jis buvo tik meilės 
paveikslas. Ar supranti? Įmantri meilės metafora buvo geresnė už 
tą netvarką, kuri buvo paskui. 

Johanas įteikia jai savo atvirumą kaip netikėtą dovaną. At- 
rodo, kad atvirumo kanalas tarp jų gali būti aiškus ir skaidrus, 
tačiau užmerkusi akis, Nela išvysta tik užsistovėjusį upelį. 

— Ar tau viskas gerai? - klausia jis. 

- Marina sako, kad geriau vaikytis meilės nei ją turėti, - at- 
siliepia ji. 

Jis pakelia antakius. 

- Manęs tai nestebina. Taip nėra geriau. Bet taip lengviau. 
Vaizduotė visados yra dosnesnė. 

„Ko gi mes visi vaikomės, - klausia ji savęs. - Gyvenimo, 
žinoma. Kad išsivaduotume iš tų nematomų pančių, apie kuriuos 
savo studijoje šnekėjo Johanas. Arba bent jau kad būtume lai- 
mingi su jais.“ 

- Kur tu keliavai, kai jie tave pagavo Tekselyje? 

- Į Londoną. Tikėjausi surasti Otą. Marina buvo tokia tikra, 
kad jis ten. Kaip laikosi mano sesuo? 

- Tu galingas, Johanai, - Nela jaučia turinti išsisukti nuo šio 
klausimo, nes kitaip jos veidas išduos tiesą apie Mariną. - Aš ma- 
čiau tave sidabrakalių puotoje. Tu pats sakei - burmistrai negali 
tavęs paliesti. 

Jis atsisėda ant gulto šalia jos. 

- Tai crimen nefandum, Nela. Du vyrai kartu. Šio kaltinimo 
akivaizdoje niekas neturi jokios galios, tik Dievas. Nieko nedaryti, 
reikštų tai atleisti, burmistrai turi pasirodyti dirbantys. 

— Tada mes turime priversti Mermansus apsigalvoti! 

Johanas drebančia ranka perbraukia per viršugalvį, lyg tikė- 
damasis ten rasti atsakymą. 

- Tai buvo prieš daug metų, - taria jis, - bet aš padariau kai 
ką, dėl ko Fransas labai nusiminė. O kai man sekėsi, padariau dar 
didesnį nusikaltimą. Viso to aidai dabar sugrįžo man vaidentis. 

Nela įsivaizduoja jaunesnį Johaną, užkertantį Fransui kelią 
į namus, pasislėpusią, pro langą žiūrinčią jo seserį, ir kaip tas 
bjaurus pažeminimas dabar juos visus apsivijo. 

- Aš maniau, jeigu priimsiu jo pasiūlymą parduoti cukrų, tai 
mums duos entente, - sako Johanas. - Tačiau Fransas... sugedo. Jis 
taip ilgai laukė, kad galėtų atkeršyti Brantams. Aš esu tai, ko jis 
taip nekenčia ir kuo nori būti. O Agnesė - na, Agnesė visada seks 
jo nuodingų trupinių taku. 

— Aš manau, kad Agnesė tavim žavisi. 

- Na, nuo to tik blogiau, - neryškioje šviesoje Johano akys 
spindi kaip du pilki rutuliukai. - Aš taip džiaugiuosi, kad tu atėjai. 
Aš to nenusipelniau, - sako jis, paimdamas jos ranką. 

Nela pagalvoja, kad, jei negali būti mylima, būti vertinama 
yra šis tas. Kada gi liausis pakaitalų tikriems dalykams ieškojimas? 
Vis dėlto ji mieliau liktų šalia jo nei būtų kur nors kitur. 

- Jeigu aš neprisipažinsiu, bus teismas, - sako Johanas. - Po 
kelių savaičių. Bet kokiu atveju, nesitikiu iš čia išeiti gyvas. 

— Nekalbėk taip. 

- Aš viską sutvarkysiu. Dėl tavęs, Marinos, Kornelijos. Ir 
Oto, jeigu jis kada nors sugrįš, - Johanas staiga prabyla praktiškai, 
kaip notaras, vykdantis kieno nors valią. - Bylos klausyme bus 
keletas vyrų iš Amsterdamo schepenbanko", nors viskam vadovaus 
schoutas Piteris Slabertas. 

— O kodėl ne vien schoutas? 


* Magistrato vyrų grupė, veikdavusi kaip teismo tarėjai. 


— Dėl kaltinimo sunkumo. Dėl to, kad tai - aš. Dėl to, kad juo 
skandalingesnė byla, tuo labiau mūsų gerieji piliečiai nori daly- 
vauti, - jis nutyla. - Bet aš manau, kad viskas baigsis greitai. 

- Johanai... 

- Sunkūs kaltinimai paprastai baigiasi mirtimi, - jo balsas 
pradeda kliūti. - Schoutas mėgsta dalytis kalte. Juo daugiau 
žmonių dalyvauja rituale, tuo teisingiau viskas atrodo. 

- Aš surasiu Džeką, - sako Nela. - Aš jam sumokėsiu dau- 
giau, kad jis pakeistų savo parodymus, - ji įsivaizduoja Johaną, 
tuštinantį skrynią su guldenais, juoduojančio cukraus krūvas šeš- 
tame jo sandėlio aukšte. - Ir aš sugalvojau planą... 

- Yra sargybinis, - taria Johanas. - Jie vadina jį Kruvinuoju 
Piemeniu, - jis tvirčiau sugniaužia jos ranką. - Buvęs kunigas, bet 
prigimtis pabaisos. 

Paskutiniai žodžiai pakimba ore - tokie dideli, neįveikiami. 
Nela paliečia jo veidą. Nuo ore tvyrančios drėgmės jis labai šaltas. 
Kaip Johanas čia ištvėrė dieną? 

— Mačiau, kaip neša jo aukas, - tęsia Johanas, - jų kaulai 
išsukioti iš sąnarių taip, kad atgal jau nebeįstatysi. Kojos daugiau 
nebe kojos, galūnės kaip iš ištežusi medvilnė, viduriai kaip supu- 
vusi mėsa. Jie išvers mane išvirkščią, kad priverstų prisipažinti. Ir 
aš prisipažinsiu, Nela, o tada viskas. 

Johanas įsikniaubia jai į petį taip giliai, kaip tik gali. Nela 
jaučia, kaip jo nosies plokštuma remiasi į jos kūną, ir jį apsika- 
bina. Ji nori jį nuprausti, kad jis vėl būtų švarus, kad kvepėtų 
prieskoniais, po nagais įstrigusiu kardamonu. 

— Johanai, - šnabžda ji. - Johanai. Tu turi žmoną. Tu turi 
mane. Argi šito įrodymo nepakanka? 

- Jo niekada nebūtų pakakę. 

„O jeigu būtų vaikas, - norisi paklausti jai. - O jeigu vaikas?“ 
Marinos paslaptis ant liežuvio galo. „Daugiau laiko, - galvoja 

ji, - aš tiktai noriu daugiau laiko. Kas žino, kokią istoriją mes ga- 
lėtume papasakoti, jeigu turėtume du mėnesius?“ 

- Johanai, - sako ji, - aš norėčiau, kad manęs pakaktų. 

Jis atsitraukia nuo jos ir abiem rankom suima jos veidą. 

- Tu buvai stebuklas. 

Šviesa kameroje blėsta, sargybinis tuoj sugrįš. Nela nebuvo 
praleidusi tiek laiko viena su savo vyru per visą keturis mėnesius 
trunkančią santuoką. Ji prisimena, kaip studijoje ji sakė Johanui, 
kaip jis ją žavi. Žiūrint į jį dabar, tie žodžiai - vis dar tiesa. Jo 
pašnekesys ir žinojimas, jo paprastas prisitaikymas prie pasaulio 
veidmainystės, jo troškimas būti tuo, kuo jis yra. Jis pakelia ranką 
priešais žvakės liepsną, ir jo stiprios, tvirtos pirštų rievės jai gra- 
žios. Kaip ji trokšta, kad jis gyventų. 

Šita kalba apie virsmą, kaip viskas gali pasikeisti, apie negy- 
venamus ir ištuštėjusius kambarius, apie du giminingus kūnus, 
ištrauktus, kad atskleistų dvi tokias skirtingas paslaptis, - nuo to 
jai norisi papasakoti apie miniatiūristę. Atrodo, kad tai buvo prieš 
amžius, kai ji lipo laiptais žemyn ir pamatė ant marmurinių plytelių 
laukiantį lėlių namą. Kaip ji užsigavo, kokia pikta buvo Marina. 

- Ar Džekas kada nors tau sakė, kam jis dirbo Kalverstrate? - 
klausia ji. 

- Jis dirbo daugybei žmonių. 

— Moteriai iš Bergeno? Su šviesiais plaukais? Ji mokėsi pas 
laikrodininką. 

Johanas atsikanda mažą kąsnelį cukruotos spurgos ir uždega 
žvakę ant stalo. Nela žiūri į susimąsčiusią jo galvą. 

— Ne, - sako jis. - Aš tai prisiminčiau. 

- Ji yra miniatiūristė, kurią aš pasamdžiau apstatyti savo lėlių 
namą. Ji padarė Rezeki figūrėlę. 

Nuo tų žodžių nuvargusios jo akys nušvinta. 

— Moteris? 

- Taip, manau, kad taip. 

— Kokie nepaprasti įgūdžiai ir pastabumas. Aš galėčiau būti 
jos globėjas, jei tik būčiau turėjęs menkiausią progą, - jis įkiša 
ranką kišenėn ir susižavėjusia išraiška švelniai ištraukia mažytį 
šunelį. - Aš ją pasiimu visur, kur tik einu. Ji yra didžiausia pa- 
guoda. 

- Tikrai? - sušnabžda ji. 

Johanas ištiesia jai miniatiūrą, ir Nela pagarbiai ją paima, 
drebančiais pirštų galiukais glosto švelnią pelės kailio Rezeki 
galvą. Ant šuns kaukolės nėra nė menkiausios raudonos žymės. Ji 
patikrina dar kartą, bet rūdžių spalvos žymės, dėl kurios ji buvo 
taip įsitikinusi, nėra nė kvapo. 

- Aš nesuprantu, - ji sunkiai kvėpuoja. 

- Aš irgi. Niekada nemačiau nieko panašaus. 

Paskutinį kartą dirsteli į mažytę gyvūno kaukolę. Nieko. „Ar 
išvis ją mačiau?“ - klausia ji savęs. Abejonės drasko jos įsitiki- 
nimą - tai, ką ji matė ir ko nematė per pastaruosius kelis mėne- 
sius, sukasi galvoje. 

- Kartais pagalvoju, ar čia labai ramiai sėdžiu, - taria Jo- 
hanas, - ar aš jau irgi miręs. 

- Tu gyvas, Johanai. Tu esi gyvas. 

- Keistas pasaulis, - sako jis. - Žmonės vaikšto aplink ir ra- 
mina vienas kitą, kad dar nemirė. Mes žinome, kad tai nėra Rezeki, 
tačiau mes kažkaip jaučiam, kad tai ji. Taigi tvarus daiktas suteikia 
beformę atmintį. O, kad būtų atvirkščiai, kad mūsų mintys galėtų 
virsti bet kuo, ko mes norime, - jis atsidūsta, rankomis patrina 
savo veidą. - Kai Otas išėjo, aš trumpam suvokiau, kad galėjau 
būti miręs. 

Dėdamas Rezeki atgal į kišenę, jis nutyla. 

- Šita kamera dabar bus mano sąmoningo gyvenimo kom- 
pasas, - sako jis, ištiesdamas rankas tarsi sukrypęs malūnas. - Už 
šių mūrų plyti horizontai, Nela. Palauk ir pamatysi. 

Tada Nela jį palieka, nebegalėdama daugiau išbūti toje ankš- 
toje patalpoje. Samanos ir pelės, vyrų, klykiančių kaip paukš- 
čiai, garsai; Johanas uždarytas paukštidėje, jos didysis apuokas 
varnų apsuptyje. Nela klupdama išeina į žiemos saulę, ir tik tada 
pravirksta - prisispaudusi prie miesto sienos, nuožmiomis, ty- 
liomis ašaromis. 


Verkeerspel 


Atidarius laukujes duris, noras papasakoti Marinai apie cukraus ir 
Johano būklę įstringa Nelos gerklėje. 

Koridoriaus viduryje ant skardinių pavažų linguoja natūra- 
laus dydžio lopšys. Pagamintas iš ąžuolo, padabintas rožių ir sau- 
lučių, sausmedžio ir rugiagėlių drožiniais. Jis turi gaubtą, išmuštą 
aksomu, nėriniuotais pakraščiais. Gražus ir šokiruojantis, jis yra 
tiksli viršuje, lėlių name, esančio lopšio kopija. 

Vis dar sukrėsta apsilankymo pas Johaną, Nela uždaro duris. 
Tai, ką ji iš pradžių palaikė pašaipa, - atsiųsti lopšį moteriai, kurios 
santuoka yra farsas, - tapo tikrove. Iš virtuvės atskuba Kornelija. 

— Kas tai? - klausia Nela. - Ar manai, kad jis atėjo iš... 

— Ne, - nukerta Kornelija. - Madam Marina jį užsakė. Atke- 
liavo dėžėje iš Leideno. 

Nela paliečia medinį pagrindą. Atrodo, kad jis dainuoja po 
jos pirštais, inkrustacijos atliktos nepaprastai kruopščiai. 

- Jis toks pat, kokį man atsiuntė ji. 

- Žinau, - atsako Kornelija. - Jūsų kažkas. 

Iš svetainės pasirodo Marina. Iš arti dabar ji atrodo drūta 
kaip ąžuolas. 

- Nepaprastas darbas, - konstatuoja ji. - Taip, kaip aš įsi- 
vaizdavau. 

- Kiek kainavo jį pagaminti ir atgabenti čia? - Nela įsi- 
vaizduoja, kaip mažėjantis Johano pinigų debesis galiausiai 

išgaruoja. - Marina, ar kas iš mūsų kaimynų matė, kaip tai atke- 
liavo, ką, po galais, tu sau galvojai? 

- Lygiai tą patį, ką ir tu. 

—- Ką? 

—- Nemanyk, kad aš nepastebėjau, kaip verda tavo mintys, - 
Marina sunkiai ateina prie jos. - Tu nori mano vaiką pasiimti sau. 

„Kaip Marinai pavyksta perprasti žmonių mintis greičiau nei 
kam nors kitam? Galėčiau meluoti, - galvoja Nela, - bet kokia 
prasmė? Aš buvau ta, kuri sakė, kad tarp mūsų neturi būti pa- 
slapčių.“ 

— Marina, aš nenoriu tavo vaiko... 

- Bet tu manai, kad tai būtų patogu, - nenusileidžia Marina, 
rankomis apglėbdama savo pilvą, tarsi Nela galėtų jį išplėšti. - 
Paskutinė auka? Atiduoti savo kūdikį broliui - tai yra tau. 

— Johanas yra Rotušės kalėjime, Marina. Ir jei mes kuriam 
laikui apsimestume, kad vaikas yra mano, ar tai tikrai būtų taip 
siaubinga? Mes sugebėtume įrodyti, kad Johano geiduliai tokie pat 
kaip ir kitų vyrų. Argi tu nenori, kad jis gyventų? 

- Tu tikrai nematai. 

- Ko nematau? Aš matau daugiau nei tu. 

- Petronela, šis vaikas tikrai nebus patogu. Patikėk tuo. 

— Aš tai žinau, Marina, aš žinau. Ir kol aš bandau mus išgel- 
bėti, tu leidi pinigus, kurių mes paprasčiausiai neturime. 

Iš niekur atskriejęs antausis gelia Nelai į veidą. 

- Aš stebiuosi, kaip jis apskritai galėjo tave mylėti, - sako 
Nela. Karšti ir žiaurūs žodžiai išsprūsta, nespėjus jų sustabdyti. 

- Mylėjo, - sako Marina. - Ir tebemyli. 

- Turėsim nusamdyti pribuvėją, - tyliai taria Nela. - Aš ne- 
pajėgsiu viena susitvarkyti su šiuo gimdymu. 

Marina prunkščia. 

- Tau išvis nereikės su niekuo tvarkytis. 


- Liaukitės, liaukitės, - maldauja Kornelija. 

— Marina, toks įstatymas... 

- Ne. Kategoriškai ne, - Marina šiurkščiai nuspaudžia vieną 
lopšio galą; jis siūbuoja atgal ir pirmyn, jo tuštuma keistai suprie- 
šina. - Ar žinai, koks dar yra įstatymas, Petronela? - Jos skruostai 
įraudę, plaukai išlindę iš po kepuraitės. - Pribuvėja turi užrašyti 
tėvo tapatybę. Jeigu mes jai nepasakysime, ji taip pat praneš apie 
mūsų tylėjimą, - sunkiai alsuodama, ji sustabdo lopšį. - Taigi, 
kaip ir su viskuo, aš susitvarkysiu viena. 

Marina nuleidžia ranką ant pilvo, tačiau dabar iškart ati- 
traukia, lyg būtų palietusi degančią anglį. 


Popiet Nela lėtai klaidžioja koridoriais. Tylūs kambariai ją verčia 
jaustis tarsi namuose, be jos, daugiau nieko nebūtų. Raktas nuo 
sandėlio vis dar kabo jai ant kaklo, sušildytas jos odos, brangesnis 
nei bet kuris Johano dovanotas sidabrinis vėrinys. 

Kornelija su virve užtempia lopšį į mažytę Marinos celę. Jis 
viltingai laukia, užėmęs didžiąją dalį laisvos vietos, tarp kaukolių 
ir žemėlapių bei plunksnų. Tarnaitės požiūrį į Marinos paslaptį iš- 
tiko staigi metamorfozė; dabar kūdikis yra tikras stebuklas, tiglis, 
kuriame išsilydys visos jų bėdos. Kornelija kvėpuoja nematomu jo 
buvimu, kai tik gali, godžiai rydama jį tarsi šviežio oro gurkšnį. Ji 
vėl pradėjo valyti, nepaisydama savo neapykantos šalčiui, atidarė 
langus; bičių vaškas ant medinių lovos detalių, grindų ir spintelių, 
ir palangių, levandų aliejaus degikliai, actas ant stiklo, citrinos 
sultimis sulaistytos švarios paklodės. „Vis dėlto, - galvoja Nela, - 
tai geriau nei jos paniurimas.“ 

Kambaryje pirmame aukšte, atokiau nuo įdėmių akių kanalo 
take, Nela girdi, kaip Marina ir Kornelija ruošiasi žaisti verkeerspelį. 

Ji pagalvoja apie mažytes figūrėles iš kalendrų sėklų viršuje, mi- 
niatiūristės nuostabiai pagamintą medinę dėžutę, pavirstančią 
sėkmės stebuklu. Ji jau beveik neteko vilties, kad sulauks atsa- 
kymo iš Luko Vindelbrekės iš Briugės, šimtą penkiasdešimt mylių 
apledėjusiais keliais. „Tikriausiai mano laiškas pasimetė“, - pa- 
mano ji, sėlindama prie durų pašnipinėti Marinos su Kornelija. 

— Mano kūnas kaip banginio, - atsidūsta Marina. 

- Jūsų mažasis Jona, - šypsosi tarnaitė. Nela vis dar jaučiasi 
nejaukiai dėl jų susikirtimo šį rytą. „Marinai neteks su viskuo 
tvarkytis vienai, - galvoja ji. - Kas nuėjo į sandėlį, į Rotušę?“ Ta- 
čiau jos neturi laiko dėl to kovoti. Laikas yra paskutinė prabanga, 
kurios pradėjo trūkti. 

Ką pasakytų Agnesė, jei pamatytų Mariną dabar? Fransas 
Mermansas tikrai pagalvojo apie šią galimybę. Visi tie kartai, pra- 
leisti su Marina, pasislėpus nuo lakstančių žmonos akių. Nejaugi 
nė vienas iš jų nepagalvojo, ką gali Gamta? 

— Jis mane spardo, - taria Marina Kornelijai, žiūrėdama į 
savo kūną. - Kartais, kai stoviu priešais veidrodį, matau savyje jo 
mažos pėdos įspaudą. Niekada nesu to mačiusi. 

Nela yra mačiusi - kai jos negimę jaunesnieji broliukai spar- 
dydavosi motinos įsčiose. Bet ji to nepasakys, nes Marinos nuste- 
bimas yra nepaprastas. 

— Norėčiau tai pamatyti, - taria ji, žengdama į kambarį. 

- Jeigu jis dar kartą tai padarys, pasakysiu tau, - atsako Ma- 
rina. - Kartais tai būna ranka. Atrodo lyg kačiuko letenėlė. 

— Ar manai, kad tai berniukas? - klausia Nela. 

— Manau, kad taip, - atsako Marina, prieštaravimų neprii- 
mančiu judesiu patapšnodama per savo išsipūtusį kūną. Jos pirštai 
plazdena, tarsi norėtų pamyluoti. - Aš skaičiau, - sako ji, rody- 
dama į Blankarto Vaikų ligas, gulinčias ant stalo. 

Kornelija tūpteli ir pasišalina. 

- Tuoj bus laikas, - sako Nela. 

- Mums reikės karšto vandens, drobės, lazdos man įsikąsti, - 
atsako Marina. 

Nela jaučia tik gailestį. Ji prisimena, ką Kornelija pasakojo 
apie Marinos motiną. Ji vos išgyveno, kai gimė madam Marina. 
Ar Marina bent jau įsivaizduoja, kiek bus kraujo, kaip priešinsis 
kūnas, koks bus triukšmas ir kokia lipni baimė? Marina atrodo pa- 
siryžusi primesti šiam kūdikiui nepalaužiamą savo valią, tarsi jos, 
kaip būtybės jos viduje, neveiktų jokie išorinio pasaulio triukai, 
lyg ji būtų atspari kentėjimui. 

- Pamaniau, kad galėtume sužaisti, - sako Marina, išsiri- 
kiuodama verkeerspelio figūrėles kaip monetas. - Eik pirma. 

Nela tai vertina kaip taikos pasiūlymą ir pastato pirmą savo fi- 
gūrėlę ant verkeerspelio lentos. Marina įvertina jos ėjimą, ji svarsto 
vienintelį žetoną, purtydamas kauliukus kaip du dantis saujoje. Ji 
nerimauja dėl savo juodo žetono, abejodama, kur jį pastatyti. 

— Marina, - taria Nela. - Tu dar nepaklausei apie sandėlį. 

Marina ir toliau spokso į lentą. Prieš savo valią Nela jaučia, 
kaip senka jos kantrybė. 

- Ir dar tu nepaklausei apie Johaną. 

Marina pakelia akis. 

— Ką? 

- Jie ruošiasi... jį... paguldyti ant kankinimų suolo... 

- Liaukis, - prabyla Marina. 

- Jeigu mes ne... 

- Kodėl tau reikia mane kankinti? Tu žinai, kad aš negaliu 
nueiti jo pamatyti! 

- Bet man reikia tavo pagalbos. Du gerbiami liudytojai, Ma- 
rina. Fransas ir Agnesė. Pagalvok, ką tai reiškia. 

Marina pasidaro labai rami. 

— Aš žinojau, ką tai reiškia, tą akimirką, kai Fransas atėjo 
prie mūsų durų. 

- Tada pakalbėk su Fransu, Marina. Pasakyk jam apie šį kūdikį. 

Marina labai atsargiai padeda kauliukus ant verkeerspelio 
lentos. Ji atrodo netekusi žado, suraukusi antakius, sučiaupusi lūpas. 

— Pasiklausius tavęs, atrodytų, kad toks pokalbis labai len- 
gvas, - sako ji. - Tu nesupranti apie ką kalbi. 

- Suprantu daugiau, nei tau atrodo, - Nela nutyla, bandy- 
dama atsikratyti susierzinimo ir susikišti jį į rankovę. - Mer- 
mansas yra vyras, - švelniau pradeda ji, - jis kai ką gali. 

- Patikėk manim, jis gali labai mažai. 

- Jis neturi įpėdinio, Marina... 

— Ką? Tu dabar siūlai man išmainyti savo vaiką? Kaip tau at- 
rodo, kaip Agnesė sutiks tokią naujieną? - Marina staiga atsistoja 
ir ima vaikščioti po mažą kambarį. - Tai jai tik duotų dar vieną 
priežastį mus palaidoti. Tu visada kišiesi... 

- Tai nėra kišimasis. Tai išlikimas. 

- Tu nieko nežinai apie išlikimą... 

- Aš žinau, kas įvyko, Marina, - išsprūsta Nelai. - Kornelija 
man papasakojo. 

- Įvyko? 

- Aš žinau, kad tu ir Fransas buvote įsimylėję ir kad Johanas 
neleido jums susituokti. 

Marina viena ranka atsiremia į sieną, kad nepargriūtų, o kitą 
pakiša po savo negimusiu kūdikiu. 

- Ką? - jos balsas nežmoniškas, nuožmus šnypštimas. 

- Žinau, kad Fransas vedė Agnesę vietoj tavęs, kad netgi 
Agnesė žino, kad tai - tiesa. Aš mačiau, kaip Fransas į tave žiūri, 
aš Žinau apie sūdytą paršelį, apie meilės raštelį tavo knygoje. Tu 
vis kartoji, kad aš nieko nematau, bet aš matau. 

— Sūdytas paršelis, - pakartoja Marina. Ji nutyla, tarsi žiūrė- 
dama į vėl išplaukusį seniai užmirštą atsiminimą. - Ir Kornelija 
išdrįso tau tai pasakyti? 

Nela žvilgteli į duris. 

— Nepyk ant jos. Aš ją priverčiau, aš turėjau žinoti. Tai buvo 
svarbu. 

Akimirką Marina nieko nesako. Ji sunkiai atsidūsta ir atsi- 
sėda į kėdę. 

- Fransas myli savo žmoną, - sako ji. Kai Nela nori protes- 
tuoti, ji pakelia ranką. - Tu nežinai, kaip atrodo meilė, Petronela. 
Dvylikos metų kartu nederėtų nuvertinti. 

- Bet... 

- Ir visa kita tėra gera istorija, sudurstyta iš to, kas nugirsta 
prie durų. Ji kur kas sudėtingesnė, negu būčiau pati sugalvojusi. 
Reikėjo Kornelijai duoti daugiau darbų. 

- Tai ne istorija... 

— Man ji baigiasi laimingai, ar ne? Mano broliui prasčiau. 
Tačiau tiesa yra šiek tiek kitokia. - Nela mato, kaip dreba Marinos 
rankos. - Johanas atsakė Fransui Mermansui, - tęsia Marina, jos 
balsas liūdnas. 

— Aš žinojau... 

— Nes aš taip norėjau. 

Nela žiūri į figūrėles ant verkeerspelio lentos. Jos slysta jai 
prieš akis. Ką ji dabar girdi, neturi prasmės. Marinos paslapties 
atskleidimas ją pribloškia, jos įsitikinimas dabar susvyruoja. 

- Aš mylėjau Fransą, - sako Marina, jos pareiškimas šaltas. - 
Kai man buvo trylika. Bet aš niekada nenorėjau už jo ištekėti. 

Nors ji atrodo nepaprastai liūdna, lyg blyški saulė Marinos 
veide pasirodo kitos emocijos. Tai, jaučia ji, yra karčiai saldus pri- 


sipažinimo palengvėjimas. 

Ir vis dėlto Nela dar negali suprasti. Dekoracijos ir aktoriai pa- 
žįstami, tačiau jie vaidina ne tuos vaidmenis. „Padariau kai ką, kas 
labai nuliūdino Fransą Mermansą, - savo kalėjimo kameroje pa- 
sakė Johanas. Kodėl jis Nelai nieko nepasakė tada, kodėl jis niekada 
nebandė išpirkti savo kaltės, kas per lojalumo saitai sieja Mariną 
ir jį - tokia slidžia virve, kad Nela neturi jokios vilties ją sučiupti? 

- Kai man buvo šešiolika, aš nenorėjau atiduoti to, kuo 
buvau ir ką turėjau, - tyliai sako Marina. - Aš jau turėjau namus. 
Kai Johanas būdavo išvykęs, aš buvau galva. 

Dabar pasirodo jos ašaros, pasipila iš pilkų jos akių. Ji plačiai 
išskečia rankas lyg sparnus, pažįstamas gestas, reiškiantis kam- 
barį, kuriame jos sėdi. 

- Jokia moteris to neturėjo, nebent būtų našlė. Paskui at- 
sirado Kornelija ir Otas. „Mūsų narvo grotos yra pačių pada- 
rytos, - sakė Johanas. Jis žadėjo, kad galėsiu būti laisva. Labai 
ilgai aš juo tikėjau. Aš tikrai maniau, kad taip ir bus, - jos rankos 
nuskrieja prie pilvo. 

— Marina, tu nešioji Mermanso kūdikį... 

— Kad ir kokie būtų jo trūkumai, mano brolis visada palik- 
davo mane ramybėje. Deja, jis negali to pasakyti apie mane. 

Marina prispaudžia pirštus po akimis tarytum tai galėtų su- 
stabdyti ašaras. Tai beprasmiškas gestas, nes jos pabyra gausiau - 
ji pradeda raudoti. 

- Aš ėmiau dalykus iš Johano, kurie man nepriklausė, - sako ji. 

- Marina, ką turi omeny? 

Tačiau Marina ieško žodžių. Ji liaunomis rankomis per- 
braukia per veidą, giliai įkvepia. 

— Kai Fransas pasipiršo, aš nežinojau, kaip pasakyti „ne“. Aš 
dar buvau nepasirengusi. Pamaniau, kad jam bus geriau išgirsti, 


kad man buvo uždrausta, o ne leisti sužinoti... mano nenorą. Todėl 

aš paprašiau savo brolio prisiimti kaltę, - jos akys paklaikusios iš 
sielvarto. - Irjis tai padarė. Johanas melavo, už mane. Buvau jauna - 
mes visi buvom! Aš niekada nemaniau, kad viskas taip pasi- 
suks... - Marina prideda ranką prie burnos, negali sustabdyti 
raudos. - Visa draugystė baigėsi, - sako ji. - Visas supratimas. 
Nes aš negalėjau pakęsti būti žmona. 

Vilties suteikiantis gabalas 


Šalia savo vyro sandėlio Nela laukia Hanos ir Arno Makvredžių, 
su Johano raktu ant kaklo. Jos mintyse sukasi nauja tiesa apie Ma- 
riną ir Johaną; požiūryje į juos šviesos yra tiek pat kiek šešėlio. 
Meilė yra saulės spindulys, dėl kurio kartais apsiniaukia širdis. 
Atrodo, kad Marina santuoką regėjo kaip kažko atsisakymą, kai 
daugybė kitų moterų - įskaitant mano pačios motiną, supranta 
Nela, - ją matė kaip vienintelę įtakos formą, kurią gali turėti mo- 
teris. Nela mano, kad santuoka turėtų pasitelkti meilę, padidinti 
moters galią. Bet ar taip ir yra? Marina manė esanti galingesnė be 
jos. Meilė nebuvo pasitelkta, ir iš tiesų nutiko nepaprastų dalykų. 
Kūdikis, kalėjimo vienutė, taip - tačiau kartu ir pasirinkimas, ir 
savo paties likimo formavimas. 

Atskleidusi savo praeitį, Marina norėjo kokio nors prasi- 
blaškymo, kokios nors veiklos - ji tiesiog reikalavo ir Nelai tai 
buvo jos šansas. „Tu nebuvai beširdė, - sako ji sau, atsirėmusi į 
sandėlio sieną, - tai buvo absoliuti būtinybė. ' Taigi, Nelai sėdint 
mažyčiame kambaryje, toliau nuo smalsių kanalo akių, Marina 
Johano vardu parašė laišką Arno Makvredei. Ji sutiko su Nelos 
idėja pakviesti Makvredę paragauti cukraus ir pasiūlyti parduoti 
išskirtinai respublikoje; greičiau parduoti pasiruošusiems klien- 
tams. „Mano santuoka man suteikia šiek tiek įtakos, - ironiškai 
pagalvoja Nela. Nelos galvoje skamba Marinos balsas. „Pelno 
lygį nustatome mes. Yra pusantro tūkstančio kūgių, kurie, mano 

vertinimu, jei mes viską gerai padarysim, gali atnešti trisdešimt 
tūkstančių guldenų. Pradėk nuo didesnės kainos, nei parduosi. 
Atmink, jeigu jie norės pirkti, mes ir pelną dalysimės trise, o di- 
džioji dalis pinigų vis vien turės atitekti Fransui.“ 

- O kas, jei Arno girdėjo apie Johaną, ką, jeigu jis nenorės 
pirkti? 

- Čia guldenas prieš šventumą. Galime tik melstis, kad Arno 
Makvredė yra didesnis amsterdamietis nei angelas. 

- Jis gali žinoti, kad norime prekę parduoti greitai. Jis gali 
pamatyti sporas. 

- Laikykis savo, Nela. Užkelk kainą ir sudaryk įspūdį, kad 
darai nuolaidą dėl sporų. 

Nela negali nesižavėti, kaip Marina pažabojo savo liūdesį, 
kai tai iš tikrųjų buvo svarbu, kaip atsitraukė tolyn, kur kiti nega- 
lėjo pasiekti. Ji svarstė, ar nėra per maža šiai didžiulei idėjai, jos 
pačios ambicijos įtrauks ją tarsi pelkė ir nuskandins. Ir būtent Ma- 
rina ištarė žodžius, kuriuos ji norėjo išgirsti. „Petronela, - tyliai 
pasakė ji, - tu tai darysi ne viena. Aš esu čia.“ 

Per pamirštą verkeerspelio lentą Marina ištiesė ranką ir su- 
spaudė jos, ir, didžiulei savo nuostabai, Nela pamanė, kad jos 
širdis sprogs. 


Nela mato, kaip šaltoje šviesoje priartėja konditerių pora. Jai 
smalsu, ar kas nors jau papasakojo jiems, kas atsitiko Rotušės 
kalėjime, bet, atrodo, skandalas apie turtingo pirklio areštą dar 
nepasklido po miesto gatves. Kornelija nematė palei kanalą 
nieko - galbūt Albersas iš padorumo sugebėjo išlaikyti kalėjimo 
sargų burnas užčiauptas? Bet tai - tik laiko klausimas, kol visi 
sužinos, kas nutiko Johanui Brantui. Tokio pasipūtusio devyn- 
mečio vaikiūkščio kaip Kristofelis nepažabosi taip lengvai kaip 
sargybinio, kuriam reikia išmaitinti kelias burnas. Amsterdame 

toks tarpusavio šnipinėjimas ar kaimyniškas žmogaus dvasios du- 
sinimas tarpte tarpsta. 

Lauke, sandėlio šešėlyje, Arno atrodo ne toks įraudęs, pri- 
juostę pakeitė dailus juodas kostiumas ir skrybėlė. Jis atrodo visai 
nepanašus į žmogų, daužiusį medaus korius. Tarsi nuo oro jis 
būtų susitraukęs. 

— Senjore, madam, - taria Nela, įkišdama raktą į spyną. - 
Sveikinu su Naujaisiais metais. Dėkoju, kad atvykote. 

— Jūsų vyro laiške nebuvo paminėta, kad susitiksime su 
jumis, - sako Arno, negalėdamas nuslėpti nuostabos, kad mato 
Nelą vieną. 

- Iš tikrųjų, senjore, - atsako Nela, jausdama į save įsmeigtą 
gudrų Hanos žvilgsnį. - Mano vyras išvykęs. 

— O Marina Brant? 

- Lanko šeimą, senjore. 

- Aišku, - Arno akivaizdžiai sutrikęs dėl Nelos jaunumo ir 
lyties, tarsi ji būtų triukas, apgavystė, - bet tu palauk, pagalvoja ji, 
sugniauždama kumščius savo apsiausto rankovėse. 

- Čionai, senjore, madam. Ir žiūrėkite, kad kojos neužkliūtų 
už skersinių. 

Vesdama Arno ir Haną kopėčiomis, Nela galvoja apie namie 
likusią miniatiūrinę Agnesės ranką. Lėlių name likęs gabalas gal 
labiau ir nepajuodo, bet už sumažinto pasaulio sienų prabėgo 
dar viena diena, dar viena prasto oro naktis, dar viena drėgmės 
naktis. Nela vargiai gali nuspėti, ką ji ras. Kas buvo vakar, to 
dabar nebėra. Širdis ima daužytis smarkiau, išgirdus, kaip Arno 
švokšdamas kyla pakopomis, kaip Hana tvarkingai takši kopė- 
čiomis už jo. 


- Štai jie, - taria ji, rodydama į cukrų, jiems pasiekus pastogę. 
— Nesitikėjau, kad bus tiek daug, - sako Arno. 


- Įsivaizduokit viską pavirtus guldenais. 

Jis kilsteli antakius, o Nela viduje krūpteli nuo savo kvailos 
greitakalbės. „Galvok apie Mariną, - taria ji sau. - Būk maloni 
kaip Johanas.“ 

Hana prieina prie Surinamo pusės ir stipriai įkvepia. 

- Pelėsis? - paklausia. 

- Tik keletas, - atsako Nela. - Metų laikas nelabai malonus. 

Arno pagarbiai priklaupia, tarsi kunigas prieš altorių. 

- Ar galiu? - klausia. 

- Prašom. 

Arno paima gabalą iš Surinamo pusės ir kitą, pažymėtą trim 
Amsterdamo kryžiais. Išsitraukia iš kišenės mažą aštrų peilį ir 
įgudusiu judesiu nudrožia po stambią drožlę nuo kiekvieno kūgio. 
Padalija į dvi dalis, pusę ištiesia Hanai. Padėjus Surinamo pavyz- 
džius ant liežuvių, jų žvilgsniai susitinka. 

Ką jie sako vienas kitam, be žodžių? Pašnekesys tikrai 
vyksta. Jie tą pat padaro su Amsterdamo mėginiu, ištirpina jį 
savo burnose ir bendrauja tylėdami. „Nesvarbu, kokia tikroji jos 
paskirtis, bet santuoka tikrai keistas dalykas“, - galvoja Nela. Kas 
būtų suporavęs elegantišką Haną su apvaliu, į spurgą panašiu 
Arno Makvrede? Ji norėtų, kad čia būtų Johanas. Kaip žmogus, 
mokantis daug kalbų, jis suprastų prekeivių tylą. Jo, uždaryto 
kalėjimo vienutėje, vaizdinys yra per sunkus pakelti, ir Nela nu- 
stumia jį šalin, bandydama sutelkti dėmesį į cukrų. 

- Yra vienas tūkstantis penki šimtai gabalų, - sako ji. - Sep- 
tyni šimtai ir penkiasdešimt buvo rafinuoti Suriname. Likusieji 
rafinuoti čia, mieste. Mes norime parduoti juos visus. 

- Maniau, kad Brantas nupirko juos iš Rytų? 

- Taip ir yra. Tačiau Surinamo plantacijoje buvo prekių per- 
teklius, ir norėjo jas laikyti respublikoje. Turime ir kitų žmonių, 
ateisiančių apžiūrėti vėliau, - meluoja ji. - Jie labai susidomėję. 

Hana delikačiai nusišluosto burnos kamputį. 

— Kiek už Amsterdamo partiją? 

Nela apsimeta svarstanti. 

- Trisdešimt tūkstančių, - atsako. 

Hana iš nuostabos išplečia akis. 

- Neįmanoma, - sako Arno. 

- Bijau, kad tikrai, - pritaria Hana. - Mes paprasčiausiai ne- 
turime tokių pinigų. 

— Pakankamai pasiturintys, - murma Arno, - bet ne kvaili. 

— Mes esame pyragų kepėjai, o ne cukraus pardavėjai, - sako 
Hana, susiraukdama jam. - Nors mūsų kelyje ir nestovi jokia gil- 
dija, bet, kaip kepėjai, mes esame priklausomi nuo burmistrų įgei- 
džių ir jų neapykantos meduoliniams papistų stabams. 

- Tai - puikus cukrus, aš esu tikra, kad jūs tai pajutote. Vien jo 
kokybė gali garantuoti, kad jį pirks. Nėra jokių ženklų, kad saldu- 
mynų troškimo beprotybė mažėtų - marcipanų, tortų, vaflių, - sako 
Nela. Ji stebi, kaip Arno galvoja, spoksodamas į iki pat stogo kylan- 
čius kūgius. - Jūsų reputacija tikrai pakiltų, - priduria. - Galiu tik 
įsivaizduoti, kokias kitas duris šitoks cukrus galėtų atidaryti. 

Nela nėra tikra, bet jai atrodo, kad Hana tramdo šypseną. 
Nelabai tikėtina, kad jie turi trisdešimt tūkstančių guldenų, nors 
šiame mieste niekada negali žinoti. Suma absurdiška, bet ką ji gali 
padaryti? Marina liepė pradėti nuo didelės kainos, kad Arno nu- 
siderėdamas pasijustų patogiai. Jiems reikia savo dalies, Agnesei 
taip pat. Nela pasijunta beviltiškai. 

- Duosime jums devynis tūkstančius, - sako Arno. 

- Negaliu jums leisti pasiimti viso cukraus už devynis tūks- 
tančius. 

- Ką gi. Mes paimsime šimtą Amsterdamo gabalų už devynis 
šimtus guldenų ir pranešime, kaip juos perka. Jei turėsime pelno, 


sugrįšime dar. 


Nela bando galvoti greitai, taip greitai kaip Arno. Jis nori 
vieno kūgio už devynis guldenus, bet jai reikia parduoti maždaug 
po dvidešimt. „Jis atėjo pasirengęs, - galvoja ji. 

- Per mažai, senjore. Trys tūkstančiai penki šimtai, - sako ji. 

Arno juokiasi. 

- Vienas tūkstantis šimtas, - atsako jis. 

- Du tūkstančiai. 

Jis patempia lūpą. 

- Vienas tūkstantis penki. 

- Sutarta, senjore Makvrede. Tačiau kitos dvi suinteresuotos 
šalys ateis apžiūrėti šią popietę. Galiu jums duoti tris dienas, kad 
nuspręstumėte dėl likusių, bet jeigu jie pasiūlytų daugiau - jūsų 
šansas pradings. 

- Sutarta, - atsako jis, sunerdamas rankas, atrodo sužavėtas. Jis 

atrodo laimingas; tai pirmas kartas, kai ji mato jį besišypsantį. — 
Už šimtą gabalų. 

Nelai sukasi galva. Jai pasisekė ne taip gerai, kaip ji tikėjosi, 
bet bent jau dalis jų atsargų bus platinama - ir dar Amsterdame, 
kur žodžiai yra kaip vanduo, ir dažnai pakanka lėkštės gardžių 
bandelių. Ji įsideda Surinamo gabalą į krepšį, kad Kornelija pa- 
„bandytų jį išdžiovinti. 

Arno paduoda Nelai tūkstantį penkis šimtus guldenų šna- 
rančiais banknotais. Jai smagu juos liesti - galimybės pojūtis, 
popierinis gelbėjimo plaustas. Tūkstantis turi nukeliauti tiesiai 
Agnesei ir Fransui Mermansams į Prinsengrachtą, kyšis paban- 
dyti ir sustabdyti juos, kad neliudytų prieš Johaną. Kiti penki 
šimtai - papirkti Džeką Filipsą. Apie tai, kaip sutaupyti sau, jos 
turės pagalvoti vėliau. 

Hana pradeda krauti gabalus į krepšį. 

- Kaip Kornelija? - klausia ji. 


318 


„Išsigandusi, - norisi pasakyti Nelai. - Ji prirakino save prie 
virtuvės.“ Ji paliko tarnaitę įniršusią, plačiai atvėrusią tvirtą savo- 
jinio kopūsto rutulį, smulkinančią laiškinius svogūnus ir porus. 

- Gerai, ačiū, ponia Makvrede. 

- Vieni traukiasi, o kiti auga, - Arno palinguoja galva į kūgių 
kalną. 

Hana paspaudžia Nelai ranką. 

— Mes parduosime šį cukrų ir grįšime, - sako ji. - Aš tuo 
pasirūpinsiu. 


Nela parskuba namo vos pradėjus lyti, jausdamasi, tarsi jos kišenėje 
esantys guldenai būtų mažos pergalės vėliavėlės. Tai tik pradžia, 
tačiau Nela pasitiki Hana Makvrede. Nors ir nebus malonu apsi- 
lankyti Prinsengrachte pas Agnesę ir Eransą Mermansus, bet nuo 
šio pasirodymo daug kas priklauso. Ji nustums tikrąją save šalin, 
kaip Marina. Yra galimybė, kad pinigų vaizdas suminkštins keistai 
sukietėjusią Franso Mermanso širdį arba pažadins seniai užmigusią 
kilnią Agnesės dvasią. Nejaugi jie tikrai gali norėti Johano mirties? 
Kad norėtum kito galo, kiek kančios turi būti sukaupęs savyje? 

Įžengusi į koridorių ir purtydama lietaus lašus, Nela išgirsta, 
kaip verkia Kornelija. Jos tyli rauda sklinda iš darbinės virtuvės. Ji 
numeta krepšį su pajuodusiu Surinamo gabalu ir, kone prisimin- 
dama sijonus, nuskuba žemyn. 

Ant grindų išmėtytos daržovių lupenos, žalių ir baltų maisto 
dryžių netvarka. 

— Kas yra? - klausia Nela. 

Kornelija parodo į laišką ant stalo. 

— Ar čia nuo jos? - pakylėta dvasia klausia Nela. „Pagaliau, - 
pagalvoja ji, - miniatiūristė sugrįžo.“ Ji puola prie popieriaus. 


Skaitant žodžius, ją perveria aštri baimė, Arno guldenai ir džiu- 
gesys dėl cukraus garuote išgaruoja. 

- Mano Dieve, - pravirksta ji. - Šiandien? 

- Taip, - atsako tarnaitė. - Jūsų norvegų šniukštinėtoja šito 
nenumatė. 

Žmonės turi sutramdyti laukinius 


Rotušės teismo salė yra kvadrato formos su aukštais langais ir ga- 
lerija viršuje, kažkas tarp koplyčios ir požeminės kameros. Nėra 
nei aukso, nei aksomo, nei atleidimo pojūčio, tik keturios aki- 
namai baltos sienos, tamsūs ir paprasti baldai. Likusi Rotušė yra 
nepaprasta, užimanti žadą. Arkos, kylančios iki paauksuotų kar- 
nizų, ir iš marmuro iškalti šviesoje mirguliuojantys žemėlapiai ant 
sienų, bet šioje patalpoje, kur vykdomas teisingumas, atmosfera 
yra rimta. Nela ir Kornelija atsisėda galerijoje ir žiūri į salę. 

Schoutas, žmogus, vardu Pieteris Slabertas, ir šeši kiti vyrai 
pradeda rinktis ir užima savo vietas svarstyti Johano bylą. 

- Jie tikriausiai yra schepenbanko nariai, - Nela sušnabžda 
Kornelijai, kuri linkteli, vos galėdama sulaikyti drebulį. Šeši vyrai 
yra skirtingo amžiaus; kai kurie atrodo geriau nei kiti, tačiau nė 
vienas nedėvi apsiausto ir juostos kaip teisiantis schoutas. Indivi- 
dualumas šiame mieste yra juoda dėmė, ir Nela nerimauja, kad 
Johano kaltinimų akivaizdoje jie taps savo teisumu įsitikinusia 
mase, kurią vienija pasišlykštėjimas. 


Nela vos gali pažvelgti į schoutą Slabertą. Vyras nepaprastai pa- 
našus į rupūžę; apvalus veidas, plati burna ir stiklinės akys. Gale- 
rijoje aplink ją ima rinktis miesto žiūrovai, tarp jų kelios moterys 
ir saujelė vaikų. Nelai atrodo, kad ji atpažįsta mažąjį skundiką 
Kristofelį, atnešusį naujieną, kad Johanas sučiuptas. 

- Jie neturėtų vestis vaikiukų, - murma Kornelija. Šitokia 
daugybė susirinkusios smulkmės verčia ją nerimauti, lyg jie būtų 
atėję pasižiūrėti sučiupto banginio. 

Kairėje galerijos pusėje nuo ten, kur sėdi ji ir Kornelija, Nela 
pamato Haną ir Arno Makvredes. „Taigi jie žino“, - galvoja Nela, 
sunkia širdim linktelėdama jiems. Arno patapšnoja per į ją atsuktą 
nosį, ir ji šiame sąmokslininkų geste bando surasti paguodą. „Ar 
jis visada žinojo?“ Galimybė, kad Arno yra labiau amsterdamietis 
nei angelas, ją ramina - kol ji nepradeda galvoti, kad, priklau- 
somai nuo šio teismo baigties, jis grįš ir pabandys įsigyti likusį 
cukrų dar mažesne kaina. 

Priešingoje galerijos pusėje, priekinėje eilėje sėdi Agnesė 
Mermans, susisupusi į savo kailius. 

- Kas atsitiko jos veidui? - sušnabžda Kornelija. Agnesės 
bruožai dar ryškesni nei tuomet, kai Nela ją sutiko Senojoje baž- 
nyčioje gruodį. Ji atrodo serganti, jai žiūrint į salę ir kažkuo žai- 
džiant sterblėje, skruostikauliai ir akiduobės pernelyg išsišovę. 
Agnesė staiga sugniaužia medinį turėklą, jos pirštų nagai nukram- 
tyti iki gyvuonies. Kažkada atrodęs tobulas apgalvis dabar kreivas, 
o perlai netekę blizgesio; drabužiai - bet kaip užsimesti. Ji atrodo 
nelyginant užspeistas žvėris, kažko ieškančios akys laksto po ga- 
leriją. 

- Aš jums pasakysiu, kas čia yra, madam, - sako Kornelija. - 
Nešvari sąžinė, štai kas. 

Tačiau Nela nėra tokia tikra. Su kuo ten Agnesė žaidžia kaip 
maža mergaitė - kokį mažą daikčiuką ji slepia rankovėje? 

Už savo žmonos sėdi Fransas Mermansas su savo plačiakrašte 
skrybėle. Nelai įdomu, kodėl jie sėdi ne šalia. Jis didelis, gražus 
veidas atrodo šlapias nuo rytinio lietaus, ir jis pasitaiso švarką, 


tarsi būtų per karšta. Nela patapšnoja per kišenę, kurioje tebėra 

Arno guldenai. Ji turi įtikinti Mermansus, kad pinigai ateina ir kad 
jų daug. Užmirškime šią košę, senjore, - sakykime, kad apsirikome - 
juk jūs matote, kad Agnesė nepajėgi liudyti. Kartodama šiuos argu- 
mentus, Nela bando pagauti jo žvilgsnį, bet Mermansas nė nežiūri 
jos pusėn ir tik pro žmonos viršugalvį spokso į salę apačioje. 

Kai įveda Johaną, salėje pasigirsta garsus visuotinis aiktelė- 
jimas. Nela prispaudžia ranką prie burnos, bet Kornelija negali 
susiturėti ir šūkteli: 

- Senjoras. Mano senjoras! 

Johanas nusipurto sargybinio ranką, nors pats vos paeina. 
Schepenbankas žiūri į jį, jų veidai įsitempę. Johanas aiškiai pabuvo 
ant kankinimų suolo, jis smarkiai sužalotas, bet ne tiek, kad grėstų 
pavojus gyvybei. Jis palinkęs į vieną pusę, keliams vos užtenka 
jėgos judėti, vieną koją velka iš paskos kaip skudurą. Johanas sakė 
matantis horizontus per sienas, bet kaip per kelias dienas pasikeitė 
jo išvaizda. Jo apsiaustas nuspuręs, ir vis dėlto, sėsdamas į savo 
vietą, jis atmeta jį už nugaros lyg drabužis būtų ataustas auksu. 

Bet dėl vieno varžtų ir diržų žiaurumas nesuveikė. Užsi- 
spyręs kalinys aiškiai išsaugojo savo paslaptis - jeigu jo nebūtų, 
nė vienas iš jų dabar teismo salėje nesėdėtų. Jis jiems nieko nepa- 
sakė? Šio svarstymo tikslas bus išgauti kokią nors informaciją per 
žodinį pažeminimą, ir šį kartą jis bus stebimas miestiečių - visai 
kitoks žiaurumas. Ką Johanas pasakė savo kameroje? Juo daugiau 
žmonių dalyvauja rituale, tuo teisingiau tai atrodo. 

Nela įsivaizduoja jį sidabrakalių puotoje. Jo žavesį, jo kom- 
petenciją ir sąmojį, kaip jis traukė žmones. Kur tie žmonės dabar - 
kodėl tik vaikai ir klerkai atėjo pasižiūrėti, kaip kovoja? 

— Jam reikėtų lazdos pasiremti einant, - sušnabžda jai Kor- 
nelija. 


— Ne, Kornelija. Jis nori, kad mes suprastume jų žiaurumą. 

- Ir išbandyti mūsų gailestį, - Hana Makvredė persėdo prie jų 
ir suėmė Nelos ranką. Trims moterims susijungus į grandinę, Nelai 
atrodo, kad jos širdis plyš. Visą tą laiką ji manė, kad Johanas neleido 
Marinai gyventi, kaip ji norėjo, o iš tikrųjų jis bandė ją išlaisvinti. 
Paties Johano širdis yra didis dalykas, bet pažvelk, kur jį atvedė. 

Jei tik Marina galėtų grąžinti skolą dabar, kai labiausiai 
reikia. Gali būti per vėlu įtikinti Džeką pakeisti savo istoriją arba 
numalšinti Franso rūstybę, o dabar, kai įsitraukė valdžia, kas gali 
pasipriešinti įsiutintam mechanizmui, kuris pastebėjo galimą so- 
domitą? „Mano turto negalima paliesti, - kartą pasakė Johanas. - 
Jis ore.“ Tačiau kūdikio kūnas materialus. „Paskolink mums savo 
netrukus gimsiantį kūdikį, Marina, paskolink mums bent jau nor- 
malios santuokos iliuziją.“ 

Prisiminusi miniatiūrinį lopšį, Marinos mažytį išsipūtusį 
pilvą, cukraus gabalą Agnesės rankoje ir nenukentėjusią Džeko 
lėlę, Nela prakeikia miniatiūristę už tai, kad neperspėjo, ką reikia 
padaryti ir ko būtų buvę galima išvengti. Kokia nauda iš pranašės, 
kuri aiškiai neparodo, kas neišvengiama? 

Hana pasilenkia prie jos. 

- Madam, mes jau pažadėjome pusę šį rytą paimtų gabalų. 
Arno nori kelis išsiųsti į Hagą, kur turi giminių. Esu tikra, kad 
neilgai trukus paimsime daugiau - turėkite tai omenyje, kai susi- 
tiksite su tomis kitomis... suinteresuotomis šalimis. 

Nela bando atsikratyti sumišimo. Ji nemato nieko blogo ble- 
fuodama su Arno. Atrodo, kad jis tai kone skatina, tačiau su Hana 
tai atrodo negarbinga. 

- Ar kas iš jo klientų žino, kieno tai cukrus? - klausia ji. 

Dabar parausta Hana. 

- Arno nemini šaltinio, - atsako ji. - Bet tai - puikus cukrus, 
madam. Manau, kad net jeigu jis būtų iš paties Belzebubo, mano 
vyras vis vien jį parduotų. 

Hanos žodžiai vis dar suteikia Nelai vilties, bet čia, teismo 
salėje, ji jaučiasi taip, tarsi niekaip negalėtų paveikti sunkios Jo- 
hano būklės. Pradeda lyti smarkiau, į stogą pasipila tylus gausmas. 

- Gerieji Amsterdamo žmonės, mums pasisekė, - pradeda 
schoutas Slabertas. Jo balsas, žemas ir sodrus, pakyla iki čia, kur 
paprasti žmonės sėdi ant kietų medinių suolų. - Čia yra vyras, pa- 
siekęs geriausius gyvenimo metus, didžiausią teisinę galią, kumš- 
tyje sugniaužęs piliečių gyvenimus. „Jis valgo gerai, - galvoja 
Nela, - miega giliai. Kankinimo kamerų baisumai po kojomis jam 
yra tokie tolimi kaip ir Molukos salos.“ 

— Mes padarėme mūsų miestą sėkmingą, - tęsia Slabertas. 
Galerija sušurmuliuoja patenkintu pritarimu, o schepenbankas 
pritariamai linkteli. - Mes sutramdėme mūsų žemes ir jūras; 
iš jų dosnumo mes puotaujame. Jūs visi esate teisingi žmonės. 
Jūs neatsidavėte savo sėkmės persisotinimui. Bet... - Slabertas 
nutyla, aukštai aukštai iškeldamas pirštą ir parodydamas į Jo- 
haną. - Štai žmogus, kuris tapo pernelyg patenkintas. Žmogus, 
kuris manė, jog yra aukščiau savo šeimos, aukščiau miesto, Baž- 
nyčios, valstybės. Aukščiau Dievo, - Slabertas dar kartą nutyla, 
leisdamas tylai pabrėžti jo retoriką. - Johanas Brantas mano, kad 
gali nusipirkti bet ką. Jam viskas turi kainą. Net jauno vyro, su 
kuriuo tenkino kūno malonumus ir bandė papirkti, kad šis ty- 
lėtų, sąžinė. 

Nuvilnija nuostaba. „Pernelyg patenkintas, malonumas, 
kūnas“, - nuo šių uždraustų žodžių salėje susirinkę Žmonės su- 
virpa. Tačiau Nela jaučia, kaip skleidžiasi baimė - kaip vienas iš 
nuodingų Marinos augalų. 

- Jūs negalite mesti tokio kaltinimo, - Johano balsas gergž- 
džiantis ir nemalonus. - Schepenbankas dar nepriėmė savo spren- 
dimo, ir jūs negalite to padaryti už juos. Patikėkite jais, senjore. 
Jie - protingi vyrai. 

Pora schepenbanko narių pradeda švytėti nuo savo svarbos. 
Likusieji stebi Johaną su pagarbia baime ir pasišlykštėjimu. 

- Jie yra geri patarėjai, - sako Slabertas, - tačiau aš būsiu 
tas, kuris viską nuspręs. Jūs neigiate kaltinimą sodomitiniu užpuo- 
limu? 

Štai žodžiai, kurių buvo laukiama galerijoje. Atrodo, kad jie 
tarsi eina kiaurai žiūrovus, tikrindami, ar jų kūnai išdrįs juos su- 
gerti, pajusti šio reto nusižengimo skonį. 

- Neigiu, - atsako Johanas. Jis iškiša savo suluošintas kojas. — 
Nepaisant visų jūsų pastangų. 

- Tik paprastus atsakymus, prašyčiau, - sako Slabertas, rū- 
šiuodamas savo dokumentus. - Sekmadienį, dvidešimt devintą 
praėjusių metų gruodžio dieną, Džekas Filipsas iš Bermonsio, 
Londono, teigia, kad prie sandėlių Rytinėse salose jūs jį užpuolėte 
ir prievarta patenkinote savo sodomitinius geidulius. Viešpaties 
dieną jis buvo sumuštas ir nubrozdintas, kad vos galėjo paeiti. 

Galerija sprogsta. 

- Tylos, - šaukia Slabertas. - Nutilkite ten, viršuje. 

- Tai buvau ne aš, - sako Johanas, kalbėdamas per klegesį. 

- Liudytojai prisieks Šventuoju Raštu, kad matė jus. 

- Iš kur jie žino, kaip mane atpažinti? 

- Jūsų veidas žinomas, senjore Brantai. Dabar ne laikas apsi- 
mesti kukliu. Esate galingo, turtingo lyderio pavyzdys. Jūs dažnai 
būnate dokuose, sandėliuose, krovinių prieplaukose. Tai, ką jūs 
padarėte... 

- Tariamai padariau... 

- „„Prieštarauja viskam, kas gera, viskam, kas teisinga. Jūsų 
elgsena savo šeimos, savo miesto, savo šalies atžvilgiu yra paties 
velnio. 

Johanas pro aukštą langą žiūri į balto dangaus kvadratą. 
Schepenbankas muistosi savo ankštose kėdėse. 

- Mano sąžinė švari, - tyliai sako jis. - Viskas, kuo mane 
kaltinate, yra netikra, kaip ir jūsų dantys. 

Vaikai galerijoje pradeda kikenti. 

— Nepagarba teismui, kaip ir sodomija... 

- Aš galiu negerbti teismo, senjore Slabertai. Ką jūs man pa- 
darysite? Nuskandinsite mane du kartus už tai, kad parodau jūsų 
tuštybę? 

Slaberto rupūžės akys išsprogsta, įmitę skruostai vos vos 
tramdo įniršį. „Būk atsargus, Johanai“, - galvoja Nela. 

- Kai aš užduodu jums klausimą, - sako Slabertas, - atsa- 
kykite su pagarba, kokią kiekvienas pilietis privalo rodyti teisin- 
gumo vykdytojams. 

— Tada užduokite klausimą, kuris nusipelno pagarbos. 

Atrodo, kad šis apsižodžiavimas linksmina schepenbanką, jų 
galvos sukiojasi tai į vieną, tai į kitą vyrą. 

- Ar jūs vedęs? - klausia Slabertas. 

- Taip. 

Nela susigūžia savo kėdėje. Agnesė per patalpą žvelgia į ją, 
jos lūpose žaidžia šypsenėlė. 

- Ir koks jūs vyras? 

— Na, aš lyg ir sveikas, argi ne? 

Kai kurie vyrai galerijoje nusijuokia, ir Johanas pažvelgia į 
viršų. Jis atpažįsta virš turėklo palinkusį Kornelijos veidą, ir su- 
geba nusišypsoti. 

- Tai nėra atsakymas į mano klausimą, - sako Slabertas, jo 
balsas garsesnis. - Jūs geras vyras ar blogas vyras? 

Johanas gūžteli pečiais. 

— Manau, kad esu geras vyras. Mano žmona patenkinta. Ji 
turtinga ir saugi. 

— Tai pirklio atsakymas. Būti turtingam nereiškia būti pa- 
tenkintam. 

- Ak, taip, Slabertai, aš pamiršau jūsų dvasinę agiriją, kai 
kalba pasisuka apie pinigus. Pabandykite tai pasakyti samdomam 
darbininkui - tam, ant kurio pečių laikosi ši respublika ir kuris 
vos išgali sumokėti nuomą. Pabandykite pasakyti jam, kad būti 
saugiam neturėtų reikšti būti laimingam. 

Galerijoje pasigirsta keli pritarimo balsai, o schepenbanko 
narys kažką užsirašo. 

- Ar turite vaikų? - klausia Slabertas. 

- Dar ne. 

— Kodėl ne? 

— Mes tik keturis mėnesius vedę. 

Kornelija suspaudžia Nelos ranką. Johanas nesąmoningai at- 
metė šansą, kad Marinos kūdikis galėtų jį išgelbėti. 

- Kaip dažnai jūs su ja sugulate? 

Johanas tyli. Jeigu jis nori, kad visi pajustų šio klausimo aki- 
plėšiškumą, šitą šiurkščią intervenciją į jo miegamąjį, tai nesu- 
veiks. Schepenbankas palinksta į priekį, kaip ir Fransas Mermansas. 
Agnesė sugniaužia rankas ant turėklo, laukdama tarsi maitėda. 

- Taip dažnai, kaip tik galiu, - atsako Johanas. - Turiu daug 
keliauti. 

- Jūs vėlai susituokėt, senjore. 

Johanas pažvelgia į galeriją. 

— Dėl mano žmonos buvo verta laukti. 

Jo švelnumas skamba aiškiai, ir Nela jaučia, kaip liūdesys at- 
slūgsta. Dvi moterys už jos pritariamai atsidūsta. 

- Per daugelį metų esate įdarbinęs daug pameistrių įvairiose 
gildijose, - sako Slabertas. 

- Tai yra mano, kaip Amsterdamo piliečio ir vyresniojo VOC 
nario, pareiga. Esu laimingas galėdamas tai daryti. 

- Kai kurie pasakytų - pernelyg laimingas. Per daugelį metų 
jaunuolių skaičius... 


- Su visa derama pagarba, argi ne visi pameistriai yra jau- 
nuoliai? 

- Skaičius yra didesnis, nei kuris nors kitas vyresnysis gil- 
dijos narys ar VOC atstovas yra įdarbinęs. Aš turiu jūsų skaičius. 

Johanas gūžteli pečiais, jo pečiai kyla kreivai. 

— Aš turiu daugiau pinigų nei dauguma jų, - sako jis. — 
Žmonės nori mokytis iš manęs. Kai kas net pasakytų, kad dėl šios 
priežasties esu čia. 

— Ką turite galvoje? 

- Skurdžiausi medžiotojai visada nori didžiausio elnio. 
Įdomu, schoute Slabertai, kas perims mano verslą, jei aš nuskęsiu? 
Ar tai būsite jūs, padalysite jį ir užrakinsite Rotušės ižde? 

- Jūs įžeidžiate Amsterdamo miestą! - šaukia Slabertas. - 
Jūsų prasimanymai pasišlykštėtini, - schoutas apžvelgia schepen- 
banką. - Jūs laikote miestą savo žaislu, griaunate viską, dėl ko mes 
dirbame. 

- Tai ne fakto konstatavimas. Tai tik jūsų nuomonė. 

- Jūs taip pat įdarbinote negrą, ar ne? 

- Jis iš Porto Novo Dahomėjoje. 

- Jūs jį laikėte arti savęs, suteikėte jam mūsų išsilavinimą. Jūs 
prijaukinote laukinį. 

- Kur link tu suki, Slabertai? Kur tu taikai? 

— Viso labo pabrėžiu, kad jūsų neįprastas skonis, senjore 
Brantai. Daugelis jūsų kolegų tai paliudys. Pakvieskite ieškovą, - 
rikteli Slabertas, ir šią akimirką Johano akys išsiplečia iš nuostabos. 

- Ieškovą? - Nela pasisuka į Korneliją. - Aš maniau, kad 
šiandien tik pateiks kaltinimus? 

Bet ne, jos girdi žingsnius, ir abi merginos su siaubu nulei- 
džia akis, kai sargybiniai per salė duris įveda kaltintoją. 

Aktorius 


Kornelija sugniaužia Nelos ranką dar kartą pamačiusi anglą. Re- 
zeki žudikas žengia į salę. Susivėlę jo plaukai prarado blizgesį, o 
ant peties užrištas kruvinas tvarstis. 

- Čia ne jo kraujas, - murma Nela. - Iki dabar būtų užgiję, - 
dėje susigūžia Agnesė. 

Pamatę gyvą anglų velnią, schepenbankas išsitiesia. 

- Ar jūs Džekas Filipsas iš Bermonsio Anglijoje? - klausia 
Slabertas. 

Žiūrovų žvilgsnių ir šnabždesių akivaizdoje Džekas akimirką 
atrodo sutrikęs. Nela, prisiminusi tobulą jo vaidybą koridoriuje po 
to, kai jis nudūrė Rezeki, negali suprasti, ar jis išsigandęs, ar tik 
apsimeta. 

- Taip, - atsako Džekas. Jis meta šį žodį tarsi pirštinę Johanui 
po kojom, teismo salėje aidi keista jo olandų kalba. Keli žmonės 
galerijoje atvirai prunkščia iš Džeko akcento. 

— Paduokit jam Bibliją, - monotoniškai taria Slabertas, ir 
teismo klerkas atsistoja ir ištraukia mažą, kietą kopiją. - Uždėkite 
ranką ant Biblijos ir prisiekite, kad sakysite tiesą. 

Džekas uždeda virpančius pirštus ant viršelio. 

- Sakysiu, - taria jis. 

Johano veidas virtęs neįskaitoma kauke, ir Džekas nedrįsta 
pažvelgti jam į akis. 

— Ar atpažįstate šį žmogų? - Slabertas parodo į Johaną, ta- 
čiau Džekas laiko nuleidęs galvą. - Aš klausiau, ar jūs atpažįstate 
šį Žmogų? 

Džekas vis dar nepakelia akių. Tai - kaltės jausmas ar su- 
vaidinta baimė, vienas iš daugelio triukų, kurių Džekas išmoko 
teatruose prie Temzės upės? 

- Arjūs kurčias? - taria Slabertas truputį garsiau. - Ar nesu- 
prantat, ko klausiu? 

- Aš suprantu, - sako Džekas. Jo akys nužvelgia ant sulenktų 
kojų svyruojantį Johaną, jo apdriskusį apsiaustą. 

— Kuo jį kaltinate? - klausia Slabertas. 

- Kaltinu jį sodomitine veikla, užpuolimu ir mėginimu papirkti. 

Schepenbankas sušlama iš susijaudinimo. 

- Leiskite man perskaityti jūsų pareiškimą čia susirinku- 
siems, - Slabertas atsikrenkščia. - „Aš, Džekas Filipsas iš Ber- 
monsio Anglijoje, gyvenantis Kloveniersburgvale ties triušio 
ženklu netoli Bethanienstrato, vėlyvą gruodžio dvidešimt devin- 
tosios vakarą buvau be ceremonijų sulaikytas ir sodomitiškai iš- 
prievartautas. Mano užpuolikas buvo Johanas Motiejus Brantas, 
Amsterdamo pirklys ir VOC bewindhebberis. Manim buvo pa- 
sinaudota prieš mano valią, o už tai, kad priešinausi, man buvo 
perdurtas petys. Ar buvo dar kas nors, ką norėtumėt pridurti? - 
klausia Slabertas, stebeilydamas per savo akinių viršų. 

- Ne. 

Kornelija pasisuka į Nelą. 

- Ar jis ką tik pasakė, kad tai senjoras jį subadė? Ar tai 
reiškia, kad Tutis saugus? - atrodo, lyg jai būtų sunku patikėti. - 
Vienas mažas stebuklas, madam. 

Tačiau Nela nesijaučia patenkinta. Šis melas išteisina jo 
tarną, tačiau Johaną tai dar labiau priartina prie mirties grėsmės. 


* VOC partneris, dažnai į kompaniją investavęs daug kapitalo. 

- Ir viskas čia teisinga? - klausia Slabertas, turėdamas omeny 
pareiškimą. 

- Taip, senjore. Išskyrus tai, kad, kai jis man dūrė, tik per 
plauką nekliudė širdies. 

- Aišku. Ir kur jis jus užpuolė, pone Filipsai? 

- Rytinėse salose. Kartais dirbu kroviku VOC sandėliuose. 

- Ir kaip jis jums pasirodė? 

- Ką turite omenyje? 

- Na, kaip Johanas Brantas elgėsi prieš tai, kai jus užpuolė? 

- Jis buvo įsiutęs. 

„Iš kur Džekas žino šitą olandišką žodį?“ - galvoja Nela. 

- Ar jūs kalbėjotės? 

Džekas įsivažiuoja į savo pasirodymą. Padaro meistrišką ak- 
toriaus pauzę, jis laukia, kol teismo salėje girdėti tik susidomė- 
jimas ir lietaus šniokštimas. 

- Ar jis su jumis kalbėjosi? - pakartoja Slabertas. 

- Jis pavadino mane savo mažąja dukterėčia ir klausė, kur 
gyvenu. 

- Jis pavadino jus savo dukterėčia? - Slabertas atsigręžia į 
schepenbanką. - Visais gyvenimo atžvilgiais šie vyrai yra nenatū- 
ralūs. Jie netgi vagia kalbą iš šeimos ir paverčia ją savo pajuokos 
objektu. Ar jis dar ką nors sakė, pone Filipsai? 

- Jis sakė, kad mane stebėjo, - sako Džekas. - Jis klausė, ar 
galėtų ateiti ir apžiūrėti mano būstą. 

- Ir ką jūs atsakėte? 

- Aš jį pastūmiau ir liepiau palikti mane ramybėje. 

- O poto, kai jį pastūmėte? 

- Jis sugriebė mane už apsiausto rankovių ir nutempė prie 
savo sandėlio. O tada... - Džekas nutyla. 


— O tada? - spaudžia Slabertas. - Jumis pasinaudojo? 

- Taip. 

- Jus sodomitiškai išprievartavo. 

- Taip. 

Du schepenbanko nariai užsikosėja, jų kėdės girgžda. Gale- 
rijoje žmonės murma. Vienas iš mažiausių vaikų, ne vyresnis nei 
trejų, su siaubu ir nuostaba spokso pro turėklo atramas. Schoutas 
palinksta Džeko link, ropliškose jo akyse šmėsteli vos pastebimas 
pasitenkinimas. 

— Ar jis ką nors sakė, kai jus prievartavo? 

- Jis sakė... jis sakė, kad jam reikėjo mane turėti. Kad jis pa- 
rodys, kaip labai myli mažąją savo dukterėčią. 

— Ojūs ką nors sakėte? 

Džekas atmeta pečius atgal, parodydamas savo kruviną 
tvarstį, išpūsdamas krūtinę. 

- Pasakiau jam, kad jį apsėdęs velnias. Tada pasakiau, kad jis 
pats yra velnias, tačiau jis nesiliovė. Jis sakė, kad parodys tokiam 
skurdžiui kaip aš, ką reiškia būti paimtam tokio vyro kaip jis. Jis 
sakė, kad visada gauna tai, ko užsimano, ir kad muš mane, jeigu 
nepasiduosiu. 

— Mes turime chirurgo aprašytą ieškovo fizinę būklę, kai šis 
su savo kaltinimu atėjo į Rotušę, - sako Slabertas, atiduodamas 
kopijas schepenbankui. - Jis tave perdūrė, mano berniuk. Šiek tiek 
žemiau, ir jis būtų kliudęs širdį. 

Berniukas. Švelnus anglų žargonas - vargšas berniukas 
Džekas, tamsoje sučiuptas paties Liuciferio. Po tokio aiškaus pa- 
reiškimo, kam priklauso Slaberto simpatijos, Johanas atrodo pri- 
slėgtas, tarsi jo kaulai būtų akmens. 

- Taip, - sako Džekas. Čia Johanas pakelia akis. Džekas pas- 
kubomis atsigręžia į schepenbanką. - Ir jis mane mušė. Aš vos ga- 


lėjau paeiti. 

- Čia vien melas, - pertraukia Johanas. 

- Jis negali su manim kalbėti, schoute Slabertai, - sako 
Džekas. - Pasakykite jam, kad jis negali su manim kalbėti. 

- Tylos, Brantai. Jums bus suteiktas žodis. Pone Filipsai, ar 
jūs visiškai įsitikinęs, kad tą naktį jus užpuolęs žmogus yra Jo- 
hanas Brantas? 

- Visiškai įsitikinęs, - sako Džekas, bet jo keliai pradeda linkti. 

- Vaikinas tuoj nualps, - taria Johanas, Džekui kniumbant 
ant grindų. 

- Išveskite jį, - liepia Slabertas, modamas ranka į Džeką. Du 
sargybiniai jį pakelia. - Mes darome pertrauką iki rytojaus sep- 
tintos valandos ryto. 

- Schoute Slabertai, - sako Johanas. - Šiandien tiesiog tu- 
rėjo būti perskaityti kaltinimai, o jūs iškvietėte kaltintoją. Kokį 
žaidimą jūs žaidžiate? Kada bus mano eilė užduoti klausimus? Jūs 
siekiate mane apjuodinti ir nustebinti minią. Man turi būti su- 
teiktas žodis. 

- Jūs per daug kalbate. Mes dar net neapklausėme visų liu- 
dytojų. 

- Taip yra parašyta ir taip turi būti, - sako Johanas. - Mes abu 
turime turėti galimybę, - jis parodo į Bibliją. - „Teisdami negalite 
būti šališki: išklausykite menkuolį lygiai taip, kaip ir didžiūną. O jei 
koks reikalas būtų jums per sunkus, man perduokite, aš jį išspręsiu.“ 
Pakartoto Įstatymo knyga. Jeigu kartais norėtumėt patikrinti. 

- Ateis ir jūsų laikas, Brantai, - atsako Slabertas. - O dabar 
mes darome pertrauką. Rytoj, septintą ryto. 

Johaną ir Džeką išveda pro skirtingas duris. Džekas laiko 
galvą nuleidęs, o Johanas trumpam atsisuka į galeriją, kur jau at- 
sistojo Kornelija ir Nela. Ji iškelia ranką, ir jis, prieš ištempiamas 
lauk, jai linkteli. 

Žmonės rąžosi ir žvalgosi nustebusiomis ir nustėrusiomis 
akimis, liguisti užkandžiautojai traukia iš kišenių maišelius rie- 
šutų, sūrio ir kumpio suktinukus. Agnesė skuba žemyn, prie iš- 
ėjimo. Nela vėl stebisi jos kūno smulkumu, paukštiška eisena. 
Fransas Mermansas jau pradingęs. 

Ji žino, kad laiko turi nedaug. 

— Užtruksiu neilgai, - sako ji Kornelijai. - Grįžk pas Mariną. 

Hana iškart susidomi, tačiau Nela tegali žvilgsniu įspėti Kor- 
neliją. Netgi Hana negali žinoti. Kornelija atsako beveik nepaste- 
bimai linktelėdama. 

Skindamasi kelią ten, kur išėjo Agnesė, Nela pastebi, kad ten, 
kur ji sėdėjo, kažkas nukritę ant grindų, guli dulkėse tarp šviežių 
apelsinų žievelių. Iš po suolo kyšo dvi mažytės pėdutės, įmautos 
į mažytes klumpes. „Pažįstu šias kojas“, - mano ji, atsiklaupdama 
į purvą. 

Tos pėdos priklauso mažai auksu padabintai lėlei. Jos veidas 
yra Nelos, iš po šafrano spalvos juostos kyšo kelios plaukų sruogos. 

- Vardan visų angelų, - aikteli ji. Šita jos versija atrodo 
mažiau nustebusi nei lėlė, likusi namie, lėlių name. Jos žvilgsnis 
ramesnis. Nela instinktyviai apžiūri miniatiūrinį kūną: ieškau 
žaizdų, taria pati sau, kad apsisaugočiau nuo gresiančio pavo- 
jaus. Tačiau tamsiame, retai lankomame minčių užkaboryje ji 
žino, kad taip elgiasi, ieškodama bent menkiausio kūdikio ženklo. 
Bet jo nėra; jokių slaptų iškilimų. Nela bando nustumti liūdesį 
šalin. „Bent jau neturi žaizdų ir lūžių, - taria sau. - Dabar ne tavo 
laikas.“ 

Guldenas ir lėlė 


„Agnesė galėjo turėti šią lėlę mėnesių mėnesius. Ji pavydėjo mano 
lėlių namo, - galvoja Nela, - apsimeta jau turinti, tačiau po cu- 
kraus vakarėlio išsiduoda peržengusi slenkstį. „Aš noriu, kad ma- 
nasis būtų geresnis už jos“, - pasakė ji Fransui. Ir aišku, kad gali 
būti tik viena vieta, iš kur Agnesė galėjo. mane gauti. Ši lėlė tokia 
atitinkanti, tokia tiksli. Taip skausminga pripažinti, kad ji pada- 
ryta kažkam kitam.“ 

Nela įkiša spindinčią savo kopiją į kišenę su Arno gulde- 
nais ir nuskuba laiptais žemyn ieškoti Mermansų. Lietus šiek 
tiek apslopo, šviesa miglota. Žiūrovai būriuojasi ankštoje gatvėje, 
vengdami balų. Nela pastebi ssnamadišką baltą apykaklę, aukštą, 
juodą pastoriaus Pelikorno palaidinį. Jo nepriekaištingas veidas, 
žilų plaukų karūna, tos paklaikusios pamokslininko akys. Kiti su- 
sibūrė aplink jį, kaip kibieji dagiai ant vilnos. 

- Tai nuodėmė, - barbenant lietui, pareiškia jis. - Jūs galite 
tai užuosti. Johanas Brantas gyveno nuodėmingą gyvenimą. 

- Tai prabangos pasekmė, - mesteli moteris šalia jo. 

- Bet jis uždirbo miestui pinigus, - sako vyras. - Jis padarė 
mus turtingus. 

— Ką būtent jis padarė turtingą? Ir pažvelk, ką jis padarė savo 
sielai, - sako Pelikornas. Jis sušnabžda žodį taip, tarsi su pasku- 
tiniu atodūsiu atsikratytų tos Johano Branto bjaurasties. 

Nela vos gali kvėpuoti. Pūvančio maisto kvapai tokie tiršti 
kaip padūmavęs pro tavernos sienas sklindantis mėsos dvokas. 
Pelikorno akys praslysta virš jos. 

— Ar tau negera, mergaite? - klausia viena iš moterų šalia 
Pelikorno, tačiau Nela neatsako. 

- Žmona, - kažkas sušnabžda, ir daugiau galvų atsigręžia. 

„Na tai pasižiūrėkite į mane, - galvoja Nela. - Pasižiūrėkite 
į žmoną.“ 

- Taip! - sušunka ji. - Aš esu jo žmona. 

— Dievas mato kiaurai duris, ponia, - sako pirmoji moteris. - 
Jis mato viską. 

Nela nueina priešinga kryptimi, kišenėje spausdama lėlę. Ji 
bando įsivaizduoti namą be Johano. Ne, galvoja ji, jausdama, kaip 
vyro gyvenimas slysta jai iš rankų. Negalite leisti jam numirti. 

—- Madam Brant. 

Ji pasisuka. Priešais ją stovi Fransas Mermansas. Nusira- 
mink, Nela Elizabete. 

- Senjore, - atsako ji. - Ieškojau jūsų. Kur jūsų žmona? 

Mermansas užvožia skrybėlę ant galvos. 

— Agnesė išėjo namo ir grįš rytoj. Ji nelabai gerai jaučiasi, 
nuo tada, kai išvydo tą siaubą... 

- Jūs turite tai sustabdyti, senjore. Argi verta savo draugą 
žudyti dėl guldenų? - ji sudvejoja. - Arba šitaip skaudinti ponią 
Mariną? 

Mermansas įsimina į balą. 

- Johanas Brantas nėra mano draugas, madam. O Agnesė yra 
liudininkė prieš Dievą. Man labai gaila madam Marinos, bet tai, 
ką jūsų vyras padarė tam berniukui, negali likti nenubausta. 

- Juk tai ne dėl to, ką Johanas padarė Džekui, tiesa? - su- 
šnabžda Nela. - Tai nutiko prieš dvylika metų. Jūs manote, kad 
mano vyras sugriovė jūsų gyvenimą. Bet tai buvo ne jis. 

Mermansas išpučia suspaustą krūtinę. 

- Madam... 

Ji netekusi vilties. 

- Aš žinau, kas nutiko, senjore. Jūs ir Marina. Aš suprantu 
Agnesės pavydą, tačiau... 

- Nutilkite, - sušnypščia jis. - Pasilaikykite savo pagiežą sau. 

- Prieš dvylika metų Johanas priėmė sprendimą dėl jūsų, - 
sako ji. - Bet jis... 

- Aš apie tai nekalbėsiu, madam. - Mermansas skubiai nu- 
žvelgia gatvę, raukydamasis nuo lietaus, toliau merkiančio jo 
skrybėlės kraštus ir kampuotus batų galus. - Agnesė yra mano 
žmona. 

- Bet tai nesibaigė, senjore Mermansai. Yra dar kai kas, ką 
turite žinoti, - ji ištraukia tūkstantį guldenų, po kuriais pakišta 
jos lėlė. - Tai dalis jūsų pinigų, - sako ji. - Johanas pardavė ne- 
mažą dalį jūsų cukraus, senjore. Arno Makvredei. 

- Tūkstantis guldenų. Vis dar laikote mane kvailiu? - Mer- 
manso išraiška pasikeičia; jis įsitempia iš baimės. - O kas tai? 

Jis priblokštas žiūri į lėlę. Ji prisimena, kaip jis su šv. Jurgio 
gvardiečiais žygiavo Kalverstratu, kaip jis spoksojo į saulės ženklą. 

- Iš kur jūs tai gavote? - šnypščia jis. 

— Aš... tai - aš. 

— Patraukite ją šalin. Tučtuojau. 

Nela giliai įkvepia. „Reikia jam pasakyti apie Mariną, - gal- 
voja ji. - Tai gali būti vienintelis dalykas, galintis sustabdyti šią 
beprotybę.“ 

- Senjore, - sako ji, - Marina... 

- Niekada šito niekam nerodykite, ar girdite? - Mermansas 
nuo skrybėlės kraštų nubraukia lietaus vandenį, aptaškydamas 
Nelos suknelę. 

Nela įgrūda lėlę atgal į kišenę. 


338 


— Kodėl ne? - klausia ji, bet jis neatsako. - Senjore, ar Agnesė 
užsakė sumažintą jūsų namų kopiją? 

- Patrankos sviedinys mano santuokai padarytų mažiau 
žalos nei tos prakeiktos figūrėlės, - pratrūksta jis, čiupdamas iš 
jos pinigus. - Aš suskaičiuosiu šiuos guldenus ir atsisveikinsiu. 

— Jų bus daugiau. Ir galbūt tuomet jūs apsvarstysite savo 
planą prieš mano vyrą. 

— Aš neturiu jokio plano, madam. Tokia yra Dievo valia. 

- Ką jums atsiuntė miniatiūristas? 

Mermansas laiko iškėlęs aplytus guldenus. 

- Ar jūs neturėtumėte labiau rūpintis, kaip surasti daugiau 
šitų? 

Vis labiau įsilyja. Žiūrovai skuba pro juos atgal į galerijos 
prieglobstį. Nela sučiumpa Mermansą už rankos, kad šis nenueitų. 

- Ar miniatiūristas žino dalykus, kurie dar tik įvyks, sen- 
jore? Ar tuos, kurie jau praėjo? 

- Piktos užuominos ir šlykštus pasityčiojimas - joks olandas 
to nesugalvotų, - jis padvejoja, tačiau galimybė išsikalbėti paima 
viršų, palengvėjimas, kad yra asmuo, kuris gali juo patikėti. - Aš 
paslėpiau siuntinius ir žinutes, bet Agnesė juos vis vien surado, 
arba jie susirado kelią pas Agnesę. Tai ne pavydas ją išmušė iš 
vėžių, madam. Tai lėlių namas. Jeigu ji nebūtų sužinojusi apie jū- 
siškį, nieko šito nebūtų įvykę. 

— Ko nieko? Ar Agnesei viskas gerai? 

- „Tai tiesa, - vis kartoja Agnesė, - jis man sako tiesą.“ Todėl 
aš nuėjau į Kalverstratą, kad suimčiau šitą miniatiūristą. 

- Jūs... 

- Jūsų lėlių namas liks nebaigtas, madam, kaip ir Agnesės 
buvo sugriautas iki pamatų. Burmistrams buvo labai įdomu suži- 
noti, kad mieste kažkas dirba be gildijos žinios. Miniatiūristas, - 
nusišaipo jis. - Tai netgi ne darbas. 


Baimė perskelia Nelą pusiau. Ji nejaučia savo kūno, ji mato 
didelį Mermanso veidą, jo kiaulės akis, jo nepaprastai atsikišusį 
žandikaulį. 

- Senjore, ką jūs padarėte miniatiūristui? 

- Jis pradingo, šlykštus mažas šnipas. Tačiau aš padariau 
viską, kad jis negrįžtų. Jie skirs Markui Smitui didžiulę baudą už 
tai, kad leido ne Amsterdamo gyventojui siūlyti savo paslaugas 
jo sąraše. O namas Kalverstrate taps būstu kažkieno kito, kas iš 
tikrųjų priklauso šiam miestui, - Mermansas pakiša tūkstantį gul- 
denų jai po nosim. - Jūs net neįsivaizduojate, koks tai įžeidimas, 
madam, šimtus ir tūkstančius buvo galima uždirbti. Mano išgyve- 
nimo šaltinis sugadintas dėl Branto aplaidumo. 

„Koks jis apsėstas savo guldenų, kaip niekas daugiau jam 
nerūpi.“ Nelos kraujas svilina jos pyktį laikančias virves; jos ima 
rūkti ir nutrūksta. 

- Aš mačiau Agnesės cukraus gabalus, - sako ji. - Jūsų pasi- 
skolintą šlovę. Jie ne visi sugedę, bet jūs - taip, kaip ir jūsų žmona. 
Marinai pasisekė ištrūkti, kai nusprendė nepriimti jūsų pasiū- 
lymo. 

Nuo šių žodžių jis Žengia atatupstas. 

- Ir aš manau, senjore, - tęsia ji, - aš žinau, kad net jeigu iki 
dabar Johanas būtų pardavęs visus cukraus gabalus iki vieno - jūs 
vis vien džiaugtumėtės matydami, kaip jis nuskęsta. 

- Kaip jūs drįstat. Jūs viso labo maža... 

- Pasilaikykit tuos guldenus, - sako ji ir nusigręžia, šauk- 
damasi dangaus. - Ir lai miniatiūristė nusiveja jus abu į pragarą. 

Gimdymas 


Nuo Rotušės ji greitosiomis pasileidžia Kalverstrato kryptimi, ta- 
čiau greiti žingsniai ir Kornelijos riksmas ją sustabdo. 

- Madam, madam! 

— Kornelija? Radau Mermansą... 

- Ar pasakėte jam apie madam Mariną? - Kornelija įsitem- 
pusi žvalgosi į gatvę. Blausioje lietingoje šviesoje ji atrodo paža- 
liavusi, rankos sugniaužtos tarsi laikytų nematomų gėlių puokštę. 

- Ne, - staiga Nela pasijunta išsekusi. - Aš sudariau su juo 
sandorį. Guldenai už gyvenimą. 

Kornelijos veide pasirodo nusivylimas. 

- Bet jūs įtikinote jį, kad neliudytų? 

- Aš jam daviau tūkstantį guldenų kaip pradžią už jo bran- 
giuosius cukraus kristalus. Negaliu pažadėti, kad tai ką nors pa- 
keis, Kornelija. Aš stengiausi. Jis kažką padarė miniatiūristei, jis 
ten nusiuntė burmistrus. Nežinau, ar ji... 

- Turite grįžti namo. 

— Bet... 

— Dabar. Madam Marinai kažkas su širdim. 


— Pažiūrėk, - Marina iškrypuoja iš prieblandos, vos dvi mo- 
terys įžengia vidun ir uždaro sunkias duris. - Mano širdis plaka 
taip greitai. 

Nela uždeda pirštus Marinai ant kaklo ir pajunta tvinkčio- 
jantį, srūvantį pulsą. Marina aikteli, siekdama jos. 

- Kas atsitiko? 

- Skausmas, - sušvokščia ji. - Jis laužia mane pusiau. 

- Skausmas? - išsigandusi sako Kornelija. - Bet jūs nesakėt, 
kad prasidėjo skausmai. 

Marina suaimanuoja. Ant tamsios jos sijonų vilnos pasirodo 
šlapia dėmė, kuri plečiasi žemyn. 

- Į viršų, - sako Nela, stengdamasi, kad balsas skambėtų ra- 
miai, nors jos širdis daužosi. - Eisime į mano kambarį. Bus arčiau 
nešti vandenį iš virtuvės. 

- Ar jau laikas? - klausia Marina, jos balse daug baimės. 

- Aš manau, kad galėtų būti. Turime iškviesti pribuvėją. 

- Ne. 

- Mes galime nupirkti jos tylėjimą. 

- Už ką, Petronela? Tu ne vienintelė, kuri žiūri į Johano skrynią. 

- Prašau, Marina. Turime pakankamai, kad jai sumokėtume! 
Būk rami. 

- Nenoriu, kad čia kas nors būtų, išskyrus tave su Korne- 
lija, - Marina čiumpa Nelą už rankos, lyg į ją įsikibus viskas susi- 
tvarkytų. - Moterys visada tai daro, Petronela. Niekas negali ma- 
tyti, išskyrus jus. 

- Atnešiu karšto vandens, - sako Kornelija, skubėdama į 
darbinę virtuvę. Ant kėdės Nela pastebi atverstą Blankarto knygą. 

- Ar žinai, ką daryti, Petronela? 

— Aš pabandysiu, - Nelai buvo ketveri, kai gimė Karelas, de- 
vyneri, kai iš jų motinos ištraukė Arabelą. Ji prisimena riksmus, 
šnopavimą, bliovimą, tarsi namuose būtų ištrūkusi karvė. Rau- 
donai nudažytas paklodes, vėliau sumestas sode, paruoštas de- 
ginti. Silpną šviesą ant šlapio motinos veido, susižavėjimą tėvo 
veide. Aišku, buvo ir kitų, vaikų, kurie neišgyveno. Tada ji buvo 

vyresnė. Nela užmerkia akis, bandydama prisiminti, ką darė pri- 
buvėjos, bandydama pamiršti lavonus. 

— Gerai, - sako Marina, tačiau ji atrodo išblyškusi. 

- Kai skausmas būdavo nepakeliamas, - taria Nela, - mano 
motina žingsniuodavo. 


Dvi valandas Marina žingsniuoja viršuje, sudejuodama kaskart, 
kai jos viduje nugarma griaustinis. Nela nueina prie lango, gal- 
vodama apie Johaną ant šiaudų, Džeką, savo vaidybos dėka iš- 
trūkstantį iš belangės, Mermansą su sulytu išdidumu ir guldenais, 
Agnesę, laukiančią žinutės iš Kalverstrato. Kur dabar miniatiū- 
ristė? Nelos akiračio kamputyje - lėlių namas, už savo geltonųjų 
užuolaidų gyvenantis savo gyvenimą, pilnas laike sustingusių 
lėlių. Jūsų lėlių namas liks nebaigtas, madam. 

Lauke lietus įsismarkauja; sausio lietus, šaltas ir nepermal- 
daujamas. Matyti besipešantys šunys, išplaukęs gelsvas katinas. 
Staiga kambaryje pasijunta stiprus dvokas, ir Nela, nusigręžusi 
nuo lango, pamato, kaip Marina su siaubu veide spokso į krūvą 
karštų, kruvinų išmatų prie kojų. 

— O Dieve, - taria Marina, užsidengdama veidą rankomis. 
Nela nuveda ją atgal į lovą. - Mano kūnas man nepriklauso. Aš... 

— Nebegalvok apie tai. Tai - geras ženklas 

- Bet kas vyksta? Aš byru dalimis. Kai kūdikis gims, iš manęs 
nieko nebus likę. 

Nela iššluosto netvarką, o nešvarų rankšluostį išmeta į kibirą 
su dangčiu. Atsigręžusi ji mato, kad Marina susirangiusi ant šono. 

- Viskas ne taip, kaip aš įsivaizdavau, - sako ji, įsikniaub- 
dama į pagalves. 

— Ne, - sako Nela, ištiesdama jai švarų, drėgną rankšluostį. - 
Niekada taip nebūna. 

Marina sutrina delne levandą ir giliai įkvepia. 

- Aš tokia pavargusi, - sako ji. - Visai nusivariusi. 

- Viskas bus gerai, - atsiliepia Nela, bet ji žino, kad čia tik 
žodžiai. Koridoriuje už durų ji įkvepia šalto oro, su palengvė- 
jimu atsikvepia, ištrūkusi iš slogios miegamojo atmosferos, lėtos 
pulsuojančios baimės. Laiptais ateina Kornelija, paima Nelą už 
rankos ir nusišypso. 

- Tai Dievo dovana, madam, - sako ji. - Dievo dovana, kad 
jūs atvykote. 


Atėjus vakarui, lyja toliau, o skausmo bangos kartojasi nuolat. At- 
rodo, kad Marinos viduje suspausta spiralė. Ji sako, kad tai - lyg 
gili, besikartojanti agonija. 

- Esu kraujo pritvinkęs debesis, - murma ji, - didžiulis su- 
mušimas, mano odą kažkas vis dreskia. 

Kad būtų patogiau, jos nurengė visus sijonus, ir dabar ji dėvi 
tik medvilninę palaidinę ir apatinius baltinius. 

Marina yra indas skausmui ir pati yra skausmas. Ji niekuo 
nepanaši į tą, kokia buvo anksčiau. Kornelija ir Nela šluosto Ma- 
rinos kaktą ir trina kvapiaisiais aliejais smilkinius, kad ją apra- 
mintų, Nela galvoja apie Mariną kaip apie kalną, didžiulį ir nepa- 
judinamą. Vaikas jos viduje yra iš kalno aukštumų besileidžiantis 
piligrimas, judantis, kol pati Marina yra paralyžiuota. Kiekvienas 
jo žengtas žingsnis, kiekvienas jo lazdos dūris, kiekvienas spyris 
suteikia jam daugiau galios. 

Marina surinka. Jos plaukai prilipę prie kaktos, paprastai 
lygus veidas dabar raudonas ir išpurtęs. Palinkusi virš lovos 
krašto, ji vemia ant kilimo. 

— Mums reikėtų kviesti pagalbą, - šnabžda Nela. - Pažiūrėk 
į ją. Ji net nepastebėtų. 

Kornelija prikanda lūpą, žiūri į prakaitu pasruvusį, susi- 
raukšlėjusį jos veidą. 

— Pastebėtų, - sušnabžda ji, akyse šviečia baimė. - Mes ne- 
galim. Madam Marina nori, kad daugiau niekas nežinotų, - ji 
numeta rankšluostį ant Marinos išvemto skysčio ir žiūri, kaip jis 
susigeria. - Bet kokiu atveju, ką mes kviestume? 

- Kažkas juk turi būti Smito sąraše. Mes nesuprantame, ką 
darome, - sušnypščia Nela. - Ar ji turėtų taip vemti? 

- Kur jis? - murma Marina, šluostydamasi burną į vieną iš 
pagalvių. Nela duoda jai pačiulpti sudrėkintos skepetos kampą, 
kad gautų kiek vandens. 

- Reikia pažiūrėti po sijonu, - sumurma ji, grįždama prie 
Kornelijos. 

Kornelija išbąla. 

— Ji man galvą nusuktų, jeigu tai padaryčiau. Ji neleidžia net 
į pliką nugarą pažvelgti. 

- Reikia. Aš nežinau, ar toks skausmas yra normalu. 

— Jūs turite tai padaryti, madam, - sako Kornelija. - Aš ne- 
galiu. 

Marinos vokai suvirpa, iš jos burnos pasigirsta žemas, ger- 
klinis garsas. Jis aukštėja ir tampa panašus į rago skardenimą. Kai 
ji išleidžia vieną iš tų aštrių atodūsių, Nela ilgiau nebedelsia, atsi- 
klaupia ant kelių ir pakelia Marinos sijono kraštą. Tai beveik neį- 
sivaizduojama - žiūrėti Marinai tarp kojų. Tai šventvagystė. 

Nela įkiša galvą į po sijonu tvyrančią tvanką ir įdėmiai žiūri 
į atsivėrusį reginį. Tai pats nuostabiausias dalykas, kurį jai kada 
nors yra tekę matyti. Nei žuvis, nei paukštis, nei dieviškas, nei 
žmogiškas, ir tuo pat metu visi šitie dalykai iškart. Tą akimirką 
atrodo, tarsi kažkas ateitų iš kito krašto. Mažas daiktas išsitempęs, 
didžiulė burna užkimšta kūdikio galva. 

Nela pamato pakaušį, nuo audinio karščio ją supykina ir ji 
ištraukia galvą į lauką. 

— Aš jį matau, - pradžiugusi sako ji. 

- Tikrai? - silpnai klausia Marina. 

— Dabar turi stumti, - sako Nela. - Kai pasirodo kūdikio vir- 
šugalvis, reikia stumti. 

- Aš pernelyg pavargusi. Jam teks išsikrapštyti pačiam. 

Nela vėl palenda po sijonu ir pačiupinėja kūdikį. 

- Jo nosis neišlindusi, Marina. Jis negalės kvėpuoti. 

- Stumkit, madam, jūs turit stumti, - šaukia Kornelija. 

Marina sustaugia, ir Nela duoda jai įsikąsti šakelę. 

- Dabar stumk dar kartą! - liepia ji. 

Krūminiais dantimis sukandusi medį, Marina pradeda 
stumti, gargaliuodama dėl šakos. Ji išspjauna ją. 

- Jis mane plėšia pusiau, - žiopčioja ji. - Aš tai jaučiu. 

Nela pakelia sijoną, ir Kornelija užsidengia akis. 

- Tu neplyšti, - sako ji, tačiau raudoname plaukuotume mato 
įtrūkimą ir dar daugiau kraujo. Ji apie tai nutyli. 

- Jis eina, - šūkteli. - Stumk toliau, Marina, stumk toliau. 

Kornelija atsistoja prie lango ir pradedą ilgą, karštligišką 
maldą. Tėve mūsų, kuris esi - tačiau Marina pradeda staugti 
aukšta, nesibaigiančia kančios ir nušvitimo dejone. Tai - garsas, 
kuris nudiria odą, bet be jokio perspėjimo, staiga, išlenda visa 
vaiko galva. Veidu žemyn, nosis prie paklodžių, jo galva - tamsi 
šlapia plaukų masė. 

- Jo galva išlindo! Stumk, Marina, stumk! 

Marinos riksmai drasko moterų ausis. Pasipila dar daugiau 
kraujo, karšto ir lipnaus, permerkia lovą. Nela pajunta šleikš- 
tulį, abejodama, ar tikrai jo turi būti tiek daug. Marina vos ne- 
nutraukia Kornelijai rankos, bandydama išstumti vaiką. Jo galva 
pasisuką ketvirtadalį apskritimo, ir Nela susižavėjusi žiūri, kaip 
mažylis bando spurdėti ir išsilaisvinti. 

Pasirodo petys, ir Marina vėl sustaugia. Kūdikio galva vėl 
nusisuka į lovą. 

- Stumkite, madam, stumkite, - ragina Kornelija. 

Marina stumia smarkiau, visai negailėdama savęs, nebesi- 
priešindama, priimdama jį kaip save pačią. Tada sustoja, išsekusi, 
negalėdama pajudėti, gaudydama orą virš lovos. 

— Aš negaliu, - sako ji. - Mano širdis. 

Kornelija nedrąsiai uždeda ranką Marinai ant krūtinės. 

- Spurda kaip paukštis, madam, - sako ji. - Daužyte daužosi. 

Kambaryje stoja tyla. Nela ant kelių, Kornelija šalia pagalvės, 
Marina sulenktais keliais, išsipleikusi kaip žvaigždė. Liepsnos ži- 
dinyje nurimo, paskutinius rąstus reikia saugoti. Iš lauko girdėti 
tik lietus. Dana drasko duris, norėdama, kad ją įsileistų vidun. 

Moterys laukia. Kitas petys, mažytis kaip lėlės, pasirodo iš- 
siplėtusioje Marinos klampynėje. Marina vėl pradeda kilti, ir Nela 
ištiesia rankas link kūdikio pečių, mažos kaip arbatos puodelis 
galvytės, jo kūnas su paskutiniu kraujo kliūstelėjimu išlysta ant 
jos nustebusių rankų. Jos pirštai šlapi, Nela jaučia apčiuopiamą 
jo svorį, užsimerkęs lyg filosofas, galūnės šlapios ir pamėlusios, 
padengtos baltų nuosėdų dryžiais, tvirtai apgaubtas jos virpančių 
delnų. Ji patikrina. Marinos skausmo piligrimas yra mergaitė. 

- Ak, Marina, - taria ji, kilstelėdama kūdikį. - Marina, 
žiūrėk! 

Kornelija verkia iš džiaugsmo. 

— Mergytė! - sako ji. - Mažytė mergytė! 

Prie jos prisitvirtinusi virkštelė, blizganti ir ilga, taikosi su- 
lįsti atgal į Marinos vidurius. 

- Paduok peilį, - liepia Nela Kornelijai. - Reikia ją nupjauti. 

Kornelija metasi šalin. Marina sunkiai alsuoja, bandydama 
pasikelti ant alkūnių, kad galėtų matyti. Ji susmunka atgal vos 
prakalbėdama. 

- Mano mergytė, - sako ji, jos balsas trūkčiojantis ir tuš- 
čias. - Ar ji gyva“ 

Nela žiūri į kūdikį, padengtą džiūstančių skysčių pluta ir 
kruvinais jos tetos rankų atspaudais. Jos plaukai tamsūs ir pasi- 
šiaušę, akys vis dar užmerktos, tarsi dabar dar ne laikas pranešti 
apie save. 

- Iš jos negirdėti jokio garso, - sako Marina. - Kodėl ji tyli? 

Nela paima šiltą drėgną audeklą iš kibiro su vandeniu ir pra- 
deda trinti suglebusias kūdikio rankas, kojas ir krūtinę. 

— Ar tu žinai, ką darai? - klausia Marina. 

— Taip, - atsako Nela, tačiau ji meluoja. „Pabusk, vaikuti, - 
galvoja ji. - Pabusk.“ Pasirodo Kornelija su peiliu. Iš kūdikio vis 
dar negirdėti nė garso, kambaryje irgi mirtina tyla, visos laukia, 
kiekvienu kūno coliu meldžiasi už silpnutį gyvybės garselį. 

Nela ištiesia kūdikį Kornelijai ir bando nupjauti virkštelę, 
bet, nepaisant visos žmogiškos prigimties, ji atrodo tvirtesnė už 
ąžuolą. Jai tenka ją brūžinti, kraujas išsitaško ant paklodžių ir 
grindų. Kambarin įsmukusi Dana, pribėga artyn ir patikrina, ar 
čia kartais ne maistas. 

Gal tai vipetės pasirodymas, galbūt nerangus virkštelės per- 
pjovimas - tačiau mažylė pradeda verkti. 

- Dėkui Dievui, - Kornelija puola į ašaras. 

Marina išleidžia ilgą trūkčiojantį atodūsį, pasibaigiantį 
rauda. 

Kūdikiui vėl sugrįžus Nelai į rankas, Kornelija mėlynu kas- 
pinu perriša virkštelės galiuką prie pilvo. Galiukas nusvyra ant 
pilvo, ir mažoji mergytė laimi mūšį. 

Nela tvirčiau trina kūdikį šlapiu audeklu, susižavėjusi stebė- 
dama, kaip kraujas ima tekėti giliai pasislėpusiais venų nėriniais. 
Kornelija, stovėjusi atokiau, pasilenkia artyn. 

- Ar matote? - sušnabžda ji. 

— Matau ką? - klausia Nela. 

- Žiūrėkite, - sako Kornelija, rodydama į kūdikį. - Žiūrėkite. 

— Tėja, - ištaria Marina, priversdama jas pašokti. Jos balsas 
tiesus ir sunkus. - Jos vardas Tėja, - ji neramiai muistosi lovoje. 
Jos virkštelės galas vis dar jos viduje ir plūsta krauju. Ji bando 
tiesti rankas, tačiau yra pernelyg išsekusi. 

— Tėja, - pakartoja Kornelija, žiūrėdama į kūdikį, kai Nela 
padeda jį Marinai ant krūtinės. Vaikas juda kartu su nelygiu mo- 
tinos kvėpavimu. Marinos pirštai virpa Tėjai ant nugaros, paliečia 
užpakaliuką, jos nugaros linkį. Jos akyse susikaupia ašaros, ir ji 
pravirksta, o Kornelija ramina ją, glostydama kaktą. Marina su- 
spaudžia savo kūdikį, kuris padeda galvą ant motinos kaklo linkio. 
Jos išraiška susižavėjusi, joje susilieja triumfas ir skausmas. 

- Nela? - sako ji. 

- Taip? 

— Ačiū. Ačiū jums abiem. 

Jos žiūri viena į kitą, Kornelija deda į krūvą kruvinas pa- 
klodes. Marinos kvėpavimas kiek švokščiantis, garsas, nuo kurio 
pašiurpsta oda. Ji nusigręžia, kad pro langą pažvelgtų į kanalą ap- 
gaubusią tamsą. Lietus pagaliau liovėsi. Virš vos atskiriamų stogų, 
vėtrungių ir gegnių, aukštai žvaigždėtame danguje kabo mėnulis, 
nelygus spindintis pusskritulis. 

Atsisukusi į užtrauktas aksomines lėlių namo užuolaidas, 
Nela suvokia, kad Johanas, užsakinėdamas jį, kai ką praleido. Kur 
yra Marinos kambarys - kur yra jos sėklų ankščių ir žemėlapių, 
jos kriauklių ir pavyzdžių vienutė? Yra dvi virtuvės, studija, sve- 
tainė, miegamieji, net palėpė. Galbūt jis bandė ją apsaugoti, o gal 
niekad negalvojo jo pastatyti. Miniatiūristė irgi nieko nesakė apie 
ankštą Marinos erdvę. Slaptas jos kambarys išvengė apibrėžimo. 

Pasakotojas 


Nela ir Kornelija snaudžia tiesiog poroje raudonmedžio kėdžių, 
atitemptų iš svetainės. Marinai dūsaujant ir dejuojant lovoje, jos 
nepatogiai muistosi. 

Kai Nela prabunda, varpai muša aštuonias. Kambaryje tvyro 
nerimą keliančio kvapo likučiai: neapsaugotų organų, išmatų, 
kraujo ir pažeidžiamo kūno. Ugnis užgesusi. Aplinkui mėtosi 
gležnų levandų žiedų nuotrupos, Marinos agonijoje parverstas 
sidabrinis ąsotis. Ji suvokia, kad valandą vėluoja pas savo vyrą. 

Ji energingai atitraukia užuolaidą. Kornelija atsimerkia, šoka 
prie lovos. 

- Turiu eiti pas Johaną. Tučtuojau. 

- Negalite manęs palikti, - maldauja Kornelija. - Aš neži- 
nosiu, ką daryti. 

Marinos pagalvė permirkusi prakaitu, o Tėja, suvyniota 
į antklodę, miega ant jos krūtinės. Nuo jų balsų naujoji motina 
atmerkia akis. Po druskos blizgesiu jos oda dar vos vos kvepia 
muskatu, ir Nela įkvepia to aromato. Jai reikia eiti į Rotušę, tačiau 
ji jaučiasi nejaukiai, štai taip palikdama Mariną. 

- Nela, eik ir papasakok man, ką jie jam daro, - sako Marina, 
jos balsas dar silpnesnis nei vakar. - Eik. Kornelija, lik su manimi. 

Kornelija paima Marinos ranką ir pabučiuoja su vaiko prie- 
raišumu. 


- Žinoma, madam. Žinoma, kad liksiu. 

Nela prieina prie lovos kojūgalio. Virkštelė vis dar Marinos 
viduje, jos galas susirangęs ant čiužinio. Ji pabando ją ištraukti, 
tarsi kokį kamštį iš butelio - su baime, tačiau ji įstrigusi ir Marina 
iš skausmo sudejuoja. 

- Jai reikia pamiegoti, - sako Kornelija. - Mums reikėtų ją 
palikti. 

- Aš žinau, kad tu nori ką nors pakviesti, Nela, - šnabžda 
Marina. - Tačiau niekas neturi žinoti. 

Dabar, kai Tėja ištrūko į laisvę, Marinos pilvas yra šiek tiek 
subliūškęs, tačiau viduje dar yra kažkoks gniužulas. Kai Nela jį 
paspaudžia, Marina krūpteli. Tai nėra gerai, mano Nela; viskas 
čia negerai. Gumbas yra kietas, standus, ir akimirką ji suabejoja, 
ar ten nėra antro vaiko, tylesnio dvynio, nepanorusio išeiti į šį 
chaosą. Jai norėtųsi žinoti daugiau, jai norėtųsi, kad čia būtų jos 
motina. Ji niekad nesijautė tokia bejėgė. 

Marina užsikosti. Kornelija paima Tėją, kol Marina niokoja 
savo plaučius. 

— Madam? - sako Kornelija, tačiau Marina plaka orą ranka, 
vaizdinis savo brolio aidas. 

Tėja, išgirdusi keistus savo motinos garsus, ir pati juos pra- 
deda leisti. Tai širdį veriantys, jaudinantys, dažni visiškai naujo 
balso spygtelėjimai. Pasinaudojusi verksmu, Nela pamoja Korne- 
lijai ateiti prie jos. 

- Pažvelkite, madam, pažvelkite, - šnabžda tarnaitė, liūdnai 
žiūrėdama į Tėją. - Ką mums daryti? 

- Ką turi galvoje? 

- Tai atrodo neįmanoma. Tai negali būti tiesa! 

- Surask Smito sąrašą, - nepaisydama jos, šnypščia Nela. - Ir 
pakviesk žindyvę, pribuvėją - bet ką, kas suprastų, kas jai darosi. 

Kornelija su siaubu žiūri į mažylę. 

- Bet Marina mane užmuš. 


- Kornelija, tiesiog padaryk tai. Johanas laiko guldenus skry- 
nioje savo studijoje. Duok tai moteriai, kiek reikės, kad ji tylėtų. O 
jeigu neužteks, parduok sidabrą. 

- Bet, madam... 


Nela išbėga iš kambario, pernelyg susijaudinusi, kad sustotų. 


Ji atbėga į Rotušę uždususi ir išraudusi, pamato, kad galerija jau 
pilna, o procesas vyksta, ir atsisėda gale. Išsekusi ir kliedinti, 
skaudančia galva, akys tokios pavargusios ir išsausėjusios, pa- 
nagės juodos nuo Marinos kraujo likučių. Ji nori sušukti Johanui, 
ką padarė Marina, koks stebuklas jo laukia namuose, tačiau žino, 
kad negali. „Kokiame pasaulyje mes gyvename“, - galvoja ji, - kad 
galėčiau Tėjai pakenkti, vien pranešusi apie jos buvimą?“ 

Pro žiūrovų galvas ji pažvelgia žemyn, į salę. Iškankintas 
Johano kūnas labai ramiai ilsisi kėdėje, aukštai iškėlęs galvą. 
Slabertas prie savo stalo, schepenbankas išsirikiavęs šalia. Džekas 
dabar sėdi tarp žiūrovų apačioje, stebinčių salės centre ant kėdės 
nutūpusį Fransą Mermansą. 

„Kodėl su juo nėra Agnesės? Ką aš praleidau?“ Ji pastebi 
pastoriaus Pelikorno galvą, jo kūnas palinkęs, susijaudinęs, lau- 
kiantis. 

- Ar Agnesė Mermans jau davė parodymus? - paklausia ji 
šalia sėdinčios moters. 

- Septintą valandą, ponia. Visa drebanti. Aš maniau, kad ji 
niekada nepaleis Biblijos, - moteris purto galvą, ir Nela išgirsta 
Slaberto balsą. Schoutas energingai imasi reikalo. 

- Senjore Mermansai, jūsų žmona mums tiesiog pasakė, ką 
ji pamatė tą gruodžio dvidešimt devintosios naktį, - sako jis. - Aš 
niekada neįžeisčiau moters jautrumo, bet dabar jūsų eilė kalbėti, 

aš norėčiau pasiaiškinti giliau. Papasakokite mums, ką matėte, 
senjore Mermansai. 

Mermansas linkteli. Jis atrodo išblyškęs ir didelis ant savo 
kėdės. 

— Mes užėjome už sandėlio ir girdėjome balsus. Senjoras 
Brantas pristūmė šį jaunuolį prie pastato sienos. Berniuko veidas 
buvo prispaustas prie mūro. Abiejų kelnės buvo nuleistos iki kelių, 
skrybėles nublokštos ant žemės. 

Čia pasigirsta garsūs aikčiojimai; susipynę nederamo elgesio 
ir valingos aistros vaizdiniai. 

- Džekas Filipsas, kaip man dabar tapo žinoma, kad tai jis, 
maldavo jį paleisti. Pamatęs mus, jis ėmė šauktis pagalbos. Kaip 
jau supratote, mano žmona labai susikrimto. Juk ji šį pirklį vaišino 
prie savo stalo. 

Virpantis Mermanso balsas pripildo patalpą, ir Nelai atrodo, 
kad Rotušės sienos traukiasi. 

- Tęskite, - sako Slabertas. 

- Mes išgirdome pasišlykštėtiną Branto palengvėjimo šūksnį, - 
sako Mermansas. - Aš palikau Agnesę ir, priėjęs artyn, Branto 
akyse išvydau geismą. Man artinantis jis užsitraukė kelnes ir ėmė 
mušti poną Filipsą - įnirtingai, nuožmiai. Tada atsirado durklas. 
Pamačiau, kaip jis smogė Džekui į petį. Vos nekliudė tam vyrui 
širdies - jis nemeluoja. Jokia moteris neturėjo to pamatyti. Nei 
joks vyras. 

Salė užburta Mermanso istorijos. Johanas nulenkė galvą, 
girgždantis jo kūnas susikūprino į pasipriešinimo pozą. 

- Fransai Mermansai, - taria Slabertas, - jūs pažinojote Johaną 
Brantą daugelį metų. Nepaisant šio momento, kurio liudininku ta- 
pote, nepaisant jūsų žmonos parodymų, prisiekus Biblija - dabar 
yra jūsų galimybė patvirtinti, kad šis žmogus galėjo išlikti geras. 


- Suprantu. 

- Brantas sakė, kad jūs gerai pažinojote vienas kitą. 

— Būdami jauni, dirbome kartu. 

- Ir koks žmogus jis buvo? 

Atrodo, kad Mermansas dvejoja. Jis negali net pažvelgti į Jo- 
hano kuprą, todėl įsispokso į smailą savo skrybėlės kūgį. 

- Nuovokus, - sako jis. - Linkęs filosofuoti. 

— Johanas Brantas pardavinėjo jūsų prekes, ar tai tiesa? 

Nelai atrodo, kad viskas sulėtėja, lyg jos širdis atiduotų pas- 
kutines jėgas. Dar vienas kaltinimas nukris Johanui prie kojų - 
vangi prekyba yra nemenkas nusikaltimas Amsterdame. 

- Tai tiesa, - atsako Mermansas. 
ar Brantas atliko savo darbą? 

Mermansas dvejoja. 

- Taip, - sako jis. - Gerai. 

Nela atsitiesia. Kodėl Mermansas pasakė tokį dalyką? Pagal 
jo pasakojimą, cukrus yra kaip naujas. Keliems schepenbanko na- 
riams kažką užsirašant, ji supranta, kad Mermansas neturi jokio 
noro atskleisti savo pykčio Johanui. Nuslėpdamas faktą, kad 
cukrus neparduotas, Mermansas atima iš Johano galimybę tai pa- 
teikti kaip keršto motyvą. Jis blokuoja Johano gynybos kanalus. 
Mermansas nori, kad tai atrodytų kaip nedoras elgesys prieš 
Dievą ir respubliką, nieko daugiau. Ir nepanašu, kad Johanas pri- 
sipažintų vilkinęs pardavimą. Taip jis pats padarytų žalą savo re- 
putacijai. 

Nela nė nenumanė, kad Mermansas bus toks viską apskai- 
čiuojantis. Ir vis dėlto, pamano ji, žvilgčiodama į Arno Makvredę - 
viešai pripažindamas, kad visas cukrus yra geras, Mermansas Bran- 
tams suteikė galimybę viską parduoti ateityje. Graužiama sąžinės 
dėl šio menko malonumo, Nela bando sustelkti į dabartį. 

- Taigi, jūs teigiate, kad jis geras pirklys? - klausia Slabertas. 
Mermansas giliai įkvepia. - Jūs prisiekėte sakyti tiesą, - spaudžia 
Slabertas. - Taigi? 

- Susaistytas priesaikos, aš drįsčiau nesutikti su tokiu api- 
būdinimu. 

— Ar jis prastas pirklys? 

— Manau, kad jo reputacija dangstė jo egocentriškumą. Ne 
visi jo pasiekimai pelnyti. 

- Ir jūs vis dėlto nusamdėte jį parduoti savo prekę? 

- Mano žmona... - jis nutyla. 

— Ką bendro su tuo turi jūsų žmona? 

Mermansas numeta skrybėlę ant grindų ir ją pakelia. Johanas 
pakelia galvą, neatitraukdamas akių nuo seno draugo. 

- Savo norų Brantas visada siekė su įžūliu atkaklumu, - taria 
Mermansas, atsisukdamas į Johaną. - Bet aš nesupratau koks 
įžūlus tu buvai. Tavo papirkinėjimai, tavo skolos - ne tik man, bet 
gildijoms, klerkams ir draugams... 

- Kas tie žmonės? - klausia Johanas. - Ar tai oficialūs kal- 
tinimai? Parodykit juos man. Parodykit man jų sąskaitų knygas. 

- Šiandien aš čia esu dėl tavo sielos... 

— Aš neturiu tau jokių skolų, Fransai. Nei kam kitam... 

- Bet man prašneko Dievas, Johanai. 

- Dievas? 

- Jis man pasakė, kad mano tylėjimo nebepakanka. 

Netgi Mermansui kalbant, jis atrodo nustebęs, tarsi pats būtų 
pagavęs save vaidinant, užvaldytą savo manijos, kartaus pasiten- 
kinimo, kurį šiame pasirodyme gali pajusti visi. 

- Tu niekad netylėjai, Fransai, kai reikėdavo mane apšmeižti. 

- Mano senam draugui reikia išganymo, schoute Slabertai. 


Jis palūžęs. Jis gyvena velnio šešėlyje. Negalėjau matyti to, ką 

pamačiau tą vakarą, ir tylėti. Nė vienas Amsterdamo pilietis ne- 
galėtų. 

Jo kalba baigta, Mermansas pakelia galvą, tarsi tikėdamasis 
paramos, tačiau jos nėra - priešais jį tik Johanas, kupinu pasi- 
šlykštėjimo veidu. Johanas lėtai, kankindamasis ištiesia nugarą. 
Net iš viršaus Nela girdi, kaip traška jo kaulai. 

— Mes visi esame silpni, Fransai, - sako Johanas. - Bet kai 
kurie yra silpnesni už kitus. 

Mermansas nulenkia galvą; skrybėlė išslysta iš rankų ir šį 
kartą jis palieka ją ten, kur ji yra. Trūkčiojantys jo pečiai palieka 
minią tylioje nežinomybėje. Johanas yra veidrodis, į kurį turi 
pažvelgti Mermansas, o savo atspindžio vietoje jis išvydo tuščią 
skylę. Niekas neliečia Mermanso, niekas nežengia į priekį, kad pa- 
guostų ar pasveikintų su tuo, ką padarė. 

- Fransai, - sako Johanas. - Argi tu nesugavai sodomito, 
godžiai pasiimančio, ko tik užsimano, argi nepadėjai išvalyti šių 
kanalų ir miesto gatvių? Tuomet, kodėl yra taip, kad viskas, ką gali 
padaryti - tai pravirkti? 

Salėje sprogsta šauksmai ir švilpimas. Slabertas reikalauja 
tylos, kad jis ir schepenbankas galėtų priimti nuosprendį. 

— Ne! - garsiai sušunka Johanas, jo žvilgsnis atitrūksta nuo 
Mermanso ir nukrypsta į schoutą. - Taip neteisinga. 

Teismas nutyla, galerija ištiesia kaklus, kad geriau matytų šį 
žmogų, su savo žavesiu ir pavojingu būdu, kuris sudraskė jų dai- 
liai sutvarkytą bendruomenę. Johanas sunkiai atsistoja, atsiremia 
į kėdę. 

-— Yra įprasta, kad kaltinamasis gali pasisakyti. 

Slabertas atsikrenkščia, žvelgdamas į jį su neslepiama nea- 
pykanta. 

— Tu nori kalbėti? 

Lyg paukštis sulaužytais sparnais, Johanas pakelia rankas, 
kiek tik pajėgia. Kai tamsus Johano apsiaustas nukrinta ant 
grindų, Džekas aikteli. 

— Šį rytą tu apsivilkai šį kostiumą, Pieteri Slabertai, - sako 
Johanas. - Kaip ir tu, Fransai Mermansai, ir jūs abu paslėpėte savo 
nuodėmes ir silpnybes dėžėse po savo lovomis, ir jūs tikitės, kad 
šnarant jūsų apsiaustams mes apie jas pamiršime. 

- Kalbėk apie save, Johanai Brantai, ne apie mane, - sako 
Slabertas. 

Johanas žiūri į jį. 

- Ar aš esu vienintelis nusidėjėlis šioje patalpoje? - klausia 
jis atsigręždamas, pažvelgdamas į eiles galerijoje. - Ar taip? 

Tačiau atsakymo neišgirsta. Tyla nusileido į minią. 

— Aš dirbau šiam miestui, - sako Johanas, - nuo tos aki- 
mirkos, kai buvau pakankamai suaugęs. Aš plaukiau į žemes, 
net sapnuose neregėtas egzistuojant. Mačiau, kaip vyrai kaunasi 
ir miršta, ir dirba šiai respublikai, karštuose paplūdimiuose ir 
atviroje jūroje, rizikuodami savo gyvybe dėl didesnės garbės, nei 
gavo užgimę. Siekis kurti, niekada nenurimti. Schoutas Slabertas 
prikaišioja man dėl tarno iš Afrikos, žmogaus iš Dahomėjos. Ar 
senjoras Slabertas bent jau žino, kur yra Dahomėja, kai geria savo 
saldintą arbatą ar valgo bandeles? Fransas Mermansas kritikuoja 
mano laisvę, tačiau nesigėdija mėgautis savąja. Susiraskite žemė- 
lapį, senjorai, ir mokykitės. 

Mes priėmėme našlaitę. Aš mokėjau už pameistrius, nenuils- 
tamai dirbau prieš skandinančias bangas. Ir bangos mus visus 
paskandins, senjorai. Mačiau sąskaitų knygas, mačiau, kaip VOC 
byra į vandenis, bet niekada nepasinaudojau žmogaus poreikiais ir 
nieko nemėginau papirkti, kad meluotų. Aš stengiausi, kad mano 


žmona būtų laiminga, kaip ir ji stengėsi mane padaryti laimingą, 


kai būdavome kartu. Bėda ta, senjorai, madam, kad nematantys 
horizonto nori apriboti jūsiškį. Jie neturi nieko, tik plytas ir sijas, 
nė krislelio Dievo džiaugsmo, - jis pažiūri į Džeką. - Man gaila 
jų, tikrai. Jie niekada nesuteiks respublikai šlovės, kokią man teko 
matyti. 

Eidamas kaip senis, Johanas priartėja prie Mermanso. Jis pa- 
kelia ranką, ir Mermansas krūpteli, tikėdamasis smūgio. Johanas 
paliečia virpantį jo petį. 

- Fransai, - sako jis. - Aš tau atleidžiu, - atrodo, kad Mer- 
mansas palinksta nuo jo prisilietimo jėgos. - O tu, Džekai Filipsai? 

Džekas pakelia akis ir pažvelgia į Johaną. 

- Aš? 

- Tu esi akmuo, mestas į ežerą. Bet raibuliai, kuriuos tu su- 
kelsi, niekada neduos tau ramybės. 

- Išveskite jį lauk! - šūkteli Slabertas, rodydamas į Johaną. 

Schepenbanko vyrai sumišę spokso į kalinį, tarsi jo, kaip mil- 
žino tarp žmonių, prisilietimas galėtų sutrupinti. Teismo salėje 
įsivyrauja murmesių ir reiškiamo nepasitenkinimo kakofonija ir 
atrodo, kad Pelikornui nuo susijaudinimo pasidarė bloga. Mirtis 
tvyro ore, visiems primindama apie jos baimę ar palengvėjimą. Jie 
nenori, kad Johaną išvestų, jie nori, kad jis liktų čia. Turtingieji 
bandė juos nutildyti anksčiau, bet nė vienas nesinaudojo savo 
valdžia taip lengvai ir, rodydamas dirbtinius magistrato dantis, 
nesukėlė juoko. 

Tačiau Johanas išvedamas, ir schepenbankas pusračiu susi- 
renka aplink Slabertą, o Mermansas, išbalęs ir drebantis, nusvir- 
duliuoja prie atokios kėdės. Valstybės galia netrukus išryškės, ir 
žmonių kūnai įsitempia. Nela nėra kitokia. Ji jaučia spaudimą tarp 
kojų, tarytum galėtų iš baimės apsišlapinti. 

Eina minutės. Dešimt, paskui dvidešimt, trisdešimt. Šiurpu 
stebėti, kaip šie vyrai sprendžia Johano likimą. „Visada yra 

atleidimo galimybė“, - galvoja Nela - tačiau Slabertas, nutūpęs 
pusmėnulio viduryje, nepaliauja murmėti kitiems į ausis. 

Galiausiai jie išsiskiria, sugrįžta į savo kėdes. Shoutas neran- 
giai nueina į salės centrą ir liepia dar kartą atvesti Johaną Brantą. 
Niekieno nelydimas, vilkdamas sužalotą koją, kalinys lėtai su- 
grįžta. Johanas sustoja priešais schoutą ir žiūri tiesiai jam į akis. 
Nela atsistoja šešėlyje ir iškelia ranką. „Aš čia“, - sušnabžda ji, bet 
Johanas susikaupęs žiūri Slabertui į veidą, o Nela nesuranda gar- 
sesnio balso, kad nugalėtų savo siaubą. 

- Tave sugavo, - sako Slabertas. - Šis nusikaltimas, sodo- 
mija, siekia sunaikinti mūsų visuomenės šventumą ir dorumą. Tu 
toks pritvinkęs savigarbos ir gerovės, kad pamiršai savo Dievą. 
Tavo malonumus nugirdo ir pamatė, bet tokia tavo nuodėmė. 

Slabertas sukasi teismo salės centre. Johanas laiko rankas už 
nugaros. Nelos viduje kažkas kyla; ji stengiasi tai sulaikyti. 

- Mirtis ateina mums visiems, - monotonišku balsu dudena 
Slabertas. - Tai vienintelis tikras dalykas šiame gyvenime. 

„Ne, - galvoja Nela. - Ne, ne, ne.“ 

- Dėl šio bjauraus jūsų padaryto nusikaltimo 1687 metų 
sausio devintą dieną aš, Pieteris Slabertas, Amsterdamo schoutas, 
ir šie šeši miesto schepenbanko nariai nustatėme, kad Johanas 
Motiejus Brantas yra pripažintas kaltu dėl sodomitinio išpuolio 
prieš Džeką Filipsą, pripažintas kaltu dėl užpuolimo ir vėlesnio 
bandymo papirkti. Todėl skelbiu, kad jo bausmė bus parišti svar- 
menį jam po kaklu ir nuskandinti jūroje šį sekmadienį saulei lei- 
džiantis. Tegu naujasis Johano Branto krikštas bus įspėjimas jums 


visiems. Ir tegu Dievas pasigaili jo nuodėmingos sielos. 


Akimirka - viena trumputė sekundės dalis, - kai Nelai salė pra- 
nyksta. Be kūno, proto ji grumiasi su oru, bandydama sustabdyti 
griūvantį savo pasaulį. Tada, kai Johanas suklumpa ant grindų, 


kliūsteli skausmas, kurį Nela bandė suvaldyti. Salė prisipildo 
aštraus triukšmo, bandančio ją įtraukti, nustumti po savimi. Ji 
bando priešintis, braudamasi pro žmones prie praėjimo, žino- 
dama tik tai, kad turi iš čia ištrūkti, kol neapalpo. Jie jau pakėlė 
Johaną, velka jį lauk, jo kojos nesiekia žemės. 

- Johanai, - šaukia ji. - Aš ateisiu dėl tavęs. 

- Ne, - sako balsas. Nela tikra, kad jį girdi - moters balsas, 
sklindantis nuo galerijos laiptų viršaus. Ji pasisuka, aklai ieško- 
dama jo savininkės. Tada pamato - staigus judesys, su niekuo ne- 
supainiojamas linktelėjimas ir šviesių plaukų blyksnis. 

Dukterys 


Jos kraujas dainuoja tokiomis aukštomis natomis, kad ji net ne- 
įtarė, kad tai įmanoma. Nela bėga nuo Rotušės. Ji bėga greičiau 
nei kada yra bėgusi, greičiau nei kai buvo maža mergaitė, besivai- 
kanti Karelą arba Arabelą po miškus ir laukus. Žmonės atsisuka 
į ją pasižiūrėti, proto netekusi jauna moteris, plačiai išsižiojusi, 
akys ašarotos - nuo vėjo, spėja jie. „Kur ji, - galvoja Nela, - kur 
ji nuėjo?“ Burmistrai jos dar nesučiupo. Kai Nela nulėkė galerijos 
laiptais, jos nebuvo nė pėdsako, todėl ji nubėgo per Heiligevegą į 
Kalverstratą. Nela visada vikri, ją gena jėga, leidžianti skristi. 

Tačiau pasiekusi miniatiūristės namus, ji sustoja kaip įkasta. 

Durys vis dar vietoje, tačiau ženklo nebėra. Dangaus kūno 
spinduliai buvo grubiai nulupti nuo mūro, devizas pusiau išnykęs, 
liko tik žaislu. Ant laiptų krūvos mūro nuoskalų, o durys paliktos 
praviros. 

Pagaliau - iš visų dienų būtent šiandien - Nela gali įeiti 
vidun. Ji nužvelgia gatvę. Priešais įsikūrusio vilnos pardavėjo 
niekur nematyti. „Tegul įkiš mane į Spinhuis už įsilaužimą, - pa- 
mano ji, - tegul ir mane nuskandina.“ 

Nela pastumia duris ir patenka į nedidelį kambarį. Jis stebė- 
tinai tuščias, grindlentės subraižytos ir nešvarios, ant plikų sienų 
tuščios lentynos. „Kaip Kornelijai patiktų užpulti šią vietą su actu 
ir vašku.“ Atrodo, tarsi čia niekada negyventa. 

Gale yra kitas kambarys, bet ir jis atrodo be gyvybės. Nela 
tyliai užlipa mediniais laiptais, galvodama, kad jos besikilnojantys 
plaučiai vos telpa krūtinėje. 

Užlipus į viršų, jai užima kvapą. Palei visas keturias sienas pa- 
statytas darbastalis; dar vienas kvadratinis kambarys, grindys dul- 
kėtos, ant langų lietaus dryžiai. Tačiau ant darbastalio - pasaulis. 


Mažyčiai, nebaigti baldai išbarstyti vienoje darbastalio pusėje. 
Pusiau supjautas ir paliktas ąžuolas, uosis, raudonmedis, bukas — 
kėdės ir stalai, lovos ir lovytės, net karstas, drabužių spintos, pa- 
veikslų rėmai. Čia esančių figūrėlių užtektų apstatyti dešimčiai, 
dvidešimčiai lėlių namų, atsargų užtektų visam gyvenimui. Apan- 
glėjusiame žaizdre tarsi nepažįstamos monetos pažirusios mažu- 
tėlytės varinės keptuvės ir nebaigtos alavinės lėkštės, o sumažintų 
žvakidžių rankenos tiesiasi kaip augalo ūseliai. 

O tada lėlės. Eilių eilės lėlių miestiečių - seniai, jaunos po- 
nios, kunigai ir gvardiečiai, silkės pardavėja, berniukas su tvarsčiu 
ant akių. Ar tai Arno Makvredė, su savo prijuoste ir apvaliu, įrau- 
dusiu veidu? Kai kurios be galvų, kitos bekojės, kai kurios su tuš- 
čiais veidais, kitų plaukai įmantriai sugarbiniuoti, mažos, drugio 
galvos dydžio skrybėlaitės. 

Drebančiais pirštais Amsterdamo mieste Nela ieško naujojo 
Johano, paskutinės vilties, kad jis išgyvens. Sekmadienį, saulei lei- 
džiantis - trys žodžiai sukasi jos galvoje tarsi nesibaigiantis pra- 
keiksmas. Ji pastebi kūdikį, ne didesnį už jos nagą, susirangiusį, 
užsimerkusį ir vos besišypsantį. 

Tada ji surinka. Priešais ją - miniatiūrinis namas, pakan- 
kamai mažas, kad tilptų ant jos delno. Tai yra jos namas - devyni 
kambariai ir jame penkios išdrožtos žmonių figūros, medinės 
detalės apgalvotos ir įmantrios. Kiekviename kambaryje yra jai 


362 


atsiųstos miniatiūros miniatiūra, žalios kėdės, liutnia, lopšys. Pri- 
blokšta ji sugniaužia savo gyvenimą kumštyje. 

Nela įsideda jį į apsiausto kišenę, kartu su kūdikiu, ir, kiek 
padvejojusi, pasiima ir Arno. Sunku nusikratyti Kornelijos prie- 
tarų apie stabus likučių, bet Nela tvirtai jį suspaudžia, ieškodama 
nors šiek tiek paguodos, neradus jokios Johano miniatiūros. 

Į kairę nuo jos, tvarkingai sudėta ir prispausta kaiščiu, guli 
laiškų krūvelė. Vis dar virpančiomis rankomis ji juos paima ir 
ima sklaidyti. Vienas: Prašau - aš kelis kartus atėjau jus pama- 
tyti, bet jūs vis neatsakote. Kitas: Gavau jūsų miniatiūrą. Ar jūs 
sakote, kad man nereikėtų už jo tekėti? Kitas: Mano vyras gra- 
sina tai sustabdyti, bet tuomet aš nepakelsiu gyvenimo. Kitas: Jūs 
mano dvylikametei atsiuntėte katiną; turiu jūsų paprašyti liautis. 
Kitas: Ačiū. Jis miręs dešimt metų, ir aš kasdien jo ilgiuosi. Kitas: 
Kaip jūs sužinojote? Jaučiu, kaip pradedu išprotėti. Kai kurie 
yra paprasčiausi sąrašai: Du šuniukus, juodą ir baltą, bet vienas 
turi būti neūžauga. Veidrodį, kuriame atsispindi gražus veidas. 
Nela naršo, ieškodama savųjų, ir štai jis - pirmasis, rašytas praė- 
jusių metų spalį, kai ji buvo naujai atvykusi, kai Marina sudrumstė 
dumblą, o Kornelijos dar nebuvo galima laikyti drauge. Kaip su- 
prantu, ji parašiusi, Jūs esate mokytas mažų daiktų meno. Atrodo, 
kaip seniai tai buvo. 

„Visą šį laiką, - galvoja ji, - mane stebėjo ir saugojo, mokė ir 
šaipėsi. - Tačiau ji niekada nesijautė labiau pažeidžiama. - Štai ji — 
pasislėpusi tarp daugelio Amsterdamo moterų, jų slaptų baimių 
ir vilčių. Ji nėra kitokia. Ji yra Agnesė Mermans. Ji yra dvylika- 
metė. Ji yra moteris, kasdien besiilginti savo vyro. Mes - legionas, 
mes - moterys, pavergtos miniatiūristės. Aš maniau, kad ji vagia 
mano gyvenimą, bet iš tikrųjų ji atidarė jo skyrelius ir leido man 


pažvelgti vidun.“ 

Nusišluosčiusi akis, ji suranda visus kitus laiškus - ir tą il- 
gąjį, kurį pametė tą dieną, kai Džekas pasirodė svetainėje, ku- 
riame ji prašė stalo žaidimo verkeerspel. Jis vis dar prisegtas prie 
vekselio penkiems šimtams guldenų. Tikiuosi, kad jis taps alyva, 
sutepsiančia užsispyrusius jūsų durų vyrius, parašė ji, bet minia- 
tiūristė jo net neiškeitė. Ji nepaėmė pinigų. 

„Ji tikriausiai stebėjo mane Senojoje bažnyčioje, - galvoja 
Nela, - tądien, kai Otas nuėjo pasimelsti, o Agnesė sučiupo mane 
už rankovės. Juk vienintelis būdas sužinoti, kad noriu verkeers- 
pelio lentos, buvo prisėlinti ir ištraukti laišką iš kišenės. Sakoma, 
kad Amsterdame stebėtojai visuomet yra stebimi, net ir tie, kurie 
nemato.“ 

Tačiau visa tai daug labiau atitinka Kornelijos šnipę nei 
Nelos pranašę. Ji pauosto popierių, tarsi bandydama užuosti mi- 
niatiūristės kvapą - galbūt Norvegijos pušų arba šaltą paežerinės 
mėtos kvapą. Bet čia tik sausas popierius, vos vos kvepiantis pa- 
čios Nelos kambariu. Šis laiškas buvo skirtas miniatiūristei, ir ji 
kažkokiu būdu jį gavo. 

Kitose laiškų pusėse - trumpos pastabos. Papūga - žalia. 
Vyras - taip, Johanas Brantas. Ji kovoja, kad iškiltų. Daug durų be 
rakto ir daugiau nei vienas ieškotojas. Šuo. Sesuo, tarnas. Žemė- 
lapiai, kurie negali aprėpti jų pasaulio. Nuolatinė ieškotoja, tulpė, 
pasodinta į mano žemę, kur ji neturės erdvės augti. Negrįžk atgal. 
Vienatvė. Pasikalbėk su anglu berniuku. Pabandyk ir parodyk jam. 

Tulpė, pasodinta į mano žemę, pakartoja Nela. 

Kažkas yra apačioje, uždaro lauko duris, klumpsi po kam- 
barį sunkiais batais. Nela desperatiškai ieško, kur pasislėpti, ir 
nuskuba į galinį kambarį viršuje. Vienintelis čia esantis daiktas - 
siaura, nepaklota lova. Ji palenda po ja ir laukia. 

- Ar tu ten? - klausia balsas. Tai vyro balsas, švelnus, bet 
irzlokas. Nelos ausims jis skamba keistai, ne iš šio miesto. - Aš 

atvykau, - sako jis. - Buvo tiek daug laiškų. Aš tave daug kartų 
perspėjau to nedaryti. 

Jis laukia, Nela laukia. Dulkės nuo grindų lenda jai į nosį ir, 
nespėjusi susilaikyti, ji nusičiaudi. Žingsniai garsėja. Jis lipa me- 
diniais laiptais. Dabar jis pradeda tapsėti po dirbtuvę, nepaten- 
kintas kilnoti daiktus ir dėti juos atgal, murmėti, knisdamasis po 
miniatiūristės rankdarbius. 

— Koks talentas, - girdi jį sakant Nela. - Kokia netektis. 

Jis sustoja. Nela sustingsta, vos kvėpuoja. 

- Petronela, kodėl tu slepiesi po lova? - klausia jis per kam- 
barį. Nela nejuda, visa pašiurpsta, kraujas tvinksi galvoje. Gerklė 
susigniaužia, akys dega. „Iš kur jis žino mano vardą?“ 

- Aš matau savo pėdas, - tęsia jis. - Nagi, vaikeli. Mes netu- 
rime žaidimams laiko. - Paskutinis komentaras priverčia jį sukri- 
zenti. Nela galvoja, kad apsivems iš siaubo. 

- Eikš, Petronela. Aptarkime tavo keistus patyrimus. 

Jo balsas nėra negeranoriškas. Nors Nela mieliau praleistų 
visą šią baisią dieną po netvarkinga miniatiūristės lova nei pasiro- 
dytų pasauliui, jo kvietimas, ištartas taip švelniai, taip viliojamai, 
priverčia ją išlįsti iš savo slėptuvės. 

Išvydusi priešais save senuką, ji šūkteli iš nuostabos. Jis toks 
mažas, kad ji jaučiasi du kartus už jį didesnė. 

- Kas jūs? - klausia ji. 

Apsiblaususios jo akys išsiplečia, ir jis atsitraukia. Ant vir- 
šugalvio styro vieniša baltų plaukų sruoga, tarsi būtų prilipdyta. 

— Bet tu ne Petronela, - apstulbęs sako jis. 

- Aš esu Petronela, - atsako ji, kylant panikai. „Tu esi Petro- 
nela, - sako ji sau. - Žinoma, kad esi.“ 

- Kas jūs? - paklausia ji dar kartą, stengdamasi, kad balsas 
skambėtų kaip kvietimas. 

Senis žiūri į ją įtariai. 


—- Aš esu Lukas Vindelbrekė. - Nela susmunka ant lovos. - Jos 
nebėra, - liūdnai sako jis, dairydamasis po kambario kampus. - 
Aš tai žinau. 

- Miniatiūristės? 

- Petronelos. 

Nela papurto galvą, lyg norėdama iškratyti savo pačios vardą 
sau iš ausų. 

- Petronelos? Senjore, ar čia gyvenusios moters vardas Pe- 
tronela? 

- Tikrai taip, madam. Negi mūsų kalboje tai toks retas 
vardas? 

„Tikriausiai ne, - galvoja Nela, - toks buvo ir jos motinos 
vardas, o Agnesė tą pat pažymėjo per sidabrakalių puotą.“ 

- Betji iš Norvegijos, - sako Nela, bandydama suvaldyti savo 
sumišimą. - Ji iš Bergeno. 

Luko Vindelbrekės veidas apsiniaukia. 

- Jos motina buvo iš Bergeno. Petronela užaugo su manimi 
Briugėje. 

— Bet kodėl? 

— Kodėl? - pakartoja Vindelbrekė, tuščiai žvalgydamasis po 
kambarį. - Nes Petronela yra mano dukra. 

Nela išgirsta paskutinį jo ištartą Žodį, tačiau nesupranta jo 
prasmės. Atrodo, neįmanoma vadinti miniatiūristę dukra - tai 
primena Asendelftą, motiną, keistą saugumą, žmogiškų ydų jau- 
kumą. 

- Aš jumis netikiu, - sako ji. - Ji yra miniatiūristė, ji ne... 

- Mes visi turėjom iš kažkur atsirasti, madam, - sako Vindel- 
brekė. - Ar manote, kad ji išsirito iš kiaušinio? 

Klausimas girgžda Nelos galvoje. Ji tikra, kad girdėjo jį anks- 
čiau. 


- Jos motinos šeima jos nepriėmė, - sako jis. 

— Kodėl? 

Vindelbrekė nieko nesako, žiūri šalin. 

- Aš jums rašiau, senjore, - sako Nela, pajutusi, kad svaigsta 
galva, ir vėl atsisėsdama ant lovos. 

- Jeigu rašei, tavo laiškas buvo vienas iš daugelio. 

Nelos akys nužvelgia per kambarį matomą ant darbastalio 
esančią laiškų krūvelę. 

— Taip atsitiko todėl, kad jūsų dukra buvo pradėjusi mane 
gąsdinti, - sako ji. - Bet ji niekada neatsakė, kaip ir jūs. Norėjau 
sužinoti, kodėl ji man siuntė tas miniatiūras. 

- Su visa pagarba, madam, bet aš jos nemačiau metų metus, - 
jis atsikrenkščia ir suglosto savo plaukų sruogą, paplekšnodamas 
per galvą, lyg norėdamas ten sulaikyti į viršų beišsiveržiantį siel- 
vartą. - Tie laiškai vis plaukė, o tada aš atradau, kad ji įdėjo skel- 
bimą į Smito sąrašą. „Viskas, o kartu ir nieko.“ 

- Bet... 

- Man sunku patikėti, kad Petronela bandė jus išgąsdinti. 

Nela pagalvoja apie Agnesę, nukramtytus jos nagus, keistą, 
išsiblaškiusį būdą. 

— Manau, kad ji išgąsdino daugelį mūsų, senjore. 

Jis susiraukia. 

— Mano dukra turi didžiulį stebuklą, madam. Bet turiu pripa- 
žinti: ji dažnai nelinkusi parodyti, kaip jis jai pasireiškia. Ji visada 
sakė, kad jai tai nepasiekiama ir pavadino jį „amžinai trumpa- 
laikiu“, - jis atsisėda lovos kojūgalyje, kojos nesiekia grindų. - O 
kad jai būtų užtekę laikrodžių! - sušunka jis. - Tačiau Petronela 
ilgai troško gyventi nevaržoma suskaičiuoto laiko. Amžinai nepa- 
stovi, amžinai smalsi. Ji šaipėsi iš to, kaip žmonės laikosi įsikibę 
savo laikrodžių, kaip viskas turi būti tvarkinga. Mano darbas jai 
buvo pernelyg varžantis, o tuos daiktus, kuriuos ji pagamindavo 
mano dirbtuvėje, vos būdavo galima parduoti. Aš pripažįstu - jie 

buvo nepaprasti, bet aš nelinkęs prie jų pridėti savo vardo ir pri- 
pažinti juos savais. 

— O kodėl ne? 

Jis nusišypso. 

- Kadangi jie nerodė laiko! Jie matavo kitus dalykus - da- 
lykus, kurių žmonės nenori, kad jiems primintų. Mirtingumą, 
sudaužytą širdį. Neišmanymą ir kvailumą. Ten, kur turėtų būti 
skaičiai, ji piešė klientų veidus. Ji siuntė jiems žinutes, kurios iš- 
šokdavo, kai rodyklė pasiekdavo dvylika. Aš turėjau maldauti, kad 
ji liautųsi. Ji sakė, kad taip yra todėl, kad ji gali pažvelgti į jų sielas, 
į vidinį jų laiką, vietą, kur nekreipiama dėmesio į valandas ir mi- 
nutes. Tai buvo panašu į mėginimą išdresuoti katę. 

- Ar jūs tikėjote, kad ji gali pažvelgti į žmonių sielas? - 
klausia Nela. - Atrodė, kad ji tiek daug žino, kas man nutiks. 

Vindelbrekė trina smakrą. 

- Tikrai? - klausia. Jis dairosi po savo dukters dirbtuvę. - Jūs 
kalbat taip tvirtai, kaip visos tos man rašiusios moterys. Taip no- 
rinčios atsisakyti galimybės save valdyti. 

- Ne! Atvirkščiai, senjore, ji padėjo man tai susigrąžinti. 

Nuo šios tiesos, nuo savo protesto ji užsičiaupia. Vindelbrekė 
išskečia rankas. 

- Ji jums sugrąžino tai, ką jūs turėjote, - nusišypso jis, at- 
rodo droviai patenkintas. - Galiu pasakyti jums tik tiek, madam. 
Mano dukra manė; kad tai, ką ji darė, turi tikslą. Aš bandžiau ją 
išmokyti, kad stebėjimo dovana gali pasiekti tik tiek. Kiti žmonės 
taip pat pasirinktų matyti tai, ką ji pamatė, arba ji visiškai išseks. 
Jeigu ji jums neatsakė, galbūt pajuto, kad jūs supratote. Kad jūs 
pamatėte, ką ji nori pasakyti. 

Nela jaučia, kaip kaupiasi ašaros. 

- Bet aš nesuprantu, - sako ji. 

— Ar tikrai? 

Nela įdėmiai žiūri į linijas ant delnų, prasidedančias ant jos 
odos, vedančias į vietas, kurių ji negali matyti. Ji juos sugniaužia — 
suvynioja savo pačios žemėlapius. 

- Galbūt ir taip, - sako ji. 

Vindelbrekė savo klausimais atima jai pasitikėjimą. Jai no- 
risi bėgti namo į Herengrachtą, būti su Marina, Kornelija ir Tėja, 
sėdėti su Dana ir glostyti jai ausis. Bet jos paklaus apie Johaną, ir 
ji turės joms pasakyti. Sekmadienį, saulei leidžiantis. Ji nežino, ar 
turi tam jėgų. 

— Aš nežinau, ką ji darė visus tuos metus, kokių keistų įgū- 
džių ji įgijo ar kokias draugijas palaikė, - sako Lukas Vindel- 
brekė. - Ji - protingiausias mano pažinotas asmuo. Tačiau, jei pa- 
matysite mano dukrą, madam, prašau, pasakykite jai grįžti namo. 


Nela palieka Vindelbrekę, kurio dukra pradingo, lėtai pakuojantį 
gražius jos rankų darbus į dėžes. 

- Tai negali likti čia, - sako jis. - Bet aš to neišmesiu. Galbūt 
ji atvyks į Briugę ir atsiims, - neatrodo, kad jis būtų tuo įsitikinęs. 

Nela pagalvoja apie moteris, visame Amsterdame laukian- 
čias kito siuntinio. Kai kurios nerimauja, daugelis tikisi, kitos ap- 
siblaususiomis akimis, negalinčios gyventi be kažko, kas jas palai- 
kytų, be miniatiūristės ir jos sunkiai suvokiamų savybių. Jos lauks 
savo laimės. O kai ji neateis, - kai baigsis figūrėlės, kaip baigėsi 
Nelai, - ką jos darys tada? Šios moterys siuntė jai savo laiškus, 
miniatiūristė juos iškeitė į savo valiutą. Jos turi save, kad keistų, 
kauptų ar išleistų. Nela eina Kalverstratu atgal, nekreipdama dė- 
mesio į krautuvininkų šūksnius. Sekmadienį, saulei leidžiantis. 
„Kaip aš joms pasakysiu? - klausia ji savęs. - Kaip aš joms pa- 
sakysiu, kad Johanui pariš akmenį po kaklu ir tada įmes į jūrą?“ 

Priblokšta ji eina gatvėmis į Aukso Vingį. Kornelija stovi prie 
durų, laukia, ir, ją išvydus, Nelos naujienos apie Johaną, apie Luko 
Vindelbrekės ir miniatiūristės paslaptį įstringa gerklėje. Mergina 
išblyškusi ir liūdna. Ji atrodo gerokai vyresnė pagal savo metus. 

- Mes kažką padarėm ne taip, - tepasako Kornelija. - Mes 
kažką padarėm ne taip. 


370 


Užsiveriančios durys 


Tokiais atvejais laiką nėra lengva įvertinti. Nela traukia iš atmin- 
ties šviežiausius prisiminimus - ji paliko Mariną atsibudusią, bėgo 
į Rotušę, o tada į Kalverstratą, ieškodama išsigelbėjimo, kurio nie- 
kada nebus. Ir visa tai šiandien, bet Slaberto nuosprendis, Vindel- 
brekės paslaptys - atrodo, tartum tai įvyko pernai. Marina prarijo 
laiką ir dabar jos blyškios odos žemėlapyje Nela negali surasti 
užuominos, kada ji paskendo ir kaip pradingo. 

Marinos paslaptingumas išsilaikė iki pat pabaigos, leido jai iš- 
eiti nepastebėtai. Jos dvasia išslydo pro jų pirštus. Netgi paskutinis 
jos atodūsis liko nepastebėtas, mirties akimirką ji pasiliko sau. 

-— Ne, - springsta Nela. - Ne. Marina, ar tu mane girdi? 

Tačiau Nela žino, kad jos nebėra. Su Kornelija stovėdamos 
šalia lovos, jos liečia Marinos veidą. Jis šlapias, tarsi ji būtų gulė- 
jusi po lietumi. 

Kornelija drebėdama paima vienintelį Marinos palikimą 
nuo jos negyvos krūties. Ji pakelia Tėją, delnu apglėbdama ma- 
žytę kūdikio galvytę. Kornelija ją suvyniojo į tiek daug medvilnės 
sluoksnių, kad iš ten kyšo tik susiraukšlėjęs veidelis. Nela ir Kor- 
nelija lieka šalia lovos - šokiruotos, vis dar paklūstančios Marinai. 

- Tai neįmanoma, - atsidūsta Nela. 

- Aš nieko negalėjau padaryti, - sako balsas nuo atvirų 
durų. Nela krūpteli, su siaubu atsigręžia ir pamato jų link einančią 

didžiulę moterį, pasiraitojusią rankoves, sudėtą kaip Aseldelfto 
piemenė. 

— Kas... 

- Lizabetė Timers, - pertraukia moteris. - Jūsų tarnaitė su- 
rado mane Smito sąraše. Tučtuojau išneškite iš čia kūdikį. 

- Ji buvo arčiausiai, - murma Kornelija Nelai, jos balsas 
duslus, ji tvirtai laiko Tėją. - Jūs man liepėt, madam. 

Nela spokso į šitą Lizabetę Timers, uždengusi Marinos kūną 
nuo apsukraus nepažįstamosios žvilgsnio. Išlikdama rami šią 
keistą akimirką, ji stebisi, kaip ji galėjo būti tokia beatodairiška, 
kad lieptų Kornelijai atverti jų duris ir atskleisti jų paslaptis. Lapė 
vištidėje - Lizabetė stovi, įrėmusi rankas į klubus. 

- Ji - žindyvė, - šnabžda Kornelija, - bet neišlaikė pribu- 
vėjos egzamino. 

- Pati pagimdžiau keturis, - nugirdusi, bet nesutrikusi 
atsako Lizabetė. Ji prieina artyn ir ištraukia Tėją Kornelijai iš 
rankų. 

- Ne! - verkia Kornelija, o Lizabetė nusineša vaiką prie 
slenksčio ir prisitraukia kėdę. Žindyvė tyrinėja kūdikio pilvą ir 
nugarą, lyg Tėja būtų kokia daržovė turguje. Perbraukusi savo pa- 
raudusiais pirštais per mažytę Tėjos galvytę, ji be jokio bruzdesio 
nuleidžia savo atlaisvintą korsetą ir palaidinę. Ji prineša Tėją prie 
tamsiai rausvo spenelio ir leidžia kūdikiui žįsti. 

- Jūs čia daug pridirbot, - konstatuoja ji. 

- Ką turit omeny? - klausia Kornelija. Nela jos balse girdi 
nepaaiškinamą paniką. 

Lizabetė pasižiūri į ją. 

- Šitaip ją suvystyti. 

Išsekusi Nela pasišiaušia. 

- Mes jums mokam ne už kritiką, ponia Timers, - sako ji. 

- Klausykite, - ramiai sako Lizabetė. - Jų galūnės šiame am- 
žiuje kaip vaškinės. Jei blogai suvystysite, sulaukusi vienų, ji turės 
iškrypusį stuburą ir kreivas kojas. 

Ji atitraukia Tėją nuo krūties ir pradeda ją išvynioti kaip 
siuntinį. Po akimirkos ji visiškai išvyniojusi kūdikį. 

Kornelija žengia žingsnį į priekį, įsitempusi ir budri. 

- Kas atsitiko? - klausia Nela. Skubėdama į Rotušę, ji vos 
žvilgtelėjo į kūdikį kitą rytą po gimimo. Bet dabar, prisiminusi 
Kornelijos susijaudinimą, - Tai neįmanoma. Tai negali būti tiesa, - 
ji savo akimis pamato, ką jai bandė pasakyti nustebusi tarnaitė. 

Jos plaukai tamsūs, pernelyg juodi olandų kūdikiui, nu- 
praustos Tėjos oda yra cukruoto graikinio riešuto spalvos. Kū- 
dikio akys atsimerkė, ir jos rainelės yra mažyčiai nakties tvenki- 
niai. Nela prieina arčiau; ji negali nustoti spoksojusi. 

- Tėja, - atsidūsta Kornelija. - Ak, Tuti. 

Tarsi tai išgirdusi, Oto duktė pasisuka į tarnaitę. Į ją įsminga 
naujagimio žvilgsnis; tik jos pačios pasaulis. 


Lizabetė žiūri į Nelą, laukia, kol ji prašneks. Tylai kambaryje tirš- 
tėjant, Nelai galvoje ima suktis Marinos žodžiai. Šis vaikas tikrai 
nebus patogus. Jeigu jis išgyvens, šis vaikas bus suteptas. Ar tikrai 
Lizabetė negirdi, kaip daužosi jos širdis? Šalia jos Kornelija atrodo 
paralyžiuota. 

- Jums bus dosniai atlyginta - už jūsų pagalbą. Guldenas 
per dieną, - sugeba pasakyti Nela, drebantis jos balsas atskleidžia 
sukrėtimą po to, ką ji išvydo; akimirksniu gimsta paslaptis. Nuo 
pabaigos iki pradžios, aš myliu tave. Lizabetė svarstydama išpučia 
žandus, šiurkščia ranka švelniai glostydama juodus Tėjos plaukus. 
Slaptoji žindyvė žiūri į paveikslus, į laikrodį su švytuokle, sidab- 
rinį ąsotį. Jos akys užkliūna už didžiulio lėlių namo, kuriame 

gyvena jų miniatiūros, jis toks prabangus, toks nereikalingas, kad 
Nela susigėsta. 

- Esu tikra, kad taip ir bus, madam, - galiausiai pasako Liza- 
betė. - Aš paimsiu keturis guldenus per dieną. 

Nela vis dar pernelyg nustebusi, kad pasakytų ką nors dau- 
giau, tačiau ji jau pakankamai ilgai Amsterdame, kad žinotų, kad 
derėtis čia pradedama vos tik gimus. Apskritai ji jaučia palen- 
gvėjimą, nes atrodo, kad Lizabetė jų pinigų trokšta labiau nei jų 
paslapčių, bet galbūt moteris pernelyg džiaugiasi netikėta sėkme. 
„Aš neliksiu skolinga“, - taria sau Nela. Atrodo, kad žindyvė žino 
apie po paviršiumi sūkuriuojantį chaosą, bet taip pat žino ir savo 
kainą. 

Galbūt Johanas buvo teisus - net dėl abstrakčių dalykų, tokių 
kaip tyla, galima derėtis taip pat kaip dėl elnio kumpio, poros fa- 
zanų, gražaus gabalo sūrio. Ji galvoja apie ištuštėjusią Johano gul- 
denų skrynią. „Tau reikia nueiti ir pasimatyti su Hana, - primena 
ji sau. - Visą tą cukrų reikia parduoti. Tačiau kada? Jau ir dabar 
reikalai liejasi per kraštus, kaip sakė Otas.“ 

- Du guldenai dieną, ponia. 

Lizabetė Timers suraukia nosį. 

- Esu tikra, kad, esant šioms neįprastoms aplinkybės, jūs su- 
prasite. Trys. 

„Aš vos nepasakiau Fransui Mermansui, kad Marina pa- 
gimdė jo kūdikį“, - galvoja Nela, viduje krūptelėdama nuo min- 
ties, kas galėjo nutikti, jeigu jis būtų sužinojęs ir šią paslaptį. 

- Tebūnie taip, ponia Timers, - sako ji. - Trys guldenai per 
dieną. Už visą jūsų pagalbą. 

Lizabetė patenkinta linkteli. 

- Galite manimi pasikliauti. Manęs nedomina burmistrai. 

- Nesu tikra, kad suprantu, ką norite pasakyti, ponia Timers. 

Lizabetė šypteli. 


374 


- Kas nutiko, tas nutiko. Na, mano pasaulyje tėvas yra tėvas. 
Visi jie vienodi. O ji gražuolė, nesuklyskite. 

- Nesuklyskite, - pakartoja Nela, bandydama suvaldyti nuos- 
tabą. Ar Otas bent jau žino? - spėlioja ji. Ar Marina jam pasakė, 
ar todėl jis pabėgo? Kornelija atrodo taip, lyg tuoj apalps, ir Nelai 
įdomu, ar tarnaitė įtarė apie šią nepaprastą tiesą. Kaip įsitikinusi ji 
papasakojo istoriją apie Mariną ir Fransą Mermansą, kaip ji gyrėsi 
savo rakto skylučių karalienės regalijomis! Otas buvo Kornelijos 
draugas, buvo jai lygus šiuose namuose. Ji prarado savo karūną. 

- Žinote, jiems patinka, - sako Lizabetė. 

— Ką, po galais, turite omeny? - pratrūksta Kornelija. 

- Tvirtas suvystymas, - santūriai sako Lizabetė, juokais nu- 
leisdama Kornelijos pyktį. - Jiems tai primena gimdą. 

Kornelijos veide susimaišo sielvartas ir sumaištis. Prisimi- 
nusi Johaną Rotušėje ir jam pareikštus kaltinimus, Nela supranta, 
kad bus beveik neįmanoma Kornelijai pasakyti kitą tiesą. 


Marinos kambaryje, tarp sėklų ir plunksnų, Lizabetė toliau rodo, 
kaip teisingai suvystyti kūdikį. Tėja mieguista ir nesipriešina. Ji ją 
dar kartą pamaitina, ir kūdikis išsijudina, kabindamasis į gyve- 
nimą taip atkakliai, jog Nelai primena Mariną, įnikusią į sąskaitų 
knygą arba žiūrinčią į vieną iš Johano žemėlapių. Ji stovi, žiūrė- 
dama į šį nuostabų galvosūkį, persikinio iriso spalvos Tėjos odos 
spindesį. Tėja šnarpšteli ir sugniaužia pirštukus į kumštį. Veido 
bruožus ji aiškiai perėmė iš tėvo, nors dar per anksti pasakyti, ant 
kurios pusės šita moneta nukris. 

Kornelija, judėdama lyg sapne, pradeda visame name degti 
aliejines lempas, kad sulaikytų mirties kvapą. Ji nusuka visus veid- 
rodžius į sieną, kad jos šeimininkės dvasia surastų kelią į dangų. 
Jos nenori, kad Marina įstrigtų kaminuose; jos nori, kad jos siela 
per debesis pakiltų virš Amsterdamo stogų. 

Labai greitai reikės perkelti Marinos kūną, sako joms Liza- 
betė. Blogas kvapas bus negerai Tėjai. 

— Užklokite ją švaria drobule, madam. 

- Švaria drobule? - klausia Nela. - Aš taip nemanau. Marina 
nusipelno geriausio damasto. 

- Jai tikriausiai labiau patiktų paprastai, - tyliu balsu atsi- 
liepia Kornelija. 

Vaikui užmigus, Lizabetė pasiima tris guldenus ir įsikiša į 
prijuostės kišenę. 

- Pašaukit mane, kai ji nubus. Aš netoli. 

Eidama virtuvės durų link, Nelai pareiškus, kad paradinės 
durys ne Lizabetei Timers, nesvarbu, kiek jai mokama, ji vėl su- 
stoja ir atsigręžia į naująją darbdavę. 

- Kas ten per daiktas viršuje? - klausia ji. - Didelė komoda 
kampe. Nesu mačiusi nieko panašaus. 

- Niekas, - atsako Nela. - Žaislas. 

— Nieko sau žaislas. 

- Ponia Timers... 

- Jūs turite vaiką pakrikštyti. Paskubėkite, madam. Šios 
dienos yra pavojingos. 

Nelos akys prisipildo ašarų. Ji galvoja apie paskutinius 
Slaberto žodžius. Tegu naujasis Johano Branto krikštas bus įspė- 
jimas jums visiems. Lizabetė žiūri į ją su gailesčiu ir nekantrumu. 

- Tik žiūrėkit, kad ji visada būtų su kepuryte, madam, - 
sušnibžda ji. - Drįstu pasakyti, kad plaukai gražūs, bet vargšas 
vaikas turi gyventi šiose gatvėse. 

Jai tai pasakius, Nela pagalvoja, kaip tai apskritai bus įma- 
noma. Tačiau Kornelija niekada nepaleis šio vaiko. 


Kornelija pasilenkusi prie lopšio. Jos veidas atrodo išgeltęs, tuš- 
čias. Ji atrodo suvytusi, ir Nela prisimena pirmą jų susidūrimą 

koridoriuje, jos įžūlumą, jos akiplėšišką naujosios atvykėlės nu- 
žiūrinėjimą. Atrodo neįmanoma, kad čia ta pati mergina. 

- Aš mėginau, madam. 

- Tu padarei viską, ką galėjai. 

Nela nutyla, klausydamasi namo. Sode dega krūva sustirusių, 
parudavusių paklodžių, virsta mažais gabalėliais, apanglėjusiais, 
į dangų kylančiais medvilnės skuteliais. Tarp liepsnų Nela mato 
išsiuvinėtą pagalvėlės keturkampį, spalvingas paukščio lizdas me- 
džio lapijoje. Kornelija išsiuvinėjo per daug. Kiekvieną akimirką 
Marinos balsas. 

— Mes juk pasiliksime Tėją, ar ne, madam? - šnabžda Korne- 
lija - Jai čia saugiausia. 

- Mes jau papirkinėjame naujus žmones, kad išsaugotume 
paskutinę mūsų paslaptį. Kada tai liausis? - klausia Nela. Liausis, 
kai baigsis pinigai, atsako balsas galvoje. 

- Aš greičiau mirsiu nei leisiu, kad kas nors atsitiktų šiam 
vaikui, - Kornelijos akys nuožmios. 

- Kornelija, net jeigu tai reikštų, kad reikia ją iš čia išvežti į 
Asendelftą, pažadu, kad jos neatiduosime. 

Dabar atrodo, kad Asendelftas taip pat toli kaip Batavis, o ne 
Amsterdamas, kaip kartą pasakė Agnesė. Nela vėl girdi Mariną, 
jos balsas aiškus kaip varpelio skambėjimas, pilkos akys šviečia 
panieka. Kaime nėra ką veikti. Kornelija linkteli. 

- Tėja gali nešioti kepuraitę lauke, o namie vaikščioti palaidais. 

- Kornelija... 

- Ir mes turėsime apie madam Mariną pasakyti pastoriui Pe- 
likornui. Mes negalime jos palaidoti bet kur. Nenoriu, kad ji būtų 
Šv. Antano bažnyčioje. Tai per toli. Aš noriu, kad ji būtų čia, tarp 
miesto sienų... 

- Aš padarysiu tau ko nors užkąsti, - sako Nela, jausdama, 
kad tarnaitei kyla isterija. - Šiek tiek sūrio ir duonos? 

- Aš ne alkana, - atsako Kornelija, pašokdama ant kojų. — 
Bet mes turim ką nors pagaminti ir nunešti senjorui. 

Nela atsisėda, Kornelijos manijos akivaizdoje visai netekusi 
jėgų, negalėdama rasti žodžių paaiškinti, kas šiandien nutiko Ro- 
tušėje. Ji taip trokšta pamatyti Johaną, bet jos turės ką nors pada- 
ryti su Marina, pirmiausiu reikalu rytoj ryte, kai kiek pamiegos. 
Šiandien ketvirtadienis. Sekmadienį, saulei leidžiantis, ji, Korne- 
lija ir Tėja neteks pagrindo po kojomis, o Lizabetė Timers bus įsi- 
kibusi joms į sijonus. Atrodo, kad šiame mieste atimti gyvybę taip 
pat lengva kaip pakelti kauliuką nuo verkeerspelio lentos. 

Gali būti, kad visame Amsterdame nėra buvę tokio kūdikio. 
Žinoma, yra žydai sefardai, tamsūs Lisabonos berniukai ir mer- 
gaitės, ir portugalų pirklių atgabenti mulatai, kurie laukia šalia 
sinagogos Houtgrachte, užėmę vietas savo šeimininkėms. Yra ar- 
mėnai, bėgantys nuo turkų osmanų, ir kas žino, kas ten darosi In- 
dijoje, - tačiau Amsterdame žmonės laikosi savųjų, jie nesimaišo. 
Štai kodėl žmonės visada spoksojo į Otą. Tačiau čia yra grynas 
respublikos priešybių susijungimas, gimęs ne už tūkstančių mylių, 
o slaptose tėvynės klostėse, turtingiausioje Aukso Vingio dalyje. 
Tėja šiems grindinio akmenims ir kanalams yra dar labiau skan- 
dalingai unikalesnė nei jos tėvas. 

Nuo pabaigos iki pradžios, aš myliu tave. Otas ir Tutis, pilnas 
apskritimas, jo paliktos žinutės ir kūdikis - kaip priminimas apie 
save. Nela prisimena kuždesius naktį, užsiveriančias duris, išblyš- 
kusį Kornelijos veidą rytais, kai Nela jos klausdavo, ar ji neužsi- 
sėdėjo iki vėlumos. Marina, apsiverkusi Senojoje bažnyčioje. Išsi- 
gandęs Otas po kelių savaičių tame pačiame klaupte. Ar Marina 
jam tada pasakė? 

Vienintelis dalykas, kurį Nela gal kada nors supras apie Otą ir 
Mariną, yra Tėja, kuri savo ruožtu bus paslaptis pačiai sau; motina 
mirusi, o tėvas dingęs. Nela galvoja apie kitą motiną, Bergene, ir 

kitą nusivylusį vaiką, užaugusį Briugėje su pagyvenusiu tėvu. Kodėl 
miniatiūristė dingo? „Man maišosi protas dėl miego stokos“, - ra- 
mina save Nela, bandydama pažvelgti atgal, ieškodama ženklų, 
kurių galėjo nepastebėti, apie Otą ir Mariną arba kitą Petronelą. Ji 
neįsitikinusi, kad kitą dieną bus lengviau suprasti. 

Kornelija žvilgteli į Tėjos veidą. 

— Aš norėjau, kad tai būtų senjoras Mermansas, - tyliai pra- 
taria ji. - Aš norėjau, kad tai būtų jis. 

- Kodėl? 

Tačiau Kornelija neatsako; tai - visa jos išpažintis. Ji buvo 
tokia tikra dėl Marinos slaptos meilės tapatybės, dovanoto sūdyto 
paršelio ir Agnesės, sutuoktinės, pavydo. Reikėjo Kornelijai duoti 
daugiau darbų, sakė Marina, niurnėdama apie jos polinkį kurti 
istorijas. Mermanso žvilgsnis užgaišdavo ties Marina, tai tiesa; 
tačiau pati Marina niekada nepateikė jokių įrodymų. O ką ji at- 
sakė, paklausta apie savo meiles? Tu gi nešioji jo kūdikį, pasakė jai 
Nela. Aš ėmiau dalykus iš Johano, kurie man nepriklausė, buvo jos 
atsakymas. Paslaptingoji Marina, kaip visada gyvenanti šešėliuose 
tarp melo ir tiesos. 

— Noriu, kad viskas būtų, kaip buvę, - sako Kornelija. 

- Kornelija, - taria Nela, imdama ją už rankos. - Turiu tau 
pasakyti apie Johaną, - ji pajunta, kaip jos sielvartas skleidžiasi 
kaip sunki rožė, per greitai metanti žiedlapius. Aiškiomis akimis, 
tyli tarnaitė atsisėda ant lovos. 

- Tai sakykit, - sako Kornelija, nepaleisdama rankos. 


Nelai atrodo, kad nuo Kornelijos ašarų jėgos sugrius sienos. Ži- 
noma, Tėja pabunda, ir Nela iškelia verkiantį naujagimį iš med- 
vilnės debesies. Vaikas užburia, tas mažas keistas liudijimas, 
suvyniotas į baltą drobę, jos plaučiai - pora mažyčių dumplių, šau- 
kiančių į kambarį. 

- Kodėl Dievas nubaudė mus, madam? Ar Jis visada tai pla- 
navo? 

- Aš nežinau. Gal jis uždavė klausimą, tačiau mes esame at- 
sakymas, Kornelija. Mes turime ištverti. Dėl Tėjos, mes turime 
šitai įveikti. 

- Bet kaip? Kaip mes gyvensim? - klausia Kornelija, užsi- 
dengdama veidą rankomis. 

- Pakviesk Lizabetę, - sako Nela, - reikia maitinti Tėją. 

Nuraminta tos, kurią reikia raminti, Kornelija nutyla nuo 
kūdikio triukšmo. Paraudusi ir sumišusi ji palieka Nelą ant lovos 
su ant rankų spiegiančia Tėja. Kai ji su vaiku atsigula, kažkas 
įduria Nelai į nugarą, paieškojus po pagalve, jos pirštai užčiuopia 
mažą, kietą daikčiuką. 

Otas, atsidūsta ji, žiūrėdama į jo lėlę, kai tikra jo dukra sveria 
kitą jos ranką. Nela nebūtų net pastebėjusi, kad jis dingo iš lėlių 
namo. Ar Marina čia nakvojo, naktis po nakties su juo po galva, 
paguoda, kuriai nepavyko jo sugrąžinti namo? 

— Kur tu? - klausia Nela, lyg jos žodžiai padėtų sugrąžinti 
jį atgal, nors lėlei taip ir nepavyko. Tėja verkia pieno - triukš- 
mingasis jų drąsaus naujojo pasaulio cherubinas. Šis vaikas turi 
pradžią, kaip Johanui su Marina atėjo galas. 

Tyliai kūdikio keliamame chaose Nela pradeda kalbėti mal- 
delę. Asendelfte, mirus jų tėvui, Karelas parašė prašymus Dievui. 
Tai buvo vaikiška ir nepaklusnu geriausia žodžio prasme. Dabar 
jie sugrįžta pas Nelą, žodžiai, išgraviruoti jos širdyje, ir ji murma 
juos į mažą Tėjos ausytę. Paguodos prašymas, prisikėlimo troš- 
kimas. Niekada nemirštanti viltis. 

Tušti kambariai 


Lizabetė Timers miega virtuvėje. Kitą rytą, penktadienį, jos veidas 
atrodo aprasojęs nuo drėgno kambario oro. 

— Ponios kūnas, - sako ji. - Jums prireiks pagalbos. 

Nelą užplūsta dėkingumas. Galvoje ji girdi Johano balsą, 
klausiantį sesers. Marina, nejau tu manai, kad šis namas laikosi 
burtais? „Ne burtais, - galvoja Nela, - bet dėl tokių žmonių kaip 
Kornelija ir Lizabetė Timers.“ 

Kornelija, kurios pirštai vos palietė Mariną gyvą, dabar turi 
sutvarkyti savo šeimininkės kūną. 

- Ji visada nekentė būti liečiama, - sako tarnaitė. Susidūrus 
su Tėja, Nelai pasidaro įdomu, kiek teisingas galėjo būti šis pa- 
reiškimas. 

- Šitas, - Kornelija iškelia ilgą juodą sijoną. Ji šiandien šneki, 
lyg jos balsas išvaikytų demonus, šaukiančius iš Rotušės, žodžiais: 
sekmadienį, saulei leidžiantis dabar sukasi ir jos galvoje. Jų pa- 
rinkto korseto plokščių medžiaga pamušta sabalo ir voverės kai- 
liais, išilgai nugaros eina aksomo juosta. - Jis puikiai tiks madam 
Marinai, - sako Kornelija. 

Nela jaučiasi taip, tarsi stovėtų ant šlapio smėlio, kuris gali 
bet kurią akimirką paskęsti. Pažastys šlapios nuo prakaito, vidu- 
riai laisvi. 

- Taigi, - atsako ji vos šyptelėdama. 

Lizabetė susiraukia. 

- Drabužiai yra labai gerai, - sako ji, - bet mes pirma turime 
ją paruošti. 


Tai yra sunkiausia. Jos pasodina Mariną, ir Lizabetė aštriu peiliu 
perpjauna jos apatinius ir medvilninę palaidinę. Medžiagai plyš- 
tant pusiau, Nela bando pasiruošti tam, kas jos laukia, stengiasi 
susitelkti tik į užduotį. Pernelyg skaudu pažvelgti į tuščią, įkri- 
tusią įdubą, kurioje Tėja gyveno beveik devynis mėnesius, ir 
neišvengiamai pamatyti suapvalėjusias, pasiruošusias Marinos 
krūtis. Tarp jos kojų vis dar styro virkštelė, kurios jos nesugebėjo 
ištraukti. 

Kornelija žiopčioja, Nela negali pasakyti, iš sielvarto ar pa- 
sibjaurėjimo. Vartai, per kuriuos Tėja pateko į šį pasaulį, atrodo 
užsivėrę, Nela nedrįsta apžiūrėti iš arčiau, baimindamasi, kad iš- 
judins dar daugiau kraujo. Tad jos įtrina likusį levandų aliejų į 
kitas Marinos kūno dalis, taip slopindamos intensyvėjantį, keistai 
salsvą jos kvapą. 

Pakėlusios Mariną, Nela ir Lizabetė svirduliuoja;. Kornelija 
švelniai apmauna sijoną, suraišioja jį drebančiais pirštais. Kai 
Nela palenkia ją į priekį, Marinos galva bumbteli jai į krūtinę. 
Kornelija perkiša ranką per korsetą. 

— Aš jos nerengiau metų metus, - sako ji, jos balsas tylus ir 
aukštas, vos atskirsi nuo kvėpavimo. - Ji visada tai darydavo pati. 

Kornelija užtraukia vilnones kojines ir porą triušio odos šle- 
pečių su išsiuvinėtais inicialais M ir B. Nela nuplauna Marinos 
veidą, pagarbiai nuvalo jį švariais rankšluosčiais. 

Lizabetė išpina jos plaukus ir vėl supina kasas, pakišdama jas 
po dailia balta kepuraite. 

- Palaukite, - sako Nela. Ji nueina į mažąjį Marinos kamba- 
rėlį, kur savo ąžuolinėje lovelėje miega Tėja, ir nukabina Afrikos 
žemėlapį, vis dar aprašinėtą neatsakytais klausimais: 

Oras? Maistas? Dievas? 

— Reikia jai įdėti ir daugiau jos kolekcionuotų daiktų, - sako 
Kornelija, pamačiusi, ką atnešė Nela. - Plunksnas ir prieskonius, 
knygas. 

— Ne, - sako Nela. - Mes juos pasiliksime. 

— Kodėl? 

— Kadangi vieną dieną jie bus Tėjos. 

Kornelija linkteli, ji atrodo sujaudinta tokios idėjos logikos 
ir melancholijos. Nela įsivaizduoja Korneliją po ketverių metų, 
rodančią mažai mergaitei platesnį pasaulį, kurį kadaise jos mo- 
tina taip stropiai, be abejonės, su meile, sudėliojo. Kai mėlynos 
tarnaitės akys pradeda žvelgti į niekur, Nelai pasidaro smalsu, ar 
Kornelija irgi galvoja apie ateitį - apie Tėją, tabaluojančią ma- 
žomis kojytėmis nuo lovos krašto, kai tą keistą paveldą jai rodo 
tarnaitė, kuri mylėjo jos motiną. Nela nori, kad Kornelija tvirtai 
įsikibtų į šį vaizdinį, kad trokštama ateities gerovė atitrauktų ją 
nuo šiandienos siaubo. 

- Ji atrodo rami, - sako Kornelija. 

Tačiau Nela mato pažįstamą raukšlę savo mošos kaktoje, 
tarsi ji skaičiuotų nedidelius mokesčius arba galvotų apie savo 
brolį. Marina neatrodo rami. Ji atrodo taip, tarsi būtų nenorėjusi 
mirti. Dar buvo tiek daug ko padaryti. 


Kol Lizabetė ir Kornelijos eina į Marinos kambarį pasirūpinti Tėja, 
Nela nulipa žemyn, į Oto įrankių sandėliuką, kur visi jo daiktai 
suguldyti ant švarios lentynos, visada paruošti, sutepti alyva ir 
pagaląsti. Ji randa tai, ko ieškojo. Asendelfto ūkininkai vadindavo 
juos kapokliais, ir, būdama maža mergaitė, ji matė, kaip kresnos jų 
rankos stipriai smogia nudžiūvusiems medžiams. 

Sugrįžus į viršų, moterų murmesys girdėti koridoriuje, o 


Nela pirmą kartą užsirakina savo miegamojo duris. 

Ji spokso į ją, stovinčią kampe, - gražiąją Johano dovaną. 
Tada, spalį, jis pavadino lėlių namą pramoga, tačiau Nela, atsidū- 
rusi ant naujo gyvenimo slenksčio, tai priėmė kaip įžeidimą savo 
trapiam statusui. Ji atmetė šį negyvenamą pasaulį, paskui pamažu 
patikėjo, kad jame slypi atsakymai, kad miniatiūristė yra ta, kuri 
laiko šviesą. „Tačiau Johanas tam tikra prasme buvo teisus, - gal- 
voja Nela. - Šitas lėlių namas iš tikrųjų buvo dėmesiui atitraukti. 
toje, tačiau štai kur atėjau.“ 

Tik dabar Nela supranta, ką reikia padaryti. Ji prieina prie 
lėlių namo ir pakelia į viršų rankas, atkartodama tuos vyrus, kurie, 
garsiai mykdami, kapojo tuos kamienus. Ji įkvepia, akimirką pa- 
laukia ir smogia kirviu žemyn. Jis perkerta vėžlio šarvą, į skevel- 
dras sudaužo guobą. Alavo gyslos vinguriuoja kaip augalo šaknys, 
aksomo užuolaidėlės nukrinta ant žemės. Nela vis kerta ir kerta, 
kol namas suklumpa. Grindys sugriūva, lubos prasiskiria, darbas 
ir laikas, detalės ir galia nukrinta ant grindų. 

Įsiaudrinusi Nela numeta kirvį ir pasilenkia virš nuolaužų. 
Ji plėšia itališkos odos tapetus, gobelenus, klijus tarp marmuro 
grindų. Paėmusi knygas, išdrasko mažyčius puslapius. Sugniauž- 
tame kumštyje sumaigo sužadėtuvių taurę, minkštas metalas pa- 
siduoda jos spaudimui, pora ant šono suspausta į nieką. Surinkusi 
raudonmedžio kėdes, narvelį, Pibą, marcipanų dėžutę, liutnią, ji 
viską sutraiško bato padu, viskas neatpažįstama, amžiams suga- 
dinta. 

Išskėtusi pirštus kaip nagus, Nela perplėšia Mermanso kūną, 
suplėšo plačiakraštę jo skrybėlę. Ji nutraukia Džekui galvą kaip 
nuvytusį žiedą. Su guobos gabalu sudaužo Agnesės ranką, tebe- 
laikančią pajuodusį cukraus gabalą. Nela nepasigaili nei Korne- 
lijos, nei abiejų savo kopijų - pilkos ir auksinės, viena atsiųsta 


miniatiūristės, kitą Agnesė paliko ant Rotušės galerijos grindų. Ji 
sumeta jas į krūvą, kartu su Johano pinigų maišu. Tik Mariną ir 
Johaną ji palieka sveikus, įsideda juos į kišenę su Otu ir kūdikiu. 
Tėja galės juos turėti, kai bus vyresnė; pasenusius portretus. 

Ji paliečia Arno kišenėje ir sudvejoja. „Tai - tik lėlė, - sako ji 
sau, vis dar stebėdamasi keista miniatiūristės meistrystės ir šnipi- 
nėjimo alchemija. - Tai - niekas.“ Ji pakilnoja jį delne. Didžiuma 
cukraus dar neparduota. Beveik nekęsdama savęs, Nela skubiai 
sugrūda konditerį atgal į sijoną, saugų ir toliau nuo akių. 

Tuščia, išsekusi Nela daugiau nebegali naikinti; jos vestuvinė 
dovana pavirto laužu. Nuslydusi ant grindų šalia, ji padeda galvą 
ant sulenktų kelių. Nesant kam ją apkabinti, ji apkabina save pati; 
jos kūną purto rauda. 

Piktžaizdė sode 


Tą vakarą Kornelijos nepavyksta atkalbėti, kad ji neitų į Rotušės 
kalėjimą. Veiklos įkarštyje ji iškepė pyragų su vištiena ir veršiena, 
paruošė rožių vandens ir saldinto moliūgo, kopūstų ir jautienos. 
Jie kvepia namais, gera virtuve su gerais rakandais ir sumaniu vi- 
rėju prie vairo. „Aš eisiu, madam“, - sako ji. Užsispyrimas sugrą- 
žino šiokį tokį atspalvį jos veidui. 

- Nepasakyk jam, kas čia nutiko. 

Kornelija glaudžia šilto maisto paketą prie savo kūno, jos 
akys pritvinsta ašarų. 

- Aš verčiau mirsiu nei sudaužysiu jam širdį, madam, - sako 
ji, slėpdama pyragus giliai po prijuoste. 

- Žinau. 

- Bet jeigu mes nepasakysim jam apie Tėją, apie kūdikį, apie 
pradžią... 

- Tai suteiktų jam daugiau apgailestavimo dėl gyvenimo, 
kurio jis netrukus neteks. Nemanau, kad jis galėtų tai pakelti. 

Kornelija bando susidoroti su siaubingais sprendimais, ku- 
riuos jos priverstos padaryti. Nela žiūri į palei kanalą einančią 
vienišą tarnaitės figūrą. 

Lizabetė darbinėje virtuvėje lanksto švarius vystyklus Tėjai. 

- Ar pabūsite su ja porą valandų, kol aš būsiu išėjusi? - 
klausia Nela. 

Lizabetė pažvelgia aukštyn. 


— Mielai, madam. 

Nelai patinka, kad Lizabetė neklausia, kur ji eina; tokia ne- 
panaši į Korneliją. Jai įdomu, ką Lizabetė pasakytų apie skerdynes 
jos kambaryje, vaikiška nuotaka suniokojo savo žaislą. 

- Viršuje yra malkų, - taria ji žindyvei. - Reikia pasirū- 
pinti, kad Tėjai būtų šilta. 


+++ 


Nelai leista užeiti pro kerkmeesterio' duris kambaryje už vargonų 
Senojoje bažnyčioje. Pastorius Pelikornas prie savo rašomojo 
stalo. Nela čia dėl Kornelijos. Ji mieliau tyliai palaidotų Mariną 
Šv. Antano bažnyčioje, toli nuo akylos visuomenės akies. 

„Argi tai nebūtų, ko ir ji pati būtų norėjusi?“ - paklausė ji 
Kornelijos. 

„Ne, madam. Ji būtų norėjusi aukščiausios pilietinės pa- 
garbos, kokią tik šis miestas gali suteikti.“ Tai normalu - Korne- 
lija išlygina paviršių. Taigi, Marinos palikimas išlieka; didžiausias 
Marinos rūpestis - išlikti gyvai jos tarnaitės širdgėloje. 

Pelikornas žiūri į Nelą, bandydamas nuslėpti blykstelėjusią 
antipatiją. „Tu žinai, kas aš esu, - pamano ji, jos neapykanta pra- 
bunda. - Tu stovėjai šalia Rotušės, šaukei, kad visi girdėtų.“ Nela 
atėjo ginkluota savo turtais, bet perlai ir sidabrinė suknelė Peli- 
korno paniekos akivaizdoje atrodo prasti šarvai. 

- Atėjau pranešti apie mirtį, - sako ji, žiūrėdama tiesiai į jį, 
jos balsas aiškus. 

Pelikornas nuleidžia smakrą ant savo prabangios apykaklės. 

— Maniau, kad tai - tik sekmadienį? - sako jis, prisitrauk- 
damas artyn išsipūtusį laidojimo registrą - didelę knygą odiniais 


* Protestantų bažnyčios tarnautojas, padedantis parapijos pastoriui tvarkyti pasaulietinius 
reikalus. 

viršeliais, kurioje surašytas visas šio miesto kūnų, iškeliaujančių į 
dangų arba pragarą, judėjimas. Jis padažo plunksną į rašalą. 

Nela ramina save, giliai kvėpuodama. 

— Atėjau pranešti apie Marinos Brant mirtį. 

Pelikorno plunksna plevena. Jis pasižiūri į Nelą, jo griežtas 
veidas palinkęs virš knygos. 

- Mirė? - klausia jis. 

— Vakar popiet. 

Plunksna padedama, Pelikornas atsilošia. 

- Tegu Dievas palaimina jos sielą, - galiausiai prataria. Jis 
prisimerkia. 

- Papasakokite man, kaip mūsų sesuo Marina Brant paliko 
šį pasaulį. 

Nela įsivaizduoja Marinos lavoną, kruvinas paklodes, nauja- 
gimę Tėją, tada grįžta atgal; Otas ir Marina susipynę, jų paslaptis 
giliai paslėpta gyvame Marinos kūne. 

- Ji mirė nuo karštinės, pastoriau. 

Jis atrodo sunerimęs. 

— Manote, kad tai - anglų gripas? 

— Ne, senjore. Ji sirgo ilgą laiką. 

- Teisingai, nemačiau jos bažnyčioje pastarąsias savaites, - 
Pelikornas suglaudžia delnus ir smailėjančių pirštų galiukais pasi- 
remia smakrą. - Svarsčiau, ar tai turi ką nors bendro su jos broliu. 

- Šokas nebūtų padėjęs, senjore. Ji buvo labai silpna, - tyliai 
ištaria Nela, neapykanta joje kunkuliuoja, vos leisdamas jai kvė- 
puoti. 

- Tikriausiai ne. - Nela toliau tyli - ji nenori, kad šis žmogus 
gautų tai, ko trokšta. - Ar jūsų gebuurte atėjo padėti? - klausia jis. 

Ji prisimena savo tėvo laidotuves Asendelfte, kaip kaimynai 
atėjo į pagalbą sielvartaujančiai jos motinai; nurengė jo lavoną, 
apvilko naktiniais baltiniais, padėjo stingstantį kūną ant metalo 


lakšto, pridėjo šiaudų išmatoms sutekėti. Tada jaunos netekėju- 
sios kaimo merginos dėjo verbas, gėles, lauro lapus. Marinai tokio 
gebuurte nebuvo, tik Kornelija ir ji, tuštuma, sumišusi su jų pa- 
nika, ir Lizabetė, moteris, kurios ji niekada nebuvo sutikusi, bū- 
dama gyva. Kornelija bent jau uždegė tuos žibintus. 

Nelą skaudina pagarbos Marinai trūkumas po mirties. Tu- 
rėjo būti gebuurte, nes Marina buvo geras žmogus, ji buvo stipri. 
Kitame gyvenime ji galėjo vadovauti armijai. Galiausiai Marina 
neturėjo artimų draugų - išskyrus vieną, tačiau ir jis pradingęs. 

- Taip, pastoriau, - atsako ji. - Kaimynai atėjo. Bet mums ją 
greitai reikės perkelti. Turime ją pervežti į bažnyčią. 

- Ji taip ir neištekėjo, - sako Pelikornas. - Kokia netektis. 

„Kai kuriems iš mūsų, - galvoja Nela, - vedybos yra ne- 
tektis.“ 

Lauke visiškai tamsu. Ji girdi, kaip pagrindinėje bažnyčios 
dalyje vargonininkas repetuoja savo vargonais, vakarinėms pa- 
maldoms uždegami deglai. Pastorius atsistoja, išlygina juodą savo 
tuniką lyg prijuostę. 

- Jeigu atėjote dėl to, kad ją palaidotų čia, - sako jis, - tai 
neįmanoma. 

Akimirką stoja tyla. Nela įspaudusi pėdas į grindis, nugara 
tiesi. 

— Kodėl, pastoriau? 

Jos balsas tvirtas ir protingas, nes ji taip nusprendė. Ji neleis 
jam virpėti ar išduoti emocijas. Pelikornas užverčia laidotuvių re- 
gistrą ir pažiūri į ją nustebęs, tarsi būtų nepratęs, kad jo prašytų 
paaiškinti. 

— Mes negalime jos priimti, ponia. Ji sutepta sąsajomis. Kaip 
ir jūs, - jis padaro pauzę, gręždamas ją suakmenėjusiu žvilgsniu. - 
Aš jus labai užjaučiu, madam. 

- Bet jums nė kiek negaila. 

- Mes perpildyti. Mano pamokslų klauso daugiau griaučių 
nei gyvųjų. Dieve brangus, kokia smarvė, - taria pats sau. - Jokie 
arabiški kvepalai negali paslėpti pūvančių olandų. - Nelai jis tik 
priduria: - Apgailestauju dėl jos mirties, bet negaliu jos čia pri- 
imti. 

- Senjore... 

- Nueikite pas Šv. Antano žmones, jie jums padės. 

- Ne, pastoriau. Ne už miesto sienų. Ji meldėsi čia. 

- Laidojimasis mieste šiomis dienomis daugumai nėra priei- 
namas, madam. 

- Tik ne Marinai Brant. 

- Aš nebeturiu vietos. Ar girdite? 

Nela ištraukia iš kišenės du šimtus guldenų, gautus iš Arno, 
ir padeda juos ant Pelikorno registro. 

- Jeigu jūs suorganizuosite paminklinį akmenį, karstą, vyrus 
jam nešti ir vietą po bažnyčios grindimis, aš padvigubinsiu sumą, 
kai viskas bus baigta, - sako ji. 

Pelikornas žiūri į pinigus. Tai - pinigai, gauti iš sodomito 
žmonos. Tai - pinigai, gauti iš moters. Tai - labai giliai slypinčios 
blogio šaknys, bet tai daug pinigų. 

- Aš negaliu to priimti, - sako jis. 

- Godumas - tai piktžaizdė, kurią turime išpjauti, - su gedu- 
linga išraiška atsako Nela. - Būtent. 

Ji mato, kad jam malonu, kai kartojamas jo pamokslas. 

- Jūs, Dievo žmogus, geriausiai tinkate saugotis pikt- 
žaizdės, - tęsia Nela. 

- Kai ji bus pašalinta, - atsako jis, jo akys švysteli prie gul- 
denų. 

- Žinoma. 

- Šio miesto nelaimingiesiems reikia daug išmaldos. 

- Ir reikia ką nors daryti, kad ta piktžaizdė neplistų. 

Jie sėdi tylėdami. 

- Rytiniame bažnyčios kampe yra nedidelė erdvė, - sako Pe- 
likornas. - Užteks vietos paprastai plokštei, niekam daugiau. 

„Koks jis vis dėlto kvailys, - galvoja Nela. - Jis toks pat 
žmogus kaip ir kiti, nė kiek ne arčiau Dievo už kitus. - Jai įdomu, 
kiek iš keturių šimtų bus nugriebta prieš išmokant karstanešiams 
ir išmaldai. - Ar Marinai patiktų ten, kampe? Ji visą gyvenimą 
praleido kampe, jai tikriausiai labiau patiktų navoje. Tačiau navoje 
per ją nuolat pirmyn atgal vaikščiotų žmonės. Kai kuriems pilie- 
čiams tikriausiai norėtųsi tokio galo, kad jų niekad nepamirštų, 
laikytų juos atmintyje ir už juos nuolat melstųsi, bet, - galvoja 
Nela, - Marinai tai būtų pernelyg neoru. Geriau kampe.“ 

— Aš sakau tiesą, ponia, - sako pastorius Pelikornas. - Mes 
visai užpildyti. Tas kampas yra geriausia, ką galiu pasiūlyti. 

- Jis tiks, - atsako ji. - Tačiau aš noriu geriausios guobos 
karstui. 

Pelikornas paima plunksną ir vėl atsiverčia registrą. 

- Aš tuo pasirūpinsiu. Laidotuvės galėtų įvykti ketvirtadienį 
vakare, po mišių. 

- Labai gerai. 

- Vakarais lengviau. Kvapas, kuris pasklinda atkėlus grindis, 
atitraukia žmones nuo maldų. 

- Suprantu. 

- Kiek Žmonių ateis? 

— Nedaug, - atsako Nela. - Jos gyvenimas buvo ganėtinai 
uždaras, - ji tai pasako beveik kaip iššūkį, kad pamatytų, ar jis jai 
prieštaraus, ar pasiūlys ką nors iš šalies apie slaptą Marinos gyve- 
nimą. Jis galėtų pasakyti, kokiuose knygynuose ji lankėsi. Kokia 
buvo jos draugija, kad ji vedžiojosi gatvėmis tamsiaodį. 

Tačiau Pelikornas tiktai suspaudžia lūpas. Nuošalumas yra 
blogai; Nela žino, ką reiškia jo minos. Visuomeniškumas, kaimynų 

stebėjimas, visi seka vieni kitus - štai kas priverčia šį miestą suktis. 
Ne užsidarymas nuo smalsių akių. 

- Ceremonija bus trumpa, - sako jis, dėdamas guldenus į 
registrą. 

— Mes nemėgstam pompastikos, - atsako ji. 

— Būtent. O be jos vardo ir datos, ką dar norėtumėt užrašyti 
ant antkapio? 

Nela užsimerkia ir įsivaizduoja Mariną - su ilga juoda jos 
suknele, kepuraitės ir rankogalių tobulybe, slepiančią tiek daug 
sąmyšio. Viešai atmetančią cukrų, bet paslapčia kniaukiančią 
cukruotus riešutus, slepiančią Oto meilės laiškelius, žyminčią ne- 
aplankytas šalis ant iš brolio pavogtų žemėlapių. Marina, laikiusi 
miniatiūras nesvarbiomis, bet miegojusi su Oto lėle po pagalve. 
Marina, kuri nenorėjo būti žmona, tačiau turėjo Tėjos vardą, lau- 
kiantį ant liežuvio. 

Beprasmė Marinos gyvenimo netektis, daug neatsakytų 
klausimų slegia Nelą. Fransas, Johanas, Otas - ši vyrų trijulė, ar 
jie pažino jos mošą geriau nei ji? 

- Na? - nekantriai klausia Pelikornas. 

Nela atsikrenkščia. 

- Tcan vekeeren, - atsako ji. 

— Ar tai viskas? 

- Taip, - sako ji. - Tcan vekeeren. 

Viskas gali pasikeisti. 

Kiek jautiesi gyvas 


Šeštadienio rytą Nela pasiima iš duoninės pyragą, tikėdamasi, kad 
jis bus su uogom. Ji alkana, beveik nevalgė nuo nuosprendžio pa- 
skelbimo. 

Pluta apgaulinga, ji nuslepia, kad pyragas su šalta žuvim, 
proziška plekšnė, kai tikėtasi žieminių vaisių. Nela sudirgusi, jai 
beveik atrodo, kad maistas iš jos šaiposi. Ji liūdnai klausia savęs, 
ar Kornelija dar kada nors gamins ką saldaus. Cukruoti riešutai 
gali jai priminti Mariną ir švelnius jos prieštaravimus. 

Pilvui urzgiant, Nela traukia į Hanos ir Arno krautuvėlę, po 
jų ženklu su dviem gabalais cukraus. 

— Mes paimsim daugiau, - pamatęs ją, sako Arno. - Jis gerai 
dera su medaus koriais, o jūs, be abejonės, labai norėsite jo atsi- 
kratyti. 

— Noud, - subara Hana. - Aš atsiprašau, Nela. Hagoje jo 
niekas neišmokė gerų manierų. 

Nela nusišypso. Verslas yra verslas. „Man nereikia tavęs 
mėgti, Arno“ - pagalvoja ji, nors jai patinka Hana - aiškiai kal- 
banti diplomatė su apdulkėjusia prijuoste. Vos tik šitas cukrus bus 
parduotas, Nela pažada sau įkišti Arno lėlę į miesto bityną, kur ją 
apspis godžios bitės. 

- Ateikit, - sako Hana, mostu kviesdama ją prisėsti ant nu- 
šveisto suolo priešais parduotuvę. Arno nutrepsi atgal, daužyda- 


masis savo padėklais. 

- Paragaukite šio naujo kakavos pupelių gėrimo, kurį aš 
bandau, - linksmai sako ji. - Aš įdedu šiek tiek jūsų cukraus ir 
kelis vanilės trupinėlius. 

Jis tikrai skanus. Jis sušildo Nelą kaip laimingas vaikystės 
prisiminimas. 

- Ar girdėjot? - klausia Hana. 

- Ką? 

- Burmistrai panaikino draudimą žmogaus formos sausai- 
niams. Nors mūsų šunys ir buvo populiarūs, džiaugiuosi, kad ga- 
lime vėl kepti įsimylėjėlius tiems, kuriems pasisekė būti jauniems 
ir įsimylėjusiems. Tai gera žinia jūsų prekei. 

Nela dėkingai suspaudžia karštą terakotos puodelį. Tai gera 
žinia, nors ir nepakankamai, kad išvaikytų visa apimantį niūrumą. 

- Negaliu ilgai užtrukti, - sako ji, galvodama apie naująją 
savo šeimyną, kurią ką tik įgijo. 

- Žinoma, - sako Hana, atsargiai žvilgteldama į ją. 

„Ar ji žino?“ Nelai įdomu, ar Kornelija pagaliau išlaikė lie- 
žuvį už dantų. 

- Bet aš labai jums dėkinga, - sako ji, - už jūsų draugystę ir 
jūsų prekybą. 

- Aš dėl jos viską padaryčiau, - atsako Hana. 

Nela įsivaizduoja Haną ir Korneliją prieglaudoje - kokias su- 
tartis jos pasirašė, kokias davė kraujo priesaikas iki pat mirties? 
Hana pradeda kalbėti tyliau. 

- Nuo tada, kai ištekėjau, - ji nutyla ir per petį pažvelgia į 
Arno. - Krautuvės priežiūra užima kiekvieną mano dienos valandą. 

- Jūs turite Arno. 

- Būtent, - Hana nusišypso. - Jis nėra Žiaurus žmogus. Nei 
savanaudis. Pati pasiklojau tešlinę lovą, - ji palinksta į priekį ir 
sušnabžda: - Mes sumokėsime pinigus, kurių jums reikia. Iš mažų 
sėklų išauga gražios gėlės. 

Nela pasižiūri į virtuvę. 

— Bet ką pasakys Arno? Aš negaliu parduoti už mažą kainą. 

Hana gūžteli pečiais. 

- Yra įvairių būdų įtikinti. Tai ir mano pinigai. Aš juos už- 
dirbau ir sutaupiau, ką galėjau prieš santuoką. Mano brolis lošė 
bursoje, ir, kai jis gavo pelną, liepiau jam liautis. Jis paklausė, ki- 
taip nei kai kurie, - ji atsidūsta. - Arno žavisi mano sugebėjimais, 
tačiau atrodo, kad jis pamiršo pusės savo turto šaltinį. Jis mėgsta 
savo naują cukraus pirklio vaidmenį. Ji suteikė jam statusą Kepėjų 
gildijoje. Jie gali paskirti jį prižiūrėtoju. Produktas geras, todėl 
jie mano, kad jis yra toks pat, - šypsosi Hana. - Nauji receptai, 
plėtros planai. Jis nori keliauti ir parduoti kitą cukraus dalį Delfte 
ir Leidene, taip pat ir Hagoje, - Hana nutyla. - Visus sprendimus 
aš palaikiau. 

— Ar vyksite su juo? 

- Kažkas turi išlaikyti verslą čia. Mes paimsime dar tris 
šimtus gabalų. Ir duosime jums šešis tūkstančius. Gera kaina, ar 
ne? Cukraus kristalai man vertesni už deimantus, madam Brant. 

Ką ji čia perka - ramybę ar akimirką pasimėgauti savo sunkiu 
darbu? Nela švyti nuo Hanos pasiūlytos sumos. 

- Aš manau, - sako Hana, - kad ilgainiui tai bus naudinga 


mums visiems. 


Iš Hanos su Arno ji greitai nueina į Rotušę. Sargybinis įleidžia ją 
pro vartus, ji nueina tuo pačiu koridorium, ir Johano durys at- 
siveria. Šį kartą prireikia trijų guldenų, kad leistų būti ilgiau nei 
įprastą ketvirtį valandos. Ribota Johano gyvenimo trukmė daro jį 
dar brangesnį, tačiau Nela sumokėtų dešimteriopai, jei tik reikėtų. 
Nela pajunta, kad nuo sargybinio sklinda lengvas rožių vandens 
ir moliūgo kvapas. Suskaičiavęs pinigus rankoje, jis linkteli ir už- 
daro kameros duris. Kažkas, gal Kornelija, nuskuto Johano šerius, 

tai padarė jį panašesnį į lavoną, tarsi jo kaukolė veržtųsi lauk. „Tu- 
rėjau atnešti jam naujus marškinius“, - pamano ji, žiūrėdama į 
savo vyrą blausioje šviesoje. Jo dėvimi yra nuskurę ir ploni. Nuo 
to vaizdo Nelai gerklėje įstringa gumulas. Jis sėdi ant šiaudų gulto, 
galva atsirėmęs į drėgną sieną, ilgos kojos nenatūraliai išsuktos iš 
klubų. 

Ji suvokia, koks jis panašus į Mariną, išdidžiai ilsisi, beveik 
gražus net ir dabar. Jai suspaudžia gerklę. Kampe yra išmatų, kaip 
pakliuvo užmestų šiaudais. Ji nusigręžia. 

„Jeigu aš viską papasakočiau, - svarsto Nela, - kažin ką 
manytų Johanas, kas jį išdavė labiau?“ Ji prisimena, kaip Džekas 
rėkė Otui - jis žino, kad tu kažką padarei. Johanas kartą suabejojo 
Marinos pamaldumu, per ginčą svetainėje, o vėliau pasakė, kad 
ji iš savo brolio pasiėmė, kas jai nepriklausė. Ar Johanas žinojo, 
bet apsimetė nematąs? Atrodo neįtikėtina, bet daug kas, susijusio 
su Johanu, yra neįtikėtina. Jis ir Marina dažnai nepasidalijo Oto 
tarpusavy, reiškė teises į jį kaip į teritoriją, ginčijosi dėl to, kas jį 
labiau vertina ar kam jo reikia labiausiai. 

Du nesuvalgyti pyragai guli šalia Johano. 

- Turėtum juos suvalgyti, kol dar švieži, - sako ji. 

- Pasėdėk su manim, - atsako jis, jo balsas tylus. 

Koks silpnas jis atrodo, iš akių dingęs spindesys. Nela beveik 
gali pajusti jo dvasią, ore išsisklaidančią į nebūtį. Ji nori ją sučiupti 
ir laikyti saujose, neleisti jai išnykti. 

- Aš pardavinėju cukrų, - sako ji sėsdamasi. - Man padeda 
konditeris. 

- Nemanau, kad spėsi viską sutvarkyt iki rytojaus, - atsako 
jis vos šyptelėdamas. 

Nela užgniaužia instinktyvią raudą. Atrodo, kad Kornelija iš- 
tesėjo savo pažadą neprasitarti apie Mariną, bet kaip jos gali nepa- 
sakyti jam, kas jam atsitiko? Jo sesuo, jo mylimiausia priešininkė, 

negyva. Kaip įmanoma, kad jis negali to nuspėti iš sielvarto savo 
moterų veiduose? 

- Šiaip ar taip, Mermansas dabar niekaip nepaims kyšio, - 
sako Johanas. - Atrodo, kad kai kurie dalykai vis dėlto neturi 
kainos. Marina buvo teisi, negalima susiderėti dėl abstrakčių da- 
lykų. Ar bent jau dėl išdavystės. 

Nela mintyse mato, kaip Lizabetė Timers derasi dėl pinigų 
už tylėjimą. 

- Bet čia Amsterdamas... 

- Kur švytuoklės svyruoja nuo Dievo prie guldeno. Fransas 
sako, kad jis tai daro, norėdamas išsaugoti mano sielą, tačiau jis 
širsta, kad nepardaviau jo cukraus per naktį. Išvadindamas mane 
sodomitu, jis kovoja už savo gabalus. 

— Johanai, ar yra tik viena priežastis - kerštas? 

Jis žiūri į ją prieblandoje, o ji laukia. „Dabar, - galvoja ji, - 
dabar jis pasakys apie Mariną ir jos atsisakymą tekėti.“ Tačiau Jo- 
hanas yra ištikimas sau iki galo. 

- Tas cukrus tiek daug reiškė, - sako jis. - O aš savo abejin- 
gumu pasijuokiau iš to. 

— Kodėl taip pasielgei? Dėl Džeko? 

— Ne. Nes aš galėjau pajusti Franso ir Agnesės godumą tvy- 
rant ore, ir tai kėlė pasibjaurėjimą. 

- Bet tu esi pirklys, o ne filosofas. 

- Godumas nėra būtinas, kad sektųsi versle. Aš sau trokštu 
labai nedaug. 

— Tik bulvių? 

Jis šypsosi. 

- Tik bulvių. Ir tu teisi, aš nesu filosofas. Aš viso labo žmogus, 
kuriam teko nuplaukti į Surinamą. 

- Tu sakei, kad cukrus buvo nepaprastai skanus. 


Jis niūriai apžvelgia patalpą. 

- Ir esu už tai gausiai apdovanotas. Verslo paslaptis - per 
daug nesirūpinti, būti visada pasiruošusiam netekti. Atrodo, aš 
rūpinausi per daug ir per mažai. 

Didžiausios Johano netekties perspektyva grėsmingai artėja. 

- Aš neįvertinau situacijos. Senos žaizdos, - sako jis. - Eikš, 
dabar jau nieko nebepadarysi. Kornelija permerkė mane savo aša- 
romis, dabar ir tu. Galėjai atnešti man naujus marškinius. Kas tu 
per žmona, - barasi jis, spausdamas jos ranką. - Privalai pasakyti 
Marinai, kad jai čia negalima. 

Ją užplūsta netekties jausmas; sūrūs jūros potvynis. 

— Aš nenorėčiau, kad ji matytų mane tokį, - sako jis. 

— Johanai. Kodėl Džekas tave išdavė? 

Jis perbraukia ranka per žilstančius plaukus. 

- Dėl pinigų, spėju, ir dėl to, ką reiškia pinigai. Turi būti 
pinigai, nes jokios kitos priežasties aš negaliu rasti. - Stoja tyla; 
ji jaučia, kaip Johanui sunku kontroliuoti savo baimę. - Tau rei- 
kėjo išgirsti Agnesės liudijimą, - sako jis. - Jos dvasia visada buvo 
trapi, bet tą akimirką, manau, ji iš tikrųjų palūžo. 

Jis šneka greitai, kad atitrauktų save nuo tamsių minčių. 

- Agnesė visada mylėjo Fransą, bet per daug tokios meilės 
gali būti nuodinga. Aš nežinau, ar ji džiaugėsi vykdydama jo nu- 
rodymus šį kartą. Žinoma, ji tiki savo Dievu ir šventa tvarka, kaip 
viskas turi vykti. Tačiau ketvirtadienį jai kažkas buvo atsitikę. Ji at- 
rodė sutrikusi, tarsi puikiai žinotų, kad daro kažką negerai, tačiau 
vis vien tai darytų. Tikriausiai niekada nepažinojo savęs geriau nei 
tą akimirką ir tuo pat metu, nebuvo savęs užklupusi taip netikėtai. 

Jis nusijuokia, ir Nela sugeria tą garsą. 

— Marina visada buvo teisi dėl Agnesės ir Franso, - tęsia 
jis. - Jie yra tokie žmonės, kurie visur mato pajuodavusį cukrų. 

Dievas mato, jos vyras niekada nebuvo įžvalgiausias, vertin- 
damas žmones, bet, kalbant apie Mariną, Johanas visada žinojo 

savo sesers vertę. Jis turi sukaupęs metų metus jos sumanumo ir 
švelnesnių nuotaikų. Galbūt jis stebėjo, kaip iš ryškios merginos 
ji virto tvirtesne moterim, kuri nesurado kelio, kurį buvo susigal- 
vojusi. Jis kalba apie ją didžiadvasiškai, ir Nelai beveik atrodo, kad 
visos Marinos esybės yra kartu su jais, švyti kameros prieblandoje. 

Nela nėra Džekas. Ji nebus ta, kuri išplėš Johano sesers pa- 
veikslą iš rėmų. Ji niekada negalės pasakyti Johanui, ką jis pra- 
rado, nei, galų gale, kaip mažai jie visi pažinojo Mariną. 

- Aš jų nekenčiu, Johanai, - sako ji. - Visa savo siela. 

— Ne, Nela, nešvaistyk savęs. Kornelija man papasakojo apie 
darbą, kurį nuveikei su Arno Makvrede. Tai manęs nenustebino, 
bet man taip malonu tai išgirsti. Pagalvok, cukrus liks čia, respu- 
blikoje! 

— Marina labai padėjo, - sako ji, jausdama, kaip po palaidine 
jo sandėlio raktas prisispaudęs jai prie odos. 

Stoja tyla, jie susiima už rankų, tarsi besiliečiantys kūnai ati- 
tolintų aušrą. 

Girnapusė 


Nela mato šimtus prišvartuotų laivų, jų korpusai išrikiuoti palei 
ilgas, VOC priklausančias prieplaukas. Fleitai ir galiotai, seni ir 
sukiužę laiveliai, kvadratiniais laivūgaliais, įvairių formų ir pa- 
skirčių, tarnaujančių respublikai. Dažniausiai stiebai pliki, burės 
ir takelažas sulankstyti, apsaugoti nuo stichijos, kol ateis laikas 
juos išdervuoti, iškelti aukštyn ir pritvirtinti prie medžio. 

Laivai, kurių burės iškeltos, atrodo lyg būtų pražydę, pasi- 
ruošę gaudyti prekybos vėjus ir nešti jūreivius į tolumas. Jų kor- 
pusai girgžda, išbrinkę nuo nesulaikomos sūrios drėgmės, kuri 
gadina bet kurio įgulos nario gyvenimą. Tvyro specifinis kvapas - 
galima užuosti palei dokus stovinčių laivų triumus, žuvėdrų ap- 
lestus, bet nepabaigtus žuvų likučius. Besiblausiančioje šviesoje iš 
laivų į vandenį bėga nuotekos. 

Paprastai laivai turėtų būti įspūdingas reginys, ant bangų 
siūbuojantys didžiuliai jų korpusai, šitie imperijos įrankiai, karo 
šunys, sutvarkantys visus nešvarius reikalus. Tačiau šią vakarė- 
jančią sekmadienio popietę, visų akys krypsta į žmogų su girna- 
puse po kaklu. 

Ar tai vestuvės, ar laidotuvės, dėl ceremonijų Amsterdame 
raukomasi, ritualas gali būti pernelyg stačiokiškas, per daug pa- 
pistiškas, ir jo reikia vengti. Tačiau turtingo žmogaus paskan- 
dinimas yra kitoks - moralinis sultingumas, simbolizmas, kurį 
galima ištraukti iš Biblijos, ir, žinoma, minia susirinko. Jie stovi 

prieplaukoje, daugelis VOC darbuotojų, jūrų kapitonų ir klerkų. 
Yra pastorius Pelikornas, schoutas Slabertas, netgi Agnesė Mer- 
mans stovi nuošaliau su savo prasto kailio apykakle. Jos vyro su ja 
nėra. Yra keletas gildijos narių, regentų iš Rotušės su žmonomis, 
kiti pastoriai ir trys rimti vyrai, sudarantys Johano sargybą. 

Nela stovi minios gale dokuose. Rūstus Pelikorno žvilgsnis 
praslysta pro ją, apsimeta nematąs. Pastoriaus karstanešiai atėjo 
praėjusią naktį, įkėlė jos mošą į karstą ir išnešė, dabar, Senosios 
bažnyčios kriptoje, Marina laukia paskutinių mišių, kuriose jai 
teks dalyvauti. 

Pelikornas susitelkęs į pagrindinį dienos įvykį. „Kokį vidinį 
triumfą jis dabar turėtų jausti, - galvoja Nela. - Įstatymo valdžia 
ir Bažnyčios valdžia parodė savo kraugerišką galią, ir jis atrodo 
šleikščiai patenkintas.“ 

Nela pažadėjo Johanui, kad bus čia šią popietę, ir jai niekada 
neteko ištesėti blogesnio pažado. Praėjusį vakarą jie visą valandą 
sėdėjo tamsoje - tylėdami, susikibę už rankų, sargybinis paliko juos 
ramybėje. Ta tyla, ta valanda buvo tokia gera, kokios Nelai daugiau 
neteks patirti. Ateityje ji ją vadins pirmąja vestuvine naktimi, - 
bendravimas, kai žodžiai buvo nereikalingi. Jie prarado savo painią, 
apgaulingą galią, o vietoj jų buvo gilesnė, turtingesnė kalba. 

Palikusi jį, Nela stovėjo prie jo kameros durų, ir jis nusišyp- 
sojo - ir atrodė toks jaunas, o ji jautėsi labai sena, tarsi tyla visą 
jo sielvartą būtų perdavusi jai. Ji turės jį nešti, kai Johanas kils į 
viršų, dykas, tuščias ir laisvas. 

Namuose Kornelija buvo prigirdyta migdomojo eliksyro, 
bauginamai lengvai sutaisyto Lizabetės Timers, kuri pasirodė po 
saulėtekio, kad pamaitintų Tėją, ir nusprendė pasilikti. 

— Jums šiandien manęs gali prireikti ilgiau, - pasakė ji. Jų 
akys susitiko. Nela be žodžių linktelėjo, ir dabar Lizabetė namie, 
virtuvėje, laukia jos grįžtant. 


Nela nejunta tvirto pagrindo po kojom ir stovi išžergusi 
pėdas, bandydama nepargriūti. Smarkus sausio vėjas košia kiaurai 
jos apsiaustą, aštrus tarsi katino nagai. Ji dėvi gobtuvą, paprastą 
rudą Kornelijos sijoną. Ji persirengė šiais drabužiais, kad ištvertų 
šį išbandymą, tarsi apgaulė galėtų ją apsaugoti nuo tiesos. 

Johanas taip pat perrengtas. Jie jį apvilko sidabro spalvos 
atlaso kostiumu, kuris jam netinka, ir užvožė plunksnomis pa- 
dabintą skrybėlę, kokios Johanas niekada neužsidėtų, - aiškus 
ženklas, parodantis, kad, kaip tu rengiesi, toks ir esi. Per minios 
pečius Nela mato jį šmėsčiojant, ryški rankovė tarsi šarvai tarp 
pilkšvai rudos ir juodos. Ji staiga atsiremia į moterį šalia. Nuo 
prisilietimo moteris krūpteli ir pasisuka. 

- Viskas gerai, brangioji, - sako ji, matydama Nelos siaubą. - 
Nežiūrėk, jeigu negali ištverti. 

Jos gerumas beveik perplėšia Nelą pusiau. Kaip gali geri 
žmonės ateiti ir žiūrėti į šitai? 


Slabertas uždeda ranką Johanui ant peties, ir nuo tada Nela nebe- 
žiūri. Ji tik girdi, užmerkusi akis, vėjui pučiant į veidą, kaip plazda 
burės tarsi šlapi skalbiniai. Ji girdi, kaip du budeliai tempia gir- 
napusę. Prie jos pririštas Johanas dabar turėtų svyruoti ant prie- 
plaukos krašto. Tempiamas pusę tonos sveriantis akmuo skleidžia 
džeržgiantį garsą, kuris įsismelkia Nelai iki kaulų smegenų. 

Miniai užgniaužus kvapą, ji pajunta, kaip jos kojinėmis ap- 
mautomis kojomis nubėga karšto šlapimo srovelė, vilna ją sugeria 
ir trinasi į odą. Jis kalba. Ji įsivaizduoja, kaip jis atsisuka, ieško jos, 
Marinos, Kornelijos. „Leiskite jam pamatyti mane, - galvoja ji. - 
Leiskite jam galvoti, kad aš už jį meldžiuosi.“ 

Tačiau vėjas nubloškia paskutinius Johano žodžius ir ji jų ne- 
pagauna. Johanai, - sušnabžda ji. Ji įtempia klausą, bet aplinkui ją 
tik kasdieniški murmesiai, maldos ir tuščio kalbos. Jis pernelyg 

silpnas, kad jo balsas būtų skardus, ir, kai murmėjimas nutyla, gir- 
napusė nuridenama nuo prieplaukos krašto. Johanai. Ji atsitrenkia 
į banguotą jūros paviršių ir nugrimzta po vandeniu. 

Ji atsimerkia. Viršun kliūsteli didžiulė banga apskrita balta 
ketera ir po kelių sekundžių pradingsta. 

Niekas nejuda. 

- Jis buvo vienas geriausių mūsų pirklių, - galiausiai ištaria 
vyras. - Mes kvailiai. - Minia atsidūsta, plaukai plaikstosi aplink 
kaktas. 

— Nė kūno palaidoti, - kažkas sako. - Jie tikrai neiškels jo. 

Nela nusigręžia. Ji gyva, o jis ne. Ji po vandeniu, kartu su 
Johanu. Atsirėmusi į sieną, nuleidusi galvą, jos kūnas grasina ją iš- 
versti išvirkščią. Kiek užtruks, kol jūra pripildys jo plaučius? „Pa- 
skubėk, - galvoja ji. - Būk laisvas.“ Ji kažką pajunta. Jos sprandą 
pradeda dilgčioti, keliai nori sulinkti. Nela pakelia galvą, minioje 
ieškodama šviesių plaukų blykstelėjimo. „Ji vis dar čia, - galvoja 
Nela. - Aš tai jaučiu.“ Ji žiūri į žmonių veidus, ieškodama to šalto, 
vertinančio žvilgsnio, akimirkos ištarti sudie miniatiūristei. 

Tačiau tai ne miniatiūristė stovi priešais ją. 

Jis sulysęs, apsivilkęs tais pačiais drabužiais, su kuriais išėjo, 
apsisiautęs tuo brangiu brokato apsiaustu. Vieną beprotišką aki- 
mirką Nela pagalvoja, kad tai jos vyras pakilo iš vandens, kad an- 
gelas sugrąžino jį atgal į gyvenimą. Bet ne, jo su niekuo nesupai- 
niosi. Nela atpažinusi iškelia ranką, iš sielvarto prasižiojusi, Otas 
pakelia savo delną. Penki drebantys pirštai, iš tamsos šviečianti 
žvaigždė. 

PENKI 


Tas pats vakaras, 1687, sausio 12-oji, sekmadienis 


Eime ir sklęskime meilėje iki ryto, 
mėgaukimės glamonėmis. 
Juk mano vyro nėra namie, 
jis išvykęs į tolimą kelionę. 
Jis pasiėmė maišelį pinigų, ir ligi pilnaties 
negrįš namo. 

(Pat 7, 18-20) 


Nova Hollandia 


Ji spėja, kad jį sukrėtė tai, ką jis išvydo, nes jai reikia traukti jį už 
rankovės, kojoms slystant plytelėmis. 

- Eime namo, - sako ji. - Eime namo, - Nela agonijoje, ne- 
tekusi amo, nes labai skauda. Šviesa išblėso, ir dabar juos gaubia 
prieblanda. Ji bando atsikratyti raibuliuojančio vandens vaizdo, 
garso, kai Johanas nutempiamas gilyn po jūros vandeniu. Ji eina 
vis greičiau, nes baiminasi, kad sielvartas ją sukaustys, kad ji susi- 
ries į kamuoliuką čia pat, ant kanalo tako, ir nebepajudės. 

Otas pasisuka į ją priblokštas, tvirčiau susisupa į Johano ap- 
siaustą. Jis sustoja, rodydamas ranka atgal, prieplaukos kryptimi. 

- Madam, kas čia nutiko? 

— Aš negaliu. Neturiu žodžių, Otai. Jo nebėra. 

Jis purto galvą, vis dar apstulbęs. 

- Aš nežinojau, kad jį suėmė. Maniau, kad, išvykęs į Lon- 
doną, apsaugosiu jus visus, madam. Niekada nebūčiau... 

- Eime. 


Kai jie pasiekia Herengrachtą, Otas susijaudina nuo namų vaizdo. 
Jis suima delfiną, durų belstuką, kaip atramą, kad nesukluptų, jo 
veide grumiasi kančia ir susivaldymas. Tai, ką jis suras už durų, 
Nelos kūne išsiskleidžia kaip pavojinga gėlė, nes atrodo neįma- 
noma, kad žmogus galėtų atlaikyti šį dvigubą skausmą. Ji klupčioja 


Otui iš paskos, per patį baisiausią jo sugrįžimą namo; rami išorė 
slepia Marinos netektį. 

— Čionai, - ji veda jį į svetainę, kur Lizabetė Timers iš tiesų 
užkūrė židinyje ugnį, kur šilčiau, nei kuris iš jų jautėsi paskutines 
savaites, kur liepsnos šoka nepritinkamai žvaliai. Nela jaučia, kaip 
jos kraujas atšyla. Ugnyje matyti grakščiai sulinkę alaviniai virbai, 
suskilusios ir sutrūkinėjusios vėžlio kiauto plokštės. 

Lizabetė stovi kambario viduryje, tvirtai spausdama Tėją 
prie krūtinės, žiūrėdama, kaip Otas spokso į kūdikį. 

- Kas čia toks? - klausia ji. 

Nela pasisuka į jį, spėliodama, ar jis sugebės prisistatyti, ar 
jam kilo toks pat klausimas apie Lizabetę Timers. Lyg sapnuo- 
damas Otas ištiesia laukiančius delnus vaiko link. Nela suvokia, 
kad yra mačiusi jį darant šitą gestą anksčiau, jis ištiesė rankas 
pačią pirmą dieną, kai ji čia atvyko, paduodamas klumpes nuo 
šalčio. 

Lizabetė susigūžia. 

- Lizabete, čia Otas. Prašau, duok jam vaiką, - sako Nela. 

Jos autoritetas toks akivaizdus, kad Lizabetė iškart paklūsta. 

- Švelniau su ja, - murma žindyvė. Otas priglaudžia Tėją 
prie krūtinės, lyg ji būtų pats gyvenimas - tarsi mažytė, plakanti 
jos širdis galėtų išsaugoti jo gyvybę. Net Lizabetė nutyla, stebė- 
dama šį keistą pasisveikinimą tarp visų netekčių; tokį keistą ir tuo 
pat metu tokį natūralų. 

- Lizabete, - murmteli Nela. - Eik ir pažadink Korneliją. 


Vos tik jie lieka vieni, Nela žino, kad privalo kalbėti. 
- Jos vardas Tėja, - sako ji. - Otai, turiu tau kai ką pasakyti. 
Tačiau Otas prikaustytas Tėjos veido, įtrauktas savo mažojo 
atspindžio, atrodo, kad jis visai nesiklauso. 
- Otai... 

— Madam Marina sakė, kad bus berniukas, - taria jis. 

Nela nežino, kaip reaguoti. Atrodo, kad neįmanoma kalbėti. 

- Tai tu žinojai? - galiausiai paklausia ji. 

Jis linkteli, ir, kai jo veidas sujuda priešais židinį, Nela pa- 
mato jo ašaras, kaip jis irgi ieško teisingo žodžio, bet kokio žodžio, 
kuris nors kiek padėtų atlaikyti jo pečius prislėgusį svorį. Staiga 
jis mosteli į nenušveistas grindis, į dulkėtas raudonmedžio kėdes. 

- Jos nebėra, - sako jis, tarsi šitie negyvi daiktai būtų iš- 
samus netekties įrodymas. 

— Ne, - atsako Nela. - Jos nebėra, - ji nuryja gerklėje įstrigusį 
gumulą, žinodama, kad ten rauda, susirūpinusi, kad verksmas gali 
pažeisti jo sielvartą. - Man labai gaila, Otai. 

— Madam, - prataria Otas. Jo balsas virpa; paprastą žodį 
jis perskelia į dvi dalis. Ji pakelia akis ir sutinka iškankintą jo 
žvilgsnį. - Jūs išgelbėjot vaiką. Ji būtų paaukojusi gyvenimą, kad 
tik ši maža būtybė išgyventų. 

- Bet kodėl jai reikėjo jį paaukoti? - klausia Nela. Ji jaučia, 
kaip pradeda tekėti ašaros, ji negali jų sustabdyti; nuo pastangų 
jas sustabdyti jos tik pasipila greičiau, srauniau, išlieja vaizdą. - 
Jai taip greitai pablogėjo. Aš... mes negalėjome jos sugrąžinti. Mes 
bandėme, Tuti, bet mes nežinojom... 

— Aš suprantu, - sako jis, tačiau iš skausmo veide aišku, kad 
ne. Nela pajunta, kad jos kojos linksta ir griebiasi už kėdės. Jis 
lieka stovėti, stebeilydamas į Tėjos viršugalvį. - Aš niekada nema- 
čiau jos ryžtingesnės, nei kai ji man pasakė, kad laukiasi, - sako 
jis. - Aš buvau įsitikinęs, kad atėjo pasaulio pabaiga. Paklausiau 
jos: „Koks bus šio vaiko gyvenimas? 

- Ir ką ji atsakė? 

Otas stipriau priglaudžia Tėją. 

- Ji pasakė: „Jo gyvenimas bus toks, kokį jis susikurs.“ 

- Ak, Marina. 


— Aš žinojau, kad gali būti saugiau, jeigu aš išeisiu. Tačiau aš 
turėjau grįžti. Aš turėjau pamatyti. 

Pats Tėjos atsiradimas - jos sukūrimo aktas - plevena ore, 
gyvenimas ranka rankon su mirtimi. „Gal tai - paslaptis, kurią 
Otas visada saugos“, - galvoja ji. Dievas mato, Kornelija jam 
padės, apsimesdama, kad nieko neįvyko, tarsi Tėja buvo pradėta 
be gimtosios nuodėmės ar užaugo ant medžio. Galbūt vieną dieną 
jis papasakos, kaip viskas prasidėjo tarp jo ir Marinos, ir kodėl - 
ir ar kiekvienas pajuto meilę kaip galią ar kaip atsisakymą, ir ar 
jų širdys laisvai pasikeitė ir buvo pilnos lengvumo, ar per laiką 
apsunko. 

Tėja pati bus sau žemėlapis - ji pamatys šiuos sužymėtus 
taškus tėvo veide, atkartotus savajame, ir jai pasidarys smalsu, kur 
yra jos motina. „Aš duosiu jai lėlę, - galvoja Nela. - Parodysiu jai 
tas pilkas akis, liaunus riešus, net korsažą, pamuštą kailiu. Dau- 
giau neturi būti paslapčių, pasakiau aš. Todėl aš parodysiu tą pa- 
stebėtą iškilumą, kurį atskleidė miniatiūristės dovana. Tu buvai 
ten, Tėja. Petronela Vindelbrekė pamatė, kad tu ateini, ir ji žinojo, 
kad tai buvo gerai. Ji netgi atsiuntė tau lopšį. Ji pasakojo tavo isto- 
riją, kol tu dar nebuvai gimusi, bet dabar tu turi ją pabaigti.“ 


Lizabetė ištraukė Korneliją iš lovos dar apsvaigusią nuo valeri- 
jono. Ji stovi svetainės tarpduryje, veide klausimas, jos nuostabai, 
atsakymas pasirodo jai prieš akis. 

- Tu, - atsidūsta ji. 

- Aš, - susijaudinęs atsako Otas. - Aš buvau Londone, Kor- 
nelija. Anglai mane vadino juočkiu ir ėriuku. Gyvenau „Žaliojoje 
papūgoje“. Aš jau ruošiausi tau parašyti ir pasakyti. Aš... 

Žodžiai krinta ant žodžių. Otas kovoja su sielvarto banga, 
kol ši nesudūžta seniausio jo draugo veide. 

Kornelija atsvirduliuoja prie jo, paliečia jo alkūnes ir pečius, 
jo rankas, ant kurių vis dar yra Tėja. Ji liečia jo veidą, kad įsiti- 
kintų, kad jo kūnas tikras. Su meile ir įtūžiu skelia jam antausį. 

— Pakaks, - sako ji, apkabindama ir kvėpuodama į jį. - Pa- 
kaks. 

Vis dar su apsiaustu, Nela palieka juos svetainėje, eina per 
marmuro plyteles prie paradinių durų, kurios skubant buvo pa- 
liktas praviros. Ji jas plačiai atveria, atsistoja ant slenksčio, ant 
skruostų pajunta gaivų orą. Virš Amsterdamo stogų pradėjo 
skambėti varpai, ir bažnyčių harmonija aidėdama kyla aukštyn. 
Dana atbėga pasveikinti jaunosios šeimininkės, kišdama savo 
galvą paglostyti. 

-— Ar jie tave pašėrė, mano gražuole? - klausia Nela kalytės, 
glostydama gražių jos ausų šilką. 

Varpams skelbiant ateinančią naktį, Nela tamsėjančiame 
danguje mato baltą mėnulio pjautuvą, išriestą tarsi damos nagas. 
Koridoriumi praeina Kornelija, pasirišusi prijuostę, pasukusi 
galvą į virtuvę. 

— Madam, šalta. Eikite vidun, - pakviečia ji. 

Tačiau Nela lieka žiūrėti į užšalusį kanalo ruožą. Palei jo 
kraštus dabar driekiasi tirpstančio ledo linija. Šiltesnis vanduo 
pradėjo dilinti žiemiškas Herengrachto siūles, ir jai tai primena 
milžiniško lopšio nėrinius. Kornelija virtuvėje numeta keptuvę. 
Iš svetainės pasigirsta čiūčiavimas, nes Tėja pravirksta. Virš ply- 
telių plevena Lizabetės ir Oto balsai. Nela įkiša ranką į apsiausto 
kišenę, norėdama ištraukti miniatiūrinį namą, kurį paėmė iš Kal- 
verstrato, bet ten jo nebėra. „Negali šito būti, - pamano ji, čiu- 
pinėdama audinį. - Mažas kūdikis vis dar ten, kaip ir Arno mi- 
niatiūra. Taigi ar aš ją pamečiau bėgdama miesto gatvėmis? Ar 
palikau dirbtuvėje? Tu jį matei, - taria ji sau. - Jis buvo tikras.“ 

Tikras ar ne, Nela daugiau jo nebeturi, bet penkios figūrėlės, 
kurias miniatiūristė sudėjo vidun, vis dar ten. Jauna našlė, žin- 
dyvė, Otas ir Tėja, Kornelija. „Ar jie sužinos vienas kito gyvenimų 
paslaptis? Jie visi yra palaidos gijos, bet taip buvo visada, - galvoja 
Nela. - Mes audžiame vilčių gobeleną; niekas kitas jo nenuaus, tik 
mes patys.“ 

Sutemos virto naktimi ir atplaukė silpnas muskato kvapas; 
Danos kūnas per sijoną šildo Nelos šoną. Dangus - didžiulė tarp 
stogų tyvuliuojanti jūra; jis yra pernelyg didelis, kad plika akimi 
pamatytum, kur jis prasidėjo ar kur pasibaigs. Jo gylis, Nelai ga- 
limai begalinis, pradeda ją traukti toliau nuo namų. 

—- Madam? - šaukia Kornelija. 

Ji pasisuka, įkvepia prieskonių kvapo. Paskutinį kartą pa- 
žvelgusi į dangų, Nela žengia į vidų. 


Paaiškinimai 


Guldenas - sidabrinė moneta, pirmą kartą nukalta 1680 m., suskirstyta į 20 stui- 
verių arba 160 duitų. Didesnės vertės pinigai buvo popieriniai. 


Hufto Tikras kvailys (Warenar) - 1617 m. tragikomedija apie santūrumą, go- 
dumą ir maniją. Šykštuolis Varenaras turi dukterį, Klaartję, neteisėtai pa- 
stojusią nuo gerbėjo, kuriam Varenaras nepritaria. Septynioliktame am- 
žiuje Amsterdamas tapo tarptautiniu knygų prekybos centru, o knygos 
valstybės nebuvo cenzūruojamos. Knygos, uždraustos kitose šalyse, buvo 
leidžiamos Amsterdame. 


Stadhuis - Rotušė, dabar Karališkieji rūmai Damo aikštėje. Liudijimai ir svars- 
tymai vykdavo Schout-kameroje, o kalėjimas ir kankinimų kamera buvo 
rūsyje. Mirties nuosprendį schoutas paskelbdavo rūsyje, kaltinamojo 
akivaizdoje, dalyvaujant pastoriui. Lankytojai galėjo išgirsti nuosprendį, 
stovėdami ribotoje erdvėje cokoliniame aukšte, žiūrėdami į nuosprendžių 
kamerą. Centrins Amsterdamo bankas irgi buvo įsikūręs Rotušės pože- 
miuose, jame buvo saugomos visokios monetos, aukso grynuoliai ir si- 
dabro luitai. Indėlininkams buvo išduodama atitinkama suma guldenais. 
Centrinis bankas taip pat vykdydavo pinigų pervedimus iš vieno kliento 
sąskaitos į kito. 


Uždarbio palyginimas XVII amžiaus pabaigos 
Amsterdame 


Paskutinį XVII amžiaus ketvirtį 0,1proc. Amsterdamo turtingųjų valdė 42 proc. 
miesto turtų. 


Vyriausiasis respublikos iždininkas (aukščiausias postas vyriausybėje) per 
metus (pvz., 1699-aisiais) uždirbdavo 60 000 guldenų. 


413 


Turtingas pirklys, kaip Johanas, uždirbtų maždaug 40 000 guldenų per metus, 
neskaitant kitų lėšų, kurios buvo apskaitomos kaip atskira ir žymi turto 
dalis. Žinoma, kad labai sėkmingi pirkliai yra palikę palikimo iki 350 000 
guldenų. 


Amsterdamo schoutas galėjo uždirbti 9 000 guldenų per metus. 
Chirurgas galėjo uždirbti apie 850 guldenų per metus. 


Vidutinis gildijos narys (batsiuvys, žvakių pardavėjas, kepėjas) galėjo uždirbti 
650 guldenų per metus. (Arno ir Hanos pajamos didelės, nes jie sudėjo 
savo pajamas kartu, ir jiems pasisekė bursoje.) 


Paprastas darbininkas galėjo uždirbti apie 300 guldenus per metus arba 22 stui- 
verius per dieną. 


Turtingo Amsterdamo gyventojo namų apyvokos daiktų 
kainų pavyzdžiai XVII amžiaus pabaigoje 

Vyriški marškiniai - 1 guldenas 

Skola vaistininkui - 2 guldenai 10 stuiverių 

Paprasta moteriška palaidinė - 2 guldenai 

Našlės pašalpa iš vyro gildijos - 3 guldenai per savaitę 

Paprastas peizažas ar paveikslas bibliniais motyvais - 10 guldenų 
Skola chirurgui - L5 guldenų 

Jūrų mūšio paveikslas paauksuotuose rėmuose - 20 guldenų 
Paprasta spinta - 20 guldenų 

Skola batsiuviui - 23 guldenai 


Itališka maniera nutapytas medžioklės peizažas Keipo stiliumi - 35 gul- 
denai 


Apsiaustas ir liemenė - 50 guldenų 

Įmantri riešutmedžio spinta - 60 guldenų 
Damasto suknelė - 95 guldenai 

Skola siuvėjui - 110 guldenų 

Arklys ir rogės - 120 guldenų 

Šimtas svarų omarų - 120 guldenų 


Įstojimas į privilegijuotą gildiją (auksakalių ir sidabrakalių, dailininkų, 
vyno pirklių) - 400 guldenų 


Dvylika sidabrinių lėkščių - 800 guldenų 
Namas smulkiam pirkliui su šeima - 900 guldenų 


Gobelenas, nupirktas kambariui Herengrachto kanalo name - 900 gul- 
denų 


Deimantų vėrinys - 2 000 guldenų 


Lėlių namas, per kelerius metus apstatytas 700 miniatiūrų - apie 30 000 


guldenų 

“ AT WATSGN | 


Vieną 1686-ųjų rudens dieną aštuoniolikmetė Nela pasibeldžia į 
prabangaus namo duris turtingiausiame Amsterdamo kvartale. Po 
trumpos tuoktuvių ceremonijos, įvykusios prieš mėnesį, ji atkeliavo 
iš kaimo, kad pradėtų naują gyvenimą kaip garsaus pirklio Johane- 
so Branto žmona. Nors buvo laukiama, niekas neskuba jai atidaryti 
durų... 

Johanesas pasirodo tik vėliau ir dovanoja jai ekstravagantišką vedybų 
dovaną - spintelės dydžio tikslią jų namo kopiją. O įrengti ją imasi 
paslaptingasis Miniatiūristas. Netrukus išaiškėja, kad mažyčiai jo kū- 
rinėliai pačiais netikėčiausiais būdais atkartoja tai, kas vyksta didžia- 
jame name ir, rodosi, geba atskleisti ateitį. 

Ar Miniatiūristas laiko namo gyventojų likimą savo rankose? Ar Ne- 
lai lemta tapti jų gelbėtoja ar žlugimo architekte? 

Šis nuostabus, pilnas įtampos, keliomis literatūros premijomis ap- 
dovanotas kūrinys — tai didinga meilės ir apsėdimo, išdavystės ir at- 
pildo, tiesos ir iliuzijos istorija. Company Pictures pagal šį romaną 
Didžiojoje Britanijoje kuria televizijos serialą. 


Jessie Burton gimė 1982 m. Londone, studijavo Oksfordo universi- 
tete ir Karališkojoje centrinėje kalbos ir dramos mokykloje. Devy- 
nerius metus iki savo debiutinio romano Miniatiūristas, sulaukusio 


didžiulės sėkmės, dirbo aktore. Sis kūrinys išverstas daugiau kaip į „ 


30 kalbų. 

